
murrosajan tutkimuskohteina 


Lili-Anne Kihn, Lasse Oulasvirta, Janne Ruohonen, 
Jaakko Rönkkö, Matti Urpilainen ja Jani Wacker 


Kirjan johdantoartikkelissa syvennytään tarkastuksen, arvioinnin ja valvonnan ajan- 
kohtaiskysymyksiin arvioimalla kokoomateoksen artikkelien merkitystä alan tieteel- 
lisen tutkimuksen kannalta. 2020-luvulla muun muassa raportoinnin standardit ja 
muuttuvat teknologiat aiheuttavat laajakantoisia muutoksia teoksessa käsiteltyjen 
teemojen tutkimukseen. Esimerkiksi globaali koronaviruspandemia on asettanut 
alan uudenlaisten haasteiden ja vaatimusten eteen, ja toimintaympäristön muutok- 
set muovaavat jatkossa alan sääntely-ympäristöä. Kokoomateoksessa tunnistetaan 
myös eräitä tutkimuskirjallisuuden katvealueita, joihin pureutumalla on mahdollista 
laajentaa ymmärrystä yhteiskunnan ja rahoitusmarkkinoiden toimivuuden kannalta 
keskeisistä aihealueista. 

Tutkimukselliset lähtökohdat 


Tarkastuksen, arvioinnin ja valvonnan käytännön merkitys on kasvanut jatkuvasti 
sekä Suomessa että maailmalla. Kokoomateoksessa syvennytään yhteiskunnallisesti 
tärkeisiin ja ajankohtaisiin tarkastuksen, arvioinnin ja valvonnan teemoihin, joihin 
on odotettavissa monia muutoksia myös 2020-luvulla. Tarkastukseen, arviointiin ja 
valvontaan kohdistuvat odotukset tarkentuvat - samoin käsitykset parhaista käytän- 
nöistä ja sääntelytavoista. 

Alalla muutosta ja murrosta aiheuttavat muun muassa muuttuvat teknologiat, hal- 
lintorakenteet, raportoinnin standardit sekä globaalit haasteet. Osa muutosten tausta- 
tekijöistä on ennakoitavissa, osa puolestaan yllättäviä, vaikeasti ennakoitavia ja laaja- 
kantoisia. Osin muutokset voivat merkitä uusia mahdollisuuksia yrityksille ja muille 
toimijoille. Pahimmassa tapauksessa ne, kuten keväällä 2020 alkanut COVID-19-ti- 
lanne, heikentävät yritysten ja muiden toimijoiden näkymiä ja toimintaedellytyksiä. 
Tilintarkastuksen, arvioinnin ja valvonnan muutoksessa ja hallinnassa on otettava 
huomioon tällaiset muutos- ja murroskohdat. 

Tilintarkastuksella, valvonnalla ja arvioinnilla suojataan yhteiskunnallisia yleisen 
edun näkökohtia, kuten veronmaksajien tai yhtiön omistajien etua (HE 212/2014 vp, 
3). Lisäksi arviointitutkimuksen tuloksia hyödynnetään yhteiskuntapolitiikan suun- 
nittelussa ja lainvalmistelussa (Keinänen & Pajuoja 2020, 19-20; Ilmakunnas, Junka & 
Uusitalo 2008, 9). Tarkastuksen, arvioinnin ja valvonnan tieteelliselle tutkimukselle 
onkin sen yhteiskunnallisen merkityksen vuoksi selkeä tarve. Uudelle tutkimustie- 
dolle on tarve myös siksi, että teema-aluetta on joiltain osin tutkittu varsin vähän. 
Esimerkiksi julkisen talouden tarkastusta ja valvontaa koskevia oikeudellisia tutki- 
muksia on Suomessa tehty viime vuosina kovin vähän. 

Artikkelin tarkoitus on taustoittaa käsillä olevaa tarkastuksen, arvioinnin ja val- 
vonnan ajankohtaiskysymyksiin keskittyvää kokoomateosta sekä arvioida kokonai- 
suuden ja yksittäisten artikkelien merkitystä alan tieteellisen tutkimuksen kannalta. 
Huomiota kiinnitetään erityisesti kahteen tutkimusstrategiseen kysymykseen (Kihn 
& Näsi 2017) — eli tutkimusten teemoihin ja metodeihin — sekä eri artikkelien keski- 
näisiin yhteyksiin. 

Kokonaisuudessaan artikkeliteos pyrkii olemaan monitieteinen, koska tarkas- 
teltavat kysymykset ovat paitsi yksityisen ja julkisen sektorin rajan ylittäviä, myös 
tieteenalarajat ylittäviä (Kihn, Oulasvirta, Ruohonen, Rönkkö & Wacker 2019, 18). 
Tutkittaviin asioihin ei läheskään aina ole olemassa vain yhtä näkökulmaa, vaan mo- 
nia rinnakkaisia ja toisiaan täydentäviä näkökulmia. Sääntelytarpeiden, sääntelyn si- 
sältöjen ja toimintatapojen muuttuessa näkökulmien moninaisuuden tarve korostuu 
entisestään. 

Tilintarkastuksen, valvonnan ja arvioinnin ajankohtaisia ilmiöitä tarkastellaan 
teoksessa käytännönläheisesti mutta myös vahvasti tieteelliseen tutkimustietoon no- 
jautuen. Tarkastelun kohteena olevia kysymyksiä lähestytään erilaisten menetelmien 
avulla. Empiirinen tutkimusparadigma on teoksessa esillä sekä tilintarkastusta että 
arviointia ja valvontaa koskevissa artikkeleissa. Olemassa olevien toimintatapojen ja 
sääntelykehyksen taustatekijöitä ja/tai vaikutuksia analysoidaan empiirisesti, jotta 
saadaan selville reaalisia vaikutuksia ja vaikutussuhteita. Myös parhaiden käytäntö- 
jen ja kehittämistarpeiden tunnistaminen nojaa viime kädessä empiiriseen tutkimuk- 
seen. 

Käytäntöjen kehittäminen edellyttää empirian lisäksi aina taustalleen käsitteiden 
sekä voimassa olevan sääntelyn tuntemusta. Siksi tämän teoksen tutkimusartikkeleis- 
sa sovelletaan myös käsiteanalyyttistä ja oikeusdogmaattista eli lainopillista lähesty- 
mistapaa. Käsiteanalyyttisen tutkimuksen avulla pyritään kirkastamaan käsitteiden 
sisältöä sekä käsitejärjestelmiin liittyvää tietämystä (Näsi 1980). Oikeusdogmaatti- 
sessa tutkimuksessa tavoitteena on selvittää voimassa olevan sääntelyn sisältö. Täl- 
löin tulkitaan ja systematisoidaan niitä voimassa olevan oikeuden säännöksiä, jotka 
sääntelevät tarkastusta ja valvontaa. (Aarnio 2006, 237-238; Laakso 2012, 97.) Oikeus- 
dogmaattisella tutkimusotteella näin ollen selvitetään, mitkä oikeussäännökset kuu- 
luvat voimassa olevaan oikeuteen, ja toisaalta esitetään tulkintakannanottoja näiden 
säännösten sisällöstä (Hirvonen 2011, 22). 

Lainopillisen lähestymistavan lisäksi teemoja on tarpeen lähestyä de lege ferenda 
-näkökulmasta, jolloin kyse on voimassa olevan sääntelyn kriittisestä arvioinnista ja 
tulevaisuuden sääntelyä koskevista kannanotoista (Linna 1987, 9-37; Aarnio 1978, 55). 
De lege ferenda -tutkimusotteen avulla pyritään perustelemaan muutoksia voimas- 
sa olevan sääntelyn sisältöön. De lege ferenda -tutkimuksessa tarkastelussa voi olla 
esimerkiksi sellainen regulaatio tai deregulaatio, joka toteuttaa optimaalisella tavalla 
taloudellista kustannustehokkuutta ja liiketoiminnan transaktiokustannusten mi- 
nimoimista. (Siltala 2003, 554.) Osa käytännön kehittämistarpeista nousee voimassa 
olevan toimintatavan tai sääntelyn yksityiskohdista, ja monet muutokset on olennai- 
sesti toteutettava toimintatapoja tai sääntelyä muuttamalla. Sääntely voi osoittautua 
paitsi muutoksen välineeksi myös sen esteeksi. 

Koska artikkeliteoksessa yhdistyvät empiirinen, käsiteanalyyttinen ja oikeudel- 
linen tutkimusote, kohdistuu tarkastelu sekä tosiasioihin että (oikeus)normeihin. 
Tosiasioilla eli faktoilla tarkoitetaan tekoa, tapahtumaa tai asiaa. Oikeusnormit ovat 
puolestaan käskyjä, kieltoja tai lupia, joihin liittyy aina jollain lailla julkisen vallan 
käyttö. Näin ollen teoksessa liikutaan tieteenfilosofista käsitteistöä mukaillen yhtääl- 
tä ”tosiasioiden maailmassa”, ja toisaalta myös ”normien maailmassa” (Popper 1972, 
153-156; Wacker 2009, 11-15). Näkökulmien yhdistäminen tuottaa tieteellisesti jäsen- 
tynyttä tietoa tutkimusalan ajankohtaisesta toiminta- ja sääntely-ympäristöstä sekä 

sääntelytarpeista. Kysymys on pitkälti myös tilintarkastuksen, valvonnan ja arvioin- 
nin yhteiskunnallisen sääntelykontekstin ymmärtämisestä ja analysoimisesta. 

Tämä kokoomateos on jaettu kolmeen osaan: 1) tilintarkastusta käsitteleviin tie- 
teellisiin artikkeleihin, 2) arviointia ja valvontaa käsitteleviin tieteellisiin artikkelei- 
hin sekä 3) ajankohtaisiin tarkastusalan katsauksiin. Seuraavassa taustoitetaan, analy- 
soidaan ja arvioidaan yksityiskohtaisemmin kuhunkin ryhmään valittuja artikkeleja. 


Tarkastuksen tutkimuksesta 


Kokoomateoksen ensimmäisen osion artikkeleissa syvennytään tilintarkastusta kos- 
keviin kysymyksiin. 


Tilintarkastus ja teknologia/laatu 


Kahdessa ensimmäisessä artikkelissa tarkastellaan tilintarkastuksen suhdetta tekno- 
logiaan ja laatuun. Ensimmäisessä tutkimuksessa asiaa lähestytään käsiteanalyytti- 
sesti ja toisessa hypoteettis-deduktiivisesti. Teknologiaa on pidetty yhtenä keskeisim- 
pänä yritysten toimintaan vaikuttavana kontingenssi- eli tilannetekijänä (Chenhall 
2003). Tilintarkastusalan tieteellisissä tutkimuksissa teknologiaan on kuitenkin kiin- 
nitetty yllättävän vähän huomiota. Lili-Anne Kihnin ja Joni Härkösen artikkeli liit- 
tyy teknologian hyödyntämiseen tilintarkastuksessa. Tutkimuksen tarkoituksena on 
valaista erityisesti seuraavia kysymyksiä: minkälaisia tietokoneavusteisia tarkastus- 
menetelmiä käytetään, mitkä tekijät vaikuttavat tietokoneavusteisten tarkastusmene- 
telmien käyttöön sekä miten yleistä ja laajaa tietokoneavusteisten tarkastusmenetelmi- 
en käyttö on tilintarkastusalalla? Asiaa tutkitaan systemaattisen kirjallisuusanalyysin 
avulla kansainvälisten, vuosien 2000-2016 aikana julkaistujen tieteellisten artikke- 
lien pohjalta. Tutkimuksen tuloksena tunnistetaan useita yritysten käyttämiä tieto- 
koneavusteisia tarkastusmenetelmiä ja ohjelmistoja, lukuisia niiden käyttöönottoon 
vaikuttaneita tekijöitä sekä vaihtelua siinä, miten paljon ja millaisia tietokoneavus- 
teisen tarkastuksen menetelmiä yritykset ovat ottaneet käyttöön. Alan empiiriselle 
jatkotutkimukselle havaitaan olevan tarvetta sekä Suomessa että yleisemminkin. 
Kirjoittajien Hannu Ojala, Markus Mättö ja Mervi Niskanen tutkimus kohdistuu 
tilintarkastuksen laatuun, joka on yksi tilintarkastustutkimuksen kestosuosikeista 
(Niskanen, Karjalainen & Niskanen 2010; Knechel & Shefchik 2014; Kihn 2017; Lep- 
pänen, Ojala, Oulasvirta & Saastamoinen 2017). Tutkimuksessa analysoidaan sitä, 
vaikuttaako johdon omistusosuus ja hallituksen rakenne (eli jäsenten kokoonpano) ti- 
lintarkastuksen laadun kysyntään. Tilintarkastuksen laadun kysyntää arvioidaan va- 

litun tilintarkastusyhteisön ja tilintarkastajan koulutustason pohjalta. Asiaa tutkitaan 
empiirisesti pienistä ja keskisuurista itäsuomalaisista yrityksistä hankitun aineiston 
avulla. Empiiristen tulosten mukaan tilintarkastuksen laadun kysyntä laskee toimi- 
tusjohtajan omistusosuuden kasvaessa ja nousee ulkopuolisen hallitusjäsenen myötä. 


Tilintarkastus ja sääntely 


Teoksen seuraavat kolme artikkelia liittyvät tilintarkastuksen sääntelyyn. Oikeudel- 
liset ja liiketaloudelliset näkökulmat ovat läheisessä vuorovaikutuksessa lähes kaikil- 
la yritysoikeuden osa-alueilla (Rudanko 2009, 1229-1235). Erityisesti tilintarkastus- 
oikeuden tutkimuksessa tilintarkastajan velvollisuuksien tarkasteleminen edellyttää 
sekä taloudellisten että oikeudellisten seikkojen hallintaa. 

Vuosien 2007-2009 maailmanlaajuinen finanssikriisi vaikutti tilintarkastusalaan 
ja sen sääntelyyn merkittävästi. Finanssikriisi synnytti alalla paitsi lainsäädäntö- 
muutoksia, myös sisäsyntyistä pohdintaa ja toimenpiteitä, joilla pyrittiin paranta- 
maan alan itsesääntelyn toimivuutta ja legitiimisyyttä. Myös vuonna 2020 alkaneella 
COVID-19-tilanteella on tilintarkastusalaan merkittäviä vaikutuksia myös tulevai- 
suudessa, vaikka tilanteen syyt ovatkin hyvin erilaiset kuin finanssikriisin aiheutta- 
massa murroksessa. Siinä missä finanssikriisin taustalta löytyy ainakin osittain ta- 
louden sääntelyn puutteita, on COVID-19-pandemia ulkoinen tekijä. Se kuitenkin 
vaikuttaa laajapohjaisesti ja osin jopa dramaattisesti yritysten liiketoimintaedelly- 
tyksiin sekä edellyttää monitasoista reagointia myös talouden sääntelyssä. Sekä tauti- 
tilanteen pitkittymisen että kuluttajakäyttäytymisen muutosten johdosta vaikutusten 
voidaan ennustaa olevan pitkäaikaisia. 

Muuttuneilla olosuhteilla on vaikutusta erityisesti yritystoiminnan jatkuvuuden 
edellytyksiin sekä johdon toiminnan lainmukaisuuden arvioinnin merkityksen ko- 
rostumiseen (Ruohonen 2020). Oikeudellisesta näkökulmasta COVID-19-pandemia 
aiheuttaa hankalia tulkintakysymyksiä esimerkiksi sopimusehtojen tulkinnassa. Ko- 
ronaviruspandemiasta johtuvien tilanteiden oikeudelliseen arviointiin liittyykin iso 
joukko erityispiirteitä, joihin sääntelyssä ei ole osattu varautua ja joista ei ole juuri 
olemassa aiempia kokemuksia tai käytäntöjä (Hoppu 2020, 306-307). 

Matti Urpilaisen ja Sakke Vehkakosken artikkelissa tarkastellaan ajankohtaista 
liiketoiminnan jatkamisedellytysten arviointia koskevaa ISA 570 -standardia. Artik- 
kelissa selvitetään ISA-standardien asemaa hyvän tilintarkastustavan lähteenä erityi- 
sesti tilintarkastusvalvonnan kannalta sekä liiketoiminnan jatkamisedellytysten ar- 
vioinnin erityispiirteitä. Kuten korkeimman hallinto-oikeuden keväällä 2020 antama 
ensimmäinen tilintarkastusvalvontaa koskeva ratkaisu osoittaa, oikeussuojaperiaat- 
teiden toteutumiseen on kiinnitettävä erityistä huomiota silloin, kun ISA-standardeja 
käytetään vastuuarvioinnin perusteena (KHO 583/2020). Artikkelissa esitetään, että 

liiketoiminnan jatkamisedellytysten arvioinnin erityispiirteet tulisivat paremmin 
huomioiduksi, jos tilintarkastajalla olisi käytössään nykyistä nyansoidumpia rapor- 
tointivaihtoehtoja. Tältä osin sääntelyn ja ohjeistuksen tarkentamiselle on olemassa 
tilintarkastuksen informaatioarvoa sekä tilintarkastajan vastuuta selkeyttäviä perus- 
teluja. Artikkeli avaa uusia näkökulmia Suomen kirjanpito- ja tilintarkastuslainsää- 
dännön ja ISA-standardien välisiin suhteisiin. 

Toisessa tilintarkastuksen sääntelyä koskevassa, Janne Ruohosen artikkelissa sy- 
vennytään osakeyhtiön hallinnon tarkastukseen, jonka osana tilintarkastaja arvioi 
johdon ja omistajien päätöksenteon lainmukaisuutta. Hallinnon tarkastusta on 
2000-luvulla tutkittu varsin vähän. Artikkelissa pureudutaan tilintarkastajan velvol- 
lisuuteen tarkastaa osakeyhtiön johdon tekemien liiketoimintapäätösten lainmukai- 
suus. Tutkimustulosten mukaan tilintarkastajan tulee arvioida liiketoimintapäätös- 
ten lainmukaisuutta — ei tarkoituksenmukaisuutta. Tilintarkastajan velvollisuutena ei 
ole valvoa, että kaikki yhtiön liiketoimintapäätökset on asianmukaisesti tehty, vaan 
tilintarkastajan tulee keskittyä yhtiön kannalta olennaisimpiin päätöksiin. Tilintar- 
kastajan tulee keskeisten liiketoimintapäätösten osalta arvioida esimerkiksi hallinnon 
pöytäkirjojen ja johdon haastattelujen avulla, onko yhtiön johdon päätöksenteko pe- 
rustunut riittävään informaatioon ja harkintaan. 

Kolmannessa, Veikko Vahteran artikkelissa syvennytään tilintarkastajan lausun- 
toon koskien osakeyhtiölain mukaista apporttia. Artikkelissa tarkastellaan apporttia 
koskevaa nykysääntelyä sekä arvioidaan mahdollisuuksia sääntelyn keventämiseksi 
de lege ferenda -näkökulmasta. Apporttisääntely on tärkeä osa osakeyhtiön osakkeen- 
omistajien ja velkojien suojaa. Artikkelin johtopäätösten mukaan nykyinen apport- 
tisääntely ja erityisesti siihen liittyvä tilintarkastajan lausunto ovat kuitenkin byro- 
kratialtaan ja hallinnollisilta kustannuksiltaan huomattavan raskaita menettelyitä 
silloin, kun apporttiomaisuus on arvoltaan vähäinen. Artikkelin johtopäätöksenä 
suositellaan, että pienimpien apporttien osalta tilintarkastajan lausuntoa ei enää vaa- 
dittaisi. Se esittää, että tilintarkastajan lausunto vaadittaisiin vain apporttien vuotui- 
sen määrän ylittäessä tietyn rahamääräisen alarajan, esimerkiksi 25 000 euroa. 

Osio päättyy Hannu Ojalan, Asko Uotin, Jani Saastamoisen, Jaana Kettusen ja 
Jarkko Pesun tutkimuskatsaukseen kunnallisesta tilintarkastustutkimuksesta otsi- 
kolla ”Kunnallista tilintarkastusta koskeva tutkimus Pohjoismaissa 2000-luvulla”. 
Katsaus luo ensimmäisen kattavan kokonaisesityksen teemoista, joita on nostettu 
esiin 2000-luvun pohjoismaisessa kuntatilintarkastusta käsittelevässä kirjallisuudes- 
sa. Uskomme sisällön kiinnostavan tutkijoita, kuntien tilintarkastuksesta vastaavia 
lainsäätäjiä, tilintarkastajia, kuntien taloushallinnon toimijoita sekä kuntalaisia. 

Arvioinnin ja valvonnan tutkimuksesta 


Teoksen toisen osan artikkeleissa tarkastellaan arvioinnin ja valvonnan kysymyksiä 
ja ilmiöitä. Tähän teoksen osaan sisältyy arvioinnin, valvonnan ja hallinnan yleistä 
teoreettista analyysiä sekä alan ajankohtaisten teemojen tapauskohtaista tarkastelua. 

Kirjoittajat Mikko Lilja, Lasse Oulasvirta ja Jaakko Rönkkö tarkastelevat artik- 
kelissaan ”Luottamusta vai valvontaa? Tapaustutkimus OKM:n valtionavustusten 
valvonnan kehittämisestä” valtionapuja luottamuksen ja valvonnan käsitteiden näkö- 
kulmasta. Artikkeli perustuu vuosina 2017—2018 tehtyyn tapaustutkimukseen ope- 
tus- ja kulttuuriministeriön toimialan valtionavuista. Päähuomio on luottamuksen ja 
valvonnan käsitteissä sekä niiden välisten yhteyksien problematisoinnissa. Teema on 
valvontatutkimuksen näkökulmasta ajankohtainen lainsäätäjien punnitessa erilais- 
ten valvontamekanismien normien purkua, jolloin luottamuksen merkitys valvojan 
ja valvonnan kohteen välillä korostuu. Luottamus tulee ansaita, eikä sitä tapaustutki- 
muksessa tehtyjen havaintojen pohjalta voida nähdä valvonta- ja tarkastusmenettelyi- 
tä poissulkevana elementtinä. Valvonnan ja luottamuksen suhde on moniulotteinen, 
ja niiden välisten yhteyksien ja suhteiden tasapaino edellyttää kirjoittajien mukaan 
kontingenssiteoreettista soveltamistapaa, jossa tasapainoillaan tapauskohtaisesti luot- 
tamuksen ja valvonnan mitoituksissa toimivan kombinaation löytämiseksi. 

Jani Wacker käsittelee artikkelissaan valtiontukien sääntelyä ja valvontaa Euroo- 
pan unionissa oikeusdogmaattisella tutkimusotteella. Valtiontuissa on kysymys tu- 
kitoimista, joita unionin jäsenvaltion julkinen sektori suuntaa yksityiselle sektorille. 
Euroopan unionissa valtiontukien sääntelyllä ja valvonnalla pyritään turvaamaan 
yritysten välistä tehokasta kilpailua unionin sisämarkkinoiden alueella. Lähtökoh- 
taisesti valtiontuet ovat EU:ssa kiellettyjä, mutta tähän pääsääntöön on säädetty 
useita poikkeuksia. Artikkelin ajankohtaisuutta korostavat vuonna 2020 alkaneen 
COVID-19-pandemian vuoksi tehdyt lievennykset valtiontukisäännöksiä koskevaan 
Euroopan komission tulkintalinjaan. Lisäksi kirjoituksessa tuodaan valtiontukisään- 
telyn tutkimuksen alueelle uutena elementtinä valtion täysivaltaisuuskysymysten tar- 
kastelu. 

Tarve aiempaa vahvemmalle taloudelliselle valvonnalle sekä luotettavampien ta- 
loustilastojen tuottamiselle on käynnistänyt hankkeen julkisen sektorin taloudelli- 
sen raportoinnin harmonisoimiseksi Euroopan unionin alueella. Jaakko Rönkön ja 
Veera Anttilan artikkelin tavoitteena on tarkastella parhaillaan valmisteilla olevien 
EPSAS-standardien (European Public Sector Accounting Standards) potentiaalisia vai- 
kutuksia rahoitusleasingsopimuksilla hankittujen omaisuuserien tilinpäätöskäsitte- 
lyyn suomalaisissa kunnissa. Suomalaiset kunnat ovat kasvavassa määrin alkaneet 
soveltaa erilaisia rahoitusmalleja muun muassa kiinteistöinvestointiensa rahoitta- 
misessa, joten tutkimusaihe on julkisen sektorin tilinpäätössääntelyn soveltamisen 

näkökulmasta ajankohtainen ja relevantti. Tulkitsevaan käsiteanalyysiin nojaavassa 
eri tilinpäätösviitekehyksien soveltamiskäytäntöjä vertailevassa tutkimuksessa havai- 
taan, että valmisteilla olevien EPSAS-standardien vaatimukset ja nykyinen kunnan 
hyvä kirjanpitotapa Suomessa näyttäisivät eroavan merkittävästi rahoitusleasing- 
sopimuksilla hankittujen omaisuuserien tilinpäätöskäsittelyssä. 

Jan-Erik Johansonin ja Jarmo Vakkurin artikkelissa tarkastellaan yhdistelmiä eli 
hybridejä, jotka voivat muodostua esimerkiksi julkisen toiminnan, yritystoiminnan 
ja vapaaehtoistoiminnan yhdistämisen seurauksena. Julkisen sektorin yksiköiden 
tulosohjaus ja toimintojen yhtiöittäminen ovat esimerkkejä hybridisyyteen liitty- 
vistä ilmiöistä. Kirjoituksessa analysoidaan ja ryhmitellään hybridien hallintaan ja 
arvonmuodostukseen liittyviä keskeisiä käsitteitä, toiminnan ominaispiirteitä ja sil- 
le ominaisia näkökulmia. Artikkeli sisältää tuoretta tutkimustietoa ajankohtaisesta 
aiheesta: hybridihallinnan ymmärtäminen on olennaista muuttuvan yhteiskunnan ja 
talouden hahmottamiseksi. 

Kirjoittajien Petri Uusikylä, Kirsi Hyytinen ja Mari Räkköläinen artikkelissa 
”Tuomarista maailmanparantajaksi — arvioinnin muuttuva rooli kompleksisessa 
maailmassa” tarkastellaan arviointiparadigmojen kehittymistä ja kehkeytyvää uutta 
arvioinnin otetta, jolla on tilaus kompleksisessa ja globaalissa maailmassa, jossa riip- 
puvuudet ovat kasvaneet merkittävästi. Arvioinnin tehtävä ja rooli on muuttunut kir- 
joittajien mukaan merkittävästi viimeisen kolmenkymmenen vuoden aikana. Tämä 
roolin muutos määrittyy aina suhteessa yhteiskunnallisen toimintaympäristön muu- 
tokseen, arviointiteoreettisiin avauksiin ja viimekädessä arviointitiedon hyödyntäjien 
tarpeisiin. Artikkelissa tarkastellaan arvioinnin muutosta kolmen merkittävän mur- 
rosvaiheen kautta: 1) muutos tilivelvollisuuspainotuksesta kehittämiseen ja oppimi- 
seen, 2) muutos osallistavasta ja voimaannuttavasta arvioinnista tuloksia korostavaan 
arviointiin ja 3) muutos tulosperusteisesta arvioinnista systeemiseen ja kompleksi- 
seen arviointiin. Artikkelin lopussa hahmotetaan tulevaisuuden arviointitoimintaan 
kohdistuvia odotuksia ja haasteita, joissa korostuvat adaptiivisuus ja arvioinnin rooli 
suurten globaalien haasteiden, kuten ilmastonmuutoksen ja turvallisuusuhkien, rat- 
kaisemisessa. 


Ajankohtaisista katsauksista 


Teoksen ajankohtaisten katsausten pyrkimyksenä on nostaa tarkasteluun käytännön 
toiminnan kannalta relevantteja tarkastusta ja arviointia koskevia teemoja. 
Kirjoittajat Kaarina Sinersalo, Sari Ojala, Sirpa Rinne, Riikka Koivunen, Niina 
Sipiläinen, Maliina Hakala-Kivinen ja Hannele Malin tarkastelevat sisäistä tarkas- 
tusta osana hyvää hallinto- ja johtamistapaa kolmella merkittävällä toimialalla. Ko- 

konaisvaltaista toimialakohtaista erittelyä, joka nostaisi sisäisen tarkastuksen merki- 
tyksen kootusti esille, ei ole aiemmin tehty. Aikaisemmassa tutkimuskirjallisuudessa 
on tunnistettu, että sisäisen tarkastuksen tuloksellisuus ja toiminnon merkitys osana 
organisaatioiden johtamis- ja valvontajärjestelmää on yhteydessä organisaatio- ja toi- 
mialakohtaisiin erityispiirteisiin (ks. Rönkkö 2019). 

Finanssialalla sääntely vaikuttaa vahvimmin sisäisen tarkastukseen. Tunnistaes- 
saan valvonnan ja riskienhallinnan puutteita sisäinen tarkastus voi ennaltaehkäistä 
riskejä, jotka globaaleilla finanssimarkkinoilla voivat johtaa eskaloituviin pankki- ja 
talouskriiseihin. 

Julkisella sektorilla sisäisen tarkastuksen tunnistaminen ja ammatillisen viite- 
kehyksen mukainen toiminta on vasta kehittymässä. Pörssiyhtiöissä pyritään edistä- 
mään sisäisen tarkastuksen järjestämistä pörssiyhtiöitä koskevalla erityisellä Hallin- 
nointikoodilla, jonka mukaan yhtiöiden on selostettava, miten sisäinen tarkastus on 
järjestetty osana hyvää hallinto- ja johtamistapaa. 

Kirjoittajien mukaan velvoittavan säädöspohjan puute voi johtaa sisäinen tarkas- 
tuksen järjestämistavan liialliseen hajanaisuuteen tai siihen, että se jätetään kokonaan 
järjestämättä, vaikka siihen olisi objektiivinen tarve. Kirjoittajat tuovat esiin sisäisen 
tarkastuksen toimintaedellytyksenä tiedonsaantioikeudet ja riskiperusteisen tarkas- 
tussuunnittelun. Lisäksi kirjoittajat painottavat kansainvälisten ammattistandardien 
noudattamisen tärkeyttä, jotta sisäinen tarkastaja ja sisäisen tarkastuksen toiminto 
voivat täyttää velvollisuutensa laadukkaasti. 

Pasi Horsmanheimon artikkeli on katsaus tilintarkastuksen sääntelystä ja valvon- 
nasta, laatuaan ensimmäinen, joka perustuu kirjoittajan pitkäaikaiseen kokemukseen 
lakimiesavustajana, esittelijänä ja sihteerinä tilintarkastuslautakunnissa sekä myös 
asiantuntijahaastatteluihin. Artikkelissa käsitellään lautakuntamuotoisen päätöksen- 
teon taustaa ja siihen liittyviä kokemuksia tilintarkastuksen sääntelyssä pääosin yksi- 
tyisellä sektorilla. Artikkeli tuo esille myös nykyisen valvonnan ongelmia ja haasteita 
sekä kehittämistarpeita. 

Kuntien tarkastuslautakunnalle on kuntalaissa annettu merkittävä toiminnan, ta- 
louden ja tuloksellisuuden arviointitehtävä. Kirjan viimeisessä katsauksessa käsitel- 
lään kuntien tarkastuslautakunnan lakisääteiseen tehtävään sisältyvän tuloksellisuus- 
arvioinnin toteuttamisen haasteita tutkimusten ja käytännön kokemusten valossa. 
Artikkelin ovat kirjoittaneet Tarja Saarelainen ja Erja Viitala. Esimerkkeinä artik- 
kelissa ovat Tampereen ja Jyväskylän tarkastuslautakuntien arviointityö. Artikkeli 
tukee aikaisempia havaintoja siitä, että tarkastuslautakuntien arviointitoiminnan vai- 
kuttavuus ja arvioinnin tuottaman informaation hyödyntäminen vahvistuu, mikäli 
arviointia voidaan tehdä koko kuntakonsernin toiminnot huomioon ottaen. Toinen 
arvioinnin hyödynnettävyyttä lisäävä tekijä on se, kuinka hyvin siinä on pystytty en- 
nakoimaan muutostarpeita ja hyödyntämään pidemmän aikajakson seurantatietoja. 

Lopuksi 


Vuonna 2020 puhjennut globaali koronaviruspandemia on asettanut tarkastusalan, 
organisaatioiden omavalvontamekanismit sekä arvioinnin uudenlaisten haasteiden ja 
vaatimusten eteen. Toimintaympäristön nopeat ja merkittävät muutokset tulevat mitä 
todennäköisimmin muovaamaan myös alaan kytköksissä olevaa sääntely-ympäris- 
töä. Yhteiskuntien tarkastukselle, arvioinnille ja valvonnalle asettamat vaatimukset ja 
odotukset kasvavat muuttuneessa toimintaympäristössä, ja samalla kehittyvät myös 
alan toimijoiden käsitykset tarkoituksenmukaisimmista toimintatavoista. Tarkastuk- 
sen, arvioinnin ja valvonnan teemat ja toimijat elävät siis monessa suhteessa voimak- 
kaassa murroksessa. 

Tämä teos luotaa kattavasti niin sääntely-ympäristön muutossuuntia kuin tarkas- 
tuksen ja valvonnan ajankohtaisia soveltamisongelmia. Kokoomateos yhdistelee tee- 
mojen käsittelyssä moninäkökulmaisesti teoreettisia ja praktisia aineksia ja tuottaa 
lisäarvoa sekä tiedeyhteisölle että alan moninaisille sidosryhmille. Toisaalta teos tun- 
nistaa lukuisia tutkimuskirjallisuuden katvealueita, joihin pureutumalla tiedeyhteisö 
voi edelleen laajentaa ymmärrystään näistä yhteiskunnan ja rahoitusmarkkinoiden 
toimivuuden kannalta keskeisistä aiheista. 

Teos kuuluu täydentyvään artikkelikokoelmien sarjaan, jossa käsitellään moni- 
tieteisesti tarkastuksen, valvonnan ja arvioinnin teemoja. Aikaisempia teoksia ovat 
muun muassa Näkökulmia tilintarkastukseen ja arviointiin (Kihn, Leponiemi, Ou- 
lasvirta, Ruohonen & Wacker 2017) sekä Talous, sääntely ja ohjaus — tarkastuksen ja 
valvonnan ajankohtaiskysymyksiä (Kihn, Oulasvirta, Ruohonen, Rönkkö & Wacker 
2019). 

Systemaattinen kirjallisuusanalyysi 
Lili-Anne Kihn ja Joni Härkönen 


Digitalisaatio ja automaatio koskettavat nykyisin monia aloja, myös tilintarkastusalaa. 
Tämän tutkimuksen tavoitteena oli muodostaa synteesi tietokoneavusteisia tarkas- 
tusmenetelmiä käsittelevästä kirjallisuudesta sekä kartoittaa mahdollisten jatkotutki- 
musten aiheita. Tutkimus toteutettiin laadullisena tutkimuksena systemaattisen kir- 
jallisuuskatsauksen menetelmiä hyödyntäen. Tutkimusaineisto koostui ulkomaisissa 
aikakauskirjoissa julkaistusta tieteellisestä artikkelista. Tulosten mukaan yritykset 
ovat ottaneet käyttöön erilaisia tietokoneavusteisia tarkastusmenetelmiä- ja ohjelmis- 
toja, vaikkakin tutkittujen menetelmien käyttö vaikuttaa vähäisemmältä pienemmissä 
tilintarkastusyrityksissä. Tietokoneavusteisten tarkastusmenetelmien käyttöön on vai- 
kuttanut suuri joukko tekijöitä, jotka luokiteltiin yhdeksään eri luokkaan. Koska alan 
tutkimus on melko alkuvaiheessa, aihealueen empiirisille jatkotutkimuksille on tarvet- 
ta sekä Suomessa että yleisemminkin. 

Lili-Anne Kihn ja Joni Härkönen 


Johdanto 


Tämä tutkimus käsittelee tietokoneavusteisia tarkastusmenetelmiä tilintarkastukses- 
sa. Tarve tilintarkastuksen koneellisille menetelmille alkoi voimistua 1990-luvulta 
lähtien, kun koneellinen kirjanpito ja automaattiset menetelmät kehittyivät elektro- 
niseen suuntaan (Fischer 1996; Kosonen 2005; Jaatinen 2009). Nykyisin digitalisaatio 
ja automaatio koskettavat monia aloja, myös tilintarkastusalaa (Jaatinen, Kihn & Näsi 
2000). 

Vaikka tilintarkastuksessa käytettäviä tietokoneavusteisia tarkastusmenetelmiä 
on jonkin verran tutkittu sekä kotimaisissa opinnäytetöissä että ulkomaisissa tutki- 
muksissa, aiheesta ei juuri ole julkaistu kirjallisuussynteesejä. Tiettävästi ainoita ovat 
Kanelloun ja Spathisin (2011) synteesi tilintarkastuksesta toiminnanohjausjarjestel- 
mien ympäristössä sekä Allesin ja Grayn (2015) synteesi big datan eli useasta eri tieto- 
varastosta yhteen tietovarastoon kerätyn tietoaineiston käytöstä tilintarkastuksessa. 
Kanellou ja Spathis (2011) käsittelivät tutkimuksessaan muun muassa moderneja ti- 
lintarkastuksen työkaluja ja tekniikoita, kuten jatkuvan tilintarkastuksen tekniikoita. 
Alles ja Gray (2015) esittelivät big datan käytön hyviä ja huonoja puolia tilintarkas- 
tuksessa sekä tunnistivat big datan käytössä tilintarkastajia hyödyttäviä näkökulmia. 

Koska aihealueesta löytyy jo useita ulkomailla julkaistuja tieteellisiä tutkimus- 
artikkeleita, se mahdollistaa tietokoneavusteisista tarkastusmenetelmistä tehtyjen 
tutkimusten tarkemman analysoinnin. Tämän tutkimuksen tavoitteena on muodos- 
taa synteesi näistä tietokoneavusteisia tarkastusmenetelmiä käsittelevistä tutkimus- 
artikkeleista sekä kartoittaa mahdollisten jatkotutkimusten aiheita. Analysoitavien 
artikkelien pohjalta etsitään vastauksia erityisesti seuraaviin tutkimuskysymyksiin: 
1) Millaisia tietokoneavusteisia tarkastusmenetelmiä käytetään? 2) Mitkä tekijät vai- 
kuttavat tietokoneavusteisten tarkastusmenetelmien käyttöön? 3) Miten yleistä ja laa- 
jaa tietokoneavusteisten tarkastusmenetelmien käyttö on tilintarkastusalalla? 4) Mitä 
jatkotutkimusten aiheita voidaan esittää? Näihin kysymyksiin vastaamalla tutkimuk- 
sessa kootaan yhteen keskeisimpiä tutkimustuloksia ja muodostetaan kokonaiskuva 
tietokoneavusteisten tarkastusmenetelmien tilasta ja merkityksestä tilintarkastukses- 
sa. Tutkimustuloksista voi olla hyötyä tutkijoille, opiskelijoille sekä niille tilintarkas- 
tusyhteisöille ja tilintarkastajille, jotka harkitsevat digitaalisten tilintarkastussovellus- 
ten käyttöönottoa. 

Seuraavaksi artikkelin ensimmäisessä osiossa määritellään tutkimuksen keskeiset 
käsitteet, kartoitetaan sitä, miten tietotekniikkaa ja tietokoneavusteisia tarkastusme- 
netelmiä voidaan hyödyntää tilintarkastuksessa sekä esitellään aiheeseen liittyvät teo- 
reettiset lähestymistavat. Sen jälkeen tulevassa osiossa esitellään tutkimusmenetelmät 
ja aineisto. Artikkelin toiseksi viimeisessä osiossa kuvataan keskeisimmät tulokset ja 
viimeisessä johtopäätökset. 

Kirjallisuuskatsaus 


Määritelmät 


Ennen kuin lähdetään tarkastelemaan tietokoneavusteisen tilintarkastuksen mene- 
telmiä ja niiden käyttöä tarkemmin, on syytä määritellä käsitteet tilintarkastus sekä 
tietokoneavusteinen tarkastusmenetelmä. Tilintarkastus voidaan määritellä tutki- 
vaksi prosessiksi, jossa ulkopuolinen tarkastaja arvioi yhteisön taloudellisia tapahtu- 
mia ja toimia varmistuakseen niiden paikkansapitävyydestä (Silvoso 1972; Cook & 
Winkle 1976). Tietokoneavusteiset (eli atk-avusteiset) tarkastusmenetelmät ovat tilin- 
tarkastustoimenpiteiden sovellutuksia, joissa tietokonetta käytetään tarkastusvälinee- 
nä (ST-Akatemia 2017, 14). 


Tilintarkastuksen ohjelmistot 


Grayn ja Mansonin (2008, 366) mukaan tilintarkastusalalle on suunniteltu erityyp- 
pisiä ohjelmistoja, kuten yleisiä ohjelmistoja, tietyillä toimialoilla käytettäviksi tar- 
koitettuja ohjelmistoja, tilastollisen analyysin ohjelmistoja sekä asiantuntijajärjestel- 
miä. Käyttöön on otettu sekä valmisohjelmia että suurten tilintarkastusyhteisöjen 
omia ohjelmasovellutuksia. Tunnetuimpia ohjelmistopaketteja ovat muun muassa 
Audit Command Language (ACL) ja Interactive Data Extraction & Analysis (IDEA) 
(Weidenmier & Herron 2004, 95-97). Vaihtoehtoisia tilintarkastuksessa käytettäviä 
työkaluja ovatolleet esimerkiksi Microsoft Access ja Microsoft Excel -taulukkolaskenta- 
ohjelma (Singleton 2006, 2; Senft, Gallegos & Davis 2013, 107). 


Tietotekniikka ja tietokoneavusteiset 
tarkastusmenetelmät tilintarkastuksessa 
Senftin ym. (2013, 104) tutkimuksen mukaan tietotekniikka voi olla läsnä läpi tilin- 


tarkastuksen. Taulukossa 2.1 esitetään esimerkkejä tilintarkastuksen eri toimintoihin 
kytkeytyvistä ratkaisuista. 

Taulukko 2.1. Tietotekniikan hyödyntäminen tilintarkastuksessa (Senft ym. 2013, 104) 


Toiminnot Hyödynnettävä tekniikka 

Suunnittelu ja seuranta Taulukkolaskentaohjelmat, tietokannat, projektinhallintaohjelmat 
Dokumentaatio ja esitelmät Tekstinkäsittelyohjelmat, kulkukaaviot, grafiikka- ja videosovellukset 
Kommunikointi ja tiedonsiirto Sähköinen liitettavyys, serverit 

Resurssienhallinta Sähköiset työpaperit verkossa, sähköposti 

Tiedonhallinta Tietokannat, työryhmäohjelmistot, intranet 

Raportit ja kirjeenvaihto Tekstinkäsittelyohjelmat, video- ja konferenssi-ohjelmat, tiedostojen jakaminen 


Tietokoneavusteinen tilintarkastus voi Senftin ym. (2013, 108) mukaan kohdistua mo- 
niin asioihin, kuten esimerkiksi 1) kiinnostavien erien valitsemiseen, 2) matemaatti- 
siin kysymyksiin, 3) aineiston analyysiin ja 4) järjestelmän validointiin. Tilintarkas- 
tuksen kannalta kiinnostavia eriä ovat olennaiset ja epätavalliset erät, kuten tietyn 
rahamäärän ylittävät erät, mutta myös tilastollisin menetelmin valittuja eriä voidaan 
tutkia. Tietokonetta hyödyntäen tällaisia eriä saadaan valittua sähköisessä muodossa 
olevista tiedostoista. Tarkastaja voi joko määrittää hyvin tarkkoja kriteereitä otoksen 
valitsemiseen tai antaa apuna käytetyn ohjelman tehdä valinnan löyhemmin määri- 
teltyjen kriteerien perusteella. Tietokonetta ja ohjelmistoa käytettäessä voidaan tar- 
kastusta varten ajaa esimerkiksi erilliselle raportille kaikki transaktiot, jotka ylittävät 
tietyn rahamäärään. (Senft ym. 2013, 108.) 

Varsinkin muiden tarkastusfunktioiden sivutuotteena saadut tietokoneen tekemät 
laskelmat ovat kustannustehokas apu tarkastuksessa. Kun ohjelmisto on määrätty 
valitsemaan tietty merkityksellinen otos, se voi samanaikaisesti tehdä niitä koske- 
via laskutoimituksia koko aineistosta, jolloin säästyy aikaa ja rahaa. Tyypillisesti ma- 
nuaalisessa, perinteisessä tarkastuksessa jouduttaisiin keskittymään ammatillisella 
harkinnalla muodostettuun otokseen tai jonkin tietyn ajanjakson tapahtumiin. (Senft 
ym. 2013, 108.) 

Tiivistäminen, muuttaminen graafiseen muotoon (esim. histogrammeiksi), mal- 
lintaminen ja tiedon vertailu ovat osa data-analyysiä. Kuvallinen, graafinen esitys- 
tapa antaa tilintarkastajalle uudenlaisen näkökulman tilinpäätöksen analysointiin. 
Mallintamisessa on kyse kohtuullisuuden arvioinnista, jossa käsiteltävää tietoa ver- 
taillaan trendeihin tai aiempiin malleihin. (Onko esimerkiksi nykyinen tarkastelta- 
va tilinpäätös linjassa verrattuna edellisten vuosien tilinpäätöksiin ottaen huomioon 
eräkohtaiset kehitykset ja suhteet?) Vertailevassa analyysissä nimensä mukaisesti ver- 
taillaan tietoa — kuten esimerkiksi vaihto-omaisuutta eri vuosina — tilintarkastuksen 
kannalta merkityksellisten seikkojen löytämiseksi. (Senft ym. 2013, 109.) 

Järjestelmän validointi liittyy tarkastuksen kohteena olevan yrityksen kirjanpito- 
järjestelmän toiminnan ymmärtämiseen (Senft ym. 2013, 109). Usein manuaaliset ja 
tietotekniset prosessit muodostavat jatkumon, eikä näitä kahta itsenäistä elementtiä 

tulisi silloin ajatella erillisinä osaprosesseina. Kun muodostetaan käsitystä tarkastuk- 
sen kohteena olevan yrityksen kirjanpitojärjestelmästä ja siihen liittyvistä sovelluk- 
sista, tilintarkastajan tulisi koota sekä manuaalisesti että koneellisesti tuotettua tietoa 
selvittääkseen, kuinka prosessit toimivat, miten tieto liikkuu niiden välillä ja millaisia 
kontrolleja niiden väliin on luotu. Etenkin näiden kontrollien vahvuuksien ja heik- 
kouksien selvittäminen on tärkeää, sillä niillä on vaikutusta tarkastuksen aikana teh- 
täviin valintoihin ja ratkaisuihin. (Senft ym. 2013, 110.) 


Jatkuva tilintarkastus 


Jatkuva tilintarkastus on yksi tilintarkastuksen muoto. Siinä tilintarkastaja tarjoaa 
kokonaisvaltaisen sähköisen tilintarkastusprosessin avulla jonkinasteisen varmistuk- 
sen tuotetulle tiedolle sitä mukaa kun sitä syntyy joko samanaikaisesti tiedon jul- 
kaisemisen kanssa tai heti sen jälkeen (Zabihollah, Sharbatoghlie, Elam & McMickle 
2002, 150). Jatkuva tilintarkastus tuo huomattavia muutoksia perinteisen manuaalisen 
tilintarkastuksen käytäntöihin ja tapoihin taulukossa 2.2 esitetyn tyyppijaon mukai- 
sesti. 


Taulukko 2.2. Perinteinen ja jatkuva tilintarkastus (suomennos 
teoksen Chan & Vasarhelyi 2011, 153 taulukosta) 


Perinteinen tilintarkastus 


Jatkuva tilintarkastus 


1. Toistuvuus Periodinen Jatkuvaa tai usein toistuvaa 
2. Lähestymistapa Reaktiivinen Proaktiivinen 
3. Menettelytapa Manuaalinen Automatisoitu 


4. Tarkastajan työ ja rooli 


Työ- ja aikaintensiiviset prosessit 


Sisäisen ja ulkoisen tarkastajan 
itsenäiset roolit 


Poikkeamien ja ihmisen harkintakykyä vaati- 
vien prosessien hallinta 


Ulkoisen tarkastajan rooli muuttuu jatkuvan 
tarkastuksen järjestelmän varmentajaksi 


5. Luonne, ajoitus ja 
laajuus 


Testaus sisältää analyyttisiä arviointi- 
toimenpiteitä sekä aineiston testausta 


Kontrollien testaus sekä aineiston 
testaus tapahtuvat erikseen 


Otanta testauksessa 


Testaus sisältää jatkuvien kontrollien valvomis- 
ta ja jatkuvan datan varmennusta 


Kontrollien monitorointi ja aineiston testaus 
tapahtuvat samanaikaisesti 


Testauksessa huomioidaan koko populaatio 


6. Testaus 


Ihminen suorittaa testauksen 


Datan mallintamista ja data-analytiikkaa 
käytetään valvomiseen ja testaukseen 


7. Raportointi 


Periodinen 


Jatkuvaa tai usein toistuvaa 


Jatkuva tilintarkastus voidaan jakaa neljään eri vaiheeseen (Chan & Vasarhelyi 2011, 
157-158). Ensimmäisessä vaiheessa tilintarkastaja pyrkii tunnistamaan sellaisia liike- 

toiminnan prosesseja, joissa tilintarkastusta on mahdollista automatisoida. Toisessa 
vaiheessa tietomallinnuksen avulla tehdään vertailuanalyysiä, jolla arvioidaan tulevia 
transaktioita ja tilien saldoja. Kolmannessa vaiheessa data-analytiikkaa käytetään jat- 
kuvaan kontrollien monitorointiin sekä jatkuvaan tiedon varmennukseen. Neljännes- 
sä vaiheessa tapahtuu raportointi. Taloudellista informaatiota pidetään olennaisilta 
osiltaan virheettömänä, mikäli jatkuvan tarkastuksen järjestelmä ei ole synnyttänyt 
raportteja poikkeavuuksista. Jatkuvan tilintarkastuksen tekniikoiden kehittymisen 
myötä tilintarkastus keskittyy yhä enemmän tutkimaan epäsäännöllisyyksiä ja poik- 
keavuuksia sekä toisaalta suorittamaan ammatillista harkintaa ja skeptisyyttä vaati- 
via toimenpiteitä. Kokonaisten populaatioiden tarkkailu ja testaaminen voivat vahvis- 
taa tilintarkastuksen tehokkuutta ja lisätä todennäköisyyttä havaita väärinkäytöksiä 
ja olennaisia virheellisyyksiä. (Chan & Vasarhelyi 2011, 159.) 


Kansainväliset tilintarkastusalan standardit 


Mahdollisuus tietokoneavusteisten tarkastusmenetelmien käyttöön on otettu esille 
kansainvälisissä tilintarkastusalan standardeissa (ISA 240, 315, 330 ja 550, ST-Aka- 
temia 2017). ISA 240 -standardi sallii tilintarkastajan käyttää tietokoneavusteisia tar- 
kastusmenetelmiä, kun hän valitsee tilintarkastustoimenpiteitä, joilla pyritään vastaa- 
maan väärinkäytöksestä johtuviin olennaisen virheellisyyden riskeihin (ST-Akatemia 
2017, 195). ISA 315 -standardin mukaan tilintarkastajan tulee muodostaa käsitys myös 
taloudellisen raportoinnin kannalta relevanteista tietojärjestelemistä sekä niihin liit- 
tyvistä liiketoimintaprosesseista (ST-Akatemia 2017, 292-320). ISA 330 -standardikin 
mahdollistaa tietokoneavusteisten tarkastusmenetelmien käyttämisen sähköisten lii- 
ketapahtumien ja tilitietojen laajempaan testaamiseen (ST-Akatemia 2017, 364). Myös 
ISA 550 -standardin mukaan tietokoneavusteisia tarkastusmenetelmiä voidaan käyt- 
tää lähipiiriliiketoimien kirjanpitoaineiston analysointiin (ST-Akatemia 2017, 561). 


Teknologian hyväksymismalli 


Tietokoneavusteisten tarkastusmenetelmien käyttöönottoa ja käyttöä voidaan pyrkiä 
ymmärtämään teorioiden avulla. Davisin ym. (1989) kehittämän teknologian hyväk- 
symismallin avulla on pyritty selittämään tietokoneiden käyttöön ja hyväksymiseen 
vaikuttavia tekijöitä. Mallissa oletetaan, että tietokoneiden käytön hyväksymiseen 
vaikuttaa se, miten hyödyllisiksi ja helppokäyttöisiksi ne koetaan. Koetulla hyödylli- 
syydellä tarkoitetaan mahdollisen käyttäjän subjektiivista odotusta siitä, että koneen 
käyttö kasvattaa työskentelytehokkuutta organisaatiossa. Koettu helppokäyttöisyys 
ilmenee mahdollisen käyttäjän odotuksissa kohdelaitteen käytön vaivattomuudesta. 


28 


Tietokoneavusteiset tarkastusmenetelmät tilintarkastuksessa 


Näiden avulla yritetään selittää käyttäjien asenteita, aikomuksia ja tietokoneiden käy- 
tön lopullista omaksumista. Davisin, Bagozzin ja Warshawn (1989) tulosten mukaan 
helppokäyttöisyys koetaan tärkeäksi, mutta järjestelmän hyödyllisyys on vielä sitäkin 
tärkeämpää käyttäjän teknologian hyväksymisen kannalta (Davis ym. 1989, 1000). 


Yhdistetty teoria teknologian käyttöönotosta ja käytöstä 


Uudemmassa teoriassa Venkatesh, Morris, Davis ja Davis (2003) yhdistivät element- 
tejä edellä mainitusta teknologian hyväksymismallista sekä seitsemästä muusta infor- 
maatioteknologian käyttöönottoa ja käyttöä hahmottelevasta teoreettisesta mallista. 
Mallin mukaan käyttäjän teknologian hyväksymiseen ja siihen liittyvään käyttäy- 
tymiseen vaikuttaa erityisesti neljä tekijää, jotka ovat odotettu suorituskyky, odotet- 
tu vaivattomuus, sosiaalinen vaikutus ja käyttöä helpottavat olosuhteet (Venkatesh, 
Morris, Davis & Davis 2003, 425—447). Samoin kuin Davisin (1989) mallissa kuvattu 
koettu hyödyllisyys, odotettu suorituskyky tarkoittaa yksilön uskomusta laitteen käy- 
tön avulla saavutettavasta työtehokkuudesta ja odotettu vaivattomuus liittyy laitteen 
helppokäyttöisyyteen. Sosiaalisen vaikutuksen näkökulmasta yksilön käytökseen 
vaikuttaa se, kuinka yksilö kokee muiden näkevän hänet teknologian käyttäjänä. 
Käyttöä helpottavat olosuhteet ovat yksilön uskomuksia organisaation ja teknologian 
infrastruktuurin tuesta laitteiden käytössä. (Venkatesh ym. 2003, 447-453.) 


Tutkimusote ja -menetelmät 


Valittuun tutkimustehtävään soveltuu käsiteanalyyttinen tutkimusote (Näsi 1980, 
31). Käsiteanalyyttisessä tutkimuksessa käsitteiden analyysi ja synteesi ovat keskei- 
sessä roolissa. Tavoitteena on kehittää uusia käsitteitä ja käsitejärjestelmiä päättelyn ja 
argumentaation keinoin (Näsi 1980, 31; Kihn & Näsi 2017). 

Tutkimuksen lähtökohdat ovat laadullisessa tutkimuksessa, ja se toteutettiin hyö- 
dyntäen systemaattisen kirjallisuuskatsauksen menetelmiä. Systemaattinen kirjalli- 
suuskatsaus on nimensä mukaisesti systemaattista perustellun ja huolella valitun läh- 
deaineiston tutkimista. (Fink 2014, 14-15.) 

Tutkimuksessa noudatettiin seitsemää Finkin (2014, 3-5) esittämää systemaatti- 
sen kirjallisuuskatsauksen vaihetta: 1) tutkimuskysymysten asettelu, 2) tietokantojen 
valinta, 3) hakusanojen valinta, 4) käytännön seulojen valinta, 5) metodologisten seu- 
lojen valinta, 6) katsauksen tekeminen ja 7) synteesin muodostaminen tuloksista. En- 
simmäisessä vaiheessa asetettiin edellä kuvatut tutkimuskysymykset. Sitten seuraavat 
tietokannat valittiin esikartoituksen pohjalta: ScienceDirect, Wiley Online Library, 

Emerald, Business Source Elite (Ebsco), JSTOR sekä SAGE Journals Online. Tämän 
jälkeen määritettiin tutkimuksia etsittäessä käytettävät hakusanat (taulukko 2.3). 


Taulukko 2.3. Hakusanojen valinta 


Hakusana 1 Hakusana 2 Hakusana 3 
“computer assisted audit” OR CAAT AND audit 
"generalized audit software” OR GAS AND audit 
auditing AND — “information technology” 

audit AND _ information technology 


computer-related audit 


“audit support system” 


"electronic audit” 


Neljännessä vaiheessa valittiin käytännön seulat eli sisäänotto- ja poissulkukriteerit. 
Niitä olivat: tutkimus on tieteellinen, kielenä on englanti, tutkimuksen sisältö liit- 
tyy tilintarkastukseen tai ulkoiseen tarkastukseen, tutkimus on julkaistu ajanjaksolla 
2000-2017 ja luettavissa elektronisena kokotekstinä Tampereen yliopistolla käytössä 
olevista tietokannoista. Poissulkukriteerejä olivat: tutkimus on ei-tieteellinen, sisältö 
keskittyy sisäiseen tarkastukseen, tutkimus on maksullinen ja saatavissa muuna kuin 
elektronisena kokotekstinä. Tämän jälkeen valittiin tieteellisen laadun arviointiin 
liittyvät metodologiset seulat (Fink 2014, 4-5). Tässä tapauksessa tutkimusten laadun 
arviointi suoritettiin sekä kokonaisvaltaisesti että erikseen jokaisen tutkimuksen koh- 
dalla. Mainittujen seulojen pohjalta tutkimukseen sopivia tutkimusartikkeleita löytyi 
21 kappaletta. Artikkeleita löytyi kaikista kuudesta valitusta tietokannasta ja yhteen- 
sä 12 lehdestä. Eniten artikkeleita löytyi Emerald-tietokannasta (7 kpl) ja Managerial 
Auditing Journal -lehdestä (5 kpl). Tutkitun ajanjakson alusta ja lopusta ei löytynyt 
artikkeleita. Julkaisut jakautuvat kuitenkin melko tasaisesti vuosien 2002-2016 välille 
niin, että julkaisuja oli 0-3/vuosi ja eniten julkaisuja oli vuosina 2013 ja 2016. 
Systemaattisen kirjallisuuskatsauksen tekemisessä hyödynnettiin sisällönanalyy- 
siä, jossa aineisto tiivistetään selkeään muotoon pitäen kiinni sen sisältämästä infor- 
maatiosta (Tuomi & Sarajärvi 2018, 122). Aineistolähtöinen sisällönanalyysi toteutet- 
tiin kolmessa vaiheessa, joita olivat aineiston redusointi eli pelkistäminen, aineiston 
klusterointi eli ryhmittely ja abstrahointi eli teoreettisten käsitteiden luominen (Tuo- 
mi & Sarajärvi 2018, 122-123). Redusoinnissa aineistoa vaiheittain tiivistettiin yhä pi- 
demmälle siten, että löydettiin vastaukset tutkimuskysymyksiin. Tätä vaihetta toteu- 
tettiin eräällä tapaa Kylmän ja Juvakan (2007, 115) esittämää laadullisen tutkimuksen 
kalaverkkoa noudattaen. Siinä tutkimusaineistoa ajatellaan kalaparvena. Analyysi 
toimii verkkona, jonka läpi aineisto kulkee ja jää tarvittaessa kiinni silmukankoon 
— eli systemaattisuuden ja rajauksien — ollessa oikean kokoiset. (Kylmä & Juvakka 
2007, 115.) Aineiston klusterointi- eli ryhmittelyvaiheessa aineistosta etsittiin saman- 

kaltaisuuksia tai eroavuuksia ja muodostettiin niistä erilaisia luokituksia (Tuomi & 
Sarajärvi 2018, 124). Klusterointi oli osa abstrahointivaihetta, jossa aineistoa käsit- 
teellistettiin, käsitteitä ja luokituksia yhdisteltiin ja tehtiin johtopäätöksiä (Tuomi & 
Sarajärvi 2018, 125—127.) 


Keskeiset tulokset 
Tietokoneavusteisten tarkastusmenetelmien muodot 


Ensimmäinen tutkimuskysymys pureutui siihen, millaisia tietokoneavusteisia tarkas- 
tusmenetelmiä käytetään. Puhtaasti tilintarkastuksessa käytettäviä ohjelmistoja tai 
järjestelmiä tuli esille kuudessa tutkimuksessa. Tilintarkastukseen soveltuvista oh- 
jelmistoista sekä ACL että IDEA nousivat usein esiin, mutta myös muita ohjelmisto- 
ja, kuten ProAudit, CCH, IRIS ja Mersia, mainittiin (ks. esim. Braun & Davis 2003; 
Debreceny, Lee, Neo & Toh 2005; Ahmi & Kent 2013). Pienemmissä tilintarkastusyri- 
tyksissä Microsoftin Excel-ohjelmisto oli käyttökelpoinen, kun taas suuremmat yri- 
tykset saattoivat panostaa itse kehitettyyn ohjelmistoon (ks. esim. Ahmi & Kent 2013; 
Widuri, O'Connell & Yapa 2016). 

Tutkimusten perusteella teknologiaa hyödynnetään useissa eri menetelmissä, ku- 
ten otannassa ja aineiston oikeellisuuden tarkistamisessa. Otannan tekeminen tieto- 
koneavusteisesti esiintyi viidessä tutkimuksessa. Sitä ei koettu kaikissa tutkimuksissa 
tärkeimmäksi tai käytetyimmäksi menetelmäksi, mutta se nostettiin esille selvästi 
yleisenä tietokoneavusteisena tarkastusmenetelmänä. (Abou-El-Sood, Kotb & Allam 
2015; Bierstaker, Janvrin & Lowe 2014; Janvrin, Bierstaker & Lowe 2009; Janvrin, 
Bierstaker & Lowe 2008; Kim, Kotb & Eldaly 2016.) Myös analyyttiset toimenpiteet 
ja sähköisten työpapereiden laatiminen olivat yleisesti käytettyjä perustoimenpiteitä 
(ks. esim. Janvrin ym. 2008; Bierstaker ym. 2014; Kim ym. 2016). Tietokoneavusteisia 
tarkastusmenetelmiä käytetiin myös erilaisten haavoittuvuuksien ja riskien tunnista- 
miseen sekä kontrollien testaukseen (Dowling & Leech 2007; Kotb & Roberts 2011). 
Vähemmän käytettyinä tietokoneavusteisina menetelminä mainittiin uusimpaan 
teknologiaan nojaavat digitaaliset analyysit sekä jatkuvan tarkastuksen tekniikat (ks. 
esim. Janvrin ym. 2008; Kim ym. 2016). 

Tietokoneavusteisten tarkastusmenetelmien 
käyttöön vaikuttavat tekijät 


Toisena tutkimuskysymyksenä oli, mitkä tekijät vaikuttavat tietokoneavusteisten tar- 
kastusmenetelmien käyttöön. Syitä siihen, miksi tietokoneavusteisia tarkastusmene- 
telmiä käytetään tai ei käytetä, löytyi tutkimuksista lukuisia. Ne voidaan luokitella 
1) teknologiaan, 2) sosiaalisiin tekijöihin, 3) koulutukseen ja osaamiseen, 4) resurssei- 
hin, aikaan ja tehokkuuteen, 5) tilintarkastusorganisaation kokoon, 6) tilintarkastuk- 
sen laatuun, prosesseihin ja metodeihin, 7) asiakkaaseen, 8) tilintarkastuksen ammat- 
tikuntaan ja sääntelyyn sekä 9) muihin tekijöihin liittyviksi. 

Tietyt tekijät toistuivat tutkimuksissa muita useammin, ja ne erottuivat joukosta. 
Teknologia ja siihen liittyvät järjestelmä- tai ohjelmisto-ongelmat mainittiin useam- 
massa tutkimuksessa tietokoneavusteisten tarkastusmenetelmien käyttöön vaikut- 
tavana tekijänä. Teknologiaan liittyviä tietokoneavusteisten tarkastusmenetelmien 
käyttöön vaikuttavia tekijöitä ovat teknologian käyttöönoton ja käytön vaikeus, tilin- 
tarkastusohjelmistojen yhteensovittaminen asiakkaan järjestelmän kanssa ja koettu 
helppokäyttöisyys (Dowling & Leech 2007; Kim ym. 2016; Widuri ym. 2016). Oh- 
jelmisto-ongelmilla ei havaittu suoraa negatiivista vaikutusta tilintarkastusohjelmien 
käyttöön (Braun & Davis 2003), mutta vaikutus saattaa olla epäsuora siten, että koh- 
datut ongelmat vaikuttavat mielikuviin ohjelmistojen hyödyllisyydestä ja helppokäyt- 
töisyydestä (Henderson, Bradford & Kotb 2016). 

Tietokoneavusteisten tarkastusmenetelmien käyttöönotossa vaikuttavina sosiaali- 
sina tekijöinä nousivat esille tilintarkastusyrityksen pääosakkaan, johdon tai kolle- 
gojen kommunikaatio, rohkaisu ja tuki (Curtis & Payne 2008; Dowling 2009; Ahmi 
& Kent 2013). Osassa tutkimuksia edellä mainittu vaikutus on havaittu epäsuorasti 
odotetun tehokkuuden tai koetun hyödyllisyyden kautta. Sosiaalisilla tekijöillä ei kui- 
tenkaan havaittu merkitsevää positiivista vaikutusta tietokoneavusteisten tarkastus- 
menetelmien käyttöönottoon (vrt. Bierstaker ym. 2014). 

Teknologisten ja sosiaalisten tekijöiden rinnalla koulutus ja osaaminen nousivat 
useasti esille tietokoneavusteisten tarkastusmenetelmien käyttöön vaikuttavina teki- 
jöinä. Koulutuksen ja osaamisen puutetta on pidetty tietoteknisten tarkastusmenetel- 
mien tai tilintarkastusteknologian käyttöä rajoittavana tekijänä (Braun & Davis 2003; 
Abou-El-Soodin ym. 2015; Henderson ym. 2016). Aiemmalla tilintarkastuskokemuk- 
sella ei puolestaan ole juurikaan havaittu olevan vaikutusta kyseisten menetelmien 
käyttöönottoon (Bible, Graham & Rosman 2005; Bierstaker ym. 2014). Lisätäkseen 
tietokoneavusteisten tarkastusmenetelmien käyttöä yritysten tulisi parantaa työn- 
tekijöiden koulutusta (Bierstaker ym. 2014). 

Ajan ja kustannusten minimoiminen liittyvät resursointiin, mikä näkyy tutki- 
muksissa syynä hyödyntää tilintarkastusteknologiaa (Banker, Chang & Kao 2002; 

Abou-El-Soodin ym. 2015). Nämä seikat liittyvät läheisesti myös työn tehokkuuteen, 
vaikuttavuuteen ja tuottavuuteen, joiden on nähty parantuvan tilintarkastukseen liit- 
tyvän teknologia käytöllä (Braun & Davis 2003; Dowling & Leech 2007; Chang, Chen, 
Duh & Li 2011). 

Myös tilintarkastusorganisaation koolla vaikuttaisi olevan merkitystä siinä, käy- 
tetäänkö tietokoneavusteisia tarkastusmenetelmiä vai ei. Big 4 -yrityksissä tietokone- 
avusteisia tarkastusmenetelmiä käytetään todennäköisemmin kuin pienemmissä or- 
ganisaatioissa (ks. esim. Janvrin ym. 2008 ja 2009; Bierstaker ym. 2014). Erityisesti 
pieniltä yrityksiltä puuttuu resurssit hankkia tilintarkastukseen soveltuvia ohjelmis- 
toja tai kehittää omia ohjelmistoja (Widuri ym. 2016). Tilintarkastusyhteisön koko 
vaikuttaa siten tietokoneavusteisten tarkastusmenetelmien käyttöön erityisesti käy- 
tettävissä olevien resurssien kautta. 

Laadun parantaminen (Dowling & Leech 2007; Abou-El-Sood ym. 2015) sekä pro- 
sessien yhdenmukaistaminen ja yksinkertaistaminen (Abou-El-Sood ym. 2015; Widuri 
ym. 2016) on myös nähty tärkeinä syinä käyttää tietokoneavusteisia tarkastusmene- 
telmiä (Dowling & Leech 2007; Abou-El-Soodin ym. 2015). 

Myös asiakkaista johtuvat syyt voivat vaikuttaa tietokoneavusteisten tarkastus- 
menetelmien käyttöön. Tilintarkastusasiakkaiden koko, toimiala ja sisäiset kontrollit 
voivat vaikuttaa positiivisesti tai negatiivisesti tietokoneavusteisten tarkastusmene- 
telmien käyttöön (Ahmi & Kent 2013; Widuri ym. 2016). Asiakasyritykset voivat olla 
esimerkiksi pieniä, omistajavetoisia ja pienen riskin yhtiöitä, jolloin tilintarkastus- 
ohjelmille ei ole tarvetta (Ahmi & Kent 2013). Big 4 -yrityksillä on usein suuria asiak- 
kaita, joilla on kompleksiset IT-järjestelmät, mikä edellyttää myös tilintarkastajalta 
oikeanlaiset ja monipuoliset työvälineet (Bierstaker ym. 2014). Widurin ym. (2016) 
tulosten mukaan erityisesti asiakkaiden tarpeet, odotukset, koko ja toimiala ovat kes- 
keisiä tekijöitä. 

Tilintarkastusovellusten käytöllä voidaan pyrkiä tilintarkastajien ammattikunnan 
arvovallan tai aseman vahvistamiseksi yhteiskunnassa (Kotb & Roberts 2011). Myös 
tilintarkastusstandardien vaatimukset, odotukset ja sallimat käytännöt on koettu ti- 
lintarkastusohjelmistojen käyttöön vaikuttaviksi tekijöiksi etenkin Big 4 -yrityksissä 
(Dowling 2009; Widuri ym. 2016). 

Edellä mainittujen lisäksi tutkimuksissa on löydetty muitakin tekijöitä, jotka voi- 
vat vaikuttaa tietokoneavusteisten tarkastusmenetelmien käyttöönottoon. Ne liittyvät 
esimerkiksi tilintarkastajien yksilöllisiin tai henkilökohtaisiin ominaisuuksiin (Curtis 
& Payne 2008; Bierstaker ym. 2014) sekä tietokoneavusteisten tarkastusmenetelmien 
tietoturvaan ja hyödyllisyyteen (Razi & Madani 2013). Janvrin ym. (2009) tulosten 
mukaan tilintarkastajat, jotka luottavat kontrollien toimivuuteen (eli asettavat kont- 
rolliriskin maksimin alapuolelle), käyttävät todennäköisemmin tietokoneavusteisia 
menetelmiä kuin muut. Dowlingin ja Leechin (2007) mukaan yrityksissä, joissa auto- 
matisoituja toimia on vähemmän, koettiin, että ohjelmistoihin aletaan nojaamaan lii- 

kaa, mikä voi johtaa ammatillisen harkinnan vähenemiseen. Razin ja Madanin (2013) 
tulosten mukaan mitä parempia koetut hyödyt ja yrityksen valmiudet ovat ja mitä 
alhaisempi koettu riski on, sitä korkeampi on todennäköisyys tilintarkastusohjelmis- 
ton käyttöönottoon. 


Tietokoneavusteisten tarkastusmenetelmien käytön laajuus 


Kolmannessa tutkimuskysymyksessä kysyttiin, miten laajaa tai yleistä tietokone- 
avusteisten tarkastusmenetelmien käyttö on tilintarkastusalalla eli käytetäänkö niitä 
paljon vai vähän. Useammassa tutkimuksessa päädyttiin siihen tulokseen, että tie- 
tokoneavusteisten tarkastusmenetelmien tai tilintarkastusohjelmistojen hyödyntämi- 
nen on edelleen vähäistä (Janvrin ym. 2009; Ahmi & Kent 2013; Bierstaker ym. 2014; 
Henderson ym. 2016). 73 prosenttia Ahmin ja Kentin (2013) kyselyyn vastanneista 
tilintarkastajista ilmoitti, että heidän yrityksensä eivät hyödyntäneet tilintarkastus- 
ohjelmistoa. Toisaalta Kotb ja Roberts (2011) näkivät, että tietokoneavusteisia tarkas- 
tusmenetelmiä käytetään yhä enemmän ja etenkin Big 4 -yrityksissä niitä käytettiin 
useammin kuin muissa yrityksissä. Suurissa Big 4 -yrityksissä niiden käytön on ha- 
vaittu olevan lisääntymässä (Janvrin ym. 2008; Abou-El-Sood ym. 2015). 

Erot tietokoneavusteisten tarkastusmenetelmien käytön laajuudessa tulivat esille 
myös yksittäisiä menetelmiä tarkasteltaessa. Muun muassa reaaliaikaisen tai jatkuvan 
tilintarkastuksen tekniikat osoittautuivat vähemmän käytetyiksi (Kotb & Roberts 
2011) — niitä käytettiin harvoin tai ei koskaan - mutta tavanomaisten ja yksinker- 
taisimpien toimintojen ja menetelmien käyttö oli ollut yleisempää (Kim ym. 2016). 
Perusominaisuuksien, kuten datakyselyjen, suhdelukuanalyysien ja otannan käyttö 
oli ollut laajempaa, samoin kuin vähemmän monimutkaisten ohjelmistojen käyttö 
(Kim ym. 2016). Rahoitusalalla tilintarkastusohjelmistojen käytössä oli havaittu vaih- 
telua. Niitä oli käytetty etenkin substantiiviseen aineistontestaukseen erityisissä tar- 
kastuksissa, mutta muutoin käyttö oli ollut vähäistä. (Debreceny ym. 2005.) 


Johtopäätökset 


Edellä analysoitiin tilintarkastuksen tietokoneavusteisia tarkastusmenetelmiä kä- 
sittelevää kirjallisuutta 21:en ulkomailla vuosien 2002-2016 kuluessa julkaistun tie- 
teellisen artikkelin pohjalta. Systemaattinen kirjallisuusanalyysi keskittyi erityisesti 
seuraavaan kolmeen näkökohtaan: Millaisia tietokoneavusteisia tarkastusmenetelmiä 
käytetään, mitkä tekijät vaikuttavat tietokoneavusteisten tarkastusmenetelmien käyt- 

töön sekä miten yleistä ja laajaa tietokoneavusteisten tarkastusmenetelmien käyttö on 
tilintarkastusalalla? 

Kirjallisuusanalyysissä ei tunnistettu mitään yhtä tiettyä tietokoneavusteista tar- 
kastusmenetelmää tai sen käyttöön vaikuttanutta syytä. Sen sijaan tutkimuksessa oli 
mahdollista tunnistaa useita yritysten käyttämiä tietokoneavusteisia tarkastusmene- 
telmiä ja -ohjelmistoja sekä lukuisia niiden käyttöönottoon vaikuttaneita tekijöitä. 
Menetelmien käyttöönottoon joko edistävästi tai jarruttavasti vaikuttaneet tekijät 
luokiteltiin yhdeksään luokkaan. Lisäksi tutkimuksen tuloksena havaittiin vaihtelua 
siinä, miten paljon ja millaisia tietokoneavusteisen tarkastuksen menetelmiä yrityk- 
set olivat ottaneet käyttöön. Synteesi tutkimuksen keskeisimmistä tuloksista esitetään 
kuviossa 2.1. 

Koska tietokoneavusteisten tarkastusmenetelmien tutkimus on melko alkuvai- 
heessa, aihealueen empiirisille jatkotutkimuksille on tarvetta sekä Suomessa että ylei- 
semminkin. Ilmiötä voitaisiin tutkia sekä tapaustutkimusten että kyselyjen avulla. 
Jatkotutkimuksissa voitaisiin vielä tarkemmin tutkia muun muassa tietokoneavus- 
teisten tarkastusmenetelmien käyttöä, syitä ja seurauksia. Tutkimusta voitaisiin koh- 
distaa myös kirjanpidossa käytetyn automatiikan ja lohkoketjuteknologian vaikutuk- 
siin sekä niiden hyödyntämiseen tilintarkastuksessa. Kvantitatiivisella tutkimuksella 
voitaisiin analysoida eri syiden ja seurausten painoarvoja. 


Tietokoneavusteiset tarkastusmenetelmät tilintarkastuksessa: 


— Otannan ja aineiston oikeellisuuden tarkistamisen menetelmät, analyyttiset toimenpiteet, 
sähköisten työpapereiden laatiminen, haavoittuvuuksien ja riskien tunnistaminen, 
kontrollien testaus, digitaaliset analyysit sekä jatkuvan tarkastuksen tekniikat 


— Ohjelmistot (mm. IDEA, ACL, Excel ja itse kehitetyt ohjelmistot) 


Käyttöönottoon vaikuttavat tekijät: Käytön yleisyys ja laajuus: 
- Teknologiatekijät - Isoilla asiakkailla ja tilintarkastusyrityksillä 
- Sosiaaliset tekijät yleisempää vs. pienillä vähäisempää 
- Koulutus ja osaaminen - Tavanomaisten menetelmien, 


perustoimenpiteiden ja vähemmän 


- Resurssit, aika ja tehokkuus monimutkaisten ohjelmistojen käyttö laajempaa 


- Tilintarkastusorganisaation koko vs. reaaliaikaisen ja jatkuvan tilintarkastuksen 
- Tilintarkastuksen laatu, menetelmät ja prosessit tekniikkojen käyttö vähäisempää 

- Asiakas 

- Ammattikunta, lainsäädäntö ja standardit 

- Muut tekijät 


Kuvio 2.1. Tietokoneavusteiset tarkastusmenetelmät tilintarkastuksessa, 
käyttöönottoon vaikuttavat tekijät sekä käytön yleisyys ja laajuus. 

Tilintarkastuksen laatu: 


Johdon omistusosuuden ja hallituksen rakenteen 
rooli yksityisesti omistetuissa yrityksissä 


Hannu Ojala, Markus Mättö ja Mervi Niskanen 


Tässä tutkimuksessa tarkastellaan johdon omistusosuuden ja hallituksen rakenteen 
yhteyttä tilintarkastuksen laadun kysyntään suomalaisissa pk-yrityksissä. Tilintarkas- 
tuksen tavanomaista korkeampaa laatua arvioidaan yhtäältä tilintarkastusyhteisön 
koolla (Big 4) ja toisaalta säädettyä korkeammalla tilintarkastajan pätevyydellä. Tut- 
kimus perustuu näkemykseen, jonka mukaan tilintarkastuksen laatu on mitattavissa 
ja tilintarkastajat luokiteltavissa laadun mukaan. Tutkimuksen aineisto koostuu 618 
itäsuomalaisesta yksityisesti omistetusta pk-yrityksestä. Tuloksemme osoittavat, että 
ulkopuolisten jäsenten läsnäolo hallituksessa lisää tilintarkastuksen laadun kysyntää 
suomalaisissa pk-yrityksissä. Kun tarkastelemme toimitusjohtajan omistusosuuden 
yhteyttä tilintarkastuksen laadun kysyntään, havaitsemme, että tavallista laaduk- 
kaamman tilintarkastuksen kysyntä heikkenee, kun toimitusjohtaja omistaa yli puolet 
yrityksen osakkeista. Tulokset viittaavat myös siihen, että tilintarkastusten laatu ja 
ulkopuolisten jäsenten mukanaolo hallituksessa voisivat olla toisiaan täydentäviä hal- 
lintomekanismeja suomalaisissa pk-yrityksissä. 

Johdanto 


Tämän tutkimuksen tarkoituksena on analysoida johdon omistusosuuden ja halli- 
tuksen rakenteen yhteyttä tilintarkastuksen laadun kysyntään suomalaisissa pk-yri- 
tyksissä. Tilintarkastuksen laadun tutkimus on edelleen suosittu tutkimusaihe, ja laa- 
tua voidaan mitata eri tavoin (Kihn 2017). Tilintarkastuksen laatu on yhdistetty muun 
muassa rahoituksen hintaan. Big 4 -yritysten tilintarkastajien tarkastamien yhtiöiden 
rahoituskustannukset ovat edullisempia kuin muiden (Karjalainen 2011). Tässä tut- 
kimuksessa lähdetään liikkeelle siitä oletuksesta, että tilintarkastuksen laadussa on 
eroja ja että niitä voidaan DeAngelon (1981) tutkimuksen mukaisesti arvioida tilintar- 
kastusyhteisön koon perusteella. DeAngelon mukaan suurella tilintarkastusyhteisöllä 
on kannustin pitää yllä korkeaa laatua tilintarkastuksessa, koska sillä on enemmän 
menetettävää ja sille on suurempi mainehaitta, jos se jää kiinni virheestä tai muutoin 
huonosta laadusta. Tässä tutkimuksessa tilintarkastuksen laadun kysyntää on lähes- 
tytty analysoimalla, mitkä tekijät johtavat tavanomaista laadukkaamman tilintarkas- 
tajan valintaan. 

Kirjallisuudessa on kiinnitetty jonkin verran huomiota siihen, millainen yhteys 
yrityksen osakeomistuksen jakaumalla on yritysten tilintarkastuksen laadun kysyn- 
tään. Johdon omistusosuus kytkeytyy tilintarkastuksen laadun kysyntään erityisesti 
yksityisissä yrityksissä (Lennox 2005). Listayhtiöissä samanlaista ilmiötä ei havaita. 
Carey, Simnett ja Tanewski (2000) esittävät, että vapaaehtoisten tarkastusten kysyntä 
kasvaa, kun agenttikustannukset kasvavat syystä tai toisesta. Niskanen, Karjalainen 
ja Niskanen (2010) havaitsevat tutkimuksessaan, että johdon omistusosuuden kasvu 
vähentää tarkastuksen laadun kysyntää pk-yrityksissä, mutta eivät tarkastele halli- 
tuksen rakenteen ja tilintarkastuksen yhteyttä. Tämä tutkimus on tiettävästi ensim- 
mäinen, jossa käsitellään hallituksen rakenteen yhteyttä tilintarkastuksen laadun ky- 
syntään yksityisissä yrityksissä. Hallituksen rakenteella tarkoitetaan tässä hallituksen 
kokoonpanoa ja kokoa. 

Prevost, Rao ja Hossain (2002) ehdottavat, että hallituksen kokoonpano ja osa- 
keomistus ovat vaihtoehtoisia mekanismeja agenttiongelmien hallitsemiseksi. Omis- 
tajien, hallituksen ja johdon väliset intressiristiriidat tunnetaan kirjallisuudessa 
agenttiongelmana ja näiden valvonnasta aiheutuvat kustannukset agenttikustannuk- 
sina (Jensen & Meckling 1976). 

Ulkopuolisten hallitusjäsenten rooli suhteessa tilintarkastuksen laadun kysyntään 
ei kuitenkaan ole aikaisemmassa kirjallisuudessa yksiselitteinen. Yksi lähestymistapa 
pohjautuu näkemykseen, että jos yrityksen hallituksessa on riippumattomia jäseniä, 
ne vaativat harvemmin tavanomaista laadukkaampaa tilintarkastusta. Näkemys- 
tä perustellaan sillä, että koska riippumattomat hallituksenjäsenet itsessään lisäävät 
valvontaa, ei sen lisääminen ole enää tarpeen. Vaihtoehtoisesti voidaan ajatella, että 

hallitus voi pyrkiä suojelemaan omaa mainettaan, välttämään juridista vastuuta (ks. 
esim. Gilson 1990) tai edistämään osakkeenomistajien etuja ostamalla laadukkaam- 
paa tilintarkastusta. 

Tämän tutkimuksen normiympäristönä toimii suomalainen hyvän hallinnointi- 
tavan ohjeistus ja hallituksen kokoonpanoa koskeva lainsäädäntö. Suomalaiset pörs- 
silistatut yhtiöt noudattavat Arvopaperimarkkinayhdistys ry:n hallinnointikoodia. 
Se suosittelee, että suurin osa hallituksen jäsenistä olisi riippumattomia yhtiöstä 
ja ainakin kaksi jäsenistä sellaisia, joilla ei ole huomattavaa yhtiön osakeomistusta 
(Arvopaperimarkkinayhdistys ry. 2020). Keskuskauppakamari on laatinut yksityisille 
yrityksille oman hallinnointikoodin, jossa se rohkaisee valitsemaan hallitukseen riip- 
pumattomia jäseniä (Keskuskauppakamari 2020, 10): 


Hallituksen tehtävänä on yhtiön ohjaus ja valvonta. Valitsemalla hallituk- 
seen sellaisiakin henkilöitä, joilla ei ole aikaisempaa läheistä suhdetta yh- 
tiöön, voidaan tukea sitä, että hallitus toimii yhtiön ja kaikkien osakkeen- 
omistajien parhaaksi. 


Näiden hallinnointikoodien noudattaminen on vapaaehtoista yksityisille yrityksille. 
Suomen osakeyhtiölain mukaan (luku 6: 8$): ”Hallitukseen on valittava yhdestä vii- 
teen varsinaista jäsentä, jollei yhtiöjärjestyksessä määrätä toisin. Jos hallitukseen kuu- 
luu vähemmän kuin kolme jäsentä, hallituksessa on oltava ainakin yksi varajäsen.” 

Niskanen ym. (2010) tutkivat omistusrakenteen yhteyttä tilintarkastajan valintaan 
suomalaisissa yhtiöissä, mutta eivät käsitelleet hallituksen rakennetta. Tämä tutki- 
mus laajentaa tarkastelua kahdella oleellisella tavalla. Ensinnäkin tarkastelumme 
tilintarkastajan valinnasta yksityisissä yrityksissä ottaa huomioon yrityksen halli- 
tuksen rakenteen vaikutuksen. Tuloksemme osoittavat, että ulkopuolisten läsnäolo 
hallituksessa lisää tavanomaista laadukkaamman tilintarkastuksen kysyntää. Toisek- 
si tarkastelussamme aiemmin saadut johdon omistusta koskevat tulokset pysyvät voi- 
massa, vaikka otamme samalla huomioon yrityksen hallituksen rakenteen. 

Tutkimuksen ensimmäisessä osiossa rakennetaan hypoteesit aiemman tutkimuk- 
sen pohjalta. Seuraava osio esittelee empiirisen aineiston ja perustelee analyyseissä 
käytettävien muuttujien valintaa. Kuvailevat tilastot esitellään sen jälkeisessä osiossa. 
Sitä seuraava osio esittää hypoteesien testaamisen tulokset. Artikkelin lopussa on tut- 
kimuksen yhteenveto ja pohdinta. 


Kirjallisuus ja hypoteesit 


Agenttiteorian mukaan agenttikustannuksia syntyy yhtäältä yksittäisen toimijan 
(agentin) oman edun tavoittelusta aiheutuvasta taloudellisesta vahingosta ja toisaalta 

valvontakustannuksista (Jensen & Meckling 1976). Tilintarkastus on yksi tärkeim- 
mistä valvontamekanismeista, joiden tarkoituksena on estää ja kontrolloida yrityksis- 
sä syntyviä agenttikustannuksia (Piot 2010). 

Piot (2005) sekä Burgstahler, Hail ja Leuz (2006) esittävät, että yritys, jolla on 
merkittäviä agenttiongelmia, nimittää muita todennäköisemmin laadukkaan tilin- 
tarkastajan, kun laadun mittarina käytetään BIG4-dikotomiaa. Laadukkaan tilin- 
tarkastajan nimittämisen tavoitteena on parantaa tilinpäätösten uskottavuutta ja sa- 
malla parantaa yrityksen toiminnan ja sen johtamisen luotettavuutta sekä vähentää 
agenttikustannuksia (Piot 2005). Aihepiiriin liittyvän laajan kirjallisuuden nojalla 
voidaan todeta, että suurilla tilintarkastusyhteisöillä oletetaan olevan enemmän kan- 
nustimia laadukkaiden tarkastusten suorittamiseen (mm. Francis 2004; Francis & 
Yu 2009; Choi, Kim, Kim & Zang 2010). Tämä korkea laatu on välttämätöntä, jotta 
tilintarkastuksella saataisiin aikaan positiivisia vaikutuksia. Mahdollinen päätös laa- 
dun heikentämisestä yksittäisen asiakkaan säilyttämiseksi johtaisi koko portfoliossa 
menetyksiin, joita kyseisen asiakkaan säilyttämisestä koituneet edut eivät riitä kor- 
vaamaan (DeAngelo 1981). Craswellin, Francisin ja Taylorin (1995) mukaan suuret 
tilintarkastusyhteisöt laskuttavat huomattavasti korkeampia tilintarkastuspalkkioita 
kuin pienet yhteisöt, ja osa näistä palkkioista investoidaan edelleen asiantuntemuksen 
kasvattamiseen. 

Monissa empiirisissä tutkimuksissa on tarkasteltu tilintarkastuksen merkitystä ja 
tilintarkastuksen laatua yleensä. Tulokset eivät kuitenkaan ole yksiselitteisiä. Suurim- 
massa osassa agenttikustannusten ja tilintarkastajien valinnan vuorovaikutukseen 
keskittyviä tutkimuksia tarkastellaan suuria pörssiyhtiöitä. Ball ja Shivakumar (2005) 
sekä Beatty, Ke ja Petroni (2002) huomauttavat, että näitä tuloksia ei voida sellaise- 
naan yleistää koskemaan yksityisiä yrityksiä. Lennox (2005) ehdottaa, että tilintar- 
kastuksen merkitys valvontamekanismina voi olla yksityisissä yrityksissä korkeampi 
kuin pörssiyhtiöissä, koska ne ovat vähemmän alttiita muille valvontamekanismeille 
ja koska niiden on julkistettava omistajilleen pörssiyhtiöitä huomattavasti vähemmän 
tietoja tilinpäätöksen yhteydessä. 

Piot (2005) ja Burgstahler ym. (2006) väittävät, että yritys nimittää muita yrityk- 
siä todennäköisemmin korkealaatuisen tilintarkastajan, jos sen toimintaan liittyy 
laajoja agenttiongelmia. Fan ja Wong (2005) tutkivat itäaasialaisia yrityksiä ja totea- 
vat, että yritykset, joilla on erittäin keskittynyt omistusrakenne, palkkaavat toden- 
näköisemmin Big 5 -yhteisössä työskenteleviä tilintarkastajia kuin yritykset, joilla on 
pienemmät agenttiongelmat. Piot (2001) tutki samaa ilmiötä joukossa ranskalaisia 
pörssiyhtiöitä ja löysi vain vähän todisteita sille, että omistuksen keskittymisellä olisi 
vaikutusta tilintarkastajan valintaan. 

Toimitusjohtajan omistusosuutta voidaan pitää yhtenä tärkeimmistä omistus- 
rakenteen keskittyneisyyttä kuvaavista mittareista. Jos toimitusjohtajan omistusosuus 
on korkea, toimitusjohtaja vastaa monista toiminnastaan johtuvista kustannuksista ja 

saa melkein kaikki toimintansa perusteella syntyvät edut. Joissakin aiemmissa tutki- 
muksissa on selvitetty johdon omistusosuuden vaikutusta tilintarkastuksen laadun 
kysyntään. O'Sullivan (2000) tutki johdon omistuksen vaikutusta tilintarkastuspalk- 
kioihin ja löysi todisteita negatiivisesta yhteydestä, kun tarkastelukohteena ovat brit- 
tiläiset listayhtiöt. Lennox (2005) puolestaan tutki johdon omistusosuuden ja tilin- 
tarkastusyhteisön koon välistä suhdetta joukossa listaamattomia yrityksiä. Lennoxin 
(2005) tulokset viittaavat siihen, että johdon omistuksen ja tilintarkastusyhteisön 
koon välinen suhde on epälineaarinen. Suhde on negatiivinen johdon omistusosuu- 
den matalilla ja korkeilla alueilla. Niskanen ym. (2010) tutki tilintarkastusten laadun 
kysyntää suomalaisissa yksityisissä yrityksissä ja löysi lisätukea epälineaariselle suh- 
teelle johdon omistusosuuden ja Big 4 -auditointien kysynnän välillä. Niskanen ym. 
(2010) keskeisimmät tulokset kuitenkin viittaavat siihen, että toimitusjohtajan omis- 
tusosuuden lisääntyminen vähentää tarkastusten laatua koskevaa kysyntää. Edellisen 
keskustelun perusteella asetamme ensimmäisen tutkimushypoteesin: 


Hypoteesi 1: Toimitusjohtajan omistusosuuden kasvaminen pienentää tavan- 
omaista laadukkaamman tilintarkastuksen kysyntää 


Vaikka sekä tilintarkastusten laatua että hallituksen riippumattomia jäseniä voidaan 
molempia pitää monitoroinnin välineinä, ne voivat olla myös toisiaan täydentäviä. 
Fama (1980), Fama ja Jensen (1983) ja Gilson (1990) ehdottavat, että hallitus voi pyrkiä 
suojelemaan omaa mainettaan tai välttämään oikeudellista vastuuta. Vaihtoehtoisesti 
hallituksella voi olla motivaatiota edistää osakkeenomistajien etuja ostamalla korkea- 
laatuisempaa tilintarkastusta. Hallituksen riippumattomuuden ja tilintarkastuksen 
laadun kysynnän välisestä suhteesta on kuitenkin vain vähän empiiristä näyttöä. 
O'Sullivan (2000) ja Zaman, Hudaib ja Haniffa (2011) tutkivat molemmat listattuja 
brittiläisiä yrityksiä ja toteavat, että riippumattomien jäsenten osuudella on positii- 
vinen vaikutus tilintarkastusmaksuihin, mikä viittaa siihen, että hallituksen riippu- 
mattomat jäsenet rohkaisevat laajempiin (ja laadukkaampiin) tilintarkastuksiin oman 
valvontatehtävänsä täydentämiseksi. Carcello, Hermanson ja Neal (2002) tutkivat 
hallituksen riippumattomuuden ja tilintarkastusmaksujen välistä yhteyttä suurissa 
listayhtiöissä. Tulokset osoittavat, että hallituksen riippumattomuuden ja tilintarkas- 
tuspalkkioiden välillä on positiivinen yhteys, mikä viittaa heidän mukaansa siihen, 
että riippumattomat hallituksen jäsenet pyrkivät suojelemaan mainettaan ja välttä- 
mään oikeudellista vastuuta vaatimalla korkeampaa tilintarkastuksen laatua. Beasley 
ja Petroni (2001) tutkivat ulkopuolisten hallituksen jäsenten roolia nimekkään tilin- 
tarkastajan valinnassa joukossa vakuutusyhtiöitä. He toteavat todennäköisyyden sil- 
le, että yritys työllistää nimekkään tilintarkastajan, kasvavan, kun riippumattomien 
hallitusjäsenten osuus kasvaa. Edellisen perusteella asetamme toisen hypoteesin: 

Hypoteesi 2: Hallituksen riippumattomien jäsenten mukanaolo lisää tavan- 
omaista korkeamman tilintarkastuksen laadun kysyntää 


Aineisto 


Tutkimuksen aineisto koostuu yksityisomistuksessa olevista suomalaisista yrityksis- 
tä Itä-Suomen alueelta. Seuranta-aineisto kerättiin Itä-Suomen yliopistossa kahteen 
kertaan toteutetulla kyselytutkimuksella. Kyselyn ensimmäinen vaihe käsittää vuo- 
det 2000-2005 ja toinen vaihe vuodet 2006-2011. Kysely kohdistettiin osakeyhtiöihin, 
joilla on vähintään kaksi työntekijää. Toimialoista rajattiin pois alkutuotanto. Yritys- 
ten osoitteet saatiin Asiakastieto Oy:ltä. Kysely lähetettiin yritysten toimitusjohtajille. 
Otoksen 3 262 yrityksestä 681 vastasi omistusta ja hallituksen rakennetta koskeviin 
kysymyksiin. Vastausprosentit olivat 19,6 ensimmäisessä ja 19 toisessa kyselyssä. Ti- 
linpäätös- ja tilintarkastustiedot on kerätty Suomen Asiakastiedon VOITTO-tieto- 
kannasta vuosilta 2000-2011. Lopullinen aineisto sisältää 618 yritystä ja 2 904 yritys- 
vuosihavaintoa. 


Tilintarkastusvelvollisuus 


Vuoden 2007 lakiuudistukseen saakka lähes kaikki suomalaiset yhtiöt olivat tilin- 
tarkastusvelvollisia. Vuodesta 2008 voimassa olleiden säädösten mukaan tilintarkas- 
tusvelvollisia olivat yhtiöt, joiden kahden perättäisen tilinpäätöksen perusteella kaksi 
kolmesta seuraavista ehdoista täyttyy: 1) taseen loppusumma ylittää 100 000 euroa; 
2) liikevaihto ylittää 200 ooo euroa; tai 3) keskimääräinen henkilöstön lukumäärä on 
enemmän kuin kolme. 

Aineiston vuoteen 2008 saakka ulottuvalla ajanjaksolla Suomessa on ollut kol- 
me tilintarkastajatasoa: 1) KHT (keskuskauppakamarin hyväksymä tarkastaja); 
2) HTM (kauppakamarin hyväksymä tarkastaja); sekä 3) maallikkotarkastaja, jolta 
ei edellytetä tilintarkastajatutkintoa. Yrityksen oli valittava KHT-tarkastaja, mikäli 
sen osakkeet ovat julkisen kaupankäynnin kohteena tai kaksi kolmesta ehdosta täyt- 
tyy: 1) taseen loppusumma ylittää 25 000 000 euroa; 2) liikevaihto ylittää 50 000 000 
euroa; tai 3) henkilöstön keskimääräinen lukumäärä ylittää 300. Yhtiön oli valitta- 
va HTM-tarkastaja, mikäli kaksi seuraavista rajoista ylittyy: 1) taseen loppusumma 
340 000 euroa; 2) liikevaihto 680 ooo euroa; tai 3) keskimäärin 10 työntekijää. Ellei- 
vät yrityksen HTM-tarkastajarajat ylittyneet, oli sillä mahdollisuus valita maallikko- 
tarkastaja. Vaikka maallikkotarkastajalta ei edellytetty tilintarkastajatutkintoa, tältä 
odotettiin riittävää asiantuntemusta ja osaamista tilintarkastuksesta. (Tilintarkastus- 
laki 459/2007.) 

Tutkimusmenetelmät 


Tutkimusasetelmassamme vastemuuttujana on dikotominen muuttuja, jolloin käyte- 
tään yleisesti logistista regressiomallia (Hill, Griffits & Lim 2008, 595). Hypoteesien 1 
ja 2 testaamisessa käytetään seuraavaa mallia: 


P(BIG4 [KOROTETTU LAATU]) = -= (1) 


missä muuttuja (Z) saadaan seuraavasti: 
Z= By + B,CEO20 + B,CEOS0 + B,ULKHALLJÄSEN + B,LNHALLITUKSENKOKO + 
BsLNOMISTAJAT + BgLNKOKO + B;KONSERNI + BgPOKIERTO + BoVIENTI + 
BioVARSAAM + B,,VELKAANTUNEISUUS + By2LNIKA + B,3ROA + B,4TAPPIO + 
B1sOUICKR + B,,.NEGOPO + X481; B;VUOSI18-j + Zk-29 Be TOIMIALA39- x 


Taulukko 3.1. Muuttujakuvaukset 


BIG4 Luokkamuuttuja, joka saa arvon 1, kun yrityksen tilintarkastaja edustaa Big 4 -tilintar- 
kastusyhteisöä, ja muutoin 0. 

KOROTETTULAATU Luokkamuuttuja, joka saa arvon 1, kun i) yritykselle riittäisi maallikkotarkastaja, mutta 
se on valinnut tutkinnon suorittaneen tarkastajan, ii) yrityksellä on velvoite valita 
HTM-tarkastaja, mutta se on valinnut KHT-tarkastajan, O = muutoin. 

CE020 Luokkamuuttuja, joka saa arvon 1, mikäli toimitusjohtajan omistusosuus on yhtä suuri 
tai vähemmän kuin 20 %, ja muutoin 0. 

CE049 Luokkamuuttuja, joka saa arvon 1, kun toimitusjohtajan omistusosuus on enemmän 
kuin 20 %, mutta vähemmän kuin 50 %, ja muutoin 0. 

CE050 Luokkamuuttuja, joka saa arvon 1, kun toimitusjohtajan omistusosuus on vähintään 50 
%, ja muutoin 0. 

ULK HALLJÄSEN Luokkamuuttuja, joka saa arvon 1, kun hallituksessa on vähintään yksi ulkopuolinen 


jäsen, ja muutoin 0. 


LNHALLITUKSENKOKO Luonnollinen logaritmi hallituksen jäsenten lukumäärästä lisättynä yhdellä. 

LNOMISTAJAT Luonnollinen logaritmi omistajien lukumäärästä lisättynä yhdellä. 

LNKOKO Luonnollinen logaritmi yrityksen taseen loppusummasta. 

KONSERNI Luokkamuuttuja, joka saa arvon 1, kun yritys kuuluu yritysryhmään, muutoin 0. 

POKIERTO Liikevaihto jaettuna taseen loppusummalla. 

VIENTI Luokkamuuttuja, joka saa arvon 1, kun yrityksellä on vientimyyntiä, muutoin 0. 

VARSSAM Vaihto-omaisuus + saatavat jaettuna taseen loppusummalla. 

VELKAANTUNEISUUS Velat jaettuna taseen loppusummalla. 

LNIKÄ Luonnollinen logaritmi yrityksen iästä lisättynä yhdellä. 

ROA Nettotulos jaettuna taseen loppusummalla. 

TAPPIO Luokkamuuttuja, joka saa arvon 1, kun yrityksen nettotulos on negatiivinen, ja muutoin 
0. 

QUICKR Lyhtytaikaiset varat ilman vaihto-omaisuutta jaettuna lyhytaikaisilla veloilla. 

NEGOPO Luokkamuuttuja, joka saa arvon 1, kun yrityksen oma pääoma on negatiivinen ja 


muutoin 0. 

Taulukossa 3.1 on esitetty tutkimuksen muuttujakuvaukset. Yrityksen tilintarkastuk- 
sen laadun kysyntää mitataan kahdella vaihtoehtoisella selitettävällä dikotomisella 
muuttujalla (kaava 1). Näistä ensimmäinen, BIG4 saa arvon 1, jos yrityksen valitsema 
tilintarkastaja edustaa jotakin neljästä suuresta tilintarkastusyhteisöstä (Deloitte, EY, 
KPMG tai PWC). Big 4 -tilintarkastusyhteisöjen saavuttaman laatumaineen menet- 
tämisen pelon vuoksi näiden tilintarkastuksen laadun odotetaan olevan korkeampi 
kuin muilla tilintarkastusyhteisöillä (DeAngelo 1981; Cano-Rodriguez 2010). Aikai- 
semmat tutkimukset kansainvälisillä aineistoilla osoittavat Big 4 -yhteisöjen suo- 
rittaman tilintarkastuksen laadun olevan muita korkeampi (esim. Becker, DeFond, 
Jiambalvo & Subramanyam 1998; Francis, Maydew & Sparks 1999; Van Tendeloo & 
Vanstraelen 2008; Cano-Rodriguez 2010). 

Toinen tilintarkastuksen laadun kysyntää mittaava muuttuja, KOROTETTU 
LAATU, saa arvon yksi, mikäli yritys on valinnut korkeamman vaatimustason tarkas- 
tajan kuin laissa määrätty. Tästä esimerkkinä yritys, jolle lain mukaan riittäisi maal- 
likkotarkastaja, on valinnut tilintarkastajakseen joko HTM- tai KHT-tarkastajan, tai 
yritys, jolle lain mukaan riittäisi HTM-tarkastaja, on valinnut KHT-tarkastajan. 

Hypoteesia H1 testataan yrityksen toimitusjohtajan omistusosuutta mittaavilla 
muuttujilla CEO20, CEO49 ja CEO5o. CEO2o saa arvon yksi, mikäli toimitusjohtajan 
omistusosuus yhtiössä vähemmän tai on yhtä suuri kuin 20 prosenttia. CEO49 saa 
arvon yksi, mikäli toimitusjohtajan omistusosuus on enemmän kuin 20 prosenttia, 
mutta vähemmän kuin 50 prosenttia. CEOso saa arvon yksi, mikäli toimitusjohta- 
jan omistusosuus on yhtä suuri tai enemmän kuin 50 prosenttia. Muussa tapauksessa 
muuttujat CEO20, CEO49 ja CEO5so saavat arvon nolla. Vastaavan kaltaista luokittelua 
on käyttänyt muiden muassa Lennox (2005). 

Hypoteesin H2 testimuuttuja ULK HALLJÄSEN on indikaattori sille, onko yritys 
nimittänyt hallitukseen yhden tai useamman ulkopuolisen jäsenen, kuten muun kuin 
perheenjäsenen, johdon edustajan tai yrityksen henkilökuntaan kuuluvan jäsenen. Se 
saa arvon yksi, jos hallituksessa on vähintään yksi ulkopuolinen jäsen. Muuten se saa 
arvon nolla. Vastaavaa mittaria ovat käyttäneet muun muassa Steijvers ja Niskanen 
(2014). 

Kontrolloidaksemme hallituksen kokoa ja omistuksen jakautumista sisällytämme 
malliin muuttujat LVHALLITUKSENKOKO [luonnollinen logaritmi (1 + hallituksen 
jäsenten lukumäärä)] ja LNOMISTAJAT [luonnollinen logaritmi (1 + omistajien luku- 
määrä). Aikaisempaan kirjallisuuteen perustuen kontrolloimme tilintarkastusta ja 
tilintarkastuksen laatuvaatimusta useilla muuttujilla. LNKOKO on taseen loppusum- 
man luonnollinen logaritmi, ja sillä kontrolloidaan organisaation kompleksisuutta. 
KONSERNIkontrolloi yrityksen kuulumista yritysryhmään (emoyhtiönä, tytäryhtiönä 
tai osana yhteisyritystä) (Knechel, Niemi & Sundgren 2008). Transaktioiden komplek- 
sisuutta kontrolloidaan pääoman kiertonopeudella (POKIERTO), joka on määritelty 
liikevaihto jaettuna taseen loppusummalla, sekä vientitoiminnalla (VIENTI), joka 

on luokkamuuttuja ja saa arvon yksi, mikäli yrityksellä on vientimyyntiä (Chaney, 
Jeter & Shivakumar 2004). VARSAAM (vaihto-omaisuus + myyntisaamiset) kontrol- 
loi tilintarkastukselta vaadittavaa panostusta yrityksen riskisten varojen arvioinnissa 
(Healy 1985). Lainasopimusten tarkastustoimintaa kontrolloidaan velkaantumisas- 
teella (VELKAANTUNEISUUS), joka on määritelty vieraan pääoman osuudella ko- 
konaisvaroista (Watts & Zimmerman 1986). Velan takaisinmaksun riskiä kontrolloi- 
daan yrityksen iällä (LNIKÄ), joka on luonnollinen logaritmi yrityksen iästä lisättynä 
yhdellä; kannattavuudella (ROA), joka on yrityksen nettotulos jaettuna taseen lop- 
pusummalla; liiketoiminnan tappiolla (TAPPIO); maksuvalmiudella (QUICKR), joka 
on lyhytaikaiset varat ilman vaihto-omaisuutta jaettuna lyhytaikaisilla veloilla; sekä 
negatiivisella omalla pääomalla (NEGOPO) (Mansi, Maxwell & Miller 2004; Fortin & 
Pittman 2007). 

Lisäksi mallissa on kontrolloitu vuosi ja toimiala. Toimiala on luokiteltu toimiala- 
koodin ensimmäisen numeron mukaan perustuen yhtiön kuulumiseen SIC-toimiala- 
luokkaan. 


Kuvailevat tunnusluvut 


Taulukossa 3.2 on esitetty muuttujien jakaumia kuvaavat tunnusluvut. Lähes neljäs- 
osaan aineistossa olevista tilinpäätöksistä on valittu Big 4 -yhteisöä edustava tilin- 
tarkastaja ja 62,5 prosentissa on valittu vaatimusta korkeamman tason tarkastaja. 
Hieman yli neljäsosassa havainnoista toimitusjohtajan omistusosuus on 20 prosent- 
tia tai vähemmän ja noin viidesosassa välillä 20 prosenttia ja 50 prosenttia. Hieman 
yli puolessa havainnoista toimitusjohtajan omistusosuus on vähintään 5o prosenttia. 
Vastaajien antamien ilmoitusten mukaan yli viidesosalla on vähintään yksi ulkopuo- 
linen jäsen hallituksessa. 

Taulukko 3.2. Kuvailevat tunnusluvut. Muuttujien kuvaukset on esitetty taulukossa 3.1. 


N Mean St.Dev min max 
BIG4 2904 .245 A3 0 1 
KOROTETTU LAATU 2904 625 484 0 1 
CE020 2904 .273 446 0 1 
CE049 2904 195 396 0 1 
CEO50 2904 532 499 0 1 
ULK HALLJASEN 2904 22 .415 0 1 
LNHALLITUKSEN KOKO 2904 1.251 .356 0 2.565 
LNOMISTAJAT 2904 1.267 524 0 6.066 
LNKOKO 2904 6.169 1.421 2.342 12.201 
KONSERNI 2904 058 234 0 1 
POKIERTO 2904 2.254 1.605 0 18.661 
VIENTI 2904 .258 437 0 1 
VAR SAAM 2904 384 .249 0 .998 
VELKAANTUNEISUUS 2904 547 .393 .001 9.06 
LNIKÄ 2904 2.645 689 0 4.595 
ROA 2904 .095 198 -2.805 1.837 
TAPPIO 2904 149 357 0 1 
QUICK R 2904 2.36 6.843 0 224.8 
NEG OPO 2904 041 197 0 1 


Taulukossa 3.3 on esitetty Pearsonin korrelaatiomatriisi. Toimitusjohtajan omistus- 
osuuden lisääntyessä vähenee omistajien lukumäärä, hallituksen jäsenten lukumäärä 
ja ulkopuolisten hallituksen jäsenten lukumäärä. CEO50 korrelaatio on esimerkiksi 
-0,238 ulkoisten hallituksen jäsenten kanssa, -0,322 hallituksen jäsenten lukumärän 
kanssa ja -0,389 omistajien lukumäärän kanssa. Tilastollisesti merkitseviä korrelaa- 
tioita havaitaan joidenkin kontrollimuuttujien välillä: TAPPIO ja ROA (-0,546), sekä 
ROA ja velkaantuneisuus (-0,540). VIF-arvojen perusteella muuttujien välillä ei kui- 
tenkaan ole multikollineaarisuutta. 

Tulokset 


Taulukossa 3.4 on esitetty logistisen regressioanalyysin tulokset. Selitettävä muuttuja 
on malleissa (1)-(3) BIG4 ja malleissa (4)-(6) KOROTETTU LAATU. Koska kyseessä 
on paneeliaineisto, on estimaattien keskivirheet korjattu yritystason klusteroinnilla. 
CEO20 on positiivinen ja merkitsevä (0,561, p < 0,05) mallissa (1). Verrattuna mui- 
hin omistusluokkiin (CEO49 ja CEO50), toimitusjohtajan matalampi omistusosuus 
lisää todennäköisyyttä valita Big 4 -yhteisön edustaja tilintarkastajaksi. Tämä tulos 
on edelleen merkitsevä (0,499, p < 0,10) mallissa (3), kun malliin lisätään ulkoinen 
hallituksen jäsen, mikä vahvistaa hypoteesin H1. Hypoteesi H2 saa niin ikään tukea. 
Ulkopuolinen hallituksen jäsen lisää todennäköisyyttä valita Big 4 -yhteisön edustaja 
tarkastajaksi (kertoimet 0,815, p < 0,01 ja 0,755, p < 0,01) malleissa (2) ja (3). Edelleen 
ulkopuolinen hallituksen jäsen lisää todennäköisyyttä valita vaatimuksia korkeampi 
laatutaso (HTM vs. maallikko tai KHT vs. HTM). Kerroin on positiivinen ja merkit- 
sevä (0,830, p < 0,01 ja 0,789, p < 0,01) malleissa (5)-(6) riippumatta toimitusjohtajan 
omistusosuudesta. 

Taulukko 3.4. Logistinen regressio. Muuttujien kuvaukset on esitetty taulukossa 3.1. Selitettävä 
muuttuja BIG4 (mallit 1-3) ja KOROTETTU LAATU (mallit 4-6). Vuosi ja toimiala luokkamuuttujat 
sisältyvät kaikkiin malleihin. Regressiokerrointen keskivirheet on klusteroitu yritystasolla. 
Klusterointikorjatut keskivirheet on esitetty suluissa regressiokertoimien alapuolella. 


BIG4 KOROTETTU LAATU 
(1) (2) (3) (4) (5) (6) 
CE020 0.561* 0.499* 0.458" 0.387 
(0.270) (0.271) (0.255) (0.259) 
CE050 -0.110 -0.105 0.074 0.074 
(0.280) (0.281) (0.224) (0.230) 
ULK_HALLJÄSEN 0.815 0.755 0.830*** 0.789 
(0.230) (0.228) (0.255) (0.253) 
LNHALLITUKSENO 0.243 0.026 -0.106 -0.279 -0.520* -0.579"* 
(0.344) (0.358) (0.360) (0.257) (0.274) (0.277) 
LNOMISTAJAT 0.000 0.011 -0.015 0.082 0.068 0.076 
(0.174) (0.180) (0.187) (0.187) (0.182) (0.192) 
LNKOKO 0.391 0.421 0.368" -0.139* -0.147* -0.172** 
(0.083) (0.086) (0.085) (0.077) (0.076) (0.078) 
KONSERNI 0.371 0.197 0.281 1.124** 1.034** 1.059** 
(0.427) (0.427) (0.434) (0.425) (0.425) (0.431) 
POKIERTO 0.019 0.015 0.018 -0.058 -0.065 -0.063 
(0.057) (0.058) (0.057) (0.053) (0.053) (0.053) 
VIENTI 0.253 0.157 0.190 0.333 0.264 0.279 
(0.234) (0.235) (0.237) (0.230) (0.228) (0.229) 
VAR_SAAM -0.068 0.004 -0.107 0.235 0.274 0.216 
(0.437) (0.431) (0.433) (0.374) (0.375) (0.373) 
VELKAANTUNEIS 0.258 0.257 0.232 0.289 0.325 0.314 
(0.280) (0.281) (0.296) (0.296) (0.302) (0.305) 
LNIKA 0.086 0.114 0.120 -0.128 -0.097 -0.101 
(0.159) (0.157) (0.158) (0.132) (0.131) (0.131) 
ROA 0.103 0.125 0.135 0.090 0.154 0.143 
(0.453) (0.442) (0.437) (0.362) (0.352) (0.359) 
TAPPIO 0.420** 0.466*** 0.425** 0.374" 0.402** 0.376** 
(0.179) (0.180) (0.178) (0.166) (0.166) (0.166) 
QUICK_R -0.020 -0.022 -0.023 0.002 0.001 0.001 
(0.014) (0.014) (0.015) (0.009) (0.009) (0.009) 
NEG_OPO 0.081 -0.011 -0.016 0.164 0.068 0.063 
(0.376) (0.388) (0.385) (0.349) (0.352) (0.351) 
vakio -4.620 = -4700% -4149 1.919" 2.207" 2.394** 
(1.487) (1.485) (1.478) (0.981) (0.987) (1.023) 
N 2904 2904 2904 2904 2904 2904 
Pseudo R? 0.112 0.115 0.124 0.051 0.060 0.063 


*** p<0.01, ** p<0.05, *p<0.1 


Yrityksen koon yhteys tilintarkastuksen laadun kysyntään on selkeä. Mallien (1)- 
(3) tulosten perusteella Big 4 -yhteisön edustajan valinnan todennäköisyys kasvaa 
yrityksen koon kasvaessa. Mallien (4)-(6) tulosten perusteella laadun korottami- 
sen todennäköisyys laskee yrityksen koon kasvaessa. Tämä johtuu luultavasti siitä, 

ettei suurimmilla yrityksillä ole mahdollisuutta korottaa laatua, koska näillä on jo 
KHT-tason tarkastajavaatimus. Sen sijaan kuuluminen konserniin näyttää lisäävän 
todennäköisyyttä valita vaadittua tasoa korkeampi tarkastaja, mutta ei BIG4 valin- 
nan todennäköisyyttä. Muuttujan KONSERNI kerroin on positiivinen ja merkitsevä 
malleissa (4)-(6), mutta ei malleissa (1)-(3). Muista kontrollimuuttujista TAPPIO lisää 
todennäköisyyttä BIG4 valinnalle ja korotetulle laadulle. Logististen regressiomallien 
selitysasteet (Pseudo R?) ovat korkeampia malleissa (1)-(3) kuin malleissa (4)-(6). 


Yhteenveto ja johtopäätökset 


Tutkimuksen tarkoituksena oli analysoida, miten toimitusjohtajan omistusosuus ja 
hallituksen koostumus (ulkopuoliset hallituksen jäsenet) vaikuttavat tilintarkastuk- 
sen laadun kysyntään. Tutkimusaineiston ajanjakso kattaa tilintarkastussäädökset, 
joiden mukaan yritys on, sen koosta riippuen, voinut valita kolmen eri laatu- eli kou- 
lutustason tilintarkastajan. Tutkimuksessa mitattiin tilintarkastuksen laatuvaatimus- 
ta kahdella eri mittarilla, eli Big 4 -tilintarkastusyhteisöä edustavan tarkastajan ole- 
massaololla (esim. Becker ym. 1998; Francis ym. 1999; Van Tendeloo & Vanstraelen 
2008; Cano-Rodriguez 2010) ja tilintarkastajan koulutustasolla (Niskanen ym. 2011). 

Tutkimuksen mukaan toimitusjohtajan omistusosuuden laskiessa kasvaa toden- 
näköisyys valita Big 4 -yhteisöä edustava tilintarkastaja. Tämä todennäköisyys on 
suurimmillaan, kun toimitusjohtajan omistusosuus on vähemmän kuin 20 prosent- 
tia. Ulkopuolisen hallituksen jäsenen mukanaolo kasvattaa sekä todennäköisyyttä 
valita Big 4 -yhteisön tilintarkastaja että todennäköisyyttä korottaa tarkastajan laatua 
tämän koulutuksella mitattuna. Tulos on riippumaton toimitusjohtajan omistusosuu- 
desta. 

Nykyisin voimassa olevan tilintarkastuslain mukaan niin kutsuttuja maallikko- 
tarkastajia ei enää tunneta. Samalla pienempien yritysten tilintarkastusvelvollisuus 
on muuttunut vapaaehtoiseksi. (Tilintarkastuslaki 1141/2015.) Tutkimuksen tulokset 
viittaavat siihen, että tilintarkastuksen laadun kysyntä voi tulla säädösten lisäksi yri- 
tyksen sisältä. 

4 
Liiketoiminnan jatkamisedellytysten 
arviointi tilintarkastuksessa: 


ISA-standardit, vastuukysymykset 
ja raportointimallit 


Matti Urpilainen ja Sakke Vehkakoski 


Liiketoiminnan jatkamisedellytysten arviointi suuntautuu tulevaisuuteen, ja tässä mie- 
lessä siinä on kysymys aina epävarman tulevaisuuden ennustamisesta. Artikkelissa 
tarkastellaan, miten kansainväliset tilintarkastusstandardit ohjaavat arviointia Suomen 
sääntelykehyksessä ja millainen merkitys niille tulisi antaa tilintarkastajan vastuuta 
koskevassa arvioinnissa. Siinä pohditaan, voitaisiinko arvioinnin epävarmuustekijät 
huomioida paremmin sekä tilinpäätösten informatiivisuutta parantaa nykyistä nyan- 
soidummalla raportoinnilla. Aihepiiri on Suomessa vähän tutkittu, ja keväästä 2020 
lähtien siihen on kohdistunut lisääntynyttä mielenkiintoa myös COVID-19-pandemian 
yrityksille aiheuttamien talousvaikeuksien takia. 


Avainsanat: liiketoiminnan jatkamisedellytykset, ISA-standardit, tilintarkastajan arvio 


Kihn, Lili-Anne, Oulasvirta, Lasse, Ruohonen, Janne, 
Rönkkö, Jaakko, Urpilainen, Matti & Wacker, Jani (toim.), 
Tarkastus, arviointi ja valvonta murroksessa. 
Tampere: Tampere University Press, 55-72. 
http://urn.fi/URN:ISBN:978-952-359-032-8 


Matti Urpilainen ja Sakke Vehkakoski 


Johdanto 


Tilinpäätösraportointi perustuu oletukselle liiketoiminnan jatkuvuudesta: kirjanpito 
laaditaan, varat ja velat arvostetaan sekä kassavirtalaskelmat laaditaan tästä oletuk- 
sesta lähtien. Tilinpäätös antaa oikean ja riittävän kuvan yrityksen taloudellisesta 
tilanteesta vain, mikäli oletus liiketoiminnan jatkamisedellytyksistä on oikea ja pe- 
rusteltu. Liiketoiminnan jatkamisedellytys kuuluu tilintarkastuksessa arvioitaviin 
asioihin. Mikäli tilintarkastaja katsoo, että tilinpäätös ei anna oikeaa kuvaa liiketoi- 
minnan jatkamisedellytyksistä tai esiin nousee olennaisia liiketoiminnan jatkamis- 
edellytyksiä vaarantavia seikkoja, tämä on huomioitava tilintarkastuskertomuksessa. 
Pääperiaatteet ovat sinänsä selkeät, mutta käytännön tilanteet voivat olla hyvin moni- 
mutkaisia. Liiketoiminnan jatkamisedellytysten arviointi suuntautuu tulevaisuuteen, 
ja tässä mielessä siinä on kysymys aina epävarman tulevaisuuden ennustamisesta. 
Arviointiin on myös useampia rinnakkaisia näkökulmia. Tilintarkastuksessa arvioi- 
daan ensisijaisesti sitä, voidaanko yrityksen johdon tekemää arviointia jatkamisedel- 
lytysten olemassaolosta pitää asianmukaisena.! 

Liiketoiminnan jatkamisedellytysten arviointi tilintarkastuksessa on ajankohtai- 
nen ja mielenkiintoinen aihe monestakin eri näkökulmasta: akuutin taloudellisen ti- 
lanteen takia, tilintarkastuksen sääntelyä ja vastuukysymyksiä koskevana ongelmana 
sekä tilintarkastuksen käytännön toteuttamisen ja kehittämisen kannalta. Akatee- 
misesti aihepiiriä voidaan tutkia ja on tutkittu? esimerkiksi sääntelyteknisestä näkö- 
kulmasta, osapuolien toimintavelvollisuuksien ja siitä syntyvien vastuuasetelmien 
kannalta? sekä raportointiin liittyvien odotusten ja taloudellisten vaikutussuhteiden 
kannalta”. 

Keväällä 2020 alkaneen COVID-19-pandemian torjumiseksi toteutetut toimen- 
piteet ovat heikentäneet yritysten toimintaedellytyksiä hyvin monitasoisesti ja joh- 
taneet vaikeasti ennakoitaviin muutoksiin markkinoilla ja kuluttajatottumuksissa.° 
Tätä kirjoitettaessa, elokuussa 2020, laman syvyys ja talouden toipumiskäyrät ovat 


' Ks. Kausar & Lennox (2017), jotka esittävät, että tilintarkastuksessa tapahtuva arviointi kom- 
pensoi eräissä tilanteissa sitä, että myös erittäin huonossa taloudellisessa tilanteessa olevat yrityk- 
set tyypillisesti laativat kirjanpitonsa going concern -pohjalta eikä likvidaatioarvojen perusteella. 
Heidän mukaansa ”conservative audit reporting helps to compensate for a lack of conservatism 
in the balance sheet.” 


? Liiketoiminnan jatkamisedellytyksiä on tutkittu kansainvälisessä tilintarkastustutkimukses- 
sa monipuolisesti. Hyvä koonti esillä olleista tutkimusnäkökulmista sisältyy artikkeliin Carson, 
Fargher, Geiger, Lennox, Raghunandan & Willekens (2013). 

3 Ks. esim. Kaplan & Williams 2013. 

+ Ks. esim. Hossain, Raghunandan & Rama 2020 sekä Menon & Williams 2010. 

Suomen Tilintarkastajat ry on reagoinut tilanteeseen antamalla jäsenilleen pandemiaan liitty- 
viä erilaisia ohjeita ja suosituksia. Ks. esim. yhdessä Taloushallintoliiton kanssa laadittu suositus 
”COVID-19-pandemian vaikutuksista päättyneiden tilikausien tilinpäätöksiin (FAS) — tilikauden 
jälkeiset tapahtumat”, jossa käydään läpi pandemian vaikutuksia toiminnan jatkuvuuden arvioin- 
tiin ja raportointiin. Samankaltaisia ohjeita on annettu myös ulkomailla, ks. esim. ICAEW:n oh- 

vielä hahmottumatta. Voidaan kuitenkin olettaa, että suoraan COVID-19-pande- 
miaan kytkeytyvät toimintaedellytysten muutokset saattavat (tietenkin riippuen toi- 
mialasta) vaikuttaa tilinpäätöksiin vielä vuonna 2021 ja sen jälkeenkin.* Suomessa 
liiketoiminnan jatkamisedellytyksiin liittyvät tilintarkastajan velvollisuudet ovat ol- 
leet korostuneesti esillä alkuvuodesta 2020, kun korkein hallinto-oikeus poisti tilin- 
tarkastuslautakunnan Anttila Oy:n tilintarkastajalle antaman varoituksen ratkaisulla 
KHO 583/2020. Ratkaisun tiimoilta nousee esiin yleisemminkin kysymys siitä, mi- 
ten ISA-standardeja tulisi käyttää vastuun arvioinnin perusteena Suomessa. Lisäksi 
voidaan pohtia, voitaisiinko liiketoiminnan jatkamisedellytysten arviointiin liittyvä 
monimutkaisuus ja moniulotteisuus jotenkin nykyistä paremmin huomioida tilintar- 
kastajan raportointikehikossa: olisiko nykyisten kyllä/ei-tyyppisten kannanottojen 
tilalle syytä tämän kysymyksen osalta harkita enemmän informaatiota ja arvioinnin 
perusteita valottavia ja siinä mielessä nyansoidumpia vaihtoehtoja? 


Tilintarkastusstandardien sitovuudesta 


ISA-standardit perustuvat tilintarkastusalan kansainväliseen itsesääntelyyn, mutta 
lisäksi niillä on käytännössä vakiintunut asema laadukkaan tilintarkastustyön mitta- 
puuna ja niiden asema normilähteenä on huomioitu myös pakottavassa lainsäädän- 
nössä. 

Tilintarkastuslain (TTL, 1141/2015) 3:3 $:n mukaan: 


Sen lisäksi, mitä tässä laissa ja sen nojalla annetuissa säädöksissä säädetään, 
1 luvun 1 $:n 1 momentin 1 kohdassa tarkoitetussa tehtävässä on nouda- 
tettava tilinpäätösten ja konsolidoitujen tilinpäätösten lakisääteisestä tilin- 
tarkastuksesta, direktiivien 78/660/ETY ja 83/349/ETY muuttamisesta sekä 
neuvoston direktiivin 84/253/ETY kumoamisesta annetun Euroopan par- 
lamentin ja neuvoston direktiivin 2006/43/EY 26 artiklassa tarkoitettuja, 
unionissa sovellettaviksi hyväksyttyjä tilintarkastusstandardeja (kansain- 
väliset tilintarkastusstandardit). 


Laissa myös todetaan, että kirjanpitolain (KPL 30.12.1997/1336) 1:4a $:n mukaisten 
pienyritysten tilintarkastuksessa kansainvälisiä tilintarkastusstandardeja voidaan 


jeet ”Coronavirus (COVID-19): considering going concern - a guide for auditors” ja ”How to report 
on material uncertainty related to going concern — a guide for auditors”. 


$£ Aiemmassa tilintarkastustutkimuksessa edellinen finanssikriisi on ollut esillä tilintarkastus- 
alan itsesääntelyn sisältöön ja strategioihin vaikuttaneena taitekohtana, ks. esim. Bengtsson 2011 
ja Kusano & Sanada 2019. Covid-19 on markkinoihin ja finanssijärjestelmään nähden ulkoinen 
tekijä, joten se ei voine osoittautua samankaltaiseksi taitekohdaksi, vaikka tilanne näyttääkin joh- 
tavan käytäntöjen tarkentumiseen ja kehittymiseen erityisesti tässä tarkastellun liiketoiminnan 
jatkamisedellytysten arvioinnin osalta. 

soveltaa tarkoituksenmukaisessa laajuudessa hyvää tilintarkastustapaa noudattaen. 
Lisäksi TTL 3:5 $:n mukaan tilintarkastuskertomuksessa on ilmoitettava, mitä tilin- 
tarkastusstandardeja tilintarkastuksessa on noudatettu. Nämä säännökset linkittyvät 
TTL 4:3 $:n yleissäännökseen, jonka mukaan tilintarkastajan on noudatettava hyvää 
tilintarkastustapaa tässä laissa tarkoitettuja tehtäviä suorittaessaan”. 

Tilintarkastuslain säännöksissä ei määritellä, eikä niissä olisi mahdollistakaan 
yksityiskohtaisesti määritellä, miten kansainvälisiä tilintarkastusstandardeja tulee 
noudattaa - mitä se konkreettisesti tarkoittaa kunkin yksittäisen tilintarkastuksen 
tai yksittäisen tilintarkastuksessa esiin nousevan kysymyksen kannalta. TTL 3:3 $:n 
säännöstä rasittaa nykytilassa lisäksi sellainenkin epämääräisyys, että lainkohdassa 
puhutaan ”unionissa sovellettavaksi hyväksytyistä” tilintarkastusstandardeista, mut- 
ta ISA-standardeja ei ole EU:ssa muodollisesti hyväksytty. Tilintarkastuslakiin ei näin 
ollen sisälly säännöstä, jossa ISA-standardit olisi yksiselitteisesti määritelty sitovaksi 
normilahteeksi.’ 

Kotimaisen lainsäädännön ja kansainvälisten standardien välisen suhteen eritte- 
lyssä ei kuitenkaan päästä kovin pitkälle pintapuolisella sitova/ei-sitova-dikotomial- 
la.$ Tästä hyvän esimerkin tarjoaa OECD:n siirtohinnoitteluohjeistus, joka on kiis- 
tattomasti muodollisessa katsannossa ei-sitovaa sääntelyä, mutta jonka tosiasiallinen 
merkitys markkinaehtoperiaatteen tulkintalähteenä on erittäin vahva, mikä on selvä- 
sanaisesti todettu myös KHO:n oikeuskäytännössä. 

Kun markkinaehtoperiaate on verolainsäädännössä (VML 31 $) ilmaistu vain 
yleisperiaatteena, on oikeastaan väistämätöntä, että laajasti kansainvälisesti tun- 
nettuun ja sovellettuun yksityiskohtaiseen ohjeistukseen nojaudutaan käytännön 
ratkaisutilanteissa ylimpiä tuomioistuimia myöten. Asia voidaan nähdä myös niin, 
että käytännössä ei ole olemassa muuta varteenotettavaa markkinaehtoperiaatteen 
jäsentynyttä määritelmää kuin se, mikä OECD:n siirtohinnoitteluohjeista on luet- 
tavissa.? Näin ajateltuna myös ISA-standardeja voisi olla käytännössä vaikea väistää 
määriteltäessä hyvän tilintarkastustavan sisältöä, vaikka niistä ei olisi tilintarkastus- 
laissa minkäänlaista mainintaa. Se, että OECD:n siirtohinnoitteluohjeet perustuvat 
valtioiden väliseen yhteistyöhön, ei tee niistä normilähteenä merkittävästi erilaista 
kuin tilintarkastusalan itsesääntelyyn perustuvat ISA-standardit, koska kumpikaan 
normisto ei rinnastu lainsäädäntöön. 


7 ISA-standardien merkityksestä erityisesti hallinnon tarkastuksen näkökulmasta ks. Ruoho- 


nen 2020, 74-79. 
$ Torkkel on systematisoinut kansainvälisen tilinpäätöskäytännön vaikutusta Suomen kirjanpi- 
tolain tulkintaan KILAn ohjeiden ja lausuntojen valossa. Tältäkin osin voidaan havaita moninai- 
sia vaikutussuhteita, ks. Torkkel 2020, 316. 

? Toisaalta OECD:n siirtohinnoitteluohjeissa on otettu kantaa vain niihin kysymyksiin, joista 
siirtohinnoitteluohjeista laadittaessa on päästy yksimielisyyteen, ks. Raunio & Karjalainen 2018, 
39. 

OECD:n siirtohinnoitteluohjeet ovat tässä yhteydessä varteenotettava vertailu- 
kohta myös siitä syystä, että OECD:n siirtohinnoitteluohjeiden asema normilähteenä 
on ollut Suomessa tuomioistuinten arvioitavana jo suuressa joukossa julkaistuja ja 
julkaisemattomia ratkaisuja jo jokseenkin monenlaisista näkökulmista. Ratkaisu- 
tilanteissa on tullut esiin se, että vaikka OECD:n siirtohinnoitteluohjeet ovat sinänsä 
erittäin yksityiskohtaiset, niiden sisältö rajoittuu pääasiassa markkinaehtoperiaat- 
teen kuvaamiseen. Siirtohinnoitteluohjeista ei saa vastausta esimerkiksi siihen, miten 
verovelvollisen oikeusturva on huomioitava tai miten osapuolten esittämiä selvityksiä 
tai näyttöä on arvioitava Suomen lainsäädännön mukaisissa viranomais- ja tuomio- 
istuinmenettelyissä. Erikseen on myös arvioitava, missä määrin sisällöltään muu- 
tettuja tai tarkennettuja ohjeita voidaan ottaa verovelvollisen vahingoksi huomioon 
arvioitaessa sellaisten liiketoimien markkinaehtoisuutta, jotka on tehty ennen uusien 
ohjeiden voimaantuloa. Vaikka lähtökohtana onkin se, että siirtohinnoitteluohjeilla 
on vahvaa tosiasiallista sitovuutta markkinaehtoista hinnoittelua määriteltäessä, ne 
eivät ole ”avaimet käteen” -ratkaisu kaikkia käytännön tilanteita varten, eivätkä var- 
sinkaan oikeusturvamenettelyjä varten. 

Onkin hyvä huomata, että myös ISA-standardeilla on hieman samankaltainen 
kaksoisluonne. Yhtäältä niissä kuvataan neutraalisti ja yleisellä tasolla, miten tilin- 
tarkastus pitää suorittaa, jotta se tulee suoritetuksi laadukkaasti. Toisaalta ISA-stan- 
dardit luovat sidosryhmille odotuksia siitä, miten tilintarkastus on suoritettu ja miten 
tilintarkastaja on tehtävässään toiminut. Viime kädessä kysymys on myös tilintarkas- 
tajan oikeudellisen vastuun arvioinnista. Kaikkien ISA-standardien - myös liiketoi- 
minnan jatkamisedellytyksiä koskevan ISA 570:n — sisältö näyttää hieman erilaiselta 
riippuen siitä, kummasta näkökulmasta sisältöä tarkastellaan. 


ISA 570 -standardi toimintaohjeena ja vastuuperusteena 


ISA 570 -standardissa liitteineen selostetaan varsin yksityiskohtaisesti liiketoiminnan 
jatkuvuuden arvioinnin tarkoitusta, tarvittavia työvaiheita, tilintarkastajan tehtäviä 
sekä johtopäätösten raportointia. Standardissa on erikseen huomioitu myös julkinen 
sektori sekä pienemmät yritykset. Kun standardin sisältöä suhteutetaan KPL 3:3.1 $:n 
1 kohdan säännökseen, jonka mukaan tilinpäätös laaditaan oletuksella kirjanpito- 
velvollisen toiminnan jatkuvuudesta, voidaan todeta, että kirjanpitolaissa on lausut- 
tu yleinen tilinpäätösperiaate, jonka sisältöä ISA 570 -standardissa konkretisoidaan. 
Verrattuna kirjanpitolain yleissäännökseen ISA 570 -standardi on huomattavan yk- 
sityiskohtainen, mutta olisi virheellistä olettaa, että sen mahdollisimman tarkka seu- 
raaminen voisi käytännön tilanteissa poistaa liiketoiminnan jatkuvuuden arviointiin 
liittyvät epävarmuudet ja tulkinnanvaraisuudet. ISA 570 antaa tilintarkastustyölle jä- 
sentyneen viitekehyksen, mutta siitä ei saa käytännön tilanteissa suoraan vastauksia 

arvioinnin kannalta olennaisiin kysymyksiin, kuten mitä evidenssiä tilintarkastajalla 
on mahdollisuus hankkia, miten selvitysten merkitystä tulisi arvioida tai mitä johto- 
päätöksiä asiassa pitäisi tehdä. 

Toisaalta ISA 570 -standardista on vaikea osoittaa kohtia, joista voitaisiin (Suomen 
kirjanpitolain näkökulmasta) todeta, että jokin standardissa kuvattu arviointitapa tai 
näkökohta ei lainkaan ole relevantti liiketoiminnan jatkamisedellytysten arvioinnin 
kannalta tai että jokin muu lähestymistapa olisi selvästi parempi. Sisällöllisesti kat- 
sottuna olisi vaikea perustella, miksi ISA 570 -standardia ei tulisi sellaisenaan nou- 
dattaa laadukkaan tilintarkastuksen ohjenuorana Suomessa, vaikka kansainvälisten 
tilintarkastusstandardien asema onkin meillä järjestetty lainsäädännössä varsin epä- 
määräisesti. Yksityiskohtaiset ohjeet ovat hyödyllisiä, koska ne yhdenmukaistavat 
tekemistä ja tarjoavat riittävän täsmällisiä vastauksia käytännössä vastaan tuleviin 
ongelmatilanteisiin. Samalla tulee kuitenkin huomata, että yksityiskohtaiset ohjeet 
voivat muodostaa myös vaikeasti hallittavan kokonaisuuden sekä aiheuttaa epävar- 
muutta siitä, mikä toimintatapa on oikea. 

Tätä näkökulmaa on kuitenkin tärkeää täsmentää siinä vaiheessa, kun ISA 570 
-standardia käytetään mittapuuna arvioitaessa tilintarkastajan oikeudellista vastuuta 
tai hyvän tilintarkastustavan noudattamista. Kuten tämänkaltaisille kansainvälisille 
standardeille on yleensäkin tyypillistä, ISA 570 -standardissa ei ole millään tavalla 
otettu kantaa tai huomioitu oikeusturvanäkökohtia eikä selostettu, miten standardin 
sisältö suhteutuu kulloinkin sovellettavan kansallisen lainsäädännön mukaisiin pro- 
sessiperiaatteisiin. 

ISA 570 -standardi on ollut esillä tilintarkastajan velvollisuuksien arviointikritee- 
rinä ratkaisussa KHO 583/2020. Se on ensimmäinen tilintarkastajan vastuuta kos- 
keva julkaistu KHO:n ratkaisu nykymuotoisen tilintarkastusvalvonnan aikana, jossa 
tilintarkastajien toimintaa valvoo Patentti- ja rekisterihallituksen (PRH) yhteydessä 
toimiva tilintarkastuslautakunta. Tilintarkastuslautakunnan päätöksestä voi valittaa 
hallinto-oikeuteen ja edelleen valitusluvalla korkeimpaan hallinto-oikeuteen. Tilin- 
tarkastajalle määrättävän seuraamuksen oikeellisuus tulee näin ollen arvioitavaksi 
hallinnon oikeussuojajärjestelmän puitteissa ja hallinnollisena sanktiona. Siksi tilin- 
tarkastajalle määrättävän seuraamuksen on oltava perusteltavissa sekä tilintarkastus- 
normiston että hallinnon oikeussuojajärjestelmän näkökulmasta. 

Ratkaisussa KHO 583/2020 Anttila Oy:n päävastuullisen tilintarkastajan, KHT 
A:n toiminta tuli PRH:n tilintarkastusvalvonnan selvitettäväksi lokakuussa 2016 
tilintarkastusyhteisö B Oy:n laaduntarkastuksen yhteydessä. KHT A antoi tilikautta 
1.1.-31.12.2015 koskevan vakiomuotoisen eli ns. puhtaan tilintarkastuskertomuksen 
5.4.2016. Anttila Oy asetettiin konkurssiin vain reilua kolmea kuukautta myöhemmin 
eli 19.7.2016. Kesko Oyj oli tätä edeltävänä vuonna maaliskuussa 2015 myynyt Anttila 
Oy:n Luxemburgiin rekisteröidylle sijoitusrahasto 4K Investille, joka aloitti yhtiössä 
laajat uudelleenjärjestelyohjelmat. 

Tilintarkastuslautakunnan mukaan tilintarkastaja A ei ollut arvioinut riittävän 
ammatillisen skeptisyyden nojalla Anttila Oy:n liiketoiminnan jatkamisedellytyksiä 
ja rahoituksen riittävyyttä. A:n kommunikointia yhtiön hallintoelinten kanssa sekä 
yhteydenpidon dokumentointia pidettiin niin ikään puutteellisena. Tilintarkastuslau- 
takunta katsoi, että A:n ei olisi tullut antaa Anttila Oy:n tilintarkastuksesta puhdasta 
kertomusta, vaan mukautettu kertomus. Tilintarkastuslautakunnan mukaan A:n olisi 
tullut kiinnittää enemmän huomiota toiminnan jatkuvuuden arviointiin ja hankkia 
lisäevidenssiä riskiarvionsa tueksi ISA 570 -standardissa kuvatulla tavalla. Tilintar- 
kastuslautakunnan ratkaisussa on huomioitu myös se, että A ei ollut huomannut vir- 
hettä Anttila Oy:n rahoituslaskelmassa, jossa yhtiön aiemman omistajan Kesko Oyj:n 
aikaisempana tilikautena antama pääomalaina oli konvertoitu Anttila Oy:n omaan 
pääomaan tulikauden 2015 aikana. Tältä osin kysymys ei ollut uudesta Anttila Oy:n 
käyttöön tulleesta pääomasta ja rahavaroista. Tilintarkastuslautakunta antoi A:lle va- 
roituksen. 

Helsingin hallinto-oikeus hylkäsi A:n valituksen. Hallinto-oikeuden mukaan 
muun ohessa Anttila Oy:n tappiollisuus ja sen ennakoitu jatkuminen, markkina- 
näkymät Suomessa, budjetoidut kassavirrat sekä se, että uusi omistaja ei ollut sitou- 
tunut lisärahoituksen antamiseen olisivat olleet perusteita hankkia lisää tilintarkas- 
tusevidenssiä liiketoiminnan jatkamisedellytyksistä. Hallinto-oikeuden ratkaisun 
mukaan A on laiminlyönyt myös ISA 230 -standardin mukaisen dokumentointivel- 
vollisuutensa. 

Korkein hallinto-oikeus kumosi A:lle annetun varoituksen ja määräsi oikeuden- 
käyntikulut korvattavaksi A:n esittämän vaatimuksen mukaisesti. KHO arvioi A:n 
toimintaa erikseen rahoituslaskelmassa olleen virheellisyyden ja toiminnan jatku- 
vuuden arvioinnin osalta. KHO katsoi, että varoitusta ei voida perustaa siihen, että 
A ei ollut havainnut rahoituslaskelmassa ollutta virhettä. KHO:n mukaan rahoitus- 
laskelman välisummat ovat olleet oikein ja pääomalainan konvertointi omaan pää- 
omaan on ilmennyt toimintakertomuksesta, joten virhe ei olisi estänyt A:ta antamas- 
ta vakiomuotoista tilintarkastuskertomusta siinä tapauksessa, että hän olisi virheen 
tilintarkastusta suorittaessaan havainnut. 

Toiminnan jatkuvuuden osalta KHO selostaa ISA 570 -standardin sisältöä ja to- 
teaa, että A:lla on ollut velvollisuus hankkia lisäselvityksiä vasta siinä vaiheessa, jos 
on ilmennyt merkittävää aihetta epäillä liiketoiminnan jatkamisedellytyksiä. Tämän 
jälkeen perusteluissa käydään läpi seikkoja, jotka osoittavat, että erityistä aihetta täl- 
laiseen epäilyyn ei ollut. Tilinpäätöshetkellä Anttila Oy:n maksuvalmiutta koskevat 
tunnusluvut olivat hyvällä tasolla ja vakavaraisuus erinomaisella tasolla. Anttila Oy:n 
uusi omistaja oli sijoittanut yhtiöön tilikaudella 2015 noin sata miljoonaa euroa ja vie- 
lä helmikuussa 2016 viisi miljoonaa euroa. Ratkaisuselosteesta ilmenee, että yhtiö on 
avannut uusia myymälöitä vielä vuonna 2016 tilintarkastuskertomuksen antamisen 
jälkeen. 

Suullisessa käsittelyssä todistajana kuultu Anttila Oy:n silloinen talousjohtaja ker- 
toi, että yhtiön toimiva johto oli pyytänyt ja myös saanut tarjouksia ulkopuolisilta 
rahoittajilta yhtiön rahoitusaseman parantamiseksi, mutta uusi omistaja 4K Invest ei 
ollut hyväksynyt niitä. Tältä osin perusteluissa tulee esiin se, että jatkamisedellytyksiä 
olisi ollut, jos niitä olisi päätetty käyttää. Todistajana kuultu talousjohtaja kertoi myös, 
että konkurssi tuli yllätyksenä, koska yhtiöllä oli tervehdyttämisohjelma, jota toteu- 
tettiin loppuun asti. Perusteluissa mainitaan myös A:n saama johdon vahvistuskirje, 
josta ei ilmennyt, että yhtiön tilanne olisi muuttunut tilikauden 2015 päättymisen ja 
tilintarkastuskertomuksen antamishetken välillä. KHO:n mukaan A on näissä oloissa 
voinut antaa vakiomuotoisen tilintarkastuskertomuksen tilikaudelta 2015. 

Ratkaisun KHO 583/2020 avainkohtia on perustelu, jonka mukaan ISA-standar- 
deille ”ei voida antaa sellaista asemaa, että tilintarkastuslaissa tarkoitettujen seuraa- 
musten määrääminen voisi perustua yksinomaan näissä standardeissa esitettyjen yk- 
sityiskohtaisten vaatimusten arviointiin”. Tämä ei tarkoita sitä, että ISA-standardit 
voitaisiin jatkossa jättää huomiotta seuraamuksia määrättäessä, vaan kysymys on siitä, 
että sanktion määräämisen tulee olla kaikkien asiassa ilmenneiden seikkojen valossa 
perusteltua ja perusteltavissa. Perusteluissa luonnehditaan lisäksi, että ”ISA-standar- 
dien sisältämien keskeisten periaatteiden noudattamista” on pidettävä osana tilintar- 
kastuslain mukaista hyvää tilintarkastustapaa. KHO näyttää perustellusti korostavan 
sitä, että seuraamusta ei voida määrätä minkä tahansa yksityiskohdan perusteella, 
vaan kysymys täytyy olla enemminkin keskeisten periaatteiden laiminlyönnistä. 

Ratkaisussa on kysymys ennen kaikkea siitä, olisiko tilintarkastaja A:n pitänyt 
tilintarkastuskertomusta antaessaan ja sillä hetkellä käytettävissä olevien tietojen 
valossa käsittää tai arvata, että Anttila Oy:n uusi omistaja 4K Invest tulisi piakkoin 
luopumaan liiketoiminnan tervehdyttämisestä ja päästäisi yhtiön konkurssiin. On 
selvää, että tilintarkastajalle ei voida määrätä varoitusta jälkiviisauden perusteella, eli 
pelkästään sen tosiseikan nojalla, että Anttila Oy asetettiin piakkoin tilintarkastus- 
kertomuksen antamisen jälkeen konkurssiin, ellei A:lla ollut perusteltua syytä huo- 
mioida tällaista vaihtoehtoa tilintarkastuskertomusta antaessaan. Kun konkurssi tuli 
Anttila Oy:n silloiselle talousjohtajallekin yllätyksenä, on varsin selvää, että tilintar- 
kastaja ei ole voinut tätä vaihtoehtoa huomioida tilintarkastusta suorittaessaan. 

Tilintarkastuslautakunnan ratkaisu on perustunut pitkälti siihen, että A:n olisi 
pitänyt hankkia lisäevidenssiä Anttila Oy:n jatkamisedellytyksistä. Kuten KHO:n 
ratkaisusta ilmenee, A:lla ei ollut tilintarkastusta suorittaessaan erityisiä syitä epäillä 
Anttila Oy:n jatkamisedellytyksiä, eikä näin ollen myöskään velvollisuutta hankkia 
lisäevidenssiä. Lisäksi tässä tapauksessa voidaan hyvin perustein epäillä, olisiko jat- 
kettu tiedonhankinta ja kommunikointi Anttila Oy:n johdon tai omistajatahon kans- 
sa tuonut hyödyllisiä lisätietoja liiketoiminnan jatkamisedellytyksistä. Näin ollen voi- 
daan pitää epätodennäköisenä, että lisäselvitysten hankkiminen olisi muuttanut A:n 

tekemää johtopäätöstä siitä, että Anttila Oy:n kykyyn jatkaa liiketoimintaansa ei liity 
erityisiä huolenaiheita. 

Yleisesti ottaen voidaan todeta, että tilintarkastajalle ei tulisi määrätä seuraamuk- 
sia sillä perusteella, ettei tämä ole hankkinut lisäselvityksiä, ellei voida selvästi osoittaa 
ja päätellä, että tällaisia tietoja olisi ollut saatavilla ja että ne olisivat vaikuttaneet joh- 
topäätöksiin. Ratkaisu KHO 583/2020 osoittaa, että tilintarkastajalle ei tule määrätä 
seuraamusta liian yksioikoisesti vain sillä perusteella, että tilintarkastaja on toiminut 
jossain suhteessa eri tavalla, kuin mitä ISA-standardeissa on kuvattu. Seuraamuksia 
määrättäessä on otettava huomioon riittävässä määrin myös hallinnon oikeussuoja- 
järjestelmän perusperiaatteet. Se edellyttää, että tosiseikkojen arvioinnista suljetaan 
pois jälkiviisauden näkökulma. Seuraamus tulisi siis määrätä vain, jos päätöksen- 
tekijä voi kaikkien tosiseikkojen nojalla vakuuttua yhtäältä siitä, että tilintarkastaja 
on tilintarkastusta suorittaessaan toiminut olennaisen virheellisesti tai tehnyt vir- 
heellisen johtopäätöksen ja toisaalta siitä, että tilintarkastajalla on kyseisellä hetkellä 
ollut realistinen mahdollisuus toimia toisin tai tehdä oikea johtopäätös." 


Käytännön tilintarkastus: toiminnan jatkuvuus 
yleisenä tilinpäätösperiaatteena 


KPL 3:3.1 $:n 1 kohdan perusteella tilinpäätös laaditaan oletuksella kirjanpitovelvol- 
lisen toiminnan jatkuvuudesta. Oletus toiminnan jatkuvuudesta on yksi keskeisistä 
tilinpäätöksen laatimista koskevista yleisistä periaatteista. Mikäli tilinpäätöksen laati- 
mista koskevia yleisiä periaatteita ei ole noudatettu, tulee asiasta informoida erikseen 
tilinpäätöksen liitetiedoissa." Tilinpäätöstä laadittaessa lähtökohtana on siten oletus 
siitä, että kirjanpitovelvollisen toiminta jatkuu toistaiseksi ja mikäli toiminnan jatku- 
vuuteen liittyy epävarmuustekijöitä, nämä tulee tuoda esiin myös tilinpäätöksessä, ja 
toisaalta, mikäli oletus toiminnan jatkuvuudesta ei kirjanpitovelvollisen käsityksen 
mukaan enää sovellu, tulee tilinpäätös laatia ns. realisointiperiaatteella ja asia tulee 
tuoda esiin tilinpäätöksen laatimisperiaatteita koskevien liitetietojen yhteydessä. 
Tilinpäätöksen laatimisesta vastuussa olevien tahojen tulee arvioida toiminnan 
jatkuvuuteen liittyvät kysymykset aina tilinpäätöksen laatimisen yhteydessä erik- 
seen. Esimerkiksi osakeyhtiölain (OYL 21.7.2006/624) 8:3 $:n mukaan tilinpäätös on 
laadittava kirjanpitolain säännöksiä noudattaen ja siten kirjanpitolain tilinpäätöksen 
laatimista koskevat säännökset ja periaatteet sitovat osakeyhtiön johtoa tilinpäätöstä 


10 Ks. tästä Urpilainen 2020. 


Ks. Rasinaho 2019. Osakeyhtiön tilinpäätösmalli 2019, kohta 4.3.2 Toiminnan jatkuvuuden 
periaate. 

laadittaessa'?. Kansainvälisissä tilinpäätösstandardeissa on lisäksi erikseen määräyk- 
siä johdon velvoitteista arvion tekemiseen liittyen. IAS 1 sisältää vaatimuksen siitä, 
että johto tekee arvion yhteisön kyvystä jatkaa toimintaansa ja häiriötilanteissa esit- 
tää liitetiedoissa toiminnan jatkuvuuteen liittyvät epävarmuustekijät tai luopuu jat- 
kuvuusperiaatteesta laskentaperiaatteena.'* Kirjanpitolaissa ei ole suoraan vastaavaa 
vaatimusta, mutta koska toiminnan jatkuvuuteen perustuva laskentaperuste on pe- 
rustavanlaatuinen periaate tilinpäätöstä laadittaessa, tilinpäätöksen laatiminen itses- 
sään edellyttää, että johto tekee arvion yhteisön kyvystä jatkaa toimintaansa, vaikkei 
kirjanpitolakiin sisälly tästä nimenomaista vaatimusta". 

Lainsäädäntö asettaa myös liitetietojen esittämiselle erilaisia vaatimuksia eriko- 
koisiin kirjanpitovelvollisiin liittyen.'* PMA 3:3 $ edellyttää esimerkiksi myös pien- 
yritysten esittävän liitetietona tiedot tilikauden päättymisen jälkeisistä olennaisista 
tapahtumista, jotka eivät ilmene muuten tilinpäätöksestä. Tilinpäätöstä laadittaessa 
pienyrityksenkin tulee näin ollen tarvittaessa sisällyttää tilinpäätökseensä arvio yri- 
tyksen kyvystä jatkaa toimintaansa, mikäli se on oikeiden ja riittävien tietojen anta- 
misen kannalta tarpeen”. Myös mikroyrityksille arvion tekeminen on edellä esitetty- 
jen perusteiden mukaisesti pakollista, mutta on katsottu, että kirjanpitolaki sinänsä 
ei edellytä liitetietojen esittämistä asiasta.” Sinänsä PMA 3:3 $:n vaatimus olennaisten 
tilikauden päättymisen jälkeisten tapahtumien sekä niiden taloudellisen merkityksen 
esittämisestä on sama sekä pien- että mikroyritykselle. Tulkintaa voitaneen perustella 
mikroyritysten PMA 3.1:2 $:n suojasatama-säännöksellä, jonka perusteella mikroyri- 
tykset on vapautettu muun muassa toimintakertomuksen liitetietojen antamisesta. 
Pakollista liitetietojen esittäminen on pien- ja mikroyrityksille joka tapauksessa sil- 
loin, kun oletus toiminnan jatkuvuudesta ei sovellu ja tilinpäätös laaditaan realisoin- 
tiperiaatetta noudattaen. 

Toiminnan jatkuvuuden edellytysten olemassaolon arviointi ja tilinpäätöksen laa- 
timisessa sovellettavan laskentaperiaatteen valinta kuuluvat tilinpäätöksen laatimista 
koskevan lainsäädännön perusteella yksiselitteisesti kirjanpitovelvollisen johdon teh- 
täväkenttään. Tilintarkastajan tulee puolestaan varmistua osana tilintarkastusta siitä, 
että johdon tekemä arviointi on tältä osin asianmukainen ja luotettava. ISA 570 -stan- 


? KPL3:7 $:n perusteella tilinpäätöksen allekirjoittavat yhteisössä hallitus ja toimitusjohtaja. 


IAS 1, tilinpäätöksen esittäminen, kappaleet 25-26. 

Ks. myös ISA 570, kohta 4 sekä Lilja & Rönkkö 2018, jossa pohditaan PMA:n suojasatama- 
säännöksen suhdetta ns. tilinpäätösdirektiivin (Euroopan parlamentin ja neuvoston direktiivi 
2013/34/EU) vaatimuksiin liitetietojen osalta. Kuten kirjoittajat toteavat, ”tilintarkastajan epäkii- 
tolliseksi tehtäväksi saattaa jäädä tulkinnanvaraisen säännöstön ja tilinpäätöksen laativan johdon 
omien näkemysten välissä tasapainoilu”. 

1 Valtioneuvoston asetus pien- ja mikroyrityksen tilinpäätöksessä esitettävistä tiedoista (PMA) 
1753/2015. 

6 Ks. PMA 1:3.1 § 

7 Rasinaho 2019. Osakeyhtiön tilinpäätösmalli, kohta 4.3.2 toiminnan jatkuvuuden periaate. 
Ks. myös PMA 1:3.2 $. 

dardissa käsitellään tilintarkastajalla tilintarkastuksessa olevia velvollisuuksia, jotka 
liittyvät toiminnan jatkuvuuteen ja sen vaikutuksiin tilintarkastuskertomukseen. ISA 
570 -standardin mukaisesti: 


Tilintarkastaja on velvollinen hankkimaan tarpeellisen määrän tarkoituk- 
seen soveltuvaa tilintarkastusevidenssiä ja tekemään johtopäätöksen siitä, 
onko johdon ollut asianmukaista käyttää toiminnan jatkuvuuteen perus- 
tuvaa laskentaperustetta tilinpäätöksen laatimisessa, sekä tekemään hank- 
kimansa tilintarkastusevidenssin perusteella johtopäätöksen siitä, liittyykö 
yhteisön kykyyn jatkaa toimintaansa olennaista epävarmuutta. 


Nämä velvollisuudet ovat olemassa, vaikka tilinpäätöksen laatimisessa so- 
vellettava tilinpäätösnormisto ei sisältäisi nimenomaista vaatimusta siitä, 
että johto tekee erityisen arvion yhteisön kyvystä jatkaa toimintaansa.’ 


Kokonaisuudessaan ISA 570 -standardi asettaa tilintarkastajalle käytännössä kolme 
erillistä työvaihetta toiminnan jatkuvuuden arvioinnissa. Standardin mukaan tilin- 
tarkastajan tavoitteena on ensinnäkin hankkia tarpeellinen määrä tarkoitukseen 
soveltuvaa evidenssiä siitä, onko johdon ollut ylipäänsä asianmukaista käyttää toi- 
minnan jatkuvuuteen perustuvaa laskentaperiaatetta. Toiseksi hankitun evidenssin 
perusteella tilintarkastajan tulee tehdä johtopäätös siitä, liittyykö yhteisön toiminnan 
jatkuvuuteen olennaista epävarmuutta, joka antaisi aihetta epäillä yhteisön kykyä jat- 
kaa toimintaansa. Kolmanneksi hänen tulee raportoida asiasta ISA 570 -standardin 
mukaisesti. Mikäli johtopäätös on, että olennaista epävarmuutta esiintyy, tilintarkas- 
tajan tulee kiinnittää tilintarkastuskertomuksella lukijan huomio tilinpäätöksessä 
esitettäviin epävarmuutta koskeviin tietoihin tai mikäli tiedot eivät ole riittäviä, lau- 
suntoa on mukautettava vastaavasti. 

ISA 570 -standardin tavoitteet ovat periaatteessa hyvin selkeät, mutta luontaisten 
rajoitteiden vuoksi johtopäätösten tekemiseen liittyy usein tilintarkastajasta riippu- 
matonta merkittävää epävarmuutta, jota ei ole mahdollista poistaa millään yleisen 
tason ohjeistuksella. ISA 570 -standardissa todetaankin, että tilintarkastajan kyky 
havaita olennaiset virheellisyydet on tavanomaista huonompi silloin, kun arvioinnin 
kohteena ovat tulevaisuuden tapahtumat tai olosuhteet, joiden seurauksena yhteisö 
ei mahdollisesti kykene jatkamaan toimintaansa. Toisin sanoen tilintarkastaja ei ole 
ennustaja eikä sellaista voida tilintarkastajalta odottaa tai edellyttää. ISA 570 -stan- 
dardissa todetaankin, että vakiomuotoista lausuntoa ei voida pitää takeena yhteisön 
kyvystä jatkaa toimintaansa.” 

Tilintarkastajan vastuuta koskevassa ratkaisussa KHO 583/2020 oli kysymys ti- 
lintarkastusstandardien oikeuslähdeopillisen luonteen lisäksi juuri tulevaisuuden 


18 TPAC 2017: ISA 570, kohta 6. Johdon tekemän arvion arvioiminen kohdat 12-14. 
9 Ks. IFAC 2017: ISA 570, kohta 7. 

ennustamiseen liittyvien luontaisten rajoitteiden merkityksestä määrättäessä seuraa- 
muksia jälkikäteen. Ratkaisusta ilmenee, että johdon tilinpäätösraportoinnin ja ti- 
lintarkastajan lausunnon asianmukaisuutta jälkikäteen arvioitaessa pois tulee sulkea 
jälkiviisauden mahdollisuus, eli arviointia ei voida tehdä sen perusteella mitä asioista 
on saatu tietää jälkikäteen. Arviointi tulee tehdä yksinomaan niiden tietojen perus- 
teella, joita johdolla ja tilintarkastajalla oli ratkaisujen tekemisen hetkellä käytettävis- 
sään tai joita olisi ollut saatavilla asianmukaista huolellisuutta noudattaen. Vaatimuk- 
set lisäevidenssin hankkimisesta jäävät sisällöltään ontoiksi niissä tilanteissa, joissa 
mitään evidenssiä ei tilinpäätösraportoinnin hetkellä olisi ollut saatavilla. Myös tätä 
seikkaa on arvioitava korostuneesti tilintarkastushetken näkökulmasta eikä jälkivii- 
sauden valossa.?? 

ISA 570 -standardin mukaan johdon tulee ulottaa arvionsa toiminnan jatkuvuu- 
desta 12 kuukauden päähän tilinpäätöksen laatimisesta. Jälkikäteen voidaan osoittaa 
yksiselitteisesti, osuiko johdon arvio toiminnan jatkuvuudesta oikeaan vai ei. Yhteisö 
joko on jatkanut toimintaansa 12 kuukauden ajan tai sitten ei. Tilintarkastajan rapor- 
tointivaatimuksiin sen sijaan näyttäisi sisältyvän myös kolmas vaihtoehto. ISA 570 
-standardin mukaan tilintarkastajan tulee edellä esitetyllä tavalla kiinnittää lukijan 
huomiota tilinpäätöksen liitetiedoissa esitettäviin toiminnan jatkuvuutta koskeviin 
epävarmuustekijöihin silloin, kun oletus toiminnan jatkuvuudesta sinänsä on asian- 
mukainen tilinpäätöksen laadintaperiaate, mutta toiminnan jatkuvuuteen sisältyy 
kuitenkin olennaista epävarmuutta, joka saattaa antaa aihetta epäillä yhteisön kykyä 
jatkaa toimintaansa. Ja mikäli tilinpäätöksessä ei esitetä riittäviä tietoja olennaises- 
ta epävarmuudesta, tilintarkastajan tulee antaa joko varauman sisältävä lausunto tai 
kielteinen lausunto. 

On sinänsä mahdollista, että tilintarkastetun yrityksen toiminta jatkuu, mutta toi- 
minnan jatkuvuuteen on objektiivisesti arvioiden liittynyt epävarmuutta, jota tilintar- 
kastaja ei kuitenkaan ole huomioinut raportoinnissaan. Mikäli epävarmuus on ollut 
havaittavissa tilintarkastushetken näkökulmasta, kyseessä on poikkeama siitä, miten 
tilintarkastus olisi pitänyt ISA 570 -standardin (ja muiden tilintarkastusta ohjaavien 
standardien) mukaan suorittaa. Koska toiminta on kuitenkin jatkunut, epävarmuutta 
ja tilintarkastajan velvollisuuksia koskevat arvioinnit ja johtopäätökset jäisivät näissä 
tilanteissa erittäin tulkinnanvaraisiksi. Miten määritetään ne objektiiviset kriteerit, 
joiden perusteella voidaan yksiselitteisesti osoittaa toiminnan jatkuvuuteen liittyneen 
sellaista olennaista epävarmuutta, josta olisi tullut raportoida, vaikka sinänsä myö- 
hemmin toteutuneet tosiseikat puoltavat tilintarkastajan valitsemaa raportointitapaa? 

Käytännössä ISA 570 -standardi on perusteltua ottaa arvioinnin kohteeksi ja vas- 
tuuperusteeksi vain niissä tilanteissa, joissa yrityksen toiminta ei ole vastoin odotuksia 
jatkunut. Muissa tilanteissa niin sanottu kolmas raportointivaihtoehto tulee kaiketi 


20 


Ks. KHO 583/2020 ja Urpilainen 2020. 

nähdä eräänlaisena tilintarkastajan vastuukysymysten ”varaventtiilinä” ja sidosryh- 
mien tietotarpeiden turvaajana. Mikäli olennaisia toiminnan jatkuvuuteen liittyviä 
epävarmuustekijöitä ei ole tuotu riittävässä määrin esiin tilinpäätöksessä, standardit 
ohjaavat tilintarkastajaa raportoimaan kertomuksellaan puutteista jämäkästi, vaikka 
sinänsä oletusta toiminnan jatkuvuudesta on voitu vielä pitää asianmukaisena.”! 


Tilintarkastajan arviointimahdollisuudet 
ja arvioinnin lisäarvo 


ISA 570 -standardin mukainen jatkuvuuden arviointi ja myös arvioinnin vastuukysy- 
mykset asettuvat oikeaan asiayhteyteen, kun tarkastellaan, millaista lisäarvoa tilintar- 
kastajan tilintarkastuksen yhteydessä suorittama arviointi voi tuottaa sekä millaiset 
tosiasialliset arviointimahdollisuudet tilintarkastajalla tällöin on. Käytännön tilan- 
teissa tilintarkastajan mahdollisuudet hankkia näyttöä voivat olla rajalliset. ISA 570 
ohjaa hankkimaan asiakirjaevidenssiä aina kun mahdollista, mutta samalla standar- 
dissa todetaan, että esimerkiksi pk-yrityksessä ainoa evidenssi voi usein olla johdolta 
saatu kirjallinen vahvistus sitoutumisesta yhtiön rahoittamiseen. Esimerkiksi kassa- 
tilanteensa ja maksuvalmiutensa puolesta konkurssikypsän pk-yrityksen toiminnan 
jatkuvuus voi riippua pelkästään siitä, myöntääkö vakavarainen omistaja yhtiölleen 
rahoitusta vai ei. Jos omistaja ilmoittaa antavansa lisärahoitusta, tilintarkastajan on 
vaikea todentaa asiaa muuten kuin johdon kirjallisella vahvistusilmoituksella. Näissä 
tilanteissa kirjallisen vahvistusilmoituksen hankkiminen täytyy katsoa pääsääntöi- 
sesti riittäväksi toimenpiteeksi jo siitäkin syystä, että muuta näyttöä ei käytännössä 
ole saatavilla. 

Tällöin tilintarkastajan vastuun piiriin ei kuulu se, jos omistaja muuttaa myöhem- 
min suunnitelmiaan, ei anna lisärahoitusta ja päästää yrityksen konkurssiin. Arvioi- 
tavaksi voi jälkikäteen tietenkin tulla tilintarkastajan ja osapuolten tietoisuus suunni- 
telmista ja niiden muutoksista. Oliko johdolla tieto tilinpäätöksen laatimisen hetkellä, 
vai ovatko suunnitelmat muuttuneet myöhemmin? Onko tilinpäätöksessä ja tilintar- 
kastajalle annettu tietoisesti virheellistä tietoa? Kuten todettu, on tärkeää, että johto- 
päätöksiä näistä asioista tehdään korostuneesti tilintarkastuksen suorittamishetkellä 
käytettävissä ja saatavissa olevien tietojen perusteella eikä jälkiviisauden valossa. 

Tilintarkastajalla on sinänsä laaja velvollisuus hankkia lisäevidenssiä, ja tämä voi- 
kin synnyttää varsin helposti näköharhan, että arvioinnin kannalta merkityksellis- 
tä lisäevidenssiä olisi aina saatavilla. Yksi tapa poissulkea jälkiviisauden näkökulma 
on tarkastella sitä, mitä lisäevidenssiä tilintarkastaja olisi voinut hankkia ja mitkä 


% Ks. Suomen Tilintarkastajat ry. 2019 tilintarkastajan raportointi, kohta 2.6, Toiminnan jatku- 


vuuteen (going concern) liittyvät tilintarkastuskertomuksen mukautukset. 

tosiasialliset mahdollisuudet tilintarkastajalla oli ennakoida tulevaisuuden tapahtu- 
mia. Tässä yhteydessä on huomionarvoista, että arviointia ei yleisesti ottaen voida 
perustaa sille olettamalle, että tilintarkastajalla olisi jotenkin olennaisesti paremmat 
edellytykset arvioida liiketoiminnan jatkamisedellytyksiä tai hankkia sitä koskevaa 
evidenssiä kuin yrityksen omistajilla ja toimivalla johdolla. Lisäksi tilintarkastajan 
mahdollisuudet ennakoida jatkamisedellytyksiä eivät ole välttämättä sen paremmat 
kuin yrityksen muillakaan sidosryhmillä, erityisesti silloin kun jatkamisedellytyk- 
set ovat keskeisesti sidoksissa johdon ja omistajien omiin toimenpiteisiin, esimerkiksi 
lisärahoituksen myöntämiseen. 

Tilintarkastuksen merkitys ja lisäarvo perustuu keskeisesti luotettavan evidenssin 
hankkimiseen ja sen arviointiin. Jos merkityksellistä toiminnan jatkuvuuteen liitty- 
vää evidenssiä on saatavilla, tilintarkastuksen yhteydessä hankittu evidenssi yhdis- 
tettynä tilintarkastajan asianmukaiseen arviointiin tuottaa tilinpäätöksen lukijalle 
lisäarvoa, koska tilinpäätöksen lukijan tietoon voi tulla raportoinnin kautta sellaista 
lisätietoa, jota tilinpäätöksen lukija ei ehkä saisi tietoonsa muualta ja joka ei ilmene 
tilinpäätökseltä jo sellaisenaan johdon tekemän oman arvion perusteella? 

Tulevaisuutta ennakoitaessa joudutaan sitoutumaan yleensä johdon laatimiin 
ennusteisiin ja laskelmiin, joiden toteutumiseen johdolla tai omistajilla voi olla kes- 
keinen vaikutus tai ainakin heillä on pääsy kaikkeen siihen tietoon ja kenties enem- 
päänkin kuin mitä tilintarkastajalla on käytettävissään. Silloin lisäevidenssin hankki- 
minen keskittyy pääasiassa siihen, onko johto tehnyt oman arvionsa liiketoiminnan 
jatkamisedellytyksistä asianmukaisesti, vai onko arvio esimerkiksi tehty puutteel- 
lisilla tiedoilla tai virheellisiin olettamuksiin perustuen. Mikäli tilintarkastaja pitää 
johdon arviointia liian optimistisena tai muuten epäasianmukaisena, tilintarkastajan 
on vaadittava johtoa tekemään arvionsa huolellisemmin ja perusteltujen oletusten no- 
jalla sekä esimerkiksi hankkimaan kirjallisia vahvistuksia rahoituksen saamisesta tai 
sen uudelleenjärjestelyistä, ostovelkojen maksuaikojen pidennyksistä tai esimerkiksi 
esisopimuksista tuleviin myyntitoimituksiin liittyen. On kuitenkin huomattava, että 
tilintarkastajan ei välttämättä ole mahdollista hankkia riippumatonta lisäevidenssiä, 
vaan tilintarkastaja voi omassa arvioinnissaan olla viime kädessä sidottu johdon tai 
rahoittajan ilmoittamiin tietoihin. 

Entä onko olemassa sellaisia yritystoiminnan jatkamiseen liittyviä epävarmuus- 
tekijöitä, joiden voidaan katsoa olevan niin yleisesti (notorisesti) tiedossa, että ne ei- 
vät sellaisenaan kuulu tilintarkastajan raportointivelvollisuuden piiriin? Esimerkiksi 
COVID-19-tilanne on heikentänyt talouden näkymiä globaalisti ja Suomessa. Voi 
olla, että tämän täysin yleisesti tiedossa olevan seikan raportointi jokaisen yrityk- 
sen tilinpäätöksessä (yksittäisen yrityksen toimialasta ja näkymistä riippumatta) ei 


? Ks. Pajunen, Rautiainen & Saastamoinen 2019, jossa on tutkittu tilintarkastajien käsityksiä 


KAM-raportoinnin (key audit matters) hyödyistä. Kuten tarkastelu osoittaa, koettuun lisäarvoon 
vaikuttavat monet eri seikat. 

juurikaan lisää tilinpäätöksen informaatioarvoa eikä tuota lisäarvoa tilinpäätöksen 
käyttäjille. Voidaankin kysyä, saattaako liiallinen ”varmuuden vuoksi” -raportointi 
tosiasiallisesti lisätä markkinoiden epävarmuutta, mikäli tilinpäätöksen lukijat eivät 
pysty erottamaan todellisia toiminnan jatkuvuuteen liittyviä riskitilanteita yleisestä 
tilinpäätös- ja tilintarkastuskertomusraportoinnista. 


Olisiko tarvetta nykyistä nyansoidummille 
raportointimalleille? 


Kuten edellä on esitetty, liiketoiminnan jatkamisen arviointiin liittyy erityistä epävar- 
muutta, koska kysymys on viime kädessä tulevaisuuden tapahtumien ennakoinnista 
ja koska käytettävissä oleva tilintarkastusevidenssi voi olla laadultaan ja määrältään 
rajallista. Tämä ilmenee yksiselitteisesti myös arviointia ohjaavasta ISA 570 -stan- 
dardista, mutta kansainväliset tilintarkastusstandardit eivät tarjoa vastausta siihen, 
miten epävarmuus tulisi ottaa huomioon tilintarkastusraportoinnin konkreettisten 
muotojen ja käytäntöjen tasolla. 

Voi olla, että juuri liiketoiminnan jatkamisedellytysten osalta nykyistä monipolvi- 
semmat raportointimallit voisivat olla hyödyllisiä paitsi tilinpäätösinformaation käyt- 
täjien, myös käytännön tilintarkastuksen sujuvuuden näkökulmasta. Raportointiin 
tarvittaisiin mahdollisuus myös epävarmuuksien esille tuomiseen, esimerkiksi lisä- 
tietona, mutta ilman suoranaista viittausta tilintarkastuksessa havaittuun ja tilinpää- 
töksestä ilmenevään olennaiseen epävarmuuteen, joka saattaa antaa aihetta epäillä 
yhteisön kykyä jatkaa toimintaansa. Silloin tilintarkastajan käytettävissä olevat vaih- 
toehdot ottaisivat paremmin huomioon liiketoiminnan jatkamisedellytysten arvioin- 
nin erityisluonteen ja juuri siihen liittyvät epävarmuustekijät.? 

Lisätiedossa voitaisiin viitata tilinpäätöksen liitetietoihin, joissa olisi puolestaan 
tarkempi erittely liiketoiminnan jatkamisedellytysten arviointia koskevista epävar- 
muustekijöistä ja tarvittaessa jopa tilinpäätöstä täydentävää lisätietoa epävarmuus- 
tekijöistä, ilman että tilintarkastaja ottaisi varsinaisesti kantaa toiminnan jatkuvuu- 
teen itsessään. Nykyisten tilintarkastusstandardien perusteella tilintarkastaja ei saa 
täydentää tilinpäätöstä kertomuksellaan, vaan lisätiedolla tulee aina viitata tilinpää- 
töksessä jo esitettyihin seikkoihin, ja mikäli toiminnan jatkuvuuteen liittyviä epävar- 
muustekijöitä ei ole tuotu esiin liitetiedoissa, tilintarkastajan tulee mukauttaa lausun- 
toaan. 


3 Raportoinnin yksityiskohtien vaikuttavuus riippuu viime kädessä siitä, miten tiedon käyttäjät 


toimivat ja reagoivat. Ks. esim. Bessell, Anandarajan & Umar 2003, jossa on tutkittu tilintarkas- 
tuskertomukselle sisältyvän going concern -lausuman vaikutusta siihen, miten yritykseen liitty- 
vää riskiä arvioitiin. 


69 


Matti Urpilainen ja Sakke Vehkakoski 


Niissä tilanteissa, joissa yhtiön johto ei pidä toiminnan jatkuvuutta vaarantunee- 
na, johto ei myöskään välttämättä ole halukas esittämään tai koe tarvetta esittää liite- 
tiedoissakaan selvityksiä toiminnan jatkuvuuteen liittyen. Tilintarkastajan vaihtoeh- 
doiksi jää tällöin joko vakiomuotoinen raportointi tai kertomuksen mukauttaminen. 
Voi olla, että joissakin tilanteissa sekä tilintarkastajan oikeusturvan että tilinpäätök- 
sen lukijan edun turvaamiseksi joustavampi raportointivaihtoehto olisi tarkoituksen- 
mukaisempi. Kyllä tai ei -valintatilanteessa jompikumpi vaihtoehto osoittautuu aina 
jälkikäteen oikeaksi ja toinen vääräksi. Tilintarkastaja ei ole ennustaja eikä tilintar- 
kastusstandardien tulisi myöskään kaikissa tilanteissa pakottaa tilintarkastajaa täl- 
laiseen valintatilanteeseen. Joustavammalla raportointikehikolla valintatilanne olisi 
vältettävissä ja tilintarkastaja voisi tuoda raportoinnissaan havaitsemansa epävar- 
muustekijät joustavammin esille olematta pakotettu ”lukitsemaan” kantansa toimin- 
nan jatkuvuuden puolesta tai sitä vastaan. 

On hyvä huomata, että tilintarkastaja ja johto eivät välttämättä näissä tilanteissa 
aina ole edes erimielisiä raportoinnin muodosta, vaan kyse voi olla myös siitä, min- 
kälaista evidenssiä tulevaisuuden tapahtumista on ylipäätään saatavilla tilintarkas- 
tuksen hetkellä. Esimerkiksi Anttila-tapauksen yhteydessä tilintarkastajan näkemys 
toiminnan jatkuvuuden edellytyksistä oli yhtenevä johdon näkemyksen kanssa ja 
asianmukainen sillä hetkellä saatavilla olleiden tietojen valossa, vaikka lopulta arvio 
osoittautuikin vääräksi. Joustavammalla raportointimahdollisuudella tilintarkasta- 
ja olisi voinut esimerkiksi todeta olevansa johdon kanssa samaa mieltä toiminnan 
jatkuvuuden edellytyksistä, mikäli yhtiö saa ja ottaa vastaan lisärahoitusta johdon 
ilmoittamalla tavalla. Tällöin tilintarkastajalla olisi myös ollut parempi mahdollisuus 
osua oikeaan raportoinnissaan verrattuna tilanteeseen, jossa hänen olisi pitänyt ar- 
vata johdon muuttavan myöhemmin suunnitelmiaan. Jälkikäteen arvioiden tällainen 
raportointimahdollisuus olisi voinut olla hyödyllinen sekä tilintarkastajan oikeustur- 
van että sidosryhmien tietotarpeiden kannalta. 

Mikroyritysten osalta olisi lisäksi syytä tarkentaa, missä tilanteissa tilintarkastajan 
pitää tai hän voi vaatia mikroyritystä esittämään toiminnan jatkuvuutta koskevia lii- 
tetietoja suoja-satamasäännöksestä riippumatta tai miten toimitaan, jos mikroyrityk- 
sen tilinpäätös on kirjanpitolain mukainen, mutta näkyvissä on olennaisia toiminnan 
jatkuvuuteen liittyviä epävarmuustekijöitä: voiko tilintarkastaja antaa varauman si- 
sältävän lausunnon tai kielteisen lausunnon mikroyritykselle, jos se ei anna tilinpää- 
töksessään tietoja toiminnan jatkuvuuteen liittyvistä epävarmuustekijöistä?* Toisin 


A Ks. tilintarkastajan raportointi, kohta 2.6.5, jossa todetaan, että ISA 570 standardin periaatteet 


soveltuvat täysimääräisesti myös mikroyrityksen tilintarkastuksessa toiminnan jatkuvuuden ar- 
viointiin. Vrt. Rasinaho 2019, Osakeyhtiön tilinpäätösmalli, kohta 4.3.2 toiminnan jatkuvuuden 
periaate, jossa todetaan, että ”mikroyritykset on vapautettu ns. suojasatamasäännöksen (PMA 
1:3.2) nojalla muiden kuin pien- ja mikroyritysasetuksessa erikseen mainittujen liitetietojen esit- 
tämisestä. Mikroyritystenkin tilinpäätökseen merkittyjen tietojen on oltava todenmukaisia, mut- 
ta tapauskohtaisten lisätietojen antamiseen ei suojasatamasäännöksen vuoksi ole velvoitetta.” 

sanoen mikroyritysten kohdalla kysymys kirjanpitolain ja tilintarkastusstandardien 
suhteesta aiheuttaa omat tulkintaongelmansa.” Epäselvyyksien välttämiseksi niihin 
olisi ehkä aiheellista kiinnittää enemmän huomiota myös Suomen kansallista tilin- 
päätös- ja tilintarkastuskäytäntöä ohjaavassa kommentaarikirjallisuudessa sekä tilin- 
tarkastusalan sisäisissä ohjeistuksissa. 


Kokoavia näkökohtia 


Keväällä 2020 Suomen tilintarkastusala antoi COVID-19-tilanteen takia tarkennet- 
tua sisäistä ohjeistusta liiketoiminnan jatkamisedellytysten arvioinnista, ja poikkeus- 
tilanne aktivoi muutenkin tätä aihepiiriä koskevaa ammatillista keskustelua, jota 
vauhditti myös helmikuussa 2020 julkaistu, tilintarkastusvalvontaa koskeva ratkaisu 
KHO 583/2020. Aihepiiri on koronapandemiatilanteen yhä jatkuessa esillä huomatta- 
vasti useamman yrityksen tilintarkastuksessa kuin mitä se olisi talouden normaali- 
tilanteessa. Aihepiirin kiinnostavuus ja ajankohtaisuus Suomessa ei kuitenkaan riipu 
pelkästään koronatilanteesta. 

Kysymys tilintarkastettavan yrityksen jatkamisedellytyksistä ei aiheuta epävar- 
muutta tai konkretisoidu lähemmän selvittelyn kohteeksi läheskään jokaisessa tilin- 
tarkastuksessa, mutta silloin kun näin tapahtuu, kysymys on tilintarkastuksen ta- 
voitteiden kannalta hyvin perustava. Lääketieteen diagnostiikkaan rinnastaen: onko 
nähtävissä, että potilas piakkoin kuolee? Tässä mielessä kysymys ei ole pelkästään 
yhdestä laadukkaasti toteutetun tilintarkastuksen välivaiheesta, vaan tärkeästä eri- 
tyiskysymyksestä, joka linkittyy tilintarkastuksen tavoitteisiin, tilintarkastajan vel- 
vollisuuksiin sekä kansainvälisiin tilintarkastusstandardeihin. Arviointiin liittyy 
huomattavaa epävarmuutta ja asian luonteen takia tilintarkastajan ilmaisemalla kan- 
nalla voi olla merkittäviä vaikutuksia yrityksen sidosryhmien käyttäytymiseen. 

Edellä aihepiiriä on tarkasteltu erityisesti Suomen tilintarkastussääntelyn viite- 
kehyksessä. Tarkastelu osoitti, että kansainvälisten tilintarkastusstandardien merki- 
tystä ei voida luonnehtia suoraviivaisella jaottelulla sitova/ei-sitova, vaan vaikutus- 
suhteet ovat tätä moniulotteisempia. Kuten ratkaisu KHO 583/2020 osaltaan ilmentää, 
kansainvälisistä tilintarkastusstandardeista ei saada suoraan vastauksia siihen, miten 
tilintarkastajan oikeudellista vastuuta on arvioitava, vaan tätä varten tilintarkastus- 
standardeja on tulkittava kansallisen oikeussuojajärjestelmän kantavien periaattei- 
den valossa. Edellä on tuotu esiin, että liiketoiminnan jatkuvuuden erityispiirteet 
ja käytännön epävarmuustekijät saattaisivat tulla paremmin huomioiduksi nykyistä 
nyansoiduimmalla raportoinnilla. 


” Tulkintaongelmat juontuvat osaltaan siitä, että ISA-standardit on laadittu ensisijaisesti suur- 


yritysten tilintarkastusta varten ja ne eivät kaikilta osin sovellu yhtä hyvin pienempien yritysten 
tilintarkastukseen. Ks. Ruohonen 2020, 76. 

5 
Tilintarkastaja yrityksen johdon 
liiketoimintapäätösten tarkastajana 


Janne Ruohonen 


Hallinnon tarkastusta on 2000-luvulla tutkittu varsin vähän. Osana hallinnon tarkas- 
tusta tilintarkastaja arvioi yrityksen johdon ja omistajien päätöksenteon lainmukai- 
suutta. Artikkelissa syvennytään tilintarkastajan velvollisuuteen tarkastaa osakeyh- 
tiön johdon tekemien liiketoimintapäätösten lainmukaisuus. Artikkelin johtopäätösten 
mukaan tilintarkastajan tulee arvioida nimenomaan johdon liiketoimintapäätösten 
lainmukaisuutta — ei tarkoituksenmukaisuutta. Tilintarkastajan velvollisuutena ei ole 
valvoa, että kaikki yhtiön liiketoimintapäätökset on asianmukaisesti tehty, vaan tilin- 
tarkastajan tulee keskittyä yhtiön kannalta olennaisimpiin päätöksiin. Tilintarkastajan 
tulee keskeisten liiketoimintapäätösten osalta arvioida esimerkiksi hallinnon pöytäkir- 
jojen ja johdon haastattelujen avulla, onko yhtiön johdon päätöksenteko perustunut 
riittävään informaatioon ja harkintaan. 


Avainsanat: hallinnon tarkastus, tilintarkastajan arvio, liiketoimintapäätösten lainmu- 
kaisuus, liiketoimintapäätösperiaate, tilintarkastus, osakeyhtiö 

Janne Ruohonen 


Johdanto 


Tilintarkastuslain (1141/2015, TTL) 3:1.1:n mukaan tilintarkastuksen kohteena on yh- 
teisön tai säätiön tilikauden kirjanpito, tilinpäätös sekä hallinto. Hallinnon tarkastus 
on tilintarkastuksen kansallinen erityispiirre - Euroopassa hallinnon tarkastukses- 
ta säädetään ainoastaan Suomessa, Ruotsissa ja Norjassa. Hallinnon tarkastuksessa 
tilintarkastaja arvioi yrityksen johdon ja omistajien päätöksenteon lainmukaisuutta. 
TTL 3:5.5:n mukaan tilintarkastajan on huomautettava tilintarkastuskertomuksessa, 
jos yhteisön tai säätiön yhtiömies, hallituksen, hallintoneuvoston tai vastaavan toimi- 
elimen jäsen, puheenjohtaja tai varapuheenjohtaja taikka toimitusjohtaja tai muu 
vastuuvelvollinen on: 1) syyllistynyt tekoon tai laiminlyöntiin, josta saattaa seurata 
vahingonkorvausvelvollisuus yhteisöä tai säätiötä kohtaan; tai 2) rikkonut yhteisöä tai 
säätiötä koskevaa lakia taikka yhteisön tai säätiön yhtiöjärjestystä, yhtiösopimusta tai 
sääntöjä. 

Yrityksen johdon toiminnan lainmukaisuuden tarkastaminen on hallinnon tar- 
kastuksen keskiössä. Johto joutuu usein tekemään liiketoimintapäätöksiä nopeasti 
muuttuvassa toimintaympäristössä, ja samanaikaisesti on pidettävä huolta siitä, että 
päätökset tehdään huolellisuusvelvollisuuden edellyttämällä tavalla. Liiketoiminta- 
päätökset koskevat esimerkiksi investointeja, rahoituksen hankkimista, strategiaa 
sekä yhtiön juoksevaa hallintoa. Yritystoiminnassa pyritään tuottamaan voittoa, 
mikä edellyttää myös riskien ottamista.' Osa liiketoimintapäätöksistä osoittautuu 
myöhemmin huonosti kannattaviksi tai tappiollisiksi. Tilintarkastajan tehtävänä ei 
ole arvioida liiketoimintapäätösten tarkoituksenmukaisuutta, vaan nimenomaan 
päätösten lainmukaisuutta. Liiketoimintapäätösten arvioiminen jälkikäteen on käy- 
tännössä hankalaa. Kaikkea johdon huolimatonta toimintaa tilintarkastajan ei ole 
mahdollista havaita, sillä tilintarkastaja ei voi tyhjentävästi käydä läpi kaikkia liike- 
toimintapäätöksiä tilintarkastuksen yhteydessä. 

Artikkelin tavoitteena on selvittää, kuinka laajasti tilintarkastajan tulee tarkastaa 
osakeyhtiön johdon liiketoimintapäätösten lainmukaisuutta osana lakisääteistä tilin- 
tarkastusta. Tutkimusekonomisista syistä tarkastelu rajataan koskemaan osakeyhtiön 
johdon toimintaa. Osakeyhtiön johdosta säädetään osakeyhtiölain (624/2006, OYL) 
6 luvussa. OYL 6:1.1:n mukaan osakeyhtiöllä on oltava hallitus. Sillä voi olla myös toi- 
mitusjohtaja ja hallintoneuvosto. Nämä hallintoelimet muodostavat osakeyhtiön joh- 
don, jonka jäseniä kutsutaan johtohenkilöiksi. Jokaisella osakeyhtiöllä on oltava halli- 
tus — toimitusjohtaja ja hallintoneuvosto ovat vapaaehtoisia toimielimiä’. Artikkelissa 


' Ks. liiketoimintapäätösten luonteesta Salo 2015, 1-3. Liiketoimintapäätösten oikeudellisesta 


kehikosta ks. Villa 2020, 161-181. 

? Myös muu kuin virallisesti yhtiön johtoon kuuluva henkilö voi käyttää tosiasiallisesti johto- 
henkilön valtaa yhtiössä. Silloin kun henkilö toimii tosiasiallisesti osakeyhtiössä johtohenkilönä, 
hän vastaa tekemistään päätöksistä johtohenkilönä eli toimitusjohtajan tai hallituksen jäsenen 

tarkastellaan tilintarkastajan roolia OYL 1:8:n mukaisen johdon huolellisuusvelvolli- 
suuden sekä liiketoimintapäätösperiaatteen (business judgment rule) noudattamisen 
tarkastajana. Artikkelissa kartoitetaan myös päätöksenteon lainmukaisuuden ja tar- 
koituksenmukaisuuden rajanvetoa. Tarkastelussa keskitytään nimenomaan osakeyh- 
tiön johdon tekemien liiketoimintapäätösten tarkasteluun, ja tarkastelun ulkopuolelle 
rajataan osakkeenomistajien päätöksenteko yhtiökokouksessa. Osakeyhtiön johdon 
toimielimistä myös hallintoneuvosto rajataan artikkelin tarkastelun ulkopuolelle, 
sillä hallintoneuvosto ei lähtökohtaisesti tee liiketoimintapäätöksiä. Artikkelin tutki- 
musmetodi on lainopillinen. 


Liiketoimintapäätökset osakeyhtiössä 


Hyvän liiketoimintapäätöksen kriteeristö määräytyy taloudellisten tavoitteiden ja 
juridisten reunaehtojen yhteisvaikutuksen kautta, ja hyvän liiketoimintapäätöksen 
edellytyksenä on asianmukainen, tilannetekijät huomioon ottava päätösprosessi?. 
OYL 6:2.1:n mukaan hallituksen yleisenä tehtävänä on huolehtia yhtiön hallinnosta ja 
sen toiminnan asianmukaisesta järjestämisestä (yleistoimivalta). Hallitus vastaa siitä, 
että yhtiön kirjanpidon ja varainhoidon valvonta on asianmukaisesti järjestetty. Li- 
säksi hallituksella on satoja lainsäädännössä määrättyjä erityistehtäviä*. OYL 6:17.1:n 
mukaan toimitusjohtaja hoitaa yhtiön juoksevaa hallintoa hallituksen antamien oh- 
jeiden ja määräysten mukaisesti. Toimitusjohtaja vastaa siitä, että yhtiön kirjanpito 
on lain mukainen ja varainhoito luotettavalla tavalla järjestetty. Toimitusjohtajan on 
lisäksi annettava hallitukselle ja sen jäsenelle tiedot, jotka ovat tarpeen hallituksen 
tehtävien hoitamiseksi. 

Osakeyhtiön johdon on usein tehtävä riskialttiita ja monimutkaisia liiketoiminta- 
päätöksiä nopeassa aikataulussa. Osakeyhtiön hallitus tyypillisesti joutuu tekemään 
päätökset epävarmuuden vallitessa. Osa liiketoimintapäätöksistä on rutiiniluontei- 
sia, ja osa hankalia yrityksen johtamista, strategiaa ja investointeja koskevia päätök- 
siä, joita on tehtävä viivytyksettä. Esimerkiksi merkittävien investointien tai yritystoi- 
minnan suunnanmuutosten yhteydessä yhtiön johto joutuu puntaroimaan erilaisten 
mahdollisuuksien lisäksi toimintaan liittyvät keskeiset riskitekijät. 

OYL 1:8:n mukaan osakeyhtiön johdon on huolellisesti toimien edistettävä yhtiön 
etua. Yhtiön johdon on siis usein kyettävä tekemään päätökset samanaikaisesti huo- 


ominaisuudessa. Muu tulkinta johtaisi siihen, että vastuun ulottaminen todellisiin päätöksen- 
tekijöihin olisi vaikeaa. Ks. Ruohonen 2019, 10. 


3 Liiketoimintapäätöksestä ks. Salo 2015, 3-5. 
Ks. erityistehtävistä Kyläkallio, Iirola & Kyläkallio 2017, 554. 
Hallituksen päätöksenteosta epävarmuuden vallitessa ks. Keya 2016, 262. 

lellisesti ja nopeasti epävarmoissakin tilanteissa*. Lähtökohtaisesti osakeyhtiön johto 
ei voi jättää asioita päättämättä. Päätöksiä punnitessaan johdon tulee puntaroida ta- 
loudellisia ja oikeudellisia kysymyksiä. Mikäli johto ei toimi huolellisesti, se voi joutua 
vahingonkorvausvelvolliseksi. 

Oikeuskirjallisuudessa on katsottu, että yksittäisten liiketoimintapäätösten osalta 
on hyvin vaikeaa osoittaa, onko kyseinen liiketoimintapäätös ollut paras tapa käyttää 
osakeyhtiön varoja”. Usein yhtiön johdolla on useita vaihtoehtoisia ratkaisumalleja 
esimerkiksi investointien osalta, ja liiketoimintapäätös perustuu lopulta kokonais- 
harkintaan. OYL 1:5:n mukaan yhtiön toiminnan tarkoituksena on tuottaa voittoa 
osakkeenomistajille, jollei yhtiöjärjestyksessä määrätä toisin. Yhtiön johdon on liike- 
toimintapäätöksiä tehdessään tarkasteltava eri vaihtoehtoja yhtiön toiminnan tarkoi- 
tuksen toteuttamiseksi. 


Osakeyhtiön johdon huolellisuusvelvollisuus ja yhtiön etu 


OYL 1:8:n mukainen johdon velvollisuus huolellisesti toimien edistää yhtiön etua 
edellyttää sekä huolellista toimintaa että yhtiön edun edistämistä’. Huolellisuusvel- 
vollisuus pitää sisällään myös lojaliteettivelvollisuuden suhteessa osakeyhtiöön ja sen 
kaikkiin osakkeenomistajiin.? Johdon toiminta voi olla huolimatonta tekojen tai lai- 
minlyöntien nojalla. Huolellisuusvelvollisuuden osalta on arvioitava, miten huolel- 
linen hallituksen jäsen tai toimitusjohtaja olisi tilanteessa toiminut”. Yritystoimin- 
taan kuuluu aina riskinotto, ja osa liiketoimintapäätöksistä osoittautuu vääjäämättä 
tappiollisiksi. Toiminnan tappiollisuus ei kuitenkaan yksinään osoita yhtiön johdon 
huolimattomuutta, sillä yhtiön johto voi joutua ottamaan merkittäviäkin riskejä liike- 
toiminnassa". Johdon huolellisuusarviointi ei siis kytkeydy toiminnan tappiollisuu- 
teen, vaikka huolellisuus tosiasiassa tulee arvioitavaksi erityisesti silloin, kun yhtiön 
toiminnan tulos ei ole ollut odotusten mukaista”. 


€ Johdon huolellisesta toiminnasta jatkuvasti muuttuvassa liiketoimintay mpäristössä. Ks. Ruo- 


honen 2014, 48-51. 
7 Näin esimerkiksi Airaksinen, Pulkkinen & Rasinaho 2018, 28. 


Johdon huolellisuusvelvollisuudesta on säännelty kaikkien Euroopan maiden osakeyhtiölain- 
säädännössä, ja velvollisuuden ydinsisältö on kaikissa samankaltainen. Ks. EMCA 9.03. 

? Lojaliteettivelvollisuuden tavoitteena on pyrkiä hillitsemään yhtiön johdon opportunismia. 
Lojaliteettiperiaatteen rikkominen voi tulla arvioitavaksi esimerkiksi yhtiön johdon välisissä 
oikeustoimissa ja yhtiöiden, joiden johdossa on sama henkilö(-t), välisissä oikeustoimissa. Ks. 
Mähönen 1998, 234, 237. 

10 Huolellisuuden mittapuuna on ”hyvän perheenisän” (bonus pater familias) noudattama huo- 
lellisuus. Ks. Inmonen & Nuolimaa 2017, 9. 

"Savela 2015, 92. Ks. Ruotsin osalta vastaavasti Svernlöv & Akersten 2017, 132. 


Huolellisuuden arvioinnista yhtiön tehdessä tappiota ks. Ruohonen 2020, 175. 

Yhtiön etu puolestaan rinnastuu kaikkien osakkeenomistajien etuun”. Yhtiön 
edun edistäminen kytkeytyy yhtiön toiminnan tarkoitukseen. OYL 1:5:n mukaan 
yhtiön toiminnan tarkoituksena on tuottaa voittoa osakkeenomistajille, jollei yhtiö- 
järjestyksessä määrätä toisin. Mikäli yhtiöjärjestyksessä ei siis ole määräyksiä yhtiön 
toiminnan tarkoituksesta, yhtiön johdon velvollisuus on edistää voitontuottamistar- 
koitusta. Yhtiöjärjestyksessä on saatettu määrätä, että yhtiön tarkoituksena on oma- 
kustannusperiaatteella toimiminen tai hyväntekeväisyystoiminta'*. Johdon on osana 
liiketoiminnan jatkuvuuden varmistamista huolehdittava siitä, että yhtiön toiminta 
ei vaarannu esimerkiksi sen vuoksi, että velkoja voisi saada yhtiön toiminnan lop- 
pumaan konkurssiin asettamisvaateellaan”. Tilintarkastajan yhtenä tehtävänä on ar- 
vioida johdon kykyä varmistaa yhtiön toiminnan jatkuvuus (going concern). Voiton 
tuottamista arvioidaan aina pitkällä aikavälillä. Yhtiö voi esimerkiksi panostaa hen- 
kilöstön kouluttamiseen ja investointien tekemiseen silloin kun ne edistävät yhtiön 
etua ja tähtäävät pitkällä aikavälillä yhtiön voitontuottamiskyvyn paranemiseen tai 
osakkeen arvon kohoamiseen“. 

Osakeyhtiön edun mukaan toimiminen liittyy joko suoraan tai välillisesti käy- 
tännössä kaikkiin yhtiön johdon liiketoimintapäätöksiin (Villa 2020, 163). Johdon 
toiminnan arvioinnissa tilintarkastajan tulee arvioida, onko johto toimillaan edis- 
tänyt yhtiön etua huolellisesti toimien ja samalla toiminut lainsäädännön ja yhtiöjär- 
jestyksen mukaisesti. Tilintarkastajan on tosiasiassa vaikea puuttua yksittäisten lii- 
ketoimintapäätösten lainmukaisuuteen ainoastaan sillä perusteella, että kyseessä on 
OYL 1:5:n vastainen päätös, ja vain hyvin ilmeisessä tilanteessa tilintarkastaja voisi 
puuttua OYL 1:5:n vastaiseen liiketoimintapäätökseen. Jos yhtiön johto yleisesti ot- 
taen — eli ei ainoastaan yksittäisten liiketoimintapäätösten osalta — toimii osakeyhtiön 
tarkoituksen vastaisesti, tilintarkastaja saattaa joutua huomauttamaan asiasta. Silloin 
kun yhtiön tarkoitus on voiton tuottaminen osakkeenomistajille, ja johto ei tosiasias- 
sa millään tavalla edistä yhtiön tarkoitusta, tilintarkastajan on puututtava tällaiseen 
tilanteeseen”. 


3 Ks. esim. Pönkä 2013, 21-34. 

4 Ruohonen, Vahtera & Penttilä 2021, 204-209. Poikkeustilanteessa yhtiön toiminnan tarkoitus 
voi ilmetä yhtiön toimialaa koskevasta yhtiöjärjestysmääräyksestä. 

5 Mähönen & Villa 2015, 197. Sallitulla liiketoiminnan riskinotolla on rajansa. Ks. Nyström 
2016, 308-310. 

16 Voitontuottamistarkoituksesta ks. HE 109/2005 vp, 39. 

Rajanveto hyväksyttävien liiketoimien ja laittomaksi varojenjaoksi luettavien peiteltyjen 
toimien välillä on usein tulkinnanvaraista. Mähönen 2009, 385. Ks. muussa muodossa kuin ra- 
haosinkona tapahtuvista varojenjaon muodoista tarkemmin Rasinaho 2016, 213-236. 

Johtohenkilön vahingonkorvausvelvollisuus 
ja huolellisuuden arviointi 


TTL 3:5.5:n mukaan tilintarkastajan on huomautettava tilintarkastuskertomuksessa, 
jos johtohenkilö on syyllistynyt tekoon tai laiminlyöntiin, josta saattaa seurata va- 
hingonkorvausvelvollisuus yhteisöä tai säätiötä kohtaan. Osakeyhtiön johtohenkilön 
vahingonkorvausvelvollisuudesta säädetään osakeyhtiölaissa: 


OYL 22:1 Johtohenkilön vahingonkorvausvelvollisuus 


Hallituksen jäsenen, hallintoneuvoston jäsenen ja toimitusjohtajan on kor- 
vattava vahinko, jonka hän on tehtävässään 1 luvun 8 $:ssä säädetyn huolel- 
lisuusvelvoitteen vastaisesti tahallaan tai huolimattomuudesta aiheuttanut 
yhtiölle. 


Hallituksen jäsenen, hallintoneuvoston jäsenen ja toimitusjohtajan on kor- 
vattava myös vahinko, jonka hän on tehtävässään muuten tätä lakia tai yh- 
tiöjärjestystä rikkomalla tahallaan tai huolimattomuudesta aiheuttanut yh- 
tiölle, osakkeenomistajalle tai muulle henkilölle. 


Jos vahinko on aiheutettu rikkomalla tätä lakia muulla tavalla kuin pel- 
kästään rikkomalla 1 luvussa tarkoitettuja periaatteita tai jos vahinko on 
aiheutettu rikkomalla yhtiöjärjestyksen määräystä, vahinko katsotaan ai- 
heutetuksi huolimattomuudesta, jollei menettelystä vastuussa oleva osoi- 
ta menetelleensä huolellisesti. Sama koskee vahinkoa, joka on aiheutettu 
yhtiön lähipiiriin kuuluvan eduksi tehdyllä toimella. (12.4.2019/512) 


Johtohenkilön vastuu on henkilökohtaista, ja huolellisuuden arviointi tehdään objek- 
tiivisista lähtökohdista — ei henkilön omien kykyjen mukaan. Tämä on lähtökohtana 
myös osakeyhtiölain hallituksen esityksessä'* (HE 109/2005 vp, 40). Johtohenkilön 
subjektiivisia ominaisuuksia voidaan vain hyvin poikkeuksellisesti ottaa arvioinnissa 
huomioon”. Vaikka hallituksen päätöksenteko on kollektiivista, vahingonkorvaus- 
oikeudellista arviointia ei siis tehdä hallituksesta kollektiivisesti, vaan kunkin hal- 
lituksen jäsenen huolellisuus arvioidaan erikseen. Tämä tarkoittaa, että arviointi 
tehdään peilaten henkilön toimintaa fiktiiviseen huolellisesti toimivaan hallituksen 
jäseneen. Käytännössä usein päädytään siihen, että esimerkiksi kaikki hallituksen 
jäsenet ovat toimineet joko huolellisesti tai huolimattomasti, jolloin vastuun osalta 


18 


Ks. aiheesta keskustelua myös Mähönen & Villa 2015, 375. 


Subjektiivisia tekijöitä voidaan ottaa huomioon vain hyvin poikkeuksellisesti - lähtökoh- 
taisesti subjektiiviselle arvioinnille ei ole perusteita. Huolellisuuden arvioinnissa esimerkiksi 
osaamisen puute ei voi alentaa vaadittavaa huolellisuustasoa, mutta johtohenkilön erityisasian- 
tuntemus voisi nostaa liiketoimintapäätökseltä edellytettyä huolellisuustasoa. Ks. keskustelusta 
Nyström 2016; Vahtera 2017, 133; 278-279; Ruohonen 2020, 179-180. 

ei synny eroja”. Hallituksen yleistoimivalta koskee koko hallitusta, ja hallituksen jä- 
senillä on valvontavastuu myös toisten hallitusten jäsenten työskentelystä. (Koski & 
Sillanpää 2020, 17, Vahingonkorvausvastuu, Vastuu yhtiölle; Mähönen & Villa 2019, 
654-655; Ruohonen 2020, 179.) 

Tilintarkastaja voi joutua arvioimaan, ovatko osakeyhtiön johtohenkilöt taytta- 
neet huolellisuusvelvoitteensa?. Tilintarkastajalla vain harvoin on tarkkaa käsitystä 
esimerkiksi kunkin hallituksen jäsenen tai toimitusjohtajan henkilökohtaisesta eri- 
tyisosaamisesta tai kokemuksesta. Tilintarkastajan on johdon huolellisuusarvioinnis- 
sa tarkoituksenmukaisinta pitäytyä objektiivisessa näkökulmassa. 


Liiketoimintapäätösperiaate johdon päätöksenteossa 


Johdon huolellisuuden arvioinnissa liiketoimintapäätösperiaatteella eli business 
judgment rule -periaatteella (BJR) on keskeinen merkitys. Liiketoimintapäätösperi- 
aatteessa on kyse johdon huolelliselle toiminnalle asetetuista edellytyksistä. Liiketoi- 
mintapäätösperiaate tarkoittaa, että johto ei voi joutua vahingosta vastuuseen silloin, 
jos johdon tekemä päätös on perustunut riittävään ja asianmukaiseen informaatioon 
päätettävänä olevasta asiasta sekä sen pohjalta tehtyyn rationaaliseen ratkaisuun. 
Liiketoimintapäätösperiaatteessa on kyse osakeyhtiön johtohenkilöiden suojasta va- 
hingonkorvausvaatimuksia vastaan. Toisaalta silloin, kun johto ei ole liiketoimin- 
tapäätösperiaatetta noudattanut, se voi joutua vahingonkorvausvastuuseen. Tällöin 
tilintarkastajan tulee TTL 3:5.5:n huomautusvelvollisuuden nojalla huomauttaa tilin- 
tarkastuskertomuksessa, mikäli yhtiön johto on syyllistynyt sellaiseen tekoon tai lai- 
minlyöntiin, josta voi seurata vahingonkorvausvelvollisuus yhtiötä kohtaan. 

Eräänä liiketoimintapäätösperiaatteen tavoitteena on kannustaa yhtiön johtoa te- 
kemään myös riskialttiita päätöksiä, sillä periaatteen keskeinen lähtökohta on estää 
liiketoimintapäätöksen jälkiviisastelu.? Kansainvälisesti business judgment rule -pe- 
riaatetta kutsutaan usein johdon turvasatamaksi (director's safe harbour”), ja johdon 


2 Ks. esimerkiksi Vahtera 2017, 136. 


Yksittäinen hallituksen jäsen on saattanut esimerkiksi jättää asiasta eriävän mielipiteen pöy- 
täkirjaan. Tällä on vaikutusta kyseisen hallituksen jäsenen mahdollisen vahingonkorvausvas- 
tuun arvioinnissa. 


2 Ks. esim. Nyström 2016, 138-139. 
Ks. turvasatama-ajattelusta tarkemmin Keya 2016, 261. 

tuottamusta arvioidaan useissa EU-maissa juuri BJR:n pohjalta. Myös Euroopan 
malliosakeyhtiölaissa” on säädetty business judgment rulesta: 


EMCA 2017, Section 10.01 Directors' Liability 


(3) A director who makes a business judgement in good faith fulfils the duty 
[of care] under this Section if he or she: 


(a) is not interested in the subject of the business judgement; 


(b) is informed with respect to the subject of the business judgement to the 
extent that the director or managing director reasonably believes to be ap- 
propriate under the circumstances; 


(c) rationally believes that the business judgement is in the best interests of 
the company. 


OYL:n esitöiden mukaan Suomessa johdon tuottamusarviointi voidaan perustaa 
business judgment rule -periaatteelle. Riittävän huolellisuuden edellytykset on määri- 
telty seuraavasti: 
1. ratkaisun taustaksi on hankittu tilanteen edellyttämä ja asianmukainen tieto, 
2. tuon tiedon perusteella on tehty johdonmukainen päätös ja 
3. päätöksen tai muun toimen tekoon eivät ole vaikuttaneet johdon jäsenten etu- 
ristiriidat. 


Hallituksen esityksen mukaan vahingonkorvausvastuun perustavasta huolimatto- 
muudesta ei ole kyse silloin, kun osakeyhtiön johto on tehnyt liiketoimintapäätök- 
set olosuhteet huomioiden asianmukaisen harkinnan ja selvityksen pohjalta, vaikka 
päätökset osoittautuvatkin jälkikäteen epäonnistuneiksi. Täydellisten tietojen hank- 
kiminen ei ole edellytyksenä, vaan nimenomaan riittävät tiedot.” Johdon tulee ta- 
pauskohtaisesti arvioida, mikä tieto on kulloisessakin päätöksentekotilanteessa olen- 
naista. On kovin tulkinnanvaraista, minkälainen riski on hyväksyttävissä oleva ja 
millainen ei. Hyväksyttävää riskiä on aina punnittava suhteessa siihen, onko kyseessä 
osakeyhtiön näkökulmasta liiketaloudellisesti rationaalinen toimi. Joka tapauksessa 


% Ks. esim. Ruohonen 2019, 245-258. Tilintarkastajan velvollisuuden arvioida johdon huolel- 


lisuusvelvollisuuden täyttymistä on katsottu kohdistuvan erityisesti siihen, onko päätösproses- 
seissa ja johdon päätösten toimeenpanossa noudatettu business judgment rule -periaatetta. Ks. 
näkemyksestä esim. TEM 1/2018, 20. 


°° EMCA eli European Model Company Act ei ole EU-jäsenvaltioita sitova säädös, vaan mallila- 
ki, joka toimii hyvien toimintatapojen lähteenä. Ks. Sillanpää 2018, 302. 

°° HE 109/2005 vp, 41, 195. Hallituksen esityksessä johdon huolellisuusvelvollisuuden arviointi 
kytketään business judgment ruleen. 

” Ari Savela on käsitellyt teemaa osakeyhtiön vahingonkorvauksen yhteydessä. Ks. Savela 2015, 
101. 

johdolla voidaan katsoa olevan liiketoimintapäätösperiaatteen nojalla laaja vapaus 
tehdä liiketoimintapäätöksiä. 

Riittävien tietojen hankkimista edellytetään myös silloin, kun päätös pitää tehdä 
kiireisellä aikataululla. Jukka Mähösen ja Seppo Villan mukaan johdon toimilla on 
myös oltava järkevä liiketaloudellinen peruste eikä päätös saa olla ”räikeän virheelli- 
nen” (Mähönen & Villa 2015, 373). Johdolla ei kuitenkaan ole velvollisuutta ennustaa 
kaikkia mahdollisia liiketoimintapäätökseen liittyviä riskejä. Johdon jäsenen huolel- 
lisuutta arvioidaan aina nimenomaan päätöksentekohetken olosuhteiden perusteella. 
Tällöin keskiöön nousee sen arviointi, minkälainen tieto huolellisesti toimivalla joh- 
tohenkilöllä olisi päätöksentekohetkellä ollut. Myöhemmin paljastuvilla tiedoilla ei 
ole huolellisuusarvioinnissa merkitystä. Tällä periaatteella on luonnollisesti keskei- 
nen merkitys myös tilintarkastajan näkökulmasta, kun tilintarkastaja arvioi johdon 
huolellisuusvelvollisuuden toteutumista osana hallinnon tarkastusta. 

Liiketoimintapäätösperiaatteen soveltamiseen liittyy myös eräitä merkittäviä ra- 
joituksia”. Liiketoimintapäätösperiaatetta ei sovelleta ainakaan silloin kun johtohen- 
kilö on: 

1. rikkonut lakia tai yhtiöjärjestystä, 

2. rikkonut lojaliteettivelvoitetta”, 

3. rikkonut päätöksellään osakkeenomistajien yhdenvertaisuutta, 

4. ylittänyt kelpoisuutensa toimia yhtiön puolesta tai muutoin rikkonut tahallises- 

ti tai törkeällä tuottamuksella velvoitteitaan. 

5. ollut passiivinen (eli ei ole tehnyt päätöstä toimen tai päätöksen tekemättä jättä- 

misestä) 


Liiketoimintapäätösperiaatetta ei siis sovelleta silloin, kun kyse on lain tai yhtiöjärjes- 
tyksen rikkomisesta. Tämän vuoksi tilintarkastajankaan ei tule arvioida lain tai yhtiö- 
järjestyksen rikkomista liiketoimintapäätösperiaatteen näkökulmasta arvioidessaan, 
tuleeko asiasta huomauttaa tilintarkastuskertomuksessa, vaan huomautus on tehtävä. 
Tilintarkastajan on tällöin varmistuttava, että päätös on tehty kaikkien osakkeen- 
omistajien suostumuksella (hyväksynnällä) ja velkojiensuojasäännökset huomioon 
ottaen. Esimerkiksi Yhdysvalloissa business judgment rule ei suojaa johtohenkilöä, 
joka ei toimi millään tavalla*, ja vastaavasti asian voidaan katsoa olevan myös Suo- 
messa. Tällöin tilintarkastajan näkökulmasta arvioitavaksi tulee se, onko yhtiön joh- 
don laiminlyönti aiheuttanut yhtiölle vahinkoa. Jos yhtiön johto ei esimerkiksi ole 
ryhtynyt minkäänlaisiin toimiin yhtiölle aiheutuvien vahinkojen rajaamiseksi, ky- 
seessä voi olla laiminlyönti, josta aiheutuu yhtiölle vahinkoa. Jos yhtiön johto puoles- 


% Ks. kansainvälisessä kontekstissa Bainbridge 2000, 631-632; Keya 2016, 261-266. Ks. myös 
Mähönen & Villa 2015, 373-375; Savela 2015, 96-100; Kaisanlahti 2002, 14-17. 


2 Ks. esim. Mähönen & Villa 2019, 638. 
*0 Näin Yhdysvalloissa. Ks. esim. Savela 2015, 94-95. 

taan on päättänyt olla tekemättä mitään, asiaa tulee arvioida sen pohjalta, onko tuo 
päätös perustunut riittävään informaatioon ja onko päätösprosessi ollut perusteltu. 


Tilintarkastajan rooli liiketoimintapäätösperiaatteen 
noudattamisen tarkastajana 


Tilintarkastaja joutuu usein tulkintakysymysten eteen joutuessaan arvioimaan, onko 
yhtiön johto toiminut asiassa huolellisesti. Huolellisuutta on arvioitava sen valossa, 
onko hankittu riittävä ja tilanteen edellyttämä tieto päätöksenteon tueksi ja tehty sen 
pohjalta johdonmukainen päätös. Jos näin on toimittu, johdon on lähtökohtaisesti 
katsottava toimineen huolellisesti (HE 109/2005 vp, 40-41). Tilintarkastajan velvolli- 
suutena on arvioida nimenomaan yhtiön johdon päätöksenteon lainmukaisuutta. 

Liiketoimintapäätösten osalta tilintarkastajan tulee paneutua yhtiön hallituksen 
päätöksentekoon tarkastamalla keskeiset asiakirjat, kuten pöytäkirjat. Tilintarkastus- 
lautakunnan ratkaisun 42008 mukaan tilintarkastajan tulee tuntea yhtiön toimintaan 
kuuluvat keskeiset sopimukset ja niistä aiheutuvat riskit. On ilmeistä, että tilintarkas- 
tajalla ei ole velvollisuutta tyhjentävästi tarkastaa liiketoimintapäätöksiä, sillä olen- 
naisuusperiaate rajaa tilintarkastajan työtä päätösten tarkastamisessa. Myös tilintar- 
kastajan ammatillinen harkinta ohjaa tarkastustoimien toteuttamista. Taloudellisesti 
merkittäviin sopimuksiin, joista voi potentiaalisesti aiheutua yhtiölle merkittävää va- 
hinkoa tai jotka voivat vaarantaa yhtiön toiminnan jatkuvuuden, tilintarkastajan tu- 
lee kiinnittää erityistä huomiota. Myös silloin, kun on kyse epätavallisista päätöksistä, 
niiden arviointiin tulee panostaa. (Ruohonen 2020, 172—174.) 

Tilintarkastajan tulee hallinnon tarkastuksen yhteydessä myös arvioida, tuleeko 
joihinkin yhtiön johdon tekemiin päätöksiin erityisen syyn vuoksi kohdistaa enem- 
män huomiota tarkastuksessa”. Tällainen erityinen syy voi olla käsillä esimerkiksi 
silloin, kun yhtiö on aloittanut liiketoiminnan yhtiölle kokonaan uudella liiketoimin- 
tasektorilla. Ylipäätään sopimukset, joista saattaa seurata yhtiölle merkittävä vahin- 
gonkorvaus- tai sopimussakkoseuraamus, ovat sellaisia, jotka voivat muodostaa eri- 
tyisen syyn arvioida yhtiön johdon toiminnan huolellisuutta. Erityisesti arvioitavat 
syyt liittyvät ylipäätään tilintarkastajan liiketoiminnan jatkuvuuden (going concern) 
valvontavelvollisuuteen. 

Tilintarkastajan tarkastaessa hallituksen pöytäkirjoja tai toimitusjohtajan toi- 
mintaa saattaa käydä ilmi, että päätöksenteko ei ole perustunut asianmukaiseen 
harkintaan ja riittäviin selvityksiin asiassa. Mitä suuremmasta riskinotosta tai liike- 
toimintapäätöksestä on kyse, sitä enemmän sen pohjaksi tarvitaan tietoa. Liiketoi- 


Ruohonen 2020, 301-305. Ratkaisussa TILA 4/2008 on katsottu, että talousarvion ylittyminen 


ja se, ettei yhtiökokous ole tehnyt talousarvion ylittymisen selittäviä päätöksiä, oli erityinen syy 
KHT-tilintarkastajalle kiinnittää johdon toiminnan lainmukaisuuteen huomiota. 

mintapäätöksen osoittautuminen kannattamattomaksi tai tappiolliseksi ei tarkoita, 
että johto on vahingonkorvausvastuussa, vaan arviointi tehdään edellä kuvatun liike- 
toimintapäätösperiaatteen edellytysten pohjalta. 

Tilintarkastajan voi olla vaikeaa valvoa huolellisuusvelvollisuuden täyttymistä 
liiketoimintapäätösperiaatteen nojalla. Hallinnon tarkastus voikin tyypillisesti koh- 
distua siihen, onko päätösprosessissa ja päätösten toimeenpanossa noudatettu asian- 
mukaista huolellisuutta (TEM 1/2018, 20). Tilintarkastajan arviointi voi siis lähinnä 
kohdistua siihen, onko päätös perustunut riittävään ja asianmukaiseen informaa- 
tioon. Tilintarkastaja saattaa esimerkiksi havaita, että päätöksen perustana olevat 
kustannuslaskelmat ovat ilmeisen virheellisiä. 

Mikäli vahinkoa kärsinyt yhtiö väittää olevansa oikeutettu vahingonkorvaukseen 
yhtiön johdolta sillä perusteella, että johto on rikkonut OYL 1:8:n huolellisuusvelvol- 
lisuuttaan, vahingonkärsijän tulee kyetä osoittamaan korvausvastuun yleiset edelly- 
tykset eli yhtiön johdon huolimattomuus. Jos yhtiö puolestaan pystyy näyttämään, 
että liiketoimintapäätösperiaatteen edellytykset eivät täyty, todistustaakka liike- 
toimintapäätöksen huolellisuudesta siirtyy yhtiön johdolle eli johdon on pystyttävä 
osoittamaan, ettei se ole vastuussa vahingosta tai että vahinkoa ei ole aiheutunut. Mi- 
käli vahingonkärsijä pystyy osoittamaan korvausvastuun edellytykset, johdon tulee 
osoittaa, ettei ole aiheuttanut vahinkoa”. 

Jos johtohenkilö on toiminut OYL 1:8:n huolellisuusperiaatteen vastaisesti ja 
osakeyhtiölain tai yhtiöjärjestyksen vastaisesti, sovelletaan tuottamusolettamaa. Kyse 
on siis käännetystä todistustaakasta. Johdon on kyettävä näyttämään, että se on toi- 
minut asiassa huolellisesti. Tuottamusolettamaa sovelletaan myös silloin, kun yhtiölle, 
osakkeenomistajalle tai muulle henkilölle on aiheutettu vahinkoa osakeyhtiön lähi- 
piiriin kuuluvan eduksi tehdyllä oikeustoimella tai vastaavalla siihen rinnastettavalla 
järjestelyllä. Jos vahinkoa kärsinyt väittää, että johto on rikkonut osakeyhtiölakia tai 
yhtiöjärjestystä tahallisesti tai törkeästä tuottamuksesta, vahingonkärsijällä on lähtö- 
kohtaisesti velvollisuus näyttää väitteensä toteen. 

On huomattava, että johdon jäsen ei voi vastuusta vapautuakseen vedota siihen, 
ettei tuntenut lain sisältöä. Lainrikkomisen osalta tilintarkastajan on arvioitava sitä, 
onko johto toiminut lainvastaisesti, kun taas huolellisuusvelvollisuuden arvioinnin 
tilanteessa on kyse siitä, onko yhtiön johto toiminut huolellisesti vai ei. Käytännös- 
sä on tärkeää, että yhtiön johto varautuu mahdollisiin vahingonkorvauskysymyksiin 
huolellisen hallitustyön lisäksi huolellisella päätösten dokumentoinnilla”, jotta se 


32 


Asiaa on käsitelty osakeyhtiölain hallituksen esityksessä. Ks. HE 109/2005 vp, 195. 

Mähönen & Villa 2019, 636-637. Jukka Mähönen ja Seppo Villa katsovat, että "Suomessa kan- 
tajalla ei voida katsoa olevan velvollisuutta näyttää liiketoimintapäätösperiaatteen rikkomista 
kokonaisuudessaan”. Jos kantaja saa horjutettua tuomioistumien luottamusta siihen, että liiketoi- 
mintapäätöstä olisi noudatettu, niin näyttötaakka siirtyy johtohenkilöille. Usein juuri johtohen- 
kilöillä on paras mahdollisuus näyttää, että liiketoimintapäätösperiaatetta on noudatettu. 

A Ks. esim. HE 109/2005 vp, 196. 


Näin myös Hannula, Kari & Mäki 2014, 105. 

kykenee osoittamaan toimineensa päätöstä tehdessään asianmukaisesti. Se helpottaa 
myös hallinnon tarkastusta suorittavan tilintarkastajan työtä ja tilintarkastajan oman 
dokumentointivelvollisuuden täyttämistä. 


Lopuksi 


Hallinnon tarkastus on keskeinen osa suomalaista tilintarkastusta. Johdon OYL 1:8:n 
mukaisen huolellisuusvelvollisuuden noudattamisen arviointi on keskeinen osa hal- 
linnon tarkastusta. Tilintarkastajan ei kuitenkaan tule puuttua liiketoimintapäätösten 
tarkoituksenmukaisuuskysymyksiin, sillä niiden arviointi kuuluu aina ensisijaisesti 
osakeyhtiön johdolle, jolla on yhtiön toimialan tuntemusta. Tilintarkastajan velvolli- 
suus on tarkastaa nimenomaan johdon toiminnan lainmukaisuus. Osakeyhtiön tilin- 
tarkastaja saattaa joutua punnitsemaan johdon tekemien päätösten tarkoituksenmu- 
kaisuutta ainoastaan silloin, kun kyse on tarkoituksenmukaisuuden ja laillisuuden 
rajapinnasta. Tällainen tilanne voisi tulla kyseeseen lähinnä silloin, kun yhtiön johto 
on tehnyt liiketoimintapäätöksen, joka ilmeisellä tavalla vaarantaa osakeyhtiön liike- 
toiminnan jatkuvuuden. 

Tilintarkastajan tehtävänä ei ole kattavasti valvoa, että kaikki johdon tekemät liike- 
toimintapäätökset on asianmukaisesti tehty. Tilintarkastajan tulee kiinnittää huomio- 
ta yhtiön kannalta keskeisimpiin liiketoimintapäätöksiin arvioidessaan, onko johdon 
päätöksenteko perustunut huolelliseen harkintaan. Tilintarkastusevidenssi koostuu 
hallinnon pöytäkirjoista, merkittävimmistä sopimuksista ja johdon haastatteluista. 
Tilintarkastajalle voi myös syntyä erityinen syy kohdistaa liiketoimintapäätösperi- 
aatteen noudattamiseen erityisen tarkkaan huomiota silloin, kun päätöksellä on po- 
tentiaalisesti vaikutusta yhtiön toiminnan jatkuvuuteen (going concern) tai kyseessä 
on yhtiön kannalta poikkeuksellinen ja laajakantoinen päätös, kuten yhtiön kannalta 
merkittävä investointipäätös. 

Käytännössä liiketoimintapäätösten tarkastaminen on yksi osa lakisääteisen ti- 
lintarkastuksen suorittamista, ja johdon huolellisuusvelvollisuuden noudattaminen 
tulee ainakin jossain määrin vuosittain tilintarkastajan arvioitavaksi. Tilintarkasta- 
jalle ei kuitenkaan tule asettaa liian pitkälle meneviä velvollisuuksia liiketoiminta- 
päätöksen tarkastajana. On huomattava, että tilintarkastajan työtä liiketoimintapää- 
tösperiaatteen noudattamisen tarkastajana rajaavat aina tilintarkastajan ammatillisen 
harkinnan ja olennaisuuden periaatteet. Esimerkiksi liiketoimintapäätöksen osoit- 
tautuminen myöhemmin kannattamattomaksi ei siis yksinään osoita, että liiketoi- 
mintapäätös on huolimattomasti tehty, vaan tarkastelu tulee aina tehdä päätöksen- 
tekohetken tilanteen mukaan. 

6 
Osakeyhtiölain apporttisääntely ja 
siihen liittyvä tilintarkastajan lausunto: 


Sääntelyn uudistamismahdollisuuksien analysointia 


Veikko Vahtera 


Apporttia koskevalla sääntelyllä pyritään suojaamaan yhtiön osakkeenomistajia ja 
velkojia mutta myös apportilla osakkeita merkinnyttä, osakeyhtiön hallitusta ja toimi- 
tusjohtajaa sekä tilintarkastajaa seuraamuksilta varmistamalla, että apportti vastaa 
taloudelliselta arvoltaan osakkeiden merkintähintaa. Artikkelissa arvioidaan nykyistä 
apporttisääntelyä ja mahdollisuuksia keventää sääntelyä erityisesti arvoltaan vähäis- 
ten apporttien kohdalla. Nykyisen lainsäädännön mukaan tilintarkastajan on otettava 
kantaa hallituksen selvitykseen apporttiominaisuudesta ja apportin taloudellisen ar- 
von riittävyydestä osakkeiden merkintähinnan kattamiseksi. Apporttisääntely ja eri- 
tyisesti sen vaatimus tilintarkastajan lausunnosta ovat kustannuksiltaan merkittäviä 
apporttiomaisuuden arvon ollessa vähäinen. Tarkastelun johtopäätöksenä esitetään 
tilintarkastajan lausunnon vaatimuksen poistamista niissä tapauksissa, joissa vuotui- 
set apportit jäävät alle tietyn rahamääräisen ylärajan. 


Avainsanat: osakeyhtiölaki, apportti, tilintarkastajan lausunto 


Kihn, Lili-Anne, Oulasvirta, Lasse, Ruohonen, Janne, 
Rönkkö, Jaakko, Urpilainen, Matti & Wacker, Jani (toim.), 
Tarkastus, arviointi ja valvonta murroksessa. 
Tampere: Tampere University Press, 87-100. 
http://urn.fi/URN:ISBN:978-952-359-032-8 


Veikko Vahtera 


Johdanto 


Osakkeen merkintähinta voidaan osakeyhtiölain (624/2006, jäljempänä OYL) mu- 
kaan maksaa sekä yhtiötä perustettaessa että yhtiön toiminnan aikana osakeannin 
yhteydessä myös muuten kuin rahana. Apportilla tarkoitetaan osakkeen merkintä- 
hinnan maksamista rahan sijasta kokonaan tai osittain muulla omaisuudella, josta 
käytetään OYL 2:6:ssä ja OYL 9:12:ssä ilmaisua apporttiomaisuus. Yhtiön osakkeen- 
omistajien ja velkojien suojaaminen edellyttää sitä, että apportilla tulee olla vähin- 
tään osakkeiden merkintähintamaksua vastaava taloudellinen arvo yhtiölle. Osake- 
yhtiölaissa on erilaisin sääntelyllisin mekanismein pyritty huolehtimaan siitä, että 
apporttiomaisuudella on vähintään merkintähintaa vastaava arvo yhtiölle. 

OYL 2:6:ssä ja OYL 9:12:ssä on ensinnäkin säädetty siitä, millainen omaisuus ei 
kelpaa apporttiomaisuudeksi. Toiseksi merkintähinnan maksamisesta apportilla on 
OYL 2:6:n perusteella määrättävä perustamissopimuksessa tai OYL 9:12:n perusteel- 
la osakeantipäätöksessä. Edellä mainittujen kriteerien lisäksi apporttia käytettäessä 
on laadittava erillinen apporttiselvitys. Lisäksi OYL 2:6:n ja OYL 9:12:n perusteella 
tilintarkastajan on laadittava lausunto apporttia koskevasta selvityksestä sekä siitä, 
onko apporttiomaisuudella vähintään maksua vastaava arvo osakeyhtiölle. Mikäli 
apportilla ei ole ollut merkintähintaa vastaavaa taloudellista arvoa, saattaa siitä aiheu- 
tua seuraamuksia uusia osakkeita apportilla merkinneelle osakkeiden merkitsijälle, 
osakeyhtiön hallitukselle ja toimitusjohtajalle sekä tilintarkastajalle. 

Yhtäältä osakeyhtiölain apporttisääntely on tarpeellinen osa osakkeenomistajien 
ja velkojien suojaa. Toisaalta apporttisääntelyn muotosäännösten keventämistä on 
kuitenkin perinteisesti pidetty eräänä keinona parantaa pienosakeyhtiöiden asemaa 
ja helpottaa pääoman keräämistä. (Airaksinen, Rasinaho, Alitalo, Oikarinen, Vam- 
meljoki & Puukka 2020.) Onkin aiheellista arvioida, voisiko osakeyhtiölain nykyis- 
tä apporttisääntelyä liberalisoida erityisesti arvoltaan pienimpien apporttimaksujen 
yhteydessä. Tämä olisi omiaan helpottamaan esimerkiksi ilman osakepääomaa pe- 
rustettavien osakeyhtiöiden pääomatilanteen korjaamista, jos omistajilla olisi yhtiöön 
sijoitettavaksi muuta omaisuutta kuin rahaa. Myös muita mahdollisia apporttisään- 
telyn keventämisvaihtoehtoja, kuten tilintarkastajan lausunnon säätäminen vapaa- 
ehtoiseksi, on olemassa. Oikeusministeriö nosti vuonna 2018 esille mahdollisuuden 
liberalisoida osakeyhtiölain apporttisääntelyä yksityisten osakeyhtiöiden! vähim- 
mäisosakepääomavaatimuksesta luopumisen yhteydessä (Oikeusministeriön luonnos 
hallituksen esitykseksi 2018). Tämä kaavailu ei kuitenkaan johtanut silloin varsinai- 
siin lainsäädäntötoimiin, ja asian jatkoselvittäminen jatkuu edelleen. Asiaa on vast- 
ikään arvioitu valtioneuvoston kanslian tilaamassa ja elokuussa 2020 valmistuneessa 


' OYL 11:n perusteella osakeyhtiö voi olla yksityinen (yksityinen osakeyhtiö) tai julkinen (jul- 


kinen osakeyhtiö). 

Roschier asianajotoimiston laatimassa osakeyhtiölain muutostarpeita koskevassa tut- 
kimusraportissa (Airaksinen ym. 2020). Sen perusteella oikeusministeriössä päädyt- 
täneen jatkoselvittämään myös osakeyhtiölain apporttisääntelyn uudistamistarvetta 
ja -vaihtoehtoja. 

Tässä artikkelissa tarkastellaan osakeyhtiölain apporttisääntelyn sisältöä erityises- 
ti siihen liittyvän tilintarkastajan lausunnon osalta. Lisäksi kirjoituksessa arvioidaan 
de lege ferenda -näkökulmasta mahdollisuuksia keventää yksityisten osakeyhtiöiden 
apporttisääntelyä niissä tapauksissa, joissa apporttiomaisuus on taloudelliselta arvol- 
taan vähäinen, sekä mahdollisuutta säätää tilintarkastajan lausunto apportista vapaa- 
ehtoiseksi. 

Yhtiöoikeudellisessa kodifikaatiodirektiivissä 2017/1132/EU säännellään julkisten 
osakeyhtiöiden apporttimenettelyistä ja siihen liittyvästä tilintarkastajan lausunnos- 
ta sekä kriteereistä, joilla mainitusta sääntelystä voidaan poiketa. Mainittu direktiivi 
edellyttää, että tilintarkastajan on lähtökohtaisesti lausuttava apporttiselvityksestä ja 
apportin arvosta merkittäessä julkisen osakeyhtiön osakkeita suhteellisen harvalu- 
kuisia poikkeustilanteita lukuun ottamatta. Tämä rajoittaa kansallisten lainsäädän- 
tötoimien mahdollisuutta julkisten osakeyhtiöiden osalta. Osakeyhtiölain apportti- 
sääntelyn keventämistä onkin mielekästä arvioida vain yksityisten osakeyhtiöiden 
kohdalla. 


Osakeyhtiölain apporttisääntely 


Apporttia koskevan erityissääntelyn tarve 


Apporttisääntelyn tavoitteena on varmistaa se, että maksettaessa osakkeiden merkin- 
tähintamaksu rahamaksun sijasta apporttiomaisuudella omaisuudella on merkintä- 
hintamaksua vastaava taloudellinen arvo yhtiölle. Osakeyhtiölain apporttisääntely 
on melko yksityiskohtaista, ja myös apporttimaksun riittämättömyyden seuraamuk- 
set ovat moninaiset. Yhtiön hallituksen jäsenet ja toimitusjohtaja sekä tilintarkastaja 
voivat joutua vahingonkorvausvelvollisiksi, jos he hyväksyvät apporttiomaisuudella 
tapahtuvan suorituksen, joka ei vastaa taloudelliselta arvoltaan osakkeiden merkin- 
tähintaa (HE 109/2005 vp, 45). Sääntelyn yksityiskohtaisuudella halutaan varmistaa, 
että yhtiö saa kaikissa tilanteissa täyden maksun antamistaan osakkeista. Sääntelyn 
taustalla vaikuttavat erityisesti velkojien suojan tarve sekä osakkeenomistajien yh- 
denvertaisen kohtelun periaate (Mähönen & Villa 2019, 67.) 

Osakeyhtiölain apporttisääntelyn voidaan nähdä pohjimmiltaan perustuvan ni- 
mellisarvoiseen pääomajärjestelmään ja sen alikurssikieltoon. Velkojien ja muiden 
osakkeiden merkitsijöiden intressissä on saada suojaa sen varmistamiseksi, että ap- 

porttiomaisuudella on osakkeiden merkintähintaa vastaava arvo ja että yhtiön tilin- 
päätös antaa oikean ja riittävän kuvan yhtiön taloudellisesta tilanteesta. (Mähönen & 
Villa 2019, 66.) Mikäli apporttiomaisuus ei vastaa osakkeiden merkintähintaa, vel- 
kojilla ei tällöin ole tilinpäätöstietojen perusteella oikeaa kuvaa siitä, miten yhtiö voi 
selviytyä tulevista velvoitteistaan. 

Apporttisääntelyllä on myös merkittävä osakkeenomistajien suojaamiseen tähtää- 
vä funktio. Jos apporttiomaisuudella ei ole osakkeiden maksua vastaavaa taloudel- 
lista arvoa yhtiölle, kyseinen osakkeiden merkitsijä ei maksa osakkeista sitä hintaa, 
joka hänen olisi tullut osakkeista maksaa. Tämän seurauksena apportilla osakkeita 
maksava osakkeiden merkitsijä on etuoikeutetussa asemassa suhteessa niihin osak- 
keenomistajiin, jotka maksavat merkitsemänsä osakkeet rahassa. Myös antiin osal- 
listumattomat osakkeenomistajat voivat lähtökohtaisesti luottaa siihen, että annissa 
osakkeita merkitään merkintähinnasta. Jos apporttiomaisuudella ei ole maksua vas- 
taavaa arvoa, dilutoituu antiin osallistumattomien osakkeenomistajien omistuksen 
taloudellinen arvo. Merkintähintaa matalampi apporttiomaisuuden arvo tekee ap- 
porttimaksusta myös OYL 1:7:ssä tarkoitetun yhdenvertaisuusperiaatteen vastaisen 
toimenpiteen. Osakkeita apportilla merkitsevä taho saa tällöin osakeyhtiölaissa kiel- 
letyllä tavalla epäoikeutettua etua muiden osakkeenomistajien kustannuksella. 

Edellä kuvattujen sääntelyn tavoitteiden saavuttamiseksi OYL 2:6:ssä ja OYL 
9:12:ssä on säädetty ensinnäkin siitä, mikä voi olla apporttiomaisuutta. Apporttina 
tulee kysymykseen vain sellainen omaisuus, jolla on taloudellista arvoa, mikä käy- 
tännössä tarkoittaa, että omaisuuden arvo tulee voida merkitä yhtiön taseeseen (Ky- 
läkallio, Iirola & Kyläkallio 2017, 809). Apporttiomaisuus voi olla kiinteää tai irtainta 
omaisuutta. OYL 2:6:n ja OYL 9:12:n säännöksissä on todettu, että sitoumus työn tai 
palvelun suorittamiseen ei voi olla apporttiomaisuutta. Tällainen sitoumus olisi talou- 
delliselta arvoltaan vaikeasti määriteltävissä ja lisäksi tällaiseen suoritukseen liittyi- 
si liikaa epävarmuutta, ettei sitä ole perusteltua hyväksyä osakkeen merkintähinnan 
maksusuoritukseksi. Sen sijaan estettä ei ole sille, että jo tehdyn työn tai palvelun suo- 
rittamisesta johtuvaa velkaa käytetään merkintähinnan kuittaamiseen osakeannin 
yhteydessä.? 

OYL 2:6:ssä ja 9:12:ssä on edellytetty, että apporttiomaisuudella on oltava luovu- 
tushetkellä vähintään maksua vastaava taloudellinen arvo yhtiölle. Edellä mainitus- 
ta seuraa, että apporttiomaisuuden arvo voi olla korkeampi kuin merkintämaksun 
määrä. Osakeyhtiölaissa ei ole määritelty sitä, mitä taloudellisella arvolla tarkoite- 
taan. Oikeuskirjallisuudessa on pidetty selvänä, että esimerkiksi likvideillä rahoitus- 
varoilla, osakkeilla ja saamisilla on yleensä taloudellista arvoa yhtiölle. Sama koskee 
yhtiön kannalta muuta käyttökelpoista omaisuutta, ja näin ollen esineitä, koneita ja 


? Ks. Airaksinen, Pulkkinen & Rasinaho 2018, 86. Yhtiön perustamisen yhteydessä tällaista 


kuittausta ei voi luonnollisestikaan olla olemassa, koska yhtiöllä ei voi ennen perustamista olla 
sellaista velkaa, jota voisi käyttää velan kuittaamiseen. 

laitteita, immateriaalioikeuksia sekä kiinteistöjä ja rakennuksia voidaan pitää tasee- 
seen merkittävinä osakkeina, joilla on taloudellista arvoa yhtiölle. (Mähönen & Villa 
2019, 70.) OYL 9:12:ssä säädetään myös arvostushetkestä. Säännöksen mukaan ap- 
porttiomaisuudella on oltava vähintään maksua vastaava taloudellinen arvo yhtiöl- 
le nimenomaan luovutushetkellä. Näin ollen omaisuuden arvolla ennen tai jälkeen 
luovutushetken ei ole merkitystä sen kannalta, miten sen suhdetta apporttimaksuun 
tulee arvioida — arvostushetki on omaisuuden luovutushetki. 

Estettä ei ole sille, etteikö apporttiomaisuutena voida käyttää myös sellaista omai- 
suutta, joka on pantattu tai muusta syystä toisen osapuolen hallinnassa.* Muus- 
sa hallinnassa olevaa omaisuutta on esimerkiksi vuokrattu omaisuus. Pantattua 
apporttiomaisuutta ei voida kuitenkaan arvostaa korkeampaan arvoon kuin mitä 
omaisuudella on, jos omaisuus joudutaan täysimääräisesti käyttämään niiden vel- 
voitteiden maksamiseen, jotka voidaan periä pantista (Kyläkallio ym. 2017, 810). Jos 
apporttiomaisuus on pantattu, heijastuu se myös apporttiselvitykseen. Kun apportti- 
selvityksessä on mainittava omaisuuden arvostamiseen vaikuttavat seikat, tulee sel- 
vityksessä käytännössä mainita myös se, miten panttaus vaikuttaa apporttina olevan 
omaisuuserän arvoon.’ Pantatun omaisuuden osalta osakkeiden merkintämaksun 
tuleminen apporttiomaisuudella yhtiölle edellyttää siirtoilmoituksen tekemistä pan- 
tattua omaisuutta hallussaan pitävälle pantinantajalle (Mähönen & Villa 2019, 69). 

Apporttiomaisuuden käyttämisestä osakkeiden merkintähinnan maksamisessa on 
osakeannin yhteydessä mainittava OYL 9:12:n perusteella osakeantipäätöksessä. Sil- 
loin, kun kysymys on perustettavan osakeyhtiön osakkeiden merkinnästä, on appor- 
tin käyttämisestä määrättävä OYL 2:6:n perusteella perustamissopimuksessa. Edellä 
mainitusta seuraa, ettei esimerkiksi yhtiön hallitus voi itsenäisesti päättää osakkeiden 
merkintähinnan maksamisesta apporttiomaisuudella ilman osakkeenomistajien hy- 
väksyntää. Perustamisen tai osakeannin yhteydessä sovittava apporttiehto voidaan 
laatia osapuolta oikeuttavaksi tai velvoittavaksi. Apporttiehto voidaan laatia myös 
siten, että osake on maksettava kokonaan tai osittain apportilla. Tällöin osakkeen 
merkintähintaan ja sen maksuun sovelletaan apporttisääntelyä vain siltä osin, kun 
osake maksetaan apportilla. (Mähönen & Villa 2019, 67.) Tavallisesti perustamisso- 
pimuksen apporttiehdossa on syytä mainita, keitä merkitsijöitä ehto koskee. Jos tästä 
ei ole mainintaa, ehdon on lähtökohtaisesti tulkittava koskevan kaikkia merkitsijöitä. 
(HE 109/2005 vp, 56.) 


> Ks. tästä HE 89/1996 vp, 56. 


1 Ks. Hiltunen & Kunnas 2017, 62. Pantatut osakkeet apporttina, jossa vastaava on todettu pan- 


tattavien osakkeiden yhteydessä. 

Selvitys apporttiomaisuudesta ja apportin arvostaminen 


OYL 2:6:n perusteella perustamissopimuksessa ja OYL 9:12:n perusteella osakean- 
tipäätöksessä on oltava apporttiselvitys. Apporttiselvityksessä yksilöidään apportti- 
omaisuus ja sillä suoritettava maksu sekä selvitetään omaisuuden arvostamiseen vai- 
kuttavat seikat ja omaisuuden arvostamisessa noudatettavat menetelmät. Teknisesti 
apporttiselvitys voidaan kirjoittaa osaksi perustamissopimusta tai osakeantipäätöstä 
taikka vaihtoehtoisesti ottaa liitteeksi, johon sopimuksessa tai osakeantipäätöksessä 
viitataan. (HE 109/2005 vp, 56.) 

Apporttiselvityksessä on yksilöitävä sen kohteena oleva omaisuus. Yksilöintitapa 
riippuu siitä, millaisesta apporttiomaisuudesta on kysymys. Se voi tarkoittaa esimer- 
kiksi osakkeiden nimien ja määrän toteamista tai kiinteistön kiinteistötunnusta ja 
muita perustietoja. Maksun osalta apporttiselvityksestä on käytävä ilmi, kuinka suuri 
osakkeiden merkintähinta apportilla on tarkoitus maksaa. Kun apporttiselvityksessä 
selvitetään omaisuuden arvostamiseen vaikuttavia seikkoja, on otettava huomioon 
erityisesti apportin arvo juuri kysymyksessä olevalle yhtiölle ja sen liiketoiminnal- 
le. Apporttiomaisuuden arvoa yhtiölle joudutaankin yleensä tarkastelemaan tapaus- 
kohtaisesti ottaen huomioon sekä apportin saavan yhtiön että apporttina käytettävän 
omaisuuden piirteet. 

Apporttiomaisuuden arvostamisessa noudatetut menetelmät ovat riippuvaisia 
apporttina käytettävän omaisuuserän luonteesta. Selvityksessä on mainittava, mitä 
omaisuuden arvostusmenetelmää tai -menetelmiä omaisuuden arvostamisessa on 
sovellettu. Se saattaa tarkoittaa esimerkiksi omaisuuden markkina-, verotus-, tuotto- 
tai substanssiarvoa taikka näiden yhdistelmää. (Kyläkallio ym. 2017, 46.) Apportti- 
selvityksessä saattaa myös olla useita arvostusmenetelmiä, jolloin selvityksestä tulee 
ilmetä niiden keskinäiset suhteet tai painoarvot. Apporttiomaisuuden arvostamis- 
menetelmään on kiinnitettävä apporttiselvityksessä erityistä huomiota. Esimerkiksi 
osakkeiden arvostamiseen ei ole olemassa yhtä oikeaa tapaa, mikä johtaakin siihen, 
ettei osakkeella voida katsoa olevan yhtä ainoaa oikeaa arvoa. Apporttiomaisuuden, 
kuten osakkeiden, arvostusmenetelmän tulee kuitenkin olla yleisesti hyväksytty me- 
netelmä kyseisen kaltaisen omaisuuden arvostamisessa. 

Apporttiselvityksen ja siitä annettavan tilintarkastajan lausunnon laiminlyönnistä 
voi seurata apporttiomaisuudella osakkeita merkitsevälle taholle erityinen sanktio. 
Jos OYL 2:6.2:n ja OYL 9:12.2:n säännöksiä ei ole noudatettu, osakkeiden merkitsijäl- 
lä on velvollisuus näyttää, että omaisuudella oli maksua vastaava taloudellinen arvo 
yhtiölle. Puuttuva määrä on maksettava yhtiölle rahassa. Käytännössä osakeyhtiölain 
apporttisääntelyn sivuuttamisesta siis seuraa osakkeiden merkitsijälle velvollisuus 

taata se, että apporttiomaisuudella todella oli vähintään merkintähintamaksua vas- 
taava arvo.? 


Tilintarkastajan lausunto apporttiselvityksestä 


Tilintarkastajan lausunto 


OYL 2:8.4:n ja 9:14.4:n mukaan, jos osake on maksettu apporttiomaisuudella, re- 
kisteri-ilmoitukseen on lisäksi aina liitettävä tilintarkastajan lausunto OYL 2:6.2:ssa 
ja OYL 9:12.1:ssa tarkoitetusta selvityksestä ja siitä, oliko omaisuudella vähintään 
maksua vastaava taloudellinen arvo yhtiölle. Se, että edellä mainituissa säännöksissä 
mainitaan sana ”aina” merkitsee, että tilintarkastajan apporttia koskeva lausunto on 
annettava silloinkin, kun osakeyhtiöllä ei muuten ole laista tai yhtiöjärjestyksestä joh- 
tuvaa velvollisuutta valita tilintarkastajaa. Tilintarkastajan lausunto on hankittava siis 
silloinkin, kun yhtiö ei täytä muuten kriteereitä, joiden perusteella yhtiössä on oltava 
tilintarkastaja. 

Osakeyhtiölain edellyttämän tilintarkastajan lausunnon voi antaa yhtiön oma ti- 
lintarkastaja tai muu tilintarkastaja (Airaksinen ym. 2018, 789). Vaikka yhtiöllä oli- 
si yhtiöjärjestyksen määräyksen perusteella oltava useampi kuin yksi tilintarkasta- 
ja, riittää apporttilausuntoon yhden tilintarkastajan lausunto. Yleensä voidaan pitää 
kaikkein tarkoituksenmukaisimpana yhtiön oman tilintarkastajan käyttämistä, kos- 
ka tilintarkastaja tuntee asiakkaan entuudestaan (Airaksinen ym. 2018, 105). Tällöin 
tilintarkastajan on yleensä helpompi arvioida sitä, onko apporttiomaisuudella vähin- 
tään osakkeiden merkintähintaa vastaava arvo juuri kyseiselle osakeyhtiölle. 


Tilintarkastajan lausunnon sisältö 


OYL 2:8.4:n ja 9:14.4:n säännösten sanamuodoista seuraa, että tilintarkastajan on 
periaatteessa otettava kantaa kahteen eri asiaan: yhtäältä hallituksen selvitykseen 
apporttiomaisuudesta sekä toisaalta siihen, onko omaisuudella vähintään merkintä- 
hintaa vastaava arvo osakeyhtiölle. 

Oikeuskirjallisuuden mukaan tilintarkastaja voi lausunnossa todeta vain lyhyesti 
hyväksyvänsä apporttiselvityksen ja katsovansa omaisuuden arvon riittäväksi (Kylä- 


* Erikseen on huomattava myös se, että jos apporttiomaisuus ei ole apporttiomaisuudeksi kel- 


paavaa tai sen arvo yhtiölle alittaa perustamissopimuksessa tai osakeantipäätöksessä rahamää- 
räisenä ilmaistun osakkeiden merkintähinnan, merkitsijä voi olla myös yleisten velvoiteoikeu- 
dellisten sääntöjen nojalla velvollinen suorittamaan puuttuvan määrän. Näin voi olla silloin, jos 
apporttiomaisuus ei esimerkiksi vastaa siitä annettuja tietoja. Ks. HE 109/2005 vp, 45. 

kallio ym. 2017, 47). Oikeuskirjallisuudessa on kuitenkin myös katsottu, että tilintar- 
kastajan lausunnoksi ei riittäisi sen toteaminen, että hallituksen selvityksen perus- 
teella apporttiomaisuus vastaa osakkeiden merkintähintaa (Mähönen & Villa 2019, 
73). Oikeuskirjallisuudessa näyttäisi olevan kahta erilaista linjausta siitä, millaista 
tilintarkastajan lausuntoa voidaan pitää riittävänä. Näkemysero vaikuttaa kuitenkin 
näennäiseltä. Tilintarkastajan lausunnolle asetettavia vaatimuksia ei tule tulkita liian 
ahtaasti. Periaatteessa on pidettävä riittävänä, että tilintarkastajan lausunnossa on 
otettu kantaa yhtäältä apporttiselvitykseen ja toisaalta siihen, että apporttiomaisuu- 
della on riittävä arvo. Jos tilintarkastaja pitää apporttiselvitystä asianmukaisena ja 
oikein laadittuna, siitä seuraa lähtökohtaisesti myös se, että apportilla on merkintä- 
hintamaksua vastaava arvo yhtiölle. Jälkimmäisen näkemyksen on katsottava tarkoit- 
tavan sitä, ettei tilintarkastajan lausunto voi olla ainoastaan toteava eli hänen on it- 
senäisesti arvioitava apporttiselvityksen asianmukaisuutta ja sitä, onko omaisuudella 
merkintähintamaksua vastaava arvo yhtiölle. 

Yksi toimintavaihtoehto on se, että tilintarkastaja ottaa yksityiskohtaisesti kan- 
taa apporttiselvityksen arvonmääritykseen sekä arvonmääritysmenetelmään. Estettä 
ei ole sillekään, että tilintarkastaja tekee lisäksi oman arvonmäärityksensä apport- 
tiomaisuudesta joko apporttiselvitystä vastaavalla arvonmääritysmenetelmällä tai 
muulla arvonmääritysmenetelmällä. Säännöksen perusteluissa on todettu, että tilin- 
tarkastaja voi lausunnossaan esimerkiksi katsoa, että omaisuus tulee arvostaa muuta 
kuin apporttiselvityksessä omaksuttua menetelmää noudattaen. Tämä ei kuitenkaan 
estä häntä katsomasta omaisuuden arvoa riittäväksi, jos hän lausunnossa soveltamal- 
laan arvostusmenetelmällä päätyy tällaiseen tulokseen. 


Tilintarkastajan lausunnon merkityksestä 


Tilintarkastajalla on nähty olevan merkitystä osakkeenomistajien lisäksi yhtiön si- 
dosryhmille, kuten yhtiön velkojille, yhteistyökumppaneille sekä yhteiskunnalle (ylei- 
nen etu).* Myös tilintarkastajan apporttilausunnon voidaan nähdä suojaavan kaikkia 
mainittuja tahoja. Käytännössä tilintarkastaja on yhtiöön nähden ulkopuolinen taho, 
joka arvioi yhtiöissä tehtävien päätösten ja toimenpiteiden lainmukaisuutta. Tilintar- 
kastukseen yleisesti liittyvät suojankohteet sekä laillisuustarkastelu kuuluvat myös 
tilintarkastajan apporttilausuntoon. 

Tilintarkastajan lausunto antaa suojaa osakkeenomistajille, jotta yhtiön osakkeita 
ei olisi mahdollista merkitä alle merkintähinnan yhtiön muiden osakkeenomistajien 
kustannuksella. Lisäksi yhtiön velkojia ja yhteistyökumppaneita suojataan siltä, et- 


€ Ks. Ruohonen 2020, 52 sekä ratkaisu KKO 1998:127, jossa on korostettu tilintarkastuskerto- 


muksen merkitystä laajalle viiteryhmälle. 

tei taseeseen muodostu yliarvostettuja taseen eriä, jotka antaisivat virheellisen kuvan 
yhtiön oman pääoman arvosta ja yhtiön yleisestä vastuukyvystä. Tilintarkastajan ap- 
porttilausunnon yhteiskunnallinen vaikutus näyttäytyy yksittäistä apporttimaksua 
laajempana vaikutuksena, jolla turvataan yleisesti yritystoiminnan asianmukaisuutta 
ja tilinpäätöstietojen oikeellisuutta yhteiskunnassa. 

Kun edellä mainittujen suojan kohteena olevien tahojen suojan tarvetta tarkastel- 
laan, on suojan tarve ilmeisin silloin, kun kysymyksessä on arvoltaan suuri apportti. 
Jos apportilla maksettava osakkeiden merkintähinta on pieni, ei siihen sisältyvällä 
riskillä apporttiomaisuuden arvosta ole myöskään olennaista vaikutusta yhtiön osak- 
keenomistajien, yhteistyökumppanien tai velkojien asemaan. Toisaalta silloin, kun 
apporttiomaisuudella maksettava osakkeiden merkintähinta on korkea, korostuu 
osakkeenomistajien ja velkojien suojantarve sekä yleinen apporttiomaisuuden arvoon 
liittyvä luotettavuuden vaatimus. Apporttisääntelyn uudistamista on arvioitava näi- 
den seikkojen valossa. 


Apporttisääntelyn uudistamismahdollisuudet 


Tarve apporttisääntelyn keventämiseen 


Osakeyhtiömuoto on nykyisin laajasti käytössä pienten yritysten yritysmuotona. Li- 
säksi 1.7.2019 voimaan tullut vähimmäisosakepääomavaatimuksen poistuminen on 
omiaan alentamaan kynnystä osakeyhtiöiden perustamiseen. Vähimmäisosakepää- 
omavaatimuksen poistaminen helpottaa osakeyhtiöiden perustamista erityisesti sil- 
loin, kun perustajalla ei ole sijoitettavaksi yhtiöön rahaa sen alkutaipaleella. Apportti- 
omaisuuden käytön helpottamista on monesti perusteltu pienten yritysten tarpeella 
kerätä lainsäädännön edellyttämä vähimmäispääoma. Vähimmäispääomavaatimuk- 
sen poistamisen voidaan katsoa osaltaan vähentävän tarvetta keventää apporttisään- 
telyä, kun laissa säädettyä vähimmäispääomaa ei ole. Asiasta voidaan tehdä myös 
päinvastainen johtopäätös. Apporttisääntelyn keventämisellä voisi olla periaatteellis- 
ta merkitystä, jos pienten apporttien käyttäminen olisi pienimmissä osakeyhtiöissä 
taloudellisesti mielekästä.” Pienen osakeyhtiön perustajalla saattaa olla rahan sijasta 
muuta omaisuutta, mitä voitaisiin sijoittaa yhtiöön perustamisvaiheessa. Tällainen 
omaisuus voi olla esimerkiksi pienyhtiön toiminnassa tarvittavia atk-laitteita tai mui- 
ta vastaavia työvälineitä. Nykyisen apporttisääntelyn raskaudesta eli siitä, että appor- 
tista on aina laadittava apporttiselvityksen lisäksi tilintarkastajan lausunto, seuraa, 


7 Ks. osakepääomavaatimuksen poistamisen vaikutuksesta apporttisääntelyn keventämisen 


mielekkyyteen HE 238/2018 vp, 11 ja Roschier 2020, 176, Selvitys osakeyhtiölain muutostarpeista 
kilpailukykytekijänä. 

ettei taloudelliselta arvoltaan pienten, korkeintaan muutamien tuhansien eurojen ap- 
portteja ole apporttimerkinnästä aiheutuvien kustannusten takia mielekästä käyttää. 

Vaikka oman pääoman määrälle ei ole enää vähimmäisvaatimusta, on oman 
pääoman määrällä kuitenkin merkitystä arvioitaessa sitä, onko yhtiöllä velvollisuus 
tehdä OYL 20:23:n tarkoittama ilmoitus yhtiön oman pääoman menettämisestä. Jos 
apporttisääntelyä kevennetään pienten apporttien osalta, helpottaisi se pienten osake- 
yhtiöiden pääomittamista silloin, kun perustajilla on yhtiön toiminnassa tarvittavaa 
omaisuutta. Tämä olisi omiaan kannustamaan yhtiön pääomittamiseen ja pienentäisi 
todennäköisyyttä oman pääoman menettämiseen.’ 


Uudistamisvaihtoehdot 


Edellä mainitussa vuoden 2018 hallituksen esitysluonnoksessa ehdotettiin apportti- 
sääntelyn merkittävää keventämistä. Kaavaillussa mallissa apporttisääntely olisi koh- 
distunut vain osakepääomaltaan suurimpiin osakeyhtiöihin. Hallituksen esitysluon- 
noksessa vaatimus osakepääoman maksua koskevasta tilintarkastajan lausunnosta 
tai muusta selvityksestä ehdotettiin muutettavaksi siten, että vaatimus koskee vain 
julkista osakeyhtiötä ja sellaista yksityistä osakeyhtiötä, jonka osakepääoma on vä- 
hintään 80 ooo euroa. (Hallituksen esitysluonnos 2018.) 

Osakepääoman määrään sidottua sääntelyn soveltamisalaa voidaan pitää ongel- 
mallisena. Näin ollen ei ollutkaan yllätys, että hallituksen esitysluonnoksen ehdo- 
tus kohtasi lausuntovaiheessa huomattavaa kritiikkiä. Kritiikki kohdistui erityisesti 
siihen, että kun apporttisääntelyn soveltaminen sidotaan osakepääoman määrään, 
rajaus ei kohdistu itse apportin arvoon, mikä on velkojien ja osakkeenomistajien 
suojan kannalta keskeisempää kuin yhtiön osakepääoman määrä. Jos yhtiön osake- 
pääoma on korkea, ei määrältään vähäisellä apportilla ole merkitystä velkojiensuojan 
kannalta. Toisaalta, vaikka osakepääoma on matala, voidaan yhtiön osakkeita merki- 
tä apportilla, joka on määrältään huomattava ja jolla on merkitystä velkojille.? 

Apporttisääntelyn keventämisvaihtoehtoina on nähty tilintarkastajan lausunnosta 
luopuminen, apporttisääntelyn keventäminen pienempien apporttien tai pienimpien 
osakeyhtiöiden kohdalla, tilintarkastajan lausunnon säätäminen vapaaehtoiseksi sekä 
apporttia koskevien kaupparekisteritietojen saatavuuden parantaminen." Mikään 
edellä mainituista ehdotuksista ei ratkaisisi kaikkia apporttisääntelyyn liittyviä on- 


s Ks. Vahtera, Ruohonen, Kärki, Salminen & Saukkola 2020, 50, Selvitys osakeyhtiön velkojien- 
suojan selventämisestä ja suojamenettelyiden helpottamisesta. 

? Ks. Veikko Vahteran lausunto hallituksen esitysluonnoksesta. 

Selvitys osakeyhtiölain muutostarpeista kilpailukykytekijänä (Airaksinen ym. 2020, 177-183), 
jossa on lisäksi käyty läpi muita, aiemmin esillä olleita apporttisääntelyn uudistamisvaihtoehtoja. 
Tällaisina muina, aiemmin esitettyinä keventämisvaihtoehtoina on pidetty muusta apporttiselvi- 
tyksestä kuin tilintarkastajan lausunnosta luopumista, tiettyjen omaisuuserin, kuten komman- 

gelmia, kuten arvostuskysymyksiä laajoissa liiketoimintasiirroissa. Erikseen on huo- 
mattava vielä se, että apporttisääntelyn soveltaminen osakkeiden maksamiseen on 
riippumaton siitä, merkitäänkö osakkeista maksettava määrä osakepääomaan vai 
sijoitetun vapaan oman pääoman rahastoon. Tällä ei kuitenkaan voi katsoa olevan 
sanottavaa merkitystä apporttisääntelyn suojafunktioiden osalta. 

Tilintarkastajan lausunnon säätäminen vapaaehtoiseksi kaikkien apporttimaksu- 
jen osalta on varteenotettava vaihtoehto. Kysymys on tällöin siitä, että jos tilintar- 
kastajan lausuntoa apporttiomaisuudesta ei ole hankittu, osakkeiden merkitsijällä on 
velvollisuus näyttää nykyistä OYL 2:6:ää vastaavasti, että omaisuudella oli maksua 
vastaava taloudellinen arvo yhtiölle. (Airaksinen ym. 2020, 182.) Tässä mallissa itse 
apporttiselvitys olisi kuitenkin tehtävä, mitä voi pitää perusteltuna. Mallin ongelmana 
voidaan pitää sitä, että se mahdollistaa arvoltaan suurimpien apporttiomaisuuksien 
apporttiselvitysten jättämisen johdon selvityksen varaan ja tilintarkastajan tarkas- 
tamisen ulkopuolelle. Tällöin sääntely liberalisoituisi myös niiden apporttien osalta, 
joihin kohdistuu osakkeenomistajien ja sidosryhmien suurin suojantarve. Mainittu 
vaikutus on tämän vaihtoehdon suurin heikkous. 

Mikäli tilintarkastajan lausunnosta luopumista apporttiselvityksen osalta koko- 
naan pidetään liian radikaalina ehdotuksena, olisi apporttisääntelyä mahdollista li- 
beralisoida vain pienimpien apporttimaksujen osalta (Airaksinen 2020, 185). Tällöin 
vaihtoehtoina voisi olla tilintarkastajan lausunnon sekä apporttiselvityksen rajaami- 
nen osakepääomaltaan suurimpiin osakeyhtiöihin tai lausunnon sitominen tiettyihin 
apporttimaksujen raja-arvoihin. 

Kevennetyn apporttisääntelyn soveltaminen tai apporttisääntelystä luopuminen 
olisi joka tapauksessa aiheellista sitoa yhtiön osakepääoman sijasta siihen, mikä itse 
apportin arvo on. Jos apportin arvo alittaa tietyn euromäärän, olisi siihen mielekästä 
soveltaa kevennettyä apporttisääntelyä tai luopua apporttisääntelystä kokonaan. Mi- 
käli apporttisääntely olisi sidottu pelkästään apportin arvoon, saattaisi se kannustaa 
apporttimaksun pilkkomiseen osiin. Näin ollen merkittäessä yhtiön osakkeita mak- 
samalla osakkeet esimerkiksi toisen yhtiön osakkeilla, olisi merkintöjä mahdollista 
tehdä usealla eri kerralla niin, ettei kevennetyn apporttimaksun raja ylittyisi millään 
yksittäisellä merkintäkerralla. Tällaisen varsinaisen apporttisääntelyn kiertämisen 
ehkäisemiseksi olisikin aiheellista sitoa kevennetyn apporttisääntelyn soveltamisala 
yhtiön tilikauden aikana maksettujen apporttimaksujen kokonaismäärään yksittäisen 
apporttimaksun sijasta. Mikäli tietty raja-arvo ylittyisi, tulisi rajan ylittävän apport- 
tiomaisuuden osalta saada tilintarkastajan lausunto, ennen kuin apportilla merkityt 
osakkeet voidaan ilmoittaa rekisteröitäväksi. Apportin arvoon sidottu apporttisään- 


diittiyhtiön, rajaamista apporttisääntelyn ulkopuolelle tai sääntelyn soveltamista ainoastaan osa- 
kepääomaan merkittävään määrään. 

tely vastaisi myös hyvin yhtiön osakkeenomistajien, velkojien, sidosryhmien sekä yh- 
teiskunnan yleiseen suojantarpeeseen. 

Oma erillinen kysymys liittyy vielä siihen, että jos apporttisääntelyä kevennetään 
pienimpien apporttien kohdalla, tulisiko tilintarkastajan lausunnon ohella luopua 
myös apporttiselvityksestä. Koska itse apporttiselvitykselle ei ole asetettu erityisiä 
muotovaatimuksia, on se periaatteessa toteutettavissa suhteellisen yksinkertaisena. 
Kun lisäksi yhtiön johdolla on pienempienkin apporttimaksujen osalta velvollisuus 
varmistua yhtiön ja sen kaikkien osakkeenomistajien edusta, voidaan suositeltavana 
pitää apporttisääntelyn keventämistä ainoastaan tilintarkastajan lausunnosta luopu- 
misen osalta. Apporttiselvityksen laatiminen osoittaa, että yhtiön johto on arvioinut 
ja harkinnut apporttiomaisuuden arvoa. Jos apporttiselvitys tosiasiassa laiminlyö- 
dään tai tehdään ilmeisen virheellisesti tai puutteellisesti, voi siitä seurata yhtiön joh- 
dolle vahingonkorvausvastuu. 


Johtopäätökset 


Apporttimaksua koskevat osakeyhtiölain säännökset ovat tärkeä mekanismi osak- 
keenomistajien ja velkojien suojaamiseksi. Sen keskeiset elementit ovat apportti- 
selvitys ja osakkeita apporttiomaisuudella merkitsevän tahon velvollisuus maksaa 
puuttuva määrä yhtiölle, jos apporttisääntelyä ei ole noudatettu. Näitä mekanismeja 
täydentää tilintarkastajan lausunto apporttiselvityksestä ja apportin arvosta. 

Apporttisääntely ja siihen liittyvä tilintarkastajan lausunto ovat kuitenkin byrokra- 
tialtaan ja hallinnollisilta kustannuksiltaan huomattavan raskaita menettelyitä silloin, 
kun apporttiomaisuus on arvoltaan vähäinen. Tämä koskee erityisesti tilintarkastajan 
lausuntoa, kun apporttiomaisuuden arvo on suhteellisen matala. Kun osakeyhtiöiden 
vähimmäispääomasääntelystä on luovuttu, mutta yhtiöllä on edelleen velvollisuus 
tehdä ilmoitus yhtiön oman pääoman menettämisestä, olisi osakeyhtiölaissa aiheel- 
lista sallia riittävä mahdollisuus myös muuna kuin rahana yhtiöön sijoitettavaan 
omaan pääomaan. Vaikka tämä periaatteessa helpottaa apportin kiellettyä yliarvos- 
tamista, hallituksen vahingonkorvausvastuun riski pienentää tehokkaasti kannustin- 
ta apporttiomaisuuden yliarvostamiseen. Osakeyhtiölain nykyisen apporttisääntelyn 
liberalisointi onkin perusteltua. Edellä esitetty argumentaatio apporttisääntelyn ke- 
ventämiseksi ei kuitenkaan sovellu kaikilta osin sellaisiin tilanteisiin, joissa apportin 
arvo on huomattavan korkea. Tällöin tilintarkastajan lausunnon kustannus suhteessa 
apportin määrään ei muodostu korkeaksi ja myös osakkeenomistajien, velkojien sekä 
muiden sidosryhmien suojantarve on sitä suurempi, mitä isommasta apporttimaksus- 
ta on kysymys. Näin ollen nykyisen apporttisääntelyn säilyttäminen arvoltaan suu- 
rimpien apporttiomaisuuserien kohdalla on varsin perusteltua. 

Tämän artikkelin johtopäätöksenä suositellaankin, että OYL 2:6:n ja 9:12:n muu- 
tetaan apporttisääntelyn osalta rajaamalla vaatimus tilintarkastajan lausunnosta pie- 
nempien apporttien ulkopuolelle. Suositeltavana voitaisiin pitää, että tilintarkastajan 
lausuntoa voitaisiin vaatia silloin, jos vuosittaiset apportit ylittävät tietyn rahamääräi- 
sen alarajan, kuten 25 ooo euroa, jottei sääntely kannusta apporttimaksujen pilkko- 
miseen kevennetyn apporttisääntelyn piiriin pääsemiseksi." 


1 OYL 2:8.5:n säännös voisi olla esimerkiksi seuraava: Tilintarkastajan lausunto voidaan jättää 


yksityisessä osakeyhtiössä laatimatta, jos kyseisen tilikauden aikana apportilla maksetut osakkei- 
den merkintähinnat alittavat kokonaisuutena 25.000 euroa. 

Kunnallista tilintarkastusta koskeva 
tutkimus Pohjoismaissa 2000-luvulla 


Hannu Ojala, Asko Uoti, Jani Saastamoinen, Jaana Kettunen ja Jarkko Pesu 


Tämä kirjallisuuskatsaus luo ensimmäisen kattavan kokonaisesityksen teemoihin ja 
painotuksiin, jotka nousevat esiin 2000-luvun pohjoismaisessa kuntatilintarkastusta 
käsittelevässä kirjallisuudessa. Artikkelissa kuvataan kuntatilintarkastusta Pohjois- 
maissa määrittelevää institutionaalista ja lainsäädännöllistä kontekstia sekä tarkas- 
tuslautakunnan roolia. Kirjallisuutta jäsennettiin seuraaviin teemoihin: tilintarkastus- 
kohteen ominaisuudet, tilintarkastajan piirteet, hallintarakenne, tilintarkastuskäytäntö 
ja tilintarkastuksen tulokset. Pohjoismaissa kuntatilintarkastuksen tutkimus on keskit- 
tynyt Ruotsiin ja jossain määrin Suomeen. Kirjallisuuskatsauksen perusteella todet- 
tiin, että kuntatilintarkastuksessa on käsitelty erityisesti tilintarkastuksen hinnoittelua. 
Kyseisessä kirjallisuudessa vähäiselle huomiolle jääneitä aiheita ovat kuntatilintar- 
kastajan riippumattomuus ja tilintarkastusprosessiin liittyvät seikat, kuten tarkastus- 
lautakunnan ja tilintarkastajan vuorovaikutus. 


Avainsanat: kunnallinen tilintarkastus, pohjoismainen kuntatilintarkastus, systemaat- 
tinen kirjallisuuskatsaus 


Kihn, Lili-Anne, Oulasvirta, Lasse, Ruohonen, Janne, 
Rönkkö, Jaakko, Urpilainen, Matti & Wacker, Jani (toim.), 
Tarkastus, arviointi ja valvonta murroksessa. 
Tampere: Tampere University Press, 101-123. 
http://urn.fi/URN:ISBN:978-952-359-032-8 


Hannu Ojala, Asko Uoti, Jani Saastamoinen, Jaana Kettunen ja Jarkko Pesu 


Johdanto 


Euroopan unionissa noin kolmasosa julkisista menoista käytetään paikallishallinnos- 
sa, mikä kasvattaa tarvetta julkisten varojen käytön läpinäkyvyydelle ja valvonnalle 
(Margues & Pinto 2019). Erityisesti Pohjoismaissa kunnat ovat keskeisessä asemassa 
julkisessa palvelutuotannossa ja hallinnossa (Johnsen, Meklin, Oulasvirta & Vakkuri 
2001). Agenttiteorian mukaan valvontaa julkisten varojen käytölle vaaditaan päämie- 
hen (äänestäjät ja heitä edustavat eturyhmät) ja agentin (kuntapäättäjät ja kunnalli- 
set viranhaltijat) välisen sopimuksen ylläpitämiseksi, koska agentit voivat hyödyntää 
epäsymmetristä informaatiota käytettävissä olevista resursseista omaksi tai edusta- 
mansa intressiryhmän hyödyksi (Zimmerman 1977; Evans & Patton 1987). Tilintar- 
kastuksen ajatellaan vähentävän näitä ongelmia ja niistä syntyviä kustannuksia (Hay 
& Cordery 2018). 

Tämän artikkelin tavoitteena on kartoittaa systemaattisesti 2000-luvulla julkais- 
tua pohjoismaista kunnallista tilintarkastusta käsittelevää kirjallisuutta. Tutkimus- 
kysymyksenä on: ”Minkälaisia painotuksia voidaan havaita pohjoismaisessa kunta- 
tilintarkastuksessa 2000-luvulla?” Vaikka julkisen sektorin tilintarkastus on laaja, 
joskin suhteellisen vähän tutkittu alue laskentatoimen tutkimuksessa (Hay & Cordery 
2018), pohjoiseurooppalainen tutkimus on merkittävässä roolissa julkisen sektorin 
laskentatoimen tutkimuksessa (Goddard 2010). Tämä johtuu paljolti kuntien vahvas- 
ta asemasta julkisessa palvelutuotannossa ja siten myös pohjoismaisessa oikeusval- 
tiossa (Harjula & Prättälä 2019). Artikkelin keskeinen kontribuutio on, että se luo 
ensimmäisen kattavan kokonaisesityksen teemoista, joita pohjoismaisessa kuntatilin- 
tarkastusta käsittelevässä kirjallisuudessa on nostettu esiin. Tutkimuskirjallisuuden 
jäsentämisessä sovelletaan Johnsenin, Robertsenin ja Äslandin (2004b) esittämää kä- 
sitteellistä mallia kuntatilintarkastuksesta. 

Artikkeli etenee seuraavasti. Ensin esitellään kunnallista tilintarkastusta määrit- 
televä institutionaalinen ympäristö Pohjoismaissa. Seuraavaksi kuvataan menetelmä. 
Sen jälkeen käydään läpi keskeiset tulokset pohjoismaisesta kunnallista tilintarkastus- 
ta käsittelevästä tutkimuskirjallisuudesta Johnsen ym. (2004b) käsitteellisen viiteke- 
hyksen avulla. Lopuksi esitetään johtopäätökset ja hahmotellaan tulevaa tutkimusta. 


Institutionaalinen sääntely 
Pohjoismaissa käytäntönä on, että kuntien talouden ja hallinnon tarkastuksessa yh- 


distetään ammatillista ja poliittista (luottamushenkilöihin perustuvaa) tilintarkas- 
tusta. Suomi, Ruotsi ja Tanska kuuluvat Euroopan unioniin, jolloin niissä sovelletaan 

EU:n tilintarkastusta koskevaa lainsäädäntöä. EU:n sisämarkkinoihin kuuluvissa 
valtioissa julkisia hankintoja koskeva sääntely edellyttää, että ulkopuoliset tarkastajat 
valitaan hankintakilpailutuksen kautta.? 

Suomessa kunnan tilinpäätöksestä säädetään kuntalain (410/2015) 113 $:ssä?. Ti- 
lintarkastajien on tarkastettava tilinpäätös. Kunnallinen tilintarkastus on pelkkää 
tilinpäätöstarkastusta laajempi toimenpide, sillä kuntalain 122 ja 123 $:n mukaisesti 
kunnan on valittava tilintarkastusyhteisö, joka tarkastaa kunnan talouden, kirjan- 
pidon ja hallinnon. Kuntalain mukaisesti kunnassa on oltava tarkastuslautakunta 
(30 $). Tarkastuslautakunta on valtuuston alainen toimielin, jonka valtuusto asettaa 
valtuuston toimikaudeksi. Tarkastuslautakunnan jäsenet ovat siis lähtökohtaisesti po- 
liittisesti valittuja. 

Tarkastuslautakunnan tehtävänä on järjestää kunnan talouden ja hallinnon tar- 
kastus ja arviointi. Tarkastuslautakunta valmistelee valtuuston päätettävät talouden 
ja hallinnon tarkastusta koskevat asiat ja tekee valtuustolle ehdotuksen tilinpäätök- 
sen hyväksymisestä ja tilivelvollisten vastuuvapauden myöntämisestä tilintarkasta- 
jan lausunnot huomioiden. Lautakunta myös käsittelee tilintarkastuskertomuksen, 
hankkii mahdollisesta muistutuksesta selvityksen ja kunnanhallituksen lausunnon 
sekä vie kertomuksen valtuuston käsittelyyn. Tarkastuslautakunta valmistelee kunta- 
konsernin tilintarkastusyhteisön valinnan ja tilintarkastuskertomuksen käsittelyn 
valtuustossa. Tarkastuslautakunta on keskeisessä roolissa tilintarkastuspalveluiden 
kilpailuttamisessa, sillä sen tehtävä on tilintarkastajan valintaa koskevan kilpailutuk- 
sen järjestäminen ja tilintarkastussopimuksen noudattamisen valvonta. Lautakun- 
nan yhteensovittamistehtävän johdosta sen vastuulla on myös ainakin osittain kunta- 
konsernin tilintarkastuspalveluiden kilpailuttamisen järjestäminen mukaan lukien 
tarjouspyynnön laadinta ja tarjousvertailun valmistelu sekä tilintarkastajaehdokkai- 
den nimeäminen, vaikka yhteisön toimielin päättääkin lopullisesta valinnasta?? 

Ruotsissa kuntien tilintarkastuksesta säädetään kuntalaissa (Kommunallag 
2017:725). Kunnanvaltuusto nimittää puolueiden esittämistä ehdokkaista vähintään 
viisi tarkastajaa kunnanvaltuuston nelivuotiskaudelle (Collin, Haraldsson & Tagesson 


' Esimerkiksi EU:n direktiivi 2011/85/EU, jäsenvaltioiden julkisen talouden kehyksiä koskevista 


vaatimuksista. Sen 3 artiklassa säädetään, että julkisten tilinpitojärjestelmien on oltava sisäisen 
valvonnan ja riippumattoman tarkastuksen alaisia. 


? Erityisesti julkisia hankintoja koskeva direktiivi 2014/24/EU, joka on Suomessa pantu voimaan 
säätämällä laki julkisista hankinnoista ja käyttöoikeussopimuksista (hankintalaki 1397/2016) Ti- 
lintarkastuspalvelut löytyvät CPV-luokan 79200000 alta. 

3 Suomen kunnallisen tilintarkastuksen historia on kuvattu teoksessa Martikainen, Meklin, 
Oulasvirta & Vakkuri 2002. 

+ Julkishallinnon tilintarkastajaa koskeva yleissäädös on laki julkishallinnon- ja talouden tar- 
kastuksesta (JTT-laki, 1142/2015), joka täydentää muista laista löytyvää sääntelyä. Lisäksi julkis- 
hallinnon tilintarkastajiin sovelletaan JTT-lain viittaussäännöksin tilintarkastuslain (1141/2015), 
2 luvun 1, 7, 9 ja 10 S:ää sekä 4. luvun 1 §:44, ja säännöksiä tilintarkastajan hyväksymisestä ja 
valvonnasta. 


* Ks. esim. Harjula & Prättälä 2019, 807-816. 

2017; Tagesson & Grossi 2015). Tarkastajana voi toimia kuka tahansa äänioikeuden 
omaava, joka ei ole intressiristiriitoja aiheuttavassa työssä tai virassa kunnalla (Collin 
ym. 2017). Näiden poliittisten tarkastajien lisäksi valitaan julkisen hankintamenet- 
telyn kautta ammattitilintarkastajia, joita voidaan käyttää tarvittaessa (Collin ym. 
2017). Poliittisesti valitut tarkastajat ovat itsenäisiä, mutta käytäntönä on, että tar- 
kastajat raportoivat yhdessä kunnanvaltuustolle. Ammattitarkastajien raportit liite- 
tään poliittisten tarkastajien raportteihin (Tagesson & Grossi 2015). Kunnanvaltuusto 
päättää tarkastusbudjetin. Tarkastuksen kohteen määrittelevät poliittisesti valitut tar- 
kastajat, jotka käyttävät ammattitarkastajien apua tarvitessaan.‘ 

Tanskassa kuntien tilintarkastuksen organisatorisesta järjestämisestä säädetään 
kuntalaissa (Kommunestyrelsesloven, LBK No. 47 of 15/01/2019), jonka 5 luvusta löy- 
tyvät säännökset kuntien talouden johtamisesta. Kuntien tilintarkastus on annettava 
auktorisoitujen tilintarkastajien’ tehtäväksi. Kunnanvaltuusto päättää tilintarkastuk- 
sesta, mutta tilintarkastusta valvoo kansallinen lautakunta (Ankestyrlesen). Tanskassa 
ei ole käytössä poliittisia talouden ja hallinnon tarkastajia, kuten Suomessa ja Ruot- 
sissa. 

Suomessa ja Ruotsissa poliittisesti valituilla kuntaorganisaation sisäisillä? tarkastus- 
elimillä (Suomessa tarkastuslautakunta, Ruotsissa poliittisesti valitut tilintarkastajat) 
on merkittävää toimivaltaa, koska nämä pääsevät valitsemaan kilpailutuksen kautta 
ulkoiset ammattitarkastajat.? Kaikissa kolmessa maassa hankinta on kilpailutettava, 
mikäli kynnysarvot ylittyvät. Tanskassa kansallinen lautakunta kuitenkin valvoo tätä 
toimintaa. Kuvio 7.1 esittää Suomen, Ruotsin ja Tanskan mallit kunnallisen tilintar- 
kastuksen järjestämisessä. 

Tilintarkastajan riippumattomuuden vaatimuksen pitäisi rajoittaa kilpailutuksen 
ehtoja ja tilintarkastuspalveluiden hankintasopimusta. Tilintarkastajan tulee olla va- 
paa lausumaan käsityksensä riippumatta kunnan tahdosta tai tilintarkastajan ulko- 
puolisista tahoista. Tilintarkastajan on kuntalain 122.4 $:n mukaan kieltäydyttävä ot- 
tamasta vastaan sellaista tarkastustehtävää tai luovuttava tarkastustehtävästä, jossa ei 
ole edellytyksiä riippumattoman ja laajuudeltaan riittävän tilintarkastuksen toimitta- 
miseen. Tilintarkastajan on huolehdittava tästä aktiivisesti koko toimeksiannon ajan. 
JTT-lain 4 $ edellyttää myös, että tilintarkastajalla on oltava edellytykset riippumat- 
tomaan tilintarkastukseen. Edellytysten puuttuessa tilintarkastajan on kieltäydyttävä 
vastaanottamasta tehtävää tai luovuttava siitä. 


€ Ks. esim. Collin ym. 2017 ja Donatella, Haraldsson & Tagesson 2019. 


7 Tanskaksi ”statsautoriseret revisor” tai ”registreret revisor”. 


8 Tällä ei tarkoiteta sisäistä tarkastusta, jolla vakiintuneesti viitataan johdon näkökulmasta teh- 
tävään tarkastus- ja arviointityöhön eli oikeudellisesti sisäisen valvonnan osa-alueeseen sisäisen 
tarkkailun ohella. Ks. Myllymäki 2007. 


? Vaikka Ruotsissa sääntelyn mukaan valitaan ammattitarkastaja, niin EU-kynnysarvot ylit- 


tävien hankintojen osalta voidaan Tenders Electronic Daily (TED) -palvelun jälki-ilmoituksista 
päätellä, että kilpailutuksen voittajat ovat tosiasiassa tilintarkastusyhteisöjä. 

Kuvio 7.1. Tilintarkastuksen kunnalliset toimijat Suomessa, Ruotsissa ja Tanskassa 


Tarkastuslautakunnan on osaltaan huolehdittava, että tarjouspyyntö mahdollistaa 
tarkastuksen suorittamisen lain mukaisesti.” Voidaankin kysyä, tapahtuuko näin to- 
dellisuudessa vai ottavatko tilintarkastusyhteisöt vastaan tai jättävät tarjouksia myös 
sellaisten tarkastusten tekemisestä, joita ei voida toteuttaa riippumattomasti ja laa- 
dukkaasti.! Huomionarvoista on, että kuntalain sääntely (122 $) edellyttää riippu- 
mattomuutta ainoastaan tilintarkastajalta. Hankintakilpailutuksessa valitaan tarkas- 
tusyhteisö, jonka toiminnan tuloksena tilintarkastus suoritetaan riippumattomasti 
ja riittävän laajasti. Kirjallisuudessa on esitetty, että tarkastuslautakunnan jäsenten 
tulee pystyä arvioimaan hallituksen ja johdon toimintaa riippumattomasti ja puo- 
lueettomasti (Ala-aho, Leppänen & Oulasvirta 2019). Lainsäädännössä tai esitöissä 
tätä ei kuitenkaan suoranaisesti edellytetä. 


Menetelmä 


Tämän kirjallisuuskatsauksen aineisto haettiin systemaattisesti hyödyntämällä 
Anne-Wil Harzingin Publish or Perish -työkalua”. Aluksi haettiin 500 merkittä- 
vimmäksi luokiteltua julkaisua hakusanoilla ”municipal” ja ”audit”. Hakutuloksista 
poimittiin käsin kaikki tutkimukset, jotka käsittelivät kunnallista tilintarkastusta 


10 Ks. tarkemmin perusteluista HE 268/2014 vp, s. 225. 


1 Toisaalta Euroopan maiden tarkastus on ylipäänsä varsin monimuotoista ja toimijat ovat 
vaihtelevia. Ks. Brusca, Caperchione, Cohen & Rossi 2015. 


12 Työkalu on ladattavissa osoitteesta: https://harzing.com/resources/publish-or-perish. 

Pohjoismaissa, jolloin käsiteltävien artikkelien määrä väheni noin neljäänkymme- 
neen artikkeliin. Näistä artikkeleista tunnistettiin pohjoismaiseen kuntatilintarkas- 
tustutkimukseen perehtyneet tutkijat. Tämän jälkeen kirjallisuusluetteloa täydennet- 
tiin hakemalla näiden tutkijoiden nimien perusteella kunnalliseen tilintarkastukseen 
liittyvää kirjallisuutta Google Scholar -hakupalvelusta. 

Seuraavaksi 2000-luvulla julkaistut pohjoismaiset kuntatilintarkastustutkimukset 
jäsennettiin Johnsen ym. (2004b) käsitteellisen viitekehyksen mukaisesti (ks. kuvio 
7.2). Myös tätä aiempaa kuntatilintarkastustutkimusta tai yritysten tilintarkastuskir- 


jallisuutta on käytetty, kun sitä on pidetty merkittävänä. 


Tarkastuskohteen 
ominaisuudet 


Koko (budjetti, liikevaihto) 


Epävarmuus 
Epäsymmetrinen informaatio 
Hajautuneisuus 
Monimutkaisuus 


Taloudellinen riski (velka) 
Maantieteellinen sijainti 
Poliittinen kilpailu 


Agenttisuhde (riippuvuus) 


=> 


Hallintarakenne 


Yhtenäinen hallinta 


Tilintarkastuskäytäntö 


Talouden tarkastus 
Kirjanpidon tarkastus 
Lainmukaisuuden arviointi 


Hallinnon tarkastus 


Tarkastuksen tulos 


Transaktio- 
kustannukset 


Tarkastuksen laatu 
Järjestelmien 


Relationaalinen sopiminen |* Järjestelmien tarkastus (tarkastus 
T ian pii Markkinakilpailutus Tuloksellisuuden tarkastus | |Hyödyt 
Tilintarkastajan piirteet |»] met ; 
Monimuotoinen sopiminen Budjetin noudattamisen ATI A 
Riippumattomuus tarkastus Tuottavuus 
Tuottavuuden tarkastus Vaikuttavuus 


Pätevyys (osaamisen 
erityispiirteet 

Alihinnoittelu 
Tilintarkastusyhteisön koko 


Tilintarkastajien määrä 
(markkinatilanne, kilpailu) 


Tehokkuuden tarkastus 


Oikeudenmukaisuus 


Kuvio 7.2. Kuntatilintarkastuksen käsitteellinen viitekehys (suomennettu Johnsen ym. 2004b) 


106 


Kunnallista tilintarkastusta koskeva tutkimus Pohjoismaissa 2000-luvulla 


Pohjoismainen tutkimuskirjallisuus 
kuntatilintarkastuksen käsitteellisessä viitekehyksessä 


Tarkastuskohteen ominaisuudet (Auditee characterics) 


Johnsen ym. (2004b) mukaan tilintarkastajan tehtäviin ja tarkastuksessa käytettävän 
teknologian valintaan vaikuttavat useat tarkastuskohteen ominaisuudet. Heidän mu- 
kaansa tällaisia ovat tarkastuskohteen agenttisuhde (riippuvuus), epävarmuus (epä- 
symmetrinen informaatio, hajautuneisuus, monimutkaisuus), koko (budjetti, liike- 
vaihto), taloudellinen riski (velka), maantieteellinen sijainti ja poliittinen kilpailu. 


Agenttisuhde (riippuvuus) 


Tutkimuksissa tunnistetaan erilaisia riippuvuussuhteita. Kuntien riippuvuus val- 
tionosuuksista ja kuntien välisistä tulonsiirroista on yhteydessä heikompaan tilin- 
päätösinformaatioon Ruotsissa (Falkman & Tagesson 2008) ja Suomessa (Paananen, 
Rönkkö, Zerni & Hay 2020). Lisäksi keskinäinen riippuvuus tarkastuskohteen ja tar- 
kastajan välillä voi johtaa tilanteeseen, joka heikentää tilinpäätösinformaation laa- 
tua. Tagesson ja Eriksson (2011) tarkastelivat tilinpäätöskäytäntöjen noudattamista 
ruotsalaisissa kunnissa ja tulivat siihen johtopäätökseen, että tarkastettavat ja tilin- 
tarkastajat liittoutuvat toisinaan keskenään tuottaakseen vääristeltyjä taloudellisia ra- 
portteja. Toisaalta Ruotsissa on havaittu, että tilintarkastaja ei suosita vastuuvapauden 
myöntämistä, jos kunnanvaltuusto toimii usein tilintarkastajan suosituksen vastai- 
sesti (Nyman, Nilsson & Rapp 2005). 


Epäsymmetrinen informaatio 


Epäsymmetrisen informaation ilmentymillä on havaittu yhteyksiä tarkastuskoh- 
teen tuottaman informaation läpinäkyvyyteen ja laatuun. Vinnarin ja Näsin (2008) 
case-tutkimus viittaa siihen, että suoriteperusteisen kirjanpidon käyttö voi vähentää 
läpinäkyvyyttä ja antaa mahdollisuuksia tuloksen ohjaukseen julkisella sektorilla. 
Tätä tukee myös Tagesson ja Eriksson (2011), jossa todetaan ruotsalaisten kuntien 
raportoinnin poikkeavan usein kirjanpitostandardien vaatimuksista. Suomalaisissa 
kunnissa hajautuneempi kunnallishallinto kasvattaa mukautetun tilintarkastusker- 
tomuksen todennäköisyyttä (Paananen ym. 2020). Vastaavasti ruotsalaisesta kun- 
ta-aineistosta on havaittu, että kunnan monimutkainen organisaatiorakenne ennus- 
taa korkeampaa tilintarkastuspalkkiota (Collin ym. 2017). 


107 


Hannu Ojala, Asko Uoti, Jani Saastamoinen, Jaana Kettunen ja Jarkko Pesu 


Koko 


Tyypillisesti tarkastuskohteen koon kasvaessa agenttikustannukset lisääntyvät. Lu- 
kuisat pohjoismaiset tutkimukset ovat tarkastelleet kunnan koon yhteyttä tilintar- 
kastukseen ja tilinpäätösinformaation laatuun osin ristiriitaisin tuloksin. Suomessa 
ja Norjassa pienemmät kunnat maksoivat korkeampia asukaskohtaisia tilintarkastus- 
maksuja (Johnsen, Meklin, Oulasvirta & Vakkuri 2004a), kun taas Ruotsissa suuri 
kuntakoko oli yhteydessä korkeampiin tilintarkastusmaksuihin (Collin ym. 2017). 
Suomessa kuntayhtymän suuremman koon on havaittu nostavan mukautetun tilin- 
tarkastuskertomuksen ja tilintarkastajan huomautuksen todennäköisyyttä (Paana- 
nen 2016). Suurempi kuntakoko ennustaa myös yksittäisissä suomalaisissa kunnissa 
mukautettua tilintarkastuskertomusta (Paananen ym. 2020). Martikainen ym. (2002) 
tulosten mukaan Suomessa pienet kunnat kokevat hyötyvänsä tilitarkastusyhtei- 
söiltä hankittavista palveluista enemmän kuin suuret kunnat, mikä johtunee suur- 
ten kuntien kattavammista resursseista. Vastaavasti ruotsalaisilla aineistoilla tehdyt 
tutkimukset viittaavat siihen, että suuremmissa kunnissa laskentainformaation laatu 
on parempaa (Falkman & Tagesson 2008) ja yhteiskuntavastuuraportointi laajempaa 
(Tagesson, Klugman & Lindvall Ekström 2013). Tämän lisäksi suurempien kuntien 
omistamat yhtiöt valitsevat todennäköisemmin kansainvälisiin kuin kansallisiin ti- 
linpäätösstandardeihin pohjautuvan taloudellisen raportoinnin (Collin, Tagesson, 
Andersson, Cato & Hansson 2009). 


Riski ja sijainti 


Riskiä on tarkasteltu taloudellisen vahvuuden mittarien yhteydellä tilinpäätös- 
informaation laatuun. Suomalaisissa kuntayhtymissä (Paananen 2016) ja kunnissa 
(Paananen ym. 2020) korkeampi velkaantuneisuus nosti mukautetun tilintarkastus- 
kertomuksen todennäköisyyttä. Lisäksi kriisikunnaksi luokittelu ja matala asukas- 
kohtainen tulorahoitus ennusti mukautettua tilintarkastuskertomusta suomalaisissa 
kunnissa (Paananen ym. 2020). Norjassa velkaantuneemmat kunnat maksoivat kor- 
keampia tilintarkastusmaksuja (Johnsen ym. 20044). Ruotsissa taloudellisesti vah- 
vemmat kunnat antoivat laajempia yhteiskuntavastuullisuusraportteja (Tagesson ym. 
2013). Sijainnin yhteys kunnalliseen tilintarkastukseen tai informaation laatuun on 
jäänyt vähäiselle huomiolle tutkimuskirjallisuudessa. Norjassa velkaantuneemmat ja 
syrjäisemmät kunnat maksavat korkeampia maksuja, mutta vastaavaa yhteyttä ei ha- 
vaittu Suomessa (Johnsen ym. 20044). 


108 


Kunnallista tilintarkastusta koskeva tutkimus Pohjoismaissa 2000-luvulla 


Poliittinen kilpailu 


Poliittinen kilpailu on aiheena julkisen sektorin tilintarkastusta käsittelevän kirjalli- 
suuden erityispiirre. Sitä syntyy, kun poliitikot/puolueet kilpailevat keskenään säilyt- 
tääkseen tai kasvattaakseen valtaansa (Downs 1957). Pohjoismaissa aihetta on tutkit- 
tu pääasiassa ruotsalaisilla aineistoilla. Ruotsalaisissa kunnissa vähäisen poliittisen 
kilpailun ja tilintarkastuskustannusten välille on havaittu positiivinen yhteys (Collin 
ym. 2017) ja toisaalta ei yhteyttä (Blank, Collin, Tagesson & Broberg 2009). Toisaal- 
ta poliittinen kilpailu on yhteydessä tuloksenohjauksen kanssa (Donatella ym. 2019; 
Donatella 2020). Ruotsalaisissa kunnissa on myös havaittu, että vähäinen poliittinen 
kilpailu on positiivisessa yhteydessä yhteiskuntavastuuraporttien määrän kanssa 
(Tagesson ym. 2013). Suomalaisissa kunnissa vähäinen poliittinen kilpailu laskee mu- 
kautetun tilintarkastuskertomuksen todennäköisyyttä (Paananen ym. 2020). 


Muut tekijät 


Kirjallisuudesta löytyy myös tutkimusta tarkastuskohteen ominaisuuksista, jotka ei- 
vät sisälly Johnsenin ym. (2004b) malliin. Vinnari ja Näsi (2013) tutkivat tarkastus- 
lautakuntien jäsenten osaamista suomalaisten kuntien vesilaitoksissa. He havaitsivat, 
että jäsenten taloudellinen ja tekninen osaamistaso oli keskimäärin matalaa. Vuoden 
2015 kuntalakiin (47.1 $) lisättiin velvoite kunnan tytäryhteisön hallituksen jäsenen 
osaamisvaatimuksista. Tytäryhteisöjen hallituksia muodostettaessa on otettava huo- 
mioon riittävä talouden ja liiketoiminnan asiantuntemus. Kuntalaisten tulotasoa pi- 
detään usein mittarina siitä, kuinka kiinnostuneita he ovat kunnan taloudenpidosta 
(Jensen & Payne 2005a). Kunnan veropohjan on ruotsalaisissa aineistoissa havaittu 
olevan positiivisesti yhteydessä kirjanpitosäännösten noudattamiseen (Haraldsson & 
Tagesson 2014), yhteiskuntavastuuraportointiin (Tagesson ym. 2013) ja negatiivisesti 
tilintarkastuspalkkioon (Collin ym. 2017”). Myös veroasteen on havaittu korreloivan 
positiivisesti tilintarkastuspalkkion kanssa Ruotsissa (Collin ym. 2017). 


Tilintarkastajan piirteet 
Riippumattomuus 
Johnsenin ym. (2004b) mukaan tilintarkastajan riippumattomuutta koskevaa em- 


piiristä näyttöä on vähän. He esittävät huolensa siitä, että kilpailutus voi vaarantaa 
tilintarkastajan riippumattomuuden. Tilintarkastajan riippumattomuus tarkoittaa 


B Collin ym. 2017 arvioivat, että tulos johtuu kuntienvälisestä tulojentasauksesta ja val- 


tionosuuksista, joista molemmat ennustivat korkeampia tilintarkastuskustannuksia. 

sitä, että tilintarkastaja raportoi havaitsemansa ongelman tai rikkomuksen“ (Watts & 
Zimmerman 1983) eikä tilintarkastajan ja tarkastuskohteen johdon välillä ole salaisia 
sopimuksia (Lee & Gu 1998). DeAngelo (1981) kytkee tilintarkastuksen määritelmäs- 
sään tilintarkastuksen laadun todennäköisyyteen, jolla tilintarkastaja havaitsee ongel- 
man tilintarkastusasiakkaan laskentajärjestelmässä ja raportoi sen. Havaitsemiskyky 
kytkeytyy tilintarkastajan ammattitaitoon ja raportoiminen riippumattomuuteen. 
Ongelman havaitseminen edellyttää tilintarkastajalta ammattitaitoa ja vaivannäköä 
ongelmien löytämiseksi (Knechel, Krishnan, Peyzner, Shefchik & Velury 2013). Mää- 
ritelmänsä loppuosassa DeAngelo (1981) keskittyy tilintarkastajan objektiivisuuteen, 
ammatilliseen skeptisyyteen ja riippumattomuuteen. Tilintarkastajan riippumatto- 
muus on yhteydessä myös tilintarkastajan pätevyyteen sekä tilintarkastuksen hin- 
noitteluun ja laatuun (Johnsen ym. 2004b). 

Kuviossa 7.3 kuvataan uhkia tilintarkastajan riippumattomuudelle ja niiden yh- 
teyttä tilintarkastuksen ja tilintarkastajan raporttien laatuun. Tepalagulin ja Linin 
(2014) viitekehys perustuu vuosina 1976-2013 julkaistuihin artikkeleihin yhdeksässä 
johtavassa tilintarkastustutkimusta julkaisevassa tieteellisessä lehdessä”. Tilintarkas- 
tajan kannustimet muiden (kuin tilintarkastus-) palveluiden myyntiin asiakkaalle 
perustuvat haluun kasvattaa asiakaskohtaista kannattavuutta. Tilintarkastusasiak- 
kaan kannustin hankkia muita kuin tilintarkastuspalveluja perustuu siihen, että tilin- 
tarkastaja tarjoaa korkeatasoisia neuvontapalveluja, joita voi olla kustannustehokasta 
ostaa omalta tilintarkastajalta. Tepalagul ja Lin (2014) esittävät viitekehyksessään nel- 
jä uhkaa tilintarkastajan riippumattomuudelle: (1) asiakkaan suuri merkitys tilintar- 
kastajalle, (2) muiden kuin tilintarkastuspalvelujen tuottaminen, (3) tilintarkastajan 
pitkäkestoinen toimiminen saman tilintarkastusasiakkaan tilintarkastajana ja (4) ti- 
lintarkastusasiakkaan ja tilintarkastajan kiinteä kytkös. 

Blank ym. (2009) tuovat esiin huolensa tilintarkastajien riippumattomuudesta 
ruotsalaisessa kontekstissa, jossa kuntatilintarkastajat nimitetään poliittisin perus- 
tein ja he voivat halutessaan käyttää tilintarkastuksessaan apuna ammattitilintarkas- 
tajia. Heidän mielestään tällöin vaarantuu sekä tilintarkastuksen ammattimaisuus 
että riippumattomuus. Lisäsyynä tähän vaarantumiseen on kirjoittajien mukaan se, 
että Ruotsissa ei ole olemassa kuntatilintarkastukseen liittyvää uskottavaa sanktiojär- 
jestelmää. Suomessa JTT-lain 4$ säätää, että tilintarkastajalla on oltava edellytykset 
riippumattomaan tilintarkastukseen. Jos edellytykset puuttuvat, tilintarkastajan on 
kieltäydyttävä vastaanottamasta tehtävää tai luovuttava siitä. 


4 Englanniksi breach. 


‘8 Auditing: A Journal of Practice and Theory; Accounting, Organizations, and Society; Contem- 
porary Accounting Research; Journal of Accounting Auditing, and Finance; Journal of Accounting 
and Economics; Journal of Accounting and Public Policy; Journal of Accounting Research; Review of 
Accounting Studies; The Accounting Review. 

Uhat riippumattomuudelle Koettu/todellinen 
tarkastuksen laatu 


Asiakkaan suuri merkitys 


Tilintarkastajan 


Tilintarkastajan 


i i kyvykkyys 
kannustin -Muiden kuin - yvykkyy: 
tilintarkastuspalveluiden 
tuottaminen Koettu/todellinen 
>| >| tilintarkastus- 
Pitkäkestoinen toimiminen raportoinnin laatu 
saman asiakkaan 
Tilintarkastus- tilintarkastajana Tilintarkastajan 


riippumattomuus 


asiakkaan kannustin 


Asiakkaan ja tilintarkastajan 
kiinteä kytkös 


Kuvio 7.3. Tilintarkastajan riippumattomuuden viitekehys (suomennettu Tepalagul & Lin 2014). 


Tilintarkastustoimeksiantojen hinnoittelu ja mah- 
dollinen alihinnoittelu (low-balling) 


Tilintarkastuksen hinnoittelututkimukset perustuvat yleensä Simunicin (1980) mal- 
liin, joka kuvaa tilintarkastuksen hinnoittelun osatekijät kaavassa (1) esitetyn mukai- 
sesti: 


p = P48 h), (1) 


jossa p on tilintarkastuksen hinnoittelun taso, q on tilintarkastuksen suorittamiseen 
investoitu resurssien määrä, g kuvaa riskilisää, joka perustuu riskiin siitä, että tilintar- 
kastajalle voi syntyä tulevaisuudessa kuluja tilintarkastukseen liittyen, ja h on kilpailu 
tilintarkastusmarkkinoilla. Simunic (1980) pyrki selvittämään, onko suurten tilintar- 
kastusyhtiöiden suuri markkinaosuus vähentänyt kilpailua markkinoilla. Tukea tälle 
väitteelle ei löytynyt. 

Niemi, Knechel, Ojala ja Collis (2018) täydentävät Simunicin (1980) hinnoittelu- 
mallia huomioimalla kaavan (2) mukaisesti, että edellä mainittu muuttuja g koostuu 
tilintarkastuksen laajuudesta (k), tilintarkastusasiakkaan osallistumisesta (s) ja suu- 
ren koon tuottamasta skaalaedusta (v): 


g = Q(k,s,v) (2) 


Tämä johtaa laajennettuun tilintarkastuksen hinnoittelumalliin (3) (Hartlieb, Hay, 
Fierle, Niemi & Ojala 2020): 


p=P(k,s,vgh) (3) 

Yritysten tilintarkastuksen hinnoitteluun liittyvät seikat on dokumentoitu laajas- 
ti aiemmassa kirjallisuudessa (Hay, Knechel & Wong 2006). Tilintarkastuksen hin- 
noittelua käytetään kuvaamaan tilintarkastuksen laatua, tilintarkastusasiakkaaseen 
tai tilintarkastukseen liittyvää riskiä ja tilintarkastusmarkkinoilla vallitsevaa riskiä 
(Simunic 1980; Francis 2004; DeFond & Zhang 2014; Knechel, Mintchik, Peyzner & 
Velury 2019). Tilintarkastuksen hinnoittelulla on yhteys tilintarkastuksen laatuun, 
sillä se voidaan tulkita tilintarkastustoimeksiannon resurssointia ilmentävänä muut- 
tujana (DeFond & Zhang 2014). 

Alihinnoittelulla (Jow-balling) tarkoitetaan tilannetta, jossa tilintarkastusyhteisö 
myy varsinaista tarkastuspalvelua hinnalla, joka ei kata varsinaisen tilintarkastuk- 
sen kustannuksia. Tällöin tausta-ajatuksena on, että tilintarkastuspalvelu on osa 
laajempaa tarjoamaa, johon sisältyy muutakin kuin tilintarkastuspalvelu. Yritysten 
tilintarkastuksessa tarjoaman muun palvelun ajatellaan muodostuvan tilintarkasta- 
jan konsultointipalveluista. Johnsen ym. (2004a) kuvaavat alihinnoittelun hinnoitte- 
lustrategiana, jossa tilintarkastus hinnoitellaan uuden toimeksiannon aloituskustan- 
nuksia alemmalle tasolle. 

Tilintarkastuslain (1141/2015) mukaan yritysten tilintarkastuksen kohteena on 
yhteisön tai säätiön tilikauden kirjanpito, tilinpäätös sekä hallinto. Kuntalain (2015) 
123 $ mukaisesti kuntien tilintarkastuksen kokonaisuus on laajempi kuin tilintarkas- 
tuslain (1141/2015) mukainen yritysten tilintarkastus. Kuntien (ja kuntayhtymien) 
tilintarkastukseen sisältyy neljä osa-aluetta. Kunkin sisällä tarkastelun kohteena on 
yksi seuraavista kysymyksistä: (1) Onko kunnan hallintoa hoidettu lain ja valtuuston 
päätösten mukaisesti? (2) Antavatko kunnan tilinpäätös ja siihen kuuluva konserni- 
tilinpäätös tilinpäätöksen laatimista koskevien säännösten ja määräysten mukaisesti 
oikeat ja riittävät tiedot kunnan tuloksesta, taloudellisesta asemasta, rahoituksesta 
ja toiminnasta? (3) Ovatko valtionosuuksien perusteista annetut tiedot oikeita? (4) 
Onko kunnan sisäinen valvonta ja riskienhallinta sekä konsernivalvonta järjestetty 
asianmukaisesti? Lisäksi tilintarkastajan tulee noudattaa valtuuston ja tarkastuslauta- 
kunnan antamia ohjeita niiltä osin kuin ne eivät ole ristiriidassa lain, hallintosäännön 
tai julkishallinnon hyvän tilintarkastustavan kanssa. Näin ollen kuntien tilintarkas- 
tukseen sisältynee runsaasti ”konsultointimahdollisuutta”, joka on tilintarkastuksen 
alihinnoitteluajattelun taustalla'*. 


16 Toisaalta tällaista konsultointimahdollisuutta on kuntakentässä myös rajoitettu sangen tark- 


karajaisesti, kuten Espoon kaupungin esimerkki kertoo. Espoon kaupunki, tarkastuslautakunta 
Dnro 3921/02.08.002012 (Tarjouspyyntö), 2: ”Vastuunalainen JHTT-tilintarkastaja tai JHTT-yh- 
teisö ei voi ottaa vastaan konsultointi- tai muita lisätehtäviä Espoon kaupungilta ilman tarkas- 
tuslautakunnan suostumusta. JHTT-yhteisön ja sen mahdollisten taustayhteisöjen muista toi- 
meksiannoista Espoon kaupungille tai sen määräämisvallassa oleville yhteisöille on ilmoitettava 
kaupunginreviisorille. Vastuunalainen JHTT-tilintarkastaja on vastuussa siitä, etteivät lisätoi- 
meksiannot vaaranna riippumattomuutta.” 

Johnsen ym. (2004b) mukaan on mahdollista, että alihinnoittelutilanteessa kun- 
tatilintarkastaja laskee tilintarkastuksen laatua toimeksiannon alkuvaiheessa. Jos 
kilpailu ei toimi tilintarkastusmarkkinoilla, tilintarkastaja saattaa laskea tilintarkas- 
tuksen laatua pysyvästi koko toimeksiannon ajaksi. Tällöin alihinnoittelu laskee ti- 
lintarkastuksen laatua. Johnsen ym. (20044) havaitsivat mahdollista alihinnoittelua 
Suomessa ja Norjassa. Suomessa maksut olivat aluksi alhaisia, mutta kasvoivat sen 
jälkeen. Tätä tutkimuksessa tulkittiin mahdollisena osoituksena tilintarkastusyhtei- 
söjen pyrkimyksestä alihinnoitella tarjous. Myös Tagesson, Glinatsi ja Prahl (2015) 
havaitsivat tutkimuksessaan merkkejä alihinnoittelusta. Heidän mukaansa Ruot- 
sin kuntatilintarkastusmarkkinoilla KPMG ja Deloitte hankkivat itselleen markki- 
naosuutta alihinnoittelun avulla, kun taas PwC ja EY voittivat useammin asiakkuu- 
den perustuen muihin tarjouspyynnön kriteereihin kuin hintaan. 

Kilpailuttamiseen perustuva hinnoittelu laskee tilintarkastuspalkkioita (Johnstone, 
Bedard & Ettredge 2004). Tarkastellessaan Floridassa vuonna 1993 käyttöönotettua 
kuntatilintarkastuksen kilpailutusta, Jensen ja Payne (2005b) havaitsivat, että toimek- 
siantoja siirtyi enenevässä määrin suurimmilta tilintarkastusyhteisöiltä (tuolloin Big 
6) vakiintuneille pienemmille tilintarkastusyhteisöille ja samalla tilintarkastuspalk- 
kiot laskivat. Tilintarkastushintojen laskiessa voi myös nousta huoli siitä, kattaako ti- 
lintarkastus riittävän laajasti kaikki kuntatilintarkastukselle laissa määrätyt tehtävät. 
Jos Suomessa tilintarkastaja on suorittanut tarkastuksen olosuhteissa, joissa julkis- 
hallinnon hyvää tilintarkastustapaa ei ole voitu noudattaa tai tarkastus on tehty raja- 
tusti, siitä on julkishallinnon hyvän tilintarkastustavan mukaisesti (2017) mainittava 
tilintarkastuskertomuksessa. Ruotsalaisen kuntatilintarkastuksen osalta Tagesson 
ym. (2015) esittävät huolenaiheenaan, että suuret tilintarkastusyhteisöt (Big 4 -yhtiöt) 
valtaavat Ruotsin kuntatilintarkastusmarkkinat, mikä viittaa erisuuntaiseen kehityk- 
seen kuin mitä Jensen ja Payne (2005b) raportoivat Floridan kuntatilintarkastuksissa. 


Hallintarakenne (Governance structure) 


Kunnallisen tilintarkastuksen toteuttamiselle on olemassa vaihtoehtoisia tapo- 
ja. Transaktiokustannusteorian mukaan taloudellinen vaihdanta voi toteutua joko 
markkinoilla tai organisaation sisäisenä toimintana (Williamson 1985). Trans- 
aktiokustannusteoriaan pohjautuen Johnsen ym. (20040) esittelee neljä vaihtoehtoa: 
yhtenäinen hallinta (unified governance), relationaalinen sopiminen (relational 
contracting), markkinakilpailutus (market contracting) ja monimuotoinen sopiminen 
(plural forms). Johnsen ym. (2004b) mukaan (1) tuotantoresurssien spesifisyys ja sään- 
nöllinen tarve tarkastuksille suosii yhtenäisen hallinnan mallia, jolloin tilintarkastus 
voidaan suorittaa sisäisenä tarkastuksena, (2) relationaalista sopimista suosii tilanne, 
jossa palvelua tarvitsee moni samankaltainen organisaatio, jolloin tilintarkastuspal- 

velu voidaan hankkia kuntien suoraan tai epäsuorasti yhteisesti omistamalta tilintar- 
kastusyhteisöltä, (3) markkinakilpailutusta suosii tilanne, jossa tilintarkastus koskee 
vain ei-spesifiä tilintarkastusta, kuten tilinpäätöstä ja (4) monimuotoisessa sopimi- 
sessa valitaan tarkastusmuoto kohdista (1)-(3) riippuen tarkastuskohteen laadusta. 
Johnsen ym. (2004b) huomauttavat, että tilintarkastuksen luonteen vuoksi tarkastus- 
lautakunnan on vaikea päätellä tilintarkastajan kyvykkyyttä, valvoa tilintarkastuksen 
tehokkuutta ja varmentaa tilintarkastuksen laatua hallintarakenteesta riippumatta. 

Pohjoismaisten kuntaorganisaatioiden hallintarakennetta käsittelevät tutkimuk- 
set ovat harvinaisia. Pohjoismaissa sisäisesti tuotettua tarkastusta on vain suurissa 
kaupungeissa ja maakohtaisesti eniten Suomessa (Jöhannesdöttir, Kristiansson, Sipi- 
läinen & Koivunen 2018)”. Johnsen ym. (2004a) tarkastelivat Norjaa ja Suomea ai- 
neistoilla, jotka oli kerätty 1996 ja 2000 välisenä aikana. Tuolloin molemmissa maissa 
suosittiin relationaalista sopimista kunnallisessa tilintarkastuksessa, vaikka Suomes- 
sa tilintarkastus oli avattu kilpailutuksille. 

Markkinakilpailutuksen lähtökohtana on kilpailuttaa palveluntarjoajia annetuil- 
la kriteereillä, jotka liittyvät pääsääntöisesti hintaan ja laatuun. Kilpailutusten hin- 
taa laskeva vaikutus ulottuu myös kuntien omistamiin yrityksiin (Axén, Tagesson, 
Shcherbinin, Custovic & Oidanic 2019). Pohjoismaista tilintarkastusta käsittelevässä 
kirjallisuudessa tilintarkastuskilpailutuksia on tutkittu erityisesti Ruotsin kunnissa. 
Niistä 72 prosenttia valitsi tilintarkastajan alhaisimman tarjotun hinnan perusteella 
(Tagesson ym. 2015). Alhaisimman hinnan käyttöä valintakriteerinä ennusti alhainen 
poliittinen kilpailu ja tiettyjen puolueiden valta-asema. Sen sijaan tarjousten määrä 
vähensi hinnan käyttöä päätöskriteerinä. Tagesson ym. (2015) havaitsivat myös, että 
kuntaa hallitsevilla puolueilla voi olla preferenssejä tilintarkastustoimiston suhteen. 
Havainto voi olla tärkeä, sillä vähäinen poliittinen kilpailu ennustaa alhaista tar- 
jousten määrää julkisissa hankintakilpailutuksissa yleisemmin (Broms, Dahlström 
& Fazekas 2019). Suomalaista ja norjalaista aineistoa hyödyntävässä tutkimuksessa 
Johnsen ym. (2004a) havaitsivat, että kilpailuttaminen laski tilintarkastuksen hintoja 
Suomessa. Norjassa, jossa kilpailutusta ei ollut sallittu, hintataso säilyi vakaana sa- 
mana ajankohtana. He tulkitsivat, että Suomessa hintatason lasku voi olla seurausta 
alihinnoittelusta tai kilpailun myötä lisääntyneestä tehokkuudesta. Martikainen ym. 
(2002) havaitsivat, että hinta ei näytä olevan ainoa valintakriteeri, vaan kunnat pai- 
nottavat valinnassaan kokonaisedullisuutta, johon kuuluu hinnan lisäksi muitakin 
tekijöitä. Tarkastajan valinnassa merkittävin kriteeri näyttää olevan tarkastajan koke- 
mus kuntakentästä. Lisäksi he totesivat, että valintaprosessissa näyttää olevan jonkin 
verran ongelmia kilpailullisesta näkökulmasta. Kuntien pyytämien tarjousten määrä 


7 Suomessa kunnallistalouden valvonta jäsentyy seuraavasti: sisäistä valvontaa on sisäinen 


tarkkailu ja sisäinen tarkastus, ulkoista valvontaa on tarkastuslautakunta ja ulkoinen tilintarkas- 
tus (Myllymäki 2007). 

vaihteli kolmen ja kolmentoista välillä, keskiarvon ollessa viisi. Tarjouksia kunnat sai- 
vat keskimäärin kuitenkin vain kahdelta yhteisöltä. 


Kuntatilintarkastuksen laatu ja tilintarkastuskertomukset 


Johnsen ym. (2004) mukaan tilintarkastuksen kilpailuttaminen voi heikentää tilin- 
tarkastuksen laatua. Tarkastellessaan kuntien tilintarkastuskertomuksia vuosilta 
2009-2013 Paananen ym. (2020) havaitsevat, että 33 prosenttia tilintarkastuskerto- 
muksista on mukautettuja. He tulkitsevat, että tämä empiirinen löydös on huolestut- 
tava kuntien johtamisen, kuntien laskentatoimen ja tilintarkastuksen näkökulmasta. 

Kuntalain 125$:n mukaan tilintarkastajan on annettava valtuustolle kultakin ti- 
likaudelta kertomus, jossa esitetään tarkastuksen tulokset. Lisäksi JTT-lain 7 $ edel- 
lyttää, että tilintarkastaja antaa jokaiselta tilikaudelta tilintarkastuskertomuksen. 
Paananen (2016) tarkastelee tilintarkastuskertomuksia 137 kuntayhtymässä vuodelta 
2011. Pitkä raportointiviive, suuri tarkastustoimisto ja suuri tilintarkastusasiakkaan 
koko selittävät mukautetun tilintarkastuskertomuksen esiintymistä. Velkaantunei- 
suus, suuri tilintarkastusasiakkaan koko ja vastuunalaisen tilintarkastajan miessuku- 
puoli selittävät mukautusta kertomuksessa, jossa valtuustolle esitetään tarkastuksen 
tulokset. 

Suomessa kuntatilintarkastuksen laatua ovat tutkineet Leppänen, Ojala, Oulasvir- 
ta ja Saastamoinen (2017). He havaitsivat, että KHT-tutkinto ammatillisen pätevyyden 
mittarina nosti kosmeettisen tuloksenohjauksen todennäköisyyttä tilinpäätöksessä. 
Sen sijaan tilintarkastajan naissukupuoli laski tuloksenohjauksen todennäköisyyttä, 
mikä on linjassa niiden tutkimusten kanssa, joissa on havaittu naistilintarkastajien 
olevan miehiä konservatiivisempia (ks. esim. Ittonen, Vähämaa & Vähämaa 2013). 


Tilintarkastuskäytäntö (Audit activities) 


Tilintarkastuksen ja sen laadun ymmärtämiseksi olisi keskeistä tarkastella (tilin- 
tarkastajaan ja tarkastuskohteeseen liittyvien tekijöiden lisäksi) tilintarkastukseen 
käytäntöjä. Tilintarkastajat käyttävät tehtävässään ammatillisista harkintaa ja ovat 
vuorovaikutuksessa tarkastuskohteen kanssa. Vaikka tilintarkastusta ohjaa hyvä ti- 
lintarkastustapa ja alalle on luotu kansainvälisiä standardeja ohjaamaan toimintaa, 
on tilintarkastuksen käytännöissä ja menetelmissä todettu jonkin verran vaihtelua 
muun muassa tilintarkastusyhteisöjen välillä (Knechel ym. 2013). Samoin tilintarkas- 
tajien välillä on eroja kokemuksessa, osaamisessa ja erikoistumisessa. 
Tilintarkastusprosesseja ja tilintarkastajien työskentelyä on tutkittu yksityisellä 
sektorilla useista näkökulmista. Esimerkiksi asiakkaaseen liittyvien riskien ja tar- 
kastustehtävien kompleksisuuden on havaittu vaikuttavan tarkastusmenetelmien 

valintaan, tarkastukseen varattavaan aikaan ja siihen, kuinka kokeneita tarkastajia 
tilintarkastusyhteisö valitsee keskuudestaan hoitamaan tiettyä tehtävää. Tutkimus- 
kirjallisuudessa on myös tarkasteltu tilintarkastajien käyttämiä analyyttisiä mene- 
telmiä sekä tarkastusaineiston keräämistä ja arvioimista. Näitä asioita on kuitenkin 
tutkittu lähinnä yksityisellä sektorilla (Knechel ym. 2013), mutta Pohjoismaissa ei 
juurikaan kuntasektorilla. 


Tuloksellisuuden tarkastus 


Tuloksellisuudentarkastuksen keskittyy ”kolmen e:n” arviointiin: economy, efficiency 
ja effectiveness (Ahlenius 2000), jotka voidaan suomentaa termeillä taloudellisuus, 
tuottavuus ja vaikuttavuus. Ylimpien tarkastuselinten kansainvälinen järjestö, Inter- 
national Organisation of Supreme Audit Institutions (INTOSAI) on kuvannut tulok- 
sellisuuden tarkastusta näin: 


Performance audit is oriented towards examining the performance, 
economy, efficiency and effectiveness of public administration. Performance 
audit covers not only specific financial operations, but the full range of 
government activity including both organisational and administrative 
systems. (INTOSAI, 1997, section 4.2.) 


Kuten tässä INTOSAI:n määritelmässä todetaan, tuloksellisuuden tarkastaminen ei 
rajoitu tiettyihin taloudellisiin toimintoihin, vaan kattaa laajasti valtion- tai kun- 
nallishallinnon sekä organisatoristen että hallinnollisten järjestelmien tarkastuksen. 
Tuloksellisuudentarkastus on nähty usein tarkasteluna siitä, saako kunta vastinetta 
käyttämilleen rahoille (”value for money”). Esimerkiksi Sinervon (2011, 32) mukaan 
on ”kuntalaisten oikeus, että heidän verorahansa käytetään tehokkaasti”. Tulokselli- 
suustarkastus on normatiivisessa mielessä siten nykyisin hyvin pitkälti toiminnan ja 
taloudenpidon tuloksellisuuden arvottamista eli sen tehokuuden ja vaikuttavuuden 
arviointia.’ 

Suomen kunnissa tuloksellisuuden tarkastus kuuluu tarkastuslautakunnan teh- 
täviin, mutta myös Valtiontalouden tarkastusvirasto voi kohdistaa kuntiin tuloksel- 
lisuuden tarkastusta. Tarkastuslautakunnan tehtävänä on arvioida valtuuston aset- 
tamien tavoitteiden saavuttamista ja toiminnan tuloksellisuutta. Arviointi sisältää 
talousarvion toteutumisen tarkastelua kuitenkaan rajoittumatta siihen. Tarkastus- 
lautakunnan tulee erityisesti nostaa esille niitä valtuuston asettamia tavoitteita, jotka 
eivät ole toteutuneet. Tuloksellisuudenarvioinnin laajuutta on vähitellen kasvatettu 
siten, että tilivelvollisuus (accountability) ja lakien, säännösten ja ohjeiden mukaisesti 


18 Ks. Kulla 2018. 

toimiminen (compliance) on otettu mukaan arviointiin, kuten myös kunnan omaan 
säädösvallan käyttöön kytkeytyvä tuloksellisuusarviointi.'? 

Pohjoismainen tuloksellisuuden tarkastusta käsittelevä kirjallisuus on keskit- 
tynyt pitkälti valtioiden kuntiin kohdistamaan tarkastukseen (Grönlund ym. 2011; 
Reichborn-Kjennerud 2014; Reichborn-Kjennerud & Johnsen 2018; Skærbæk 2009). 
Johnsen ym. (2001) on tarkastellut kunnallista tuloksellisuuden tarkastusta Norjassa 
ja Suomessa. Suomalaiset kokivat, että tuloksellisuuden arviointi on käytännöllinen 
ja rationaalinen julkishallinnon työkalu, mutta sillä on vähemmän arvoa kunnanval- 
tuutetuille tuloksellisuuden arvioinnissa. Myös norjalaiset näkivät arvioinnin hyö- 
dyttävän kunnallishallintoa, julkishallinnon kontrollia ja kehittämistä. 


Johtopäätökset ja jatkotutkimustarpeet 
Johtopäätökset 


Tämän artikkelin keskeinen kontribuutio on luoda ensimmäinen kattava kokonai- 
sesitys teemoista, joita pohjoismaisessa kuntatilintarkastusta käsittelevässä kirjal- 
lisuudessa on nostettu esiin. Tutkimuskirjallisuus jäsennettiin Johnsen ym. (2004b) 
käsitteellisen viitekehyksen mukaisesti. Tutkimuksessa tunnistetiin myös lukuisia 
piirteitä, jotka puuttuivat Johnsenin ym. (20040) viitekehyksestä. 

Institutionaalisella tasolla voidaan sanoa, että pohjoismaisen kuntatilintarkas- 
tuksen yhteinen piirre on ammattimaisen ja poliittisen tarkastuksen yhdistäminen. 
Tarkastuksen ja valvonnan toteuttamistavoissa on maakohtaisia erityispiirteitä. Kir- 
jallisuuskatsaus osoittaa, että aiheen empiirinen tutkimus on painottunut Ruotsiin ja 
jossakin määrin Suomeen, kun taas muut Pohjoismaat ovat jääneet vähäisemmälle 
huomiolle. 

Tutkimuskirjallisuus osoittaa, että epäsymmetrisellä informaatiolla on yhteyksiä 
tarkastuskohteen tuottaman informaation läpinäkyvyyteen ja laatuun. Tilintarkas- 
tuskertomuksista on suomalaisen tutkimuksen perusteella löytynyt yllättävän paljon 
mukautuksia. Tyypillisesti laskentatoimen tutkimuksessa koko on yhteydessä kor- 
keampiin agenttikustannuksiin. Tältä osin katsauksen tutkimukset päätyvät ristirii- 
taisiin tuloksiin. Kuntatilintarkastuksessa tilintarkastajan riippumattomuus on jää- 
nyt vähäiselle huomiolle. 

Myös tilintarkastustoimeksiantojen alihinnoittelua on käsitelty kuntatilintarkas- 
tustutkimuksessa. Kuntatilintarkastusten kilpailutuksista on tunnistettu, että tilin- 


19 Ks. tuloksellisuuden arvioinnista kunnallisen itsehallinnon kontekstissa Uoti & Heikkilä 


2019. 

tarkastuksen hinta on keskeinen kilpailutuskriteeri ja tilintarkastuksen hinta on las- 
kenut kilpailutusten myötä. Sen sijaan laatukriteereihin ei ole kiinnitetty huomiota. 


Jatkotutkimustarpeet 


Vaikka tilintarkastusten kilpailutuksilla on merkittävä rooli, kilpailutuksista on vä- 
hän tietoa ja niiden sisällöt ja käytännöt ovat tutkimuksellisesti ”musta laatikko”. 
Tarkastuslautakunnan ja tilintarkastajan välistä vuorovaikutusta ja neuvotteluita 
olisi kiinnostavaa analysoida: yhtäältä tarkastuslautakunta valmistelee tilintarkasta- 
jan kilpailutuksen ja valinnan, toisaalta tilintarkastajan tuottamia tietoja käytetään 
tarkastuslautakunnan arviointikertomuksen valmistelussa ja tilintarkastaja voi an- 
taa neuvoja tarkastuslautakunnalle. Tätä tilintarkastajan ja tarkastuslautakunnan 
keskinäistä dynamiikkaa on toistaiseksi analysoitu tutkimuskirjallisuudessa vähän. 
Tarkastuskohteen sijainnin vaikutuksista on vähän tutkimusta, vaikka sillä voi olla 
merkitystä esimerkiksi tilintarkastusyhteisön kilpailutuksissa. Johnsen ym. (2004b) 
tarkastelivat kirjallisuuskatsauksessaan tilintarkastusta sekä kuntien muuta arvioin- 
tia ja valvontaa agenttiteorian ja transaktiokustannusteorian viitekehyksessä. He esit- 
tivät, että tarvittaisiin lisää empiiristä tutkimusta tilintarkastuksen ulkoistamisen 
vaikutuksista tilintarkastajan riippumattomuuteen ja tuloksellisuuden tarkastukseen. 
Vaikka Johnsenin ym. (2004b) katsauksesta on aikaa, tuloksellisuuden tarkastuksen 
osalta tutkittavaa olisi vielä paljon. 

Arviointilautakuntien (sekä muiden poliittisesti valittujen kuntatason toimijoiden) 
tarkastustoimintaa on käsitelty pohjoismaisessa tutkimuskirjallisuudessa vähemmän 
kuin valtiontalouden tarkastusvirastojen toimintaa”. Tästä huolimatta tuloksellisuu- 
den tarkastusta käsittelevästä kirjallisuudesta nousee esiin teemoja, joita olisi perus- 
teltua käsitellä laajemmin tulevissa, tarkastuslautakuntia koskevissa tutkimuksissa. 
Esimerkiksi Reichborn-Kjennerud ja Johnsen (2011) ovat todenneet, että tulokselli- 
suuden tarkastuksessa tarkastaja joutuu kaksoisrooliin toimiessaan samanaikaisesti 
ikään kuin ulkopuolisena tarkastajana ja kehittämisagenttina. Siinä missä kehittä- 
minen vaatii yleensä läheistä yhteistoimintaa kehittämiskohteen edustajien kanssa, 
tarkastajan rooli vaatii etäisyyden säilyttämistä. Tarkastajan riippumattomuus tar- 
kastuskohteesta voi vaarantua, jos arviointiin käytettävät menetelmät edellyttävät 
arvioitavana olevan kohteen edustajien osallistumista. Tämä ei välttämättä ole aina 
edes itsehallinnollisen kunnan edun (kuntalaki 39 $, kohta 3) mukaista, vaikka myös 


2" Grönlund ym. (2011) tarkastelivat tutkimuksessaan Ruotsin valtion tarkastusviraston 150:tä 


tuloksellisuuden tarkastusta koskevaa raporttia ryhmitellen ne sisällöllisesti kuuteen pääryh- 
mään ja kolmeen alaryhmään. Luokittelussa havaittiin, että valtaosa tuloksellisuuden arvioinnis- 
ta liittyi muuhun kuin kolmeen e:hen. Sitä tärkeämpiä teemoja ovat hallinto (kuinka johto orga- 
nisoi, monitoroi, koordinoi ja raportoi toiminnastaan), järjestelmä, tavoitteet, empiriaperusta ja 
menettelytapasuositukset. 

kunnan toiminnan tarkoituksenmukaisuutta tulee oikeudellisen sääntelyn mukaan 
(Suomessa kuntalaki 121.2 $, kohta 2) laajalti arvioidakin. 

Tilintarkastuskriteerien etukäteismäärittely voi vaikeuttaa kuntatilintarkastusta, 
minkä vuoksi aihetta olisi syytä tutkia lisää”. Myös tuloksellisuuden tarkastus kaipaa 
lisätutkimusta, sillä sitä on kritisoitu kohdistumisesta enemmän prosessien tarkas- 
tukseen kuin varsinaisen tuloksellisuuden arviointiin (Thiel & Leeuw 2002). Proses- 
seihin keskittyminen voi tapahtua myös sisällön kustannuksella (Johnsen ym. 2001; 
Morin 2001, 2004; Thiel & Leeuw 2002). 

Tilintarkastajan ja tarkastuskohteen edustajien välistä vuorovaikutusta ja neuvot- 
teluja ei ole juurikaan analysoitu pohjoismaisessa kirjallisuudessa. Tätä tutkimuskir- 
jallisuuden haaraa ei nostettu esille Johnsen ym. (2004b) katsauksessa. Sitä vastoin 
esimerkiksi Knechel ym. (2013) esittelee tilintarkastajan ja asiakkaan välisen neu- 
vottelun yhtenä merkittävänä kirjallisuudenhaarana. Tiedetään, että tilintarkastajat 
keskustelevat ja neuvottelevat asiakkaidensa kanssa tilinpäätösraporttien yksityiskoh- 
dista ja että muun muassa kontekstuaaliset tekijät ja tilintarkastajalle kertynyt tar- 
kastus- ja neuvottelukokemus vaikuttavat näihin neuvotteluihin. Kirjallisuudessa on 
tarkasteltu muun muassa, kuinka tilintarkastustoimeksiannon kesto vaikuttaa osa- 
puolten suhteelliseen neuvotteluasemaan. Myös neuvottelustrategioiden on todettu 
vaikuttavan neuvottelujen lopputulokseen (Knechel ym. 2013). Tämänkaltainen vuo- 
rovaikutuksen tarkastelu olisi hyödyllistä myös kuntasektorilla, jossa tilintarkastusta 
määritteleviä osapuolia on enemmän ja agenttiteorian kuvaamat agentti-päämiessuh- 
teet voivat olla monitahoisempia kuin yksityisellä sektorilla (ks. Paananen ym. 2020). 


2 Reichborn-Kjennerud ja Johnsen (2011) nostavat esiin vaatimuksen määrittää tarkastuskri- 


teerit ja -menetelmät etukäteen, sillä on mahdollista, että ne rajoittavat tarkastuksessa käytettävää 
tarkastusaineistoa epätarkoituksenmukaisesti. Tämä voi puolestaan heikentää tuloksellisuuden 
tarkastuksen sidosryhmille tuottaman tiedon arvoa. 

Luottamusta vai valvontaa? 


Tapaustutkimus OKM:n valtionavustusten 
valvonnan kehittämisestä 


Mikko Lilja, Lasse Oulasvirta ja Jaakko Rönkkö 


Artikkelissa tarkastellaan valtionapuja luottamuksen ja valvonnan käsitteiden ja nii- 
den tarkoituksenmukaisen mitoittamisen näkökulmasta. Artikkeli perustuu vuosina 
2017—2018 tehtyyn tapaustutkimukseen opetus- ja kulttuuriministeriön toimialan val- 
tionavuista. Päähuomio tapaustutkimuksessa on luottamuksen ja valvonnan käsit- 
teissä sekä niiden välisten yhteyksien problematisoinnissa. Luottamus tai sen puute 
valtionapujen saajiin nähden muodostuu erilaisten valvontamekanismien tuottaman 
informaation perustalta. Luottamus tulee ansaita, eikä sitä tapaustutkimuksessa teh- 
tyjen havaintojen pohjalta voida nähdä valvonta- ja tarkastusmenettelyitä poissulke- 
vana elementtinä. Valvonnan ja luottamuksen suhde on moniulotteinen, ja niiden vä- 
listen yhteyksien järjestely edellyttää kontingenssiteoreettista soveltamistapaa, jossa 
tasapainoillaan tapauskohtaisesti luottamuksen ja valvonnan mitoituksissa toimivan 
kombinaation löytämiseksi. 

Mikko Lilja, Lasse Oulasvirta ja Jaakko Rönkkö 


Johdanto 


Tampereen yliopiston tutkijat toteuttivat selvityksen opetus- ja kulttuuriministeriön 
toimialan harkinnanvaraisten valtionavustusten ja valtionosuuksien valvonnan ja 
tarkastustoiminnan kehittämiseksi vuonna 2017. Tässä artikkelissa kuvataan selvi- 
tyksen keskeisiä johtopäätöksiä ja päätelmien taustalla vaikuttavia keskeisiä valvon- 
nan ja tarkastuksen käsitteitä. Artikkelin päähuomio suuntautuu luottamuksen ja 
valvonnan käsitteisiin sekä niiden välisten yhteyksien problematisointiin. 

Loppuraportissa esitettiin ministeriölle useita kehittämisehdotuksia valtionapujen 
valvonnan ja tarkastuksen kehittämiseksi. Ehdotukset koskivat muun muassa tarkas- 
tuksen- ja valvonnan suunnittelujärjestelmän kehittämistä strategiseen suuntaan ris- 
kiperusteiseksi, valtionavustussääntöjen ja menettelyjen yhtenäistämistä, rahoituksen 
saajien omavalvonnan kehittämistä, uuden valvontayksikön perustamista, integroi- 
dun tietovarannon kehittämistä sekä ulkoisen tilintarkastuksen ja sisäisen tarkas- 
tuksen lisäämistä, jotta valtionosuusviranomaisella on valtakunnallisesti arvioiden 
luotettava ja ajantasainen käsitys rahoitettavan toiminnan oikeellisuudesta. Ohjelmis- 
torobotiikan käyttöönotto erityisesti valtionavustuksissa nähtiin keinona prosessien 
tehostamiseen. Robotiikka-automaatiolla voidaan lisätä ja kohdentaa uudelleen val- 
vontaan käytettäviä resursseja. Integroitu tietovaranto, joka sisältäisi sekä VOS-jär- 
jestelmän että OPH:n keräämät tiedot, tarjoaisi toisessa vaiheessa robottiautomaation 
ja tekoälyn mahdollistaman analytiikan VOS-seurannassa. Selvitykseen sisältyi myös 
pohjoismainen vertailu, sillä tanskalainen riskiperusteinen ja dialogiin perustuva val- 
vonta tuettuna ammattimaisella ulkoisella tilintarkastuksella tarjoaa hyvän referens- 
sin kotimaisen valvonnan ja tarkastuksen kehittämiseen. 

Selvityksen loppuraportti luovutettiin ministeriölle helmikuussa 2018. Tämä ar- 
tikkeli hyödyntää selvityksen aikana hankittua ja kerättyä monipuolista dokumentti- 
ja haastatteluaineistoa. Tarkastelu rajautuu siihen osaan aineistoa ja analyysiä, joka 
keskittyi pohtimaan luottamuksen ja valvonnan sekä vakiintuneen toimintakulttuu- 
rin välisiä suhteita ja ongelmia. 

Artikkeli perustuu edellä mainittuun tapaustutkimukseen. Sen tarkoitus on ana- 
lysoida valtionapurahoituksen ongelmatiikkaa ja kehittämistä. Tästä näkökulmasta 
sillä on myös kehittämistutkimuksen tiedonintressi. Siinä kysytään, missä määrin 
on tarkoituksenmukaista kehittää reaaliaikaista valvontajärjestelmää jälkikäteisten 
kontrollijärjestelmien ja tarkastamisen sijaan. Toisaalta se selvittää, missä määrin ra- 
hoituksen saajien omavalvonnan kehittäminen on edellytys luottamuksen kulttuuril- 
le. Analyysi nojautuu valvontakulttuurin ja luottamuksen käsitteisiin, joita pyritään 
tulkitsemaan case-tapauksen valossa. 

Artikkelin aloittaa lyhyt käsite- ja kirjallisuuskatsaus. Seuraavassa osiossa seloste- 
taan tapaustutkimuksen konteksti ja menetelmät. Sen jälkeisessä osiossa kootaan eri 

tekijät, joiden hallinta on edellytyksenä valvonnan ja luottamuksen tasapainoiselle 
järjestelylle. Viimeisessä osiossa selostetaan tapaustutkimuksen johtopäätökset val- 
vonnan kehittämisen näkökulmasta. 


Käsitteet ja kirjallisuuskatsaus 


Perinteisesti johdon tekemä valvonta on nähty toimintana, jonka avulla pyritään vä- 
hentämään tavoitteiden saavuttamiseen liittyvää variaatiota (Aaltola 2018). Samalla 
on jo pitkään huomioitu, että valvonnan tulee mahdollistaa niukkojen voimavaro- 
jen oikea suuntaaminen ja silti säilyttää toiminnan tuloksellisuuden ennakointi (ks. 
esim. Simons 1994). Sisäisen valvonnan määritteleminen on sen moninaisuuden ta- 
kia koettu ongelmalliseksi, ja siksi sillä on luontevasti useita määritelmiä. Toisaalta 
voidaan huomata, että tunnetuimpien määritelmien sisällöt vähintään kohtuullisesti 
limittyvät, jolloin sen ongelmallisuudesta huolimatta käsitteestä valitsee monilta osin 
yksimielisyys. Sisäiset tarkastajat ry (2020a) esittää kansainvälisiin viitekehyksiin pe- 
rustuen sisäiselle valvonnalle seuraavaa määritelmää: 


Sisäinen valvonta voidaan kuvata prosessina, jonka avulla pyritään varmis- 

tumaan organisaation tavoitteiden saavuttamisesta. Tavoitteet voidaan ryh- 

mitellä seuraaviin neljään luokkaan: 

e Strategiset — korkean tason tavoitteet, jotka ovat organisaation toiminta-aja- 
tuksen mukaisia ja sitä tukevia 

e Toiminnalliset — organisaation voimavarojen tehokas ja taloudellinen käyttö 

e Raportointia koskevat — raportoinnin luotettavuus 

e Vaatimustenmukaisuutta koskevat — sovellettavien lakien ja määräysten 
noudattaminen. 


Sisäinen valvonta käsittää kaikki toimenpiteet ja menettelyt, joiden avulla 
tavoitteiden saavuttaminen pyritään varmistamaan. Sisäiseen valvontaan 
kuuluvat organisaation sisäinen toimintaympäristö, tavoiteasetanta, riski- 
enhallinta, valvontatoimenpiteet, tiedonkulku ja viestintä sekä seuranta. 


Määritelmä korostaa prosessinomaisuutta ja tavoitteiden saavuttamisen varmistamis- 
ta. Tyypillisenä voidaan pitää myös tavoitteiden jakamista eri ryhmiin sekä sisäisen 
valvonnan osa-alueiden esittämistä. 

Sisäisen tarkastuksenkaan määritteleminen ei ole täysin ongelmatonta, koska esi- 
merkiksi eri puolilla maailmaa voi olla tarpeen painottaa eri asioita. Tästä huolimatta 
kansainvälisen sisäisten tarkastajien yhteisön (IIA) esittämä määritelmä on nykyisin 
laajasti käytössä. Sen mukaan sisäisen tarkastus määritellään seuraavasti (Sisäiset tar- 
kastajat ry 2020b): 

Sisäinen tarkastus on riippumatonta ja objektiivista arviointi- ja varmistus- 
sekä konsultointitoimintaa, joka on luotu tuottamaan lisäarvoa organisaa- 
tiolle ja parantamaan sen toimintaa. Sisäinen tarkastus tukee organisaatiota 
sen tavoitteiden saavuttamisessa tarjoamalla järjestelmällisen lähestymista- 
van organisaation riskienhallinta-, valvonta- sekä johtamis- ja hallintopro- 
sessien tehokkuuden arviointiin ja kehittämiseen. 


Edellä esitetyssä sisäisen tarkastuksen määritelmässä painottuvat muun muassa riip- 
pumattomuus, objektiivisuus ja lisäarvon tuottaminen. Lisäksi keskiössä on selkeä 
yhteys sisäiseen valvontaan ja riskienhallintaan. Näin voidaankin todeta, että sisäisen 
valvonnan ja sisäisen tarkastuksen käsitteet eroavat huomattavasti toisistaan, mutta 
kytkeytyvät silti toisiinsa. 

Kun viitataan yleisesti hyväksyttyyn sisäisen valvonnan määritelmään, viittauk- 
sen kohteena ovat usein tunnetut kansainväliset sisäisen valvonnan ja riskienhallin- 
nan viitekehykset. Näitä toisiaan lähellä olevia viitekehyksiä ovat esimerkiksi COSO 
Internal Control (COSO IC), COSO Enterprise Risk Management (COSO ERM) ja 
ISO 31000 Riskienhallinta (Suomen Standardisoimisliitto SFS ry. 2017). Kuten edellä 
todettiin, viitekehykset sisältävät varsin samankaltaisen sisäisen valvonnan ja riskien- 
hallinnan määritelmän (Jokipii 2010). 

Kansainvälisten viitekehysten mukaan sisäinen valvonta ja riskienhallinta kuva- 
taan tavoitteiden saavuttamista varmentavana prosessina. Viitekehyksistä voidaan 
löytää ajatus toiminnan tuloksellisuuden, vaatimustenmukaisuuden ja tiedon oikeel- 
lisuuden tärkeydestä organisaatioille. (International Federation of Accountants 2006.) 
Muita tunnistettavia elementtejä ovat valvontaympäristö, riskienarviointi, kontrollit, 
tiedonkulku sekä seuranta (COSO 2013). Yhtäläisyydestä voidaan myös johtaa ajatus 
mallien geneerisyydestä, eli mallit eivät voi antaa yksityiskohtaista organisaatiotasois- 
ta ohjeistusta. (Ks. esim. Länsiluoto, Jokipii & Eklund 2016.) 

Kuten sisäisen valvonnan myös johtamis- tai valvontakulttuurin määritteleminen 
on jossain määrin ongelmallista. Uudistettu COSO Internal Control — Integrated 
Framework Principles sisältääkin tekijöitä, joiden voidaan tulkita sisältyvän kaiken- 
laisten organisaatioiden valvontakulttuuriin ja sen arviointiin. Näitä tekijöitä ovat 
ainakin organisaation sitoutuminen rehellisyyteen ja eettisiin arvoihin, henkilöstön 
pätevyys sekä valvonnan asianmukainen järjestäminen. Edellisten lisäksi selkeät ja 
toimivat johtamis- ja valvontarakenteet sekä tilivelvollisuuden toteutuminen voidaan 
nimetä valvontakulttuurin tekijöiksi (COSO 2013). Johtamis- ja valvontakulttuuri on 
siten tulkittavissa perustaksi, jolle sisäinen valvonta organisaatiossa suunnitellaan ja 
jonka ohjaamana se toimeenpannaan. 

Valvontajärjestelmän toimivuudella ja luottamuksella on tunnistettu yhteys. Val- 
vottava voi esimerkiksi parantaa valvojan luottamusta omaa toimintaansa kohtaan 
osoittamalla uskottavasti kykynsä noudattaa annettuja ehtoja. Toisaalta oikeisiin 

asioihin keskittyvä ja yhteistyökykyinen valvonta voi parantaa valvotun luottamusta 
valvojaan. Tällöin keskinäinen kommunikointi voi aktivoitua ja ajantasaistua. Luot- 
tamus voidaan siis tulkita merkityksellisenä asiana myös valvonnan näkökulmasta. 
(Goold & Ouinn 1990, 54.) 

Viime vuosina omavalvonnan käsite on ollut vahvasti esillä julkisen toiminnan 
valvonnan kehittämisessä. Erityisesti maakuntalakiesitysluonnos (HE 15/2017 vp) 
nosti aiheen yleiseen keskusteluun. Luonnoksessa esitettiin muun muassa seuraavaa: 


Omavalvontaohjelma on osaltaan johtamisen väline. Omavalvonnalla tar- 
koitetaan järjestelyä, jonka avulla varmistetaan, että toiminta ja palvelut jär- 
jestetään lainsäädännön edellyttämällä tavalla. Sen tarkoituksena on myös 
varmistaa toiminnan ja järjestettävien palvelujen suunnitelmallisuus ja kor- 
keatasoinen asiakas- ja potilasturvallisuus ja muu laatu, palvelujen saavutet- 
tavuus sekä palveluja käyttävien henkilöiden yhdenvertaisuus. 


Omavalvonnalla odotetaan olevan siis olennainen merkitys hallinnon laadun turvaa- 
jana. Toisaalta on helppo tunnistaa, että monimutkaisessa toiminnassa pelkästään 
keskitettyyn tai jälkikäteiseen ulkopuoliseen valvontaan tukeutuminen on ongelmal- 
lista. Esimerkiksi rahoituksen saajan omavalvonnan kehittämisen tulisi merkitä myös 
jälkikäteisen valvonnan ylikorostuksen vähenemistä. Tausta-ajatuksena on, ettei ra- 
hoittaja kykene valvomaan riittävän tehokkaasti rahoituksen saajien toimintaa, ellei 
perustana ole rahoituksen saajien asianmukainen oma sisäinen valvonta. 

Organisaation itsensä toteuttama valvonta on siis keskeinen osatekijä tavoittei- 
den saavuttamisen varmistamisessa. Käytännössä monet rahoittajat (esim. Business 
Finland) pitävät kiinni oikeudesta tarkastaa jälkikäteen esimerkiksi, onko projekti- 
rahoituksissa noudatettu rahoittajan asettamia ehtoja. Tarkistusoikeudella voidaan 
nähdä ennaltaehkäisevä vaikutus, mutta toki ehtojen noudattaminen myös tosiasiassa 
on oltava mahdollista tarkistaa. 

Esimerkiksi Lilja (2016) on tutkinut mahdollisuutta sisäisen valvonnan ja riskien- 
hallinnan käyttämiseen hyödyntavoittelussa. Sisäinen valvonta voidaan tulkita yh- 
deksi tavaksi, jolla johto voi tuottaa hyötyä. Hyötyä voidaan tuottaa tavoitteiden 
saavuttamisen varmistamisella. Samalla tulee toki tunnistaa myös tuloksellisuuteen 
liittyvä mahdollinen potentiaali. Hyödyn tuottamisen mahdollisuus ohjaakin siten 
tunnistamaan riskienarvioinnin tärkeän roolin sisäisessä valvonnassa. (Lilja 2016, 
229-230.) 

Edellä mainitun sisäisen valvonnan viitekehyksen rinnalle on tarkennettu riskien- 
hallinnan viitekehys, joka nostaa juuri riskienhallinnan seikkaperäisempään tarkas- 
teluun (COSO 2017). Myös se on tarkoitettu universaaliksi viitekehykseksi, vaikka 
eräät tutkimukset osoittavat COSO:n mallien kokonaisvaltaisuudessaan ja alun pe- 
rin yritysmaailmasta lähteneinä kohtaavan hankaluuksia esimerkiksi siiloutuneessa 
valtionhallinnossa tai kunnallishallinnossa (Oulasvirta, Paananen, Kiviaho & Sand- 


131 


Mikko Lilja, Lasse Oulasvirta ja Jaakko Rönkkö 


ström 2014; Oulasvirta & Anttiroiko 2017). Toisaalta valvonnassa ja riskienhallin- 
nassa voidaan erottaa erilaisia maturiteetin eli kehittyneisyyden portaita, joita pitkin 
organisaatiossa voidaan edetä (Paape & Speklé 2012). 

Chalmers, Hay ja Khlif (2019) ovat kuitenkin tutkimukseen perustuen todenneet, 
että sisäisestä valvonnasta ja riskienhallinnasta voidaan saada merkittäviä hyöty- 
jä. Heidän tutkimuksensa mukaan sisäinen valvonta ja riskienhallinta voi kehittää 
hallintoa ja päätöksentekoa. Samoin Peterson (2018) on todennut, että tarkoituksen- 
mukainen sisäinen valvonta ja riskienhallinta on tärkeässä osassa organisaatioiden 
ongelmien vähentämisessä. Valvonta ja riskienhallinta täytyy kuitenkin kontin- 
genssiteorian hengessä sovittaa organisaatioiden sisäisiin ja ympäristöllisiin erityis- 
piirteisiin (Gordon, Loeb & Tseng 2009; Woods 2009; Mikes & Kaplan 2013). Näistä 
lähtökohdista tämä tapaustutkimus tutkii valtionapurahoituksen valvontaa ja riskien- 
hallintaa ministeriön organisaatiossa ja sen toimialalla. 


Tutkimusmenetelmä ja case-kohteen kuvaus 


Tämän artikkelin tutkimusmenetelmänä on tapaustutkimus. Se perustuu yhden ta- 
pauksen ja tapausympäristön tutkimiseen pääosin kvalitatiivisin menetelmin, do- 
kumenttianalyysiin, tutkimuksen ohjausryhmän kokouskeskusteluihin sekä haas- 
tatteluihin tukeutuen (Yin 1994). Tutkimuksessa haastateltiin sekä rahoituksen 
antajatahon että saajatahon edustajia. Haastattelut toteutettiin puolistrukturoidulla 
teemahaastattelumallilla. Haastateltavien valintaa ohjasivat OKM:n edustajien kans- 
sa pidetyt suunnittelukokoukset. Varsinaisia haastatteluja tehtiin OKM:ssä (4 kpl), 
OPH:ssa (4 kpl), Tredussa (2 kpl) ja Karvissa (2 kpl). Paikan päällä toteutetut henkilö- 
haastattelut nauhoitettiin ja litteroitiin. Lisäksi kaikista pidetyistä palavereista tehtiin 
muistiinpanoja. 

Tutkimuksen taustalla oli tilanne, jossa Opetushallituksessa hoidetaan minis- 
teriössä tehdyn työnjaon mukaan kuntasektorin valtionosuuksien myöntäminen ja 
toimeenpano, kun taas ministeriön toiminta painottuu harkinnanvaraisten valtion- 
avustusten myöntämiseen, valvontaan ja tarkastuksiin. Valtionavustuslain 15 $:n mu- 
kaan valtionapuviranomaisen on huolehdittava valtionavustuksen asianmukaisesta ja 
riittävästä valvonnasta hankkimalla valtionavustuksen käyttö- ja seurantatietoja sekä 
muita tietoja samoin kuin tekemällä tarkastuksia. OKM:n myöntämien valtionavus- 
tusten tarkastus jakaantuu taloustarkastukseen ja avustuksen myöntämistä valmis- 
televan esittelijän asiatarkastukseen. Valtionavustuslajit jakautuvat kahteen pääryh- 
mään eli yleis- ja erityisavustuksiin. Yleis- ja erityisavustuksen tarkastamisessa ei ole 
käytännössä tämän tutkimuksen näkökulmasta suurta eroa. 

Laskennallinen valtionosuusjärjestelmä noudattaa opetus- ja kulttuuritoimen ra- 
hoituslainsäädäntöä. Laskennallisia valtionosuuksia lakisääteisistä tehtävistä jaetaan 
kunnille ja muille palvelujen järjestäjille opetus- ja kulttuuritoimen rahoituksesta an- 
netun lain, vapaasta sivistystyöstä annetun lain, museolain sekä teatteri- ja orkesteri- 
lain perusteella. Koulutuksen järjestäminen on säännösten mukaisesti luvanvaraista, 
ja kulttuurin rahoituksen saajat sekä osa liikunnan rahoituksen saajista hyväksytään 
ensin valtionosuuden saajiksi. Laskennallisessa valtionosuussysteemissä toteute- 
taan ajantasaisesti rahoituksen valvontaa osana OPH:n hoitamaa rahoitusprosessia. 
Opetushallituksen valtionosuusyksikön vastuulla on laskennallisen valtionosuusjär- 
jestelmän tarvitsema tiedonkeruu ja tietovarannon ylläpito, rahoituksen laskenta ja 
maksatus oppilaitosten ylläpitäjille ja muille laskennallisten valtionosuuksien saa- 
jille (museot, teatterit jne.). Toisaalta valtionosuuksien saajien talouteen ja toimin- 
taan kohdistuva tarkastus kuuluu ministeriön työjärjestyksen mukaan ministeriön 
talousyksikölle (Opetus- ja kulttuuriministeriön asetus opetus- ja kulttuuriministe- 
riön työjärjestyksestä 30.4.2014/359). VOS-puolella on tarkastettu ammatillista kou- 
lutusta (ml. oppisopimuskoulutus), vapaata sivistystyötä, perus- ja lukiokoulutusta, 
ulkomaankouluja sekä orkesteri- ja teatterisektoria. Haastattelujemme perusteella 
laskennallisissa valtionosuuksissa esiintyneet ongelmat ovat olleet lähinnä väärin- 
käytöstapauksia, joita on tullut ilmi ammatillisessa oppisopimuskoulutuksessa. Vää- 
rinkäytöstapaukset ovat liittyneet hyväksyttävien oppilaiden määriin yksikköhinta- 
rahoitusta mitoitettaessa, yksikköhintarahoitukseen lisän tuovien erityisoppilaiden 
määriin sekä ulkomaisiin kouluihin ja niiden kotimaisen valtionosuuden ehdot täyt- 
tävien oppilaiden määriin. 

Valtionosuuksien tarkastuksen volyymi on ollut vähäinen, mikä on perustunut 
luottamukseen ja siihen, että valtionosuusviranomaisen lakisääteinen velvoite tarkas- 
tukseen ei ole niin voimakas kuin valtionavustuksissa. Valtionosuuksien tarkastus 
on kuitenkin olennaisilta osin liian vähäistä toiminnan laajuuteen nähden - tämä on 
todettu ministeriön sisäisen tarkastuksen tekemissä arvioinneissa (SITA 2017). Luot- 
tamuksen kulttuuri ei ole toisaalta heijastunut samalla tavalla valtionavustusten saa- 
jiin, jotka jakautuvat kaikkiin yhteiskunnan sektoreihin, kuntien lisäksi kolmanteen 
sektoriin ja yksityisen sektoriin. 

Ministeriön eli rahoittajan näkökulmasta valvonnalla on kaksi perustarkoitusta eli 
valvoa, että: 

1) raha on käytetty siihen tarkoitukseen, johon se myönnetty, ja että mahdolli- 
sia ao. kustannusten tukikelpoisuusehtoja on noudatettu, ja että 

2) raha on käytetty toiminnan tavoitteisiin nähden vaikuttavasti, tarkoituk- 
senmukaisesti ja kustannustehokkaasti. Tähän liittyy myös se, että annetut 
ao. tiedot ovat oikein ja luotettavat. 

Valtionosuussektorilla isoa muutosta merkitsi vuonna 1993 toteutettu kuntasektorin 
valtionosuusjärjestelmän uudistus, joka perustui korostetusti kuntien itsehallinnon 
voimistamiseen ja yksityiskohtaisen valtionapujen valvonta- ja tilitysjärjestelmän lak- 
kauttamiseen. Uudistus heijasti siirtymistä tarkasta valvontakulttuurista luottamuk- 
sen kulttuuriin eli siihen, että itsehallinnolliset kunnat toimeenpanevat lakisääteiset 
tehtävät lähtökohtaisesti huolellisesti ja kuntalaisten parhaaksi. Luottamus siis raken- 
tuu pitkälti sen varaan, että itsehallinnolliset kunnat ja kuntalaiset oman valvontan- 
sa avulla varmistavat lakisääteisten toimintojen lainmukaisuuden. Voimassa olevan 
kuntalain (410/2015) 123 §:n 3 kohdan mukaan myös tilintarkastajan on tarkastettava, 
ovatko valtionosuuksien perusteista annetut tiedot oikein, näin siis myös opetus- ja 
kulttuuritoimen valtionosuuksien suhteen. 

Opetus- ja kulttuuritoimen rahoituslain 58 $ mukaan kunnan, kuntayhtymän ja 
yksityisen toiminnan järjestäjän on toimitettava valtionapuviranomaiselle rahoituk- 
sen määräämiseksi tarvittavat talousarvioon, taloussuunnitelmaan, tilinpäätökseen 
ja toimintakertomukseen perustuvat tiedot sekä muut rahoituksen määräämiseksi 
tarpeelliset kustannuksia, toiminnan laajuutta ja rahoituksen perusteena käytettäviä 
muita suoritteita koskevat tiedot. Valtionapuviranomainen päättää näiden tietojen oi- 
keellisuuden toteamiseksi suoritettavista rahoituksen saajan talouteen ja toimintaan 
kohdistuvista tarkastuksista. Opetus- ja kulttuuriministeriö voi antaa tarkastuksen 
Opetushallituksen tehtäväksi. Valtionapuviranomainen voi antaa tarkastuksen myös 
ulkopuolisen tilintarkastajan tehtäväksi. Käytännössä näitä ulkopuolisen tilintarkas- 
tajan tarkastuksia on haastattelujen mukaan tilattu hyvin vähän, joten tähän asti niil- 
lä ei ole ollut valvonnan kannalta laajempaa merkitystä. 

VAS-rahoituksessa eli harkinnanvaraisten valtionavustusten kohdalla myöntämi- 
sen perusteita, valvontaa ja takaisinperintää säätelee yleislakina valtionavustuslaki 
(27.7.2001/688). Valtionavustuslain 8 $:n nojalla olisi mahdollista antaa valtioneuvos- 
ton asetuksella tarkempia säännöksiä lain soveltamisalaan kuuluvan valtionavus- 
tuksen talousarvion mukaisesta myöntämisestä, maksamisesta ja käytöstä. OKM:n 
hallinnonalalla ei ole ollut käytäntönä valmistella mainittuja asetuksia. OKM:n hal- 
linnonalalla tuen ehdot on määritetty tarkasti ministeriön antamissa yleisavustusten 
ja erityisavustusten ohjeissa. Valtion talousarviossa voi olla edelleen valtionavustus- 
ten tarkoituksiin ja käyttöön liittyviä sitovia määräyksiä (Laki valtion talousarviosta 
423/1988, Asetus valtion talousarviosta 1243/1992). Valtionavustusten kategoriassa ra- 
hoituslainsäädäntö sekä toisaalta valtionavun myöntäjäviranomaisen päätökset mää- 
rittävät tiukasti rahan käytön tarkoitukset ja ehdot päinvastoin kuin laskennallisten 
valtionosuuksien kategoriassa. VAS-rahoituksessa enemmän kuin puolet jää kuiten- 
kin selvityksemme tekoaikaan ministeriön tarkastustoiminnan ulkopuolelle. Minis- 
teriön tarkastustoimen tekemä valtionavustusten taloustarkastus kattoi esimerkiksi 
vuonna 2016 euromääräisesti 48 prosenttia ministeriön valtionavustusten volyymistä 
ja niiden kappalemäärästä yhden viidesosan (OKM tarkastustoimesta saatu tieto). 


134 


Luottamusta vai valvontaa? 


Luottamusta vai kontrollia? 


Tässä tapaustutkimuksessa tehtyjen päätelmien perusteella vaikuttaa siltä, että luot- 
tamuksen ja saajien autonomian korostaminen on myös osa vallitsevaa käytäntöä 
harkinnanvaraisten valtionavustusten järjestelmässä. Tässä kategoriassa luottamus- 
perusteisuus aiheuttaa ongelmia, jollei luottamukseen nojautumisen käytänteen 
asianmukaisuutta riittävästi todenneta. Myös selvityksen aikana esillä olleet valtio- 
navustusten väärinkäytöstapaukset ja niitä koskevat oikeustapaukset vahvistavat tä- 
män ongelman rahoituksen valvonnassa. Selvityksessä saadut tiedot vahvistivat myös 
toisen ongelmakohdan eli sen, että hallinnonalan yksikkörajojen ylittävän yhteistyön 
puute haittaa valvonnan ja tarkastuksen tehokkuutta. 

Luottamukseen vahvasti nojaavaan valvontakulttuuriin sisältyy riskejä (vrt. 
COSO 2014 ja COSO 2017), jollei luottamuksen perusteltavuutta todenneta käytän- 
nössä riittävän usein ja riittävässä laajuudessa. Alla oleva kuvio 8.1 korostaa sitä, että 
luottamuksen rakentumiseen vaikuttavat eri osapuolet ja että rahoituksen saajien luo- 
tettavaksi todennettu omavalvonta vaikuttaa luottamusprosessissa positiivisesti. 


Rahoituksen 
myöntäjän Tarkastus 
sisäinen valvonta 


Saajan 
omavalvonta 


Luotettava informaatio 


Luottamus 


Kuvio 8.1. Luottamuksen rakentuminen. 

Selvityksemme johtopäätöksiin lukeutui ehdotus, että valvonta- ja tarkastusresurssit 
tulee kohdistaa OKM:n hallinnonalan tavoitteiden ja tehdyn riskiarvioinnin kannalta 
tarkoituksenmukaisesti. Saatujen rahojen käyttöön liittyvän tiedon läpinäkyvyys ja 
yleinen saatavuus todettiin myös tärkeäksi seikaksi.' 

Tavoitteena on oltava saattaa rahoittajan valvonta ja tarkastus, rahoituksen saajien 
omavalvonta sekä luottamus saajien rahankäyttöön tehokkaalla tavalla tasapainoon. 
Tähän liittyvät seikat selostetaan seuraavissa jaksoissa: 1) ennakollisen, jatkuvan ja 
jälkikäteisen kontrollin tasapaino, 2) ulkoinen tilintarkastus, 3) saajan kokonaisval- 
tainen valvonta sekä 4) sisäinen tarkastus johdon valvonnan apuna. 


1) Ennakollinen, rahoitusprosessien aikainen ja jälkikäteinen valvonta 


Ennakollinen ja ennaltaehkäisevä valvonta on usein kustannustehokkaampaa kuin 
jälkikäteinen valvonta, jossa korjataan tapahtuneita virheitä, jolloin sama asiaa teh- 
dään siis kahdesti. Pelkästään keskitetyn ja jälkikäteisen valvonnan varaan raken- 
taminen ei siten ole optimaalinen tapa kehittää valvontaa. Rahoituksen saajan oma- 
valvonnan kehittäminen merkitsee myös jälkikäteisen valvonnan ylikorostuksen 
vähenemistä. Toisaalta tämänsuuntainen kehitys edellyttää rahoituksen saajien aktii- 
vista ohjaamista ja mahdollisesti velvoitetta kehittää ja ylläpitää tarkoituksenmukais- 
ta omaa sisäistä valvontaa ja riskienhallintaa. Tausta-ajatuksena on realismi, jonka 
mukaan rahoittaja ei pysty valvomaan riittävän hyvin olemassa olevilla resursseilla 
rahoituksen saajien toimintaa, ellei perustana ole rahoituksen saajien asianmukainen 
oma sisäinen valvonta (ja mahdollisesti myös omavalvontasuunnitelma). 

Rahoituksen aikaista valvontaa edistäisivät uudet määräykset ja ohjeet saajien oma- 
valvontavelvoitteista erityisesti valtionavustuspuolella (lakisääteisten valtionosuuk- 
sien saajilla on jo lainsäädännöllä asetetut velvoitteet itsearviointiin). Samoin voitai- 
siin ohjeistaa jatkuvan kommunikaation ylläpitoon myöntäjätahon ja rahoituksen 
saajien välillä, jolloin saajien omavalvonta tulisi paremmin seurantaan. 


' Selvityksen mukaan (OKM 2017, 65): ”Valtionavustustoiminnan läpinäkyvyyden ja proses- 


sin tehokkuuden kannalta on tärkeätä, että tiedot avustusohjelmista, avustettavasta toiminnasta, 
myönnetyistä avustuksista ja avustetun toiminnan tuloksellisuudesta avataan helppokäyttöi- 
sesti kaikkien saataville. Tätä varten luodaan kansallinen valtionavustustietovaranto ja ryhdy- 
tään toteuttamaan siihen tukeutuvia yhteisiä palveluja. Valtionavustustietovaranto perustuisi 
viranomaisten avustustoiminnan yhteiseen tietoarkkitehtuuriin. Se sisältäisi kaiken olennaisen 
avustusprosessissa syntyvän tiedon, mukaan lukien asiakastiedon, ja olisi kaikkien avustustoi- 
mintaan kytkeytyvien viranomaisten käytettävissä. Tiedonsiirrot viranomaisten operatiivisista 
avustusjärjestelmistä tapahtuisivat reaaliaikaisesti rajapintojen kautta Suomi.fi-palveluväylää 
hyödyntäen”. 

2) Ulkoisen tilintarkastuksen kehittäminen 


Jälkikäteinen tarkastus, kun se on rahoituksen saajien tiedossa, toimii myös ennalta- 
ehkäisyn välineenä ohjaus- ja valvontajärjestelmässä. Tämän valvontavälineen roolia 
voitaisiin lisätä velvoittamalla rahoitusten saajia hankkimaan tilintarkastajalta var- 
mennusraportti. Kyseessä ei siis olisi tavanomainen lakisääteinen tilintarkastus vaan 
niin sanottu liitännäispalvelu, jonka valtionavun saaja hankkii (ks. Tilintarkastuslaki 
2015/1141 ja JHTT-yhdistys 2017). Kansainvälisen liitännäispalveluja koskevan stan- 
dardin (ISRS 4400) mukaan erikseen sovittuja toimenpiteitä koskevan toimeksiannon 
tavoitteena on, että tilintarkastaja suorittaa ne tilintarkastuksen luonteiset toimenpi- 
teet, joista tilintarkastaja ja yhteisö sekä mahdolliset kolmannet osapuolet ovat erik- 
seen sopineet, sekä raportoi tekemänsä havainnot (IFAC 2017). 
Tähän ratkaisuun liittyy seuraavia etuja: 

e Ulkopuoliset auktorisoidut tilintarkastajat voisivat varmentaa kattavasti 
suurimpien rahoitusten saajien sovittujen ehtojen noudattamisen. 

e Tarkastuksen laatu varmennettaisiin vaatimalla sen toteuttamista talou- 
delliseen informaatioon kohdistuvien erikseen sovittujen toimenpiteiden 
suorittamisesta annetun kansainvälisen standardin (IFAC 2017: ISRS 4400) 
mukaisesti. 

e Ammattitilintarkastajien tekemillä rahoituksensaajien hakemuksiin koh- 
distuvilla tarkastuksilla on todennäköisesti luottamusta lisäävä ja saajien 
omavalvontaa tehostava vaikutus. 


Selvityksessä suositeltiin harkitsemaan tietyn avustusmäärän ylittävien päätösten 
yhteyteen vaatimusta tilintarkastajan raportista ennen maksatusta. Tällä voidaan 
saada merkittäviä hyötyjä valvonnan kokonaisuuden tehostamisessa. Selvityksessä 
ehdotettujen varmennusraporttien perusteella OKM:n hallinnonalan keskitetty val- 
vontayksikkö voisi kohdentaa omia tarkastuksiaan ja mahdollisia kenttäkäyntejään 
riskiperusteisesti saajaorganisaatioihin. 

Selvityksessä ehdotettiin myös opetus- ja kulttuuritoimen rahoituksesta ja va- 
paasta sivistystyöstä annettujen lakien laskennallisten valtionosuuksien kohdalla jäl- 
kikäteisen tarkastuksen volyymin laajentamista siten, että tietty osuus koulutuksen 
ja kulttuurin eri sektoreiden järjestäjistä tulee tarkastettua vuosittain. Tarkastuksia 
tulee voida toteuttaa myös kohteissa, joiden kohdalla ei ole epäilyä tai piirteitä rahoi- 
tuksen käyttötarkoituksen vastaisesta toiminnasta. Näin valtionosuusviranomaisella 
on valtakunnallisesti arvioiden perusteltu käsitys rahoitettavan toiminnan oikeelli- 
suudesta. Tässä tarkoitetuttuja tarkastuksia tekisivät oman tarkastustoiminnan lisäk- 
si myös valtionapuviranomaisen toimeksiannosta hyväksytyt ulkoiset tilintarkastajat 
erillisen varmennuspalvelun muodossa 

3) Kokonaisvaltainen saajien valvonta 


Yhtenä haastatteluihin perustuvana kehittämisehdotuksena esitettiin, että jatkossa 
rahoitus tarkastetaan kokonaisuutena saajakohtaisesti. Tarkastusten kohdistaminen 
olisi lähtökohtaisesti riskiperusteista, jotta niukat valvontaresurssit saadaan optimaa- 
lisesti hyödynnettyä. Valtionosuuksien saajien valvontaa tehostetaan erityisesti niissä 
toiminnoissa, joissa on havaittu väärinkäytöksiä (erityisesti ammatillisessa koulutuk- 
sessa) (ks. JHTT-yhdistys 2016). 

VOS-rahoituksessa on yhä enemmän toiminnan suorituksia ja tuloksia koskevia 
elementtejä. Valtionosuuksien ajantasaisessa valvonnassa voitaisiin käyttää ohjelmis- 
torobotiikka, joka automaattisesti tiedottaa esimerkiksi oppisopimuskoulutettavissa 
ja rahoituksen perustana olevissa suoritemäärissä tapahtuvat muutokset ajantasai- 
sesti. Haastattelujen mukaan (6.11.2017) OKM:n tarkoitus onkin lisätä strategisuutta 
avustamisessa esimerkiksi niin, että sama avustuksen saaja ei saisi enää yleisavustusta 
ja useaa eri erityisavustusta saman vuoden aikana - rahoitusta ajateltaisiin siis aiem- 
paa paremmin kokonaisuutena. 

Yllä esitettyjä kehitysehdotuksia täydentää valtionavustusten saajien haastatteluis- 
sa esiin noussut toivomus päästä pirstaleisesta projektikohtaisesta rahoituksen ha- 
kemisesta ja projektitoteutuksista suurempiin kokonaisuuksiin, joissa lähtökohtana 
olisi saajan strateginen, proaktiivinen ja riittävän pitkäjänteinen kehittäminen. Ro- 
botiikka saattaisi vapauttaa valvojia ja tarkastajia myös paikan päälle saajien luokse 
tehtäviin kenttäkäynteihin nykyistä enemmän. Ministeriön yhteisestä taloustarkas- 
tuksesta saadun tiedon avulla voitaisiin edesauttaa myös hallinnonalan substanssi- 
osastojen asiatarkastamista: mitä enemmän valvonta pystyy tuottamaan tietoa ennen 
kuin uusia avustuksia myönnetään, sen parempi. Erityisesti taloustarkastus tuottaa 
tietoa siitä, onko taloudellinen tarveharkinta onnistunut jälkikäteen arvioituna. 

Hallinnonalan virastojen toiminnassa tarkastustoimen resursointi, menettelytavat 
ja tulkinnat ovat vaihdelleet huomattavasti. Tavoitteena tulisi olla, että OKM:ssä ja 
sen hallinnon alaisissa virastoissa olisi jatkossa samat avustusehdot ja rajoitukset sekä 
yhteneväinen menettelytapa. Myös työnjakoa tulisi tarkistaa. Nykyinen työnjako, jos- 
sa tarkastustoimen laatiman perintäpäätöksen ratkaisee osasto, ei ole kaikilta osin on- 
gelmaton. Rahoituksen myöntämisessä tunnistetun läheisyyskysymyksen hallintaa 
voitaisiin kehittää niin, että otettaisiin käyttöön esittelijöiden rotaatio. Rahoituksen 
saaja ja antaja voivat tulla vuosien mittaan liian läheisiksi, jolloin objektiivisuus voi 
kärsiä. Seurauksena voi olla vääränlainen luottamuksen kulttuuri. 


4) Johdon valvonta ja sisäinen tarkastus 


Riskienhallinta on osa viraston johtamisen ja toiminnan prosesseja sekä niiden suun- 
nittelua ja seurantaa. Päätöksentekoa varten tarvitaan ajantasainen, oikea ja riittävän 

kattava käsitys riskeistä. Riskienhallinta korostuu muutostilanteissa, kun luodaan 
uusia toimintamalleja ja luovutaan vanhoista. Johdon näkemys sisäisen valvonnan 
ja riskienhallinnan merkityksestä ja toimiminen esimerkkinä luo perustan hyvän 
hallinnon toimivuudelle koko organisaatiossa. Ministeriöiden riskienhallinnan tulee 
kattaa myös ohjauksessa olevista virastoista, talousarvion ulkopuolella olevista val- 
tion rahastoista, valtion liikelaitoksista ja valtionyhtiöistä ministeriölle mahdollisesti 
aiheutuvat riskit. ( Valtiovarainministeriö 2017.) 

Talousarvioasetuksen (1243/1992) 69 $:n mukaan viraston ja laitoksen johdon on 
huolehdittava siitä, että virastossa ja laitoksessa toteutetaan sen talouden ja toiminnan 
laajuuteen ja sisältöön sekä niihin liittyviin riskeihin nähden asianmukaiset menette- 
lyt. Hyvin toimiva sisäinen valvonta ja riskienhallinta muodostavat parhaimmillaan 
asianmukaisen, tasapainoisen ja kaikki olennaiset osa-alueet kattavan prosessin ta- 
voitteiden toteutumisen varmistamiseksi. Toimivan sisäisen valvonnan ja riskienhal- 
linnan tavoitteena on näin ollen samalla rahoituksen vaikuttava ja muutenkin asian- 
mukainen käyttö. 

Koska ei voitane odottaa, että OKM:n hallinnonalan toteuttama valvonta- ja tar- 
kastustyö voisivat turvata sellaisenaan rahoituksen saajien hyvän hallinnon toteutu- 
misen, hyvä sisäinen valvonta on pyrittävä saamaan myös osaksi rahoituksen saajien 
johtamista (ks. Lilja 2016). Rahoituksen saajien ohjaamisella kehittämään ja ylläpi- 
tämään tarkoituksenmukaisesti omaa sisäistä valvontaansa on olennainen merkitys 
valvontakokonaisuuden kehittämisessä. (Vrt. esim. maakuntalakiluonnoksen oma- 
valvonta-ajattelu, HE 15/2017.) 

Johtamiseen kytkeytyvän sisäisen valvonnan ohella tarkastustoimijoilla on tärkeä 
osa tavoitteiden saavuttamisen varmistamisessa: 1) sisäinen tarkastus arvioi ja pyr- 
kii tuomaan kehitysehdotuksia prosessien kehittämiseksi, 2) valvontayksikkö tekee 
rahoituksen saajiin kohdistuvia tarkastuksia, ja 3) tilintarkastajien toteuttamat lii- 
tännäispalvelut täydentävät kokonaisuutta. Kokonaisuudessa huomioidaan myös oh- 
jelmistorobotiikan mahdollisuudet ja riskit automaattisen valvonnan järjestämises- 
sä, jolloin valvontaa pyritään kehittämään ajantasaisempaan ja ennaltaehkäisevään 
suuntaan. Tämä mahdollistaisi virheiden estämisen tai korjaamisen nopeasti ja pie- 
nentäisi virheiden lykkäytyneestä korjaamisesta aiheutuvia negatiivisia vaikutuksia. 
Sisäinen valvonta muodostuu monista erilaisista osa-alueista, joiden toteutumista on 
tarpeen arvioida systemaattisesti (COSO 2013, ks. myös esim. Lilja 2016). Kuviossa 8.2 
havainnollistetaan sisäisen valvonnan monikerroksisuutta. 

/ Jatkuva valvonta ja tiedon 
— oikeellisuuden kontrollointi ` 
robotiikkaa hyödyntäen 


Keskitetty 
tarkastusyksikkö 
(min. 10—15 htv 


Kuvio 8.2. Sisäisen valvonnan monikerroksisuus. 


Sisäisen tarkastuksen tehtävä on tukea organisaatiota sen tavoitteiden saavuttami- 
sessa tarjoamalla järjestelmällisen lähestymistavan organisaation riskienhallinta-, 
valvonta- sekä johtamis- ja hallintoprosessien tehokkuuden arviointiin ja kehittämi- 
seen (Sisäiset tarkastajat ry 2017). Tehtävänä on muun muassa tarkastaa ohjauksessa 
olevien virastojen sisäistä valvontaa ja riskienhallintaa (vrt. Valtiovarainministeriö 
2017). Ministeriön ja OPH:n nykyiset sisäisen tarkastuksen resurssit ovat riittämättö- 
mät edellä mainitun tehtävän ja muun muassa hallinnonalan rahoituksen laajuuden 
ja merkittävyyden kannalta. Hankkeen aikana OPH:ssa on yksi sisäinen tarkastaja 
ja ministeriössä yksi sisäinen tarkastaja, jonka työstä huomattava osa menee rahoi- 
tuksen väärinkäytöksiä käsitteleviin oikeusprosesseihin ministeriön edustajana. Si- 
säisen tarkastuksen tehokkuutta lisäisi hallinnonalan yhteisen sisäisen tarkastuksen 
yksikön perustaminen OKM:n ylimmän johdon alaisuuteen, koska tällöin työ olisi 
kohdennettavissa aiempaa suunnitelmallisemmin. 


Johtopäätökset 


Tapaustutkimuksessa OKM:n valtionapujen valvonnan ja tarkastuksen organisointiin 
ja toteuttamistapoihin löydettiin useita kehittämisehdotuksia, jotka kietoutuivat luot- 
tamuksen ja valvonnan käsitteiden ympärille. Haastatteluissa ja dokumenttiaineiston 
analyysissä todettiin, että johdonmukainen ja kustannustehokas sisäinen valvonta 
sekä tarkastustoiminta edellyttävät riskiperusteisen tarkastusresurssien kohdentami- 
sen edelleen kehittämistä. Selvityksessä todettiin, että hallinnonalalle perustettavalla 

integroidulla valvontayksiköllä koordinoidun strategisen ja riskiperusteisen suunnit- 
telun edellytykset paranisivat. Havainnoista voidaan päätellä, että valvontatoiminnan 
ja organisaation ydintoiminnan kiinteällä yhteydellä voidaan havaita olevan valvon- 
nan tuloksellisuuteen positiivisia vaikutuksia. Toisaalta integroitu valvontayksikkö 
saattaisi vaikuttaa positiivisesti rahoituksen tuloksellisuuden ja vaikuttavuuden ar- 
viointiin. Selvityksessä tarkoituksenmukaisimpana organisointivaihtoehtona nähtiin 
valtionosuuksien valvonnan ja valtionavustustarkastusten yhdistämistä hallinno- 
nalan integroituun valvontayksikköön. Valvontayksikön olisi mahdollista kohdistaa 
riskiperusteisesti tarkastuksia rahoitusta saaviin yksiköihin. Tarkastus voisi kohdis- 
tua kaikkiin relevantteihin näkökulmiin (toiminta, talous, vaatimustenmukaisuus, 
raportointi). Tarkastuksessa käytäisiin tällöin lähtökohtaisesti läpi rahoituksen saajan 
kaikki hallinnonalalta myönnetyt rahoitukset. 

Jälkikäteisvalvonnan uudelleenorganisoinnin ohella valvontatoiminnan koko- 
naisvaltaisessa kehittämisessä on syytä kiinnittää huomiota myös ohjeistuksen sel- 
keyteen, eheään tiedonkulkuun sekä tarkastuskohteiden tukemiseen jo rahoituksen 
haku- ja käyttövaiheissa. Tapaustutkimuksessa todettiin, että hallinnonalan valtio- 
navustusten ehtoihin, rajoituksiin ja valvontaan olisi tarkoituksenmukaista lisätä yh- 
denmukaisia sääntöjä ja menettelyjä. Tämä auttaisi valvontayksikön valvontaa, ja se 
voitaisiin toteuttaa ministeriön ja OPH:n omilla määräyksillä, ohjeilla ja päätöksillä. 
Havainto on linjassa kansainvälisten sisäisen valvonnan viitekehysten määritelmiin 
sisäisestä valvonnasta, sillä myös ne tunnistavat informaation ja tiedonkulun kiinteä- 
nä osana sisäistä valvontaa (ks. COSO 2013). 

Kun valtionapujen saajaorganisaatio saa sekä valtionosuuksia että valtionavus- 
tuksia, tutkimuksessa tehtyjen havaintojen perusteella harkinnanvaraisten val- 
tionavustusten valvontatyötä tekevillä tulisi olla pääsy siihen järjestelmään, johon 
valtionosuuksista on kerätty raportointitietoa. Tämä takaisi osaltaan yhtenäisen tieto- 
varannon rahoituksen valvonnassa. Rahoituksen kokonaistarkastelu saajakohtaisesti 
edesauttaisi sitä, että niukat valvontaresurssit saadaan optimaalisesti hyödynnettyä. 
Tarkastustoiminnan kustannustehokkuusnäkökulma nousi siten myös tässä tapaus- 
tutkimuksessa havaintojen keskiöön. 

Sisäisen valvonnan keskeisiin kohdealueisiin erityisesti julkisen sektorin organi- 
saatioissa voidaan lukea erilaisten esteellisyyskysymysten hallinta. Tapaustutkimuk- 
sessa havaittiin, että myös OKM:n kohdalla rahoituksen myöntämisessä tunnistetun 
läheisyyskysymyksen hallintaa tulisi kehittää. Tämä voitaisiin toteuttaa esimerkiksi 
siten, että otetaan käyttöön valtionavustusten esittelijöiden rotaatio tietyin väliajoin. 
Näin varmistettaisiin se, että yksittäinen valmistelija ei voi liian pitkään valmistella 
samojen saajien hakemuksia ja tarkistaa valtionavustusten selvityksiä. Kontrollinäkö- 
kulmasta menettelytapa voidaan luokitella ennaltaehkäiseväksi kontrolliksi, sisäistä 
valvontaa vahvistavaksi mekanismiksi sekä keinoksi vähentää vääränlaista luotta- 
musta. 

Robotiikka-automaation ja tekoälyn kustannushyödyt ja toteutusmahdollisuudet 
rahoituksen seurannassa ja ennaltaehkäisevässä monitoroinnissa olisivat ilmeisiä. 
Robotiikka-automaatiolla voitaisiin lisätä ja kohdentaa uudelleen valvontaan käytet- 
tävää resurssia. Tapaustutkimuksessa suositeltiin ensivaiheessa ohjelmistorobotiikan 
käyttöönottoa erityisesti valtionavustuksissa ja tätä varten robottiautomaation pilo- 
tointia. Automatisoitujen valvontamekanismien kehittyessä robottiautomaation rooli 
saattaa tulevaisuudessa kasvaa varsin merkittävään rooliin organisaatioiden sisäisessä 
ja ajantasaisessa valvonnassa. 

Tässä tutkimuksessa esiin nostetuista keskitettyä valvontaa puoltavista näkökul- 
mista huolimatta pelkästään keskitetyn valvonnan varaan rakentaminen ei myös- 
kään tämän tutkimuksen kohdeorganisaation näkökulmasta ole optimaalista. Ra- 
hoituksen saajien omavalvonnan kehittäminen merkitsisi jälkikäteisen valvonnan 
ylikorostumisen vähentämistä. Rahoituksen saajia voidaan aktiivista ohjata ja vel- 
voittaa kehittämään sekä ylläpitämään tarkoituksenmukaista omaa sisäistä valvontaa 
ja riskienhallintaa ministeriön ja OPH:n omilla määräyksillä, ohjeilla ja päätöksillä. 
Tällaisilla mekanismeilla kohdeorganisaatioissa olisi mahdollista varmistua valvonta- 
menettelyiden kattavuudesta läpi organisaatioiden eri tasojen ja toimintojen. Tämä 
olisi omiaan tukemaan laadukkaan sisäisen valvontajärjestelmän rakentumista. Tut- 
kimusten valossa juuri valvonnan ja riskienhallinnan menettelyiden toimeenpanon ja 
jalkauttamisen (ks. mm. Oulasvirta & Anttiroiko 2017 ja siinä mainittu kirjallisuus) 
onnistuminen liittyy läheisesti paitsi organisaation piirteisiin myös sen sovittamiseen 
laajempaan ympäristöön, OKM:n tapauksessa ministeriön oman organisaation lisäk- 
si rahoituksen saajaorganisaatioiden oman valvonnan tilaan ja kehittämiseen. 

Myös ulkoiselle tarkastustoiminnalle annettiin tässäkin tutkimuksessa keskeinen 
rooli toimivan kokonaisvalvontajärjestelmän muotoutumisessa. Selvityksessä päädyt- 
tiin suosittelemaan tietyn avustusmäärän ylittävien päätösten yhteyteen vaatimus- 
ta auktorisoidun tilintarkastajan raportista ennen maksatusta. Tällä voitaisiin saa- 
da merkittäviä hyötyjä valvonnan kokonaisuuden tehostamiseksi. Näiden ulkoisten 
tarkastajien laatimien varmennusraporttien perusteella OKM:n hallinnonalan kes- 
kitetty valvontayksikkö voisi kohdentaa omia tarkastuksiaan ja mahdollisia kenttä- 
käyntejään riskiperusteisesti saajaorganisaatioihin. 

Tapaustutkimuksen yhtenä arviointikohteena on sisäisen tarkastuksen toiminto. 
Sisäisen tarkastuksen osalta selvityksessä päädyttiin esittämään hallinnonalan yhtei- 
sen sisäisen tarkastuksen yksikön perustamista OKM:n ylimmän johdon alaisuuteen. 
Tällainen organisointitapa on nähty myös aiemmissa tutkimuksissa sisäisen tarkas- 
tuksen tuloksellista järjestämistä tukevaksi mekanismiksi (ks. Rönkkö 2019). Kes- 
kitetyllä yhteisellä sisäisen tarkastuksen yksiköllä voitaisiin yhtenäistää ja kohdistaa 
entistä paremmin hallinnonalan sisäisen tarkastuksen voimavarat. Ottaen huomioon 
riippumattoman sisäisen tarkastuksen tuoman lisäarvon hallinnonalan sisäisessä 
valvonnassa ja EU-varojen valvonnassa, selvityksessä päädyttiin ehdottamaan sisäi- 

sen tarkastuksen henkilöstövoimavarojen lisäämistä. Suositus on linjassa hyvän hal- 
linnon suositusten kanssa (ks. esim. Arvopaperimarkkinayhdistys 2020). 

Kokonaisuutena tapaustutkimus nosti esiin lukuisia valvonnan ja tarkastuksen 
organisointiin ja käytännön menettelytapoihin liittyviä kehitysehdotuksia ja havain- 
toja. Valvonnan ja luottamuksen käsitteiden yhteydestä artikkeli esitti, että luottamus 
rakentuu erilaisten valvontamekanismien tuottaman informaation myötä. Luottamus 
tulee siten ansaita, eikä sitä tapaustutkimuksessa tehtyjen havaintojen pohjalta voida 
nähdä valvonta- ja tarkastusmenettelyitä poissulkevana elementtinä. Valvonnan ja 
luottamuksen suhde on moniulotteinen. Käsitteiden välisten yhteyksien tapauskoh- 
tainen järjestely edellyttää kontingenssiteoreettista soveltamistapaa, jossa tasapainoil- 
laan tapauskohtaisesti luottamuksen ja valvonnan laajuudella toimivan kombinaation 
löytämiseksi. 

Valtiontuet ja niiden valvonta 
Euroopan unionissa 


Jani Wacker 


Artikkelissa tarkastellaan valtiontukien oikeudellista sääntelyä ja valvontaa Euroopan 
unionissa. Valtiontuella tarkoitetaan julkisesta taloudesta yksityisille yrityksille suun- 
nattua tukea. Euroopan unionin oikeussääntelyssä valtiontukiin suhtaudutaan melko 
tiukasti: lähtökohta on, että valtiontuen myöntäminen on kiellettyä, ellei sitä erikseen 
sallita. Valtiontukien EU-oikeudellisella sääntelyllä on tarkoitus estää kilpailun vääris- 
tyminen unionin sisämarkkina-alueella. Valtion myöntämien tukien lisäksi valtiontuki- 
sääntelyn piiriin kuuluvat myös esimerkiksi kuntien myöntämät avustukset. Vuoden 
2020 koronaviruspandemian vuoksi Euroopan komissio ilmoitti tilapäisesti joustavoit- 
tavansa valtiontukisääntelyä koskevaa tulkintalinjaansa. 

Johdanto 


Valtiontuki tarkoittaa Euroopan unionin terminologiassa julkisten varojen kanavoi- 
mista yritysten taloudelliseen toimintaan. Valtiontuessa ei siis ole kyse valtion EU:lta 
saamasta tuesta tai muusta valtioon kohdistuvasta tukitoimesta, vaan sen sijaan val- 
tiolta tai muulta julkisyhteisöltä yritykselle suuntautuvasta tuesta. Euroopan unionis- 
sa valtiontukipolitiikka on osa kilpailupolitiikkaa, jolla tähdätään unionin sisämark- 
kinoiden moitteettomaan toimivuuteen (Siikavirta & Parikka 2010, 1). 

Artikkelissa valtiontukia tarkastellaan oikeudellisesta näkökulmasta. Tutkimus- 
tehtävänä on systematisoida ja tulkita niitä oikeudellisia säännöksiä, joilla säännel- 
lään valtiontukien myöntämistä ja valvontaa. Kirjoituksen tavoitteena on tehdä selkoa 
valtiontukien myöntämisen oikeudellisista reunaehdoista, joita erityisesti Euroopan 
unionin oikeussääntelystä seuraa. Koska tarkoituksena on selvittää valtiontukia kos- 
kevaan päätöksentekoon sekä tukien valvontaan osallistuvien toimijoiden asemaa ja 
tehtäviä, voidaan artikkelin tarkastelunäkökulmaa kutsua tältä osin institutionaali- 
seksi. Metodologiselta luonteeltaan artikkeli on lainopillinen eli oikeusdogmaattinen. 
Keskeisenä tarkastelun kohteena on näin ollen valtiontukia sääntelevän voimassa ole- 
van oikeuden sisältö. 

Kirjoituksessa tehdään selkoa EU:n valtiontukisääntelyn tarkoituksesta, keskei- 
sestä sisällöstä sekä valtiontukien valvonnasta. Valvonnan osalta tarkastellaan en- 
sisijaisesti sitä valvontaa, joka kohdistuu valtiontukia myöntävien suomalaisten vi- 
ranomaisten toimintaan. Artikkelissa pohditaan myös EU:n valtiontukinormien 
merkitystä Suomen täysivaltaisuuden kannalta. Kirjoituksen loppupuolella käsitel- 
lään koronaviruspandemian vaikutuksia valtiontukisääntelyyn ja sen soveltamiseen, 
sillä artikkelin kirjoittamishetkellä vuonna 2020 asia on ajankohtainen pandemian 
vuoksi myönnettyjen poikkeuksellisten tukien vuoksi. 


Valtiontukisääntelyn tausta ja tavoitteet 


Euroopan taloudellisen yhdentymisen keskeinen idea on ollut yhteismarkkinoiden to- 
teuttaminen, jolla tarkoitetaan yhteisönsisäisten kaupankäynnin esteiden poistamista 
ja yhteisen markkina-alueen muodostamista. Y hteismarkkinoiden ytimen muodosta- 
vat tulliliitto sekä niin sanottu neljän vapauden periaate eli tavaroiden, henkilöiden, 
palvelujen ja pääomien vapaa liikkuvuus. (Joutsamo, Aalto, Kaila & Maunu 2000, 
404-405; Wacker 2009, 70-71.) 

Unionia edeltäneessä Euroopan yhteisössä asetettiin 1980-luvun puolivälissä ta- 
voite yhteismarkkinoiden täysimääräisestä toteuttamisesta. Tätä varten käynnistet- 
tiin ohjelma sisämarkkinoiden loppuun saattamisesta vuoden 1992 loppuun men- 

nessä. Hankkeen myötä siirryttiin käyttämään yhteismarkkinoista (common market) 
nimitystä sisämarkkinat (internal market, single market). Euroopan komissio julkaisi 
vuonna 1985 lainsäädäntösuunnitelman eli niin sanotun valkoisen kirjan sisämark- 
kinoiden toteuttamisesta. Se johti Euroopan yhteisön perustamissopimuksen muu- 
toksiin, jotka toteutettiin vuonna 1987 voimaan tulleella Euroopan yhtenäisasiakir- 
jalla (Single European act). (Joutsamo ym. 2000, 6-10, 404-408; Ojanen 2016, 14.) 

Sisämarkkinoiden toteuttamisen eräs väline EU:ssa on kilpailuoikeudellinen lain- 
säädäntö, johon myös valtion tukitoimia koskeva oikeussääntely kuuluu. Oikeuden- 
alana kilpailuoikeus sijoittuu julkisoikeuden ja yksityisoikeuden rajapintaan eli kil- 
pailuoikeudessa on piirteitä näistä molemmista oikeudenaloista. (Nykänen 2019, 28; 
Kuoppamäki 2018, 43; Joutsamo ym. 2000, 513-514.) Erityisesti valtiontukia koske- 
vassa säännöstössä voidaan nähdä julkisoikeudellisia piirteitä, sillä kyse on pitkälti 
kahden julkisen vallan edustajan - EU:n ja sen jäsenvaltion - keskinäissuhteen sekä 
näiden kahden tahon oikeuksien ja velvollisuuksien sääntelystä. 

Kuoppamäen mukaan valtiontukien sääntely on tärkeä osa Euroopan laajuisten 
yhteismarkkinoiden toimintaa. Valtiontukisääntelyn tarkoituksena on varmistaa, 
etteivät jäsenvaltioiden viranomaiset myönnä yhteisille sisämarkkinoille soveltu- 
mattomia ja kilpailua vääristäviä tukia. Alkio ja Hyvärinen toteavat, että Euroopan 
unionissa valtiontukien sääntely on kilpailupolitiikan keskeinen osa-alue ja yksi sisä- 
markkinaoikeuden kulmakivistä. (Kuoppamäki 2018, 65; Alkio & Hyvärinen 2016, 
17.) 

Valtiontukien sääntelyllä ja valvonnalla pyritään tehokkaaseen kilpailuun, vapaa- 
kaupan toimivuuteen sekä julkisten voimavarojen tuhlauksen estämiseen. Keskeise- 
nä tavoitteena on taata yrityksille tasapuoliset kilpailuedellytykset sisämarkkinoiden 
alueella. Kilpailun suojaamisen lisäksi tarkoitus on estää se, että jäsenvaltiot houkut- 
telisivat tukien avulla yrityksiä alueelleen. Säännöksillä pyritään näin ollen turvaa- 
maan yritysten välistä kilpailua, mutta samalla hillitsemään jäsenvaltioiden välistä 
kilpailua. (Alkio & Hyvärinen 2016, 20-21.) 

Euroopan komission vuonna 2005 julkaisemassa valtiontuen toimintasuunni- 
telmassa komissio muistutti, että valtiontuki ei ole ilmaista: valtiontuen rahoittavat 
lopulta veronmaksajat. Yritysten tukeminen julkisilla varoilla merkitsee sitä, että 
yhteiskunnan muiden toimintalohkojen rahoitus vähenee. Komission mukaan pe- 
rusteettomien ja valikoivien etujen antaminen joillekin yrityksille hidastaa tai estää 
markkinavoimien toimintaa, jolloin kilpailukykyisimmät yritykset eivät välttämättä 
menesty parhaiten. Valtiontukien ongelmana onkin pidetty juuri sitä, että ne häirit- 
sevät markkinoilla yritysten välillä tapahtuvaa niin sanottua luovan tuhon proses- 
sia, jossa vain kustannustehokkaiden ja innovatiivisten yritysten kuuluu menestyä. 
(Euroopan komissio 2005; OECD 2010, 20; Alkio & Hyvärinen 2016, 21.) Valtion- 
tukisääntelyn uudistamista koskevassa tiedonannossaan vuonna 2012 komissio lau- 
sui, että Euroopassa vallinneen talous- ja rahoituskriisin myötä on tärkeää, että julki- 

sia menoja olisi kohdennettava tehokkaammin ja vaikuttavammin kasvua tukevaan 
politiikkaan (Euroopan komissio 2012; Alkio & Hyvärinen 2016, 22-23). 


Valtiontukien kielto EU-oikeudellisena lähtökohtana 


Valtiontukien EU-oikeudellisen sääntelyn kulmakivi löytyy Euroopan unionin toi- 
minnasta tehdyn sopimuksen’ (SEUT) 107-109 artikloista. Vaikka Euroopan unionin 
sekä aikaisemman Euroopan yhteisön perussopimuksia on vuosien varrella uudistet- 
tu, on valtiontukisääntelyn perussisältö pysynyt ennallaan aina alkuperäisestä vuo- 
den 1957 Euroopan talousyhteisön perustamissopimuksesta saakka (Traité instituant 
la Communauté économique européenne, 92-93 art.). Valtiontukisääntelyn merki- 
tyksen on kuitenkin sanottu olleen nykyistä vähäisempää Euroopan yhteisön ensim- 
mäisinä vuosikymmeninä. (Alkio & Hyvärinen 2016, 26.) 

Euroopan unionin oikeussääntelyssä käsite valtiontuki ei tarkoita pelkästään val- 
tionhallinnon maksamia tukia, vaan käsite pitää sisällään lähtökohtaisesti kaikkien 
julkisen sektorin toimijoiden myöntämät tuet. Euroopan unionin toiminnasta teh- 
dyn sopimuksen 107 artiklan 1 kohdassa tarkoitetulla ”valtion varoista myönnetyllä 
tuella” tarkoitetaan siis valtion viranomaisten myöntämien tukien lisäksi esimerkik- 
si kuntien ja maakuntien myöntämiä tukia. Myös julkisyhteisöjen määräysvallassa 
olevien yritysten myöntämät tuet voivat kuulua valtiontuen käsitteen piiriin, mikäli 
julkinen yritys ei ole tuesta päättäessään riippumaton, vaan tuesta on tosiasiallisesti 
päättänyt viranomainen. (Euroopan yhteisöjen ensimmäisen oikeusasteen tuomiois- 
tuin, yhdistetyt asiat T-92/00 ja T-103/00; Euroopan yhteisöjen tuomioistuin, asia 
C-248/84; Euroopan komissio 2016, kohta 48; Siikavirta & Parikka 2010, 18—19; Alkio 
& Hyvärinen 2016, 43-64; Työ- ja elinkeinoministeriö 2014, 3.) 

Valtiontuki voi olla muodoltaan esimerkiksi rahallinen avustus, verohelpotus, 
markkinahintaa edullisempi laina tai markkinahintaa alhaisempi vuokra tai myynti- 
hinta. (Työ- ja elinkeinoministeriö 2014, 3; Siikavirta & Parikka 2010, 21.) Veroetuuk- 
sien ja Euroopan unionin valtiontukisääntelyn välistä suhdetta käsiteltiin julkisuu- 
dessa runsaasti vuonna 2016, kun komissio totesi Irlannin antaneen Apple-yhtiölle 
laitonta veroetua 13 miljardin euron arvosta (Komission päätös 30.8.2016; Euroopan 
komission lehdistötiedote 30.8.2016; Yle Uutiset 30.8.2016). 

Valtiontukisääntelyn tärkein EU-oikeudellinen säännös on Euroopan unionin toi- 
minnasta tehdyn sopimuksen 107 artiklan 1 kohta, joka kuuluu sanatarkasti seuraa- 
vasti: ”Jollei perussopimuksissa toisin määrätä, jäsenvaltion myöntämä taikka valtion 
varoista muodossa tai toisessa myönnetty tuki, joka vääristää tai uhkaa vääristää kil- 


' Euroopan unionin toiminnasta tehty sopimus (SEUT) on toinen EU:n niin sanotuista perus- 


sopimuksista. Toinen näistä on sopimus Euroopan unionista (SEU). 

pailua suosimalla jotakin yritystä tai tuotannonalaa, ei sovellu sisämarkkinoille, siltä 
osin kuin se vaikuttaa jäsenvaltioiden väliseen kauppaan”. Artiklatekstin kohta “ei 
sovellu sisämarkkinoille” tarkoittaa, että tukea ei SEUT 107.1 artiklan nojalla sallita. 

SEUT-sopimuksen 107 artiklan 1 kohta on se oikeussääntö?, jonka valossa valtion 
yksittäisen tukitoimen laillisuutta Euroopan unionissa ensimmäisenä arvioidaan. 
Artiklan sanamuoto ei kuitenkaan määrittele yksityiskohtaisesti tai tyhjentävästi sitä, 
millaiset valtiontukimuodot ovat kiellettyjä. Tämä määrittely tapahtuu pitkälti Eu- 
roopan komission tulkintalinjausten sekä unionin tuomioistuinten oikeuskäytännön 
kautta. Tulkintakäytännössä on ryhmitelty SEUT 107 artiklan sisällön perusteella 
neljä tunnusmerkkiä, joiden on kaikkien täytyttävä, jotta tuki katsotaan kielletyksi 
valtiontueksi. (Siikavirta & Parikka 2010, 17-18; Alkio & Hyvärinen 2016, 44; Euroo- 
pan komissio 2017, 5.) 

Nämä kielletyn valtiontuen ominaisuudet ovat seuraavat: 1) kyse on valtion toi- 
menpiteestä tai valtion varoilla toteutetusta toimenpiteestä, 2) tuki vaikuttaa jäsenval- 
tioiden väliseen kauppaan, 3) toimenpide on valikoiva (selektiivinen) eli sillä annetaan 
etua toimenpiteen kohteelle ja 4) toimenpide vääristää tai uhkaa vääristää kilpailua. 
(Euroopan yhteisöjen tuomioistuin, C-345/02, kohta 33; Siikavirta & Parikka 2010, 
17-18; Alkio & Hyvärinen 2016, 44; Van de Casteele 2016, 187-188.) 

Näiden kriteerien lisäksi EU:n valtiontukisääntelyn soveltamisen edellytyksenä 
on, että tuensaaja on yritys. Unionin valtiontuki-terminologiassa yrityksen käsite 
ymmärretään erittäin laajasti: yrityksellä tarkoitetaan kaikkia taloudellista toimintaa 
harjoittavia yksiköitä riippumatta niiden oikeudellisesta muodosta tai rahoitustavas- 
ta. Valtiontukisääntelyn näkökulmasta yrityksiä voivat yhtiöiden ja yksityisten elin- 
keinonharjoittajien ohella olla esimerkiksi yhdistykset, urheiluseurat ja julkisyhteisö- 
jen omistamat liikelaitokset. (Siikavirta & Parikka 2010, 22-23; Alkio & Hyvärinen 
2016, 46-48; Euroopan komissio 2017, 5; Komission päätös 11.12.2007 (Destia-päätös), 
kohdat 211 ja 272.) 


Sallitut tuet 


Mikäli yksittäinen tuki tai tukiohjelma ei täytä aiemmin mainittuja SEUT 107.1 ar- 
tiklan mukaisia valtiontuen tunnusmerkkejä, ei tukea yleensä pidetä lainkaan val- 
tiontukena. Kyseessä on tällöin sallittu tukimuoto. Jos taas tietty tuki todetaan 107.1 


? Euroopan unionin toiminnasta tehdyn sopimuksen 107 artiklaa vastaava EY:n perustamis- 


sopimuksen säännös oli ennen 1.12.2009 voimaan tullutta Lissabonin sopimusuudistusta artikla 
87, ja ennen vuoden 1997 Amsterdamin sopimusuudistusta artikla 92. Tämän vuoksi valtion- 
tukiasioissa viitataan ajankohdasta riippuen eri artiklanumeroihin esimerkiksi EY:n ja EU:n tuo- 
mioistuinten oikeuskäytännössä. (Tosin vuoden 1997 jälkeenkin tuomioistuin on ratkaisuissaan 
viitannut vanhaan artiklanumeroon 92, ks. esim. C-345/02.) 

artiklassa tarkoitetuksi valtiontueksi, on kyseessä lähtökohtaisesti kielletty tuki (Työ- 
ja elinkeinoministeriö 2014, 3). 

Kuitenkaan kaikki julkisen sektorin maksamat tuet eivät ole kiellettyjä. Vaikka 
tuki katsottaisiin SEUT 107.1 artiklan mukaiseksi valtiontueksi, se voi silti olla sallittu 
107 artiklan 2 ja 3 kohtien nojalla. Näissä säännöksissä säädetään poikkeuksista eli 
tilanteista, joissa valtiontuki soveltuu sisämarkkinoille. (Siikavirta & Parikka 2010, 
17.) Tällaisia sallittuja tukimuotoja ovat esimerkiksi luonnonmullistusten ja muiden 
poikkeuksellisten tapahtumien aiheuttamien vahinkojen korvaamiseksi myönnettä- 
vät tuet, taloudellisissa ongelmissa olevien alueiden kehityksen edistämiseen ja jäsen- 
valtion taloudessa olevan vakavan häiriön poistamiseen tarkoitetut tuet sekä kult- 
tuurin ja kulttuuriperinnön edistämiseksi myönnetyt kilpailuneutraalit tuet. Lisäksi 
voidaan sallia tapauskohtaisesti tuki tietyn taloudellisen toiminnan edistämiseen. 

Mainittuja poikkeussäännöksiä sovellettiin vuonna 2020 koronaviruspandemian 
vuoksi maksettuihin tilapäisiin valtiontukiin. Myös suomalaista Destiaa (aikaisem- 
malta nimeltään Tieliikelaitos) koskeva tapaus vuodelta 2007 on esimerkki tilantees- 
ta, jossa tietty tuki on lähtökohtaisesti SEUT 107.1 artiklan nojalla kiellettyä valtion- 
tukea, mutta tuki silti sallitaan 107 artiklan 2-3 kohtien poikkeussäännösten nojalla. 
Suomen valtion varoista Tieliikelaitokselle maksettu tuki oli komission mukaan pe- 
riaatteessa EY:n perustamissopimuksen 87.1 artiklan (nykyisen SEUT 107.1 artiklan) 
nojalla kiellettyä valtiontukea. Komissio kuitenkin päätyi arvioinnissaan siihen, että 
Tieliikelaitokselle maksettu tuki oli yhteismarkkinoille soveltuvaa eli sallittua 87 ar- 
tiklan 3 kohdan (nykyisen SEUT 107.3 artiklan) c alakohdan poikkeussäännöksen 
nojalla (tuki tietyn taloudellisen toiminnan edistämiseen).? 

Euroopan unionista tehdyn sopimuksen 107 artiklan 2 ja 3 kohdissa suoraan 
mainittujen poikkeusten lisäksi sallittuja julkisen sektorin myöntämiä tukia ovat 
vähämerkityksiset tuet eli de minimis -tuet sekä komission yleisen ryhmäpoikkeus- 
asetuksen (N:o 651/2014) nojalla sallituiksi säädetyt tuet. Näitä tukia tarkastellaan 
artikkelissa tarkemmin myöhemmin. 


Valtiontuet Suomen kansallisessa 
lainsäädännössä ja WTO:n sääntelyssä 


Suomen kansalliseen lainsäädäntöön ei sisälly kovinkaan monia säädöksiä, jotka kos- 
kevat valtiontukia kilpailuoikeudellisessa mielessä. Suomessa on säädetty laki eräi- 


3 Komission päätös 11.12.2007, johdanto-osan kohdat 287 ja 337. Vaikka komissio katsoi osan 


Destian valtiolta saamista etuuksista sallituksi tueksi, piti komissio yhteismarkkinoille soveltu- 
mattomana sitä, että liikelaitosmuodossa toimivaan Destiaan ei sovellettu konkurssilainsäädän- 
töä eikä tavanomaista yhteisöverotusta. Nämä asiat korjaantuivat Destian yhtiöittämisellä, josta 
Suomi oli ilmoittanut jo ennen komission päätöstä. 

den valtion tukea koskevien Euroopan unionin säännösten soveltamisesta (300/2001). 
Tämä laki on lyhyt ja sillä on tarkoitus varmistaa EU-oikeudessa kiellettyjen valtion- 
tukien tehokas kansallinen valvonta. (Alkio & Hyvärinen 2016, 43-44.) 

Suomalaisessa valtionavustuslaissa (688/2001) säädetään kansallisesta menette- 
lystä muun muassa avustuksen myöntämisen, valvonnan ja mahdollisen takaisinpe- 
rinnän osalta. Joissakin valtionavustuslain pykälissä viitataan EU-oikeudellisiin vel- 
voitteisiin. Valtionavustuslain 6.3 $:n mukaan valtionavustus ei saa yhdessä muiden 
julkisten tukien kanssa ylittää EU:n tai Suomen lainsäädännössä säädettyä valtion- 
avustuksen tai muun julkisen tuen enimmäismäärää. Lain 19 ja 22 $:ssä säädetään 
valtionapuviranomaisen mahdollisuudesta keskeyttää maksaminen ja ryhtyä avus- 
tuksen takaisinperintään, mikäli EU:n lainsäädännössä niin edellytetään. 

Vaikka kuntien myöntämät tuet kuuluvat SEUT 107 artiklan valtiontuki-käsitteen 
piiriin, kuntalaki (410/2015) ei sisällä yleistä normia Euroopan unionin valtiontuki- 
määräysten ulottumisesta kuntien maksamiin tukiin ja avustuksiin. Unionin val- 
tiontukisäännöksiin viitataan sen sijaan yksittäisissä kuntalain kohdissa. Kunnan on 
otettava unionin valtiontukimääräykset huomioon myöntäessään lainaa, vakuutta tai 
takausta sekä luovuttaessaan omistamansa kiinteistön ja määritellessään vuokrasopi- 
muksen yhteydessä markkinaperusteisen vuokratason (kuntalaki 129-131 $). Valtion- 
tukisääntely on huomioitava myös kunnan maksaessa palveluntuottajalle korvauksia 
kuntalain 131 $:n mukaisen palveluvelvoitteen suorittamisesta. 

Euroopan unionin jäsenyyden ohella Suomeen kohdistuu valtiontukia koskevia 
kieltoja myös Maailman kauppajärjestön (WTO) jäsenyyden seurauksena. Euroopan 
unionin valtiontukimääräyksiä on pidetty ankarampina kuin WTO:n vastaavia sään- 
nöksiä. Valtiontukia koskevassa julkisessa keskustelussa onkin noussut esiin kysymys 
siitä, asettaako Euroopan unionin WTO:n sääntelyyn verrattuna tiukempi valtion- 
tukisääntely unionin jäsenmaat epäedulliseen asemaan kansainvälisillä markkinoil- 
la. Huomiota on kiinnitetty esimerkiksi Kiinaan, joka tukee merkittävästi yrityksiään 
julkisilla resursseilla, mutta samalla hyötyy kansainvälisestä vapaakaupasta. (Valtio- 
neuvosto 2019; Alkio & Hyvärinen 2016, 36.) 

Maailman kauppajärjestön keskeiset valtiontukisäännökset löytyvät WTO:n 
perustamissopimuksesta ja erityisesti siihen liitetystä tukia ja tasoitustulleja kos- 
kevasta sopimuksesta eli SCM-sopimuksesta (WTO Agreement on Subsidies and 
Countervailing Measures)'. WTO:n sääntelyssä valtiontukien hyväksyttävyyden 
arvioinnissa tärkeitä ovat erityisyys- eli selektiivisyyskriteerit: kiellettyjä tukia ovat 
sellaiset, jotka kohdistuvat vain tiettyihin yrityksiin. Näin ollen peruslähtökohta on 
yhtäläinen EU:n valtiontukisääntelyn valikoivuuskriteerin kanssa. Euroopan unionin 


4 Maailman kauppajärjestön perustamissopimus liitteineen löytyy Suomen säädöskokoelman 


sopimussarjasta: Asetus Maailman kauppajärjestön perustamissopimuksen ja sen liitesopimus- 
ten voimaansaattamisesta sekä näiden eräiden määräysten hyväksymisestä annetun lain voi- 
maantulosta, SopS 5/1995. 

valtiontukien valvonta eroaa Maailman kauppajärjestön (WTO:n) valtiontukivalvon- 
nasta siten, että EU:n valvonta sisältää sekä ennakollisen (ex ante) että jälkikäteisen 
(ex post) ulottuvuuden, kun taas WTO:ssa tukien valvonta rajoittuu jälkikäteiseen 
valvontaan. (OECD 2010, 9; Alkio & Hyvärinen 2016, 35-39.) 


Valtiontukisääntelyn merkitys Suomen 
täysivaltaisuuden kannalta 


Vaikka Euroopan unionin valtiontukisääntelyllä on myönteisiä vaikutuksia unionin 
alueen yritysten kilpailun edistämisen näkökulmasta, valtiontukinormit toisaalta ka- 
ventavat Suomen taloudellista itsemääräämisoikeutta. Unionin valtiontukisääntelyn 
oikeudelliset vaikutukset ovat samalla osa EU-jäsenyyden oikeudellisia vaikutuksia”. 
Kun Suomi liittyi Euroopan unionin jäseneksi vuoden 1995 alussa, alkoivat unioni- 
jäsenyyden oikeudelliset vaikutukset pääsääntöisesti tuosta hetkestä". 

Euroopan unioniin liittyessään Suomi luopui vapaaehtoisesti osasta valtion täysi- 
valtaisuutta eli suvereenisuutta, jotta Suomi pääsi osalliseksi myönteisiksi katsotuis- 
ta EU:n jäsenyysvaikutuksista. Unionijäsenyyden aiheuttama Suomen valtiosääntö- 
oikeudellisen suvereenisuuden kaventuminen ilmenee useiden kansallisten 
valtaoikeuksien rajoittumisena. EU-jäsenyyden myötä rajoituksia kohdistuu esimer- 
kiksi lainsäädäntövaltaan, finanssivaltaan, tuomiovaltaan ja ulkopoliittiseen valtaan 
(HE 135/1994 vp, 20-25). Unionin valtiontukisääntely ja sen nojalla annetut toimival- 
tuudet vaikuttavat erityisesti lainsäädäntövaltaan ja finanssivaltaan, jotka ovat mo- 
lemmat Suomen eduskunnan keskeisiä valtaoikeuksia. 

Toimivalta säätää valtiontukisäädöksiä on merkittävä osa Euroopan unionin 
lainsäädäntövaltaa (VNS 2/1991, 91; Jääskinen 1992, 274-277). Kilpailuoikeus, johon 
valtiontukisääntely luetaan mukaan, on eräs EU:n yksinomaisen toimivallan aloista 
(SEUT 3 art.). Yksinomaiseen toimivaltaan kuuluvien alojen osalta ainoastaan unioni 
voi säätää oikeudellisesti velvoittavia säädöksiä (SEUT 2 art.). Jäsenvaltion rooliksi 
lainsäädäntötoimien osalta jää tällöin EU-säädösten täytäntöönpano. Mikäli jäsen- 
valtio haluaa EU:n yksinomaisen toimivallan alalla säätää muita kuin täytäntöönpa- 
nosäädöksiä, tulee tähän saada valtuutus unionilta.” 

Näin ollen EU:n valtiontukisääntelyä koskevat valtaoikeudet merkitsevät rajoitusta 
Suomen kansalliseen lainsäädäntövaltaan. Koska Suomi on EU:n jäsenvaltio, Suomen 


* Jäsenyyden vaikutuksen käsitteestä ks. Wacker 2009, 5-8. 


On kuitenkin huomattava, että valtaosaan EU:n (tuolloin EY:n) valtiontukisääntelystä Suomi 
oli sidottu jo vuotta aikaisemmin 1.1.1994 Euroopan talousalueeseen (ETA) liittyessään, ks. VNS 
2/1991, 62. 

7 Yksinomaisesta toimivallasta (exclusive competence) ks. myös Bulletin of the European 
Communities N:o 10/1992, 17, 117-126. 

eduskunta ei voi säätää vapaasti valtiontukia koskevaa lainsäädäntöä, vaan sen on 
otettava huomioon EU-oikeudelliset reunaehdot. 

EU:n valtiontukisääntely rajoittaa myös kansallista finanssivaltaa.* Sen osa-alueita 
ovat budjettivalta eli valta päättää valtion talousarviosta, julkisten varojen valvonta- 
valta sekä verolainsäädäntövalta. Suomen perustuslain (731/1999) 3 $:n ja 81-83 $:n 
nojalla ylintä finanssivaltaa käyttää Suomessa eduskunta. (Wacker 2009, 40-44; Myl- 
lymäki 2007, 56-57; Purhonen 1961, 38-39.) 

Eduskunnan budjettivaltaa EU:n valtiontukisääntely rajoittaa siten, että valtiontu- 
kea ei välttämättä voida Suomessa myöntää eduskunnan tahtomalla tavalla. Suomen 
eduskunta voi kyllä sisällyttää valtion talousarvioon tietyn määrärahan jollekin val- 
tiontuelle, mutta tuen päätyminen sen lopullisille saajille ei ole EU-jäsenyyden aikana 
eduskunnan määräysvallassa. On nimittäin mahdollista, että eduskunnan ja tuen lo- 
pullisen saajan välissä tuen maksu pysähtyy esimerkiksi ministeriöön, jonka on tie- 
tyissä tilanteissa joko todettava valtiontuki EU-oikeuden säännösten vastaiseksi tai 
sitten haettava tuelle ennen sen maksamista Euroopan komission hyväksyntä. 

Unionin valtiontukisääntelyn vaikutukset suhteessa eduskunnan verolainsäädän- 
tövaltaan voidaan nostaa omaksi vaikutusryhmäkseen aiemmin käsitellyistä lainsää- 
däntövaltaa koskevista vaikutuksista. Kansallisen verolainsäädännön tulee olla EU:n 
valtiontukisääntelyn mukaista eikä Suomen eduskunta voi säätää sellaisista verotuista 
ja veroeduista, jotka olisivat luonteeltaan EU-oikeuden kieltämää valtiontukea. 


Ennakkoilmoitusjärjestelmä 


Euroopan unionin tasolla valtiontukia valvovat Euroopan komissio, Euroopan 
unionin tuomioistuin ja unionin yleinen tuomioistuin?. Valtiontukien valvontavalta 
on keskitetty Euroopan komissiolle, jolla on yksinomainen toimivalta päättää valtion- 
tuen soveltuvuudesta sisämarkkinoille (Bacon 2017, 441; Euroopan yhteisöjen tuo- 
mioistuin, C-354/90, C-39/94; Euroopan unionin tuomioistuin, C-284/12, C-526/14; 
Siikavirta & Parikka 2010, 131; Alkio & Hyvärinen 2016, 230). 

Komissiolla on toisin sanoen valta päättää siitä, onko tietty tuki sallittu SEUT 107 
artiklan nojalla. Unionin tuomioistuinten tehtävänä on käsitellä komission päätök- 
siin liittyvät muutoksenhaut. Euroopan komission ylikansalliset valtaoikeudet val- 
tiontukiasioissa ovat poikkeuksellisen suuret, sillä yleensä EU-oikeuden tulkinnasta, 
soveltamisesta ja täytäntöönpanosta jäsenvaltioissa vastaavat jäsenvaltion omat viran- 
omaiset ja tuomioistuimet (Ojanen 2016, 98-99). 


* Kansalliseen finanssivaltaan liittyy finanssisuvereniteetti, joka merkitsee valtion taloudellista 


itsemääräämisoikeutta. Finanssisuvereniteetin käsitteestä ks. Wacker 2009, 66-68. 


? Unionin yleinen tuomioistuin käsittelee ensimmäisenä oikeusasteena tiettyjä kanneasioita 


(SEUT 256 art). 

Komission valvontavallan oikeusperusta löytyy Euroopan unionin toiminnasta 
tehdyn sopimuksen 108 artiklasta. Jo käytössä olevien kansallisten tukijärjestelmien 
valvonnasta säädetään SEUT 108 artiklan 1 kohdassa, jonka mukaan ”komissio seu- 
raa jatkuvasti jäsenvaltioiden kanssa niiden voimassa olevia tukijärjestelmiä”. 

Komission keskeinen keino valvoa uusia valtiontukia ja käytössä olevien tukien 
muutoksia on ennakkoilmoitusmenettely, jonka oikeudellisesta lähtökohdasta sää- 
detään SEUT 108 artiklan 3 kohdassa: ”Komissiolle on annettava tieto tuen myön- 
tämistä tai muuttamista koskevasta suunnitelmasta niin ajoissa, että se voi esittää 
huomautuksensa”. Jäsenvaltiolla ja sen itsehallinnollisilla toimijoilla, kuten kunnilla, 
on velvollisuus ilmoittaa komissiolle ennakkoon valtiontuesta tai sellaiseksi epäile- 
mästään tuesta (neuvoston menettelyasetus 1589/2015, 2 art.). Ilmoituksen jälkeen ko- 
missio ratkaisee, onko tuki EU:n valtiontukisäännösten nojalla sallittu. (Siikavirta & 
Parikka 2010, 100.) 

Ennakkoilmoituksen alustavan tutkinnan jälkeen komissio voi aloittaa niin sa- 
notun muodollisen tutkintamenettelyn. Sen perustana pidetään SEUT 108 artiklan 2 
kohtaa, jossa säädetään komission oikeudesta päättää tuen soveltuvuudesta sisämark- 
kinoille. Tarkemmin tutkintamenettelystä säädetään neuvoston menettelyasetuksen 
(1589/2015) 2-11 artikloissa. Menettelyn aikana komissio kuulee asianomaista jäsen- 
valtiota ja mahdollisesti pyytää tietoja myös muilta tahoilta. Tutkintamenettelyn lo- 
pussa komissio tekee päätöksen tuen hyväksyttävyydestä. (Alkio & Hyvärinen 2016, 
492-502; Bright & Schmidt 2005, 176-178.) 

Valtiontukia myöntävien jäsenvaltion viranomaisten sekä tukia saavien yritysten 
on tarpeen tuntea EU:n valtiontukimääräysten keskeinen sisältö, sillä vastoin sään- 
nöksiä myönnetty tuki voidaan jälkikäteen määrätä komission päätöksellä perittä- 
väksi takaisin korkoineen. Takaisinperinnän täytäntöönpano on sääntöjenvastaiseksi 
todetun valtiontuen myöntäneen jäsenvaltion vastuulla. (Siikavirta & Parikka 2010, 
99, 121; Alkio & Hyvärinen 2016, 507-518.) Takaisinperinnästä säädetään neuvoston 
menettelyasetuksen (1589/2015) 16 artiklassa sekä EU:n valtiontukisäännösten sovel- 
tamisesta annetun suomalaisen lain (300/2001) 1 $:ssä. 

Ennakkoilmoituksiin perustuvan valvonnan onnistumisen kannalta eräs ratkaise- 
va asia on ymmärrettävästi se, ilmoittaako tuen myöntämistä suunnitteleva jäsenval- 
tio komissiolle tuesta vai ei. Käytännössä ei ole mitenkään harvinaista, että jäsenval- 
tion taholta jätetään ennakkoilmoitus tekemättä esimerkiksi siksi, että tukitoimen ei 
jäsenvaltiossa katsota kuuluvan EU:n valtiontukisääntelyn piiriin. Tällöinkin tukiasia 
voi tulla komission käsittelyyn esimerkiksi tuensaajan kilpailijayrityksen tekemän 
kantelun perusteella. (Alkio & Hyvärinen 2016, 461.) 

Kantelun komissiolle säännöstenvastaisesta tuesta voivat tehdä menettelyase- 
tuksen (1589/2015) 24 artiklan mukaan ”asianomaiset osapuolet”, joilla tarkoitetaan 
asetuksen 1 artiklan mukaan jäsenvaltiota sekä tuensaajia, kilpailevia yrityksiä, alan 
järjestöjä ja muita sellaisia tahoja, joiden etuihin tuen myöntäminen voi vaikuttaa. Pe- 

riaatteessa myös kuka tahansa muukin voi ilmoittaa komissiolle epäillystä sääntöjen- 
vastaisesta tuesta (menettelyasetus 12 art.). Kuitenkin vain mainittujen asianomaisten 
osapuolten tekemät kantelut, jotka on tehty komission virallisella kantelulomakkeella, 
johtavat automaattisesti komission tutkintaprosessin käynnistymiseen. (Siikavirta & 
Parikka 2010, 68, 130-131; Alkio & Hyvärinen 2016, 519-520.) 

Suomessa valtiontukiasioita hallinnoi ja koordinoi työ- ja elinkeinoministeriö, 
joka osallistuu myös valtiontukisääntelyn kehittämiseen EU:n tasolla (valtioneuvos- 
ton asetus työ- ja elinkeinoministeriöstä 1024/2007, 1 $). Kuitenkin maa- ja metsä- 
taloutta sekä kalataloutta koskevissa valtiontukiasioissa vastuuministeriönä toimii 
maa- ja metsätalousministeriö (asetus maa- ja metsätalousministeriön työjärjestyk- 
sestä 658/2016, 14 $). Valtiontuki-ilmoituksiin liittyvästä kansallisesta menettelystä 
säädetään valtioneuvoston asetuksessa 89/2011. Suomessa tuen myöntäjätahon tulee 
toimittaa asetuksen 2 $:n mukaisesti ennakkoilmoitus pääsääntöisesti työ- ja elin- 
keinoministeriölle, joka välittää sen edelleen komissiolle. (Työ- ja elinkeinoministeriö 
2014, 13.) 


Valtiontukien muu valvonta 


Komission tekemät valtiontukia koskevat päätökset voidaan riitauttaa Euroopan 
unionin yleisessä tuomioistuimessa (SEUT 256 ja 263 art.). Valittajina voivat tällöin 
olla jäsenvaltioiden ja niiden instituutioiden ohella tuensaajat sekä sellaiset muut yk- 
sityiset tahot, joiden etuihin tuen myöntäminen saattaa vaikuttaa (Euroopan yhtei- 
söjen tuomioistuin, C-78/03). Unionin yleisen tuomioistuimen antamista ratkaisuista 
on puolestaan mahdollista edelleen valittaa unionin tuomioistuimeen, mutta SEUT 
256 artiklan mukaan ainoastaan laintulkintakysymyksistä, eikä esimerkiksi tosiseik- 
kojen todenperäisyyden osalta (Alkio & Hyvärinen 2016, 525). 

Toisaalta komissio voi itse viedä valtiontukiasian SEUT 108.2 artiklan tai 258 ar- 
tiklan nojalla Euroopan unionin tuomioistuimeen tilanteissa, joissa jäsenvaltio ei 
noudata komission valtiontukipäätöstä. Valtiontukiasia voi tulla Euroopan unionin 
tuomioistuimen ratkaistavaksi myös jäsenvaltion tuomioistuimen ennakkoratkaisu- 
pyynnön perusteella (SEUT 267 art.) tai toisen jäsenvaltion nostaman kanteen nojalla 
(SEUT 108 art.). (Alkio & Hyvärinen 2016, 525-528.) 

Komission yksinomaista toimivaltaa valtiontukien alueella korostaa se, että EU:n 
tuomioistuimen tutkintavaltuudet ovat näissä asioissa rajoitetut. Tuomioistuin rajoit- 
tuu oman ilmoituksensa mukaan tutkimaan vain, onko asiassa tapahtunut vakavia 
menettelyvirheitä tai ilmeistä arviointivirhettä, onko harkintavaltaa käytetty väärin 
ja onko tapauksessa esitetty oikeat tosiseikat. (Euroopan yhteisöjen ensimmäisen as- 
teen tuomioistuin, T-171/02, kohta 97; Siikavirta & Parikka 2010, 132-133.) 

Jäsenvaltioiden kansalliset tuomioistuimet eivät voi arvioida sitä, onko tietty tuki- 
toimenpide EU:n valtiontukisääntelyn mukainen, sillä tämä tehtävä kuuluu Euroopan 
komissiolle. Kansalliset tuomioistuimet voivat kuitenkin esimerkiksi kieltää tuen täy- 
täntöönpanon ennen komission hyväksymispäätöstä tai turvata laittomasti maksetun 
tuen takaisinperintäpäätöksen täytäntöönpanon toteutumisen. (Alkio & Hyvärinen 
2016, 538-540; Drijber 2018, 36-37.) 

Suomessa valtion myöntämiä tukia voi valvoa Valtiontalouden tarkastusvirasto, 
vaikka yksittäisten kansallisten tukien ennakkovalvonta kuuluukin Euroopan ko- 
missiolle edellä kuvatulla tavalla. Valtiontalouden tarkastusvirastosta annetun lain 
(676/2000) 1 §:n mukaan viraston tehtävänä on tarkastaa valtion taloudenhoidon lail- 
lisuutta ja tarkoituksenmukaisuutta sekä valtion talousarvion noudattamista. Tarkas- 
tustoimet voivat näin ollen kohdistua esimerkiksi niihin ministeriöihin, jotka myön- 
tävät varoja tietyille tuensaajille valtion talousarviosta. Esimerkiksi vuonna 2017 
tarkastusvirasto laati laillisuustarkastuskertomuksen yritystuista (Valtiontalouden 
tarkastusvirasto 2017). Tarkastusviraston tarkastus voi viranomaisten lisäksi kohdis- 
tua myös tuensaajiin, sillä virastolla on oikeus tarkastaa valtiolta varoja tai muuta ta- 
loudellista tukea tai etua saaneita tahoja (laki valtiontalouden tarkastusvirastosta 2 $). 

Kilpailusääntelyn noudattamista Suomessa valvovalla Kilpailu- ja kuluttajaviras- 
tolla (KKV) ei ole toimivaltaa valvoa Euroopan unionin valtiontukisäännösten nou- 
dattamista. Julkisen sektorin elinkeinotoimintaan KKV voi kyllä puuttua esimerkiksi 
kustannusvastaamattoman hinnoittelun tai elinkeinotoiminnan harjoittamismuo- 
don osalta. Tällöin ei ole kuitenkaan kyse valtiontuista, vaan kilpailun tasapuolisuu- 
den turvaamisesta julkisen ja yksityisen elinkeinotoiminnan välillä. (Kuoppamäki 
2018, 63; Alkio & Hyvärinen 2016, 168-169.) 


De minimis -tuet ja ryhmäpoikkeusasetuksen 
mukaiset tuet 


Ennakkoilmoitusvelvollisuuteen poikkeuksen tekevät vähämerkityksiset tuet eli de 
minimis -tuet sekä komission yleisen ryhmäpoikkeusasetuksen (651/2014) nojalla sal- 
lituiksi säädetyt tuet (Työ- ja elinkeinoministeriö 2016, 7). Vähämerkityksisistä tuista 
säädetään komission niin sanotussa de minimis -asetuksessa (1407/2013). 

De minimis -tuet ovat rahamääräiseltä arvoltaan siinä määrin alhaisia, että ne eivät 
komission mukaan vääristä kilpailua eivätkä vaikuta jäsenvaltioiden väliseen kaup- 
paan. Näissä tuissa ei siis ole kyse SEUT 107.1 artiklan kieltämästä valtiontuesta. De 
minimis -asetuksen 3 artiklan mukaan yhdelle yritykselle voidaan myöntää vähämer- 
kityksistä tukea yhteensä enintään 200 000 euroa kolmen perättäisen vuoden aikana. 
Jäsenvaltion ei tarvitse pyytää de minimis -tuen myöntämiselle Euroopan komissiolta 

hyväksyntää ennakkoilmoitusmenettelyllä. Vaikka komissio ei systemaattisesti valvo 
de minimis -tukia, jäsenvaltion on kuitenkin asetuksen 6 artiklan mukaan toimitet- 
tava myönnettyä vähämerkityksistä tukea koskevia tietoja jälkikäteen komissiolle, 
mikäli komissio tätä kirjallisesti pyytää. (Työ- ja elinkeinoministeriö 2014, 8-9; Sii- 
kavirta & Parikka 2010, 48-50; Alkio & Hyvärinen 2016, 235; Heimler & Jenny 2012, 
355; Grozea-Knuth 2016, 376.) 

Komission yleisessä ryhmäpoikkeusasetuksessa"? (651/2014) luetellaan tukimuo- 
toja, jotka ovat sallittuja eli myös nämä tuet ovat poikkeuksia SEUT 107.1 artiklan 
valtiontukien kieltoon. (Työ- ja elinkeinoministeriö 2014, 5-7.) Ryhmäpoikkeusase- 
tuksen nojalla sallittuja tukia ovat esimerkiksi tietyt alueelliset tuet, pienille ja keski- 
suurille yrityksille myönnetyt investointituet, ympäristönsuojeluun myönnettävät 
tuet, koulutustuet, urheiluinfrastruktuureille myönnetyt tuet sekä kulttuurin ja kult- 
tuuriperinnön edistämiseen myönnetyt tuet. Kulttuurin ja kulttuuriperinnön edistä- 
minen mainitaan myös SEUT 107 artiklan 3 kohdassa, mutta ryhmäpoikkeusasetuk- 
sella tarkennetaan kyseisen tuen sallittavuuden edellytyksiä. 

Kuten de minimis -tuista, myöskään yleisen ryhmäpoikkeusasetuksen mukaisista 
tuista jäsenvaltion ei tarvitse tehdä komissiolle ennakkoilmoitusta, eli komission lu- 
paa tukien myöntämiselle ei tarvita. Komissio kuitenkin valvoo ryhmäpoikkeusase- 
tuksessa säädettyjen tukiedellytysten täyttymistä jälkikäteen. Jäsenvaltion on rapor- 
toitava ryhmäpoikkeusasetuksen mukaisista tuista komissiolle 20 työpäivän kuluessa 
tukitoimenpiteen voimaantulosta. Mainittuja tukia koskevat tiedot on sisällytettävä 
myös jäsenvaltion komissiolle toimittamaan vuosiraporttiin, josta säädetään komis- 
sion asetuksessa N:o 794/2004. (Siikavirta & Parikka 2010, 58-59; Nicolaides 2014, 
403-404.) 

On huomattava, että yleisessä ryhmäpoikkeusasetuksessa säädetään eri tukilajeja 
koskevista kynnysarvoista eli euromääräisistä rajoista (4 art.). Jos kyseisen tuen määrä 
ylittää kynnysarvon, ei kyseessä tällöin ole ryhmäpoikkeusasetuksen nojalla sallittu 
tukimuoto, jolloin tuelle on haettava ennakkolupaa komissiolta. Esimerkki tällaisesta 
tuesta on Tampereen monitoimiareenalle myönnetty tuki. 

Suomen valtio lupasi vuonna 2016 Tampereen monitoimiareenan rakentamiseen 
18 miljoonan euron valtionavustuksen (Yle Uutiset 31.5.2016). Urheilu- ja monitoi- 
mi-infrastruktuureille myönnettävä avustus kuuluu komission ryhmäpoikkeusase- 
tuksessa (651/2014) lueteltuihin sallittuihin tukiin. Tampereen monitoimiareenan 
tuen osalta ennakkolupa komissiolta oli kuitenkin pyydettävä, sillä tuen määrä ylitti 
ryhmäpoikkeusasetuksen 4 artiklassa tämänkaltaiselle tukilajille asetetun 15 miljoo- 
nan euron kynnysarvon. Komissio hyväksyi vuonna 2017 Tampereen monitoimiaree- 
nalle myönnetyn tuen (Yle Uutiset 1.8.2017). 


1 Valtuus komissiolle antaa ryhmäpoikkeuksia koskevia säädöksiä annetaan neuvoston asetuk- 


sessa 1588/2015 (ent. asetus 994/98). 

Ryhmäpoikkeusasetuksessa säädetään myös suuria tukiohjelmia koskevasta 
arviointisuunnitelmasta, joka jäsenvaltion tulee toimittaa komissiolle (asetuksen 
johdanto-osan 8 kohta ja 1.2 art.). Tukitoimien arviointia on yleensäkin painotettu 
EU:ssa viime vuosina aiempaa enemmän. Perinteisesti EU:n valtiontukivalvonta on 
ollut pääasiassa laillisuusvalvontaa. Pelkän laillisuusvalvonnan puutteena on pidetty 
sitä, että tällöin komissio ei tarkastele niitä vaikutuksia, joita tuella on esimerkiksi 
yrityksiin tai markkinoihin (Euroopan tilintarkastustuomioistuin 2011, 43). Tukien 
jälkikäteisarvioinnilla pyritäänkin selvittämään se, mitä kullakin tuella on tosiasial- 
lisesti saavutettu: onko tuki esimerkiksi parantanut ympäristönsuojelun tai aluekehi- 
tyksen tasoa. (Alkio & Hyvärinen 2016, 264.) 


Koronaviruspandemian vaikutus valtiontukien 
sääntelyyn ja sen tulkintaan 


Vuonna 2020 puhjenneella koronaviruksen aiheuttamalla COVID-19-pandemialla on 
ollut terveys- ja hyvinvointivaikutusten lisäksi taloudellisia seurauksia. Pandemiasta 
seurannut tarve poikkeuksellisille yritystuille on merkinnyt muutoksia myös julkisen 
sektorin myöntämien yritystukien sääntelyyn ja sääntelyn tulkintaan. 

Euroopan unionissa komissio joustavoitti pandemian vuoksi valtiontukimää- 
räyksiä ja voimassa olevan sääntelyn tulkintaa. Komissio antoi 19.3.2020 tiedon- 
annon valtiontukitoimenpiteiden tilapäisistä puitteista talouden tukemiseksi 
COVID-19-epidemiassa. Myöhemmin komissio on täydentänyt uusilla tiedonannoil- 
laan näitä tilapäisiä ja joustavampia valtiontukimääräyksiä sekä jatkanut niiden 
voimassaoloaikaa. (Euroopan komission tiedonannot 19.3.2020, 3.4.2020, 8.5.2020, 
29.6.2020, 13.10.2020 ja 28.1.2021.) 

Komission valtiontuki-tiedonannoissa on oikeudellisesti kyse siitä, että komissio 
informoi jäsenvaltioita etukäteen omista tulkintalinjauksistaan. Euroopan unionin 
valtiontukisääntelyn peruspilarit ovat COVID-19-tilanteessakin pysyneet entisenlai- 
sina. Komissio otti tiedonnannoissaan kantaa siihen, mitkä tukitoimenpiteet se kat- 
soo poikkeustilanteen aikana sallituiksi SEUT 107 artiklan 2 ja 3 kohtien nojalla. Tuki 
voidaan sallia esimerkiksi SEUT 107.3 artiklan b alakohdan perusteella: sisämarkki- 
noille soveltuvana voidaan pitää jäsenvaltion taloudessa olevan vakavan häiriön pois- 
tamiseen tarkoitettua tukea. 

Tiedonannoillaan komissio yksilöi tukitoimia, joita se pitää poikkeusolojen aikana 
SEUT 107 artiklan sallimina tukina. Tällaisia ovat muun muassa koronavirukseen 
liittyvään tutkimus- ja kehittämistoimintaan tarkoitetut tuet sekä verojen ja sosiaali- 
turvamaksujen maksuunpanon lykkäyksinä toteutuvat tuet. Mikro- ja pienyrityksille 
myönnetyn tuen ehtoja komissio lievensi kesällä 2020 niin, että tällaiselle yritykselle 

voidaan myöntää tukea, vaikka kyseinen yritys olisi ollut taloudellisissa vaikeuksissa 
jo ennen koronaviruspandemiaa. Syksyn 2020 tiedonannollaan komissio mahdollisti 
tuen myöntämisen yrityksille, joiden liikevaihto oli supistunut koronaviruspande- 
mian vuoksi merkittävästi vuoden 2019 vastaavaan ajanjaksoon verrattuna. (Euroo- 
pan komission verkkosivut: Valtiontukeen liittyvät toimet; Euroopan komission tie- 
donanto 13.10.2020.) 

Komissio ilmoitti ensimmäisessä COVID-19-tiedonannossaan sallivansa yhdelle 
yritykselle enintään 800 ooo euron suorat avustukset tai veroetuudet. Myös markki- 
nahintaa edullisemmat lainat ja takaukset yrityksille ovat mahdollisia. Tuen yleistä 
enimmäismäärä nostettiin vuoden 2021 tammikuussa 1,8 miljoonaan euroon. Lisäksi 
kiinteisiin kustannuksiin myönnettävän tuen enimmäismääräksi määritettiin 10 mil- 
joonaa euroa. (Euroopan komission tiedonannot 19.3.2020 ja 28.1.2021.) 

On huomattava, että koronavirustautitilanteen aikanakin jäsenvaltioiden on teh- 
tävä tukitoimista ennakkoilmoitus komissiolle tilanteissa, joissa ilmoitus normaali- 
oloissakin vaadittaisiin. Suomen osalta komissio hyväksyi 24.4.2020 Suomen 3 
miljardin euron suuruisen puitetukiohjelman koronavirusepidemiaan liittyville 
valtiontukitoimenpiteille. (Euroopan komission päätös 24.4.2020; Työ- ja elinkeino- 
ministeriön tiedotteet 20.3.2020 ja 25.4.2020.) 

Koronaviruspandemian aikana Euroopan komissio tasapainottelee valtiontuki- 
sääntelyä soveltaessaan kahden erisuuntaisen tavoitteen välillä. Toisaalta komissio 
pyrkii tukemaan yritysten toimintakykyä poikkeusoloissa sallimalla riittävät val- 
tiontuet jäsenvaltioissa, toisaalta taas komissio yrittää samalla estää sen, etteivät sisä- 
markkinat häiriintyisi yritystukien seurauksena (Siikavirta 2020). 

Suomessa yritysten taloudellisia häiriöitä on pyritty COVID-19-pandemian aika- 
na estämään ja lieventämään tietyillä sääntelytoimilla. Hallitus antoi kesäkuus- 
sa 2020 eduskunnalle esityksen laiksi yritysten määräaikaisesta kustannustuesta 
(HE 91/2020 vp). Eduskunta käsitteli ja hyväksyi lakiesityksen nopealla aikataululla, 
ja tasavallan presidentti vahvisti lain 26.6.2020 (laki 508/2020). Lain voimassaoloajak- 
si säädettiin aluksi 1.7.2020-31.12.2020, mutta myöhemmin säädöksen voimassaoloa 
jatkettiin 31.12.2021 saakka (laki 280/2021). Hallituksen esityksessä todettiin kustan- 
nustukilain olleen sopusoinnussa Euroopan komission Suomen puitetukiohjelmasta 
24.4.2020 antaman päätöksen kanssa (HE 91/2020 vp, 13). 

Kustannustuen tavoitteena on turvata yritysten maksuvalmiutta ja näin pienentää 
konkurssiin ajautuvien yritysten määrää COVID-19-pandemian aikaansaamassa ti- 
lanteessa. Tuki on tarkoitettu yrityksille, joiden liikevaihto on pudonnut merkittävästi 
koronaviruspandemian vuoksi (HE 91/2020 vp, 3 ja 7). Kustannustuen yrityskohtai- 
nen suuruus lasketaan lain 5 $:ssä olevan kaavan avulla. 

Toinen esimerkki koronavirustautitilanteen vuoksi perustetuista kansallisista 
tukimuodoista on yksinyrittäjälle eli yksin taloudellista toimintaa harjoittavalle yrit- 
täjälle myönnettävä avustus. Kyse oli kuntien maksamasta tuesta, jota yksinyrittäjän 

oli mahdollista hakea kotikunnastaan. Avustuksen maksaminen oli kunnille vapaa- 
ehtoista, mutta työ- ja elinkeinoministeriö lupasi turvata yksinyrittäjien avustuksen 
riippumatta yrittäjän kotikunnasta. Avustuksen suuruus oli 2000 euroa yritystä koh- 
den, joten tuki oli EU:n valtiontukisäännösten näkökulmasta vähämerkityksistä tu- 
kea eli niin sanottua de minimis -tukea, josta ei tarvinnut tehdä Euroopan komissiolle 
ennakkoilmoitusta. (Työ- ja elinkeinoministeriön ohje 8.4.2020.) Valtio korvasi kun- 
nille avustuksesta aiheutuvat kustannukset. Tästä kunnille maksettavasta valtion- 
avustuksesta säädettiin valtioneuvoston asetuksessa 199/2020. 


Päätelmät 


Euroopan unionissa valtiontuet eli jäsenvaltioiden julkisen sektorin myöntämät yri- 
tyksille suunnatut tuet pohjautuvat perussopimustason säännöksiin. Valtiontuista 
säännellään Euroopan unionin toiminnasta tehdyn sopimuksen 107-109 artikloissa. 
Valtiontukien sääntelyllä ja valvonnalla pyritään varmistamaan Euroopan unionin 
sisämarkkina-alueen tehokas kilpailu ja vapaakaupan toimivuus. 

Valtiontukisäännösten korkeasta normihierarkkisesta asemasta huolimatta 
sääntelyn tapauskohtaisella tulkinnalla on käytännössä ratkaiseva merkitys. Perus- 
sopimusartiklat määrittelevät yleiset reunaehdot kielletyille ja sallituille tuille, mut- 
ta valtiontuen tapauskohtainen hyväksyttävyys ratkaistaan Euroopan komission 
päätöksenteossa. Valtiontukien valvontavaltaa EU:ssa on komission lisäksi unionin 
yleisellä tuomioistuimella, joka käsittelee komission valtiontukipäätöksistä tehdyt va- 
litukset. Yleisen tuomioistuimen ratkaisuihin on puolestaan mahdollista hakea muu- 
tosta unionin tuomioistuimelta. 

Komission valtiontukivalvonnan tärkeä keino on ennakkoilmoitusmenettely, jossa 
jäsenvaltio pyytää komissiolta valtiontuelle etukäteen hyväksyntää. Valtiontukiin liit- 
tyvää hallinnointia ja byrokratiaa ovat vähentäneet säädökset tietyistä tukityypeistä, 
joiden myöntäminen ei edellytä ennakkoilmoituksen tekemistä komissiolle. Tällaisia 
tukia ovat vähämerkityksiset tuet eli de minimis -tuet sekä komission yleisen ryhmä- 
poikkeusasetuksen nojalla sallituiksi säädetyt tuet. 

Valtiontukisääntelyn ”tiukkuuden” oikean tason löytäminen on olennaista. On 
tärkeää, että kansallisen hallinnon voimavaroja ei kulu kohtuuttomasti EU:n valtion- 
tukimääräysten täyttämiseen. Jäsenvaltioiden kantoja tulisikin säännöllisesti kuulla 
sen suhteen, millaisten tukien osalta EU:ssa on tarkoituksenmukaista edellyttää ko- 
missiolle tehtävää ennakkoilmoitusta. 

Valtiontukisääntelyssä ja -päätöksenteossa joudutaan hakemaan tasapainoa toi- 
saalta jäsenvaltioiden taloudellisen itsemääräämisoikeuden ja toisaalta sisämark- 
kinoiden vapaan kilpailun turvaamisen välillä. Suomen valtiosääntöoikeudellisen 

täysivaltaisuuden näkökulmasta EU:n valtiontukinormit rajoittavat kansallista lain- 
säädäntövaltaa ja finanssivaltaa. 

Koronaviruspandemian aikana Euroopan komissiolla on ollut näkyvä rooli val- 
tiontukisääntelyn tulkitsijana. Komissio on antanut tilanteen aikana useita tiedon- 
antoja valtiontuki-linjauksistaan melko nopeassa aikataulussa, mikä osoittaa komis- 
sion kykenevän varsin joutuisaan toimintaan kriisitilanteessa. Toisaalta pandemian 
aika on myös alleviivannut komission yksinomaista toimivaltaa Euroopan unionin 
valtiontukiasioissa. Komission määritellessä uusia valtiontukilinjauksiaan unionin 
ylimmät lainsäätäjät eli ministerineuvosto ja Euroopan parlamentti ovat olleet lähin- 
nä katselijan roolissa. 

Myös koronavirustilanteessa jäsenvaltioiden on pitänyt hyväksyttää yrityksille 
suunnattuja tukitoimenpiteitä etukäteen komissiolla. Jäsenvaltioiden mahdollisuudet 
myöntää valtiontukia riippuvat siis sekä poikkeus- että normaalioloissa usein komis- 
sion tapauskohtaisesta harkinnasta. Tämän vuoksi voidaan kysyä, onko komissiolla 
valtiontukiasioissa liiankin vahva asema. Oikeusvarmuuden näkökulmasta ei nimit- 
täin ole ihanteellista, mikäli yritystuen myöntämistä harkitsevan jäsenvaltion viran- 
omaisen on vaikea ennakoida, millaisen valtiontukipäätöksen komissio yksittäisessä 
tilanteessa tekee. Onkin tarpeen kiinnittää huomiota siihen, säädetäänkö EU:n lain- 
säädännössä tällä hetkellä riittävän tarkasti niistä kriteereistä, joiden perusteella ko- 
missio tekee päätöksensä valtiontuen sallittavuudesta. 

Kuntien tilinpäätöskäytännöt 
murroksessa: 


EPSAS-standardien potentiaaliset vaikutukset 
rahoitusleasingsopimuksella hankittujen 
omaisuuserien tilinpäätöskäsittelyyn 
suomalaissa kunnissa 


Jaakko Rönkkö ja Veera Anttila 


Tarve vahvemmalle taloudelliselle valvonnalle sekä luotettavampien taloustilastojen 
tuottamiselle on käynnistänyt hankkeen julkisen sektorin taloudellisen raportoinnin 
harmonisoimiseksi Euroopan unionin alueella. Valmisteilla olevat EPSAS-standar- 
dit (European Public Sector Accounting Standards) ovat suoriteperusteiset julkiselle 
sektorille suunnitellut tilinpäätösstandardit. Tämän artikkelin tavoitteena on tarkas- 
tella EPSAS-standardien potentiaalisia vaikutuksia rahoitusleasingsopimuksilla han- 
kittujen omaisuuserien tilinpäätöskäsittelyyn suomalaisissa kunnissa. Suomalaisis- 
sa kunnissa tilinpäätösraportointi on perinteisesti nojannut tuloslaskelmakeskeisiin 
laskentanormistoihin. Toistaiseksi kansainvälisillä tasekeskeisillä tilinpäätösnormis- 
toilla, kuten IFRS- ja IPSAS-standardeilla, on ollut hyvin pieni vaikutus suomalais- 
ten kuntien tilinpäätösraportointiin. Tässä eri tilinpäätösviitekehyksien soveltamis- 
käytäntöjä vertailevassa tutkimuksessa kuitenkin todetaan, että valmisteilla olevien 
EPSAS-standardien vaatimukset ja nykyinen kunnan hyvä kirjanpitotapa Suomessa 

näyttäisivät eroavan merkittävästi rahoitusleasingsopimuksilla hankittujen omaisuu- 
serien tilinpäätöskäsittelyn osalta. Tilinpäätösraportoinnin EU-harmonisoinnin toteu- 
tuessa suomalaisten kuntien rahoitusleasingsopimuksilla hankkimat omaisuuserät ja 
vastaavat velkaerät tultaisiin sisällyttämään kuntien taseisiin nykyisen liitetietoesit- 
tämisen sijaan. Tilinpäätösraportointiin tulevien muutosten ohella valmisteilla oleva 
harmonisointihanke näyttäytyy siirtymänä tuloslaskelmakeskeisemmistä lasken- 
tanormistoista tasekeskeisempiin laskentanormistoihin. 


Avainsanat: EPSAS-standardit, kuntien tilinpäätösraportointi, rahoitusleasingsopimus 


Kuntien tilinpäätöskäytännöt murroksessa 


Johdanto 


Julkisen hallinnon taloustiedon tuotanto on jatkuvien muutospaineiden alla. Euroopan 
unionin keskeisenä tavoitteena on vahvistaa jäsenmaidensa taloudenhoidon valvon- 
taa, läpinäkyvyyttä ja luotettavuutta harmonisoimalla jäsenvaltioissa noudatettavaa 
tilinpäätössääntelyä (Euroopan komissio 2020). Läpinäkyvyyden ja luotettavuuden 
tavoittelulle on löydettävissä kannustimia muun muassa Kreikan tuottamien talous- 
tietojen epäluotettavuudesta. Tutkimuskirjallisuudessa on esitetty argumentteja ta- 
louslukujen manipuloinnista sekä luotettavan talousinformaation tärkeydestä Krei- 
kan taloudelliselle tilanteelle (esim. Rauch, Göttsche, Brähler & Engel 2011; Kazarian 
& Pelagidis 2015). Läpinäkyvyyden ja luotettavuuden lisäämiseen talousinformaation 
tuottamisessa komissio pyrkii harmonisoimalla Euroopan unionin jäsenvaltioiden ti- 
linpäätössääntelyä valmisteilla olevien European Public Sector Accounting Standards 
(EPSAS) -standardien avulla (Euroopan komissio 2013). Tilinpäätössäännösten har- 
monisointi pohjautuu Euroopan unionin neuvoston direktiiville 2011/85/EU Jäsen- 
valtioiden julkisen talouden kehyksiä koskevista vaatimuksista. Direktiivin mukaan 
ennakkoedellytys korkealaatuisille ja vertailukelpoisille tilastoille EU-jäsenvaltioiden 
talouksista on harmonisoida julkisen tilinpidon käytänteitä myös kaikilla julkisen 
sektorin alasektoreilla (Euroopan unionin neuvosto 2011/85/EU). Tilinpäätössään- 
nösten eurooppalainen harmonisointihanke on siten omiaan vaikuttamaan tulevai- 
suudessa paitsi valtion myös suomalaisten kuntaorganisaatioiden tilinpäätössäänte- 
lyyn. 

Tässä artikkelissa keskitytään tarkastelemaan tilinpäätössääntelyn eurooppalais- 
ten muutospaineiden vaikutuksia erityisesti rahoitusleasingsopimuksella hankittujen 
omaisuuserien tilinpäätöskäsittelyyn suomalaisissa kunnissa. Suomalaisten kuntien 
taloustilanne on viime vuosina kiristynyt tuntuvasti (Valtiovarainministeriö 2019), 
ja keväällä 2020 puhjennut maailmanlaajuinen COVID-19-pandemia on omiaan 
voimistamaan kuntien negatiivista talouskehitystä. Rahoitusleasingsopimukset ovat 
yleistyneet kuntien investointien rahoitusmuotona samalla kun paineet velanottoon 
kasvavat (ks. esim. YLE 2012; YLE 2014). Tässä artikkelissa selvitetään, voisivatko 
suomalaiset kunnat mahdollisten harmonisoitujen eurooppalaisten tilinpäätösstan- 
dardien myötä olla tulevaisuudessa velvoitettuja esittämään taseissaan myös rahoitus- 
leasingsopimuksin hankitut omaisuuserät. Valmisteilla olevien EPSAS-standardien 
vaatimuksia pyritään tulkitsemaan valmistelutyön pohjana käytettävien IPSAS-stan- 
dardien (International Public Sector Accounting Standards) sekä EPSAS-standar- 
dien valmisteluaineiston avulla. Lopuksi valmisteilla olevien EPSAS-standardien 
vaatimuksia vertaillaan nykyiseen suomalaisten kuntien tilinpäätössääntelyyn, jon- 
ka muodostavat soveltuvin osin kuntalaki (410/2015), kirjanpitolaki (1336/1997 ja 
1620/2015) sekä kirjanpitolautakunnan kuntajaoston kannanotot. Vertailuaineistoon 

sisällytetään myös suomalaiseen kirjanpitolainsäädäntöön vahvasti vaikuttavat kan- 
sainväliset tilinpäätösstandardit, IFRS-standardit (International Financial Reporting 
Standards). 

Investointeja rahoitetaan julkisella sektorilla perinteisesti tulo- tai lainarahoituk- 
sella. Perinteisempien keinojen lisäksi investointeja on kuitenkin mahdollista rahoit- 
taa myös erilaisin yksityisrahoitusmallein, joista Suomessa yleisimpiä ovat erilaiset 
elinkaarimallit ja leasingjärjestelyt. Elinkaarihanke-käsitteen alle mahtuu niin elin- 
kaarimallin mukaisia hankkeita kuin leasingrahoitukseen perustuvia hankkeita. 
Valtioneuvoston raportin arvion mukaan erilaiset yksityisrahoitusmallit ovat yleis- 
tymässä myös Suomessa. (Valtioneuvosto 2016, 17-24.) Leasingrahoituksen levinnei- 
syydestä suomalaisissa kunnissa ei voida kuitenkaan tehdä tarkkoja päätelmiä tilin- 
päätöstietojen perusteella, sillä kunnat raportoivat niistä tilinpäätöksen liitetiedoissa 
kirjanpitolautakunnan kuntajaoston liitetietoyleisohjeen mukaisesti (KILA Kunta- 
jaosto 2019). Tilinpäätöksen liitetietojen vuokravastuihin sisältyy kuitenkin edellä 
mainitun yleisohjeen mukaan myös muut kunnan vuokravastuut leasingvastuiden 
ohella. Tilastokeskuksen vuoden 2019 ennakollisten tilinpäätöstietojen mukaan suo- 
malaisten kuntien vuokravastuiden määrä on yhteensä noin 4,4 miljardia euroa. On 
kuitenkin huomattava, että luku sisältää muutkin kuin leasingjärjestelyistä aiheu- 
tuneet vuokravastuut. Tilastokeskuksen kuntataloustiedot eivät siten anna suoria 
tietoja ilmiön yleisyydestä, mutta niiden perusteella voidaan muodostaa yleiskuva 
leasingrahoitusmallien laajuudesta suomalaisissa kunnissa. (Kuvio 10.1.) Yksittäisistä 
kaupungeista merkittävimpänä Tampereen vuokravastuut 31.12.2019 tilanteessa oli- 
vat noin 590 miljoonaa euroa, kun vastaavasti Helsingin kaupungin vuokravastuut 
olivat 237 miljoonaa euroa (Tilastokeskus 2020). Vuokravastuiden merkitys kuntien 
talouden tasapainon seurannassa korostuu jatkossa myös niin sanottujen kriisikun- 
takriteerien muuttuessa vuodesta 2022 alkaen siten, että yhtenä kriteerinä mitataan 
asukasta kohti laskettua kuntakonsernin lainojen ja vuokravastuiden yhteismäärää 
(Kuntaliitto 2020). 

Tämän artikkelin menetelmä nojaa käsiteanalyysiin. Rahoitusleasingsopimuksel- 
la hankittujen omaisuuserien tilinpäätöskäsittelyn kehityssuuntia lähestytään peilaa- 
malla valmisteilla olevien EPSAS-standardien ohjeluonnoksia kuntien tällä hetkellä 
soveltamiin kirjanpitolakiin (1336/1997 ja 1620/2015), kirjanpitolautakunnan kunta- 
jaoston ohjeistukseen sekä toisaalta IPSAS- ja IFRS-standardeihin. Näiden eri tilin- 
päätösviitekehyksien ratkaisukäytäntöjä vertailevaan tutkimukseen sovelletaan tässä 
artikkelissa siten tulkitsevaa käsiteanalyysiä. 

Kuvio 10.1. Vuokravastuiden ja rahoituslaitoslainojen määrät kaikissa Suomen 
kunnissa ulkoisten tilinpäätöslaskelmien mukaan vuoden 2019 ennakollisten 
emokuntien tilinpäätöstietojen mukaan (Tilastokeskus 2020). 


Tilinpäätössääntelyn teoreettisia lähtökohtia 


Kirjanpidon teoreettiset lähtökohdat on tutkimuskirjallisuudessa pyritty jaottelemaan 
karkeasti tasekeskeisiin staattisen kirjanpidon teorioihin ja tuloslaskelmakeskeisiin 
dynaamisen kirjanpidon teorioihin (ks. esim. Saario 1965; Scott 2015). Tasekeskeiset 
ja tuloslaskelmakeskeiset kirjanpidon teoriaperinteet poikkeavat toisistaan myös ti- 
linpäätöksen laadintaan liittyvissä valinnoissaan, sillä muun muassa tilinpäätöksessä 
käytettävät arvostusmenetelmät poikkeavat näiden kahden eri kirjanpitosuuntauksen 
välillä. Kirjanpitolain uudistuksessa 1973 Suomessa siirryttiin staattisen perinteen 
taseyhtälöteoriasta dynaamisempaan tuloslaskelmakeskeiseen meno-tulo-teoriaan. 
Sittemmin, tilinpäätössääntelyn kansainvälisen kehityksen myötä Suomessa pitkään 
vallinnut meno-tulo-teoreettinen ajattelutapa on saanut hiljalleen väistyä (Virtanen 
2009, 364-366). 

Tasekeskeinen staattinen kirjanpitoteoria esittää, että kirjanpidon tarkoitus on 
seurata omaisuuden ja pääomien lisäyksiä sekä vähennyksiä. Tilikauden tulos näh- 
dään teorian mukaan tilikauden aikana tapahtuneen nettovarallisuuden muutok- 
sena, jolloin pääomien arvostuskysymykset nousevat keskeiseen rooliin. Erillinen 
tuloksenlaskenta ei siten painotu omana keskeisenä osa-alueenaan. Tilikauden tulos 
mielletään enemmänkin taseen omaisuuserissä tapahtuvien muutosten kautta: tulot 
kasvattavat varoja ja vähentävät vastuita, kun taas menot vähentävät varoja ja kasvat- 
tavat vastuita. Näiden tilikauden aikaisten tulojen ja menoja myötä nettovarallisuu- 
dessa tapahtuu muutos, jonka voidaan katsoa olevan tilikauden tulos (Saario 1965, 
8-9). 

Tuloslaskelmakeskeinen dynaaminen kirjanpitoteoria korostaa tuloksenlasken- 
nan merkitystä. Teorian mukaan kirjanpidon ydintehtävä on tilikaudelle jaksotettu- 
jen tuottojen ja kulujen välisen erotuksen eli tuloksen laskenta. Taseeseen puolestaan 
kirjataan sellaiset erät, jotka eivät ole edellä kuvatusti tulosvaikutteisia. Tase toimii 
siten eräänlaisena erien siirtäjänä tilikaudelta toiselle. Martti Saarion meno-tulo-teo- 
ria on tunnettu suomalainen dynaamiseen perinteeseen kuuluva kirjanpitoteoria. 
Meno-tulo-teorian mukaan kirjanpidossa tapahtuvien jatkuvien muutoksien vuoksi 
taseyhtälöteoria ei sovellu kirjanpidon laadintaan. (Saario 1965, 19-24, 87.) 

Taseen omaisuuserien toisistaan poikkeavilla arvostusmenetelmillä on luonnolli- 
sesti merkittävä vaikutus tilinpäätösinformaation lukijalleen antaman kokonaiskuvan 
kannalta. Eri tilinpäätössääntelykehikoiden taustalla vaikuttavat erilaiset teoreettiset 
lähestymistavat — ja näillä teoreettisilla lähestymistavoilla on luontainen vaikutus 
tilinpäätöksen laatijalla käytettävissä oleviin arvostusmenetelmiin. Nykyarvomene- 
telmän tavoitteena on pyrkiä arvostamaan tase-erät, varat ja velat, niiden markki- 
na-arvoihin. Hyödykkeen nykyarvo voidaan määritellä käyttöarvona perustuen po- 
tentiaaliseen tulevaan tulontuottamiskykyyn tai vaihtoehtoisesti käypään arvoon eli 
potentiaaliseen myyntihintaan. Nykyarvomenetelmän puutteet kumpuavat siitä, että 
ideaalit olosuhteet eivät käytännössä toteudu, kun tilinpäätösinformaation käyttäjillä 
ei olekaan jatkuvasti käytettävissään ajantasaista ja täydellistä markkinainformaa- 
tiota. (Scott 2015, 37-56.) Julkisen sektorin organisaatioiden tilinpäätösinformaation 
käytettävyyden näkökulmasta nykyarvomenetelmää kohtaan voidaan esittää myös 
perusteltua kritiikkiä, sillä julkisen sektorin toimijoiden lähtökohtaisena tavoitteena 
on palvelutuotannon järjestäminen kansalaisille, ei voitontavoittelu ja hyödykkeiden 
luovuttaminen markkinahintoihin. 

Historialliseen hankintamenoon perustuvan arvostusmenetelmän mukaan ti- 
linpäätöksessä varat ja velat arvostetaan niiden historialliseen hankintamenoon. 
Uudelleenarvostus tapahtuu vasta hyödykkeen luovutushetkellä, kuten myyntihetkel- 
lä myyntihintaan. Historialliseen hankintamenoon perustuvan arvostusmenetelmän 
etuna voidaan pitää sitä, että tilinpäätöksessä esitetyt omaisuuserien arvot perustuvat 
varmistettuihin lukuihin arvioiden ja todennäköisyyksien sijaan. Myös historialli- 
seen hankintamenoon perustuvaa arvostusmenetelmää voidaan pitää luotettavuu- 
deltaan korkeana, mutta informatiivisuudeltaan se ei vastaa nykyarvoon perustuvia 
menetelmiä, sillä hyödykkeiden arvot muuttuvat markkinamekanismien vaikutuk- 
sista. Historialliseen hankintamenoon perustuvan arvostusmenetelmän heikkoutena 
voidaan siten pitää hyödykkeiden arvojen erkaantumista omaisuuserien todellisista 
arvoista, jolloin tase ei enää kuvaa tarkasteluhetken varallisuuden määrää kovin tar- 
kasti. (Scott 2015, 56-58.) 

Tasekeskeisemmät staattiset kirjanpitoteoriat korostavat siis taseen omaisuuserien 
oikea-aikaista arvostamista. Tällöin tilinpäätösraportointi perustuu vahvemmin 
omaisuuserien nykyarvoihin, sillä keskeisenä tavoitteena on omaisuuden arvojen ja 

pääomien riittävyyden seuranta. Dynaamisten kirjanpitoteorioiden pääpaino ei ole 
taseen luvuissa, vaan huomio kiinnittyy tuloksen muodostumiseen. Tällöin tase-erien 
oikea-aikainen arvostaminen ei ole keskiössä. Näin ollen on perusteltua, että omai- 
suuserien arvostaminen ja tilinpäätösarviointi ylipäätään nojaavat vahvemmin histo- 
riallisiin hankintamenoihin perustuviin arvostusmenetelmiin. Käytännössä organi- 
saatiot soveltavat nykyisin kahden edellä esitetyn arvostusmenetelmän yhdistelmää. 
Yhdistelemällä nykyarvoihin perustuvia ja historiallisiin hankintamenoihin perus- 
tuvia arvostusmenetelmiä kirjanpitovelvolliset voivat saada tilinpäätösraportoinnis- 
saan aikaan erilaisia mahdollisia haluamiaan lopputulemia. (Scott 2015, 37-59.) Ti- 
linpäätössäännöstöt kuitenkin asettavat rajoituksia yksittäisten kirjanpitovelvollisten 
tekemille valinnoille sovellettavista laatimisperiaatteista, ja esimerkiksi suomalainen 
kirjanpitolainsäädäntö painottaa yleisissä tilinpäätösperiaatteissaan johdonmukai- 
suuden periaatetta, jonka mukaan valittuja laatimisperiaatteita ja -menetelmiä tulee 
soveltaa johdonmukaisesti tilikaudesta toiseen (ks. Kirjanpitolaki 1336/1997 myöhem- 
pine muutoksineen). Tässä artikkelissa selvitetään, millaisia vaikutuksia valmisteilla 
olevilla kansainvälisillä julkisen sektorin tilinpäätössäännöksillä voi olla suomalais- 
ten kuntien rahoitusleasingsopimuksilla hankkimien omaisuuserien tilinpäätöskäsit- 
telyyn. 


Katsaus kuntien tilinpäätösraportointia 
koskevaan sääntelyyn 


Kunnan talousprosessi voidaan jakaa reaalitalouteen ja rahatalouteen samaan tapaan 
kuin yrityksen talousprosessi. Kunnan reaalitalous seuraa tuotannontekijöiden liik- 
keitä eli niiden luovutuksia ja vastaanottamisia. Rahatalous taas seuraa rahan liikkei- 
tä eli kunnan menoja ja tuloja, sekä kunnan ulkopuolelta tulevaa rahoitusta. Kunnan 
talousprosessi eroaa kuitenkin merkittävästi yrityksen talousprosessista toiminnan 
verorahoitteisuuden vuoksi. Tuotannontekijöiden luovuttamisesta ei aina synny tuloa, 
eikä tulon vastaanottamisesta tuotannontekijän luovuttamista, sillä kunnat tarjoavat 
asukkailleen myös maksuttomia palveluita. Kunnan palveluiden maksaja ei aina ole 
sama luonnollinen henkilö tai yhteisö kuin sen käyttäjä. (Leppänen 2001, 9-10.) Vero- 
rahoitteisuus myös korostaa tilivelvollisuuden ja läpinäkyvyyden periaatteita kunnan 
toiminnassa. 

Julkisyhteisöjen tilinpäätössääntelyn kansainvälisten kehityshankkeiden yhtenä 
taustavaikuttajana voidaan pitää julkisella sektorilla korostuvaa tilivelvollisuusvaa- 
detta. Tilivelvollisuuden merkitystä korostaa erityisesti toiminnan verorahoitteisuus. 
Veronmaksajat haluavat tietää, mihin heidän maksamansa verorahat on käytetty, ja 
julkisen sektorin toimijat ovat velvollisia raportoimaan toiminnastaan veronmak- 

sajille. Julkisyhteisöjen raportoinnin yhdenmukaistamistarpeet Euroopan unionin 
alueella pyrkivät ratkaisemaan näitä tilivelvollisuuteen kytkeytyviä tiedontarpeita. 


Kuntien tilinpäätösraportointia koskevan sääntelyn nykytila 


Kuntien hallinnon ja talouden järjestämisessä noudatetaan ensisijaisesti kuntalakia 
(Kuntalaki 410/2015, 2 $). Kirjanpidossaan kunnat soveltavat kuntien hyvää kirjan- 
pitotapaa, joka koostuu kuntalaista, kirjanpitolautakunnan kuntajaoston yleisohjeista 
ja lausunnoista, kirjanpitolaista sekä kirjanpitoasetuksesta, JHS:n antamista kuntien 
kirjanpitoa koskevista suosituksista ja muista kirjanpitoa koskevista soveltuvista oh- 
jeista ja suosituksista. Kunnissa kuntalaki on kirjanpitolakiin nähden erityisasemassa 
ja lakien ollessa ristiriidassa noudatetaan kuntalain säännöksiä. Kirjanpitolautakun- 
nan kuntajaosto ohjeistaa kuntia kirjanpitolain noudattamisessa yleisohjeillaan sekä 
lausunnoillaan. (KILA Kuntajaosto 2019.) 

Kunnan tilinpäätös koostuu taseesta, tuloslaskelmasta, rahoituslaskelmasta, nii- 
den liitetiedoista sekä talousarvion toteutumisvertailusta ja toimintakertomuksesta 
(Kuntalaki 113.2 §). Jos kunta muodostaa kuntakonsernin, se on velvollinen laatimaan 
myös konsernitilinpäätöksen tilinpäätöksensä yhteydessä. Konsernitilinpäätökseen 
pitää myös sisällyttää konsernin tase, tuloslaskelma, rahoituslaskelma sekä niitä kos- 
kevat liitetiedot (Kuntalaki 114 $). Kuntakonserniin liittyvät olennaiset asiat tulee li- 
säksi esittää toimintakertomuksessa (Kuntalaki 115.1 $). 

Kirjanpidollisesti kunnat toteuttavat neljää eri tehtävää, erilläänpitotehtävää, ta- 
lousarvion toteutumisen seurantaa, tuloksenlaskentaa ja hyväksikäyttötehtävää. Riip- 
pumatta siitä, miten toiminta on järjestetty, kunta on kokonaisuutena talousyksikkö. 
Kunnan ulkopuolella olevat talousyksiköt ovat kunnasta erillisiä talousyksiköitä. 
FErilläänpitotehtävän mukaan kunnan tulee pitää taloutensa erillisenä muista ta- 
lousyksiköistä. Tämä tarkoittaa sitä, ettei kunnan tule sekoittaa tulojaan, menojaan, 
omaisuuttaan tai velkojaan toisen talousyksikön vastaaviin. Konsernitilinpäätöksessä 
kuntakonserniin kuuluvat talousyksiköt kuitenkin yhdistellään yhdeksi kokonaisuu- 
deksi. (Leppänen, 2001, 7-8.) Talousarvion toteutumisvertailulla seurataan kunnan 
talousarviossa asetettujen toiminnallisten tavoitteiden, määrärahojen sekä tulo- ja 
menoarvioiden toteutumista (KILA Kuntajaosto 2019). Kirjanpidon tuleekin tuottaa 
sellaista tietoa, että talousarvion toteutumista pystytään luotettavasti seuraamaan. 
Kuntalain mukaan kunnan taloussuunnitelman tulee olla joko tasapainossa tai yli- 
jäämäinen ja kunnan tulee kattaa mahdolliset kertyneet alijäämät enintään neljän 
tilikauden aikana (Kuntalaki 410/2015, 110 $). Tuloksenlaskentatehtävällä ei kunnassa 
olekaan samanlaista merkitystä kuin yksityisellä sektorilla, sillä kunnat eivät tavoit- 
tele toiminnallaan voittoa. Edellisten lisäksi kirjanpidolla on hyväksikäyttötehtävä. 
Useiden kirjanpitoon liittyvien lakisääteisten velvoitteiden lisäksi se toimii laajana 

perustietorekisterinä ja antaa tietoa kunnan taloudesta ja toiminnasta sidosryhmille 
sekä kunnan sisäiseen käyttöön. (Leppänen 2001, 8-9.) 


Julkishallinnon tilinpäätössäännöstön 
kansainväliset harmonisointihankkeet 


Julkishallinnon tilinpäätössäännöstöjen harmonisointi ei ole uusi hanke. Tilinpäätös- 
säännöstöjä on yritetty harmonisoida aikaisemminkin esimerkiksi IFAC:n 
(International Federation of Accountants) alaisen erillisen Public Sector Committeen 
kautta. Harmonisointitavoite kuitenkin epäonnistui. Myöskin Public Sector 
Committeen seuraajan IPSASB:n (International Public Sector Accounting Standards 
Board) luomat IPSAS-standardit ovat saaneet osakseen paljon kritiikkiä. Standardit 
on valmisteltu yksityiselle sektorille suunniteltujen IFRS-standardien pohjalta. Kri- 
tiikkiä on kohdistettu esimerkiksi siihen, etteivät standardit ota tarpeeksi hyvin huo- 
mioon julkishallinnon erityispiirteitä (Euroopan komissio, 2013). IPSAS-standardien 
noudattaminen on EU:ssa vapaaehtoista, eivätkä ne ole laajalti käytössä julkisella sek- 
torilla. 

Nykyisellään harmonisointitavoite on saanut alkunsa vuonna 2011 Euroopan neu- 
voston ”Six-Pack” -säännöskokoelmasta, joka sääntelee julkisensektorin taloutta. Itse 
harmonisointitavoite pohjautuu Euroopan unionin neuvoston direktiiville 2011/85/ 
EU Jäsenvaltioiden julkisen talouden kehyksiä koskevista vaatimuksista. Direktiivin 
mukaan vertailtavien ja korkealaatuisten tilastojen tuottaminen vaatii jäsenvaltiois- 
sa täydelliset ja ennakoitavat tilinpäätössäännöstöt kaikilla julkisyhteisöjen alasek- 
toreilla (Euroopan unionin neuvosto 2011/85/EU). Tilinpäätössäännöstöjen harmo- 
nisointia ja EPSAS-standardien kehityshanketta ajavat EU:n komissio sekä tilastoja 
Euroopan unionin käyttöön tuottava Eurostat. Valmistelua varten on kehitetty vuon- 
na 2015 oma työryhmä, EPSAS Working Group. Työryhmä koostuu julkisen sektorin 
standardien asettajista ja jäsenvaltioiden julkishallinnon kirjanpidon asiantuntijoista. 
Työryhmään osallistuu myös tarkkailevia jäseniä Euroopan keskuspankista, Maail- 
manpankista, Euroopan tilintarkastustuomioistuimesta, Accountancy Europesta ja 
IPSAS Boardista. Standardien valmistelu on jaettu kahteen vaiheeseen. Ensimmäi- 
sessä vaiheessa kehitetään standardien puiteasetusta sekä lisätään taloudellista läpi- 
näkyvyyttä suoriteperusteisista standardeista tiedottamalla. Jäsenvaltioita avustetaan 
suoriteperusteisen kirjanpidon käyttöönottamisessa. Puiteasetus sisältää hallinnon 
ja kirjanpidon periaatteet sekä standardit. Toisessa vaiheessa valmiit EPSAS-stan- 
dardit otetaan käyttöön kaikissa jäsenmaissa. (Euroopan komissio 2019.) Standar- 
dien käyttöönotto helpottuu, mikäli jäsenvaltioissa noudatetaan jo kirjanpidossa 
suoriteperusteisuutta. Suomessa valtiovarainministeriö on perustanut työryhmän 
EPSAS-hankkeen valmistelun seuraamiseksi. EU:n julkisen sektorin yhteisten tilin- 

päätösstandardien (EPSAS) kansallinen valmistelu -työryhmän tehtäviä ovat hank- 
keen etenemisen seuraaminen, komission tiedonantojen avustaminen, Suomen kan- 
tojen valmistelu sekä hankkeeseen liittyviin kyselyihin ja selvityksiin vastaaminen ja 
niiden koordinointi. Tarvittaessa työryhmä myös kuulee ja tiedottaa hankkeen sidos- 
ryhmiä. (Valtiovarainministeriö 2019b.) Standardien valmistelu on toistaiseksi vielä 
kesken. 

EPSAS-standardit ovat suoriteperusteisen julkisen sektorin tilinpäätösstandar- 
dit, joiden tavoitteena on harmonisoida Euroopan unionin talousalueen tilinpäätös- 
raportointia. Standardien on tarkoitus laajentaa ymmärrystä julkisen hallinnon ta- 
loudellisesta asemasta ja suorituskyvystä, mutta myös tehostaa tilastoja, valvontaa 
sekä riskienhallintaa ja kehittää integraatiota ja tehokkuutta markkinoilla. (Euroo- 
pan komissio 2019.) Suoriteperusteisiin standardeihin siirtymisessä suurin muutos 
on edessä sellaisilla julkisilla talouksilla, jotka edelleen noudattavat kassaperusteista 
kirjanpitoa. Suurin osa EU-alueen julkisen sektorin talouksista kuitenkin noudattaa 
jo suoriteperusteista kirjanpitoa. Harmonisoinnin tavoitteena on, että jäsenvaltioissa 
siirrytään jo standardien valmisteluvaiheessa suoriteperusteiseen kirjanpitoon, jol- 
loin standardien valmistuessa voidaan siirtyä noudattamaan niiden mukaista tilin- 
päätösraportointia. Suomessa kunnat ovat noudattaneet suoriteperusteista kirjanpitoa 
vuodesta 1997 ja valtio vuodesta 1998. Valmisteilla olevat EPSAS-standardit luodaan 
jo olemassa olevien IPSAS-standardien pohjalta. Harmonisointihanke on kuitenkin 
saanut osakseen myös kritiikkiä (ks. esim. Biondi 2017). Lisäksi suoriteperusteiseen 
kirjanpitoon siirtyminen on kallista sekä aikaa vievää (PwC 2014, 57-79). Toisaal- 
ta sen on myös tutkimuksissa osoitettu parantavan kuntien tehokkuutta (Lampe, 
Hilgers & Ihl 2015). 

Euroopan neuvosto on direktiivissään huomioinut myös IPSAS-standardit tule- 
vien EPSAS-standardien pohjana. Direktiivissä todetaankin, että komission tulisi 
arvioida julkisen sektorin tilinpäätösstandardien eli IPSAS-standardien asianmu- 
kaisuutta tulevien standardien pohjaksi. Vuonna 2012 komissio teetti kyselytutki- 
muksen, jossa selvitettiin IPSAS-standardien soveltuvuutta jäsenvaltioiden julkiselle 
sektorille. Tutkimuksen tuloksena todettiin, etteivät IPSAS-standardit sovellu sellai- 
senaan jäsenvaltioiden käyttöön, mutta niitä voidaan pitää lähtökohtana yhteisten 
standardien luomiselle. (Euroopan komissio 2013.) IPSAS 13 -standardi käsittelee 
leasingrahoitusta. Komission tilaamassa selvityksessä arvioitiin myös yksittäisten 
standardien soveltuvuutta jäsenvaltioiden käyttöön. IPSAS 13 -standardin todettiin 
olevan käyttökelpoinen joko sellaisenaan tai vähäisin muutoksin. (PwC 2014, 135.) 

Rahoitusleasingsopimuksella hankittujen 
omaisuuserien tilinpäätöskäsittely 


Leasingvuokrauksella viitataan vuokrasopimukseen, jonka avulla kirjanpitovel- 
vollinen hankkii käyttöönsä käyttöomaisuutta. Kyseessä on yleensä pitkäaikainen 
vuokrasopimusjärjestely. Leasingrahoitus ei ole tilinpäätösesittämisen näkökulmasta 
organisaatiolle vierasta pääomaa, vaan leasingjärjestelyitä hyödyntämällä kirjanpito- 
velvollisella voi olla käytössään taseen ulkopuolisia omaisuuseriä, joihin liittyy etuja 
ja riskejä. Leasingrahoitus jaetaan tyypillisesti käyttöleasingiin (operating lease) ja 
rahoitusleasingiin (financial lease). Rahoitusleasingillä tarkoitetaan vuokrasopimus- 
ta, jolla vuokralle antaja siirtää vuokrauskohteeseen liittyvät riskit ja edut sopimus- 
suhteen vastapuolelle sopimuskauden alkaessa (Ihantola & Leppänen 2018, 87-88). 
Käyttöleasingille ei sen sijaan ole olemassa eksaktia määritelmää, sillä siihen luetaan 
leasingjärjestelyt, jotka eivät täytä edellä esitetyn rahoitusleasingin määritelmää. Ylei- 
sesti käyttöleasingiin katsotaan kuuluviksi sellaiset leasingjärjestelyt, joista aiheutu- 
vat riskit ja hyödyt jäävät vuokranantajalle. 

Leasingrahoitusta käsitellään kansainvälisissä IPSAS 13 ja IFRS 16 -standardeis- 
sa sekä Suomen kirjanpitolaissa. Kunnat noudattavat kirjanpidossaan ja tilinpäätös- 
raportoinnissaan kuntien hyvää kirjanpitotapaa. Kirjapitolakia (1336/1997) noudate- 
taan kuntien tilinpäätösraportoinnissa vain soveltuvin osin. Kirjanpitolautakunnan 
kuntajaoston yleisohje kunnan ja kuntayhtymän taseen laatimisesta toteaa, että 
kuntien ei tule soveltaa kirjanpitolain 5:5b $:n mukaisia IFRS-standardeista tulevaa 
merkitsemistapaa kirjanpidossaan (KILA Kuntajaosto 2016, 15). Kunnat kirjaavat 
leasingrahoituksella hankitun hyödykkeen sopimuksen mukaiset maksupostit tulos- 
laskelmavaikutteisesti vuokramenoiksi, eikä rahoitusleasingsopimuksella ole kunnis- 
sa tasevaikutusta. Koska kunnan hyvä kirjanpitotapa asettaa rajoitteita kirjanpitolain 
soveltamiselle, kunnissa käsitellään kirjanpitolakia myös erillisenä osanaan, vaikka 
se sisältyykin kuntien hyvään kirjanpitotapaan. Kirjanpitolaki sallisi kuitenkin myös 
IFRS-standardien mukaisen tilinpäätösesittämisen eli hyödyke voidaan lain mukaan 
kirjata kuin se olisi ostettu tai myyty (KPL 1336/1997, 5:5b $). Kirjanpitolautakunnan 
antaman lausunnon mukaan tätä voidaan soveltaa myös IFRS 16 -standardin mukai- 
sesti niin rahoitusleasingiin kuin käyttöleasingiin (KILA Lausunto 2018). 

Vuonna 2016 julkaistun kansainvälisen tilinpäätösstandardin IFRS 16 Vuokra- 
sopimukset myötä luokittelu rahoitusleasingiin ja muihin vuokrasopimuksiin vuok- 
ralle ottajien tilinpäätöskäsittelyssä on IFRS-raportoinnin osalta poistunut. IFRS 16 
-standardi on astunut voimaan vuoden 2019 alussa. Uuden standardin mukaan kaik- 
ki vuokralle ottajan vuokrasopimukset käsitellään kuten ne olisi myyty tai ostettu. 
Vuokralleantaja sen sijaan jaottelee edelleen leasingsopimuksensa käyttö- ja rahoitus- 
leasingiin. Muutoksen taustalla on esitetty olevan haasteet vuokrasopimusten luokit- 

telussa ja mahdollisuus tarkoitushakuisiin järjestelyihin. IAS 17 -standardi sai ennen 
uudistusta osakseen kritiikkiä muun muassa siitä, että omaisuuseriä ja vastuita jäi 
vuokralle ottajan taseen ulkopuolelle. (Halonen ym. 2017, 373.) Myös IPSAS-standardit 
ovat kohdanneet samansuuntaista kritiikkiä käyttöleasingin ja rahoitusleasingin vä- 
liseen jakoon liittyen. IASB onkin suosittanut standardin uudelleen arviointia, mutta 
toistaiseksi IPSAS 13 -standardiin ei ole näiltä osin tehty muutoksia. (Mäller-Margu6s 
Berger 2012, 113.) IPSAS 13 -standardin osakseen saamaa kritiikkiä ei ole kuitenkaan 
nähty ongelmalliseksi EPSAS-standardien valmistelutyössä (PwC 2014, 129). Tämä 
voidaan nähdä merkittävänä eroavaisuutena IFRS- ja IPSAS-standardien välillä. Tällä 
hetkellä vaikuttaisi siltä, että rahoitusleasingsopimusten tilinpäätöskäsittelyn osalta 
EPSAS-standardit noudattelisivat ennemminkin IPSAS-standardien viitoittamaa tie- 
tä IFRS-standardien mukaisen soveltamiskäytännön sijaan. 

Nykyinen IFRS 16 -standardi ei enää jaottele käyttöleasingia ja rahoitusleasingia, 
vaan sen mukaan molemmat leasingjärjestelyt kirjataan vuokralle ottajan näkökul- 
masta samalla tavalla. Vuokralle antaja erottelee edelleen rahoitusleasingsopimuksen 
ja käyttöleasingsopimuksen. Tähän sovelletaan samoja kriteereitä kuin IPSAS-stan- 
dardissa sekä IFRS 16 -standardia edeltäneessä IAS 17 -standardissa. Suomen kir- 
janpitolaki määrittelee käyttöleasingin ja rahoitusleasingin eron, mutta kirjanpitolain 
määritelmä on hyvin suppea verrattuna standardien määritelmiin. Kirjanpitolain 
mukaan rahoitusleasingsopimus on vuokrasopimus, jonka kohteena olevaan hyö- 
dykkeeseen liittyvät riskit ja edut siirtyvät merkittäviltä osin vuokralleottajalle (KPL 
1336/1997, 5:5b $). Hallituksen esityksessä kirjanpitolaiksi (HE 89/2015) viitataan li- 
säksi IFRS-standardien mukaiseen esittämistapaan. Näin ollen käyttö- ja rahoitus- 
leasingin tarkemmassa määrittelyssä voidaan käyttää IFRS 16 tai IAS 17 -standardien 
mukaisia kriteerejä silloin, kun jako näiden kahden välillä on tarpeellista. Rahoitus- 
leasingin ja käyttöleasingin käsitteellisessä määrittelyssä on suomalaisessa tilinpää- 
tössääntelyssä hyödynnetty myös IPSAS 13 -standardia, joka sisältää määritelmät 
leasingjärjestelyiden eroista. Edellä mainitut tilinpäätössäännökset eivät ole ristirii- 
dassa keskenään, vaan kaikissa määritellään rahoitusleasing sellaiseksi sopimukseksi, 
jolla vuokralle antaja siirtää vuokrauskohteeseen liittyvät olennaiset hyödyt ja riskit 
vuokralle ottajalle. Käyttöleasingilla puolestaan viitataan sopimuksiin, joilla hyödyt 
ja riskit eivät siirry vuokralle ottajalle. (Ks. KPL 1336/1997 5:5b $; IPSAS 13.12; IAS 
17.8; IFRS 16.61—66.) 

Määrittelyyn liittyy muitakin ehtoja, joiden täyttyessä sopimusjärjestely voidaan 
luokitella rahoitusleasingiksi. Rahoitusleasingiksi tulkitaan lähtökohtaisesti sellaiset 
sopimukset, joiden päättyessä hyödykkeen omistusoikeus siirtyy vuokralle ottajalle 
tai vaihtoehtoisesti vuokralle ottajalla on oikeus hankkia hyödyke itselleen käypää 
arvoa alemmalla arvolla. Myös tilanteissa, joissa voidaan pitää suhteellisen varma- 
na, että hyödyke lunastetaan vuokralle ottajalle sopimusjakson päättyessä, on kyse 
rahoitusleasingista. Edelleen, jos leasingsopimus kattaa suuren osan hyödykkeen 


180 


Kuntien tilinpäätöskäytännöt murroksessa 


taloudellista elinkaarta, voidaan puhua rahoitusleasingista. Lisäksi vuokranmaksu- 
postien tulisi kattaa vähintään hyödykkeen käypää arvoa vastaava rahamäärä. Ra- 
hoitusleasingista voidaan tulkita olevan kyse myös silloin, kun vuokrattu hyödyke on 
luonteeltaan sellainen, että vain vuokralle ottaja voi käyttää hyödykettä ilman suu- 
ria muutoksia eikä vuokrattua hyödykettä ole helppoa korvata toisella hyödykkeellä. 
(IPSAS 13.15; IAS 17.10.) Rahoitusleasingiksi voidaan tulkita myös leasingsopimus, 
jossa vuokralle ottajan aiheuttamista sopimusrikkomuksista aiheutuneet tappiot voi- 
daan lukea vuokralle ottajan aiheuttamiksi, jäännösarvon käyvän arvon muutoksista 
johtuvat voitot ja tappiot aiheutuvat vuokralle ottajalle tai jossa vuokralle ottajalla 
on sopimusjakson päätyttyä mahdollisuus jatkaa vuokrasopimusta markkinahintaa 
alemmalla hinnalla. (IPSAS 13.16; IAS 17.11.) Edellä kuvatut rahoitusleasingin tun- 
nusmerkit eivät kuitenkaan ole aukottomia. Jos leasingin muiden ominaisuuksien 
perusteella on ilmeistä, ettei sopimus siirrä sopimuksesta aiheutuvia riskejä ja hyö- 
tyjä vuokralle ottajalle, ei kyseessä ole rahoitusleasing, vaikka joku edellä luetelluista 
tunnusmerkeistä täyttyisikin. (IPSAS 13.17; IAS 17.12.) Leasingjärjestelyjen luokitte- 
leminen rahoitusleasingiin ja käyttöleasingiin vaatii siis tilinpäätösraportoijilta koko- 
naisvaltaista tulkintaa jo leasingsopimuksen tekovaiheessa. 

Edellä kuvattuihin rahoitusleasingin ja käyttöleasingin määritelmiin liittyy myös 
joitakin poikkeuksia. Käytäntö on osoittanut, että erilaiset rahoitusleasingin ja käyt- 
töleasingin yhdistelmät ovat mahdollisia. Esimerkiksi tilanteessa, jossa leasingsopi- 
muksen avulla on hankittu sekä kiinteistö että kiinteistöllä sijaitseva rakennus, tulee 
leasingsopimuksen luonne kiinteistön (maa-alueen) osalta punnita tarkkaan. Näin 
erityisesti siksi, että maa-alueen osalta kyseessä on pysyväisluonteinen hyödyke, josta 
ei kirjanpidossa tehdä suunnitelman mukaisia poistoja. Tällöin samalla sopimuksella 
hankitut hyödykkeet voivat olla leasingsopimuksen luonteen näkökulmasta toisistaan 
poikkeavassa asemassa. (IPSAS 13.20A-13.) Vuokralle ottajan on myös mahdollista 
luokitella käyttöleasingsopimuksella hankittu kiinteistö sijoituskiinteistöksi, jolloin 
sitä käsitellään kirjanpidossa rahoitusleasingin tavoin (IPSAS 13.24). Elinkaarimallia 
noudattavien sekä Private Public Partnership (PPP) -järjestelyihin liittyvien vuokra- 
sopimusten ei katsota kuuluvan IPSAS 13 -standardin alle, vaan niiden tilinpäätöskä- 
sittelystä säädetään erikseen IPSAS 32-standardissa (IPSAS 13.25-27). 

Vaihtoehtoja rahoitusleasingsopimuksella 
hankittujen omaisuuserien tilinpäätöskäsittelylle 
kunnissa eri sääntelykehikoiden pohjalta 


Rahoitusleasingsopimuksella hankittujen omaisuuserien tilinpäätöskäsittely voi saa- 
da hyvin erilaisia esittämistapavaihtoehtoja riippuen siitä, mitä tilinpäätösstandar- 
deja omaisuuseriä rahoitusleasingsopimuksella hankkinut yhteisö soveltaa. Tässä 
luvussa luodaan kattava katsaus suomalaisten kirjanpitovelvollisten yhteisöjen sovel- 
tamiin säännöksiin. Nykytilanteessa suomalaisen kuntaorganisaation kohdalla kir- 
janpitolaki ja sen soveltamisohjeistusta antavan työ- ja elinkeinoministeriön alaisen 
kirjanpitolautakunnan kuntajaoston soveltamisohjeet muodostavat sovellettavan ti- 
linpäätösnormiston. Kirjanpitolain kuntia koskevan soveltamisohjeistuksen lisäksi 
tässä luvussa käsitellään kansainvälisten tilinpäätösstandardien eli IFRS-standar- 
dien ohjeistus koskien rahoitusleasingsopimuksella hankittujen omaisuuserien tilin- 
päätöskäsittelyä. IFRS-standardien merkitys on kasvanut suomalaisessa tilinpäätös- 
käytännössä, sillä vuoden 2016 kirjanpitolain uudistuksen yhteydessä kirjanpitolain 
5:5b S:ään otettiin suora viittaus IAS-asetuksella hyväksyttyihin tilinpäätösstandar- 
deihin eli IFRS-standardeihin. Kyseistä pykälää ei kuitenkaan kirjanpitolautakunnan 
kuntajaoston linjauksella voida soveltaa kuntien tilinpäätöskäytännössä, joten suo- 
raa yhteyttä IFRS-standardeilla ei nykytilanteessa ole kuntien tilinpäätöskäytäntei- 
siin. Huomion arvoista kuitenkin on, että IFRS-standardit vaikuttavat vahvasti kan- 
sainvälisten julkissektorin tilinpäätösstandardien eli IPSAS-standardien taustalla. 
IPSAS-standardit puolestaan vaikuttavat Euroopan unionin yhteisten julkissektorin 
tilinpäätösstandardien eli EPSAS-standardien taustalla. Tässä luvussa luodaan näin 
ollen seikkaperäinen katsaus IPSAS- ja EPSAS-standardien säännöksiin koskien ra- 
hoitusleasingsopimuksilla hankittuja omaisuuseriä. 


Kirjanpitolain soveltamisen nykytila suomalaisissa kunnissa 


Suomalaiset kunnat soveltavat rahoitusleasingsopimuksilla hankittujen hyödykkei- 
den kirjanpito- ja tilinpäätöskäsittelyssä kirjanpitolakia (1336/1997) soveltuvin osin. 
Kirjanpitolautakunnan kuntajaosto on linjannut yleisohjeessaan kunnan ja kuntayh- 
tymän taseen laatimisesta, että kunnat eivät sovella kirjanpitolain IFRS-viittauksia, 
eivätkä näin ollen myöskään kirjanpitolain 5:5b $:n mukaista IFRS-standardeihin 
nojaavaa esittämistapaa tilinpäätöksissään (KILA Kuntajaosto 2016, 15). Kunnat kir- 
jaavat leasingrahoituksella hankitut hyödykkeet kirjanpidossaan tulosvaikutteisesti 
vuokrakuluiksi. Tulevat leasingvuokravastuut puolestaan esitetään tilinpäätöksen 
liitetietona. Kirjanpitolaki (1336/1997) sallisi myös IFRS-standardien mukaisen kir- 


182 


Kuntien tilinpäätöskäytännöt murroksessa 


jaamisen, jolloin leasingrahoituksella hankittu hyödyke voitaisiin kirjata kuin se olisi 
ostettu (KPL 1336/1997, 5:5b $). Kirjanpitolautakunnan lausunnon mukaan kirjanpi- 
tovelvollinen voi soveltaa IFRS 16 -standardin mukaista kirjaustapaa, jossa vuokralle 
ottaja ei erottele käyttöleasingia ja rahoitusleasingia toisistaan, vaan kirjaa molemmat 
kuin ne olisi ostettu (KILA Lausunto 2018). Tämänkaltainen kirjaustapa ei kuiten- 
kaan aikaisemmin esitetyn kirjanpitolautakunnan kuntajaoston yleisohjeen mukaan 
ole sallittu suomalaisille kunnille. Käytännössä suomalaisten kuntien tilinpäätösesit- 
tämisen nykytila on rahoitusleasingsopimuksilla hankittujen omaisuuserien osalta 
varsin selkeä, sillä ainoastaan tulosvaikutteisten kulukirjausten ja liitetietoinformaa- 
tion yhdistelmä on sallittua. 


IFRS-säännöstön näkökulma 


Artikkelin tässä osiossa käsitellään lyhyesti voimassa olevan IFRS-säännöstön näkö- 
kulmaa leasingvuokrasopimuksella rahoitettujen omaisuuserien tilinpäätöskäsitte- 
lyyn, sillä IFRS-standardien tulkintojen ymmärtäminen on keskeisessä roolissa myös 
julkisen sektorin tilinpäätössääntelyn kehityksen sisäistämisen kannalta. Vuonna 
2016 julkaistiin IFRS 16 Vuokrasopimukset -standardi, jonka myötä vuokralle otta- 
jien IFRS-raportoinnista poistui luokittelu rahoitusleasingiin ja muihin vuokrasopi- 
muksiin. Standardi astui voimaan vuoden 2019 alussa. Uuden IFRS 16 -standardin 
velvoittamana kaikki vuokralle ottajan vuokrasopimukset käsitellään kuten ne olisi 
myyty tai ostettu. Standardimuutoksen taustalla ovat vaikuttaneet haasteet erilaisten 
vuokrasopimusten luokittelussa sekä tarkoitushakuisille järjestelyille jääneet mahdol- 
lisuudet. Aikaisempi IAS 17 -standardi sai osakseen kritiikkiä myös omaisuuserien ja 
velvoitteiden jäämisestä taseen ulkopuolelle. (Halonen ym. 2017, 373.) 


EPSAS- ja IPSAS-standardien näkökulma 


Leasingrahoitusta käsitellään IPSAS 13-standardissa. Vanhan IAS 17 -standardin ta- 
voin myös IPSAS-standardit ovat saaneet osakseen kritiikkiä liittyen jakoon käyt- 
töleasingiin ja rahoitusleasingiin. International Accounting Standards Board (IASB) 
onkin suosittanut standardien uudelleen arviointia, mutta IPSAS 13-standardiin ei ole 
toistaiseksi tehty muutoksia. (Mäller-Margu6s 2012, 113.) EPSAS-standardien valmis- 
telutyössä tätä IPSAS 13 -standardiin kohdistuvaa kritiikkiä ei kuitenkaan ole nähty 
ongelmallisena (PwC 2014, 129). Euroopan komission tekemän selvityksen mukaan 
IPSAS 13 -standardi tulee leasingrahoitusta käsittelevän EPSAS-standardin pohjak- 
si joko sellaisenaan tai vähäisin muutoksin (Euroopan komissio 2013). Selvityksen 
yhteydessä standardista todetaan, ettei se koske ei-uusiutuvien resurssien tutkimista 

(exploring non-regenerative resources), lisenssisopimuksia koskien älyllistä pääomaa ja 
tekijänoikeuksia (licencing agreements for intellectual property and copyrights), sijoi- 
tuskiinteistöjä (investment property) eikä joitakin leasingjärjestelyitä liittyen biologi- 
siin varoihin (biological assets) (Euroopan komissio 2012, 21). 


Leasingjärjestelyllä hankittujen omaisuuserien tilinpäätösesittämisen 
potentiaaliset muutokset EPSAS-standardiluonnoksen valossa 


Edellä kuvattiin eri tilinpäätössäännöstöjen tulkintoja siitä, miten rahoitusleasing- 
sopimuksella hankittujen omaisuuserien tilinpäätöskäsittely tulisi tehdä. Tämän 
artikkelin keskeisenä tavoitteena on ollut luoda katsaus niihin potentiaalisiin muu- 
toksiin, joita valmisteilla olevat eurooppalaiset julkisen sektorin tilinpäätösstandardit 
(EPSAS-standardit) voisivat aikaansaada suomalaisten kuntien kirjanpitokäytännös- 
sä. Merkittävin muutos EPSAS-standardien sisällössä verrattuna suomalaisten kuntien 
tämänhetkiseen tilinpäätösesittämistapaan on, että EPSAS-standardeja sovellettaessa 
kuntien tulisi kirjata rahoitusleasingsopimuksensa tämänhetkisen IPSAS-standardin 
vaatimusten mukaisesti eli kuten hyödyke olisi ostettu. Tämä tarkoittaisi kuntien ti- 
linpäätösinformaation näkökulmasta sitä, että taseen pysyvät vastaavat ja toisaalta 
vieras pääoma kasvaisivat verrattuna nykyisin sovellettavaan esittämistapaan. Kun- 
tien lainamäärien kasvulla olisi potentiaalisia vaikutuksia esimerkiksi erityisen vai- 
keassa taloudellisessa asemassa olevien kuntien eli niin sanottujen kriisikuntien luo- 
kittelun taustalla vaikuttavien tunnuslukujen arvoihin (Kuntalaki 410/2015, 118 $). 
Tällä hetkellä kunnat eivät kirjanpitolautakunnan yleisohjeen mukaan saa edes va- 
paaehtoisesti noudattaa IFRS-standardeihin pohjautuvaa kirjanpitotapaa, vaikka 
Suomen kirjanpitolainsäädäntö (KPL 5:5b $) sen salliikin. (KILA Kuntajaosto 2016, 
15.) Tilinpäätössääntelyn teoreettisista lähtökohdista tarkasteltuna rahoitusleasing- 
sopimuksilla rahoitettujen omaisuuserien hankinnan kirjausmuutokset tarkoittaisi- 
vat siirtymää tuloslaskelmakeskeisestä ajattelutavasta tasekeskeiseen. 


Päätelmät 


Vertailemalla keskenään kunnan hyvän kirjanpitotavan ja kirjanpitolain muodosta- 
maa kansallista kirjanpitokäytäntöä (1336/1997) muun muassa IPSAS- ja IFRS-stan- 
dardien edustamaan kansainväliseen tilinpäätössääntelysuuntaukseen voidaan näh- 
dä periaatteellinen ero suomalaisen käytännön ja kansainvälisen suuntauksen välillä. 
Suomalainen kirjanpitoperinne on korostanut tuloksenlaskennan merkitystä sekä 
tase-erien arvostamista historiallisiin hankintamenoihinsa. Tase toimii linkkinä tili- 

kausien välillä. Kansainväliset standardit, kuten IFRS- ja IPSAS-standardit korostavat 
vahvemmin taseen merkitystä ja erien oikea-aikaista arvostamista. Tase-erät pyritään 
arvostamaan nykyarvoihinsa, ja nettovarallisuuden muutokset mittaavat kirjanpito- 
velvollisten taloudellista suoriutumiskykyä. Tilinpäätössääntelyn kansainvälistymi- 
sen myötä Suomessa pitkään vallinnut meno-tulo-teoreettinen ajattelutapa on siten 
alkanut hiljalleen väistyä taka-alalle (Virtanen 2009, 364-366). 

Tämän artikkelin keskeisenä tavoitteena oli tarkastella kansainvälisistä tilinpää- 
tösstandardeista erityisesti valmisteilla olevien EPSAS-standardien potentiaalisia 
vaikutuksia suomalaisten kuntien tilinpäätösraportointiin ottamalla tarkastelun koh- 
teeksi rahoitusleasingilla hankitut hyödykkeet. Artikkelissa havaittiin, että kuntien 
leasingvastuita koskeva sääntely näyttäisi eroavan Suomessa voimassa olevan tilin- 
päätössääntelyn ja valmisteilla olevien EPSAS-standardien välillä. Tilinpäätösrapor- 
toinnin sääntelyn kehityksessä on havaittavissa omaisuuseriä ja pääomia korostavia 
elementtejä. Toistaiseksi kuntien hyvä kirjanpitotapa on ollut melko immuuni kan- 
sainvälisille vaikutteille, eivätkä esimerkiksi Suomen kirjanpitolakiin (1620/2015) sää- 
detyt suorat IFRS-viittaukset ole kuntien soveltamisalan piirissä. Siten esimerkiksi 
leasingjärjestelyiden osalta suomalaiset kunnat eivät ole oikeutettuja noudattamaan 
rahoitusleasingsopimuksella hankittujen omaisuuserien tilinpäätösesittämisessä 
IFRS-standardien mukaista kirjaustapaa, vaikka se kirjanpitolain mukaan onkin 
sallittua. IFRS-standardit edustavat selvästi tasekeskeisempää ajattelutapaa kuin 
esimerkiksi kunnan hyvä kirjanpitotapa. IPSAS-standardit ja Suomen kirjanpito- 
laki (1336/1997) sijoittuvat kirjanpitoteoreettisesti näiden kahden standardiston väli- 
maastoon. Kuviossa 10.2. on pyritty havainnollistamaan eri tilinpäätösnormistojen ja 
standardien sijoittumista tasekeskeisten ja tuloksenlaskentaa korostavien kirjanpidon 
teoriasuuntausten välille. Se näyttää, että suomalaista kirjanpitokäytäntöä edustavat 
kirjanpitolaki ja kuntien hyvä kirjanpitotapa asettuvat vahvemmin tuloksenlaskentaa 
korostavien teoriasuuntausten puolelle, kun taas kansainvälisiä laskentanormistoja 
edustavat IFRS-, IPSAS- ja EPSAS-standardit edustavat tasekeskeisempää ajattelu- 
mallia. Kuviota 10.2. tarkastellessa tulee kuitenkin huomioida, että eri laskentanor- 
mistoissa on luonnollisesti elementtejä, jotka ilmentävät sekä tuloksenlaskentaa 
korostavaa että tasekeskeistä ajattelumallia. Kuvio tuo silti esiin keskeisen periaatteel- 
lisen eron kuntien nykyisin soveltaman tilinpäätösraportoinnin ja kansainvälisten 
standardien välillä. Tämä ei voi olla vaikuttamatta siihen, mihin suuntaan kuntien 
soveltama tilinpäätössääntely saattaa lähivuosina kehittyä. 

Tasekeskeiset laskentanormistot 


Rahoitusleasingilla hankittu hyödyke 
kunnan tilinpäätöksessä 


Suomen kirjanpitolaki 


Tuloslaskelmakeskeiset laskentanormistot 


Kuvio 10.2. Kunnan rahoitusleasingilla hankkiman hyödykkeen 
tilinpäätöskäsittelyyn vaikuttavat laskentanormistot 


Jos EPSAS-standardiluonnokset säädettäisiin nykymuodossaan voimaan, muuttui- 
si leasingjärjestelyillä rahoitettujen omaisuuserien käsittely kunnan kirjanpidossa ja 
tilinpäätösesittämisessä merkittävästi. Leasingvuokravastuiden esittäminen on tä- 
hänkin asti ollut pakollista kunnan tilinpäätöksen liitetiedoissa, joissa kirjanpitovel- 
vollisen on tullut esittää jäljellä olevien leasingvuokravastuiden yhteismäärät (KILA 
Kuntajaosto 2019, 28-38). EPSAS-standardiluonnoksen mukaan vastuuliitetiedot 
korvattaisiin kirjaamalla rahoitusleasingilla hankitut hyödykkeet siten kuin hyödy- 
ke olisi ostettu. Muutoksen myötä erä tulisi siis näkymään kunnan taseessa omai- 
suuseränä ja toisaalta vastattavaa-puolella vieraassa pääomassa. Kirjaustavan muu- 
tos kasvattaisi siten merkittävästi niiden kuntien taseita, joissa rahoitusleasingia on 
hyödynnetty investointien rahoittamisessa. Tällainen kirjaustapa antaa tilinpäätök- 
sessä kokonaisvaltaisemman kuvan kunnan käytössä olevista pysyvistä vastaavista 
ja toisaalta osoittaa taseessa selkeästi kunnan velvoitteiden kokonaismäärän. Näin 
merkittävien kirjausmuutosten voimaantuloon suomalaisissa kunnissa liittyy kuiten- 
kin monia keskeneräisiä kysymyksiä, sillä EPSAS-standardien valmistelussa on vielä 
useita epävarmuustekijöitä. Lisäksi on aiheellista kysyä, toisiko muuttunut tilinpää- 
töskäsittely lisäarvoa tilinpäätösinformaation käyttäjille suhteessa nykyiseen käytän- 
töön, jossa vastuuinformaatio esitetään taseen ulkopuolisena eränä liitetiedoissa. 

Hybridihallinta kattaa laajan ja moniaineksisen yritystoimintaa, julkista toimintaa ja 
vapaaehtoistoimintaa yhdistävän kentän, jonka menestys liittyy olennaisesti hybridien 
kykyyn hyödyntää moninaisia voimavaroja ja yhdistää joskus ristiin meneviä tavoit- 
teita ja keinoja. Instituutioiden sekoittuminen merkitsee kuitenkin sitä, että epämää- 
räisyyden sietokyvyllä on lisääntyvää kysyntää. Yksi usein kysytty kysymys koskee 
sitä, ovatko hybridit toimivia hallinnan tapoja. Tämän esityksen ja aikaisemman tutki- 
muskirjallisuuden perusteella hybridisyys ei ole yksioikoisesti parempi tai huonompi 
kuin julkinen tai yksityinen toiminta. Hybridisyys ei ole yleisavain kaikkien yhteiskun- 
nallisten ongelmien ratkaisuun, mutta se ei ole myöskään tapahtumistaan odottava 
katastrofi. Muuttuvan yhteiskunnan ja talouden ymmärtäminen edellyttää monipuo- 
lista ja laaja-alaista hybridihallinnan jäsentämistä. Tämä koskee niin hybridisyyden 
piirteiden tunnistamista yhteiskunnassa ja taloudessa, hybridien erilaisten arvonluon- 
nin mekanismien ja tuloksellisuusperiaatteiden haltuunottoa kuin myös uudenlaisten 
valvontaan ja kontrolliin liittyvien prosessien syvällistä analyysiä. 

Johdanto 


Helsingin Sanomat raportoi 27.4.2019 tapauksesta, jossa Hyvinkään Heponiityn rat- 
sastuskouluun oli hankittu Laku-niminen hevostamma Puolasta vuotta aiemmin. 
Koululla ei tiedetty tamman olevan tiineenä, ja kun varsomisen aika koitti keväällä, 
hämmästys oli vielä suurempi. Vastasyntynyt pienokainen ei ollutkaan hevonen, vaan 
muulivarsa, joka on hevosen ja aasin hybridi eli risteymä. Koululla tapauksesta ei oltu 
aluksi erityisen innostuneita, koska muulilla ei ole käyttöä ratsastuksen opetuksessa 
ja majoitustilaakin oli eläimille niukasti tarjolla. Aikaisempaa kokemusta muuleis- 
ta Heponiityn omistajilla ei ollut, mutta Sisu-Salmiakiksi nimettyä varsaa lähdettiin 
alusta asti kasvattamaan ja hoitamaan kuten hevosvarsoja. ”Se on hirveän terävä ja 
rohkea ja tulee ihmisten kanssa todella hyvin toimeen. Käytökseltään se ei hevosista 
eroa, mutta toki ulkonäkö on erilainen, sillä on aasin rakenne. Sen äänikin eroaa he- 
vosista, se pitää sellaista omaa muulimölinää.” Tähän mennessä muuli on jo ehtinyt 
kerätä suuren kannattajajoukon, ja siitä on tullut ratsastuskoulun maskotti, josta kou- 
lun omistajat eivät enää luopuisi. (Helsingin Sanomat 27.4.2019.) 

Edellä esitetty kuvaus kertoo kouriintuntuvasti hybridisyyden synnystä suvullisen 
seuraamisen ketjussa. Tämä artikkeli käsittelee puolestaan hybridien arvonluontia ja 
sen piirteitä hallinnan ongelmana. Se perustuu aiempiin hybrideitä käsitteleviin tutki- 
muksiin (Johanson & Vakkuri 2017; Vakkuri & Johanson 2020) ja Suomen Akatemian 
rahoittamaan Hyper-tutkimusprojektiin, joissa on tarkasteltu yhtäältä hybridien olo- 
muotoja ja toisaalta hybridien arvonluontia maailmanlaajuisena ilmiönä. Esitys täy- 
dentää osaltaan aiempaa suomenkielistä hybridien yleiskuvausta ( Vakkuri, Johanson, 
Kokko, Laihonen & Rajala 2019). Joitakin tämän esityksen teemoja on esitelty tilintar- 
kastuksen ja arvioinnin symposiumissa 13.—14.6.2019 Tampereen yliopistossa. 

Hybridisyyden taustalla on useita ajattomia ja ajankohtaisia mekanismeja 
(Johanson & Vakkuri 2017). Esimerkki hybridisyyteen liittyvästä ajankohtaisesta il- 
miöstä on viime vuosikymmeninä toteutetut julkisen hallinnon uudistukset. Uuden 
julkisjohtamisen ajattelutavan mukaisesti julkisen hallinnon yksiköistä on pyritty 
tekemään entistä enemmän yksityisen yrityksen kaltaisia tehokkuuden lisäämiseksi 
ja voimavarojen säästämiseksi. Julkisesta hallinnosta on samalla tullut aktiivinen po- 
liittisen toiminnan kohde, jonka toimintaan kiinnitetään entistä enemmän huomiota. 
Nyt vuosikymmeniä jatkuneiden tulosvastuun, liikelaitostamisen ja yksityistämisen 
seuraukset ovat jo selkeästi nähtävissä. Julkisen hallinon toimintatavat ovat muuttu- 
neet, mutta julkisista organisaatioista ei ole kehittynyt pelkästään yrityksen kaltai- 
sia voittoa tavoittelevia yksiköitä, vaan poliittiset päämäärät yhdistyvät niissä entistä 
useammin (liike)taloudellisella tuloksella ohjaamiseen. Näin julkisen hallinnon yk- 
siköistä on tullut julkisen ja yksityisen risteytymiä. Vastaavanlaisia kehityspiirteitä 
sisältyy verkostomaisen hallinnan yleistymiseen. Verkostoissa on mukana monenlai- 

sia toimijoita, joiden tavoitteissa yhdistyy julkisen edun vaalinta, voitontavoittelu ja 
yhteisön kiinteyden ylläpito. Verkostoissa mielenkiintoista on myös se, että hybridi- 
syyttä voidaan tarkastella yritysten tai kansalaisyhteiskunnan vapaaehtoistoiminnan 
näkökulmasta, ja siinä mielessä yritysten sosiaalista ja yhteiskunnallista vastuuta kos- 
kevat pohdinnat ja järjestötoiminnan kuvaukset ovat hybridisyyden kannalta järkeviä 
tutkimuksen kohteita. 

Käsittelytapa on seuraavanlainen. Esitelemme ensiksi, mitä hybridisyys on, ja kä- 
sittelemme sen jälkeen arvonluonnin muotoja ja niiden kokemusperäisiä olomuotoja 
hybrideissä. Ennen hybridien tulevaisuuden tarkastelua pohdimme hybridien piirtei- 
den ja arvonluonnin välisiä yhteyksiä sekä hybridisyyden esiintymismuotojen ja yh- 
teiskunnan tasojen välistä suhdetta. Hybridisyyden hallinnan luonnetta noudatteleva 
esityksen rakenne on esitetty kuviossa 11.1. 


Julkisyksityinen 


omistajuus Arvojen yhdistäminen 


Päämäärien 
yhteensopimattomuus 
ja kilpailevat logiikat 


Hybridien hallinta Arvokompromissit 


Moninaiset 
rahoitusjärjestelyt 
Julkinen ja yksityinen a < 
taloudellinen ja Arvojen oikeuttaminen 
sosiaalinen kontrolli 
MIKRO | MESO MAKRO 


Kuvio 11.1. Hybridien hallinnan keskeiset piirteet. 


Hybridisyys hallinnan ilmiönä 


Hybridisyys viittaa kahden tai useamman asian sekoittumiseen. Tyypillisesti hybridi- 
syydellä tarkoitetaan suvullisessa seuraamisessa esiintyvää risteytymistä. Tätä kuvaa 
hyvin myös sekasikiö hybridin vaihtoehtoisena suomenkielisenä vastineena. Muuli on 
hevosen ja aasin risteytys ja labradoodle on labradorinnoutajan ja puudelin risteytys. 
Joskus ajatellaan, että risteymät ovat puhtaita alkumuotojaan parempia, kuten muulin 
aasia tai hevosta suurempi kantokyky ja sitkeys tai labradoodlen muita koirarotuja 
vähäisempi allergisoiva vaikutus osoittavat. Kun siirrytään yhteiskunnan kulttuuri- 
seen todellisuuteen periaatteessa mikä tahansa asioiden yhdistelmä voi olla hybridi 

(Stross 1999). Autoissa, sodankäynnissä tai kulkutautien torjunnassa voidaan turvau- 
tua hybridisyyteen, vaikka itse hybridisyys merkitsee hyvin eri asioita täsmällisissä 
käyttöyhteyksissään. Kulttuurisessa ja sosiaalisessa ympäristössä hybridisyys sisältää 
myös hankaluuksia. Jane Jacobs (1992) on omintakeisessa teoksessaan pohtinut val- 
tion ja markkinoiden välistä suhdetta. Sekä julkisessa hallinnossa että markkinoissa 
on omat hyvät ja huonot puolensa, mutta hänen mukaansa niiden sekoittaminen tuot- 
taa arvaamattomasti toimivia hirviöitä, koska julkisen ja yksityisen sekoittaminen al- 
tistaa politiikan lahjonnalle ja vääristää tervettä voitontavoittelua. Yksityiset vankilat 
ovat vääristyneen sekoittumisen yksi ilmiasu. Kun yksityisen vankilan etu määrittyy 
vankimäärän perusteella, vankilalaitoksen on edullista painostaa päättäjiä antamaan 
yhä ankarampia ja pidempiä vankeusrangaistuksia, vaikka siitä ei olisikaan yhteisölle 
kokonaisuutena vastaavaa hyötyä. 

Miten hybridihallintaa voidaan tunnistaa hallinnan tutkimuksen tarpeisiin? Tar- 
kastellaan tätä neljän tutkimuksessa esille nostetun ajatuksen avulla (Johanson & 
Vakkuri 2017). 

1. Julkisyksityinen omistajuus. Näemme omistajuuteen perustuvaa hybridihallin- 
taa, kun seuraamme valtionyhtiöiden tai kunnallisten liikelaitosten toimintaa. Voi- 
daan miettiä esimerkiksi energian toimitus- ja jakeluketjujen organisoinnin muotoja 
maailmanlaajuisesti. Nämä yhteiskunnille elintärkeät taloudelliset toiminnot järjes- 
tetään usein julkisomisteisiksi yhtiöiksi, joiden tavoitteena on yhdistää kansakuntien 
poliittiset tavoitteet liiketoiminnan logiikkaan. Silti kansainvälisten järjestöjen käsi- 
kirjat (World Bank 2014; OECD 2015) korostavat erityisesti poliittisten prosessien ja 
yritystoimintojen yhdistämisen mahdollisia epäkohtia. 

2. Päämäärien yhteensopimattomuus ja kilpailevat institutionaaliset logiikat. Tun- 
nistamme institutionaalisiin logiikkoihin pohjautuvaa hybridihallintaa, kun mietim- 
me terveyspalveluyritystä, joka toimii liiketaloudellisen kannattavuuden periaatteella 
ja pyrkii edistämään osakkeenomistajiensa taloudellista arvoa. Samalla se voi tosi- 
asiallisesti tuottaa julkista terveyspalvelua, kun kunta tai kaupunki on ulkoistanut 
palvelutuotannon yritykselle. Organisaation toiminta pohjautuu kahteen erilaiseen 
toimintalogiikkaan, jotka toimivat samanaikaisesti. Joskus nämä logiikat voivat vie- 
dä toimintaa yhteiseen suuntaan, joskus logiikat voivat olla keskenään ristiriitaisia 
ja tuottaa näin uudenlaisia johtamisen, taloudellisen arvioinnin ja tilivelvollisuuden 
ongelmia (esim. Helsingin Sanomat 30.1.; Helsingin Sanomat 28.3.) 

3. Julkisen ja yksityisen rajaa rikkovat rahoitusjärjestelyt. Suuret infrastruktuuri- 
hankkeet toteutetaan yhä enenevässä määrin julkisen ja yksityisen sektorin yhteis- 
rahoitukseen perustuen, esimerkiksi erilaisten allianssimallien avulla. Modernit 
megaprojektit, kuten Beijing-Shanghai-luotijunayhteyden rakentaminen tai Airbus 
A380 -lentokoneen valmistaminen, vaativat valtavan määrän voimavaroja, mutta ne 
edellyttävät myös useiden julkisten ja yksityisten toimijoiden institutionaalista yh- 
teistyötä. Vaikka nämä hankkeet voivat olla muodollisesti julkisessa tai yksityisessä 

omistuksessa, ne kohtaavat erilaisia epäselvyyksiä, joissa julkisen politiikan ja yritys- 
toiminnan logiikat esiintyvät rinnakkain (Grossi, Reichard, Thomasson & Vakkuri 
2017). Tämä voi aiheuttaa yhteensovittamisen ja valvonnan ongelmia, mutta usein 
mahdollistaa sen, että yhteiskunnan toiminnan kannalta merkittäviä hankkeita kye- 
tään ylipäätään toteuttamaan. 

4. Julkinen ja yksityinen taloudellinen ja sosiaalinen kontrolli. Yhteensovittamisen 
ja valvonnan tavat ovat entistä enemmän julkisen ja yksityisen sekamuotoja, joissa 
julkinen valvoo yksityistä, mutta joissa myös yksityinen voi valvoa julkista. Ajatel- 
laanpa vaikka suomalaista kuntien ja kaupunkien tilintarkastuksen järjestelmää, jossa 
keskeinen osa demokraattisen päätöksentekoprosessin avoimuutta tuotetaan yksityis- 
ten tilintarkastusyhtiöiden palvelutoiminnan avulla (Vakkuri, Meklin & Oulasvirta 
2006). Tarkemmin mietittyään aika moni päätyy helposti esimerkkeihin, joissa erilai- 
set valvonnan ja kontrollin sekamuodot ovat toimineet jo pitkään. Näin esimerkiksi 
ammattiryhmien itsemääräämisoikeuden ja johtamisen välinen jännite tuottaa alati 
uusia ammattiryhmiä ja myös muokkaa olemassa olevien ammattiryhmien keskinäi- 
siä suhteita (Pekkola, Pinheiro, Geswind, Siekkinen, Carvalho & Pulkkinen 2020). 


Arvonluontia, hybridien arvonluontia 


Periaatteessa hybridien on mahdollista kytkeä yhteen hyvin erilaisia arvonluonnin 
tapoja, koska ne yhdistävät yhteisön kiinteydestä syntyviä etuja liiketoimintaan ja jul- 
kisen arvon luomiseen. Samalla moninaiset edut voivat myös vaikeuttaa arvonluontia 
ja tehdä arvonluonnin tarkastelusta monimutkaista. On kuitenkin myös niin, että nä- 
kemykset arvosta ja sen luomisesta ovat itsessään epäselviä. Käytännön toiminnassa 
keskitytään pääsääntöisesti pohtimaan, miten arvoa voidaan saada aikaan, mutta ei 
jäädä miettimään kovinkaan tarkasti sitä, mitä sillä itse asiassa tarkoitetaan. 

Usein ajatellaan, että arvo liittyy talouteen ja rahaan vastakohtana sosiaalisiin ar- 
voihin. Näin ajateltuna arvo on jotain, joka syntyy rahan välittämässä markkinavaih- 
dossa ja sen käytössä ostajien ja myyjien välillä, kun taas sosiaaliset arvot liittyvät 
hyödykkeiden tai palvelun vaikutuksiin sidosryhmiin ja edunsaajiin. Taloudellisesti 
mitattu laskennallinen arvo ei silti ole irrallaan arvoista, joita pidämme itsellemme 
tärkeinä. Toisin sanoen se, mitä pidämme arvokkaana, on myös moraalinen kan- 
nanotto siitä mikä on oikein tai väärin (Stark 2009). Kun arvojen tarkastelua laajen- 
netaan arvostuksiin, niin voidaan puhua arvonluonnin maailmoista, joihin kuuluu 
markkinoiden voiton ja lyhyen tähtäimen tarkastelun ohella myös pitkän tähtäimen 
tuotannon arvo, kodin, maineen, kansalaisuuden tai vihreyden arvo, joiden mittarei- 
na voivat olla voiton ohella tehokkuus, turvallisuus, tunnettuus, yhdenvertaisuus tai 
ympäristön kestävyys (Boltanski & Thevenot 2006). Arvonluonti on tässä mielessä 

sosiaalisen vuorovaikutuksen tulos, joka ei ole etukäteen määritelty ja on altis muu- 
toksille. Arkiajattelussa julkisella ja yksityisellä sektorilla on tyypillisiä niitä erityi- 
sesti kuvaavia arvoja. Puolueettomuus ja kuuliaisuus liittyvät julkiseen toimintaan, 
kun taas voitontavoittelu ja kekseliäisyys kuvaavat yksityisten yritysten toimintaa. 
Toisaalta tehokkuus ja läpinäkyvyys voivat olla institutionaaliset rajat ylittäviä yhtei- 
siä arvoja. 

Arvoa voidaan tarkastella kahdesta eri lähtökohdasta. Hallinnon tutkimuksen 
näkökulma arviointiin on yksi keskeinen tapa arvon määrittämisessä. Siinä arvoa 
lähestytään valikoitujen kriteerien perusteella ulkoapäin tarkastellen. Arvioinnin, 
englanninkielisessä merkityksessä “evaluation”, arvolla on kriteerien tuottamat tun- 
nusmerkit, jotka paljastavat arvon olemuksen. Toinen tapa lähestyä arvoa liittyy toi- 
mintaan, joka ei vain ”totea” arvoa, vaan itsessään pyrkii synnyttämään tai lisäämään 
arvoa. Arvo, englanninkielisessä merkityksessä ”valorisation”, on luomisen ja lisää- 
misen kohde, jota työstetään aktiivisesti. Jos arviointi on arvon suhteellisen passii- 
vista toteamista suhteessa ulkoa käsin määriteltyihin arvottamisen kriteereihin, niin 
arvonluonti on sen aktiivista lisäämistä ja tähän liittyvää ”tekemistä” (Vatin 2013). 

Monet julkiseen hallintoon liittyvät arvonluonnin ajatukset korostavat puoluee- 
tonta suhtautumista arvoihin. Hallinnon lähtökohdista tavoitteet ja keinot voidaan 
ajatella toisistaan irrallisiksi. Tämä soveltuu hyvin jäsentämään poliittisten päätös- 
ten ja niiden toimeenpanon välistä eroa. Fi pohdita sitä, miten asioiden pitäisi olla, 
vaan keskitytään kuvailemaan, miten ne ovat. Arvoneutraalisuus on ollut hallinnon 
tutkimuksen tieteenalalla läsnä kiistakysymyksenä, joka on liittynyt siihen, mikä 
on tieteellisyyden ja ammatillisen käytännön välinen suhde hallinnon tarkasteluis- 
sa. Arvoneutraalisuuden paine on vaikuttanut tieteelliseen keskusteluun arvonluon- 
nista myös niin, että useiden tieteenalojen tutkimus on keskittynyt pääsääntöisesti 
tarkastelemaan arvon aktiivista tuottamista ja tekemistä. Ei siis tutkita niinkään sitä 
mitä arvojen tulisi olla, vaan sitä millaisten mekanismien ja prosessien avulla arvoa 
pyritään luomaan. Seuraava taulukko kuvaa tämän ”tekemisen” moninaisuutta, yk- 
sinkertaistaen sitä laajaa verbien kokoelmaa, jolla arvonluontia on pyritty englannin- 
kielisessä tutkimuskirjallisuudessa käsitteellistämään ja pilkkomaan osiin. Samalla 
taulukko 11.1 luo myös pohjaa hybridien arvonluonnin ongelmien jäsentelylle. (Vak- 
kuri & Johanson 2020.) 

moninaisuus aiemmassa tutkimusperinteessä. 


Taulukko 11.1. Miten arvoa ”tehdään”? Arvonluonnin ajattelutapojen 


Arvon tekemisen 
muoto 


Määritelmä 


Esimerkkejä 
tutkimuksista 


Arvon 
tuottaminen 


Vaiheittaisesti järjestyvä, transitiivinen, usein organisaatiolähtöi- 
nen prosessi, jonka pyrkimyksenä on synnyttää mitattavissa ja 
rahamääräistettävissä olevaa arvoa. 


Ramirez 1999 


Arvon Käyttäjien palveluun tai hyödykkeeseen liittämä laatuominaisuus, Bowman & Ambrosini 2000 
käyttö jota käyttäjät arvottavat suhteessa odotuksiinsa ja tarpeisiinsa. 
Arvon Vaihdantaprosessin avulla synnytetty arvokäsitys, jota voidaan Lepak, Smith & Taylor 
vaihdanta tarkastella sekä myyjän että ostajan näkökulmasta. 2007; Mazzucato 2018 
Arvon Prosessi, jossa yksilö, organisaatio tai yhteiskunta kehittää uusia Lepak ym. 2007 
luominen ja innovatiivisia ratkaisuja erilaisiin käyttötarkoituksiin. Proses- 
sissa jo tunnettuja resurssikombinaatioita valjastetaan uusien 
innovatiivisten tuotosten lähtökohdiksi. 
Arvon Toimijat, jotka eivät ole olleet osallisia arvonluonnin prosessissa, Coff 1999; Jacobides, 
sieppaaminen sieppaavat arvoa tätä luoneilta toimijoilta. Taloudessa tämä Knudsen &Augier 2006 
toteutuu esimerkiksi kilpailumekanismin avulla. 
Arvon Toimijoiden ja organisaatioiden vuorovaikutuksen epäonnistu- Plé & Gaceres 2010 
tuhoaminen misesta johtuva palveluprosessi, joka tuottaa negatiivisia tai 
dysfunktionaalisia vaikutuksia, negatiivista arvoa, kansalaisille ja 
käyttäjille. 
Arvon Toimijan pyrkimys ja kyky ylläpitää ja hyödyntää arvoa, jota se Lindgreen, Hingley, Grant & 


säilyttäminen 


on itse luonut. Esimerkiksi organisaatio pystyy säilyttämään 
asiakkaat, joita se on aiemmin hankkinut. 


Morgan 2012 


Arvon Toimija menettää osan luomastaan arvosta esimerkiksi asiak- Bos-De Vos, Volker & 
valuminen kaiden tai sidosryhmien hyväksi, mutta ei saa tätä koskevaa Wamelink 2019 
taloudellista kompensaatiota. Käyttöarvo on tällöin suuri, mutta 
vaihtoarvo pieni. 
Arvosta Prosessi, jossa esimerkiksi vahvan markkina-aseman kautta Agafonow 2015 
luopuminen syntyneestä arvosta luovutaan asiakkaiden hyväksi. 
Arvon Prosessi, joka muuttaa luotavan arvon perusteita prosessin aika- Johanson & Vakkuri 2017 


muuntuminen 


na. Esimerkiksi markkinaperusteiset reformit julkisessa hallinnos- 
sa eivät muuta toimintoja yritysten toiminnoiksi, vaan julkisen ja 
yksityisen sekamuodoiksi, hybrideiksi. 


Arvon Luotua arvoa pyritään tietoisesti jakamaan sidosryhmien ja eri- Porter & Kramer 2011 
jakaminen laisten yhteisöjen kesken, vaikka tätä ei välttämättä edellytetä. 
Arvon Arvon elementtien yhdistely tavalla, jossa uudet arvot eivät ole Polzer, Meyer, Höllerer & 


yhdistäminen 


enää palautettavissa alkuperäisiin arvon elementteihin. Tämä voi 
koskea esimerkiksi taloudellisen ja sosiaalisen arvon yhdistelmiä. 


Seiwald 2016; Emerson 
2003; Nicholls 2009 


Arvon Olemassa olevaa toimintaa täydentävien resurssien etsintä ja Jacobides ym. 2006 

täydentäminen hyödyntäminen pyrkimyksenä luoda uudenlaista arvoa. 

Arvon (arvojen) Arvonluonti sisältää monia erilaisia arvolähtökohtia, jotka ovat Thornton & Occasio 1999; 

kilpailu keskenään kilpailevia. Organisaatiot pyrkivät hyödyntämään Reay & Hinings 2009 
monenlaisia strategioita tämän arvokilpailun hallinnassa. 

Arvon (arvojen) Toiminnan arvot ovat keskenään ristiriitaisia ja vastakkaisia. Ti- — Pache & Santos 2013; 

taistelu lanne voi syntyä sekä toimijoiden omien strategioiden perusteella Reay & Hinings 2009 


että institutionaalisen kentän sääntelyn tms. vaikutuksesta. Vas- 
takkaisuus voi aiheuttaa merkittäviä ongelmia pitkällä aikavälillä. 

Arvon Arvokokonaisuuden pilkkoutuminen pienempiin elementteihin Jay 2013 
värähtely värähtelyjen vaikutuksesta, millä voi olla vaikutusta arvonluonnin 

pitkän aikavälin edellytyksiin. 
Arvon Alkuperäisten arvokonstellaatioiden muuntuminen uusiksi yhdis- Polzer ym. 2016 
kerrostuminen telmiksi. Näissä yhdistelmissä arvonluonnin 

Aiemmat historialliset sedimentit ovat vielä nähtävissä. 
Arvon Uudenlaisten, toimivien arvoyhdistelmien tietoinen etsintä, joilla Pirson 2012 


tasapainottaminen voidaan edistää erilaisten toimijoiden, ryhmien ja institutionaalis- 
ten logiikoiden välisiä kompromisseja. 


Arvon Arvonluonnin tapa, joka korostaa monitoimijaisia verkostoja sekä Ostrom, Parks, Whitaker & 
yhteistuottaminen asiakkaiden, sidosryhmien ja kansalaisten mukaan ottamista Percy 1978; Ostrom 2009; 
yhteiskunnalliseen toimintaan ja arvonluonnin prosessiin. Ramirez 1999; Osborne 
2007 
Arvon Arvonluonnin legitimoinnin prosessi, joka perustuu moninaisen Boltanski & Thévenot 2006; 
oikeuttaminen arvolähtökohdan, ”arvon erilaisten maailmojen” huomioonot- Stark 2009 


tamiseen ja joka nojaa erilaisten ryhmien ja toimijaverkostojen 
väliseen dialogiin. 


Arvonluonti tarkoittaa eri asioita eri ihmisille, organisaatioille ja instituutioille, ja sik- 
si sitä leimaa moniselitteisyys ja epämääräisyys. Monet arvonluonnin määritelmistä 
liittyvät aktiiviseen toimintaan, jossa yhdistetään aiemmin esiintyneitä tai käsillä ole- 
via arvoja toisiinsa. Se auttaa osaltaan ymmärtämään, miksi arvonluonnin yhteydessä 
puhutaan arvojen yhdistämisestä (blend), jakamisesta (share), sekoittamisesta (mix) 
ja yhteistuotannosta (co-production). Keskustelussa julkisesta hallinnosta keskustelun 
kohteeksi on noussut julkisen arvon käsite. Siinä julkisella arvolla viitataan oikeutet- 
tuun ja hyväksyttyyn toimintaan, joka on asiakkaalle ilmaista (Moore 1995). Julkinen 
arvo ei palaudu yksityiseen arvoon, eikä sitä voida jäsentää pelkästään markkinavaih- 
don perusteella. Hartleyn, Alfordin, Kniesin ja Douglasin (2017) mukaan keskuste- 
lussa julkisesta arvosta on kolme pääaluetta 1) arvon tuottaminen yhteiseen käyttöön, 
2) julkisten instituutioiden tuottama arvonlisä ja 3) julkisten johtajien strateginen ar- 
voa etsivä mielikuvitus. Jos julkisen arvon ajatus ulotetaan laajemmalle kuin perustel- 
lusti mitattavissa oleviin suureisiin niin päädytään vielä laajempaan joukkoon arvon 
määritelmiä. Jorgensen ja Bozeman (2007) tunnistivat 72 erilaista julkista arvoa, jotka 
liittyvät seitsemään suhteen tyyppiin 1) julkisen sektorin merkitys yhteiskunnalle, 
2) etujen välittyminen julkiseen päätöksentekoon, 3) viranhaltijoiden ja poliitikkojen 
välinen suhde, 4) julkisen hallinnon ja ympäristön välinen suhde, 5) julkisten organi- 
saatioiden sisäiset suhteet, 6) julkisten viranhaltijoiden käyttäytyminen ja 7) julkisen 
hallinnon ja kansalaisten välinen suhde. 

Talouden ja johtamisen piirissä arvoa jäsennetään yleisesti vaihtoarvon ja käyttö- 
arvon perusteella. Vaihtoarvo tulee esiin rahan välittämissä vaihtoprosesseissa. Myy- 
jän kannalta on kyse rahallisen suorituksen vastaanottamisesta ja ostajan kannalta 
sijoituksen tekemisestä vaihtosuhteessa. Vastaavasti käyttöarvo määrittyy uuden 

tuotteen tai palvelun arvosta suhteessa mahdollisten käyttäjien odotuksiin. Arvo tu- 
lee näin näkyväksi tavaran tai palvelun käytön yhteydessä. 

Millaiset arvonluonnin mekanismit ovat sitten erityisen hyödyllisiä pyrittäessä 
ymmärtämään arvonluonnin ongelmaa hybridihallinnan viitekehyksessä? Aiemman 
arvonluontiin liittyvän keskustelun perusteella olemme löytäneet kolme arvonluon- 
nin perustavaa näkökulmaa, jotka liittyvät erityisen hyvin hybridien toimintaan. Yh- 
distäminen, kompromissit ja oikeuttaminen kattavat mahdollisimman suuren osan 
julkisen ja yksityisen rajamaastoon kuuluvasta toiminnasta, jossa myös kolmannen 
sektorin toiminnalla on oma osuutensa. Näitä kolmea arvonluonnin tapaa ei ole 
johdettu aksiomaattisesti yleisemmistä periaatteista, vaan niiden ajatus on tuottaa 
mahdollisimman laaja analyyttinen kattavuus hybridien tutkimukselle. Kokemus- 
peräisesti hybridien arvonluontia käsittelevä teos ( Vakkuri & Johanson 2020) sisältää 
hybridihallinnan tapausesimerkkejä eri puolilta maailmaa. Esimerkeissä korostuvat 
osin ennakoimattomat ilmentymät ja satunnaiset yhteistoiminnan seuraukset. Seu- 
raavassa esitellään hybridien arvonluontiin keskeisesti liittyviä arvonluonnin muoto- 
ja ja käsitellään joitakin hybriditeoksessa käsiteltyjä tapauksia. 

1. Yhdistäminen viittaa julkisen ja yksityisen arvonluonnin sekoittamiseen tai se- 
koittumiseen. Ne ovat voineet syntyä yhtä hyvin sattuman (by default) kuin tietoisen 
suunnittelun (by design) tuloksena, mutta lopputulos on se, että sama toiminnalli- 
nen yksikkö tai rakenne tuottaa hyötyä maksavien asiakkaiden ohella sekä yhteisölle 
että yhteiskunnalle. Kansalliset innovaatiojärjestelmät ja yliopistoja, paikallisyhtei- 
söjä ja yritystoimintaa yhdistävät Triple Helix -yhteistoiminnan muodot yhdistävät 
joustavasti eri tason hallinnan rakenteita uuden tiedon, innovaatioiden ja yritystoi- 
minnan tueksi. Mikrolainayhteisöt (Ebrahim, Battilana & Mair 2014) ovat tuottaneet 
sekä taloudellista hyötyä jäsenilleen että auttaneet ylläpitämän yhteisöjen kiinteyttä. 
Historiallisena muistutuksena varhaisemmista kokemuksista Rooman tasavallassa 
ennen ajanlaskun alkua kultakautensa nähneet publikaanit ovat yhdistämisen var- 
hainen lähtökohta. Publikaanit vastasivat suurimmasta osasta julkisia tehtäviä, kuten 
julkisten rakennusten pystyttämisestä, armeijan huollosta ja ennen kaikkea veron- 
kannosta. Publikaanien yhtiöiden oletetaan perustuneen osakkeenomistajuuteen, ja 
yhtiöt kilpailivat keskenään, mutta niiden asiakkaana oli ainoastaan julkinen sektori. 
Samaan aikaan muuta yksityistä toimintaa varten ei ollut olemassa selvää tunnistet- 
tavissa olevaa organisaatiorakennetta. Publikaanien toiminnan syntymekanismeista 
ei ole täyttä selvyyttä, mutta niiden taantumista edesauttoi siirtyminen senaatin har- 
vainvallasta keisarin yksinvaltaan ja keskitetyn virkakoneiston kehittyminen (Badian 
1983). 

Xu ja Lu (2020) kuvaavat mielenkiintoisella tavalla julkisten ja yksityisten tavoittei- 
den yhdistymistä julkisessa liikenteessä. Kaupunkien saastumisen ehkäisemiseksi ja 
ilmanlaadun parantamiseksi Kiinan kaupungit ovat kannustaneet yksityisiä yrityksiä 
kehittämään yhteiskäyttöisiä polkupyöriä. Toiminnan mittakaava on valtava. Noin 

20 yhtiötä vastasi yli 20 miljoonan pyörän yhteiskäytöstä Kiinan suurissa kaupungeis- 
sa vuonna 2017. Julkisten viranomaisten ja yksityisten yritysten ongelmia ovat olleet 
pyörien liiallinen tarjonta sekä pyörien säilytyksen ja varastoinnin ongelmat. Julkiset 
viranomaiset ovat toisinaan olleet liiankin innokkaita kannustamaan yhteiskäyttö- 
pyörien tarjontaan, mikä on heikentänyt yritysten elinvoimaa. Toisaalta pyörät vaa- 
tivat paljon säilytystilaa, mikä edellyttää viranomaisilta ratkaisuja tilojen järjestämi- 
sessä ahtaissa kaupunkiolosuhteissa. Myös rikkoutuneet ja käytöstä poistetut pyörät 
ovat tuottaneet hankaluuksia, kun niiden kierrätykseen ei ole osattu kiinnittää riittä- 
vää huomiota. Käytännössä pyörien hautausmaat ovat täyttäneet laajoja aina avaruu- 
teen näkyviä maa-alueita ja niiden purkamiseen on tarvittu mittavaa julkista tukea. 

Godenhjelm ja Sjöblom (2020) käsittelevät projektiorganisaatioita julkisen arvon- 
luonnin lähteenä. Väliaikaiset projektiorganisaatiot pystyvät kytkemään yhteen hyvin 
erilaisia organisaatioita yli institutionaalisten rajojen. Luottamuksen rakentuminen, 
molemminpuolinen oppiminen ja sopeutuminen muuttuviin olosuhteisiin voivat olla 
projektitoiminnan arvonluonnin etuja, mutta vastaavasti toisilta opittuja tapoja ei ole 
aina helppo siirtää pysyvien organisaatioiden käytäntöihin. Näin toisiaan täydentä- 
vien voimavarojen väliaikaisen yhdistämisen hyödyt voivat myös jäädä väliaikaisiksi. 

2. Kompromissit arvonluonnin perustana viittaavat sopimukseen, jonka perusteel- 
la arvonluonti täyttää samanaikaisesti useita tavoitteita. Lähtökohtana sopimuksel- 
lisuus viittaa muodolliseen tasa-arvoon toimijoiden välillä. Samalla kompromissin 
ulottuvuus merkitsee, että sopijaosapuolet joutuvat tinkimään jonkin verran omista 
tavoitteistaan. Suomalaiset alkoholin myyntiin ja rahapelien järjestämiseen liittyvät 
monopoliyhtiöt ovat kompromissien malliesimerkki. Yhtiöiden kannattavuuden ni- 
missä alkoholin myyntiä ja rahapelaamista olisi suotuisaa edistää, mutta kansanter- 
veyden ja sosiaalisten syiden takia niitä olisi syytä rajoittaa. Poliittiset näkemyserot 
vaikuttavat siihen, mihin suuntaan yhtiöiden toimintaa kulloinkin ohjataan. Mielen- 
kiintoista on myös se, että kansalaisjärjestöjen etuna on rahapelaamisen kannustami- 
nen, koska niiden yhteiskunnallinen tuki riippuu osaltaan pelaamisen tuotoista. 

Campanale, Cinguini ja Grossi (2020) tutkivat sosiaalipalveluiden tulosmittausta 
Italiassa. Tarkastelun kohteena ovat kaikkein haavoittuvimmat ihmiset, joiden ääni 
ei kanna yritysten johtoon tai poliittisen päätöksenteon ytimeen. Sosiaalipalveluiden 
organisointia leimaa molemminpuolinen solidaarisuus johtamisessa ja kansalaisten 
osallistumisen järjestämisessä. Yhteisön kiinteys, molemminpuolisuus ja hyvinvointi 
ovat osa tuloksellisuuden mittaristoa. Sen sijaan tehokkuuden tai palveluiden stan- 
dardisoinnin mittarit puuttuvat tuloksellisuuden indikaattoreista. On helppo ajatel- 
la, että kyseessä on epäsuhtainen kompromissi hyvinvoinnin ja tehokkuuden välil- 
lä. Epäsuhtaisen kompromissin ongelma piilee siinä, ettei rahoittajien ääni tule näin 
esiin toiminnan arvioinnissa, ja asia on omiaan vaikeuttamaan mahdollisten uusien 
rahoittajien houkuttelua. 

Rajala (2020) käsittelee Tampereen hyvinvointiallianssin toimintaa rajaesineen 
(rajaobjektin) käsitteen avulla. Hyvinvointiallianssin toiminnassa on mukana yksi- 
tyisen, julkisen ja kolmannen sektorin toimijoita. Hyvin eri lähtökohdista tulevien 
kumppanien yhteinen arvonluonti edellyttää muodollisten organisaatiorajojen ylit- 
tämistä, mutta tavoitteiden, mittaamisen menetelmien ja toimintatapojen eroavuudet 
vaikeuttavat keskinäistä ymmärtämistä. Tässä mielessä tulostavoitteet toimivat rajae- 
sineinä erityyppisten organisaatioiden välillä. Esimerkki tällaisesta on tyytyväisyyden 
käsite, joka on luonteeltaan riittävän yleinen ja koskee hyvinvointiallianssin erilaisilla 
institutionaalisilla logiikoilla toimivia organisaatioita. Samalla kyseistä käsitettä on 
mahdollista myös sovittaa erilaisten organisaatioiden yksityiskohtaisiin tarpeisiin ja 
odotuksiin. Näin ollen, kun toimijat keskustelevat keskenään siitä, millaisia tyytyväi- 
syystavoitteita heillä toiminnalleen on, he alkavat ymmärtää toistensa näkemyksiä 
tuloksellisuuden ehdoista. Tämä ei tarkoita sitä, että keskustelun perusteella saavutet- 
taisiin jonkinlainen kompromissi sovituista tavoitteista, vaan sitä, että tulostavoitteen 
kaltainen rajaesine tuottaa välineen, jolla toisten toiminta tulee ymmärrettäväksi. Se 
voi puolestaan olla ensi askel kehittyvään yhteisymmärrykseen. 

Katoh (2020) esittelee monimutkaista hybridijärjestelmää Japanissa. Green Fund 
Akita on monipolvinen löyhästi kytkeytynyt organisaatiorakenne, johon kuuluu kol- 
mannen sektorin vapaaehtoistoimintaa ympäristötuhojen korjaamiseksi ja elinym- 
päristön parantamiseksi, liiketoimintaa uusiutuvan energian hyödyntämiseksi sekä 
osuustoimintaa kulutustarvikkeiden tuottamiseksi. Monimutkaisten ja osin eri suun- 
tiin vetävien tavoitteiden yhdistäminen edellyttää ilmeisen taitavaa kompromissien 
tekemistä. Voi olla, että monimutkainen eri toimijoita yhdistävä organisaatiorakenne 
tuottaa sovittelua helpottavia mekanismeja ja foorumeita samaan tapaan kuin ja- 
panilainen Keiretsu-rakenne tuotti kilpailuetua japanilaiselle teollisuustuotannolle 
1980-luvulla. 

3. Oikeuttaminen arvonluonnin lähteenä viittaa ulkopuolisiin yleisöihin. Siinä 
vastaanottajan tulkinnalla arvonluonnista on suuri merkitys. Perinteisesti on ajateltu, 
että oikeutus, ”legitimiteetti”, syntyy kolmenlaisten mekanismien perusteella. Ensin- 
nä oikeuttaminen voi syntyä siksi, että toiminta on jatkunut pitkään (perinne), toisek- 
si se voi liittyä siihen, että menettelytapa toimii käytännössä (rationaalis-legaalinen) 
tai siihen, että yhteisö luottaa pystyvien henkilöiden kyvykkyyteen hoitaa tehtävä 
menestyksellä (karisma) (Suddaby, Bitektine & Haack 2017). Hybridien kannalta olen- 
naista on se, että yleisö hyväksyy sen moninaisen toimintatavan. Yliopistot ovat yksi 
kuvaava esimerkki siitä, miten moninaiset arvonluonnin tavat voivat yhdistyä yhdessä 
kokonaisuudessa. Yliopistot tuottavat arvoa opiskelijoilleen tuottamalla työelämässä 
arvokkaita taitoja. Ne täyttävät yhteiskunnallisia koulutuspoliittisia tavoitteita sopeu- 
tumalla poliittisiin määräyksiin ja ohjeisiin, ja toisaalta ne tuottavat yritystoiminnalle 
arvoa uusien ajattelutapojen ja innovaatioiden muodossa, sen lisäksi että ne toimivat 
tieteellisen tiedon tuottajina akateemisen harvainvallan hyväksymien periaatteiden 

nojalla (Clark 1998). Käytännössä hybridit voivat hakea oikeutusta monin eri tavoin. 
Kun yleisöjä on monia, hybridit voivat korostaa joitakin arvonluonnin muotoja tois- 
ten kustannuksella ja kätkeä toisia arvonluonnin tapoja. Löyhästi kytkeytyvät hybri- 
dirakenteet ovat myös otollisia vilpilliselle käytökselle, jossa yleisölle luvataan yhtä, 
vaikka tosiasiassa tehdään toista (Brunsson 1989). 

Habersam, Piber ja Skoog (2020) esittelevät Itävallan julkisten yliopistojen toimin- 
taa yritystoiminnallisten periaatteiden leviämisen kannalta. Alun perin valtion toi- 
mintaohjelma tietämykseen perustuvien voimavarojen mittaamiseksi johti osin tar- 
koittamatta myös muun toiminnan entistä tarkempaan määrälliseen mittaamiseen. 
Näin yliopistojen toimintaan tuli entistä enemmän keskinäistä kilvoittelua julkaisu- 
jen tuotannossa, ulkopuolisen rahoituksen hankinnassa ja kansainvälisten yhteyksien 
luomisessa. Mittaamisen laajentumista voi pitää rationalismihengen ilmentymänä, ja 
sen perusteella myös toiminnan mittaamisesta on ylipäätään tullut aiempaa hyväk- 
syttävämpää. Tuloksena on ollut myös myönteisiä vaikutuksia esimerkiksi siinä, että 
kansainvälinen yhteistyö on lisääntynyt, kun siihen on mittaamisessa kiinnitetty en- 
tistä enemmän huomiota. 

Sorsa (2020) tutki kahden lähtökohdiltaan varsin samanlaisen eläkehybridin ke- 
hityskaaren, jossa oikeutettu toiminta muuttaa järjestelmää eri suuntaan. Perustal- 
taan samanlaisissa Alankomaiden ja Suomen työeläkejärjestelmissä muutos on ollut 
sellainen, että Alankomaissa työnantajat ja työntekijät ovat päätyneet, osin kansain- 
välisten instituutioiden mallin mukaisesti, kaventamaan ja rajoittamaan omaa arvon- 
luontiaan. Sen sijaan Suomessa työeläkejärjestelmä, pääosin keskinäisen sopimisen 
perusteella, on päätynyt laajentamaan arvonluontiaan. Molemmat kehityssuunnat 
ovat olleet oikeutettuja, koska ne ovat saavuttaneet laajan kansallisen hyväksynnän. 


Hybridien tasot ja moottorit 


Hybridien arvonluontiin kuuluu olennaisena osana arvonluonnin tasot. Modernin 
hallinnan jako makro-, meso- ja mikrotasoon toimii tässä luontevana tarkastelun ta- 
pana. Silti itse merkityksellisten tasojen määrä vaihtelee tieteenalojen ja tutkimus- 
kohteen mukaan. Sosiologiassa tyypillisessä tasotarkastelussa selvitään kaksitasoisel- 
la jäsennyksellä mikro- ja makrotasoon (Coleman 1990), mutta tasoja voi myös olla 
enemmän. Itse tasojen merkitys myös vaihtelee tieteenalan mukaan. Yksilöt sijaitse- 
vat organisaatiotutkimuksessa alhaisella tarkastelun tasolla, kun taas psykologiassa 
yksilöt edustavat jo varsin korkeaa tarkastelun tasoa. 

Yhden ja ainoan analyyttisen tason paikantaminen on hybridisyyden arvonluon- 
nin kannalta kiperä kysymys. Arvot ovat sidoksissa siihen missä niitä voidaan ilmais- 
ta, arvioida ja mitata. Hybridit ylittävät jo määritelmänsä mukaan institutionaalisia 

rajoja julkisen sektorin, talouden ja kansaisyhteiskunnan välillä. Sekä analyyttisen 
tukinnan että käytännön toiminnan kannalta hankaluudeksi muodostuu se, että ta- 
sojen merkitys on hyvin erilainen taloudessa, julkisella sektorilla ja kansalaisyhteis- 
kunnassa. Joskus on myös merkityksellistä, mitkä ovat institutionaaliset rajat, joiden 
yli hybridisyys kulloinkin ulottuu. Yritysvastuun toteuttaminen tai julkisyksityiset 
infrastruktuurihankkeet ylittävät talouden ja julkisen sektorin rajoja, yhteisön ke- 
hittämishankkeet voivat toteutua kansalaisyhteiskunnan ja yritysten kesken ja po- 
litiikan ja kansaisyhteiskunnan yhteistoiminta voi varjella helposti kuluvia yhteisiä 
voimavaroja, kuten kalastusalueita tai metsävarantoja (ks. Steurer 2013). 

Edellä kuvatuissa hybridin lähtökohdissa ja tapausesimerkeissä tulee kouriintun- 
tuvasti esiin erilaisia hybridisyyden ilmentymiä, joista joissakin keskeinen toimija on 
yritys, toisissa julkiseen sektoriin kuuluva organisaatio ja joissakin korostuu kolman- 
nen sektorin vapaaehtoistoiminnan merkitys ja näiden erilaiset yhdistymisen tavat. 
Joskus on niin, että järjestelmän hybridisyys tulee näkyviin vasta, kun sen purkaa 
tasojen mukaan pienempiin osasiin. Suomen työeläkejärjestelmä (Tyel) on tässä mie- 
lessä mielenkiintoinen rakenne. Yksityiset eläkeyhtiöt ovat aidossa kilpailutilanteessa 
kilpaillessaan asiakkaista tuotteella, joka on kuitenkin kaikille asiakkaille sama. Käy- 
tännössä työnantajat ja työntekijät hallitsevat yhteisesti työeläkejärjestelmää, mutta se 
on silti muodollisesti lakisääteinen pakollinen julkinen järjestelmä (Johanson & Sorsa 
2010). Hybridisyys ei ole eläkejärjestelmässä yksittäisen toimijan tai tason ominai- 
suus, vaan koko sen kokonaisuutta jäsentävä olemus. 

Jos ajatellaan, että taloudessa, julkisella sektorilla ja kolmannen sektorin piiris- 
sä voidaan tunnistaa suuremmasta pienempään mikro-, meso- ja makrotasoja, niin 
päädytään nopeasti pohtimaan tasojen merkitystä arvonluonnin moottorina. Hybri- 
disyyden kannalta esimerkiksi tietoverkkojen kehitys liittyi Yhdysvaltain armeijan 
viestintäteknologian kehitykseen, johon sisältyi perustutkimuksellisia piirteitä ja 
teknologista riskinottoa. Tietämys ja teknologia läikkyi ajan kuluessa vertikaalisesti 
käyttöön yrityksille, jotka pystyivät hyödyntämään sitä omassa liiketoiminnassaan. 
Näin julkinen viranomainen loi perustan yritysten arvonluonnille (Mazzucato 2015). 

Talouden ja kolmannen sektorin tapauksessa talous kokonaisuutena, ”kansanta- 
lous”, tai vapaaehtoistoiminta, ”kolmas sektori”, edustavat omien sektoriensa makro- 
rakenteita, joissa yhdistyy agregaatinomaisesti hyvin erilainen toiminta. Talous ko- 
konaisuutena tai kolmas sektori ei ole moottori, joka tekee valintoja eri vaihtoehtojen 
välillä. Sen sijaan julkisen sektorin piirissä eduskunnalla ja ylimmillä valtioelimillä 
on suuri ohjausvaikutus, joka säteilee julkisen sektorin ohella myös talouteen ja kol- 
mannen sektorin piiriin. 

Mesotasolla talouden piirissä esiintyy toimialarakenteita ja kolmannen sektorin 
piirissä etujenvälitysorganisaatioita. Toimialan merkitys yrityksen tuloksen mää- 
rittelyssä on olennaisesti vähentynyt viime vuosikymmenien aikana (Rumelt 1991), 
mutta joidenkin näkemysten mukaan epämuodollisilla yhteisiin sääntöihin perustu- 

villa yhteisöillä on talouden piirissä keskeinen merkitys (Dopfer, Foster & Potts 2004). 
Vapaaehtoistoiminnan piirissä puolueiden tai työmarkkinajärjestöjen tapaisilla toi- 
mijoilla on merkitystä. Sen sijaan julkisen sektorin piirissä politiikka-alueet, kuten 
terveyspolitiikka, sosiaalipolitiikka tai koulutuspolitiikka, ovat pikemmin erilaisten 
organisaatioiden ja toiminta-alueiden kokonaisuuksia kuin valintoja itsenäisesti teke- 
viä toimijoita. 

Kun siirrytään mikrotasolle, talouden piirissä esiintyy yrityksiä, julkisella sek- 
torilla laajassa mielessä virastoiksi kutsuttavia julkisia organisaatiota ja kolmannen 
sektorin piirissä vastaavanlaisia organisaatioita edustavat tiiviit paikallisyhteisöt. On 
selvää, että yksityiset yritykset voivat olla talouden keskeisiä moottoreita ohjaamal- 
la valinnoillaan tavoitteitaan ja toimintaansa samaan tapaan kuin paikallisyhteisöt 
pystyvät ajamaan tavoitteitaan yhteisön kiinteyden antaman tuen turvin (Putnam, 
Leonardi & Nanetti 1994). Sen sijaan julkisen sektorin virastoilla on vain rajallinen 
itsemääräämisoikeus ja lakiin perustuvia rajoitteita, jotka ohjaavat sitä, miten viras- 
to oman toimintansa järjestää. Jos ajatellaan virastojen olevan pelkästään poliittisten 
päätösten tahdottomia toteuttajia, päädytään samalla naiviin ajatukseen politiikan ja 
hallinnon dikotomiasta, joka korostaa liiallisesti politiikan ja hallinnon erillisyyttä 
(Aberbach, Putnam & Rockman 1981). Virastot ovat itsessään poliittisen kamppailun 
tuloksia (Moe 1989), mutta ne myös pystyvät navigoimaan ristiriitaistenkin etujen 
välissä. 

Lyhyenkin vertailun perusteella näyttää selvältä, että talouden ja kolmannen sek- 
torin keskeiset moottorit sijaitsevat meso- ja mikrotasoilla, kun taas julkisen sektorin 
piirissä keskeinen moottori sijaitsee makrotasolla. Hybridisyyden kannalta tasojen 
toiminnan vertailu on tärkeää, koska hybridisyys antaa mahdollisuuden siihen, että 
toiminnassa yhdistyvät hyvin eritasoiset toimijat, joiden moottorit ovat voimiltaan 
epäsuhtaisia. Valtion arvonluonnin pyrkimykset kohtaavat yrityksen voiton kaap- 
paamisen pyrkimykset ja kolmannen sektorin yhteisöjen pyrkimykset etujen rajaa- 
miseen omille jäsenilleen. Yritysten kannalta hybridisten järjestelyjen hankaluudeksi 
voi koitua virastojen kyvyttömyys sopeuttaa toimintaansa julkisyksityiseen yhteis- 
toimintaan, ja kansalaisyhteiskunnan kannalta pitkäjänteinen sitoutuminen yhteis- 
toimintaan voi kilpistyä siihen, että vapaaehtoistoiminnassa järjestöillä on käytös- 
sään vain hyvin niukasti voimavaroja. Projektiorganisaatioiden piirissä on havaittu 
(Godenhjelm 2016), että julkisen sektorin syytösten välttämisen strategia (blame 
avoidance) (Weaver 1986; Hood 2010) johtaa helposti siihen, että projektien tavoitteet 
asetetaan lähtökohtaisesti riittävän alhaisiksi, jotta ne voidaan saattaa kunnialla pää- 
tökseen. 

Kiinan kaupunkien pyörien yhteiskäyttökokeilut ovat tasojen kannalta mielenkiin- 
toinen esimerkki. Taustalla on toisaalta Kiinan valtion pyrkimys vähentää ympäristön 
saastekuormitusta pahoin saastuneilla kaupunkialueilla. Yritykset on tässä mielessä 
valjastettu tavoittelemaan julkisia päämääriä. Samalla ympäristönsuojelusta tulee 

järkevää liiketoimintaa, jossa voitontavoittelu tuottaa yleistä etua koko yhteiskun- 
nalle. Tämä heijastelee laajemmin ympäristöongelmien muuttumista liiketoiminta- 
tilaisuuksiksi (Cooke 2008), joissa julkinen ja yksityinen arvo yhdistyvät luontevalla 
tavalla toisiinsa. 


Hybridien tulevaisuus 


Tämän esityksen alussa käsitelty muulivarsan tarina kertoi kouriintuntuvasti, miten 
hybridisyys etenee suvullisen seuraamisen ketjuissa. Sosiaalisessa ja yhteiskunnalli- 
sessa todellisuudessa hybridisyyteen ja sen tulkintaan liittyy enemmän sopimuksen- 
varaisia piirteitä, joissa on sekä hyvät että huonot puolensa. Hallinnon maailmassa 
hybridit eivät lisäänny suvullisesti eikä niillä ole elämän kestoa säätelevää geneettistä 
rakennetta. Siksi organisaatioiden maailmassa hankitut ominaisuudet, kuten tiedot ja 
taidot, voivat periytyä jälkeen tuleville organisaatioille. Yksi keskeinen tulkinnallinen 
hankaluus taas piilee siinä, että hybridisyys määrittyy tavalla tai toisella puhtaiden 
perustyyppien perusteella. Jos julkista sektoria, yritystoimintaa ja vapaaehtoisuuteen 
perustuvaa kansalaistoimintaa yhdistävät järjestäytymisen muodot ovat uusi nor- 
maali toimintatapa, niin hybrideistä muodostuu ajan kuluessa uusia perustyyppejä 
hallinnon evoluutiossa. Näin hybridisyys ei ole samalla tavalla vakaasti ennakoitavis- 
sa kuin suvullisessa seuraamisessa. 

Hybridisyydellä on myös yhteiskunnallisessa todellisuudessa rajansa. On olemassa 
joitakin ehtoja, jotka määrittelevät, mitä voimme kutsua hybridiksi. Jotta jokin toi- 
mintatapa tai organisoinnin muoto edustaa hybridisyyttä, on lähtökohtien oltava riit- 
tävän erilaisia, jotta voimme puhua jostain yhdistävästä tyypistä, mutta riittävän sa- 
manlaisia, jotta yhdistävä tyyppi on älyllisesti järkeenkäypää (Stross 1999). Sosiaali- ja 
terveyspalveluiden uudistus on tästä mielenkiintoinen esimerkki. Julkisessa keskuste- 
lussa kahta toiminnaltaan erilaista politiikka-aluetta on käsitelty yhtenä kokonaisuu- 
tena, vaikka joissakin näkemyksissä on tuotu esiin se, että uudistuksissa näytetään 
etenevän terveyspolitiikan ehdoilla. Lailliset ja poliittiset kiistat eivät ole kuitenkaan 
kohdistuneet politiikka-alueiden väliseen eroavuuteen, vaan siihen, millä ehdoilla yk- 
sityiset sosiaali- ja terveyspalveluyritykset voivat osallistua palveluiden tuotantoon. 
Politikka-alueiden väliset erot näyttävät tulkintojen perusteella olevan niin vähäisiä, 
ettei hybridisyydestä siinä yhteydessä tarvitse puhua, kun taas julkisen ja yksityisen 
tuotannon sekoittuminen edusti niin perustavaa hybridisyyttä, että se kaatoi koko 
uudistuksen toteutumisen. 

Kokemusperäisessä maailmassa hybridisyys kohtaa olemassaoloonsa liittyviä es- 
teitä. Esimerkiksi Yhdistyneiden kansakuntien laatimassa kansainvälisessä kansan- 
talouden tilinpidon standardissa (European Comission ym. 2009) hybridisyyttä on 

vaikea tunnistaa omaksi talouden alueekseen, koska tilinpito noudattaa jakoa julki- 
seen ja yksityiseen. Viimeisessä vuoden 2008 uudistuksessa tilinpitoon ilmaantuivat 
julkisyksityiset yhteistoimintahankkeet (PPP), mutta ne jaotellaan taloudellisen ris- 
kin kannalta joko julkiseksi tai yksityiseksi toiminnaksi. Uudet, aiemmin vähämer- 
kityksiset ilmiöt ovat aina ongelma tilastoinnille. Vastaavanlaisia hankaluuksia tilin- 
pidolle ovat aiemmin tuottaneet esimerkiksi tietotekniikan, vapaaehtoistoiminnan 
ja ympäristönsuojelun huomioiminen. Näyttää siltä, että hybrideistä on tilastoinnin 
kannalta tullut osa näkyvää toimintaa, mutta niille ei silti ole vielä omaa taloudellista 
toiminta-aluetta. 

Arvon luominen ei ole itsessään yksiselitteinen ilmiö, ja jos laajennamme siihen 
liittyviä näkemyksiä muuhun kuin taloudellisen toiminnan piirissä omaksuttuun 
laskenta-ajatteluun, niin tulkinnalle avautuu laaja kirjo arvonluonnin lähtökohtia. 
Arvonluontia laajentavat näkemykset voivat omalta osaltaan houkutella yhdistämään 
arvonluonnin tapoja toisiinsa ja lisätä hybridisyyden ilmiasuja. Arvonluonnin aja- 
tuksen laajentaminen asettaa julkiselle hallinnolle uusia sopeutumisen tarpeita. Kun 
päämäärät ja niiden toteuttamiseen käytettävät keinot ovat aiempaa moninaisempia, 
myös toimeenpanon kysymykset sisältävät entistä enemmän arvovalintoja, joissa 
pelkkä tosiasioiden keskinäinen punninta ei riitä. 

Yksi usein kysytty kysymys koskee sitä, ovatko hybridit toimivia hallinnan raken- 
teita. Tämän esityksen ja aikaisemman tutkimuskirjallisuuden perusteella hybridi- 
syys ei ole automaattisesti parempi tai huonompi kuin julkinen tai yksityinen toimin- 
ta. Hybridisyys ei ole yleisavain kaikkien yhteiskunnallisten ongelmien ratkaisuun, 
mutta se ei ole myöskään tapahtumistaan odottava katastrofi. Kokonaisuutena hybri- 
disyys kattaa varsin laajan ja heterogeenisen yritystoimintaa, julkista toimintaa ja va- 
paaehtoistoimintaa yhdistävän kentän, jonka menestys liittyy olennaisesti hybridien 
kykyyn hyödyntää moninaisia voimavaroja ja yhdistää joskus ristiin meneviä tavoit- 
teita ja toimintatapoja. Instituutioiden sekoittuminen merkitsee kuitenkin sitä, että 
epämääräisyyden sietokyvyllä on lisääntyvää kysyntää. 

Ulkoapäin tarkasteluna hybridit voivat näyttää monimutkaisilta, koska niiden 
tavoitteet, rakenteet ja arvonluonnin tavat ovat tavallista monimutkaisempia. Hal- 
linnollisesta näkökulmasta verkostojen epämääräiset rakenteet tai yksiselitteisten 
tavoitteiden puute antavat viitteitä mahdollisista ongelmista ja tehottomuuden vaa- 
roista. Sisältäpäin tarkasteluna eri suuntaisten tavoitteiden toteuttaminen voi silti olla 
hyvinkin yksinkertaista. Yhteistyö viranomaisten, yritysten ja kolmannen sektorin 
järjestöjen kanssa on erilaista, mutta organisaatiot pystyvät työnjaon ja erikoistumi- 
sen avulla hallitsemaan myös muita kuin hierarkkisia suhderakenteita. Yksittäisen 
työntekijän kannalta samojen työtehtävien suorittaminen välillä julkisena ja välillä 
yksityisenä palveluna on perinteisesti toteutunut joustavasti pitkälle erikoistuneita 
taitoja edellyttävien ammattikuntien työssä. 

On helppo ajatella, että hybridisyys on erityisesti organisaation ominaisuus, jos- 
sa yhdistyy yhtäaikaisesti monenlaisia ja ristiriitaisiakin tavoitteita ja arvonluonnin 
tapoja. Keskittyminen organisaatioihin ei kuitenkaan tee riittävästi oikeutta hybri- 
disyyden moninaisuudelle. Hallinnan monipolviset verkostot, joissa on mukana 
yrityksiä, virastoja ja vapaaehtoisjärjestöjä, eivät ole organisaatioita muodollisessa 
merkityksessä, mutta ne ylittävät silti instituutioiden välisiä rajoja. Myös yritysten toi- 
mialarakenteet voivat sisältää hybridisyyden piirteitä. Esimerkiksi kansainvälisessä 
lentoliikenteessä kilpailevat yritykset sisältävät yhtä hyvin julkisomisteisia, yksityisiä 
kuin julkisyksityisiä yhtiöitä ja vastaavasti jokaista kahta pistettä yhdistävää reittiä 
varten on solmittava valtiosopimus. Toisaalla on ajateltu, että yliopistojen, paikallis- 
yhteisöjen ja yritysten muodostamat yhteistyön muodot? triple helix”, ovat omiaan li- 
säämään taloudellista toimintaa edistäviä uudistuksia ja innovaatioita. 

Tämän esityksen tarkoituksena oli kuvata hybridien keskeisiä piirteitä, niiden 
arvonluonnin tapoja ja hybridisyyden tasoja institutionaalisessa yhteydessään. Yh- 
täältä hybridien ymmärtäminen edellyttää risteytymistä synnyttävien mekanismien 
tunnistamista järjestäytyneessä toiminnassa. Toisaalta hybridien toiminnan syvälli- 
nen arviointi johtaa tarpeeseen pohtia arvoa ja arvonluonnin muotoja huomattavasti 
laajemmin kuin perinteisenä institutionaalis-taloudellisena kysymyksenä, jota ohjaa 
tiukka mustavalkoinen jako julkiseen ja yksityiseen toimintalogiikkaan. Hybridit 
yhdistävät instituutioita toisiinsa sekä horisontaalisesti talouden, julkisen sektorin 
ja paikallisyhteisöjen välillä, mutta myös vertikaalisesti ruohonjuurisen yhteistoi- 
minnan muodoista ja yrityksistä aina poliittisen päätöksenteon ytimiin asti. Kun 
yhteiskuntaa ryhtyy ajattelemaan yhdistämisen, kompromissien ja oikeuttamisen pe- 
rusteella, myös puhtaaksi ajatellut organisoitumisen perusmuodot, kuten julkiset vi- 
rastot, yksityiset yritykset ja paikallisyhteisöt, asettuvat uuteen valoon niin, että nekin 
näyttävät entistä moniulotteisemmilta. 

Arvioinnin muuttuva rooli 
kompleksisessa maailmassa 

Arvioinnin rooli ja merkitys ovat kiinteästi sidoksissa politiikan ja hallinnon toiminta- 
tapoihin sekä arviointeja tilaavien instituutioiden tiedon tarpeisiin ja käyttötarkoituk- 
siin. Tässä artikkelissa tarkastellaan arvioinnin muuttunutta roolia matkalla positi- 
vistisesta arviointiperinteestä osallistavaan, valmentavaan ja tuloksia hyödyntävään 
toimintakulttuuriin. Kompleksinen toimintaympäristö ja arvioinnin kohteena olevien 
politiikkojen monimutkaistuminen ja yhteenkietoutuminen ovat viime vuosina asetta- 
neet arvioinnille aivan uudenlaisia haasteita. Artikkelissa hahmotetaan miten arvioin- 
titoimintaa tulisi kehittää, jotta sen kautta voitaisiin löytää ratkaisuja yhteiskunnan 
pirullisiin ongelmiin. Samalla myös arvioitsijoiden osaaminen ja kyky hahmottaa no- 
peasti muuttuvia ja keskinäisriippuvaisia ilmiöitä joutuvat koetukselle. Artikkelin lo- 
pussa esitetään, että arvioitsijoiden tulee rohkeasti osallistua globaaliin keskusteluun, 
haastaa mekanistisia tulkintoja, tarjota uusia näkökulmia ja viitekehyksiä sekä toimia 
asiantuntevina välittäjinä ja vuoropuhelun synnyttäjinä kansalaisten, päätöksenteki- 
jöiden ja muiden globaalia muutosta suuntaavien toimijoiden kesken. 

Johdanto 


Arvioinnilla on keskeinen merkitys organisaation oppimisen tukemisessa. Perintei- 
sessä hyvän hallinnon arvioinnissa on ymmärretty, että kokonaisvaltainen ymmär- 
rys organisaation oppimisen tukemisessa merkitsee yksisilmukkaisen oppimisen (toi- 
minta) ja kaksisilmukkaisen (rakenteet) oppimisen lisäksi myös kolmatta silmukkaa 
eli metaoppimisen kykyä ja tiedostamista. Ilmiöiden keskinäisriippuvuus ja moninai- 
suus haastavat tapaamme hahmottaa jatkuvasti muuttuvaa maailmaa ja erityisesti sitä, 
minkälaiset järjestelmät, rakenteet ja tavat tehdä yhteistyötä toimivat kompleksisessa 
maailmassa. Resilienssin merkitys korostuu tällaisessa tilanteessa. Koronapandemia 
on osoittanut konkreettisesti sen, että organisaatioissa resilienssi ei ole vain sitä, että 
etukäteen varaudutaan tulevaan vaan ennen kaikkea se on järjestelmän kykyä toimia 
mukautuvasti ja ketterästi yllättävissä tilanteissa. Arviointi kehittyy ajassa ja on yh- 
teydessä muuhun yhteiskunnan kehitykseen sekä oppimis- ja tietokäsityksissä tapah- 
tuviin muutoksiin. Arvioinnit eroavat toisistaan siinä, mikä on niiden tarkoitus, mik- 
si ne tehdään ja mikä on niiden tavoite. Arvioinnin määritelmissä korostetaan, ettei 
arviointi voi olla spontaania päättelyä kokemusten pohjalta, vaan sillä on aina oltava 
jokin tarkoitus. Usein määrittelyissä painotetaan, että arviointi on aina myös jollakin 
tavoin hyödyllistä, käytännöllistä, eettistä sekä tarkoituksenmukaista arviointitiedon 
käyttäjälle, jolloin arviointia tehdään jonkin toiminnan edistämiseksi. 

Pari vuosikymmentä sitten tehokkuuden ja tuottavuuden vaatimus sekä niitä tu- 
keva uusi julkishallinnon johtamistapa nostivat taloudelliset vaikutukset keskeisik- 
si arvioinnin kriteereiksi myös julkisella sektorilla. Arviointitoiminta oli kehittynyt 
pitkälti osana tilivelvollisuusraportointia ja siihen liittyvää mittaamista. Sitä oli alettu 
pitää toimijoiden ja toimenpiteiden olemassaolon oikeuttamisen eli legitimoinnin vä- 
lineenä. Keskeisenä tavoitteena oli vakuuttaa, että julkisia varoja käytetään tarkoi- 
tuksenmukaisesti ja että kansalaiset saavat vastinetta maksamilleen veroeuroille. Jul- 
kisten varojen käytön seuraaminen on erittäin tärkeää, mutta vanhaan maailmaan 
sovitetut arviointikäytännöt eivät riitä yhä monimutkaistuvassa maailmassa. Kapea 
tilivelvollisuusarviointi tai tulospainotteinen arviointi onkin viime vuosina korvau- 
tunut systeemisellä arviointinäkökulmalla. Sen tarkoituksena on tuoda arviointiin 
uudenlaisia tulkintakehikoita ja arviointikriteereitä, joiden kautta olisi mahdollista 
ylittää mekanistinen ja usein todellisuutta liiaksi yksinkertaistava lineaarinen kau- 
saaliajattelu. Viimeistään COVID-19-pandemia laajoine yhteiskunnallisine vaikutuk- 
sineen on havahduttanut meidät kompleksisen maailman systeemiseen tarkasteluun. 
Tästä seuraakin kysymys: miltä osin tämä näkyy arviointiparadigman muutoksena? 

Tarkastelemme artikkelissamme arvioinnin murroskohtia ja sitä, miten nämä 
murrosvaiheet ovat haastaneet arvioinnin menetelmien ja lähestymistapojen kehit- 
tämistä. Ensimmäisessä murrosvaiheessa (1980- ja 1990-lukujen vaihteessa) perintei- 

nen positivistinen arviointiparadigma alkoi saada haastajia vahvasti osallistavuutta 
korostavilta konstruktivisteilta. Ajan myötä liikaa yhteisen tulkinnan ja osallisuuden 
syövereihin uponnut konstruktivismi sai kuitenkin luovuttaa tilaa hyödynnettävyyt- 
tä, tuloksellisuutta ja vaikuttavuutta korostavalle suuntaukselle. Tämän tulossuun- 
tautuneen arviointiparadigman takana olivat vahvasti kansainväliset organisaatiot 
kuten OECD, Maailmanpankki sekä YK:n alaiset järjestöt. Voimakkaasti osallisuu- 
teen pohjautuvaa kehittävää arviointia, joka tähtää muutokseen, voidaan puolestaan 
pitää siirtymänä seuraavaan murrokseen. Ruvettiin korostamaan oppimista arvioin- 
neista ja arviointien aikana. 

Kolmannessa murrosvaiheessa systeemisyys ja ilmiölähtöisyys nostivat polttopis- 
teeseen monikriteeriarvioinnin, joka integroitiin erilaisiin systeemisiin lähestymis- 
tapoihin. Uusimmassa, käsillä olevassa murrosvaiheessa myös systeemistä lähesty- 
mistapaa aletaan haastaa liian staattisena, luonnontieteistä omaksuttuna mallina, ja 
tilalle tarjotaan uudenlaista kompleksisuusarvioinnin käsitteistöä ja viitekehystä. Ar- 
vioitsijoille kasataan myös paineita rakentaa uudenlaisia kompleksisen järjestelmän 
arviointiin soveltuvia malleja ja arviointiasetelmia. Heitä vaaditaan osallistumaan 
planetaarisiin missioihin (vrt. Pattonin Blue Marble Evaluation) sekä toimimaan glo- 
baaleissa kehittäjäverkostoissa kriittisinä ääninä. 

Saattaa olla, että olemme siirtyneet tai siirtymässä arviointiajattelussa adaptiivi- 
seen ajatteluun, jossa arvioinnin merkitys näyttäytyy nimenomaan osana organisaa- 
tioiden kykyä vahvistaa ennakoivasti resilienssiä, jotta niiden toiminta kompleksisissa 
ja epälineaarisissa konteksteissa mahdollistuisi. 


Tilivelvollisuuden arvioinnista oppimisen 
ja muutoksen tukemiseen 


Arvioinnin perinteisenä funktiona on pidetty tilivelvollisuuden varmistamista eli tu- 
losvastuun toteutumisen arviointia ja seurantaa. Tällaisen arvioinnin ensisijaisena ta- 
voitteena on ollut näyttää asioiden tila ja osoittaa, miten ennalta asetetut tavoitteet on 
saavutettu. Arvioinnin tarkoituksena voi olla myös tiedon lisääminen ja tietoperus- 
tan vahvistaminen, jolloin arvioinnilla pyritään lisäämään ymmärrystä arvioitavasta 
ilmiöstä, sen taustalla vaikuttavista tekijöistä ja siitä, miten nämä tekijät, suunnitellut 
toimenpiteet ja ohjelmat liittyvät yhteen (esim. Chelimsky 1997; Chelimsky & Shadish 
1997; Stern 2005). Arviointi voidaan nähdä myös kiinteänä osana toiminnan kehittä- 
mistä. Tällöin arvioinnin tarkoituksena on tukea instituutiota ja organisaatioita tai 
edistää ohjelmien ja projektien toimeenpanoa sekä vahvistaa arvioinnin kohteiden 
osallisuutta oman elämänsä parantamiseen. (Esim. Husen 1999; Patton 1994, 2002; 
Stern 2005.) 

Arviointitraditioiden arviointiasetelmissa ilmenee arvioinnin tavoite sekä se, mil- 
laisin menetelmin arviointitietoa hankitaan, millainen on arvioijan tehtävä ja arvioi- 
jan ja arvioinnin kohteen välinen suhde ja miten arvioinnin tuloksia käytetään. Va- 
linnat arviointiasetelmissa ilmentävät muun muassa sitä, miten vahvasti arvioinnin 
kohde on osallisena arvioinnissa ja onko arviointi lähtökohdiltaan kontrolloivaa vai 
luottamukseen pohjautuvaa. Arvioinnin tarkoituksen lisäksi juuri arviointisuhteen 
luonne erottaa eri arviointitraditiot toisistaan (Räkköläinen 2011; Räkköläinen & Räi- 
sänen 2013). 

Arviointiparadigma käsittää ne kriteerit, joiden perusteella arvioinnin kysymyk- 
siä määritetään ja valitaan ja miten niitä lähestytään arviointiteoreettisesti ja me- 
todologisesti. Paradigma on aikansa ja yhteisönsä tuottama, ja sitä voidaan tarkas- 
tella esimerkiksi arvioinnin sukupolvina (esim. Guba 1990; Guba & Lincoln 1989). 
Arviointinäkemys kuvaa muun muassa arvioijien ja arviointiyhteisöjen käsitystä ar- 
viointitiedon luonteesta, käsitystä siitä, mitä on mahdollista tietää, miten tietoa tuote- 
taan ja miten sitä voidaan käyttää. Arviointinäkemykset kehittyvät, kun syntyy kri- 
tiikkiä aikaisempaa arviointiajattelua kohtaan. Tällöin arvioinnin perusteissa alkaa 
syntyä jännitteitä, jotka liittyvät erityisesti arviointitarpeen määrittelyyn, arvioinnin 
tarkoitukseen sekä arvioijan ja arvioinnin kohteen rooleihin ja niiden keskinäisiin 
suhteisiin. (Räkköläinen 2011.) 

Mittaamiseen, tulostavoitteisiin ja ennalta määriteltyihin standardeihin nojaa- 
vien ja objektiivisuutta painottavien arviointien jälkeen ryhdyttiin korostamaan, että 
arviointitieto syntyy arvioijan ja arvioitavan välisessä vuorovaikutuksessa, jossa se 
konstruoidaan aina uudelleen. Arvioijakin on silloin toimiva subjekti eikä ulkopuoli- 
nen, riippumaton tarkkailija. Arvioijan tehtävänä on toimia oppimisprosessin virittä- 
jänä ja keskustelun johtajana, jolloin tavoitteena on eri osapuolten konsensus ja uuden 
oppiminen. Tämän lähestymistavan taustalla on vahva konstruktivistinen paradig- 
ma, jonka edustajat kritisoivat edellisiä sukupolvia arvioitavan kohteen yksipuolista- 
misesta ja passivoinnista. Konstruktivistisessa näkemyksessä painotettiin, ettei todel- 
lisuus ole objektiivinen eikä yhtenäinen, vaan siihen vaikuttavat monet inhimilliset, 
sosiaaliset ja kulttuuriset seikat. (Ks. esim. Guba & Lincoln 1989; Räkköläinen 2011.) 

Myös käsitys arvioijan roolista sekä arvioijan ja arvioinnin kohteen välisestä suh- 
teesta alkoi muuttua, jolloin ryhdyttiin painottamaan arvioinnin kohteen aktiivista 
roolia arviointien toteuttamisessa ja voimaantumista omassa asiassaan. Osallistumis- 
ta edistävissä ja voimaannuttavissa arvioinneissa keskeiseksi vaikuttavaksi tekijäksi 
on nähty luottamus arvioijan ja arvioinnin kohteen välillä, koska arviointiin osal- 
listuvien suhde ei perustu ulkopuoliseen kontrolliin, vaan yhteistoiminnallisuuteen, 
vuorovaikutukseen ja tasavertaisuuteen. Arvioijan tehtävänä on silloin toimia op- 
pimisprosessin virittäjänä. Samaan aikaan ryhdyttiin painottamaan myös konteks- 
tuaalisen analyysin ja autenttisen arvioinnin merkitystä erityisesti työssä oppimisessa 
ja oppivissa organisaatioissa. (Ks. Fetterman 2001; House 1993; 1997; Rossi, Freeman 

& Lipsey 1999; Patton 1994; 1997; 2016; Poikela 2004; Poikela & Räkköläinen 2006: 
Räkköläinen 2011.) 

Myös perinteiset käsitykset arviointitiedon yleistettävyydestä ja arviointitiedon 
käytöstä ovat muuttuneet. Tulosten yleistettävyyden ja ”objektiivisen” totuuden sijaan 
uusimmissa kontekstisidonnaisuutta ja osallistumista painottavissa arvioinneissa ko- 
rostuvat erityisesti arvioinnin merkitys arvioinnin kohteelle ja arvioitavalle asialle 
sekä arviointien hyödyllisyys ja arviointien seuraamukset (ks. Patton 1997 utilization 
focused evaluation ja Fettermann 2001 empowerment evaluation). Osallistavassa ja ke- 
hittävässä arvioinnissa korostuvat erityisesti arvioinnin seuraamukset, kun kiinnos- 
tus kohdistuu siihen, mikä merkitys arvioinnilla on arvioitavalle asialle, esimerkiksi 
oppimiselle. Osittain kritiikkinä sellaista käsitystä vastaan, että tieto syntyy vain yk- 
silöllisen ja yhteisöllisen konstruoinnin tuloksena, arvioinnissa vahvistui realistinen 
lähestymistapa. Realistisessa arvioinnissa nähtiin, että objektiivinen ja tiedostettavis- 
sa oleva maailma on olemassa, jolloin on mahdollista selvittää myös asioiden todel- 
linen tila ja jopa kausaalisuhteita. Arvioinnin tarkoituksena on tällöin muutokseen 
vaikuttavien mekanismien ymmärtäminen. (Esim. Anttila 2005; Saari 2002; ks. myös 
Kushner 2005.) Tätä lähestymistapaa on puolestaan kritisoitu merkityksen tarkaste- 
lun puutteesta, arvioitavan kohteen esineellistämisestä, vallitsevien olojen liiallisesta 
vakiinnuttamisesta ja siitä, etteivät arvioinnin tulokset siirry käytännön ratkaisuiksi 
(ks. esim. Rajavaara 2007; Vedung 1997). 

Niin sanotut teoriaperustaiset arvioinnit (theory-based evaluation, ks. esim. Stame 
2004ab) syntyivät kritiikkinä liian menetelmäpainotteisia arviointeja kohtaan. Teo- 
rian korostaminen liittyy myös tavoitteeseen vahvistaa arviointien yleistettävyyttä 
ja arvioinneista oppimista. Ajatuksena on, että arvioinneista on mahdollista oppia, 
kun vahvistetaan yleistettävyyttä tuottamalla teoreettisia jäsennyksiä arvioitavasta 
kohteesta, kuten kehittämisohjelmasta tai uudistuksesta. Samalla voidaan vastata ke- 
hittämishankkeisiin usein liittyvään suureen tiedon tarpeeseen. Näin voidaan myös 
kehittää teoreettisesti perusteltu rakenne, viitekehys tai prosessi arvioinnin toteutta- 
miseksi. Liikkumalla teorian ja empirian välillä ja muodostamalla hypoteeseja voi- 
daan ylittää arviointien kertaluonteisuus ja vahvistaa tulosten kestävyyttä. Luovissa 
kehittämishankkeissa arviointi voi olla tutkivaa toimintaa ja se voidaan nähdä on- 
gelmanratkaisuprosessina, joka tukee käytännön kehittämistyötä tuottamalla tietoa 
siitä, miten hankkeet toimivat, miksi ja missä olosuhteissa (ks. myös Anttila 2005). 

Painotettaessa osallisuutta arvioinnissa tavoitteena on tukea ihmisiä ja organisaa- 
tioita käyttämään arviointia hyödyllisenä, käytäntöihin vaikuttavana työvälineenä. 
Osallisuuden ja arviointitiedon käytön välinen yhteys on kuitenkin monitahoinen ja 
kysymys hyödyllisyydestä jännitteinen. Keitä ovat ”osallistujat” tai ”osalliset”? Ovatko 
he arvioinnin tilaajia ja maksajia vai heitä, joiden toimintaa arvioidaan tai jotka ovat 
arvioitavien palveluiden kohderyhmää ja ”loppukäyttäjiä”? Painotettaessa arvioinnin 
hyödyllisyyttä ja käyttökelpoisuutta voidaan esimerkiksi korostaa, että arviointi on 

toteutettava läheisessä yhteistyössä arvioinnin tuloksia käyttävien, kuten arvioinnin 
tilaajan tai rahoittajan kanssa, jotta arvioinnin tuloksia ylipäätänsä voidaan ja ha- 
lutaan käyttää (esim. Patton 1997 utilization-focused evaluation). Toisaalta osallistu- 
mista voidaan tarkastella arvioijan ja eri intressiryhmien/asianosaisten (stakeholders) 
välisenä suhteena, jolloin arvioijan tulee olla tietoinen eri tahoista ja sisällyttää ar- 
viointisuunnitelmaan toimenpiteitä, joilla varmistetaan keskeisten yhteistyötahojen 
osallistuminen arvioinnin toteutuksessa. Siten arviointeihin tulisi osallistua niiden 
henkilöiden, joiden toimintaan arviointi kohdistuu ja joihin uudistusten vaikutukset 
ulottuvat (esim. Rossi, Freeman & Lipsey 1999). Syvästi osallistava ja yhteistoiminnal- 
linen arviointi voi lisätä yksilöiden ja yhteisöjen voimaantumista, vapautta, luovuutta 
ja vaikutusmahdollisuuksia. Tällöin arviointia ei toteuteta vain hyödyllisen arviointi- 
tiedon saamiseksi, vaan tavoitteena on auttaa arviointiin osallistuvia toteuttamaan 
arviointia itsenäisesti, käyttämään arvioinnin tuloksia oman asiansa ajamiseen ja 
muutoksen toteuttamiseen, ja näin edistää yksilöiden ja yhteisöjen vaikutusmahdolli- 
suuksia omaa elämää koskevassa asiassa. Voimaannuttavaan arviointiin liittyy olen- 
naisesti tulevaisuuden tarkastelu ja tavoitteiden asettaminen kehittämistyötä varten 
muutosten aikaansaamiseksi (esim. Fetterman 2001; Saunders 2006). 

Osallisuuden, arviointikohteen aktiivisuuden ja voimaantumisen vahvistumi- 
nen arviointitraditioissa merkitsee, että arviointiasetelmissa ja -järjestelmissä siirry- 
tään kontrollista luottamukseen. Voidaan puhua jopa luottamukseen perustuvasta 
arviointikulttuurista. Osallistumisen syvyyden, luottamuksen ja oppimisen välillä 
on yhteys. Osallisuus arviointiprosessin kaikissa vaiheissa arviointitarpeen määrittä- 
misestä ja arviointikysymysten muotoilusta aina arviointitulosten tulkintaan ja käyt- 
töön asti vahvistaa luottamusta arviointisuhteessa, mikä puolestaan edistää oppimis- 
ta ja arviointitulosten käyttöä muutosvoimana. Luottamus, osallisuus ja osallistava 
laadunvarmennus vaikuttavat myönteisesti tulosten hyödyntämiseen ja oppimiseen. 
Arviointitiedon osuvuus, validiteetti, on merkityksellisempää oppimiselle kuin kai- 
ken kattava läpinäkyvyys ja yleistettävyys. Myös liiallinen standardisointi ja tulosten 
kontrolli heikentävät oppimisen tuloksia. (Räkköläinen 2011; Räisänen & Räkköläi- 
nen 2014; Räkköläinen & Räisänen 2013; ks. myös Gardner 2006.) 

Osallisuutta ja voimaantumista pidetään kehittävän arvioinnin keskeisinä tavoit- 
teina ja jopa laatuvaatimuksina ja välttämättöminä ehtoina. Kehittävän arvioinnin 
kriteerinä on, ettei arviointia tehdä vain hyödyllisen arviointitiedon saamiseksi, vaan 
arviointiprosessin tarkoituksena on erityisesti tukea osallistujia oman toimintansa 
kehittämisessä ja lisätä heidän vaikutusmahdollisuuksiaan omassa asiassaan. Voi- 
maannuttava arviointi painottaa syvän ja laajan osallistumisen lisäksi käytännön 
elämään vaikuttamista ja konkreettisten muutosten aikaansaamista. Kehittävässä 
arviointitraditiossa olennaista on, että arviointi on muutosvoima ja oppimista ta- 
pahtuu jo arviointiprosessin aikana. Jopa tilivelvollisuus voi olla viisasta (”intelligent 
accountability”), mikäli se vahvistaa luottamusta, edistää osallisten identiteettiä ja 

auttaa asettamaan pitkän tähtäimen tavoitteita ja katsomaan tulevaisuuteen. Tämä 
muuttaa perinteistä tilivelvollisuuden arviointisuhdetta niin, että myös osalliset kan- 
tavat vastuuta arvioinnista ja jakavat sen riskit arvioitsijoiden kanssa. Voimaannutta- 
vissa, oppimista edistävissä arvioinneissa käytetään tiedon tuottamiseksi usein itse- 
arviointia ja reflektiota. (Crooks 2002; O'Neil 2002; Räkköläinen 2011; Räkköläinen & 
Räisänen 2013; Poikela & Räkköläinen 2006; ks. myös Patton 1997; 2002.) 

Luottamus ilmenee erityisesti arvioinnin kohteen ja arvioijan suhteen luonteessa. 
Luottamusta edistävässä arvioinnissa arvioijan rooli muuttuu ohjaavaksi eikä täy- 
dellinen kontrolli eikä objektiivisuus (arvioijan ulkopuolisuus) ole mahdollista, vaan 
myös arvioija on osallisena arviointiprosessissa. Arvioinnin hyödyllisyys ja käyttökel- 
poisuus edellyttävät, että arviointi toteutetaan läheisessä yhteistyössä arviointitiedon 
tuottajien, arvioinnin kohteen ja tiedon käyttäjien kanssa ja arviointi kehittää samal- 
la arvioitavaa toimintaa. Arvioijan tehtävänä on varmistaa sekä arvioinnin kohteen 
osallisuus arviointikysymysten asettamisessa että arviointitulosten oikeudenmukai- 
nen käyttö. Palaute on olennainen osa kehittävää ja luottamusta edistävää arviointia, 
ja ihmisillä tulee olla mahdollisuus itse tarkistaa ja arvioida tiedon luotettavuus. Ar- 
vioinnin kohteena olevat ovat oman toimintansa aktiivisia reflektoijia, he ovat osalli- 
sina arviointiprosessissa ja heillä on siinä vastuuta ja vaikutusvaltaa (ks. esim. O'Neil 
2002). Luottamusta edistävässä arviointikulttuurissa painotetaan organisaatioiden ja 
yhteisöjen omaa laadukasta hallinnointia eikä niinkään kontrollia ulkoapäin. Tällöin 
arviointitarve nousee ja arviointikysymykset asetetaan toiminnan sisältä. Osallista- 
va arviointi perustuu yhdessä neuvoteltuun arvoperustaan. (Ks. esim. Räkköläinen 
2011.) 

Osallistavista ja voimaannuttavista arvioinneista on siirrytty uudelleen painotta- 
maan arviointien tulosten hyödyntämistä ja arvioinnin tuloksista oppimista muutos- 
voiman lähteenä. Näkemykset siitä, että uutta tietoa antava arviointiprosessi on hyö- 
dyllinen väline päätöksentekijöiden työssä ja sovellettaessa kehittämistyön tuloksia 
uusissa kehittämiskohteissa, ovat voimistuneet organisaatioiden vahvistaessa tiedolla 
johtamista (knowledge management) ja oppimista tuloksista (esim. Mayne 2008; 2011; 
Vähämäki 2017; Vähämäki, Schmid & Molander 2011; Vähämäki & Verger 2019). 
Tiedon tuottamisen tapana on entistä useammin itsereflektio ja aktiivinen dokumen- 
tointi eli arvioinnin kohde itse tuottaa arviointitietoa aktiivisesti ja systemaattisesti 
ja on vahvasti osallisena arviointiprosessissa. Tällöin arvioinnin käyttökelpoisuus 
(utility) tarkoittaa, että arviointi palvelee käyttäjän tiedontarpeita ja arviointitulokset 
ovat luotettavia, jotta niiden pohjalta on mahdollista tehdä muutoksia. Arvioinnin 
toteuttamiskelpoisuus viittaa arvioinnin käytännön toteuttamisen järkevyyteen ja 
realistisuuteen (vrt. myös Patton 2002; 2016; Rossi ym. 2005). 

Arviointia osana tiedolla johtamista ja tuloksista oppimista on ryhdytty painot- 
tamaa esimerkiksi kehityspolitiikkaan ja kehitysyhteistyöhön kohdistuvissa kehi- 
tysevaluoinneissa (OECD 2016; 2019; USAID 2017; Ministry for Foreign Affairs of 

Finland 2019). Sen lisäksi, että arviointia pidetään välttämättömänä läpinäkyvyyden 
ja hyvän hallinnoin varmistamiseksi, sillä nähdään olevan tärkeä merkitys demo- 
kraattisten prosessien edistämisessä. Usein arvioinnin kohteena on avun, rahoitus- 
kanavien, hankkeiden, ohjelmien ja aloitteiden tehokkuus ja vaikuttavuus. Painotus 
on ollut tilivelvollisuudessa sekä politiikkatavoitteiden, strategisen suunnittelun ja 
päätöksenteon varmistamisessa. Myös näkemys tulosperustaisuudesta ja selkeiden 
arviointikriteerien tarpeesta vahvistui vaikuttavan kehitysyhteistyön ja sen arvioin- 
nin perustana. Kehitysevaluoinnit toteutetaan usein kuitenkin hyvin kompleksisissa 
tilanteissa, läpileikkaavien teemojen ja (poliittisten) vaatimusten ristipaineessa ja on- 
gelmat ovat hyvinkin viheliäisiä (wicked problems), eikä muutosta ole yksiseitteistä to- 
dentaa. Viime aikoina onkin ryhdytty entistä painokkaammin edellyttämään jälleen 
arvioinnin hyödyllisyyttä, kehittävyyttä ja oppimisen mahdollistamista. Tällöin eva- 
luoinnin lähtökohtana on kontekstuaalisuus eli tarvelähtöisyys ja tulosten soveltami- 
nen paikallisiin olosuhteisiin. Käytäntöyhteisöt (communities of practice) ovat nimit- 
täin merkittäviä tiedon jalostamisessa, tiedon muuntamisessa ymmärrykseksi (esim. 
Bester 2016; 2008). Myös oppimisen ja tulosohjauksen (ns. results-based management) 
yhteyttä on ryhdytty painottamaan kehitysyhteistyön toimeenpanossa vaikuttavien 
tulosten välttämättömänä ehtona (esim. OECD 2014; 2016; 2019). 

On osoittautunut, että evaluointien yhteydessä oppimisesta puhutaan kuitenkin 
hyvin yleisesti eikä useinkaan erotella sitä, kenen oppimisesta on kysymys (yksilön, 
yhteisön vai organisaation vai kokonaisten systeemien). Usein painottuu myös eva- 
luointien tulosten hyödyntäminen eikä niinkään oppiminen arviointiprosessissa. Op- 
piminen määritellään helposti kapeasti tulosten levittämisenä ja hyvien käytäntöjen 
jakamisena. Lisäksi tuloksista oppiminen on harvoin mielletty tekemällä oppimisena 
omassa työssä. (Ks. esim. Vähämäki 2017; Vähämäki & Verger 2019.) Tämän vuoksi 
monimutkaistuvissa ympäristöissä muutosta tukevaa systeemistä ymmärrystä on ol- 
lut evaluoinneissa vaikea tavoittaa. Ulkoministeriö toteutti laaja-alaisen evaluoinnin 
tietojohtamisesta, tuloksista oppimisesta ja oppien hyödyntämisestä Suomen kehitys- 
politiikassa ja yhteistyössä (Ministry for Foreign Affairs of Finland 2019). Evaluoinnin 
mukaan tarvitaan sekä dokumentoitua että hiljaista tietoa tuloksista (mitä?) ja tulos- 
ten saavuttamiseen vaikuttavista tekijöistä (miksi? ja miten?). Tulostieto ei siten ole 
vain indikaattoreita ja dataa saavutuksista, vaan se käsittää myös ymmärryksen siitä, 
mistä tulokset muodostuvat, miten ne syntyvät, keitä on mukana ja miten niistä opi- 
taan. Oppiminen organisaatiossa puolestaan edellyttää motivaatiota, kannustimia, 
osaamista sekä mahdollisuuksia ja institutionaalista kysyntää tuloksista oppimiselle. 
Evaluointi oli teoriaperusteinen, ja se vahvisti ymmärrystä tulosohjaukseen vaikutta- 
vista rakenne- ja prosessitekijöistä ja auttoi selkiyttämään siihen liittyvää käsitteistöä. 

Kompleksisten systeemien haastavuus on ohjannut systeemisen johtamisen mal- 
leja kohti kestävää kehitystä. Niissä yksi keskeinen elementti on oppiminen, mutta 
muutoksen johtamista ei nähdä kronologisena prosessina, vaan sitouttaminen, moti- 

vointi, vakuuttaminen sekä läpinäkyvyyden vahvistaminen ja tilivelvollisuusvaatei- 
sin vastaaminen toistuvat siinä usein sykleinä ja eri vaiheet voivat olla samanaikaisia 
(esim. Dreier, Nabarro & Nelson 2019; ks. myös OECD 2019). 

Seuraavaksi tarkastelemme lähemmin arvioinnin murrosta, jossa siirrytään kohti 
systeemistä ymmärrystä arvioitavista ilmiöistä. 


Muutoksen tukemisesta sen systeemisen ymmärrykseen 


Jo ensimmäisten arviointisukupolvien aikana eroteltiin käsitteellisesti summatiivi- 
nen, kokoava arviointi ja formatiivinen, kehittävä arviointi. Summatiivinen arviointi 
tarkoittaa vaikutusten ja tulosten arviointia ja formatiivinen puolestaan prosessiar- 
viointia. Summatiiviset arvioinnit ovat lähtökohtaisesti useimmiten ulkopuolisen 
arvioijan tekemiä, kun taas formatiiviset arvioinnit itse- ja prosessiarviointeja. (Ks. 
esim. Scriven 1967; Cronbach 1982.) Voidaan ajatella, että kehittävä arviointi — sellai- 
sena kuin se alun perin nousi esiin (Patton 1994; 1997; 2011) - muotoutui eräänlaisek- 
si kolmanneksi arviointityypiksi summatiivisen ja formatiivisen arvioinnin rinnalle. 

Sittemmin kehittävä arviointi on edelleen kehittynyt arviointiajatteluksi, joka pyr- 
kii erityisesti vastaamaan arvioinnin haasteisiin monimutkaistuvassa yhteiskunnas- 
sa, jota luonnehtivat yhteiskunnan monimutkaiset vuorovaikutussuhteet sekä jatku- 
vat ja nopeat muutokset (ks. Todd & Wolpin 2010; Weijermars & Wesemann 2013). 
Kehittävän arvioinnin pääasiallisena tavoitteena on yhtäältä tuoda kokonaisvaltaista 
ymmärrystä monimutkaisen maailman ilmiöistä ja siihen liittyvien eri tekijöiden 
ja toimijoiden välisistä monimutkaisista ja dynaamisista vuorovaikutussuhteista. 
Toisaalta se pyrkii tuottamaan reaaliaikaisesti tietoa ja ymmärrystä yhteiskunnan 
muutos- ja sopeutumiskykyä vahvistamaan. Se nojaa menetelmällisesti sekä enna- 
kointiin, reflektointiin, sopeuttamiseen että moninäkökulmaiseen arviointiin. Nämä 
lähestymistavat pyrkivät varmistamaan, että arviointi on lähtökohtaisesti moninäkö- 
kulmaista, ottaa huomioon useat erilaiset vaihtoehtoiset tulevaisuudet ja vaikutukset 
sekä on keskeinen osa strategista päätöksentekoa ja organisaation oppimista (Patton 
2011; Hyytinen 2017). 

Arviointitoiminta on kehittynyt edellisessä luvussa kuvatulla tavalla osana tili- 
velvollisuusraportointia ja siihen liittyvää mittaamista. Siksi siitä kehittyi vuosien 
saatossa toimijoiden ja toimenpiteiden olemassaolon oikeuttamisen väline. Arvioin- 
neilla pyrittiin pitkään ennen kaikkea vakuuttamaan, että julkisia varoja käytetään 
tarkoituksenmukaisesti ja kansalaiset saavat vastinetta maksamilleen veroeuroille. 
Usein tätä kuvaavat mittarit ovat nojanneet perinteisiin tuottavuutta ja tehokkuutta 
kuvaaviin mittareihin. Tilivelvollisuus oli pitkään julkisen hallinnon pääasiallinen 
arvioinnin lähestymistapa. 

Julkisten varojen käytön seuraaminen on erittäin tärkeää, mutta perinteisten, mit- 
tareihin nojaavien arviointikäytäntöjen on todettu olevan riittämättömiä systeemisiä 
haasteita tarkasteltaessa ja niiden vaikutuksia hahmotettaessa. Ne perustuvat suora- 
viivaiseen panos-tuotos-vaikutus-tyyppiseen ajatusketjuun, joka sopii hyvin rajattui- 
hin ilmiöihin, joiden syy-seuraussuhteet tunnetaan. Ne eivät kuitenkaan tuota riittä- 
vän reaaliaikaista eivätkä kokonaisvaltaista tietoa systeemisessä kontekstissa. 

Perinteisesti arviointi kohdistuu arvojen ja onnistumisten tarkasteluun ka- 
pea-alaisesti: tyypillisesti arvioinneissa tarkastelun kohteena on muutos teknologian 
kehityksessä ja tuottavuudessa. Sen sijaan laaja-alaiset vaikutukset laajempien yhteis- 
kunnallisten arvojen tai kansalaisiin kohdistuvien hyötyjen näkökulmasta, joista esi- 
merkkinä voi mainita yksilön hyvinvointiin ja elämän laatuun liittyvät vaikutukset, 
ovat jääneet vähäiselle huomiolle. Arvioinnin kohdentuminen vaikutusten teknis- 
taloudellisiin ulottuvuuksiin johtuu siitä, että niiden muutokset ovat mitattavissa 
kvantitatiiviseesti (Dahlberg 2018). Teknisiin ja taloudellisiin vaikutuksiin kohden- 
tuva lähestymistapa on kuitenkin liian kapea-alainen laajojen systeemisten ja dynaa- 
misten muutosten ja vaikutusten arvioimiseksi (Djellal & Gallouj 2013a; Hyytinen 
2017). Yhteiskunnan isot systeemiset haasteet ja niiden vaatimat laaja-alaiset ratkaisut 
ovatkin vauhdittaneet tarvetta kehittää myös uudenlaisia arvioinnin lähestymistapo- 
ja, joilla vaikutusten systeeminen ja dynaaminen luonne saadaan esiin. 

Kehittävän arvioinnin konkretisoiminen ja saattaminen käytäntöön arviointi- 
työssä edellyttää konkreettisten menetelmien ja lähestymistapojen kehittämistä. 
Muutostarve on luonut pohjan monikriteeriarvioinnin kehittämiselle, jossa systeemi- 
siin ilmiöihin liittyvää muutosta sekä eri toimijoille syntyvää arvoa ja vaikuttavuut- 
ta tarkastellaan monien eri arvojen näkökulmista (Djellal & Gallouj 2013a). Perin- 
teisten teknisten ja taloudellisten arvojen rinnalla monikriteeriarvioinnissa huomio 
kiinnitetään myös ratkaisujen sosiaaliseen ja systeemiseen luonteeseen sekä niiden 
synnyttämään laatuun ja arvoon laajemmin yhteiskunnallisesta tai kansalaisten saa- 
man hyödyn näkökulmasta. (Gadrey 2010; Djellal & Gallouj 2010; 2013a; Rubalcaba, 
Michel, Sundbo, Brown & Reynoso 2012.) Tavoitteena on tehdä näkyväksi sellaiset 
vaikutukset, jotka eivät ole materiaalisia tai helposti numeroilla mitattavissa moni- 
mutkaisessa ja systeemisessä toimintaympäristössä. 

Perustelu uudenlaisen ja laajemman arvioinnin lähestymistavan tarpeelle no- 
jaa tukevasti ”laaja-alaista innovaatiota” koskevaan keskusteluun (Dosi, Freeman, 
Nelson, Silverberg & Soete 1988; Kline & Rosenberg 1986; Lundvall 1992; Nelson & 
Winter 1982). Keskustelu nostaa polttopisteeseen ratkaisujen systeemisyyden: yhteis- 
kunnan isoihin haasteisiin vastaavien ratkaisujen kehittäminen ja käyttöönottami- 
nen ovat luonteeltaan monimutkaisia ja vuorovaikutteisia prosesseja, jotka sisältävät 
paljon epävarmuustekijöitä. Systeemisyys ei liity yksinomaan kehittämisprosessin 
vaan myös ratkaisujen luonteeseen. On itsestään selvää, että isojen haasteiden rat- 
kaiseminen edellyttää useiden eri teknologioiden ja niihin kiinnittyvien palvelujen 

yhdistelmiä (Harrison, Klein & Browne 2010). Sen lisäksi niiden käyttöönotto ja le- 
vittäminen edellyttää laajasti muutoksia järjestelmän eri tasoilla aina päätöksenteosta 
kansalaisten arjen valintoihin asti (Geels 2002, 2004; Geels & Kemp 2007). 

Palveluinnovaatioita käsittelevässä kirjallisuudessa (Djellal & Gallouj 2013b; 
Rubalcaba ym. 2012) monikriteeriarvioinnin keskeisiksi vaikuttavuuden ulottuvuuk- 
siksi on tunnistettu kuusi näkökulmaa, joiden kannalta hyötyjä ja vaikutuksia tarkas- 
tellaan. Näkökulmat ovat (1) teknologinen, (2) talouden sekä markkinoiden kehitys, 
(3) uudet innovaatiot, (4) vuorovaikutukseen liittyvät tekijät, (5) kansalaisten saamat 
ja (6) maineeseen liittyvät hyödyt. Monikriteeriarviointia on sovellettu ja kehitetty 
edelleen erilaisissa systeemisten ilmiöiden konteksteissa vaikuttavuuden varmistami- 
seksi ja osoittamiseksi. Esimerkiksi yhteiskunnallisten kokeilujen yhteydessä mallia 
on sovellettu integroimalla monikriteeriarviointia kehittävää arviointia ja oppimista 
tukevaan vuorovaikutteiseen oppimisprosessiin (Hyytinen, Saari & Elg 2019). Moni- 
näkökulmaisuus arvioinnissa tekee näkyväksi kokeilujen kokonaisvaltaiset ja laa- 
ja-alaiset vaikutukset. Se kiinnittää huomiota tasapainoisesti kokeilujen sosiaalisiin 
(ihmiseen ja yhteisöön liittyviin) ja teknistaloudellisiin piirteisiin. Kokeilun arvo on 
punnittava myös sen kautta, millaisia kokemuksia se on saanut aikaan käyttäjissä ja 
lähiyhteisössä. Kokeilujen laaja-alaisia vaikutuksia tarkastellaan mallissa seuraavien 
ulottuvuuksien avulla: vaikutukset kansalaisiin, työntekijöihin ja väestöön sekä brän- 
diin, palvelujen ja teknologioiden integroitumiseen sekä talouteen. Mallin vuorovai- 
kutteisuus (Patton 2011; Saari & Kallio 2011) tuo yhteisen pöydän ääreen kokeilun 
toteuttajat, niiden käyttäjät ja kokeilutoimintaa resursoivat tahot. Yhdessä he punnit- 
sevat kokeilujen onnistumista ja tunnistavat keinoja niiden hyötyjen ja vaikutusten 
varmistamiseksi toteutuksen eri vaiheissa. Parhaimmillaan aktiivinen vuorovaikutus 
toimijoiden kesken toimii kehittäjäjoukon yhteisenä oppimisalustana sekä tukee jat- 
kuvaa oppimista ja toiminnan suuntaamista läpi kokeilun. 

Systeemisyyden tarkastelemiseksi ja ymmärtämiseksi on kehitetty useita erilaisia 
menetelmiä ja lähestymistapoja, joita arviointitoiminnassa on enenevästi viime vuo- 
sina hyödynnetty. Agenttipohjainen mallinnus, verkostoanalyysi ja systeemidynaa- 
minen mallinnus ovat esimerkkejä lähestymistavoista, joilla systeemin osatekijöiden 
välistä vuorovaikutusta pyritään ymmärtämään (Hanneman & Riddle 2011; Helbing 
2012; Holz ym. 2015; Williams & Hummenbrunner 2011). Eri lähestymistavoilla on 
omat perustelunsa ja kannattajansa; lähestymistavan valinta myös perustuu tarkaste- 
lun käyttökohteeseen (Helbing 2012; Williams & Hummenbrunner 2011). 

Yleisesti tarkasteltuna systeemiajattelu tarjoaa vaihtoehtoisen lähestymistavan 
ymmärtää vaikutusten syntymistä ja vaikutusketjuja verrattuna perinteiseen input- 
output-analyysiin. Systeemiset lähestymistavat tekevät näkyväksi muutoksen meka- 
nismit, joiden välityksellä interventiot ja panostukset muuttuvat tuloksiksi ja vaiku- 
tuksiksi (Chen 2005, 231). Toisin sanoen ne pureutuvat niin sanottuun arvioinnin 
mustaan laatikkoon. Perinteinen loogiseen malliin perustuva arviointi ei auta ym- 

märtämään niitä mekanismeja ja osatekijöitä, joilla on merkitystä vaikuttavuuden 
aikaansaamisessa (Dyehouse, Bennett, Harbor, Childress & Dark 2009, 187), kun 
taas systeemimallit kiinnittävät hyvinkin yksityiskohtaisesti huomion eri tekijöiden 
ja toimijoiden välisiin monimutkaisiin kytkentöihin ja dynaamisiin vuorovaikutus- 
suhteisiin, jotka puolestaan auttavat ymmärtämään tekijöitä jotka yhtäältä estävät tai 
toisaalta vauhdittavat vaikuttavuuden syntymistä (Merrill ym. 2013). 

Vaikka viime vuosina systeemiseen arviointitapaan on kohdistunut paljon kiin- 
nostusta (Cabrera ym. 2008; Dyehouse ym. 2009; Mayne 2012; Nieminen, Hyyti- 
nen, Salminen & Ruutu 2020; Nieminen & Hyytinen 2015; Patton 2011; Williams & 
Hummelbrunner 2011), se ei vielä ole valtavirtaa arvioinnissa ja siksi on saattanut 
jäädä vieraaksi monille arvioinnin ammattilaisille. Tätä on selitetty kirjallisuudessa 
yhtäältä lähestymistapojen moninaisuudella (Hargreaves & Podems 2012) ja toisaalta 
perinteisten tieteellisten raja-aitojen olemassaololla - lähestymistapojen epistemolo- 
gisten perusteiden eroista erilaisiin tutkimusstrategioihin. Siksi erilaisia lähestymis- 
tapoja ei ole lähdetty yhdistämään ja hyödyntämään erityisesti yhteiskuntatieteelli- 
seen tradition nojaavien arvioitsijoiden keskuudessa (Hargreaves & Podems 2012). 
Systeemiset lähestymistavat perustuvat tyypillisesti luonnontieteelliseen tutkimuspe- 
rinteeseen ja pyrkivät luomaan kuvan vaikutusten syntymisestä selkeiden vuorovai- 
kutus- ja riippuvuussuhteiden kautta. Huolimatta siitä, että ylläkuvatut systeemiset 
arviointitavat antavat dynaamisen kuvan muutoksesta ja eri tekijöiden ja toimijoiden 
välisestä vuorovaikutuksesta, saattavat ne yksinkertaistaa liiaksi koko ajan monimut- 
kaistuvia ilmiöitä. Haasteista huolimatta on tärkeää, että arvioinnin ammattilaiset 
tutustuvat systeemiajatteluun ja hyödyntävät arvioinnin kohteeseen sopivia systeemi- 
siä menetelmiä ja lähestymistapoja (Cabrera ym. 2008; Williams & Imam 2007). 

Erilaisten systeemisten lähestymistapojen hyödyntäminen tukee yhteiskunnan 
toimintojen kokonaisvaltaista kehittämistä. Tällöin ymmärretään, että kokonaisuus 
on enemmän kuin osiensa summa. Esimerkiksi suomalaisen innovaatiojärjestelmän 
kehittäminen ei voi rajautua vain TKI-toimintojen tai rahoituksen kehittämiseen, 
vaan se on samaan aikaan sidoksissa myös koulutusjärjestelmän toimivuuteen, kau- 
punkisuunnitteluun, liikenteen ja logistiikan ratkaisuihin, kokonaisturvallisuuteen 
tai sosiaaliseen tasa-arvoon. Ilmiölähtöisessä tarkastelussa (ks. Raisio, Jalonen & 
Uusikylä 2018; Lähteenmäki-Smith & Virtanen 2020) siirrytään väistämättä rajatusta 
systeemisestä arvioinnista laajempaan kompleksisuuden arviointiin. 

Arviointia kaaoksen reunalla - kuinka 
kompleksisuus haastaa arvioinnin? 


Edellä on kuvattu sekä osallisuuden ja oppimisen merkitystä arvioinnissa että moni- 
tahoarvioinnin ja systeemisen arvioinnin erityispiirteitä suhteessa tavoitteiltaan 
perinteisempään tilivelvollisuuden arviointiin. Tarkastelussa todettiin, että systee- 
misessä arvioinnissa kiinnitetään huomiota ilmiöiden keskinäisriippuvuuksiin ja 
ymmärretään, että yhteen kytkeytyneessä maailmassa kokonaisuus on enemmän 
kuin osiensa summa. Systeemisen arviointiajattelun taustalla on usein luonnontie- 
teellisestä (ekologisesta) ajattelusta kumpuava käsitys siitä, että häiriötilojen jälkeen 
systeemi pyrkii aina takaisin tasapainotilaan. Tässä osiossa haluamme haastaa tämän 
käsityksen ajatuksella, että systeeminen epätasapainotila ei ole mikään hetkittäinen 
poikkeama, vaan jatkuvan emergenssin ja kompleksisuuden aikaansaama normaa- 
li tila. Ei ole tasapainotilaa uutena normaalina, johon päädytään sen jälkeen, kun 
häiriötilasta on selvitty. Kaaoksen reuna on eräänlainen transitiotila järjestyksen ja 
epäjärjestyksen välillä. Tämä siirtymävyöhyke on rajatun epävakauden alue, joka saa 
aikaan jatkuvan dynaamisen vuorovaikutuksen järjestyksen ja häiriön välillä. Tämä 
nostaa esiin kysymyksiä: Millainen arviointi soveltuu kompleksiseen, keskinäisriip- 
puvaiseen ja jatkuvassa muutoksessa olevaan maailmaan? Miten näkemys haastaa pe- 
rinteisiä arviointitiedon hyödyntämiseen ja oppimiseen liittyviä konventioita? 
Kompleksisuusajattelua on viimeisen parinkymmenen vuoden aikana sovellettu 
mitä erilaisimpien ilmiöiden yhteydessä (Mitleton-Kelly 2003; Byrne & Callaghan 
2014; Bale, Vargara & Foxon 2015; Stroh 2015; Ison & Straw 2020). Sen avulla on jäsen- 
netty muun muassa poliittishallinnollisten instituutioiden haasteita, organisatoristen 
muutosprosessien läpivientiä, innovaatioiden syntymistä ja omaksumista, liiketoi- 
mintaverkostojen toimintaa sekä uusien teknologioiden leviämistä. Kompleksisuus- 
linssit auttavat näkemään ongelmat ja haasteet uudessa valossa, mikä on välttämätön- 
tä vaikuttavien uusien ratkaisujen löytämiselle. Väitämme, että kompleksisuuslinssin 
avulla voidaan rakentaa kielellinen silta eri alan tutkijoiden, arvioijien, päättäjien ja 
kansalaisten välille tavalla, joka auttaa tunnistamaan ratkaisevia käänteitä ja tekee 
epävarmuudessa ja tietämättömyydessä tarpomisesta paitsi siedettävää, myös hyödyl- 
listä. Kompleksisuusajattelussa maailma näyttäytyy monitulkintaisena kokonaisuu- 
tena. Siinä on lukematon määrä toisistaan riippuvaisia alkuarvoja. Se toimii oman 
historiansa kokemuksista, tulevaisuutensa oletuksista ja nykyhetken tulkinnoista kä- 
sin. Asian ydin on tavoittaa, mitä nämä eri tulkinnat ja näkökulmat synnyttävät vuo- 
rovaikutuksessa keskenään ja miten ne muokkaavat laajempaa kokonaisuutta. 
Kompleksisuuden käsite korostaa, että järjestelmän osatekijät voivat itseorganisoi- 
tua ja synnyttää näennäisesti koordinoitua ja adaptiivista käyttäytymistä jopa ilman 
keskushallintoa tai keskitettyä johtoa (Klijn 2008) ja näin vahvistaa järjestelmän resi- 

lienssiä (Duit & Galaz 2008; Duit, Galaz, Eckerberg & Ebbeson 2010). Organisaatioissa 
resilienssi ei ole vain sitä, että etukäteen varaudutaan tulevaan, vaan ennen kaikkea se 
on järjestelmän kyky toimia mukautuvasti ja ketterästi yllättävissä tilanteissa. Fi riitä, 
että johto varautuu tulevaan luomalla vaihtoehtoisia tulevaisuuden skenaarioita. Jär- 
jestelmän rakenteiden ja yhteistyön muotojen tulisi lähtökohtaisesti olla resilienttejä 
(Hyytiälä 2020). Arvioinnin näkökulmasta ollaan perustavaa laatua olevien kysymys- 
ten äärellä. Siirryttäessä arvioimaan systeemisiä ominaisuuksia, kuten emergenssiä, 
epälineaarisuutta ja adaptaatiota, joudutaan väistämättä tarkistamaan monia arvioin- 
neissa usein esiintyviä pinttyneitä oletuksia tai käytettyjä menetelmiä: tulosperustai- 
suutta, kustannus-hyöty-ajattelua, lineaarista tai syklistä oppimisnäkökulmaa sekä 
muutosteoriaa ja niin edelleen. (Uusikylä 2019.) Arvioitsijoiden tai arviointitukijoiden 
kiinnostus kompleksisuutta kohtaan näkyy aihealueen julkaisumäärissä. Google 
Scholar -haku sanoilla [evaluation&complexity&governance] vuosina 2016-2020 
antaa yhteensä 159 000 osumaa. Vaikka mukana onkin tämän artikkelin kannalta 
vähemmän relevantteja osumia, kertoo se kuitenkin yleisestä kiinnostuksesta aihee- 
seen arviointitutkijoiden keskuudessa. Seuraavassa pyritään lyhyesti hahmottamaan, 
mistä kompleksisuusteoriassa on kyse ja mitä kompleksisuusajattelun peruskäsitteet 
voisivat tarkoittaa arvioinnin näkökulmasta. 

Kompleksisen vaikuttavuusarvioinnin lähtökohtana on muutoksen dynamiikan 
hahmottaminen keskinäisriippuvaisten ilmiöiden ja toimijoiden vuorovaikutus- 
pintojen kautta. Tällöin muutos ei ole lineaarista, vaan palautemekanismit limitty- 
vät ilmiöiden rajapintoihin. Samoin muutoksen dynamiikka ei noudata volyymiin 
pohjautuvaa vaikutusajattelua vaan spiraalista kehittymispolkua, jossa pienillä toi- 
mintakäytäntöihin, mentaalimalleihin ja käyttäytymiseen vaikuttavilla muutoksilla 
saattaa olla systeemisellä tasolla hyvinkin merkittävä vaikutus. Mallin lähtökohtana 
on holistinen ajatus siitä, että kokonaisuutta ei voida johtaa osien summasta. Useim- 
mat seuranta- ja indikaattorijärjestelmät (esim. kilpailukykyindeksit, Pisa-mittaukset 
jne.) kuitenkin perustuvat juuri vanhakantaiseen reduktionistiseen ajatteluun. Ongel- 
maksi muodostuu kuitenkin se, että panoksia ja tuotoksia/vaikutuksia analysoimalla 
tai panos-tuotos- tai panos-vaikutus-suhteita tarkastelemalla emme vielä ymmärrä, 
millaisten mekanismien kautta muunto tapahtuu. Toiminnan kehittämisen ja oppi- 
misen näkökulmasta tämä on kuitenkin välttämätöntä. Mikäli haluamme vapautua 
vaikuttavuusharhasta ja siitä mahdollisesti seuraavista virhepäätelmistä, meidän on 
avattava makrotason kausaalinen suhde meso- ja mikrotason muuntomekanismien 
kautta (Uusikylä ym. 2018; Uusikylä 2019). 

Jotta vaikuttavuustavoitteen (esim. yritysten kilpailukyvyn kasvu, maahanmuut- 
tajien kotoutumisen toteutuminen, kehitysmaiden naisten yhteiskunnallisen aseman 
parantuminen) alla toteutetuilla toimenpiteillä (lainsäädäntöuudistukset, kokeilut, 
pilotit, ohjelmat, keskustelunavaukset jne.) voitaisiin saavuttaa haluttuja vaikutuksia 
tai vaikuttavuutta, tulee toimintaan osallistuneiden organisaatioiden tai yksilöiden si- 

säistää ne ja ottaa mallit tai uudet ajatukset osaksi toimintaa. Vaikutusketju voi edetä 
organisaation kautta (esim. strategiat tai prosessit) yksilötasolle tai ilman organisaa- 
tion välitystä henkilöltä toiselle. Sisäistetyt innovaatiot tai uudenlainen ajattelutapa 
eivät kuitenkaan välttämättä vaikuta konkreettisesti, elleivät ne johda ole käyttäyty- 
misen muutokseen. Vasta kun yksilöt alkavat toimia toisin, voi systeeminen muutos 
levitä. Perinteisesti organisaation toiminnan on katsottu muuttuvan yksilöiden toi- 
minnan muutoksen summana. Tuoreessa organisaatiokirjallisuudessa (Centola 2018) 
on korostettu, että käyttäytyminen leviää yksilöltä toiselle tehokkaimmin ”tartunnan 
kautta”, esimerkiksi voimakkaiden mielipidevaikuttajien tai muutosagenttien vaiku- 
tuksesta. Tällainen tartunta voi lähteä hyvinkin nopeaan, jopa eksponentiaaliseen 
kasvuun tietyn kynnysarvon ylittyessä. Tällöin tapahtuu niin sanottu tipping point 
-ilmiö. Tietyn ajallisen viiveen jälkeen yksilö- ja organisaatiotason toiminnallinen 


muutos näkyy järjestelmätasoisena muutoksena. 

Seuraavassa tarkastelemme keskeisten kompleksisuusteoreettisten käsitteiden yh- 
teyttä arviointien käsitemaailmaan ja arvioinneissa käytettyihin menetelmiin. Tar- 
kastelu on tiivistetty taulukkoon 12.1. 


Taulukko 12.1. Kompleksisuusteoreettiset käsitteet arvioinnissa. 


Käsite Määritelmä Merkitys arvioinnin kannalta 

Emergenssi Emergenssi (ilmaantuminen) viittaa uusien, — Emergenssiä voi lähestyä parhaiten formatii- 
odottamattomien rakenteiden, mallien tai visen arvioinnin lähtökohdista. Siinä arviointi 
prosessien syntymiseen kompleksisessa on tiiviissä yhteydessä toiminnan kautta 
järjestelmässä. Syntyvää kokonaisuutta ei muotoutuvaan kokonaisuuteen. Monet reaa- 
voida ennustaa sen perusteella, mitä sen liaikaisen arvioinnin asetelmat pyrkivät myös 
osista tiedetään. Näennäisesti asiat vain ta- samaan. Ongelmaksi saattaa muodostua 
pahtuvat ilman mitään erityistä ja tunnistet- — puutteellinen ymmärrys emergenssin teki- 
tavissa olevaa syytä. Syntyvä kokonaisuus — jöistä ja näiden välisistä interaktioista (vrt. 
ei koostu vain osatekijöistä. Syntyvät yksiköt alaspäin suuntautuva kausaatio) 
voivat olla vuorovaikutuksessa niiden osien 
kanssa, joista ne ovat syntyneet. 

Itseohjautuvuus Itseohjautuvuus on enemmän tai vähem- Perinteinen tavoitteisiin sidottu arviointi ei 


män spontaani prosessi ilman ulkoista 
pakottamista tai hallintaa. Itseohjautuvuutta 
tapahtuu, kun järjestelmät vaihtavat tietoja, 
ryhtyvät toimiin ja sopeutuvat jatkuvasti tois- 
ten toimiin sen sijaan, että jokin keskitetty 
taho asettaisi sitovaa suunnitelmaa. Vaikka 
suunnittelua tai hallintaa ei ole keskite- 
tysti, järjestäytyminen tapahtuu jatkuvasti 
mukautuen toimintaympäristön parhaimman 
sopivuuden löytämiseksi. 


kykene ottamaan huomioon itseohjautuvuut- 
ta, ellei se nimenomaisesti ole ennakkoon 
määritelty toiminnan tavoite tai päämäärä. 
Itseohjautuvuuden tunnistaminen edellyttää 
arvioinnilta adaptiivista lähestymistapaa. 
Tähän on yhdistettävä myös arvioinnin oma 
itsereflektio, so. arvioitsijoiden tulee kaiken 
aikaa kriittisesti tarkastella oman ymmär- 
ryksensä muodostumista ja arvioinnin sekä 
kohteen välisen dialogin toimivuutta. 

Kytkeytyneisyys 
ja keskinäisriippu- 
vuus 


Suurin osa järjestelmistä on sisäkkäin muis- 
sa järjestelmissä ja monet järjestelmät ovat 
pienempien järjestelmien osia. Tavat, joilla 
järjestelmän toimijat muodostavat yhteyden 
ja liittyvät toisiinsa, ovat kriittisiä jarjestel- 
män selviytymisen kannalta, koska näistä 
yhteyksistä muodostuvat toimintamallit ja 
kaavat sekä takaisinkytkennät. 


Arvioinnissa toimijoiden väliset suhteet ja 
suhderakenteen ovat joskus tärkeämpiä 
kuin toimijat itse. Kaikki järjestelmät ovat 
olemassa omassa ympäristössään, ja ne 
ovat myös osa tätä ympäristöä. Arvioinnin 
kannalta voi olla vaikeaa erottaa, mikä on 
ympäristön vaikutus toimintaan ja toiminnan 
vaikutus ympäristöön koska ne muokkaavat 
toisiaan samanaikaisesti. 


Epälineaarisuus 
ja palautemekas- 
nismit 


Epälineaarisuus tarkoittaa, että jarjestel- 
män käyttäytyminen ei välttämättä riipu 
alkutilojen arvoista. Epälineaarisuus voi 
aiheuttaa epäsuhtaa syiden ja seurausten 
välillä — ts. vähäpätöiset syyt tai toimenpiteet 
voivat saada aikaan merkittäviä vaikutuksia 
ja päinvastoin. Palaute vaikuttaa jarjestel- 
män käyttäytymiseen. Positiivinen palaute 
parantaa järjestelmän kykyä (stimulointi), 
kun taas negatiivisen palautteen vaikutukset 
ovat päinvastaiset (tasapainottaminen). 
Positiivinen ei liity "hyvaan” eikä negatiivi- 
nen ”huonoon” vaan ne ovat systeemisiä 
vaikutuksia. 


Tämä haastaa vaikuttavuusarviointien 
kausaalimallit, muutoksenteoriat ja loogiset 
viitekehykset. Näissä ns. /ogic-malleissa 
pyritään a priori -tiedon pohjalta kuvaamaan 
vaikutusketjuja. Kompleksisessa arvioin- 
nissa näiden tulisi löytyä aineiston ja sen 
tulkinnan kautta. 


Dissipatiiviset ra- 
kenteet ja kaaoksen 
reuna 


Joskus järjestelmässä voi tapahtua 
merkittävä muutos uuteen vaiheeseen, jota 
hallitsevat erilaiset attraktorit. Dissipatiiviset 
rakenteet viittaavat vaihesiirtoon, symmet- 
rian rikkoutumiseen ja useiden vaihtoehtojen 
avautumiseen. Kompleksinen järjestelmä 
ajautuu toistuvasti kohti kaaoksen reunaa tai 
kauemmaksi tasapainotilasta. 


Arvioinneissa attraktoreiden ja dissipatiivis- 
ten rakenteiden tunnistaminen vaatii järjes- 
telmän herkkää ymmärrystä ja äärimmäisen 
hienovaraisia menetelmiä, joiden kautta 
systeemidynaamiset siirtymät voidaan ha- 
vaita. Useimmiten näiden perustaksi ei ole 
löydettävissä perinteisessä mielessä vahvaa 
empiiristä evidenssiperustaa. 


Taulukossa 12.1 on kuvattu eräiden kompleksisuusteoreettisten käsitteiden sisältöä 
ja niiden suhdetta arviointiin. Kompleksisessa arvioinnissa (ks. Byrne 2005; 2013; 
Patton 2011; Uusikylä 2019) arvioitsija ei voi tukeutua perinteisen, reduktionistisen 
ohjelma-arvioinnin kausaalimalleihin tai kokeellisiin asetelmiin. Byrne (2013) toteaa, 
että tutkijoiden tai arvioijien tulisi keskittyä pidemmän ajan muutosanalyyseihin ja 
paikantaa näiden kautta muutoksen dynamiikka ja sen taustalla olevat käyttäytymis- 
tai toimintakaavat. Donella Meadows (2008, 170) ilmaisee asian vielä tyylikkäämmin: 


Before you disturb the system in any way, watch how it behaves. If it's a piece 
of music or a fluctuation in a commodity price, study its beat. If it's a social 
system, watch it work. Learn its history. 


Byrne ja Callaghan (2014) toteavat, että kompleksisten järjestelmien arvioinnissa kau- 


saalisten vaikutusketjujen sijaan tulisi tarkastella systeemin muutosta ohjaavia sään- 
töjä ja prosesseja. Taulukon 12.1. mukaisesti kompleksisen arvioinnin tulisi pyrkiä 

ottamaan systeemisen muutoksen dynamiikka haltuun kokonaisvaltaisen, pitkäjän- 
teisen ja systeemin murroskohtiin keskittyvän tarkastelun kautta. 

Kompleksisten systeemien, prosessien tai rakenteiden arviointi ei hylkää aiemmin 
sovellettuja arvioinnin kriteereitä, kuten laatu, tehokkuus, tuottavuus tai vaikutta- 
vuus, vaan tuo lisätulkintaa niiden määrittelyyn. Esimerkiksi valtion virasto A voi 
toteuttaa oman palvelutuotantonsa hyvin laadukkaasti, tehokkaasti tai kustannus- 
tehokkaasti, mutta jos se tuottaa palvelunsa irrallisena palveluekosysteemin muusta 
toiminnasta, se voi omalta osaltaan jopa vaikeuttaa tai heikentää palvelun kokonais- 
vaikuttavuutta. Tämä on tyypillinen osaoptimointiongelma. Kompleksisessa arvioin- 
nissa korostuu holistinen näkökulma, jonka mukaan kokonaisuus on enemmän kuin 
osiensa summa. Näin myös arvioinnin tulisi kyetä tarkastelemaan laajempia ilmiöko- 
konaisuuksia ja ymmärtää niiden systeemistä dynamiikkaa, verkostovaikutuksia ja 
nopeasti muuttuvia toimintatilanteita. Erityisesti nopeasti muuttuvat toimintatilan- 
teet korostavat adaptiivisuutta, jota tarkastellaan seuraavaksi. 


Synteesi ja kohti adaptiivista arviointia 


Olemme edellä hahmotelleet arviointiajattelun (paradigman) muutoksia kolmen eri 
vaiheen kautta: 1) siirtymä tilivelvollisuudesta oppimiseen, osallisuuteen ja kehit- 
tämiseen, 2) siirtymä osallisuuden ja yhteisen kehittämisen näkökulmasta tulosten 
hyödyntämiseen ja 3) siirtymä systeemiseen ja kompleksiseen arviointinäkökulmaan. 
Nämä kaudet eivät luonnollisesti esiinny selvärajaisina vaan jatkuvasti myös päällek- 
käisinä ja liukuvina. Tilivelvollisuuden muodot liukuvat tiukasta tavoitesidonnaisuu- 
desta kehittävän arvioinnin muutosorientaatioon, osallisuus jalostuu yhteisen mer- 
kityksen muodostamisesta yhteiskehittämiseen ja kokeilukulttuuriin, systeemisyys 
ja kompleksisuus menevät limittäin ja niin edelleen. Tästä huolimatta on mielekästä 
tarkastella näitä erillisinä näkökulmina arvioinnin kehittämiseen. Taulukossa 12.2 
olemme eritelleet kunkin murroksen syitä, ratkaisuja ja uuden näkökulman siirty- 
mistä osaksi arviointikäytäntöjä. 

Taulukossa on esitetty arviointinäkökulmien keskeiset siirtymät 1980-luvun lo- 
pulta vuoteen 2020. Siirtymien saumakohtia olisi myös mahdollista määritellä uusien 
mallien, viitekehysten tai näkökulmien lanseerauksen kautta. Tällaisia olisivat esimer- 
kiksi konstruktivistinen arviointinäkökulma, realistinen arviointi, käyttäjälähtöinen 
arviointi, luottamukseen perustuva arviointi, systeeminen arviointi ja kompleksis- 
ten järjestelmien arviointi. Näihin kaikkiin voidaan kiinnittää taulukossa esitetty- 
jä avainteoksia tai -julkaisuja. Tässä artikkelissa emme kuitenkaan halunneet lähteä 
näin yksityiskohtaiseen tarkasteluun, vaan olemme nähneet näkökulmien muutok- 
sen pikemminkin trendinomaisena kuin vaiheittaisena kehittymisenä. Näemme 

arviointitraditioiden muutoksen merkitsevän eri painotusten ja lähestymistapojen 
uudelleen muotoutumista, adaptaatiota arviointitarpeen muuttuessa. Siten edelli- 
sen murrosvaiheen traditiot eivät katoa, vaan pikemminkin ne sulautuvat toisiinsa 
ja saavat uusia sisältöjä arviointiympäristöjen muuttuessa. Esimerkiksi kysymykset 
arviointisuhteen luonteesta tai arviointitarpeen ja tarkoituksen määrittämisestä ovat 
läsnä arviointiajattelun muuntuessa murroksesta toiseen, mutta ne ilmaistaan siir- 
tymissä eri tavoin. Siirtymät kertovat myös arviointiyhteisöjen itseohjautuvuudesta 
sekä kyvystä arvioida omaa toimintaansa ja muuntua. Arvioinnin on löydettävä paik- 
kansa osana ketteriä organisaatioita, jotta se voisi edistää organisaatioiden ja koko 
yhteiskunnan kyvykkyyttä muuntautua tulevaisuutta kohden. Haluamme tällä syn- 
teesillä luoda pohjaa adaptiiviselle arviointiajattelulle ja siitä käytävälle keskustelulle. 
Taulukossa 12.2 on esitetty perusteluja muutoksen tarpeellisuudesta sekä kunkin 
uuden näkökulman tarjoamia vastauksia tai ratkaisukeinoja havaittuihin ongelmiin. 
Näkökulmien välille muodostuu mielenkiintoisia jännitteitä, jotka näkyvät myös seu- 
raavissa siirtymissä. Näin jännitteiden kautta syntyy eräänlainen polkuriippuvuus, 
jonka ymmärtäminen on tärkeää uuden näkökulman käsitteellisessä haltuunotossa. 
Lisäksi on muistettava, että jokainen vaihe siirtyy näkökulmana myös seuraavaan 
ja sitä seuraavaan. Esimerkkinä voidaan nostaa osallisuuden ja vaikuttavuuden vä- 
linen jännite. Konstruktivistinen arviointimalli lähti kritisoimaan vahvaan kausaa- 
liselittämiseen perustuvia positivistisia arviointiasetelmia ja tilastollisten aineiston 
tuottamaa ulkopuolista analytiikkaa. Osallisuutta ja voimaannuttamista korostunut 
ajattelu puolestaan synnytti vahvaa ymmärrystä toiminnan laadullisista prosesseista 
ja kehittämisen perusteista, mutta ei pystynyt tarjoamaan selkeää näyttöä toiminnan 
tuloksista ja vaikutuksista. Tämän tilanteen korjaamiseksi vahvistui arvioinnin hyö- 
dyntämistä korostava näkökulma ja realistinen arviointimalli. Tätä taustaa vastaan 
on varsin todennäköistä, että systeeminen ja kompleksinen arviointiajattelu synnyttää 
jälleen uuden vastavoiman, joka voi olla luonteeltaan yksinkertainen arviointi. Adap- 
tiivisen arvioinnin funktiona voi silloin olla selkiyttäminen, osittaminen ja pilkko- 
minen ymmärryksen lisäämiseksi. Toisaalta resilienssin vahvistamiseksi adaptiivinen 
arviointi kohdistuu kehittämisprosessien lisäksi ratkaisuihin ja niiden arviointiin. 

Taulukko 12.2. Siirtymät arviointiajattelussa. 


Arviointi Miksi? Miten? (menetelmät Tiedon tarve ja Mikä muuttui? Keskeiset lähteet 
ja lähestymistavat) hyödyntäminen 
| Murros: Positivistinen — Osallisuuden — Jaettu ymmärrys ja — + Ulkoisen arvioinnin Guba & Lincoln 
Tilivelvollisuudesta (laajempi ajatus lisääminen yhteiset merkitykset — ohelle syntyi vahva it- — 1989); 
osallisuuteen ja oppi- objektiivisesta mittaa- —— Yhteinen tulkinta — Jatkuvan oppimisen — searvioinnin kulttuuri Fetterman 2001; 
miseen (1980-luvun misesta taustalla) arvioinnin kohteesta päämäärä + Arviointi ja kehit- House 1993; 1997; 
lopusta 2000-luvun arviointiparadigma — Arvioitsijan rooli oli — — Toiminnan kehit- täminen saatettiin Rossi, Lipsey & 
alkuun) murtui samaan ai- fasilitoida muutosta täminen yhteen Freeman 2004; 


kaan keskitettyjen 
suunnittelujärjes- 
telmien kaatumisen 
kanssa. Arvioinnista 
haluttiin tehdä innos- 
tava, osallistava sekä 
oppimista ja toimintaa 
kehittävä väline. 


— Pyrkimys voimaan- 
nuttamiseen 


- Asianajo ja vaikut- 
taminen 

— Muutoksen aikaan- 
saaminen 


— Ongelmana tulos- 
ten hyödynnettävyys 
(relativismi) 

— Arviointien 
näyttöperusta jäi 
epämääräiseksi 

— Arviointisuhde 
kontrollista enemmän 


Patton 1997; 
Patton, McKegg & 
Wehipeihanan 2016; 
Räkköläinen 2011 
Patton, 1994. 


luottamukseen 

pohjautuvaksi 
Il Murros: Arvioinnin hyödyn- — Perustettiin - Arviointi kytkettiin + Arviointien Patton 1994 
Osallistavasta ja nettävyys nousi arviointiyksiköitä ja tulosohjaukseen ja vertailtavuus parani EVALSED 2008; 
voimaannuttavasta keskiöön. Arviointien julkaistiin arviointima- — budjetointiin (yhteiset kriteerit) OECD 2002 
arvioinnista tuloksia yleistyessä ja ins- nuaaleja — Arviointi kytkettiin + Arviointi-osaami- Pawson & Tilley 
hyödyntävään titutionalisoituessa — Käynnistyi keskus- laajempaan keskus- nen lisääntyi 1997; Pawson 2006) 


arviointiin (2000-lu- 
vun alusta 2010-lu- 
vun puoliväliin) 


peräänkuulutettiin 
niiden hyötyä ja 
lisäarvoa. Etenkin 
OECD, Euroopan 
komissio ja Maail- 
manpankki ajoivat 
vahvaa tulosperus- 
taisuutta ja selkeitä 
arviointikriteereitä. 


telu arviointiosaami- 
sesta, standardeista 
ja arvioinnin laadusta 
— Logic-mallit ja 
muutoksen teoriat 

— Muutos ja 
oppiminen 


teluun päätöksenteon 
tietoperustasta 

— Hyöty ja käytettä- 
vyys korostuvat 


- Mekanistisuus ja 
ritualismi kasvoivat 


IN Murros: 
Osallisuudesta 
systeemisyyteen ja 
kompleksisuuteen 
(2010-luvun puolivä- 
listä eteenpäin) 


Taustalla oli kasvava 
ymmärrys siitä, että 
arvioinnin tulee 
ymmärtää kohteensa 
laajemmassa 
kontekstissa (vrt. 
realistinen arviointi) 
ja osana muita 
systeemejä. Pyrkimys 
irtautua kapeasta 
ohjelma-, sektori- ja 
instituutioperustei- 
sesta tarkastelusta. 


— Systeemisen 
dynamiikan, vuoro- 
vaikutusrakenteiden 
sekä polku- ja kes- 
kinäisriippuvuuksien 
arviointi 

— Irtautuminen 
lineaarisista syy-seu- 
raus-suhteista 

— Palautemekanismit 
ja takaisinkytkennät. 
— Monitahoisen 
arviointinäkökulman 
korostaminen 


- Dynaaminen 
ymmärrys arvioinnin 
kohteesta 

— Kehittämisen suun- 
taaminen oikeisiin 
vipukohtiin. 

— Adaptiivisuus 


+ Holistinen käsitys 
arvioinnin kohteesta 
(ilmiölähtöisyys) 

+ Systeemityökalujen 
hyödyntäminen 
mallinnuksessa ja 
arvioinnissa 

— Tulosten yleistettä- 
vyyden ja kommuni- 
koinnin ongelma 

— Systeemisen 
ymmärryksen saavut- 
tamisen vaikeus 


Cabrera ym, 2008; 
Dyehouse ym. 

2009; Mayne, 

2012; Funnel & 
Rogers 2011; Patton, 
2011; Williams & 
Hummelbrunner 
2011; Hyytinen 2017 


Pyrkimys jatkaa 
systeemisen 
arvioinnin kehitys- 
työtä ja soveltaa 
opittua yhteiskunnan 
pirullisiin ongelmiin 

ja kompleksisiin ilmiö- 
kokonaisuuksiin. 
Painottaa voimak- 
kaasti emergenssin ja 
keskinäisriippuvuuk- 
sien merkitystä. 


— Kompleksisen 
systeeminen 
perusominaisuuksien 
ymmärtäminen 

— Emergoituvien 
prosessien tunnista- 
minen ja arviointi 

— Sensemaking ja 
tilannekuvan aikaan- 
saaminen 


— Yhteisten 
tulkintakehikoiden 
hahmottaminen 

- Dialogisuus ja 
yhteinen tilanteen 
määrittely 

— Vuorovaikutus-ra- 
kenteiden analysointi 
— Analyysistä 
synteeseihin 


+ Arviointien suun- 
taaminen pirullisiin 
ongelmiin ja komplek- 
sisiin ilmidihin 

+ Uudenlaisen 
käsitteistön lansee- 
raaminen 

- Vaikeaselkoisuus ja 
kommunikaatio-on- 
gelmat 

- Vaikeus tarjota 
vahvaa näyttöä 


Pawson 2013; Byrne 
2013; Patton 2011; 
Uusikylä 2019; 
Ramalingam 2013; 
Frej & Ramalingam 
2011; Forss, K. & 
Schwartz, R. 2011 


Arviointi on viime kädessä aina sidoksissa arvioinnin kohteeseen. Esimerkiksi oh- 
jelma-arvioinnissa ohjelman rakenne-, logiikka ja ”ideologia” asettavat voimakkaita 
reunaehtoja arvioinnille. Adaptiiviset ohjaus- ja ohjelmointiperiaatteet pyrkivät hyö- 


229 


Petri Uusikylä, Kirsi Hyytinen ja Mari Räkköläinen 


dyntämään kompleksisuusteoriaa ja systeemiajattelua. Ne pyrkivät ymmärtämään, 
miten eri elementtien väliset yhteydet vaikuttavat toisiinsa ja miten ne tuottavat muu- 
tosta (Bain ym. 2016, 23). Toisin kuin perinteisessä, lineaarisessa ohjelma-ajattelussa, 
adaptiivinen ohjelmointi tarkoittaa ohjelmien suunnittelua ja toteuttamista tekemällä 
oppimisen kautta, jatkuvasti tutkimalla, kokeilemalla ja testaamalla ja mukauttamal- 
la erilaisia lähestymistapoja koko ohjelmaprosessin ajan, jolloin paikalliset kumppa- 
nit ja sidosryhmät voivat tunnistaa ongelmat ja työskennellä yhdessä ratkaisujen ke- 
hittämiseksi (Derbyshire & Donovan 2016, 29). Adaptiivinen ohjelmointi ja arviointi 
korostavat jatkuvaa oppimista, kokeilukulttuuria ja emergenssiä. Näin sekä ohjelma- 
työtä että arviointia tehdään kentällä, joka on usein monimutkainen, arvaamaton ja 
nopeasti muuttuva (Ramalingam 2013; Frej & Ramalingam 2011). 

Adaptiivinen arviointi on suhteellisen uusi käsite. Eoyang ja Oakden (2016) ovat 
korostaneet, että arvioitsijoiden tulee herkästi tunnistaa monimutkaisten ohjelmien 
mallit ja ymmärtää niiden dynamiikka ja interventiologiikka sidosryhmille merki- 
tyksellisillä tavoilla. Tällaisessa työotteessa synergia arvioinnin ja ohjelmatyön välillä 
syntyy kompleksisuusteorian ja adaptiivisen ohjelmaymmärryksen välisen vuoropu- 
helun kautta. Wallenius, Uusikylä ja Tran Minh (2019) sovelsivat adaptiivisen ohjel- 
matyön ajatusta samoin kuin sen tueksi kehitettyä systeemistä arviointimallia Suo- 
men ja Vietnamin välisen innovaatiokumppanuusohjelman (IPP) loppuarvioinnissa. 
Tätä työtä varten he joutuivat laatimaan ”kaksoisarviointiasetelman” eli suunnittele- 
maan ja toteuttamaan sekä perinteisen ulkoministeriön arviointikriteereitä vastaavan 
arvioinnin että sen rinnalla toteutettavan systeemisen arvioinnin. Arvioinnin yhtenä 
tuloksena oli, että IPP-ohjelman myönteiset vaikutukset perustuivat suurelta osin oh- 
jelman adaptiiviseen toteuttamiseen, mikä oli perusteltua uutta luovassa hankkeessa, 
jossa pyrittiin luomaan uudenlaista start-up-kulttuuria Vietnamiin. Samalla myös 
suuri osa ohjelman tuloksista oli ei-aiottuja positiivisia vaikutuksia. 

Arviointien suunnittelussa keskeistä on arvioinnin kohteen ja sen erityispiirtei- 
den ymmärtäminen. Yksinkertaiseen tai vain vähän monimutkaiseen kohteeseen 
soveltuvat erilaiset arviointiasetelmat ja -menetelmät kuin kompleksiseen tai kaoot- 
tiseen. Raisio ym. (2018) sovelsivat Sitralle tehdyssä ”Kesy, sotkuinen vai pirullinen” 
-raportissaan niin sanottua kompleksisuuskuutiota analysoidessaan Sipilän hallituk- 
sen hallitusohjelma kärkihankkeita. Tutkijat havaitsivat, että riippumatta siitä, ovatko 
hankkeet kesyjä vai pirullisia, niitä valmistellaan, toteutetaan, seurataan ja arvioi- 
daan samalla tavalla. 

Arviointi maailmaa pelastamassa - mitä seuraavaksi? 


Viimeaikaiset globaalit kriisit ja uhat (esim. Syyrian sota, terrorismi), maailman- 
taloutta horjuttaneet pandemiat (COVID-19) ja maapallon tila sekä siihen liittyvät 
YK:n kestävän kehityksen tavoitteet (ns. SDG-tavoitteet) ovat vaikuttaneet myös 
arvioinnista käytävään keskusteluun. Osaltaan systeemi- ja kompleksisuusnäkö- 
kulmien korostuminen ovat seurausta juuri tästä. Arvioitsijoiden odotetaan kyke- 
nevän paremmin selvittämään kompleksisten systeemien vaikutuksia ja esittävän 
arvioita siitä, millaisten politiikka- tai sääntelytoimien kautta näitä voitaisiin hallita. 

Michael O. Pattonin uusin teos ”Blue Marble Evaluation” (Patton 2020) haastaa 
kuitenkin vielä voimakkaammin arviointia ja arviointiyhteisöjä suuntautumaan ih- 
miskunnan kohtalon ja tulevaisuuden kannalta suuriin kysymyksiin. Pattonin mu- 
kaan arvioijat tarvitsevat uudenlaisia näkökulmia ja parempaa osaamista voidakseen 
osallistua globaalien ongelmien ratkaisemiseen. Hänen mukaansa ”sinisen planeetan 
evaluaattoreiden” tulisi arvioida, seurata, parantaa ja tukea globaaleja muutospyrki- 
myksiä ja lopulta kyetä arvioimaan näiden globaalien muutosponnistelujen vaikut- 
tavuutta, tehokkuutta, merkityksellisyyttä ja kestävyyttä. Tehtävään sisältyy paljon 
enemmän kuin tulosindikaattoreiden ja kestävän kehityksen tavoitteiden seuraami- 
nen. Pattonin (2020) mukaan tämä tarkoittaa koko arviointiajattelun, sen työkalujen, 
menetelmien ja prosessien tuomista globaalille tasolle — ja uusien lähestymistapojen 
kehittämistä maailmanlaajuisten järjestelmien arvioinnin tarpeisiin. 

Vaikka hahmottaisi hieman vaatimattomampiakin tavoitteita tulevaisuuden 
arvioitsijoille on selvää, että nykyisellä arviointiajattelulla käytössä olevilla mene- 
telmillä ja aineistoilla ei kyetä arvioimaan kompleksisen, vahvasti keskinäisriippu- 
vaisen ja äärimmäisen nopeasti muuttuvan maailman vaikeita ongelmia. Tarvitaan 
jännitteiden kautta kehittyvää uutta arviointiajattelua. Arvioitsijoiden tulee rohkeasti 
osallistua globaaliin keskusteluun, haastaa mekanistisia tulkintoja ja reduktionistisia 
arviointimalleja, tarjota uusia näkökulmia ja viitekehyksiä sekä toimia asiantuntevina 
välittäjinä ja vuoropuhelun synnyttäjinä kansalaisten, päätöksentekijöiden ja muiden 
globaalia muutosta suuntaavien toimijoiden kesken. 

Aluksi 


Sisäinen tarkastus on riippumatonta ja objektiivista arviointi- ja varmistus- sekä kon- 
sultointitoimintaa, joka on luotu tuottamaan lisäarvoa organisaatiolle ja parantamaan 
sen toimintaa. Sisäinen tarkastus tukee organisaatiota sen tavoitteiden saavuttamises- 
sa tarjoamalla järjestelmällisen lähestymistavan organisaation riskienhallinta-, val- 
vonta- sekä johtamis- ja hallintoprosessien tehokkuuden arviointiin ja kehittämiseen. 

Sisäiset tarkastajat ry (IIA Finland, IIA=TIhe Institute of Internal Auditors) edistää 
sisäisen tarkastajan ammatillista osaamista ja ammattikunnan arvostusta. Yhdistys 
on sisäisen tarkastajan paras tukija ja kumppani, ja se tunnetaan ammattialan johta- 
vana ja tunnustettuna asiantuntijana ja kouluttajana Suomessa. Kulunut vuosi 2020 
oli yhdistyksen 64. toimintakausi. IIA Finland kuuluu kansallisen instituutin asemas- 
sa maailmanlaajuiseen yhteistyöjärjestöön Global ITA:han, joka on perustettu vuonna 
1941 Pohjois-Amerikassa ja jonka jäsenmäärä on noin 205 ooo. IIA Finland on mu- 
kana myös eurooppalaisessa yhteistyöelimessä ECIIA:ssa (European Confederation 
of Institutes of Internal Auditing). ECIIA edistää sisäisen tarkastuksen ammatin tun- 
nettuutta ja kehittymistä Euroopassa. 


Ammatillinen viitekehys 


Sisäisen tarkastuksen ammatin globaaleja keskeisiä sertifikaatteja ovat CIA (Certified 
Internal Auditor), CFSA (Certified Financial Services Auditor), CRMA (Certification 
in Risk Management Assurance) (IIA Global, Certification) ja CISA (Certified 
Information Systems Auditor) (ISACA, Certification). Näitä ammatillisia sertifikaat- 
teja pidetään osoituksena siitä, että sisäisellä tarkastajalla on riittävästi osaamista ja 
alan syvällistä tuntemusta tarkastustoimeksiantojen suorittamiseksi. 

Sisäisen tarkastuksen työtä ohjaa Global IIA:n kansainvälinen ammatillinen oh- 
jeistus (International Professional Practices Framework, IPPF) (IIA Finland, ammat- 
tistandardit 2017). Virallisessa ohjeistuksessa on toiminta-ajatuksen lisäksi kuusi ko- 
konaisuutta, joista osa on velvoittavia, osa suositeltuja (ks. kuvio 13.1). Velvoittavien 
pääperiaatteiden mukaisesti sisäinen tarkastus toimii rehellisesti, ammattitaitoisesti 
ja huolellisesti. Ohjeistuksen mukaisesti sisäisen tarkastuksen toiminta on objektii- 
vista ja puolueetonta, ja sen tulee ohjautua organisaation strategioiden, tavoitteiden ja 
riskien mukaisesti. Sisäinen tarkastus on organisatorisesti riippumaton, ja sillä tulee 
olla riittävät voimavarat. 

Sisäisen tarkastuksen ammatillinen ohjeistus 


toiminta-ajatus 


JELVOITTAVAT One, 


Eettiset 


Määritelmä eae 
saannot 


Standardit 


Soveltamisohjeet 


Taydentavat ohjeet 


SUOSITELLUT owe 


Kuvio 13.1. Sisäisen tarkastuksen ammatillinen ohjeistus (IIA Finland, ammatillinen ohjeistus). 


Kansainväliset ammatilliset standardit ovat keskeinen osa sisäisen tarkastuksen am- 
matillista ohjeistusta. Ne muodostavat sisäisen tarkastuksen toteutusta ja edistämistä 
tukevan ajatusmallin. Ammattistandardit ovat luonteeltaan velvoittavia. Ne koos- 
tuvat sisäisen tarkastuksen ammattia ja sen toiminnan tuloksellisuuden arviointia 
koskevista perusvaatimuksista sekä näiden perusvaatimusten termejä ja käsitteitä sel- 
ventävistä tulkinnoista. Ammattistandardit rakentuvat ominaisuus-, toteutustapa- ja 
soveltamisstandardeista. (IIA Finland, sisäisen tarkastuksen kansainväliset ammatti- 
standardit 2017.) 

Sisäinen tarkastus osana corporate 
governancea finanssialalla 


Johdanto 


Artikkelin kirjoittajat arvioivat, miten sisäinen tarkastus tuottaa finanssialalla te- 
hokkaasti ja taloudellisesti sisäisen tarkastuksen palvelut ja huolehtii ammattitaidolla 
lisääntyneistä tarkastusvaatimuksista. Finanssialalla toimii yrityksiä, jotka tarjoavat 
asiakkailleen pankki-, vakuutus- ja rahoituspalveluja, ja näillä toimijoilla on suuri 
merkitys sekä yhteiskunnan toimivuudelle että yksittäisille kotitalouksille. Toiminta- 
ympäristö on viime vuosina muuttunut ja sääntelyn määrä kasvanut voimakkaasti ja 
tuonut uusia vaatimuksia niin finanssialan toimijoille kuin myös asiakkaille. Tässä 
artikkelissa finanssialaa on lähestytty luottolaitosten näkökulmasta, mutta vaatimuk- 
set ovat samansuuntaiset vakuutusyhtiössä ja sijoitustoimintaa harjoittavilla yhtiöillä. 


Sisäisen tarkastuksen työtä ohjaavat periaatteet finanssialalla 


Sisäisen valvonnan ja riskienhallinnan ”kolmen puolustuslinjan malli”, joka määrit- 
telee eri osapuolien vastuut ja velvollisuudet, on finanssialalla tyypillinen organisaa- 
tion sisäinen toiminnallinen rakenne. Mallin avulla voidaan varmistaa, että valvon- 
nalliset ja riskienhallinnalliset toimenpiteet ovat riittävät. Tiivistetysti voidaan todeta: 
ensimmäisen linjan muodostaa liiketoiminta ja sen suorittama valvonta, toisen linjan 
riippumaton riskienhallinta ja sääntelyn noudattamista varmistava compliance-toi- 
minto ja kolmas linja on riippumaton sisäisen tarkastuksen toiminto. Sisäinen tar- 
kastus raportoi hallitukselle hallintotavan sekä riskien ja sisäisen valvonnan koko- 
naisuudesta. Riippumattomat 2. ja 3. linjan toiminnot yhdessä osaltaan varmistavat 
koko organisaation sisäisen valvonnan ja riskienhallinnan toimivuutta. (ITA Global, 
Position Paper 2013.) Finanssialalla laki luottolaitostoiminnasta (610/2014 9 luku 8 $) 
ja vakuutusyhtiölaki (521/2008 6 luku 8 $) säätelevät sisäisestä tarkastuksesta, riskien- 
hallinnasta ja compliance-toiminnosta. 


Sisäisen tarkastuksen toiminnon perustaminen 

Finanssialan lainsäädäntö, muun muassa laki vakuutusyhtiöistä (6 luku 8 $) ja luotto- 
laitostoiminnosta (9 luku 8 $), edellyttää sisäisen tarkastuksen perustamista ja kuvaa 
sisäisen tarkastuksen olennaisena osana hallintojärjestelmää (EBA/GL/2017/11, kohta 


18). Sääntelyssä on lakitasolle asti nostettu toiminnon perustaminen ja toiminnon 

riippumattomuuden järjestäminen. Viranomaisohjeistus toteaa, että hallinto- ja oh- 
jausjärjestelmän tulee olla oikeassa suhteessa toiminnon laajuuteen ja monimutkai- 
suuteen, ja samanaikaisesti kieltää yhdistämästä sisäisen tarkastuksen toimintoa mi- 
hinkään toiseen sisäiseen valvontatoimintoon (EBA/GL/2017/11, kohta 159). Sääntely 
korostaa näin riippumattomuuden ja objektiivisuuden merkitystä, myös pienten fi- 
nanssialan toimijoiden osalta. 


Ammattistandardien noudattaminen 


Luottolaitoksissa toimivien sisäisten tarkastajien on noudatettava toimialan sääntelyä. 
Euroopan pankkivalvoja ohjeistaa luottolaitoksien sisäisiä tarkastuksia noudattamaan 
kansainvälisiä sisäisen tarkastuksen ammattistandardeja (EBA/GL/2017/11, kohta 
204). Tarkastustoiminnan määrämuotoisuus ja hyvä laatu mahdollistavat pankkival- 
vojan tukeutumisen arvioinneissaan sisäisten tarkastajien työhön. On normaali osa 
pankkivalvojan toimintaa perehtyä sisäisen tarkastuksen tekemien tarkastusten tu- 
loksiin esimerkiksi vakavaraisuuden hallinnan ja likviditeetin hallinnan arvioinneis- 
sa (EBA/GL/2016/10.) Käytännössä pankkivalvoja on edellyttänyt, että ulkopuolinen 
riippumaton taho arvioi sisäisen tarkastuksen toiminnon vähintään viiden vuoden 
välein, kuten myös ammattistandardit edellyttävät (IIA Finland, ammattistandardit 
2017, kohta 1312). 

Viranomainen ohjaa - yhdenmukaisesti ammattistandardien kanssa — sisäisen 
tarkastuksen toimintoa varsin yksityiskohtaisesti sisäisen tarkastuksen työn toteut- 
tamisessa. Sääntelyn mukaan sisäisen tarkastuksen on laadittava vähintään kerran 
vuodessa vuotuinen tarkastussuunnitelma, sen tulee noudattaa riskiperusteista lähes- 
tymistapaa ja sen on laadittava suosituksia ja raportoitava työnsä tuloksista (EBA/ 
GL/2017/11 kohdat 135, 205, 206, 594). 

Toimialan sääntelyn yhdenmukaisuus ammattistandardien yksityiskohtien kanssa 
helpottaa sisäisen tarkastuksen työtä. On todennäköisempää, että sisäisen tarkastajan 
työssä ei tule poikkeamia ammattistandardeista ja eettisistä säännöistä — joista am- 
mattistandardien mukaan hallitukselle raportoidaan säännöllisesti — kun eri tahojen 
vaatimukset ovat yhtenevät. 


Sääntely ohjaa johtoa sisäisen tarkastuksen hyödyntämisessä 


Ammattistandardit ohjeistavat sisäistä tarkastusta ja edellyttävät sisäiseltä tarkas- 
tukselta suoraa raportointia hallitukselle (IIA ammattistandardit 2017, kohta 1111). 
Luottolaitostoiminnassa sääntely ohjaa siis myös johtoa, eikä vain sisäistä tarkastusta, 
ja edellyttää johdon huolehtivan ja valvovan, että sisäinen tarkastus raportoi mer- 

kittävistä puutteista, riskeistä, näiden vaikutuksista sekä toimenpide-ehdotuksista 
ja korjaavista toimenpidesuunnitelmista (EBA/GL/2017/11, kohdat 206, 207, 59). Si- 
säisten tarkastajien tehtävän tavoitteet ja toteutustapa yksityiskohtineen on sääntelyn 
avulla tehty tiettäväksi kaikille sidosryhmille, esimerkiksi tarve saada esteetön pääsy 
tietojärjestelmiin sekä kaikkien valiokuntien ja päätöksentekoelinten pöytäkirjoihin, 
mikä on nostettu pankkivalvojan sisäistä tarkastusta koskevaan ohjeeseen saakka 
(EBA/GL/2017/11, kohta 203). Käytännössä sääntelyn sisältämät vaatimukset johdolle 
helpottavat sisäisen tarkastuksen organisoinnissa ja tehtävien toteuttamisessa am- 
mattistandardien mukaisesti. 


Riskiperusteinen tarkastaminen 


Sääntely edellyttää sisäiseltä tarkastukselta kattavuutta, muun muassa kaikkien 
konsernin yksiköiden tulee kuulua sisäisen tarkastuksen soveltamisalaan (EBA/ 
GL/2017/11, kohta 199). Tarkastukset tulee kohdentaa riskiperusteisesti ja organisaa- 
tion päämäärien mukaisesti, kuten ammattistandarditkin edellyttävät (IIA Finland 
ammattistandardit 2017, kohta 2010). 

Finanssialaan kohdistuu paljon yksityiskohtaista sääntelyä, esimerkiksi riskien, 
likviditeetin, sijoitustoiminnan ja omien varojen riittävyyden osalta’. Sääntely sisältää 
myös vaatimuksia tiettyjen aihealueiden tarkastamiseen, joko sisäisen tarkastuksen 
tai muun riippumattoman tahon toimesta. 

Osa tarkastettavista aiheista tulee tarkastaa säännöllisesti, esimerkiksi vähintään 
vuosittain. Osassa tarkastettavia aiheita on myös lueteltu, mitä kyseisen aiheen osalta 
on erityisesti arvioitava. Vaikka siis finanssialan sääntelyssä mainitaan riskiperustei- 
suus, niin käytännössä tietyt tarkastusaiheet on nostettava tarkastussuunnitelmaan, 
tarkastettava ja tarkastustulokset on raportoitava, koska sääntely näin edellyttää. 
Kaikki tarkastettavat aiheet eivät välttämättä ole sisäisen tarkastuksen tai tarkastetta- 
van yhtiön riskiarvioiden perusteella kaikkein tärkeimpiä tarkastettavia aiheita, mikä 
on ristiriitaista työn riskiperusteisuuden kanssa. Tämä lisää finanssialan sisäisen tar- 
kastuksen työtä ja tarkastusten määrää. 

Toisaalta on todettava, että sääntely auttaa sisäistä tarkastusta havaitsemaan mah- 
dollisia riskejä ja nopeuttaa tarkastussuunnitelmien laadinnassa. Sääntely on myös 
nostanut tarkastusaiheiden vaatimustason korkealle. Osaamishaasteet ovat merkittä- 
viä esimerkiksi sisäisten mallien luotettavuuden tarkastamisessa sekä menettelytapo- 
jen vaatimustenmukaisuuden ja tehokkuuden arvioinneissa. 

Finanssialalla on sääntelyn perusteella tarkastettava: 


' Ks. Euroopan Parlamentin ja Neuvoston direktiivi 2013/36/EU (ns. Luottolaitosdirektiivi CRD 


IV) ja Euroopan Parlamentin ja Neuvoston asetus N:o 575/2013 (EU:n vakavaraisuusasetus (CRR)) 

Hallintojärjestelmä, menettelytapojen lakisääteisyys ja tehokkuus, kuten: 
e sisäisen valvonnan järjestelmän vaikuttavuus ja tehokkuus ja erityisesti 
° laitoksen hallintojärjestelmän asianmukaisuus 
n periaatteiden ja menettelytapojen riittävyys, lakisääteisten ja muiden 
vaatimusten noudattaminen sekä riskinottohalun ja riskistrategian to- 
teutuminen 
n menettelytapojen täytäntöönpanon oikeellisuus ja tehokkuus. (EBA/ 

GL/2017/11, kohta 201.) 
Vakavaraisuuden hallinnasta ja sen laadun varmistuksesta on tehtävä riippu- 
maton arvio vähintään vuosittain. Arvion voi tehdä sisäinen tarkastus tai muu 
asiantunteva taho. (Finanssivalvonta Standardi 4.2., 2016, kohta 6.5.) 
Ulkoistetut toiminnot. Tarkastussuunnitelmaan tulee sisältyä kriittisten tai 
tärkeiden toimintojen ulkoistusjärjestelyt. On lueteltu, mitkä seikat ainakin on 
varmistettava. (EBA/GL/2019/02 kohta 50.) 
Sisäisten mallien luotettavuuden varmistamisessa käytettävät prosessit. Sisäi- 
sen tarkastuksen on todennettava erityisesti sisäisissä malleissa käytettyjen me- 
netelmien ja tekniikoiden, oletusten ja tietolähteiden (esim. riskimallinnus ja 
tilinpäätöstietojen tuottaminen) luotettavuuden varmistamisessa sovellettavien 
prosessien koskemattomuus. 
Palkitseminen. Liiketoiminnoista riippumattoman valvontatoiminnon on 
vähintään kerran vuodessa todennettava, että hallituksen päättämiä palkit- 
semisjärjestelmiä on noudatettu (Laki Luottolaitostoiminnasta 8 luku 4 $, 
VM:n asetus luottolaitosten ja sijoituspalveluyritysten palkitsemisjärjestelmistä 
1372/2010, 5 $). 
Riskienvalvonta- ja compliance-toiminnot (EBA/GL/2017/11, kohta 139). 
Saamisten vakuusarvostusten menettelytavat. Muun muassa arvioijien valinta- 
prosessin riippumattomuus (EBA/GL/2018/06, kohta 184). 
Järjestämättömät saamiset. Tarkastettava säännöllisesti, ajoittain ilman ennak- 
kovaroitusta (EBA/GL/2018/06, kohdat 99, 88, 90). 


Sisäisen tarkastajan ammattitaitovaatimukset 


Sisäiseltä tarkastajalta edellytetään tietoa, taitoa ja muuta pätevyyttä, jonka avulla 
hän voi tuloksellisesti suoriutua ammatillisista velvoitteistaan. Ammattitaitoon kuu- 


luu kyky ottaa huomioon nykyiset toiminnot, kehityssuunnat ja uudet esiin nousevat 


asiat, mikä mahdollistaa merkityksellisten neuvojen ja suositusten antamisen (IIA 


Finland ammattistandardit 2017, kohta 1210). Finanssialalla tulee erityisesti varmis- 


taa, että sisäisen tarkastuksen henkilöstön jäsenten pätevyys ja sisäisen tarkastuksen 


resurssit, varsinkin sen tarkastusvälineet ja riskianalyysimenetelmät, vastaavat fi- 


nanssilaitoksen kokoa ja sijaintipaikkoja sekä laitoksen liiketoimintamalliin, toimiin, 


riskikulttuuriin ja riskinottohaluun liittyvien riskien lajia, laajuutta ja monimuotoi- 

suutta (EBA/GL/2017/11, kohta 197). Eettisten sääntöjen mukaan sisäisten tarkastajien 
odotetaan noudattavan ja vaalivan seuraavia periaatteita: rehellisyys, objektiivisuus, 
luottamuksellisuus ja ammattitaito (IIA eettiset säännöt 2008). 

Koska jokainen sisäinen tarkastaja on vastuussa omaa henkilökohtaista ammat- 
titaitoa ja ammatillista huolellisuutta koskevien vaatimusten täyttämisestä, voi hän 
finanssialan substanssiosaamisen, tarkastusmenetelmien osaamisen sekä esimerkiksi 
vuorovaikutustaitojen lisäksi osoittaa pätevyytensä muun muassa ammattitutkin- 
tojen avulla. Finanssialan rekrytoinneissa on käytännössä aina vaatimuksena, että 
hakijalla on tai hakija on sitoutunut suorittamaan IIA:n tai muun tarkastusalan am- 
matillisen järjestön tutkinnon sisäisen tarkastajan muodollisesta pätevyydestä. Am- 
mattitutkintoja pidetään osoituksena siitä, että sisäisellä tarkastajalla on riittävästi 
osaamista ja alan syvällistä tuntemusta tarkastustoimeksiantojen suorittamiseksi. 


Johtopäätökset 


Finanssialalla sääntely vaikuttaa vahvasti sisäisen tarkastajan työhön ja tarkastetta- 
viin aiheisiin. Työtä sääntelevät I[A:n standardien lisäksi lait, asetukset, Euroopan 
Pankkivalvojan ja kotimaisen valvovan viranomaisen suositukset ja ohjeet. Voimassa 
olevan sääntelyn ja suunnitteilla olevien muutosten seurantaa on tehtävä säännölli- 
sesti, ja on huolehdittava, että sisäinen tarkastus tunnistaa ja toteuttaa sääntelyn vaa- 
timukset. 

Riskiperusteisen suunnittelun tarkoituksena on varmistaa, että sisäinen tarkastus 
tarkastaa riittävästi alueita, joihin kohdistuu merkittäviä riskejä ja jotka voivat vaikut- 
taa kykyyn saavuttaa strategiset ja muut toiminnalliset tavoitteet. Sääntelyvaateisiin 
perustuvat tarkastusaiheet joudutaan kuitenkin priorisoimaan, jotta ne tulevat to- 
teutetuksi. Näin ollen toteutettavien tarkastusten valinnassa huomioidaan sekä riskit 
että sääntelyn vaatimukset. 

Finanssimaailma muuttuu ja sisäinen tarkastus kehittyy. Sidosryhmien odotukset 
sekä toimintaympäristön lisääntyneet operatiiviset riskit ovat vaikuttaneet sisäisen 
tarkastajan työtehtävien lisäksi myös ammattitaitovaatimuksiin. Erilaisten tarkas- 
tusmenetelmien, kuten data-analytiikan, käyttö on lisääntynyt ja robotiikan sekä 
tekoälyn hyödyntäminen tarkastuksissa on aloitettu. Osaamisen kehittämiseen ja 
ylläpitoon liittyvät vaateet haastavat sisäisiä tarkastajia finanssialalla, jossa sisäisen 
tarkastuksen kulttuuri on ollut vakiintunut, mutta toimintaympäristön uudistumi- 
nen on nopeaa ja jatkuvaa. Tarkastusosaamisen, finanssialan substanssiosaamisen ja 
hyvien vuorovaikutustaitojen lisäksi sisäisen tarkastajan pitää ymmärtää esimerkiksi 
digitalisaatiota, kyberriskejä, riskienhallintaa ja siihen liittyviä matemaattisia malle- 
ja, jotta laadukkailla tarkastuksilla voidaan tuottaa lisäarvoa liiketoiminnalle. 

Sisäinen tarkastus osana corporate 
governancea julkisella sektorilla 


Johdanto 


Käsitteen julkinen sektori voidaan ymmärtää viittaavan laajasti eri tavoin järjestet- 
tyyn verorahoitteiseen toimintaan, mutta tässä yhteydessä sillä viitataan yksinkertais- 
tetusti valtion ja kuntasektorin toimintaan (IIA Global, public sector definition 2011) 
ja sen puitteissa toimivaan sisäiseen tarkastukseen. 

Julkisen sektorin sisäinen tarkastus toimii hyvin vaihtelevissa toimintaympäris- 
töissä, vaihtelevin toimintaedellytyksin ilman yhtenäistä säädösperustaa, kun sitä 
verrataan hyvinkin määrämuotoiseen finanssisektorin sisäisen tarkastuksen toimin- 
taan. 

Sisäisen tarkastuksen kypsyystaso ja toimintaympäristö vaihtelevatkin julkishal- 
linnossa paljon riippuen organisaatiosta. Sisäisen tarkastuksen tulee kuitenkin kehit- 
tyä jatkuvasti, ja voidaan sanoa, että se käy nykyään yhä enemmän tiivistä vuoropuhe- 
lua eri sidosryhmien ja organisaation toimintayksiköiden sekä valvontaviranomaisten 
kanssa muodostaakseen kokonaiskuvan usein hyvinkin monimuotoisesta verorahoit- 
teisen toiminnan organisoinnista, vaihtelevista järjestämisvastuista, velvollisuuksista 
ja niiden myötä muodostuvasta riskiavaruudesta. 


Säädösperusta ja toimintaa ohjaavat periaatteet 


Sisäistä tarkastusta koskee julkishallinnossa sama peruslainsäädäntö? kuin muitakin 
organisaation toimijoita. Sisäisen tarkastuksen perustamista velvoittavaa säädöspoh- 
jaa ei ole, tosin valtion talousarvioasetuksessa on maininta sisäisen tarkastuksen jär- 
jestämisestä, jos siihen on perusteltua tarvetta valtion virastoissa ja laitoksissa (709). 
Kuntalaki ei tunne sisäisen tarkastuksen toimintaa. Käytännössä organisaatiot mää- 
rittelevät mahdollisen sisäisen tarkastuksen toimintaperiaatteet ja menettelytavat 
omissa toiminta- ja hallintosäännöissään, toimintaohjeissaan ja muissa periaatteis- 
saan. 

Sisäinen tarkastus on toimintona olemassa niin kunta- kuin valtionsektorin or- 
ganisaatioissa. Useimmat julkisen sektorin sisäisen tarkastuksen toimijat ovat yksit- 
täisiä tarkastajia tai muutaman henkilön tiimejä. Poikkeuksen muodostavat suurim- 
mat kaupungit ja eräät valtionhallinnon organisaatiot, joissa on useamman henkilön 
muodostama sisäisen tarkastuksen yksikkö. 


? Ks. mm. hallintolaki, valtion ja kuntien toimintaa ohjaavat lait viranhaltijoista, julkisuuslaki. 

Sisäisen tarkastuksen globaalit ammattistandardit koskevat luonnollisesti myös 
julkisen sektorin sisäistä tarkastusta. Valtiohallinnossa sisäisen tarkastuksen järjes- 
tämisessä on otettava huomioon sitä koskevat yleiset standardit ja suositukset. Käy- 
tännössä näillä viitataan soveltuvin osin kansainvälisiin sisäisen tarkastuksen am- 
mattistandardeihin sekä INTOSAI:n standardeihin ja suosituksiin’. Erimuotoisia 
suosituksia sisäisten tarkastajien ammattistandardien huomioonottamiseksi on an- 
nettu talousarvioasetuksessa, valtionvarain controller -toiminnossa ja Kuntaliitossa. 
Muutamalle kuntasektorilla toimivalla sisäisen tarkastuksen toiminnolle on toteutet- 
tu ulkoinen laadunvarmistus, jonka myötä sisäinen tarkastus on sitoutunut noudatta- 
maan ammatillista viitekehystä. Toki organisaatiota koskevat ohjesäännöt, määräyk- 
set ja organisointimalli viime kädessä määrittelevät niitä rajoja, joissa ammatillista 
viitekehystä on mahdollista noudattaa. 

Ammattistandardien mukainen toiminta tulisi nähdä sisäisen tarkastuksen toi- 
minnan laadun peruspilarina, ja ammattia ohjaavan viitekehyksen pohjalta toimiva 
riippumaton sisäinen tarkastus on hyvän hallinnon elementti myös julkisella sekto- 
rilla. 


Hyvä hallintotapa ja hyvä hallinto 


Pörssiyritysten hallinnointikoodin tapaista yksiselitteistä määritelmää hyvästä hal- 
lintotavasta, joka kattaisi koko julkissektorin, ei ole. Valtiolla hyvä hallintotapa on 
osa omistajaohjausta, perustuu pitkälti OECD:n suosituksiin ja on eurooppalaisena 
käsitteenä tunnustettu osana EU:n toimielinten toimintaa (Euroopan oikeusasiamies 
2002). Valtiolla hyvä hallintotapa eli corporate governance soveltuu lähinnä valtion 
omistajaohjaukseen valtion toimiessa omistajana pörssiyhtiöissä ja muissa valtion yh- 
tiöissä (Valtioneuvoston kanslia). Näissä sisäinen tarkastus on huomioitu osana hy- 
vää hallintoa ja tilivelvollista johtamista. Hallintolaissa määritellään puolestaan hy- 
vän hallinnon periaatteet, joita sovelletaan valtion ja kunnan viranomaistoiminnassa. 
Painopisteinä on edistää ja toteuttaa viranomaisten hyvää hallintoa ja oikeusturvaa 
hallintoasioissa sekä edistää hallinnon palveluiden laatua ja tuloksellisuutta (hallin- 
tolaki 6.6.2003/434, 1$). 

Sisäisen tarkastuksen käytännön ohjeistuksessa, joka käsittelee julkisen sektorin 
erityispiirteitä, voidaan nähdä hyvään hallintotapaan liittyviä periaatteita. Näitä peri- 
aatteita ovat vastuullisuus, tilivelvollisuus julkisten varojen käytöstä, avoimuus, läpi- 
näkyvyys ja rehellisyys. Julkisen sektorin ymmärretään toimivan yhteiseksi hyväksi, 


* The International Organization of Supreme Audit Institutions (INTOSAI) operates as an 


umbrella organization for the external government audit community. It is a non-governmental 
organization with special consultative status with the Economic and Social Council (ECOSOC) 
of the United Nations. www.intosai.org 

” for public good”, mikä näkyy myös sisäisen tarkastuksen toiminnassa. Näistä mer- 
kittävimpiä lienevät organisaation ja sitä kautta sisäisen tarkastuksen valmius ulko- 
puoliselle arvioinnille ja kritiikille. Samaan aikaan ”omistajan ääni” ei ole useinkaan 
läsnä, vaan voi olla hyvinkin täsmentymätöntä. 

Verorahoitteisen organisaation olisi varmennettava, että toiminta on luotettavaa, 
eettisesti kestävää ja korruptoitumatonta. (IIA Global, Practice Guide 2019.) Sisäinen 
tarkastus tukee näitä hyvän hallinnon periaatteita varmistus- ja tarkastustyöllään ja 
on siten yksi julkisen sektorin hyvän ohjaus- ja hallintojärjestelmän olennainen ele- 
mentti. ”Auditing is cornerstone of good public sector governance” (IIA Global 2012). 

Suomessa sisäisen tarkastuksen tulee huomioida, että julkisen hallinnon orga- 
nisaatioiden ja julkista tehtävää hoitavien organisaatioiden toimintaa ohjaa merkit- 
tävästi laki viranomaisen toiminnan julkisuudesta (621/1999, julkisuuslaki) ja laki 
julkisista hankinnoista ja käyttöoikeussopimuksista (1397/2016, hankintalaki). Viran- 
omaistoiminnan julkisuus on yksi pohjoismaisen hallinnon perusteista. Julkisuuslain 
tavoite on toteuttaa avoimuutta viranomaistoiminnassa ja valvoa sitä kautta julkisen 
vallan ja varojen käyttöä. 

Lähtökohtaisesti positiivinen julkisuusperiaate koetaan sisäisen tarkastuksen toi- 
minnan kannalta myös haasteelliseksi, koska tarkastustyö perustuu pitkälti luotta- 
muksellisuuteen. Riskinä nähdään, ettei raporttien julkisuusperiaate vaikuta aina 
positiivisesti asenteisiin sisäistä tarkastusta kohtaan ja vaikeuttaa oikean ja riittävän 
informaation saamista. Raportoituja negatiivisia havaintoja ja sisäisen valvonnan 
puutteita on joskus käsitelty julkisuudessa yllätyksellisestikin. Oikeusoppineiden eri- 
laiset tulkinnat julkisuuslaista, sisäisen tarkastuksen ja valvonnan raporttien julki- 
suudesta, haastavat tarkastajien tarkastusraportointia ja tekevät julkisten ja ei-julkis- 
ten tietojen käsittelyn vaativaksi tarkastusprosessin osaksi. 

Sisäisten tarkastajien yhdistysten julkissektorin pohjoismainen yhteistyöverkos- 
to (NORPIA, Nordic Public Sector Internal Auditors) selvitti vuonna 2018 valmis- 
tuneen vertailevan tutkimuksen avulla sisäisen tarkastuksen asemaa ja resursointia 
sekä sisäistä tarkastusta koskevaa kansallista lainsäädäntöä julkissektorilla. Tehdyn 
tutkimuksen mukaan Ruotsissa, Norjassa, Tanskassa ja Islannissa oli vaihtelevia ta- 
poja järjestää sisäinen tarkastus valtiolla ja kuntasektorilla. (Jóhannesdóttir, Nielsson 
Kristiansson, Sipiläinen & Koivunen 2018.) Hyvänä esimerkkinä mainittakoon Ruot- 
sin valtionhallinto, jossa sisäisen tarkastuksen perustaminen ja resursointi virastoon 
tai laitokseen on hallituksen päätös (Ekonomistyrningsverket 2011). Kuntasektorilla 
Reykjavikin kaupungissa on hyvin organisoitu sisäinen tarkastus ja toimiva tarkas- 


‘ ”Förattinternrevisionen ska anses vara inrättad i internrevisionsförordningens mening, ska 


regeringen ha gett myndigheten i uppdrag att inrätta internrevision. Myndigheten mäste även ha 
anställt en internrevisionschef. Myndigheterna som fätt detta uppdrag kallas ofta internrevisions- 
myndigheter och ska även följa förordningen om intern styrning och kontroll.” (Ekonomi- 
styrningsverket 2011.) 

tusvaliokunta, jonka jäsenten nimittämisessä on painotettu asiantuntijuutta, kuten 
sisäisen valvonnan ja riskienhallinnan tuntemusta (Jöhannesdöttir ym. 2018). 


Kuntasektorin toimintaympäristö ja sisäinen tarkastus 


Kuntasektori järjestää asukkailleen merkittävän osan verorahoitteisista palveluista 
(VM, kuntien tehtävät). Kuntaorganisaatiot - kunnat, kaupungit, kuntaomisteiset 
yhteisöt ja yhtymät, kuten sairaanhoitopiirit - ovat nykyään usein hyvin moniulot- 
teisesti hallinnoituja konserneja, mikä luo haasteen kaikille tarkastustoimijoille. 
Verorahoitteisen toiminnan monimuotoinen organisointi poliittisessa toimintaym- 
päristössä on sisäisen tarkastuksen näkökulmasta sekä innostavaa että haasteellista. 
Haastekerrointa lisää se, ettei kuntasektorilla ole normiperustaa sisäisen tarkastuksen 
järjestämisestä tai tehtävistä. Kuntalaissa todetaan kyllä selkeästi kunnanhallituksen 
velvollisuus vastata sisäisen valvonnan ja riskienhallinnan asianmukaisuudesta, mis- 
tä esimerkkinä toimintakertomukseen liitettävä selvitys keskeiset johtopäätökset 
sisäisen valvonnan tilasta ja riskienhallinnasta”. Riippumatonta sisäisen valvonnan 
arviointitahoa, sisäistä tarkastusta osana hyvää hallintotapaa, ei laissa tunnisteta. 
Voidaankin kysyä, että mikäli sisäistä tarkastusta ei ole järjestetty keskisuurissa tai 
isohkoissa organisaatioissa, riskialueiltaan merkittävissä kunnissa tai kuntayhtymis- 
sä, kuka tai mikä taho silloin varmistaa puolueettoman valvonta- ja riskienhallintain- 
formaation tuottamisen tilivelvolliselle hallitukselle. 

Lakisääteisen tilintarkastuksen lisäksi kuntalaissa (121-123 $) on säädetty val- 
tuuston alaisena toimivasta tarkastuslautakunnasta, jonka tehtävänä on arvioida 
valtuuston asettamien tavoitteiden toteutumista. Tarkastuslautakunta ei vastaa pörs- 
siyhtiöissä toimivaa Hallinnointikoodin mukaista, hallituksen alaista tarkastusvalio- 
kunta-toimielintä eikä sen tehtävänä ole kunnan sisäisen tarkastuksen ohjaaminen. 
Tämä kuntasektorin erityispiirre voi käytännössä hämärtää sisäisen tarkastuksen 
roolia ja merkitystä. 

Olisi perusteltua, että kuntalaissa tunnistettaisiin ammattistandardien mukainen 
sisäisen tarkastuksen velvoittavuus osana hyvän hallinnon toteutumista ja julkis- 
ten varojen valvonnan järjestämistä. Tämä tarkoittaisi, että kunnanhallitus sisäisen 
valvonnan tilivelvollisuudesta vastuullisena järjestäisi sisäisen tarkastuksen, mikäli 
hallitus ei omin toimenpitein saa riittävää varmuutta ja tietoa sisäisen valvonnan, ris- 
kienhallinnan ja konsernivalvonnan menettelyiden asianmukaisuudesta ja tuloksel- 
lisuudesta. 

Sisäisen tarkastuksen organisointi 


Sisäinen tarkastus on järjestetty suurimmissa kaupungeissa ja kuntayhtymissä. Tar- 
kastusvaliokunta, tai Audit Committee -tyylinen toimielin on kuntasektorilla vain 
muutamassa organisaatiossa. Kuntasektorilla sisäisen tarkastuksen toiminta vaihte- 
lee, ja kunnassa on voitu itse määritellä tehtävän sisältö hyvin eri tavoin. Useissa sai- 
raanhoitopiireissä sisäistä tarkastusta tehdään myös niin sanotusti oman toiminnan 
ohella tai jaetusti ulkoisten tarkastustehtävien kanssa. Tällöin jaetussa roolissa työtä 
tekevä sisäinen tarkastaja joutuu käytännössä tarkkailemaan jatkuvasti mahdollista 
jääviyttään. 

Riippumattomuus operatiivisesta johtamisesta ja suora raportointioikeus tilivel- 
volliselle hallitukselle on ammatin tuloksellisen toiminnan kannalta perustavan- 
laatuinen kysymys. Sisäinen tarkastus kattaa usein myös julkisten varojen käytön 
ja saattaa toimia eri intressien ristipaineessa. Samaan aikaan ”omistajan ääni” ei ole 
välttämättä selkeästi tiedossa poliittishallinnollisessa organisaatiossa. Riippumatto- 
muuden edellytys ja hyvän hallintotavan edistämistä on, että sisäinen tarkastus voi 
antaa suosituksia ja näkemyksiä eri tilivelvollisille. Sisäinen tarkastus tulisi toimin- 
nallisesti asemoida riippumattomuuden ja objektiivisuuden turvaamiseksi kunnan- 
hallituksen, sen jaoston tai toimikunnan alaisuuteen, jotta standardien mukainen 
riippumattomuus turvataan. (IIA Finland, ammattistandardit 2017: 1100, 1110, 1111.) 

Julkisuuslaissa on määritelty tiedonsaantioikeuksista viranomaistoiminnassa, 
mutta ne eivät yksiselitteisesti kohtaa sisäisen tarkastuksen toimintaa. Kuten Katarii- 
na Kempe pro gradu -tutkielmassaan esittää, tiedonsaantioikeudet eivät ole itsestään- 
selvyys, ja siten ne parhaiten turvattaisiin lainsäädännön avulla, kuten kuntalaissa on 
tilintarkastajien ja tarkastuslautakunnan kohdalla menetelty (Kempe 20204). 


Valtion virastojen ja laitosten sisäinen tarkastus 


Valtiolla sisäisestä tarkastuksesta on säädetty valtion talousarvioasetuksella 
(1243/1992), jonka 70 pykälässä todetaan, että sisäinen tarkastus on järjestettävä, jos 
siihen on perusteltua tarvetta. Talousarvioasetuksessa todetaan lisäksi, että sisäisen 
tarkastuksen järjestämisessä on huomioitava sitä koskevat yleiset standardit ja suo- 
situkset, millä asetuksen perustelumuistion mukaan tarkoitetaan sisäisen tarkastuk- 
sen standardeja. Täten voidaan sanoa, että valtiolla sisäinen tarkastus on tunnistettu 
osaksi hyvää johtamis- ja hallintojärjestelmää. 

Erona yksityis- ja kuntasektoriin on, että valtion virastoissa ja laitoksissa ei yleen- 
sä toimielimenä ole hallitusta, vaan ne ovat niin kutsuttuja päällikkövirastoja, jois- 
sa ylin johtaja on tilivelvollinen. Käytännössä sisäisen tarkastuksen järjestämisestä 
päättää kunkin kirjanpitoyksikön ylin johtaja: arviolta noin 35-40 prosentissa valtion 


251 


Kaarina Sinersalo, Sari Ojala, Sirpa Rinne, Riikka Koivunen, 
Niina Sipiläinen, Maliina Hakala-Kivinen ja Hannele Malin 


kirjanpitoyksiköistä sisäinen tarkastus on organisoitu riippumattomaksi tehtäväksi 
tai yksiköksi (Valtiokonttori 2020). Vain muutaman viraston tai laitoksen osalta on 
erityislainsäädännöllä säädetty sisäinen tarkastus osaksi organisaatiota ja johtamis- 
järjestelmää. Valtiontalouden tarkastusviraston vuonna 2017 tekemän laillisuustar- 
kastuksen perusteella sisäisen tarkastuksen riippumaton asema suoraan viraston 
ylimmän johtajan alaisuudessa toteutuu pääsääntöisesti hyvin (VTV 2017). 

Valtiovarainministeriön asettaman sisäisen valvonnan ja riskienhallinnan neu- 
vottelukunnan alainen sisäisen tarkastuksen jaosto on vuonna 2019 arvioinut 
SWOT-analyysilla valtion keskushallinnon (ministeriöt) sisäisen tarkastuksen nyky- 
tilaa. Heikkoudeksi on tunnistettu, että usein tarkastaja työskentelee yksin tai tar- 
kastusta hoitaa 2-3 hengen yksikkö. (Valtiovarainministeriö, kokousmuistio 2018.) 
Valtiontalouden tarkastusviraston ja valtion kirjanpidon henkilötyövuosiseurannan 
(htv) mukaan sisäiseen tarkastukseen käytettyjen henkilötyövuosien määrä vuosien 
2012-2019 aikana on vähentynyt 82 htv:sta 62 htv:een, eli noin 25 prosenttia.’ 

Valtiosektorilla on toteutettu 10-12 vuoden aikana useita sellaisia rakenteellisia 
muutoksia (mm. perustamalla valtion palvelukeskuksia), joiden seurauksena sisäisen 
valvonnan ja riskienhallinnan vastuita ja velvollisuuksia on jaettu lainsäädännöllises- 
ti ja sopimuksilla eri virastoille ja edelleen virastojen palvelujen tuottajille (alihank- 
kijoille). Sisäisten tarkastajien tarkastusvaltuudet ovat pysyneet talousarviolainsää- 
dännön perusteella samoina (tilivelvollisessa kirjanpitoyksikössä). Käytännössä tämä 
tarkoittaa rajoittuneita tarkastusoikeuksia toisiin virastoihin ja laitoksiin. Tällöin on 
usein vaikeaa arvioida ja muodostaa kokonaiskuvaa esimerkiksi prosessien sisäisen 
valvonnan ja riskienhallinnan tilasta, koska vastuu prosessin eri vaiheista on eri viras- 
toilla. Viime vuosina muun muassa Ranskassa, Englannissa, Hollannissa ja Ruotsissa 
on toimintaa kriittisesti arvioimalla ryhdytty lainsäädännöllisillä ja toiminnallisilla 
uudistuksilla parantamaan esimerkiksi sisäisen tarkastuksen asemaa ja resursointia, 
kehitetty tarkastus- ja raportointimalleja ja -menettelyjä, luotu edellytyksiä tarkas- 
tustoimijoiden yhteistoiminnalle sekä varmistettu, että sisäisen tarkastuksen laadun- 
varmistusmenettelyt toimivat. Näitä kehittämistoimia selittää joissain maissa vahva 
tilivelvollisuuden ja kontrollin kulttuuri sekä historia ja toisaalta Suomea vähäisempi 
luottamuskulttuuri. Hyvin toimivan ja resursoidun sisäisen tarkastuksen on nähty 
osaltaan varmistavan tilivelvollisuuden ja hyvän hallinnon toteutumista. Sisäinen 
tarkastus siis osaltaan lisää luottamusta. 

Suomessa valtiohallinnon sisäisen tarkastuksen toiminnan kehittämiseen tulisi- 
kin suunnata lisäresursseja ja vahvistaa lainsäädännöllisin ja toiminnallisin tai ra- 
kenteellisin uudistuksin viranomaisyhteistyötä, esimerkiksi panostaa vertais- ja yh- 


* Henkilötyövuodet eivät kuvaa sisäisen tarkastuksen tehtävässä tai virassa olevien henkilöiden 


määrää, vaan ao. seurantakohteelle valtion työaikakirjanpidossa työaikaa kirjattujen työtuntien 
määrää. Ts. työaikaa sisäiseen tarkastukseen voivat kirjata muutkin kuin sisäisen tarkastuksen 
virassa toimivat. 

teistarkastuksiin. Tällöin voitaisiin saada selkeämpi tai laajempi kuva muun muassa 
sisäisen valvonnan ja riskienhallinnan tilasta sekä valtiohallinnon rakenteellisista ja 
operatiivisista ongelmista. Yhteistoiminta lisäisi myös ammatillista tukea ja edistäisi 
työhyvinvointia. 


Tulevaisuuden haasteet ja mahdollisuudet 


Sisäisen tarkastuksen tehtävänä on myös julkisella sektorilla tukea hallitusta ja ylintä 
johtoa heidän velvollisuudessaan järjestää asianmukainen ja riittävä sisäinen valvonta 
ja riskienhallinta. Sisäinen tarkastus arvioi myös julkisella sektorilla ohjaus- ja hallin- 
tojärjestelmän kokonaisuutta, riskienhallinnan tehokkuutta, kontrollien toimivuutta 
ja auttaa tällä tavoin osaltaan hallitusta ja ylintä johtoa saavuttamaan organisaation 
strategiset, toiminnalliset, taloudelliset ja vaatimuksenmukaiset tavoitteet. 

Sisäisen tarkastuksen tunnistaminen ja ammatillisen viitekehyksen mukainen toi- 
minta on julkisella sektorilla vasta kehittymässä. Velvoittavan ja tarkemman säädös- 
pohjan puuttuessa riskinä on sisäisen tarkastuksen järjestäminen vaihtelevin tavoin 
tai sen jättäminen kokonaan järjestämättä huolimatta todellisesta sisäisen tarkastuk- 
sen järjestämisen tarpeellisuudesta. 

Sote- ja pelastustoimen uudistuksen 15.6.2020 lakiluonnospaketissa" on esitetty si- 
säisen tarkastuksen järjestämisvelvollisuutta maakuntahallitukselle (Soteuudistus.fi 
2020). Toteutuessaan uusi lainsäädäntö voi edistää sisäisen tarkastuksen toiminnan 
järjestämistä hyvinvointialueilla ja sisäisen tarkastuksen toiminnan arviointia ja ke- 
hittämistä yhteisesti koko julkissektorilla. 

Kuntasektorin lainsäädännön tulisi heijastaa aikaansa ja tunnistaa sisäisen tar- 
kastuksen ammatti osana kunnan tarkastus- ja arviointitoimintaa. Tämä tarkoittaisi 
hallituksen näkyvää roolia sisäisen tarkastuksen riskiperusteisen työn linjaamisessa 
ja toimivaa vuoropuhelua sisäisen tarkastuksen ja hallituksen sekä tarkastusvalio- 
kunnan välillä. 

Julkisen sektorin toimivan ja riittävän sisäisen tarkastuksen järjestämisessä on 
kysymys myös merkittävien julkisten varojen vastuullisen ja lainmukaisen käytön 
varmentamisesta sekä yhteiskunnallisten velvoitteiden toteuttamisesta toimivan ris- 
kienhallinnan ja valvonnan tuella. Vähäpätöiselle huomioille ei pidä myöskään jättää 
korruptioon liittyvien riskien tunnistamista, mikä on osa sisäisen tarkastuksen työtä. 

Sisäinen tarkastus tulisi nähdä tilivelvollisten toimijoiden, hallituksen ja ylimmän 
johdon kumppanina, hyvän hallinnon osatekijänä, joka osaltaan auttaa organisaatio- 
ta saavuttamaan tavoitteensa mahdollisimman hyvin. 


€ Tilanne kesäkuussa 2020. 

Sisäinen tarkastus osana corporate governancea 
suomalaisissa pörssiyhtiöissä 


Johdanto 


Tässä artikkelin osassa tarkastellaan, mitä olemassa oleva ohjeistus toteaa pörssiyh- 
tiöiden sisäisen tarkastuksen toiminnasta ja mihin pitäisi vielä kiinnittää aiempaa 
enemmän huomiota. Kirjoittajat pohtivat myös, mitä hallituksen jäsenen näkökul- 
masta olisi tärkeää ymmärtää sisäisen tarkastuksen ominaisuuksista suomalaisessa 
pörssiyhtiössä. 


Pörssiyhtiöiden sääntelystä koskien sisäistä tarkastusta 


Pörssiyhtiöiden hyvän hallinnon kehittämiseksi ja tueksi on luotu Arvopaperimark- 
kinayhdistyksen ylläpitämä Hallinnointikoodi, jota kaikkien pörssiyhtiöiden tulee 
noudattaa comply or explain -periaatteella. Hallinnointikoodi kuvaa sisäisen tarkas- 
tuksen tehtävät seuraavasti: 


Sisäisen tarkastuksen tehtäviin kuuluu arvioida muun muassa yhtiön sisäi- 
sen valvontajärjestelmän ja riskienhallinnan sekä johtamis- ja hallintopro- 
sessien tarkoituksenmukaisuutta ja tuloksellisuutta. Sisäisen tarkastuksen 
avulla voidaan tukea organisaation kehittämistä ja tehostaa hallitukselle 
kuuluvan valvontavelvollisuuden hoitamista. Yhtiön sisäisen tarkastuksen 
organisointi ja työskentelytavat ovat riippuvaisia muun muassa yhtiön har- 
joittaman liiketoiminnan laadusta ja laajuudesta, henkilökunnan määrästä 
ja muista vastaavista tekijöistä. Yhtiön ei aina ole tarkoituksenmukaista jär- 
jestää sisäisen tarkastuksen tehtäviä omaksi toiminnokseen organisaatios- 
saan. (Arvopaperimarkkinayhdistys 2019.) 


Pörssisäätiö on julkaissut uuden pörssiin listautuvan yhtiön tueksi Pörssilistautujan 
käsikirjan (2016). Sen mukaan sisäisen tarkastuksen parhaisiin käytäntöihin kuu- 
luu vahva riippumaton raportointilinja, liiketoiminnan kannalta olennaisiin riskei- 
hin keskittyminen sekä kattava ja yhtiön toimintaan oikein mitoitettu osaaminen. 
(Pörssisäätiö 2016.) Käsikirjassa viitataan monelta osin Hallinnointikoodiin. 
Kansainvälinen ammatillinen ohjeistus (International Professional Practices 
Framework) tarjoaa pörssiyhtiöiden sisäiseen tarkastukseen ammattikunnan omaa 
sääntelyä. Kirjoittajien kokemus on, että pörssiyhtiöissä sisäiset tarkastajat pyrkivät 
noudattamaan ohjeistuksen sisäisen tarkastuksen standardeissa kuvattuja ammatilli- 
sia käytäntöjä, mutta yhtiön johto voi kokea standardien velvoittavuuden eri tavalla. 

Jos yhtiössä havaitaan ikäviä kontrolliheikkouksia, väärinkäytöksiä tai muuta julki- 
suuteen päätyvää, sisäisen tarkastuksen toimintaa yleensä arvioidaan. Silloin ammat- 
tistandardien mukainen sisäisen tarkastuksen järjestäminen voi nousta yhdeksi teki- 
jäksi arvioitaessa hallituksen onnistumista sisäisen valvonnan järjestämisessä. 


Miten sisäinen tarkastus on järjestetty suomalaisissa pörssiyhtiöissä 


Jaakko Rönkkö tutki väitöskirjassaan sisäisen tarkastuksen tuloksellisuutta sekä 
kunta- että yksityisen sektorin näkökulmasta. Hän tutki erityisesti sisäisen tarkas- 
tuksen yleisyyttä kuntaorganisaatioissa sekä Helsingin pörssin listayhtiöissä. Organi- 
soitumismalleina hän tunnisti pääsääntöisesti omana toimintona järjestetyn sisäisen 
tarkastuksen. Muita malleja oli sisäisen tarkastuksen ulkoistaminen kokonaan sekä 
monen organisaation yhteinen sisäinen tarkastus (erityisesti kuntakentällä). (Rönkkö 
2019, 27, 29.) 

Rönkkö soveltaa väitöskirjassaan sisäisen tarkastuksen järjestämiseen agenttiteo- 
riaa, jonka mukaan päämiehen (omistajan) ja johdon eriävät intressit ja mahdollinen 
informaation epäsymmetria motivoivat sisäisen tarkastuksen järjestämiseen niitä 
lieventävänä tekijänä. Päämies-agenttisuhteet voivat tosin olla moninaisia osakkeen- 
omistajien, osakeyhtiömuotoisen yhtiön hallituksen ja operatiivisen johdon kesken 
(Rönkkö 2019, 36-37.) 

Rönkön tutkimuksen ajankohtana suomalaisista listautuneista pörssiyhtiöistä 41 
prosenttia käytti sisäistä tarkastusta, muissa ei sisäistä tarkastusta ollut järjestetty. 
Väitöskirjatutkimuksessaan Rönkkö löysi selvän yhteyden organisaation omistus- 
rakenteen (esim. omistuksen hajanaisuus tai valtio-omisteisuus), koon ja taloudelli- 
sen aseman sekä sisäisen tarkastuksen järjestämisen välillä. Siten yhtiön resurssien 
määrällä ja allokointimahdollisuuksilla on merkitystä sisäiseen tarkastukseen inves- 
toitaessa. Sisäisen tarkastuksen asema näyttäisi siten heikentyvän niukkojen resurs- 
sien tilanteessa, ja Rönkön mukaan sisäisen tarkastuksen tuloksellisuuden arvioinnin 
merkitys korostuu. Rönkön väitöskirjatutkimuksen perusteella tuloksellisuuden mää- 
ritelmä riippuu paljon organisaatiomuodosta, jossa sisäinen tarkastus on järjestetty, 
sekä sidosryhmästä, joka arvioi sisäisen tarkastuksen tuloksellisuutta. Tutkimustieto 
organisaatiokohtaisista tekijöistä, jotka vaikuttavat sisäisen tarkastuksen järjestämi- 
seen, on vasta kehitysvaiheessa. (Rönkkö 2019, 44-45, 47-48.) 


Kaarina Sinersalo, Sari Ojala, Sirpa Rinne, Riikka Koivunen, 
Niina Sipiläinen, Maliina Hakala-Kivinen ja Hannele Malin 


Käytännön toimintaedellytykset 
Riippumattomuus 


Tärkeä toimintaedellytys sisäiselle tarkastukselle on riippumattomuus yhtiön joh- 
dosta, joka parhaiden käytäntöjen mukaan on ratkaistu niin, että sisäinen tarkas- 
tus raportoi hallinnollisesti toimitusjohtajalle ja toiminnallisesti hallitukselle. Tämä 
on tuotu selkeästi esille Hallinnointikoodissa (Arvopaperimarkkinayhdistys 2020), 
Pörssilistautujan käsikirjassa (Pörssisäätiö 2016) ja IIA:n standardeissa (IIA Finland, 
ammattistandardit 2017). 


Tiedonsaantioikeus 


Edellä mainituista Hallinnointiokoodin suosituksista ja IIA:n standardeissa puuttuu 
joitakin selkeitä linjauksia laadukkaan sisäisen tarkastuksen toiminnan turvaamisek- 
si. Yksi näistä on tiedonsaantioikeus, johon on vasta viime aikoina alettu kiinnittää 
enemmän huomiota. 

Katariina Kempe on pro gradu -työssään tutkinut sisäisen tarkastuksen tiedon- 
saannin toteutumista, ja kertoo Syynissä-lehden helmikuussa 2020 julkaistussa artik- 
kelissa: 


Marraskuussa 2019 tein tutkimusta sisäisten tarkastajien tiedonsaantioikeu- 
den toteutumisesta. Tutkimuksen tulokset olivat hieman ristiriitaisia. Suu- 
rin osa vastaajista koki tiedonsaantioikeutensa toteutuneen, mutta oli silti 
työssään joutunut antamaan arvioita ilman riittävää tiedonsaantia. 


Ja hän jatkaa: 


Useampi vastaaja toi myös esille sen, että sisäisen tarkastajan tulisi saada 
yhtiön johdon ja hallituksen täysi tuki työlleen, mikä ei ilmeisesti ole aina 
toteutunut. Monet vastaajat myös kokivat sisäisen tarkastuksen aseman yh- 
tiössä olevan epäselvä, eikä sisäistä tarkastusta koettu tunnettavan yhtiöissä 
hyvin. Lisäksi koettiin, että tekemällä enemmän sisäistä yhteistyötä sisäisen 
tarkastajan tiedonsaanti voisi parantua. (Kempe 2020b.) 


Kirjoittajien kokemuksen perusteellä tiedonsaantioikeus on käytännössä erittäin tär- 
keä edellytys tarkastuksen onnistumiselle. Useimmiten tärkeiden hankkeiden tarkas- 
tus aloitetaan tutkimalla hallituksen päätöksiä, joita vasten tarkastuksen tavoitteet 
asetetaan. Jos tarkastusjohtajalla ei ole pääsyoikeutta hallituksen pöytäkirjoihin ja 
muuhun hallitusmateriaaliin, edellytykset työn laadukkaalle tekemiselle vaarantuvat. 
Vaikka materiaali toimitettaisiin välikäden kautta, syntyy silti riski, että materiaalista 
esimerkiksi jää puuttumaan osia, koska niiden toimittaja ei ole huolellisesti varmistu- 

nut materiaalin kattavuudesta (esim. samaa asiaa usein käsitellään useissa kokouksis- 
sa, ja tätä ei ole huomioitu). Jopa yksittäisten tarkastusten toteuttamisen laatu kärsii, 
jos tarkastaja ei ymmärrä tekemänsä havainnon suhdetta kokonaisuuteen. Tarkastus- 
ta ei välttämättä pystytä toteuttamaan riskiperusteisesti ja kohdennettuna strategises- 
ti tärkeille osa-alueille. 

Tarkastuksen tulee saada varmuus siitä, että sen käytössä on kattava materiaali, 
jotta tarkastuksessa saadaan riittävä ja luotettava kokonaiskuva tapahtumista. Sisäi- 
sen tarkastuksen riskiperusteisen vuosisuunnitelman turvaamiseksi tulisi tarkastuk- 
sen olla tietoinen organisaation tulevaisuuden linjauksista ja käydä vuoropuhelua 
niistä mahdollisimman aikaisessa vaiheessa. Tällä tavoin tarkastus pystyy myös par- 
haiten reagoimaan muuttuviin tilanteisiin. Luotettavalla ja riittävällä tiedonsaannilla 
turvataan tarkastuksen laatu. 


Sisäisen tarkastuksen rooli yhtiön hallintoelimissä 


Listayhtiöissä tarkastusvaliokunnat ovat keskeinen osa hallitustyöskentelyä. Sisäisen 
tarkastuksen säännölliset tarkastusvaliokuntatapaamiset tarjoavat mahdollisuuden 
monipuoliselle vuoropuhelulle ja tiedonjakamisella arviointi- ja varmennusrapor- 
toinnin perusteella. Sisäinen tarkastus voi myös informoida muista keskeisistä ha- 
vainnoistaan ja luoda läpinäkyvyyttä sekä syvyyttä muun muassa yhtiön talous- ja 
toimintaprosesseihin sekä riskienhallintaan. 

Globaali IIA on julkaissut kannanoton 20.1.2019, ”Sisäisen tarkastuksen rooli hal- 
lintoelimissä”, joka linjaa milloin ja miten sisäisen tarkastuksen osallistuminen hal- 
lintoelimiin ja johtoryhmään voi tuottaa lisäarvoa. Tässä kannanotossa tuodaan esil- 
le, että sisäisen tarkastuksen tuottama lisäarvo riippuu suuresti siitä, miten hallitus ja 
ylin johto näkevät sisäisen tarkastuksen roolin. Jos tarkastus nähdään ainoastaan var- 
mistustoimintana, ja sen oletetaan keskittyvän ainoastaan taloudellisen raportoin- 
nin varmistamiseen, ei lisäarvoa synny yhtä lailla kuin silloin, kun tarkastus käsittää 
operatiivisen ja strategisen ulottuvuuden ja sen lähestymistapa on konsultoiva. (IIA 
Global, position paper 2019.) 

Parhaimman lisäarvon sisäinen tarkastus tuottaa, kun se on asemoitu tuottamaan 
syvää ymmärrystä ja tulevaisuuden katsantokantaa (insight and foresight). Tämän 
se pystyy tarjoamaan tuottamalla konsernin laajuisen perspektiivin, käyttämällä 
hyödykseen erilaisia kriittisiä taitoja sekä riippumattomalla varmistuksella ja kon- 
sultoinnilla, joka tukee läpinäkyvyyttä yhtiön kaikilla tasoilla tapahtuvalle riskien- 
hallinnalle. Kutsumalla sisäinen tarkastus osallistumaan erilaisiin johtoryhmiin ja 
valiokuntiin pystytään edellä mainittua lisäarvoa hyödyntämään. 

Kannanoton mukaan sisäinen tarkastus voi osallistua laajalti erilaisiin johtoryh- 
miin ja valiokuntiin, kunhan sen rooli määritellään ja pidetään huoli riippumatto- 

muuden ja objektiivisuuden säilymisestä. Kannanotto listaa esimerkkejä erilaisista 
rooleista, joissa sisäinen tarkastus voi osallistua eri johtoryhmiin ja valiokuntiin: tark- 
kailijana tekemässä huomioita, osallistujana myötävaikuttaen, konsulttina tai neuvo- 
jana sekä kouluttajana tai erityisasiantuntijana. (IIA Global, position paper 2019.) 


Lopuksi - yhteenveto kolmelta toimialalta 


Finanssialalla sääntely vaikuttaa vahvasti sisäisen tarkastajan työhön ja tarkastetta- 
viin aiheisiin. Työtä sääntelevät I[A:n standardien lisäksi lait, asetukset, Euroopan 
Pankkivalvojan ja kotimaisen valvovan viranomaisen suositukset ja ohjeet. Säänte- 
lyssä on lakitasolle asti nostettu sisäisen tarkastuksen toiminnon perustaminen ja 
toiminnon riippumattomuuden järjestäminen. Viranomaisohjeistus toteaa, että hal- 
linto- ja ohjausjärjestelmän tulee olla oikeassa suhteessa toiminnon laajuuteen ja mo- 
nimutkaisuuteen, ja samanaikaisesti kieltää yhdistämästä sisäisen tarkastuksen toi- 
mintoa mihinkään toiseen sisäiseen valvontatoimintoon. 

Euroopan pankkivalvoja ohjeistaa luottolaitoksien sisäisiä tarkastuksia noudatta- 
maan kansainvälisiä sisäisen tarkastuksen ammattistandardeja. Käytännössä pank- 
kivalvoja myös edellyttää, että ulkopuolinen riippumaton taho arvioi sisäisen tarkas- 
tuksen toiminnon vähintään viiden vuoden välein, kuten myös ammattistandardit 
edellyttävät. Finanssialalla on huolehdittava, että sisäinen tarkastus tunnistaa ja to- 
teuttaa tarkastusten suunnittelussa sekä riskiperusteisuuden että sääntelyn edellyttä- 
mät vaatimukset. 

Julkisella sektorilla julkisen hallinnon organisaatioiden ja julkista tehtävää hoita- 
vien organisaatioiden toimintaa ohjaavat merkittävästi laki viranomaisen toiminnan 
julkisuudesta (julkisuuslaki) ja laki julkisista hankinnoista ja käyttöoikeussopimuk- 
sista (hankintalaki), mikä vaikuttaa myös sisäiseen tarkastukseen. Lähtökohtaises- 
ti positiivinen julkisuusperiaate koetaan sisäisen tarkastuksen toiminnan kannalta 
myös haasteelliseksi, koska tarkastustyö perustuu pitkälti luottamuksellisuuteen. 

Sisäisen tarkastuksen tunnistaminen ja ammatillisen viitekehyksen mukainen toi- 
minta on julkisella sektorilla vasta kehittymässä. Velvoittavan säädöspohjan puuttu- 
essa riskinä on sisäisen tarkastuksen järjestäminen vaihtelevin tavoin, jolloin amma- 
tilliset standardit ja periaatteet voivat jäädä huomioimatta. Voi myös käydä niin, että 
sisäinen tarkastus jätetään kokonaan järjestämättä, vaikka siihen olisi objektiiviset 
tarpeet olemassa. 

Pörssiyhtiöissä, kuten myös finanssialalla ja julkisella sektorilla, tärkeä toimin- 
taedellytys sisäiselle tarkastukselle on riippumattomuus yhtiön johdosta. Tämä on 
sisäisen tarkastuksen parhaiden käytäntöjen mukaan ratkaistu niin, että tarkastus 
raportoi hallinnollisesti toimitusjohtajalle ja toiminnallisesti hallitukselle. Tämä on 

tuotu selkeästi esille pörssiyhtiöitä koskevassa Hallinnointikoodissa, Pörssilistautu- 
jan käsikirjassa ja IIA:n standardeissa. 

Toisena keskeisenä käytännön toimintaedellytyksenä kirjoittajat tuovat esiin sisäi- 
sen tarkastuksen tiedonsaantioikeuden. Sisäisen tarkastuksen riskiperusteisen vuosi- 
suunnitelman turvaamiseksi tulisi tarkastuksen olla tietoinen ja käydä vuoropuhelua 
organisaation tulevaisuuden linjauksista mahdollisimman aikaisessa vaiheessa. Tällä 
tavoin tarkastus pystyy myös parhaiten reagoimaan muuttuviin tilanteisiin ja tuotta- 
maan laadukkaita tuloksia. 

Tämä artikkeli tuo esiin sen, kuinka käytännössä sisäisen tarkastuksen työtä to- 
teutetaan lainsäädännöltään ja kulttuuriltaan erilaisissa organisaatioissa finanssia- 
lalla, julkisella sektorilla sekä pörssiyhtiöissä. Näistä eroista huolimatta kirjoittajat 
tuovat yksituumaisesti esiin kansainvälisten ammattistandardien noudattamisen 
tärkeyden, jotta sisäinen tarkastaja ja sisäisen tarkastuksen toiminto voivat täyttää 
velvollisuutensa laadukkaasti. 

Arvioita ja kokemuksia 
lautakuntamuotoisesta 
työskentelystä tilintarkastajien 
hyväksymisessä ja valvonnassa 
pääosin yksityisellä sektorilla 


Pasi Horsmanheimo 


Tilintarkastuksen ohjauksesta ja valvonnasta vastaava tilintarkastuslautakunta on 
nykyisin hallintopäätöksiä tekevä toimielin, jonka jäsenet toimivat asiantuntijaroolis- 
sa. Tilintarkastajat eivät ole enää mukana jäseninä lautakunnassa, vaan he toimivat 
osana kokoonpanoa asiantuntijan mandaateilla ilman äänioikeutta. Artikkeli kuvaa 
vaiheittaista tilintarkastuslautakunnan kehitystä. Tilintarkastuslautakunnan historian 
aikana lautakunnan jäsenten asiantuntemus- ja riippumattomuusvaatimukset ovat ko- 
rostuneet. Lautakunnan jäsenten intressiperusteinen edustus on poistunut. 


Avainsanat: tilintarkastuslautakunta, tilintarkastuslautakunnan kehitys, tilintarkastus- 
laki 


Kihn, Lili-Anne, Oulasvirta, Lasse, Ruohonen, Janne, 
Rönkkö, Jaakko, Urpilainen, Matti & Wacker, Jani (toim.), 
Tarkastus, arviointi ja valvonta murroksessa. 
Tampere: Tampere University Press, 263-281. 
http://urn.fi/URN:ISBN:978-952-359-032-8 


Pasi Horsmanheimo 


Aluksi 


Tilintarkastuksen sääntelyä ja valvontaa on Suomessa jo kauan hoidettu lautakunta- 
muotoisena päätöksentekona.' Tämä ei ole kansainvälisesti poikkeuksellista. Lauta- 
kuntamuotoinen päätöksenteko on tavallista useilla muillakin elämän alueilla, joilla 
sidosryhmien sitouttaminen päätöksentekoon on tärkeää. Julkisessa hallinnossa toi- 
mii lukuisia lautakuntia. Esimerkiksi hyvää kirjanpitotapaa tulkitsee ja ohjaa kirjan- 
pitolautakunta (KILA). Verohallinnossa toimii verotuksen oikaisulautakunta. Osa 
lautakunnista toimii paikallisesti. Esimerkiksi jokaisessa kunnassa toimii verolauta- 
kunta. 

Käsittelen seuraavassa lautakuntamuotoisen päätöksenteon taustaa ja siihen liitty- 
viä kokemuksia tilintarkastuksen sääntelyssä pääosin yksityisellä sektorilla. Olen itse 
toiminut lakimiesavustajana, esittelijänä ja sihteerinä tilintarkastuslautakunnissa yli 
30 vuoden ajan. 


TILA - sidosryhmät mukaan alusta alkaen 


Tilintarkastajien hyväksyminen, valvonta ja tilintarkastajien toiminnan sääntely siir- 
tyivät tilintarkastusalan yhdistykseltä Keskuskauppakamarin tilintarkastajalauta- 
kunnalle (TILAlle) vuonna 1925, kun tilintarkastuslautakuntatyöskentely alkoi Kes- 
kuskauppakamarissa. Keskeiset päätökset liittyen tilintarkastajien hyväksymiseen, 
valvontaan ja toiminnan sääntelyyn tehtiin TILAn? kokouksissa. 

Lautakuntamuotoiseen päätöksentekoon voitiin sitoa mukaan luottamushenki- 
löiden kautta tilintarkastuksen intressi- ja sidosryhmiä, kun jaettavia jäsenyyksiä oli 
riittävästi. Tärkeimpien intressi- ja sidosryhmien edustus päätöksenteossa luottamus- 
henkilöinä on toteutunut TILAn toiminnassa alusta alkaen. 

Intressi- ja sidosryhmien mukaan ottaminen on ollut järkevää paitsi tasapuoli- 
suuden myös päätöksenteon asiantuntemuksen, objektiivisuuden ja uskottavuuden 
kannalta. Olisi liian yksipuolista, riippumattomuuden ja ulkoisen uskottavuuden 


' Tilintarkastus on Suomessa, samoin kuin useimmissa maissa, säännelty ammatti. Useissa 


maissa tilintarkastajan ammattinimike on suojattu. Tilintarkastajan toiminnan harjoittaminen 
edellyttää hyväksymistä (lisensointia). Lisenssin eli toimiluvan saamisen tärkeimmät edellytyk- 
set ovat ammattitutkinnon suorittaminen ja henkilöä koskevien yleisten vaatimusten, kuten sopi- 
vuuden (EU:n tilintarkastusdirektiivissä hyvämaineisuuden) täyttyminen. Tilintarkastajat rekis- 
teröidään tilintarkastajarekisteriin, mikä osoittaa hyväksymisen voimassaolon. Viranomainen 
valvoo tilintarkastajia ja tilintarkastajien toimintaa eri keinoin. Kaikkea edellä mainittua sään- 
nellään lailla, Suomessa tilintarkastuslailla. Edellä kerrottu koskee myös tilintarkastusyhteisöjä 
(tilintarkastusyrityksiä). Suomessa yhteisön tai säätiön tilintarkastajaksi voidaan valita henkilö 
tai tilintarkastusyhteisö. 


? Vuonna 1995 tilintarkastajalautakunnan nimi muutettiin ensimmäisen tilintarkastuslain 


(936/1994) myötä tilintarkastuslautakunnaksi ja kauppakamarien tilintarkastajavaliokuntien ni- 
met muutettiin tilintarkastusvaliokunniksi. 

kannalta kyseenalaista, jos tilintarkastajat voisivat tehdä keskenään itsesääntelynä 
tilintarkastajien hyväksymistä ja valvontaa koskevat päätökset. Teoriassa tuollainen 
itsesääntelyjärjestely edellyttäisi lain tasoista sääntelyä ja lisäksi tehokkaan ulkopuo- 
lisen valvonnan. 

Tilintarkastajavaliokuntatyöskentely alkoi alueellisissa kauppakamareissa vuonna 
1950, kun KHT-tilintarkastajien rinnalle luotiin HTM-tilintarkastajajärjestelmä?. Jo- 
kaisessa kauppakamarissa toimi tilintarkastajavaliokunta. Tilintarkastajavaliokuntia 
(myöhemmin 1990-luvulta lähtien nimeltään tilintarkastusvaliokuntia) oli yhtä pal- 
jon kuin kauppakamareita, enimmillään Suomessa yli 20. Sittemmin 2000-luvulla 
tehtyjen säädösmuutosten myötä pienimpien kauppakamarien tilintarkastusvalio- 
kuntia yhdisteltiin isompiin tilintarkastusvaliokuntiin. Näin päätöksentekoon saatiin 
enemmän mahdollisuuksia hankkia parempaa asiantuntemusta. 


Valtion tilintarkastuslautakunta (VALA) 


Valtion tilintarkastuslautakunta (VALA) synnytettiin vuonna 1982 lailla tilintarkas- 
tajajärjestelmän valvonnasta (969/1982). Keskuskauppakamarin TILAn päätöksiin 
saattoi siitä lähtien hakea muutosta VALAIta. Muutoksenhakuun oikeutettuja olivat 
hyväksymistä tilintarkastajaksi hakeneet kokelaat* ja kurinpidollisen seuraamuksen 
saaneet tilintarkastajat ja tilintarkastusyhteisöt. 

VALAn toiminta painottui koko sen historian ajan muutoksenhakujen käsitte- 
lyyn. Tosin vuoden 1995 lainmuutoksessa, jolla edellä mainittu laki tilintarkastaja- 
järjestelmän valvonnasta kumottiin, säädettiin tilintarkastuslaissa (936/1995), että 
VALAn tehtävänä on myös antaa ohjeita ja lausuntoja, tehdä esityksiä ja aloitteita sekä 
”huolehtia tilintarkastuksen yleisestä ohjauksesta, kehittämisestä ja valvonnasta”. 
Lain tarkoituksena oli siis, että VALA olisi toiminut myös tilintarkastusta ohjeistava- 
na toimielimenä. Käytännössä ohjeistus jäi vähäiseksi koko VALAn toiminnan ajan. 

VALA oli lautakuntapohjainen päätöksentekoelin, joka käsitteli sinne tuodut va- 
litusasiat muutoksenhakuina (erotuksena oikaisusta) ja sovelsi muutoksenhakua 
hallintoasioissa koskevia säännöksiä. Oikeudellisesti arvioiden VALA ei silti ollut 
varsinaisesti riippumaton hallintotuomioistuin, vaikka se sovelsikin toimintaansa 
hallintolainkäyttöä koskevia säännöksiä muutoksenhakuasioita käsitellessään. 


* Ensimmäiset HTM-tilintarkastajasäännöt (”Säännöt kauppakamarien hyväksymiä tilimiehiä 


varten”) annettiin Keskuskauppakamarin työvaliokunnan päätöksellä 31.5.1950 (Biese 1986). 

t VALAan ohjautuivat sekä HTM- että KHT-tilintarkastajan hyväksymistä hakeneiden sekä 
HTM-tilintarkastajien ja HTM-yhteisöjen muutoksenhaut. 2000-luvulla HTM-hakijat, HTM-ti- 
lintarkastajat ja HTM-yhteisöt saattoivat valittaa kauppakamarin tilintarkastusvaliokunnan 
päätöksistä suoraan VALAan, kun sitä ennen oli valitus tehtävä ensin Keskuskauppakamarin 
TILAlle. 

VALA ei ollut täysin riippumaton valvonnan kohteena olevista tilintarkastajista, 
koska vuoden 1994 tilintarkastuslain mukaa sen jäseninä oli muun muassa yhteisöoi- 
keuden tutkimusta ja opetusta sekä laskentatoimea, erityisesti kirjanpidon tutkimus- 
ta ja opetusta edustavien jäsenten lisäksi myös tilintarkastajia. Lain mukaan VALAn 
kokoonpano oli selkeästi intressiperusteinen, koska kahden jäsenen tuli ”edustaa” ti- 
lintarkastajia. Muutkin jäsenyydet oli määritelty lähinnä intressiperusteisesti. 

VALA jatkoi eri muodoissa toimintaansa aina vuoden 2015 loppuun, vuoden 2016 
alusta toteutettuun tilintarkastusreformiin asti. VALA lakkautettiin 1.1.2016 tilintar- 
kastuslain (1141/2015) tullessa voimaan. 


Intressiryhmät ja asiantuntijat lautakunnissa 


Tilintarkastajajärjestelmään kuuluneiden lauta- ja valiokuntien kokoonpanot kerto- 
vat siitä, miten päätöksentekovalta jakautui sidosryhmille. Jäsenet edustivat sidosryh- 
mien intressejä ja näkökulmia. Aluksi TILAn kokoonpanossa tilintarkastajajäsenet 
olivat suurin ryhmä. Päätösvaltasäännöt edellyttivät tilintarkastajajäsenten osallistu- 
mista päätöksiin. 

Vuoden 1924 TILAn sääntöjen mukaan varoituksen antaminen tilintarkastajal- 
le edellytti viiden jäsenen yksimielisyyttä. Tuolloin TILAn kokoonpanoon kuului 
puheenjohtaja sekä kuusi jäsentä ja kaksi varajäsentä. Jäsenistä kolme jäsentä ja yh- 
den varajäsenen asetti Suomen Tilintarkastajayhdistyksen hallitus ja loput kokoon- 
panosta oli Keskuskauppakamarin päätettävissä. Sen jälkeisissä sääntömuutoksissa 
(1943, 1958, 1967, 1973, 1984, 1990) tilintarkastajajäsenten vaikutus tilintarkastajien 
hyväksymistä ja valvontaa koskevissa päätöksissä pysyi suurena vuoden 1990 sääntö- 
muutoksiin saakka. Enimmillään tilintarkastajajäseniä oli puolet koko lautakunnan 
jäsenistä, ja loput edustivat elinkeinoelämää (yrityksiä) sekä alan tutkimus- ja opetus- 
toimintaa. Käytännössä pitkään TILAn sanktiopäätöksen pätevyyden edellytyksenä 
oli yksinkertaistaen, että ainakin yksi tilintarkastajajäsen oli läsnä päätöksenteossa, 
koska muuten kokoonpano ei ollut päätösvaltainen. Päätökset tehtiin aina enemmis- 
töpäätöksinä. 

Merkittävä muutos tapahtui vuoden 1973 TILAn sääntöjen muutoksella. Silloin 
TILAn kokoonpano kasvoi yhdeksään jäseneen, jonka lisäksi oli puheenjohtaja ja 
varapuheenjohtaja. Jäsenistä kolme edusti KHT-tilintarkastajia ja 1 HTM-tilintar- 
kastajia. Ensimmäistä kertaa määrättiin, että muiden jäsenten tuli edustaa elinkei- 
noelämän eri aloja sekä alan tutkimus- ja opetustoimintaa”. Tilintarkastusalan tutki- 


* Eero Prepulan mukaan (haastattelu 26.8.2020) 1970 ja 1980-luvuilla oli tavallista, että joillakin 


elinkeinoelämää edustavilla TILAn jäsenillä oli ollut tai oli voimassa myös hyväksyminen KHT- 
tai HTM-tilintarkastajaksi. 

mus- ja opetustoiminnan edustajat tulivat näkyvästi mukaan TILAn kokoonpanoon. 
Käytännössä alan tutkimus- ja opetustoiminnan edustajat olivat Helsingin kauppa- 
korkeakoulun ja Svenska handelshögskolanin professoreita. Heillä oli valtakunnalli- 
sesti näkyvä asema tilintarkastusalan opetuksessa ja tutkimuksessa. 

Aina vuoden 2015 tilintarkastusreformiin asti tilintarkastajat olivat mukana jä- 
seninä lautakunnissa, mutta heidän suhteellinen osuutensa oli edellisten vuosikym- 
menten sääntöuudistuksissa laskenut lautakuntahistorian alkuajoista. 


1980-luvulla valtiollistamisajatuksia 


TILA oli historiansa alusta alkaen elinkeinoelämää lähellä oleva lautakunta. Kehityk- 
sen suunta muuttui 1980-luvulla, mikä vaikutti samalla TILAn asemaan ja kokoon- 
panoon. Tuolloin voimistui poliittinen näkemys, että tilintarkastajien hyväksymisen 
ja valvonnan tuli tehtävän yhteiskunnallisen merkittävyyden vuoksi kuulua valtion 
viranomaiselle eikä elinkeinoelämälle. Esimerkkinä vaikutti Ruotsi, jossa tilintarkas- 
tajien hyväksyminen ja valvonta siirrettiin kauppakamareilta valtion viranomaisen 
tehtäväksi. Muutosta siivitti myös vuoden 1978 uusi osakeyhtiölaki (734/1978), jossa 
ensimmäistä kertaa säädettiin KHT- tai HTM-tilintarkastajan tai KHT- tai HTM-ti- 
lintarkastusyhteisön valinta pakolliseksi suurimmille osakeyhtiöille. Tilintarkastuk- 
sen yleinen merkitys tietysti lisääntyi. Samalla tilintarkastusala ammattimaistui ison 
askeleen. 

Noihin aikoihin Suomessa tilintarkastajajärjestelmän organisoinnin vaihtoehto- 
ja pohti kauppa- ja teollisuusministeriön asettama tilintarkastajajärjestelmän aukto- 
risointitoimikunta®. Selvitysten ja kompromissien jälkeen järjestelmää uudistettiin. 
Kauppakamariasetusta muutettiin 1988. TILAn kokoonpanoa laajennettiin 1980-lu- 
vulla julkisen vallan edustajilla. 

Vuonna 1983 tuli voimaan laki tilintarkastajajärjestelmän valvonnasta (969/1982). 
Ensimmäinen VALA aloitti toimintansa. Keskuskauppakamari vahvisti uudet TILAn 
säännöt vuonna 1983. TILAn kokoonpanoa muutettiin siten, että puheenjohtajan, 
varapuheenjohtajan sekä yhdeksän jäsenen ja yhdeksän varajäsenen lisäksi kaup- 
pa- ja teollisuusministeriö määräsi lautakuntaan kaksi jäsentä ja heille varamiehet. 
VALAn perustaminen ja TILAn kokoonpanon laajentaminen olivat keskeisiä poliit- 
tisia kompromisseja, jotka mahdollistivat sen, että TILA saattoi jatkaa toimintaansa 
Keskuskauppakamarin lautakuntana.’ 


€ Toimikunta julkisti 19.12.1980 puheenjohtajansa kansliapäällikkö Bror Wahlroosin johdolla 


”Tilintarkastajien auktorisointitoimikunnan mietinnön”, (komiteamietintö 1980:62). 

7 Samaan aikaan helpotettiin julkishallinnon puolella toimineiden tilintarkastajien pääsyä 
HTM-tutkintoon. Näin lähennettiin yksityisen ja julkisen sektorin tilintarkastusta. Eero Prepu- 
lan haastattelu 26.8.2020. 

Vuoden 1989 alussa tuli voimaan uusi kauppakamariasetus (337/1988), jonka mu- 
kaan Keskuskauppakamarissa toimii joukko nimettyjä lautakuntia, muun muassa 
TILA, tilintarkastajien hyväksymistä ja heidän toimintansa valvontaa varten. Uuden 
kauppakamariasetuksen mukaan kauppa- ja teollisuusministeriö määräsi tilintar- 
kastajalautakuntaan kaksi jäsentä ja heille varamiehet. TILAn tehtäväksi tuli antaa 
vuosittain kertomus toiminnastaan kauppa- ja teollisuusministeriön yhteydessä toi- 
mivalle tilintarkastajajärjestelmän valvontalautakunnalle (VALAIIe). 


1990-luvun konkurssit siivittivät muutosta 


1990-luvulla uskottavuuskriisit koettelivat elinkeinoelämää. 1990-luvun alussa elet- 
tiin pankkikriisin, taloustaantuman ja yritysten konkurssien aikaa. Suomessa 1980- 
ja 1990-lukujen vaihteen aikoihin koettuja suuria yritysten konkursseja olivat muun 
muassa Wärtsilä Meriteollisuus Oy:n ja Mancon Oy:n konkurssit. Kansantaloudessa 
tapahtui muutenkin merkittäviä käänteitä. Suomen pankki puolusti markan vakaut- 
ta. Asuntojen ja kiinteistöjen hinnat aluksi nousivat 1980-luvulla ja sitten romahtivat 
vuosikymmenen lopussa etenkin pääkaupunkiseudulla. Suomen markka lopulta de- 
valvoitiin 12 prosentilla ja päästettiin sen jälkeen kellumaan vuonna 1992. Markan 
ulkoinen arvo romahti. Samoihin aikoihin tapahtui Neuvostoliiton romahdus, mikä 
viennin itäpainotteisuuden vuoksi vähensi merkittävästi useiden suomaisten vien- 
tiyritysten menestymismahdollisuuksia.* Kansantalouden ja elinkeinoelämän kehitys 
vaikutti tilintarkastukseen ja TILAn asemaan. 

Konkurssien myötä luottamus taloudelliseen informaatioon ja tilintarkastukseen 
horjui. Keskuskauppakamari pyrki edistämään luottamusta tilintarkastajajärjestel- 
mään. Se uudisti TILAn kokoonpanoa ja teki muitakin muutoksia tilintarkastajien 
valvontaan. Keskuskauppakamari uusi TILAn säännöt vuonna 1990. TILAn kokoon- 
pano laajeni. TILAn uusissa säännöissä määrättiin, että: 


Keskuskauppakamari valitsee TILAan kolmeksi vuodeksi kerrallaan pu- 
heenjohtajan, varapuheenjohtajan sekä yhdeksän muuta jäsentä. Kullekin 
jäsenelle paitsi puheenjohtajalle ja varapuheenjohtajalle valitaan henkilö- 
kohtainen varajäsen. TILAn jäsenet on valittava siten, että 1) kolme edustaa 
tilintarkastusalan tutkimus- ja opetustoimintaa sekä alan juridista asian- 
tuntemusta, 2) kolme edustaa elinkeinoelämää ja 3) kolme edustaa tilintar- 
kastajia, näistä kaksi KHT- ja yksi HTM-tilintarkastajia. 


$ 1990-luvunlamasta on kirjoitettu paljon. Ks. esimerkiksi Jännäri & Koskenkylä (1995), uudem- 


mista esimerkiksi Wahlroos (2019) 

> 


Lisäksi määrättiin, että ”...kauppa- ja teollisuusministeriö määrää TILAan kolmeksi 
vuodeksi kerrallaan kaksi jäsentä ja näiden henkilökohtaiset varamiehet ja pankki- 
tarkastusvirasto yhden jäsenen sekä hänen henkilökohtaisen varajäsenensä kolmeksi 
vuodeksi kerrallaan”. 


Ensimmäinen tilintarkastuslaki 1994 


Myös kauppa- ja teollisuusministeriö oli aktiivinen ja pani liikkeelle tilintarkastuksen 
sääntelyuudistuksen työryhmävalmistelun? avulla. Kehitystä vauhditti myös Suomen 
orastava jäsenyys Euroopan talousalueessa ja tarve lähentyä eurooppalaista sääntelyä. 

Vuonna 1994 eduskunta sääti ensimmäisen tilintarkastuslain (936/1994), joka tuli 
voimaan 1.1.1995. Vuoden 1994 ensimmäisen tilintarkastuslain mukaan Keskus- 
kauppakamarin TILAssa oli puheenjohtaja, varapuheenjohtaja ja 12 muuta jäsentä. 
Kokoonpano vastasi vuoden 1990 TILAn sääntöjen määräyksiä. Keskuskauppakama- 
rin valitsemien puheenjohtajan, varapuheenjohtajan sekä yhdeksän muun jäsenen ja 
näiden varajäsenten lisäksi kauppa- ja teollisuusministeriö määräsi TILAaan kolme 
jäsentä ja näiden henkilökohtaiset varajäsenet kolmeksi vuodeksi kerrallaan. 

Vuoden 1994 tilintarkastuslain mukaan kauppakamarien tilintarkastusvaliokun- 
nat vastasivat kokoonpanoltaan TILAa, mutta ne olivat jäsenmäärältään pienempiä 
ja niistä puuttui ministeriöiden ja KHT-tilintarkastajien lakisääteinen edustus. Sekä 
TILAn että kauppakamarien tilintarkastusvaliokuntien sihteeristöt muodostuivat 
Keskuskauppakamarin ja kauppakamarien toimihenkilöistä. Vaikka heillä ei ollut 
virkamiehen statusta, he toimivat tehtävissään rikosoikeudellisella virkavastuulla”. 


Elinkeinoelämän ote säilyi vuosituhannen vaihteeseen 


Vuoden 1994 tilintarkastuslaki kuvastaa ajattelua, jonka mukaan lautakunnassa tuli 
olla vahva elinkeinoelämän edustus. Lautakunnan puheenjohtaja oli vuosituhannen 
vaihteeseen asti ansioitunut suuren yrityksen johtaja, usein entinen KHT-tilintar- 
kastaja." Esimerkiksi 1980- ja 1990-luvuilla Keskon eläköityneitä pääjohtajia toimi 
TILAn puheenjohtajana kolme kautta peräkkäin. Vuosituhannen vaihteen jälkeen 


° Ks. Tilintarkastusjärjestelmän kehittämistoimikunnan mietintö (Komiteamietintö 1992:14). 


© Virkavastuu ilman erityistä mainintaa tilintarkastuslaissa perustui rikoslain virkavastuuta 


koskeviin säännöksiin julkisen tehtävän hoitamisesta. 


1 Eero Prepulan 26.8.2020 haastattelun mukaan vielä 1990-luvulla ei ollut harvinaista, että 


joillakin TILAn kokoonpanossa mukana olleilla yritysjohtajilla oli tai oli aikaisemmin ollut hy- 
väksyminen KHT-tilintarkastajaksi. Tällaisia yritysjohtajia pyrittiinkin saamaan mukaan TILAn 
kokoonpanoon. 

kehitys kulki kohti juristivoittoisuutta. TILAn puheenjohtajaksikin valittiin juristi/ 
oikeustieteen professori vuonna 2000, sen jälkeen edelleen entinen yritysjohtaja. Seu- 
raavaksi TILAlla oli peräkkäin kaksi asianajajapuheenjohtajaa vuoden 2015 loppuun 
saakka. 

Muilta osin TILAn kokoonpano oli tasapainotettu siten, että neljä ryhmää — elin- 
keinoelämän edustajat, tutkimus- ja opetustoiminnan edustajat, tilintarkastajien 
edustajat ja valtiovallan edustajat — olivat edustettuina yhtä suurella painolla kokoon- 
panossa. 

Epäilemättä 1994 tilintarkastuslaissa luotu valtioneuvoston nimeämisvalta yhdes- 
sä ministeriön nimeämien virkamiesjäsenten kanssa kuvasti tarkoitusta tuoda TILAn 
kokoonpanoon ulospäin näkyvää julkisen vallan otetta, ”yhteiskunnan kokonaisint- 
ressiä”, riippumattomuutta elinkeinoelämästä ja tasapainottavaa nimeämisvaltaa. 
Vuoden 1994 tilintarkastuslakihan oli syntynyt pankkikriisin ja samanaikaisten yri- 
tyskonkurssien aiheuttaman epäluottamuksen ilmapiirissä. Katsottiin, että vallinnut 
tilanne antoi aiheen korostaa valtion roolia yhteiskunnallisen tilanteen vakauttami- 
sessa. 

Käytännössä ministeriön määräämät henkilöt olivat ministeriöiden virkamie- 
hiä. Virkamiesedustus TILAssa oli alkanut edellä kuvatusti jo vuoden 1983 sääntö- 
uudistuksesta. Vaatimus virkamiesedustuksesta lautakunnassa on tyypillinen 
intressiperusteinen säännös. Virkamiehet eivät edustaneet lautakunnassa minkään 
tietyn aihealueen asiantuntemusta, vaan tarkoituksena oli varmistaa valtiovallan vai- 
kutus tilintarkastuslautakunnan päätöksentekoon. 

Käytännössä vuoden 1994 tilintarkastuslain mukaiset kolme virkamiesjäsenyyttä 
TILAssa jakautuivat siten, että yksi virkamies oli kauppa- ja teollisuusministeriös- 
tä, yksi valtiovarainministeriöstä ja yksi Pankkitarkastusvirastosta, joka sittemmin 
muuttui Finanssivalvonnaksi. Valtion edustajia koskeva käytäntö jatkui vuoden 2015 
loppuun saakka. Muuten elinkeinoelämä piti hallussaan merkittävää nimittämis- 
valtaa. Keskuskauppakamarin valtuuskunta nimitti TILAn puheenjohtajan, vara- 
puheenjohtajan ja muut jäsenet varahenkilöineen vuoden 2007 tilintarkastuslakiin 
saakka. 

Vuoden 2007 tilintarkastuslain myötä valtiovallan ote kiristyi entisestään, sillä 
vuoden 2007 lain mukaan puheenjohtajan ja varapuheenjohtajan nimeäminen siirtyi 
valtioneuvoston, käytännössä työ- ja elinkeinoministeriön (TEM:n) tehtäväksi. 

Oikeudellisesti vuoden 2015 tilintarkastuslakiin asti TILA säilyi osana Keskus- 
kauppakamarin organisaatiota. Kauppakamarien tilintarkastusvaliokunnat toimivat 
vastaavasti osana alueellisten kauppakamarien organisaatiota vuoden 2015 loppuun 
saakka. 

Verrokkina julkissektorin JHTT-lautakunta 


Tilintarkastuksen sääntely samoin kuin tilintarkastajien hyväksyminen ja valvonta 
on näihin päiviin asti järjestetty lähtökohtaisesti erillisiksi järjestelmiksi yksityisel- 
le ja julkiselle sektorille. Julkisen sektorin tilintarkastajajärjestelmän historia on ly- 
hyempi kuin yksityisen sektorin. 1990-luvulla perustettiin valtiovarainministeriön 
myötävaikutuksella julkishallinnon ja -talouden tilintarkastuslautakunta. JHTT-lau- 
takunta toimi valtiovarainministeriön yhteydessä vuosina 1991-2015. 

Aluksi JHTT-tilintarkastajien ja JHTT-yhteisöjen hyväksymistä ja valvontaa kos- 
kevat säännökset perustuivat asetukseen (926/1991). Ensimmäinen laki julkishal- 
linnon ja talouden tilintarkastajista (jäljempänä JHTT-laki) säädettiin vuonna 1999 
(467/1999). 

Ensimmäisessä JHTT-laissa vuonna 1999 säädettiin, että JHTT-lautakunnassa tuli 
olla puheenjohtaja ja varapuheenjohtaja sekä vähintään seitsemän ja enintään yhdek- 
sän muuta jäsentä sekä muilla kuin puheenjohtajalla ja varapuheenjohtajalla kullakin 
henkilökohtainen varajäsen. Valtioneuvosto määräsi puheenjohtajan, varapuheenjoh- 
tajan sekä muut jäsenet ja heidän varajäsenensä kolmeksi vuodeksi kerrallaan. Jäse- 
nistä kolme on määrättävä kuntien keskusjärjestön esityksestä. Jäsenistä kahden oli 
edustettava korkeakouluja. Vähintään yhden jäsenen oli edustettava tilintarkastajia. 
Yhden jäsenen oli lisäksi oltava oikeustieteen kandidaatin tutkinnon suorittanut. 
JHTT-lautakunnalla oli sivutoiminen sihteeri. JHTT-lautakunnan jäsenten, vara- 
jäsenten ja sihteerin tuli olla hyvin perehtyneitä julkishallinnon ja -talouden tilintar- 
kastukseen. 

JHTT-lautakunta järjesti JHTT-tilintarkastajien ammattitutkinnon, hyväksyi 
JHTT-tilintarkastajat ja JHTT-yhteisöt sekä valvoi heitä ja heidän toimintaansa. Toi- 
mintansa loppuaikoina JHTT-lautakunta järjesti myös laaduntarkastuksia, jotka 
yksityisellä sektorilla olivat alkaneet 1990-luvulla Keskuskauppakamarin TILAn ja 
KHT-yhdistyksen yhteistyönä. JHTT-lautakunnan päätöksiin saattoi vaatia oikaisua 
ensin JHTT-lautakunnalta. Muutoksenhaut ohjautuivat hallinto-oikeuteen. 

Volyymiltaan JHTT-lautakunnan toiminta oli koko sen olemassaolon ajan vuoden 
2015 loppuun saakka olennaisesti vähäisempää kuin Keskuskauppakamarin TILAn 
toiminta. Toisaalta JHTT-tilintarkastajia ja JHTT-yhteisöjäkin oli vähän”. 

JHTT-tilintarkastajatutkinnolla ja -hyväksymisellä on ollut suurin merkitys kun- 
nallisessa tilintarkastuksessa, koska JHTT-tilintarkastajan kelpoisuus on vuodesta 


? Esimerkiksi hallituksen esityksen HE 254/2014 mukaan vielä vuoden 2014 alussa kolmeen 


tilintarkastajaluokkaan kuuluvia tilintarkastajia oli yhteensä 1 627. Näistä HTM-tilintarkastajia 
oli 627, KHT-tilintarkastajia 771 ja JHTT-tilintarkastajia 229. Noin 80 tilintarkastajalla oli sekä 
TTL:n että JHTT-lain mukainen auktorisointi. Tilintarkastusyhteisöjä oli vuoden 2014 alussa yh- 
teensä 84. Näistä HTM-yhteisöjä oli 35, KHT-yhteisöjä 39 ja JHTT-yhteisöjä yhdeksän. 

1997 lähtien ollut lain edellyttämä vaatimus tilintarkastajan valinnalle kunnissa ja 
kuntayhtymissä, mutta ei kuitenkaan muissa julkisyhteisöissä. 

Vuoden 1999 JHTT-laki oli muutoksin voimassa aina vuoden 2015 tilintarkas- 
tusuudistukseen saakka, jolloin säädettiin 1.1.2016 voimaan tullut laki julkishal- 
linnon ja -talouden tilintarkastuksesta (1142/2015). Jo vuoden 1999 JHTT-laissa ko- 
rostuivat vaatimukset jäsenten asiantuntemuksesta, joskin ”edustamis”-näkökulma 
ilmenee suoraan säännöksen sanamuodosta. Vaatimukset Kuntaliiton ehdotuksesta 
nimettävästä jäsenestä ja Valtiontalouden tarkastusviraston ehdotuksesta nimettä- 
västä jäsenestä heijastivat kokoonpanon intressinäkökulmaa. 


Lautakuntien kokoonpanoa koskevia huomioita 


Elinkeinoelämää edustavat jäsenet TILAssa ja kauppakamarien tilintarkastusvalio- 
kunnissa ovat koko niiden historian ajan edustaneet tilintarkastusasiakkaina olevia 
yrityksiä. Elinkeinoelämää edustavat jäsenet edustivat myös tilinpäätösten laatijoita ja 
elinkeinoelämän toimintatapojen tuntemusta. Usein elinkeinoelämää edustavat jäse- 
net TILAssa olivat käytännössä päteviä yrityksen laskentatoimen osaajia. He edustivat 
”maksavaa asiakasta”. Ajatuksena oli, että he ottavat oikeutetusti kantaa siihen, mikä 
on kohtuullinen vaatimustaso tilintarkastuksessa. Vaatimistasoon otetaan kantaa 
paitsi tilintarkastajatutkintojen kautta myös silloin, kun tilintarkastajien valvonnassa 
pohditaan tilintarkastajan toiminnan asianmukaisuutta, hyvän tilintarkastustavan 
tulkintaa ja sitä, onko toiminta tutkittavassa yksittäistapauksessa ollut moitittavaa. 

Alan tutkimus- ja opetustoiminnan, käytännössä Helsingin kauppakorkeakoulun, 
Svenska handelshögskolanin (Hankenin) ja muiden yliopistojen professorien edustus 
TILAssa on saanut alkunsa tilintarkastajien hyväksymistehtävästä. Alan tutkimus- ja 
opetustoiminnan edustajista tuli yksi TILAn sääntöjen määräämä intressi-/sidosryh- 
mä vuoden 1973 sääntömuutoksessa. Muutoksen jälkeen TILAssa oli tilintarkastajien 
ja elinkeinoelämän ohella myös vahva akateemisen maailman edustus. 

Yksityisellä sektorilla tilintarkastajan ammattitutkinto (KHT- ja HTM-tutkinto) 
on ollut hyväksymisprosessin kulminaatiopiste. Muodollisesti TILA järjesti toimin- 
tansa alusta alkaen tilintarkastajien ammattitutkinnot. Tilintarkastajatutkintojen 
käytännön järjestämisessä apuna toimivat tilintarkastusalan professorit. TILAn yh- 
teydessä toimi vuosikymmenien ajan erillinen tutkintovaliokunta, joka laati tutkinto- 
tehtävät ja arvosteluperusteet. Tilintarkastajatutkintojen tehtävien laatimisessa ja ar- 
vostelussa alan professorien panos on ollut tärkeä. Tilanne ei ole muuttunut vuoden 
2015 tilintarkastuslain säätämisen jälkeenkään. 

Tilintarkastajat itse edustivat tilintarkastusosaamista.!* Joitakin valvonta-asioita 
koskevia äänestyspäätöksiä ja aikaisemmin voimassa olleita kokoonpanovaatimuksia 
tarkasteltaessa ei voi välttyä siltäkään tulkinnalta, että tilintarkastajajäsenten tehtä- 
väksi oli mielletty myös tilintarkastajien puolustaminen liian ankaralta arvostelulta 
ja kovilta sanktioilta. Pöytäkirjoista voi havaita, että tilintarkastajajäsenet ovat TILAn 
harvoissa äänestyksissä kannattaneet usein lievemmän sanktion antamista tai va- 
pauttavaa päätöstä. 

VALAn kokoonpano on sen toiminnan ajan heijastanut samaa ajattelutapaa kuin 
TILAn kokoonpano. VALAssa oli vuoden 1994 tilintarkastuslain mukaan puheenjoh- 
taja, varapuheenjohtaja ja kuusi muuta jäsentä sekä puheenjohtajaa lukuun ottamatta 
kullakin henkilökohtainen varajäsen, jotka valtioneuvosto määräsi kolmeksi vuodek- 
si kerrallaan. VALAn puheenjohtaja määrättiin kauppa- ja teollisuusministeriön ja 
varapuheenjohtaja oikeusministeriön esityksestä. Vuoden 1994 tilintarkastuslain mu- 
kaan valtion tilintarkastuslautakunnan puheenjohtajan, varapuheenjohtajan ja mui- 
den jäsenten sekä sihteerin tuli olla tilintarkastukseen hyvin perehtyneitä. Kahden jä- 
senen oli lisäksi oltava oikeustieteen kandidaatin tutkinnon suorittaneita. Yksi jäsen 
tuli määrätä yhteisöoikeuden tutkimukseen ja opetukseen sekä yksi jäsen laskentatoi- 
men, erityisesti kirjanpidon, tutkimukseen ja opetukseen perehtyneistä henkilöistä. 
Yhden jäsenen tuli edustaa HTM- ja yhden jäsenen KHT-tilintarkastajia. VALAn ko- 
koonpanoon liittyi sekä asiantuntemusvaatimus että intressiperusteinen näkökulma. 

Erikoisinta VALAn kokoonpanossa oli, että vuoden 2007 tilintarkastuslain 
yhden elinkeinonharjoittajapiirejä edustava henkilö. Käytännössä ehdotuksia jäse- 
niksi pyydettiin Elinkeinoelämän keskusliitolta (EK) ja Suomen ammattilittojen kes- 
kusjärjestöltä (SAK). Tämä erikoinen vaatimus perustui tuolloin voimassa olleisiin 
komiteasääntöihin, joita sovellettiin myös valtion lautakuntiin. Tilintarkastajien hy- 
väksymiseen ja valvontaan liitettynä vaatimus tuntuu nykyaikana huvittavalta men- 
neen ajan tuulahdukselta. 

Vaatimus siitä, että VALAn kokoonpanossa vuoden 2007 tilintarkastuslain mu- 
kaan oli oltava vähintään kaksi oikeustieteen kandidaatin tutkinnon suorittanutta 
henkilöä ja heille varahenkilöt, perustuu lähinnä siihen, että VALA käsitteli muu- 
toksenhakuasioita. Nykykriteerein vuoden 2015 loppuun saakka toiminutta VALAa 
ei kuitenkaan voi mielestäni rinnastaa riippumattomaan tuomioistuimeen. Se, että 
myös päätöksen tehneessä kokoonpanossa piti olla mukana vähintään yksi oikeus- 
tieteen kandidaatti tai maisteri, voidaan nähdä yhtenä ”oikeudenmukaisen oikeu- 
denkäynnin” takeena. Kyseiseen pätevyysvaatimukseen liittyy muitakin perusteluja, 


3 Tilintarkastajilla on ollut tärkeä rooli myös tilintarkastajatutkintojen järjestämisessä. Tilin- 


tarkastajilla on ollut vankka edustus tilintarkastajatutkintojen järjestämisessä TILAn asettamas- 
sa tutkintovaliokunnassa. 

mitä kuvaa se, että vuoden 2015 tilintarkastuslakiin otettiin samanlainen vaatimus 
yhden jäsenen oikeustieteellisestä tutkinnosta pätevyyden osoittamiseksi. 


Tilintarkastuslakiuudistus 2015 loi uudenlaisen TILAn 


Vuoden 2015 tilintarkastuslaissa TILAn tehtävät ja kokoonpano määriteltiin uudel- 
leen. Tilintarkastajien hyväksymiseen ja valvontaan osallistuvien virkahenkilöiden 
tehtävät määriteltiin uudelleen. Muutoksen taustalla olivat EU:n tilintarkastusreformi 
2014 (TEM:n julkaisuja 66/2016) ja kotimaiset muutostarpeet (HE 254/2014). 

Vuoden 2015 tilintarkastuslakiuudistusta valmisteltiin useissa työryhmissä. Työ- 
ja elinkeinoministeriön neuvottelevan virkamiehen Marja Hanskin johtama tilintar- 
kastajajärjestelmän uudistamista selvittänyt työryhmä päätyi ehdottamaan hyväksy- 
mis- ja valvontajärjestelmän keskittämistä ja uudelleen organisointia yhdelle valtion 
viranomaiselle (TEM:n julkaisuja 48/2012). 

EU:n vuoden 2014 tilintarkastusreformin täytäntöönpanon edellyttämiä lainmuu- 
toksia selvitti puolestaan osastopäällikkö Pekka Timosen johtama työryhmä, jonka 
TEM asetti lokakuussa 2014 ja joka sai työnsä valmiiksi marraskuussa 2015. Työryh- 
mä ehdotti raportissaan (TEM:n julkaisuja 66/2016) tilintarkastajien valvontaan kuu- 
luvan seuraamusjärjestelmän osittaista uudistamista vastaamaan EU:n tilintarkastus- 
direktiivin vaatimuksia muun muassa ottamalla käyttöön seuraamusmaksu, joka on 
tilintarkastajaan tai tilintarkastusyhteisöön kohdistettava taloudellinen sanktio. 

TEM:n valmisteleman hallituksen esityksen (HE 254/2014) taustalla oli ajatus sii- 
tä, että uuden viranomaisyksikön, tilintarkastusvalvonnan, virkamiehet päättäisivät 
kaikista rutiininluonteisista ja vähemmän merkityksellisistä asioista sekä kaikista 
tilintarkastajien hyväksymiseen ja rekisteröintiin liittyvistä asioista. Tilintarkastus- 
valvonnassa toimisi lautakunta, TILA, joka keskittyisi sekä yksityisen että julkisen 
sektorin tilintarkastuksen ohjaamiseen, hyvän tilintarkastustavan kehittämiseen, 
vaativien tutkinta-asioiden sekä oikaisuvaatimusten käsittelyyn. Vaikeimmat ja vai- 
kutuksiltaan laajimmat tilintarkastajien valvontaan liittyvät asiat oli tarkoitus keskit- 
tää TILA:n käsiteltäväksi. Pääosin hallituksen esityksen mukainen tilintarkastuslaki 
(1141/2015) sekä laki julkishallinnon ja talouden tilintarkastuksesta (1142/2015) tuli- 
vat useiden muiden lakimuutosten kanssa voimaan 1.1.2016. 

Tilintarkastuslain mukaan tilintarkastuslautakunta on ratkaisutoiminnassaan it- 
senäinen. TILAn ja PRH:n tilintarkastusvalvonnan tehtävät on määritelty tilintarkas- 
tuslaissa osittain päällekkäisiksi, mikä käytännössä aiheuttaa säätämistä. Esimerkiksi 
tilintarkastajien laaduntarkastusten metodologian ja toteutuksen kehittämisestä on 
tilintarkastusvalvonnan virkamiehillä ja TILAlla ollut erilaisia näkemyksiä. Olen- 
naista on, että melkein kaikkiin PRH:n tilintarkastusvalvonnan virkahenkilöiden 

tekemiin päätöksiin voi uuden tilintarkastuslain mukaan vaatia oikaisua TILAIta. 
Oikeudellisesti oikaisut eivät ole muutoksenhakuja, vaan muutoksenhaut käsittelee 
riippumaton hallintotuomioistuin, Helsingin hallinto-oikeus. 

Organisaatio muuttui oleellisesti, kun kaikkia tilintarkastajia koskeva hyväksy- 
mis-, valvonta- ja ohjausfunktio keskitettiin ja siirrettiin Patentti- ja rekisterihallituk- 
seen (PRH). Keskuskauppakamarin TILA, kauppakamarien tilintarkastusvaliokun- 
nat, VALA ja JHTT-lautakunta lakkautettiin. Niiden kesken olevat asiat ja tehtävät 
siirtyivät PRH:n tilintarkastusvalvonnalle ja PRH:n uudelle TILAlle 1.1.2016. Olen- 
nainen muutos oli, että TILAsta tuli täysin riippumaton tilintarkastajista. Uudessa 
kokoonpanossa ei enää ollut tilintarkastajien edustusta muuten kuin pysyvinä, ääni- 
oikeutta vailla olevina asiantuntijoina. 


TILAn kokoonpanoon ja asemaan muutoksia 


Vuoden 2015 tilintarkastuslain mukaan valtioneuvosto (käytännössä TEM) asettaa 
tilintarkastuslautakunnan kolmeksi vuodeksi kerrallaan. Lautakunnassa on puheen- 
johtaja ja varapuheenjohtaja sekä vähintään viisi ja enintään kahdeksan muuta jä- 
sentä. Lisäksi lautakunnassa on kaksi pysyvää asiantuntijaa. Kullakin jäsenellä, pu- 
heenjohtajaa ja varapuheenjohtajaa lukuun ottamatta, on henkilökohtainen varajäsen 
ja pysyvällä asiantuntijalla varahenkilö. Tilintarkastuslautakunnan puheenjohtaja 
ja varapuheenjohtaja määrätään työ- ja elinkeinoministeriön esityksestä. Kaikkien 
TILAn jäsenten tulee olla tilintarkastukseen hyvin perehtyneitä. Vähintään kahdella 
jäsenellä tulee olla muu oikeustieteen ylempi korkeakoulututkinto kuin kansainväli- 
sen ja vertailevan oikeustieteen maisterin tutkinto. 

Kytkös elinkeinoelämään katkaistiin vuoden 2015 tilintarkastuslailla siten, että 
puheenjohtajan ja jäsenten nimitysvalta siirtyi kokonaan valtioneuvostolle eikä 
TILAn sijaintipaikkana ollut enää Keskuskauppakamari. Uudessa TILAssa ei enää 
ollut yhtään intressipohjaista jäsentä, vaan kaikkien pätevyysvaatimukseksi määri- 
teltiin hyvä perehtyneisyys tilintarkastukseen. TILAa koskevassa säännöksessä tode- 
taan, että ”lautakunnalla tulee kokonaisuutena olla sen tehtävien edellyttämä muu 
asiantuntemus”, mikä viittaa kokoonpanon monipuolisuuteen. Lain esitöiden mu- 
kaan (HE 254/2014, 7:6:n yksityiskohtaiset perustelut) TILAssa tulee olla asiantunte- 
musta laskentatoimesta, yhteisöoikeudesta ja yritystoiminnasta, rahoitusmarkkinois- 
ta sekä julkishallinnosta ja -taloudesta. Lautakunnan pysyvien asiantuntijoiden tuli 
olla tilintarkastajia. 

TILAn kokoonpanon riippumattomuutta tilintarkastusalasta korostettiin säädös- 
tasolla siten, ettei TILAn jäseneksi voida valita tilintarkastajaa, tilintarkastusyhteisön 
osakasta tai vastaavassa asemassa olevaa, tilintarkastusyhteisön hallituksen tai vas- 

taavan toimielimen jäsentä taikka tilintarkastusyhteisöön työ- tai toimeksiantosuh- 
teessa olevaa. Enemmistön jäsenistä tulee olla henkilöitä, joiden toimimisesta edellä 
mainituissa tehtävissä on kulunut enemmän kuin kolme vuotta. 

Jäseniä koskevat vaatimukset koskevat vastaavasti heidän varajäseniään. Riippu- 
mattomuus- ja kelpoisuusvaatimukset ulotettiin myös PRH:n tilintarkastusvalvon- 
nan johtajaan'* ja käytännössä myös eräisiin muihin tilintarkastusvalvonnan virka- 
henkilöihin”. 


Ratkaisuvalta jakaantuu TILAIIe 
ja PRH:n virkahenkilöille 


TILAn ensimmäiseksi tehtäväksi vuoden 2015 tilintarkastuslaissa on määritelty ”ti- 
lintarkastuksen ohjaus ja kehittäminen”. TILA ei ole käytännössä ainakaan vielä jul- 
kaissut varsinaisia ohjeita tilintarkastuksesta, vaan sen ohjaus perustuu annettuihin 
tutkinta-asioiden päätöksiin, jotka julkaistaan TILAn verkkosivuilla. 

PRH:n tilintarkastusvalvonnan vuosikertomuksista ilmenee, että TILA on toi- 
minnassaan pääosin keskittynyt tutkinta-asioiden käsittelyyn. PRH:n virkahenkilöt 
voivat tosin myös ratkaista joitakin tutkinta-asioita tuomatta niitä TILAn käsittelyyn, 
jos tilintarkastajalle ei esitetä sanktiota. Sanktion eli seuraamuksen antamisesta voi 
päättää vain TILA. TILA tekee päätöksiä tilintarkastuslain mukaan esittelystä. Sään- 
nöksen tarkoituksena on, ettei TILA voi ottaa itsenäisesti tapauksia käsiteltäväkseen 
eikä määrätä siitä, mitä tapauksia tilintarkastusvalvonta esittelee sille päätettäväksi, 
vaan tilintarkastusvalvonta valitsee TILAssa esiteltävät tapaukset. 


TILAn ja PRH:n yhteistyö 


Tilintarkastuslain mukaan TILAn tehtävänä on myös edistää tarkoituksenmukaisel- 
la tavalla PRH:n tilintarkastusvalvonnalle tilintarkastuslaissa säädettyjen tehtävien 
hoitamista. Käytännössä TILA ja PRH vielä etsivät sujuvaa tapaa toimia yhteistyössä. 


4 Tilintarkastusvalvonnan johtajan tehtäviä hoitavan virkahenkilön riippumattomuutta sään- 


telee EU:n Euroopan Parlamentin ja Neuvoston asetuksen N:o 537/2014 artikla 21, jonka mukaan 
viranomaisen on oltava riippumaton tilintarkastajista ja tilintarkastusyhteisöistä. Kyseisen viran- 
omaisen palveluksessa oleva johtava ja päätöksiä tekevä virkahenkilö voi olla entinen tilintar- 
kastaja, mutta häneen sovelletaan kyseisen säännöksen nojalla kolmen vuoden jäähdyttelyaikaa. 


5 Kolmen vuoden jäähdyttelyaikaa sovelletaan EU:n Euroopan Parlamentin ja Neuvoston ase- 


tuksen N:o 537/2014 artiklan 26.5:n mukaan myös viranomaisen määräämiin tai sen palveluk- 
sessa oleviin laaduntarkastajiin, jotka käytännössä ovat entisiä tilintarkastajia. Kolmen vuoden 
jäähdyttelyaikaa sovelletaan suhteessa siihen tilintarkastusyhteisöön, jonka palveluksessa kysei- 
nen laaduntarkastaja on toiminut. 

TILA ei ole käytännössä mukana hyväksymiseen ja valvontaan kuuluvien prosessien 
suunnittelu- eikä valmisteluvaiheessa. Yksi mahdollinen tapa tiiviimpään yhteistyö- 
hön olisi kehittää PRH:n ulkopuolisista asiantuntijoista koostuvien tutkinto- ja laatu- 
jaostojen toimintaa. Ne ovat toimineet aikaisemman lain voimassa ollessa TILAn 
asettamina ja TILAn ohjauksessa. Jaostot ovat jo prosessien valmisteluvaiheessa var- 
mistaneet toimihenkilöiden/virkamiesten ja TILAn yhteisen näkemyksen syntymi- 
sen toteutettavana olevasta tilintarkastajien hyväksymiseen tai valvontaan liittyvästä 
asiasta. 

TILA on nykyisen tilintarkastuslain voimassaolon aikana PRH:n päätöksiin koh- 
distuvia oikaisuvaatimuksia käsitellessään tulkinnut PRH:n virkahenkilöiden linjasta 
poiketen etenkin tilintarkastajatutkintojen arvosteluun ja laaduntarkastuksiin liitty- 
viä oikeudellisia sisältökysymyksiä. TILA ei ole oikaisuvaatimuksia käsitellessään- 
kään riippumaton tuomioistuin, vaan sen päätöksiin voi hakea muutosta hallinto-oi- 
keudelta. 


Lopuksi 


TILA on nykyisin hallintopäätöksiä tekevä toimielin, jonka jäsenet toimivat asiantun- 
tijaroolissa. Voimassa olevan tilintarkastuslain (1141/2015) mukaan tilintarkastajat 
eivät ole enää mukana jäseninä päätöksenteosta vastaavassa TILAn kokoonpanossa, 
vaan he toimivat osana TILAn kokoonpanoa asiantuntijan mandaateilla ilman ääni- 
oikeutta. 

Tässä artikkelissa kuvattu kehitys heijastaa historian aikana voimistuneita asian- 
tuntemus- ja riippumattomuusvaatimuksia. Päätöksenteon on nykyisin oltava täysin 
riippumatonta sen kohteena olevasta tilintarkastajien ammattikunnasta, kun aikai- 
semmin tilintarkastajien osallistuminen katsottiin eräänlaiseksi oikeusvarmuuden 
takeeksi. Aikaisemmin katsottiin, että vain toinen tilintarkastaja pystyi täysin ym- 
märtämään ja arvioimaan tilintarkastuksen sisältöä. Samalla kehitys on johtanut 
siihen, että TILAan ja muihin tilintarkastajajärjestelmään kuuluneisiin lauta- ja va- 
liokuntiin aikaisemmin liittynyt intressiperusteinen edustus on poistunut. Nykyisen 
tilintarkastuslain mukaan lautakunnan jäsen ei enää ”edusta” mitään intressitahoa. Ei 
voida osoittaa, että TILAn jäsenen äänestyskäyttäytyminen nykyisin liittyisi jäsenen 
taustaryhmään. 

TILAn ohjaustehtävän vuoksi sitä voisi verrata hyvää kirjanpitotapaa ohjaavaan 
ja tulkitsevaan kirjanpitolautakuntaan (KILA). KILAn jäsenet myös valitaan pääosin 
asiantuntemuksen vuoksi, mutta käytännössä myös heidän edustamansa sidosryh- 
män sitouttamiseksi. Asiantuntemuksen ohella tärkeää on ulkoinen uskottavuus ja si- 
dosryhmien sitouttaminen lautakunnan työskentelyyn ja sen kannanottoihin. Uskot- 

tavuus, edustavuus ja asiantuntemus ovat kaikki keskeisiä kokoonpanon kriteereitä.'* 
TILAn tehtävänä on kurinpidollinen valvonta ja seuraamuksista päättäminen, mikä 
on merkittävä ero KILAn tehtäviin nähden. Tämän vuoksi jäseniä koskevat vaati- 
muksetkaan eivät voi olla täysin vertailukelpoisia."” 

Haastattelemistani asiantuntijoista Eero Prepula'* korostaa julkista hallintoa hoi- 
tavan TILAn jäsenten asiantuntijaroolia. Timo Kaisanlahti pitää ensisijaisena lau- 
takunnan jäsenten uskottavuutta. Kumpikin pitää tärkeänä sekä uskottavuutta että 
asiantuntemusta sekä sitä, että jäsenet edustavat riittävän kattavasti keskeisiä tilin- 
tarkastuksen sidosryhmiä.” On luonnollista, että valtakunnallista tehtävää hoitavan 
lautakunnan (TILA, KILA) jäseniin kohdistuu enemmän odotuksia kuin paikallista 
tehtävää hoitavan lautakunnan jäseniin. 

Riippuvuussuhteita tilintarkastusasiakkaisiin (yrityksiin), viranomaisiin tai mui- 
hin sidosryhmiin ei ole TILAn jäseniltä kielletty missään vaiheessa. Kriteerinä TILAn 
jäsenten valinnoille on tilintarkastuslain mukaan perehtyneisyys tilintarkastukseen. 
Säännökset eivät edellytä huippuasiantuntemusta, mutta TILAssa on oltava riittävä 
perehtyneisyys tilintarkastukseen.” Tilintarkastuslain mukaan PRH ja TILA voivat 
käyttää apunaan ulkopuolisia asiantuntijoita ja näin on meneteltykin. Jäsenvalinnois- 
sa on tasapainoteltava saatavuuden ja asiantuntemusvaatimusten välillä. 

TILAn jäsenen tai PRH:n tilintarkastusvalvonnan virkahenkilön ei tarvitse olla 
entinen tilintarkastaja. Riittävä asiantuntemus ja oikeusvarmuus koko lautakunnan 
tasolla voidaan turvata asianmukaisten työskentelymenetelmien avulla. Samaa lä- 
hestymistapaa on noudatettava myös muutoksenhakuasioita käsittelevissä Helsingin 
hallinto-oikeudessa ja korkeimmassa hallinto-oikeudessa. Valtakunnan arvostetuin 
(paras) asiantuntija ei välttämättä ole aina käytettävissä TILAn jäseneksi esimerkik- 
si esiteettömyysvaatimusten tai työskentelyn vaatiman ajankäytön vuoksi. TILAn 
puheenjohtaja, varapuheenjohtaja ja jäsenet toimivat lautakunnassa omien töidensä 
ohella, mikä rajoittaa potentiaalisten ehdokkaiden joukkoa. 

Korostuneet asiantuntemusvaatimukset TILAssa, virkavastuu sekä päätösten 
huolellinen valmistelu PRH:n tilintarkastusvalvonnassa edistävät päätösten oikeus- 
varmuutta. Oikeusvarmuus tarkoittaa, että päätökset ovat sisällöllisesti oikeita sovel- 
lettavan oikeuden mukaan. Päätösten valmisteluun osallistuu juristivirkahenkilön 
(esittelijän) lisäksi vaikeissa tapauksissa myös työparina asiantuntija (toinen virka- 
henkilö). Hän on tilintarkastuksen kokemusta saanut laskentatoimen ammattilainen. 
Oikeusvarmuus liittyy asianosaisen tilintarkastajan tai tilintarkastusyhteisön oikeus- 


16 Timo Kaisanlahden haastattelu 30.6.2020. 

Timo Kaisanlahden haastattelu 30.6.2020 

18 Eero Prepulan haastattelu 26.8.2020. 

Eero Prepulan ja Timo Kaisanlahden haastattelut. 


Eero Prepulan mukaan 1970- ja 1980-luvuilla tilintarkastuslautakuntaan saatiin jäseniksi 
Suomen parhaita asiantuntijoita, mikä oli tuolloin myös tavoitteena. 

turvaan. Oikeusvarmuudella turvataan oikeudenmukainen prosessi. Oikeusturvaa 
luo myös moniportainen oikaisu- ja muutoksenhakumenettely. 

Päätöksenteko jakautuu nyt virkahenkilöiden ja TILAn kesken. Tilintarkastuslais- 
sa toimivalta on säädetty osin päällekkäiseksi. Virkahenkilöiden ja TILAn keskinäis- 
tä suhdetta ei ole määritelty tarkasti. Seuraavassa kehitysvaiheessa on löydettävä tasa- 
paino virkahenkilöiden ja TILAn välille päätösten valmisteluun ja päätöksentekoon. 

15 
Tarkastuslautakunnan 
haasteet kuntapalvelujen 
tuloksellisuuden arvioinnissa 


Tarja Saarelainen ja Erja Viitala 


Tarkastelemme tässä artikkelissa tarkastuslautakunnan lakisääteiseen tehtävään 
sisältyvän tuloksellisuusarvioinnin toteuttamisen haasteita tutkimusten ja käytännön 
kokemusten valossa. Hyödynnämme kirjallisuutta tuloksellisuusarvioinnista ja poh- 
dimme, miten tarkastuslautakuntien suorittama arviointi eroaa kuntaorganisaation 
itsearvioinnista ja miten tarkastuslautakunnat voisivat kehittää arviointitoimintaansa. 
Esimerkkimme ovat Tampereen ja Jyväskylän tarkastuslautakuntien toteuttamista 
arvioinneista. Artikkelimme tukee aikaisempia havaintoja siitä, että tarkastuslauta- 
kuntien arviointitoiminnan vaikuttavuus ja arvioinnin tuottaman informaation hyödyn- 
täminen vahvistuu, mikäli arviointia voidaan tehdä koko kuntakonsernin toiminnot 
huomioon ottaen. Toinen arvioinnin hyödynnettävyyttä lisäävä tekijä on se, kuinka 
hyvin arvioinnissa on pystytty ennakoimaan muutostarpeita. Tällä emme viittaa pe- 
rinteisesti ymmärrettävään etukäteisarviointiin vaan pidemmän aikajakson seuranta- 
tietojen hyödyntämiseen arvioinnissa. Tällöin tarkastuslautakunnalle muodostuu ai- 
neistoa esittää johtopäätöksiä ja lautakunta voi antaa suosituksia siitä, että toimintaa 
pitäisi kehittää. 


Avainsanat: tarkastuslautakunta, tuloksellisuusarviointi,  tarkoituksenmukaisuus- 
arviointi, arvioinnin vaikuttavuus, kuntakonserni 


Kihn, Lili-Anne, Oulasvirta, Lasse, Ruohonen, Janne, 
Rönkkö, Jaakko, Urpilainen, Matti & Wacker, Jani (toim.), 
Tarkastus, arviointi ja valvonta murroksessa. 
Tampere: Tampere University Press, 283-299. 
http://urn.fi/URN:ISBN:978-952-359-032-8 

Tarkastuslautakunnan tehtävä tuloksellisuuden 
arvioinnissa ja arvioinnin haasteet 


Kuntalain (121 $) mukaan kunnassa on oltava suoraan kunnanvaltuuston alainen 
toimielin, tarkastuslautakunta, jonka tehtävä on järjestää kunnan ja kuntakonsernin 
tuloksellisuuden arviointi. Arviointitehtävä on määritelty kuntalaissa siten, että lau- 
takunnan tulee arvioida, ovatko valtuuston asettamat toiminnan ja talouden tavoit- 
teet kunnassa ja kuntakonsernissa toteutuneet ja onko toiminta järjestetty tuloksel- 
lisella ja tarkoituksenmukaisella tavalla. Kuntalaki määrittelee tarkastuslautakunnan 
arviointityön kohdistuvan nimenomaan toiminnan järjestämisen tuloksellisuuden 
arviointiin. 

Kuntaliiton — hallintosääntömallissa — tarkastuslautakunnan tuloksellisuuden 
arviointitehtävää on täsmennetty seuraavasti: ”Tarkastuslautakunta tuottaa tietoa 
strategisen johtamisen tueksi arvioimalla suunnitemallisesti valtuuston asettamien 
tavoitteiden toteutumista sekä toiminnan, toimintatapojen ja palvelujen järjestämi- 
sen tuloksellisuutta ja tarkoituksenmukaisuutta.” (Myllymäki 2020.) Kirjallisuudessa 
tuloksellisuuskäsite sisältää yleisimmin taloudellisuuden, tuottavuuden, laadun, vai- 
kuttavuuden ja henkilöstön osaamisen mittaamisen (VM 2014). Näitä tuloksellisuu- 
den osatekijöitä mitataan täsmällisillä mittareilla, kuten rahan käyttönä palveluihin. 
Mikäli tuloksellisuutta koskeva valtuustotavoite on määritelty väljästi tai epäselvästi 
(esim. otetaan käyttöön toimintamalli, tai kehittämistyö on aloitettu), voi tarkastus- 
lautakunta tehdä ensin oman tulkintansa siitä, mitkä toimenpiteet riittävät tavoitteen 
toteutumiseen. Usein tuloksellisuuden mittaamiseen liittyy myös arvottamista, mikä 
haastaa arvioinnin tekemistä. 


Tuloksellisuusarvioinnin haaste 1: Monituottajuus 


Tarkastuslautakunnan lakisääteisen tehtävän oikeudellista perustaa ovat pohtineet 
muun muassa Asko Uoti ja Laura Heikkilä (2019) Focus Localis -lehdessä sekä Uoti 
arviointisymposiumin aikaisemmassa julkaisussa vuodelta 2019. Näissä kirjoituk- 
sissa korostetaan tarkastuslautakunnan arviointitehtävään sisältyvää velvoitetta ar- 
vioida kunnan oman toiminnan lisäksi myös kunnan järjestämän, esimerkiksi osto- 
palveluin tuotettavan palvelutoiminnan, sekä kuntakonserniin kuuluvien yhteisöjen 
tuottamien palvelujen tuloksellisuutta. Kirjoittajat pohtivat myös sitä, mitkä ovat 
tarkastuslautakunnan mahdollisuudet arvioida palvelujen tuloksellisuutta, niiden 
laatua ja vaikuttavuutta, kun palvelut tuotetaan yhä vahvemmin useita tuottajia käsit- 
tävässä palvelujen verkostossa, jossa samoja palveluja voi tuottaa kuntalaisille kunta- 
organisaatio, yksityiset palveluntuottajat ja kolmas sektori. Useiden tuottajien palve- 
luista muodostuu palvelukokonaisuus tai palveluverkosto, jossa yksittäisen toimijan 

arviointi voi johtaa jopa virheellisiin tulkintoihin tai olennaisten seikkojen huomiotta 
jäämiseen (Lappalainen & Kivinen 2018, 55). Tuloksellisuusarvioinnissa tarvitaan en- 
tistä enemmän yhteyden löytämistä käytettyjen resurssien ja palveluverkoston vai- 
kuttavuuden välillä. 

Monituottajuus ja julkisen sekä yksityisen toiminnan sekoittuminen, hybridihal- 
linta, haastavat tuloksellisuuden arviointia ja kunnan kokonaisedun hahmottamista 
(Vakkuri, Johanson, Kokko, Laihonen & Rajala 2019, 227). Julkis- ja yksityisoikeu- 
dellisia palvelujen tuottajia ohjaavat erilaiset normit ja arvot, jotka vaikuttavat palve- 
lun järjestäjän, kunnan ja ostopalveluja tuottavan yhtiön, säätiön tai muun yhteisön 
kanssa tehtävien palvelusopimuksien sisältöihin ja yhteistyön muotoihin. Toisaalta 
monituottajuus tarjoaa mahdollisuuden vertailla eri tuotantotapojen tuloksellisuutta 
ja toiminnan tarkoituksenmukaisuutta. Monituottajaisessa palvelujärjestelmässä yksi 
tärkeä arvioinnin tehtävä on selvittää, millaisella palvelurakenteella saavutetaan pa- 
ras mahdollinen tulos palvelun järjestäjän ja asiakkaan näkökulmasta veronmaksajan 
edut huomioon ottaen. Lisäksi palvelun tuottajan tulee saada tuottamastaan palve- 
lusta kohtuullinen korvaus. Tämä on arvioinnin haastava vaihe, sillä usein palvelut 
on tarkoituksella eriytetty toisistaan, jolloin varsinaista vertailua palvelujen tuloksel- 
lisuudesta ei ole järkevää tehdä, kuten esimerkiksi nuorten ja vanhusten palvelujen 
vertaamista. 

Pääministeri Sanna Marinin hallitusohjelman mukaan: 


maakunnat tuottavat sosiaali- ja terveyspalvelut pääosin julkisina palvelui- 
na. Yksityinen ja kolmas sektori toimivat täydentävinä palveluiden tuottaji- 
na. Järjestöjen roolia hyvinvoinnin ja terveyden edistämisessä vahvistetaan 
ja järjestöjen mahdollisuus tuottaa palveluita turvataan. Asiakkaiden yhden- 
vertaisten ja sujuvien palveluiden turvaamiseksi ja itsemääräämisoikeuden 
vahvistamiseksi valmistellaan palvelusetelilain uudistus ja tehdään linjauk- 
set henkilökohtaisen budjetin käyttöönotosta sote-uudistuksessa. Sosiaali- 
ja terveyspalveluiden vaikuttavuutta ja tuottavuutta parannetaan, palvelui- 
den kustannusten nousua hillitään ja niiden läpinäkyvyyttä ja avoimuutta 
lisätään. (Hallitusohjelma, Osallistava ja osaava Suomi 2019, 154.) 


Vaikka lakisääteisten sosiaali- ja terveyspalvelujen järjestämisvastuu siirtyy maakun- 
nille, 


voi kunta tuottaa palveluja omalla verorahoituksellaan tai tehdä tuottamis- 
taan palveluista sopimuksen maakunnan kanssa. Mikäli kunta päättäisi 
tuottaa sote-palveluita omalla verorahoituksellaan, olisi tämä omarahoittei- 
nen palvelutuotanto ylimääräistä palvelutuotantoa suhteessa maakuntaan, 
missä kunnan mahdollisuus palveluiden tuottamiseen perustuu kunnalli- 
seen itsehallintoon ja kunnan yleiseen toimialaan. Toinen vaihtoehto on, 
että kunnat tekevät maakunnan kanssa sopimuksen sote-palveluiden tuot- 

tamisesta. Mikäli kunta toimii palveluntuottajana maakunnalle, se tulee 
lähtökohtaisesti rinnastaa yksityiseen palveluntuottajaan. Rajoituksia tuot- 
tamiseen tulee EU-kilpailuoikeuden säännöksistä. (Sosiaali- ja terveysmi- 
nisteriö 27.2.2020.) 


Tilanteessa, jossa maakunta tuottaa lakisääteisiä sosiaali- ja terveyspalveluja ja kunta 
hyvinvointia ja terveyttä edistäviä palveluja omalla tulorahoituksellaan, tuloksellisuu- 
den arviointi monimutkaistuu. Tarkastuslautakunnan tulee arvioida koko palvelu- 
verkoston toiminnan vaikuttavuutta sisältäen palvelujen laadun, taloudellisuuden ja 
tuottamisen tehokkuuden sekä työntekijöiden hyvinvoinnin. Julkisen toiminnan on 
täytettävä kokonaistaloudellisuuden ja -vaikuttavuuden kriteerit, jolloin ei riitä, että 
tarkastuslautakunta arvioisi vain oman kunnan tai maakunnan tuotantoa vaan sen 
tulisi ulottaa arviointi myös eri yhteisöjen kanssa tehtyjen hankintasopimusten ja nii- 
den toteutumisen arviointiin. Tämä avaa myös mahdollisuuden tarkastuslautakun- 
tien yhteistyölle. Tarkastuslautakunnat voivat tehdä yhteistyötä esimerkiksi omista- 
miensa yhtiöiden arvioinnissa. 


Tuloksellisuusarvioinnin haaste 2: Ilmiölähtöisyys 


Kunnan tehtävä on edistää asukkaidensa hyvinvointia ja alueensa elinvoimaa. Tämä 
voi tarkoittaa sellaisten edellytysten ja olosuhteiden luomista, että kuntalaiset voivat 
asua ja liikkua turvallisesti. Hyvinvoinnin edistäminen tarkoittaa myös lakisääteisten 
sosiaali- ja terveyspalveluiden järjestämistä. Usein yhteiskunnalliset ilmiöt ja niiden 
myötä syntyvät rahoitettavat kohteet, kuten nuorten syrjäytyminen, terveys- ja hyvin- 
vointierot, työttömyys ja ilmastonmuutos, eivät ole vain yhden toimijan tehtäväken- 
tällä ratkaistavissa. Valtuusto ohjaa rahoitusta niihin ilmiöihin, joihin se kunnan toi- 
minnan ja talouden kannalta katsoo parhaimmaksi ja tuloksellisimmaksi sitä ohjata. 

Tukea tarvitseva lapsi tai nuori ja hänen perheensä voi olla usean eri palvelutuot- 
tajan asiakkaana samaan aikaan. Tuloksellisuusarvioinnissa on kunnan toiminnan 
kannalta välttämätöntä arvioida koko palveluverkoston toimintaa, mahdollisia pääl- 
lekkäisyyksiä tai palvelussa olevia puutteita ja myös sitä, vastataanko palveluilla ky- 
seisen ilmiökentän, kuten oppimisen tuen, tarpeisiin ja miten. 


Tuloksellisuusarvioinnin haaste 3: Arvioinnin ajallinen ulottuvuus 


Kolmas tuloksellisuuden arvioinnin onnistumista haastava tekijä on arvioinnin ajal- 
linen ulottuvuus. Sen arvioiminen, onko toiminta järjestetty tuloksellisella ja tarkoi- 
tuksenmukaisella tavalla, edellyttää ainakin vertailevan tiedon hankkimista joko ai- 
kaisemmasta tilanteesta tai muiden tuottajien tavasta tuottaa palveluja. Kuten Uoti ja 
Heikkilä (2019, 28) toteavat, tarvitaan muutoksia tarkastelevaa kokonaisvaltaista kä- 

sitystä siitä, millaiset ratkaisut voivat parhaiten soveltua palvelemaan kunnan ja koko 
kuntakonsernin toimintaa eri yhteyksissä. Kuntapalvelujen rakenteellisten ratkaisu- 
jen vaikutukset ovat todennettavissa vasta useamman vuoden seurannan perusteella, 
eivätkä kehittämistoimet välttämättä vaikuta vielä kuluvaan tilikauteen. 


Tuloksellisuusarvioinnin haaste 4: Ennakointi 


Tarkastuslautakunnan arviointityö kohdistuu menneeseen tai edeltäneisiin tilikausiin 
ja on luonteeltaan jälkikäteisarviointia (ex post). Arviointi osoitetaan, kuten tarkas- 
tuslautakunnan arviointikertomus, päätöksentekijöille/valtuutetuille, rahoittajille/ 
veronmaksajille, palvelujen käyttäjille/kuntalaisille ja medialle tilintekovastuullisten 
toiminnasta (varmennustoimintaa). Arvioinnin tavoite ei ole osoittaa virheitä vaan 
oppia niistä ja tuottaa tietoa uuden suunnittelua ja kehittämistä varten. (Virtanen & 
Vakkuri 2016, 148.) 

Tarkastuslautakunnan tehtävä on arvioida talouden tasapainotuksen toteutumista 
tilikaudella sekä voimassa olevan taloussuunnitelman riittävyyttä ja realistisuutta, jos 
kunnan taseessa on kattamatonta alijäämää (kuntalaki 121 $). Tasapainottamisen to- 
teutumisen arvioinnissa tulee tilikauden yli-/ alijäämän lisäksi ottaa huomioon useita 
muita tunnuslukuja, sillä mikään yksittäinen tunnusluku ei kerro riittävästi kunnan 
talouden tasapainosta, sen kehityksestä tai siihen liittyvistä riskeistä. (Korento, Meh- 
tonen & Salenius 2018, 15.) 

Tasapainoa pitäisi tulkita myös tulevaisuuden näkökulmasta. Yritysmaailmassa 
ennen konkurssia on nähtävissä varhaisia varoittavia merkkejä, joihin reagoimalla 
yritys ehtii ajoissa tehdä muutoksia ja välttää konkurssiin ajautumisen. (Meklin 2019, 
68.) Tarkastuslautakunta voi arvioinnissaan käyttää hyödyksi laajasti eri seurantajär- 
jestelmien tuottamaa tietoa, verrata kunnan tunnuslukuja muiden kuntien vastaaviin 
ja ennakoida kunnan taloudellista kehitystä. 

Kuntien talouden tasapainottamiseen ja mahdollisuuksiin järjestää palveluja tulisi 
reagoida myös arvioinnin kautta jo ennen taseeseen syntyvää alijäämää. Tarkastus- 
lautakunnan tulee tehdä niin laadukasta arviointia, että yllättäviä alijäämätilanteita ei 
pääsisi syntymään. Tämä vaatii poliittista ja hallinnollista pelisilmää ja toimivaa vuo- 
ropuhelua kunnan eri toimielinten ja toimijoiden kanssa, jotta voidaan ennalta näh- 
dä mahdolliset taloudelliset ja toiminnalliset riskit, sisällyttää ne arviointiin ja tuoda 
valtuuston tietoon jo tilikauden aikana asian korjaamiseksi. Tarkastuslautakunta pys- 
tyy näin ennakoimaan mahdollisia riskejä sekaantumatta päivänpolitiikkaan tai po- 
liittiseen päätöksentekoon. Pidemmän ajan seurantatiedon avulla talousarvion suun- 
nitelmatiedot huomioon ottaen tarkastuslautakunta voi rakentaa arviointiasetelmia, 
jotka ennakoivat palvelujärjestelmän kustannuskehitystä ja laatua. 

Tarkastuslautakunta voi esittää valtuustolle huomionsa jo kesken tilikauden esi- 
merkiksi niistä tavoitteista, jotka eivät näyttäisi toteutuvan. Tällöin valtuusto voi 

halutessaan reagoida tilanteeseen talousarviomuutoksin. Kuntalain mukaan tarkas- 
tuslautakunta voi antaa valtuustolle muitakin tarpeellisena pitämiään selvityksiä ar- 
viointinsa tuloksista. Tämä lisää vuoropuhelua tarkastuslautakunnan, valtuuston ja 
viranhaltijoiden välillä. 


Tuloksellisuusarvioinnin haaste 5: Arvottaminen 


Arviointiin liittyvistä haasteista voidaan nostaa esille arvottamisen vaikeus. Arvioin- 
tikohteen toimintaa tulee voida arvioida joidenkin pätevien kriteereiden avulla. Kri- 
teereiden määrittelyä voi vaikeuttaa se, ettei kunnan toiminnalle ole asetettu selkeitä 
tavoitteita. Tavoitteiden asettamisesta, toiminnan arvottamisesta ja kriteereiden aset- 
tamisesta on kirjoittanut muun muassa Pentti Meklin (2001). Mikäli arvottamisen 
kriteereitä ei ole annettu kuntastrategiassa, talousarviossa, hyvinvointikertomuksessa 
tai muussa kunnan toimintaa ohjaavassa asiakirjassa, tulee tarkastuslautakunnan ne 
määritellä, jolloin viitataan juuri tarkoituksenmukaisuuden arviointiin. 

Tarkoituksenmukaisuus on kytköksissä valtuuston tahtoon kunnan toimintojen 
vaikuttavuudesta, ja siksi arvioinnin kriteerit on määriteltävä tapauskohtaisesti. Tam- 
pereen kaupungin tarkastuslautakunta arvioi toimintojen järjestämisen tarkoituk- 
senmukaisuutta kysymällä, 


onko kaupungin toimintatavoilla saavutettu tavoiteltuja vaikutuksia. Tavoi- 
teltuja vaikutuksia voidaan tarkastella asiakkaan ja kuntalaisen kannalta ja 
toisaalta yhteiskunnan kannalta. Jotkut kunnan toiminnot tulee hoitaa yh- 
teiskunnallisten tavoitteiden tai kokonaisedun näkökulmasta, vaikka toteu- 
tus toisi ongelmia, haittoja tai etuuksien menetyksiä joillekin kuntalaisille. 
(Tampereen tarkastuslautakunta 2017.) 


Päätöksentekoon liittyy aina arvottaminen: mihin toimintaan resursseja kohdiste- 
taan. Lisätäänkö resursseja esimerkiksi ehkäisevään toimintaan, jotta tulevaisuu- 
dessa tarvittaisiin vähemmän korjaavia palveluja? Tavoitteena voi tällöin olla, että 
lastensuojelun uudet asiakkuudet vähenevät viisitoista prosenttia, mikä tarkoittaisi 
resurssien kohdistamista ehkäisevään toimintaan ja yhteistyötä varhaiskasvatuksen 
ja perusopetuksen kanssa. Numeeristen tavoitteiden toteutuminen on helppo todeta, 
mutta yhteistyön merkityksen todentaminen on jo vaikeampaa. 


Tuloksellisuusarvioinnin haaste 6: Ero organisaation itsearviointiin 


Kuudes haaste liittyy siihen, miten tarkastuslautakunnan tuloksellisuusarviointi 
eroaa esimerkiksi kuntaorganisaation itsearvioinnista. Kunnan toimintakertomuk- 
sen antamisesta vastaavat kunnanhallitus ja kunnanjohtaja tai pormestari (kuntalaki 
113 $). Toimintakertomuksessa annetaan tiedot kunnan toiminnan kehittymistä ja 

tuloksellisuutta, taloudellista tilannetta sekä merkittävimpiä riskejä ja epävarmuus- 
tekijöitä koskevista tärkeistä seikoista (KPL 3:1a $). Kunnan toimintakertomuksen 
erityisenä tehtävänä on selvittää valtuuston talousarviossa hyväksymien toiminnan 
ja talouden tavoitteiden toteutumista kunnassa ja kuntakonsernissa (kuntalaki 115 $). 

Talousarviossa hyväksyttyjen toiminnan ja talouden tavoitteiden toteutumisen 
arviointi on annettu myös tarkastuslautakunnan tehtäväksi (kuntalaki 121 $). Kunta- 
laki edellyttää, että tarkastuslautakunnan arviointi on riippumatonta kuntajohdosta. 
Kunnanhallitus, konsernijaosto tai kunnanjohtaja ei voi ohjata arvioinnin tekemistä. 
Arviointiasetelmasta, -kysymyksistä ja -kriteereistä päättää tarkastuslautakunta arvi- 
ointisuunnitelmassaan. 

Valtuustokauden mittaisen suunnitelman tai vuosittaisen arvioinnin toteuttami- 
sen työohjelman hyväksyminen ei estä eikä sen pitäisikään estää ottamasta arvioinnin 
kohteeksi jotakin akuuttia tilannetta, johon kunta palvelujen järjestäjänä voi joutua. 
Suunnitelmallisen arviointitoiminnan toteuttamisen rinnalla oleellista on se, rajau- 
tuuko arviointi ”vain” valtuuston tahdon toteutumisen tarkastamiseen vai halutaan- 
ko arvioinnilla ymmärtää ja tavoitella tuloksellisuusarvioinnin lähestymistapojen ja 
metodien laajempaa hyödyntämistä. Useimpien pienten kuntien tarkastuslautakun- 
tien resurssit sallivat vain ensin mainitun lähestymistavan toteuttamisen. Valtuustol- 
le annetaan arviointikertomus, jossa on kerrottu arvioinnin tulokset siitä, ovatko val- 
tuuston asettamat talouden ja toiminnan tavoitteet toteutuneet. Kuntalaissa on tämän 
lisäksi edellytetty myös tuloksellisuuden arviointia: onko kunnan ja kuntakonsernin 
toiminta järjestetty tuloksellisella ja tarkoituksenmukaisella tavalla. 

Julkisen valinnan teorian avulla on selitetty julkisen sektorin kasvuun ja palve- 
lujen järjestämiseen liittyviä valintoja. Tämän teorian yhtenä periaatteena on, että 
kaikki julkisella sektorilla toimivat ovat taipuvaisia maksimoimaan omia intressejään 
ja että sosiaaliset kokonaisuudet koostuvat perustaltaan itsenäisistä yksilöistä. Yksi 
julkisen valinnan käsitteistä on self-interest eli itseintressi. Sen perustana on taloudel- 
linen näkökulma, jonka mukaan valintatilanteessa ihminen valitsee vaihtoehdoista 
vähän/paljon jälkimmäisen vaihtoehdon. Tämän väittämän mukaan viranomaiset 
tavoittelisivat enemmän omia etujaan kuin organisaation tai palvelukokonaisuuden 
etuja. Toiseksi on esitetty, että julkisella vallalla on taipumus laajentua, mistä on sel- 
vää hyötyä poliitikoille ja byrokraateille (Komulainen 2010, 63-64). 

Suurissa kunnissa toteutetaan erilaisia hankkeita, joihin voidaan saada rahoitusta 
EU:lta. Esimerkiksi Euroopan aluekehitysrahasto (EAKR) ja Euroopan sosiaalirahas- 
to (ESR) myöntävät rahoitusta kunnille erilaisiin hankkeisiin. Kun hanke on saatu 
päätökseen ja ulkopuolinen rahoitus päättynyt, todetaan toiminnan olevan tarpeel- 
lista ja kuntalaisten edun mukaista, jolloin toimintaa päätetään jatkaa verorahoituk- 
sella. Tällöin ei useinkaan hahmoteta muita saman tyyppisiä palveluja, jolloin olisi 
tarve koordinoida koko palvelukokonaisuutta tuloksellisuuden ja tarkoituksenmu- 
kaisuuden näkökulmasta. 

Tuloksellisuusarvioinnin haaste 7: Kunnan koko määrittelee arvioinnin resurssit ja tu- 
losten vertailun 


Lakisääteisten palveluiden lisäksi kunnat tarjoavat asukkailleen myös muita palvelui- 
ta, joiden tavoitteena on lisätä kuntalaisten hyvinvointia. Viime vuosina kiihtyneen 
muuttoliikkeen ja kaupungistumisen sekä väestön ikääntymisen seurauksena kun- 
tien eriytymiskehitys on kasvanut ja sen myötä mahdollisuudet järjestää hyvinvointia 
lisääviä palveluja ovat muuttuneet. 

Valtiovarainministeriö julkaisi kuntien tilanneraportin 13.2.2020 (Valtiovarain- 
ministeriö 2019). Raportin mukaan kuntien väliset erot ovat 2000-luvulla kasvaneet, 
mikä vaikuttaa kuntien taloudelliseen kantokykyyn ja kuntien mahdollisuuksiin jär- 
jestää asukkailleen lakisääteiset palvelut. 

Lavapuro, Mutanen, Salminen ja Turpeinen (2019) arvioivat kuntien tehtävien 
eriytymiskehityksen oikeudellisia rajoja. Tutkimuksen fokus on siinä, miten perus- 
tuslain 121 $:n sääntely kuntien itsehallinnosta ja perustuslain 19 $:n säännös sosi- 
aalisten oikeuksien toteutumisesta ja 6 $:n vaatimus ihmisten kohtelemisesta yhden- 
vertaisesti lain edessä toteutuvat, mikäli kunnilla olisi toisistaan poikkeavat tehtävät. 
Selvityksessä havaittiin, että Suomen perustuslaki ei estä lainsäätäjää säätämästä kun- 
tien tehtävistä tavalla, jossa joidenkin kuntien tehtäväkenttä muodostuu muihin näh- 
den erilaiseksi. Eriytymisestä johtuvalle ihmisten erilaiselle kohtelulle on osoitettava 
perusoikeusjärjestelmän kannalta hyväksyttävät perusteet. Perusoikeuksien toteutu- 
minen on kuitenkin turvattava lailla. (Lavapuro ym. 2019.) 

Suurilla kaupungeilla on tarkastuslautakunnan alaista valmistelevaa henkilöstöä, 
joka mahdollistaa kuntalain mukaisen tuloksellisuusarvioinnin tavalla, mikä ei vält- 
tämättä onnistu pienissä kunnissa. Tässä suhteessa myös kuntalain 121 $:n mukainen 
tuloksellisuusarviointi eriytyy: suurilla kaupungeilla on laajempi ja monipuolisempi 
arvioinnin kenttä. Tarkastuslautakunta on kuitenkin jokaisessa kunnassa se toimie- 
lin, jonka tehtävä on järjestää tuloksellisuuden arviointi. Arvioinnilla tuetaan poliit- 
tista päätöksentekoa resurssien jakamisessa ja vahvistetaan demokratian toteutumis- 
ta (Vartiainen 2009). 


Tuloksellisuusarvioinnin haaste 8: Arvioinnin uskottavuus 


Tarkastuslautakunnan tuloksellisuusarvioinnilta edellytetään, että arviointi on riip- 
pumatonta ja objektiivista. Tämä tarkoittaa sitä, että arvioinnin prosessi noudattaa 
hyväksyttyjä tiedon keruun ja aineiston analysoinnin menetelmiä. Vähimmäisvaati- 
muksena voi pitää sitä, että arviointikertomusten ja -raporttien lukija löytää arvioin- 
tikohdetta koskevat havainnot, johtopäätökset ja kehittämissuositukset. Erityisen 
tärkeää on tuoda esille, miten valituista arviointikriteereistä on päädytty esitettyihin 
johtopäätöksiin ja niistä edelleen suosituksiin. Tarkastuslautakunta voi arvioinnis- 

saan kertoa, mitä pitäisi tehdä tai missä aikataulussa toimenpiteisiin pitäisi ryhtyä, 
jotta valtuuston asettamat tavoitteet voidaan saavuttaa. Arvioinnin tulee olla uskot- 
tavaa sekä päätöksentekijöiden että kuntalaisten silmissä, ja uskottavuuteen vaikuttaa 
usein myös se, miten tarkastuslautakunnan tekemää tuloksellisuusarviointia voidaan 
kunnassa hyödyntää. 


Tuloksellisuushaasteita konkretisoivia esimerkkejä 
Jyväskylän ja Tampereen kaupunkien arvioinneissa 


Kuntalaki, kuntastrategia, talousarvio ja -suunnitelma sekä 
muut asiakirjat tuloksellisuusarvioinnin lähtökohtana 


Tarkastuslautakunnan tulee arvioinneissaan ottaa huomioon kuntastrategian ja mui- 
den kunnan tuottamien dokumenttien, kuten hyvinvointikertomuksen, ohjausvaiku- 
tus arviointikohteen toimintaan. Tarkastuslautakunta voi arvioida myös kuntastrate- 
giaprosessin toteuttamista esimerkiksi siitä näkökulmasta, miten strategiaprosessissa 
on otettu huomioon hyvinvoinnin edistäminen (Syväjärvi & Leinonen 2020, 56). Ar- 
viointi voi paljastaa, onko eri dokumenteissa asetettu ristiriitaisia tavoitteita toimin- 
nalle. 

Kesäkuusta 2017 alkaen on ollut voimassa kuntalakiin kirjattu säännös kuntastra- 
tegiasta (37 $), jossa tulee ottaa huomioon muun muassa kunnan asukkaiden hyvin- 
voinnin edistäminen, palvelujen järjestäminen ja tuottaminen, omistajapolitiikka 
sekä elinympäristön ja alueen elinvoiman kehittäminen. 

Kunnat ovat laatineet jo ennen lainsäädännön velvoitettakin kuntastrategioita, 
joissa trendinä näyttää olevan pyrkimys mahdollisimman tiiviiseen strategisten kär- 
kien ja tavoitteiden esittämiseen. Muissa dokumenteissa on määritelty asukkaiden 
hyvinvoinnin edistämisestä (esim. hyvinvointikertomus), palveluiden järjestämisestä 
ja tuottamisesta (esim. hankintaohjeet) tai omistajapolitiikasta (esim. omistajapoliit- 
tiset linjaukset ja konserniohje). Myös talousarvion ja -suunnitelman tulee perustua 
kuntastrategiaan. 

Tilintarkastajat tarkastavat, että lakeja sekä valtuuston ja kunnanhallituksen an- 
tamia ohjeita noudatetaan, tarkastuslautakunta tarkastaa, onko strategiassa ja talous- 
arviossa sekä -suunnitelmassa sekä muissa asiakirjoissa asetettuihin tavoitteisiin 
päästy. Tarkastaminen muuttuu arvioinniksi, kun selvitetään tavoitteen toteutumat- 
tomuuteen vaikuttaneet seikat tai arvioidaan, onko toiminta järjestetty konsernin 
kokonaisetu huomioon ottaen tuloksellisella ja tarkoituksenmukaisella tavalla edellä 
mainittuihin säädöksiin ja asiakirjoihin pohjautuen tai arviointikriteereiden puut- 

tuessa tarkastuslautakunnan asettamien todennettavissa olevien kriteereiden mukai- 
sesti. 


Tuloksellisuusarvioinnin haaste: Monituottajuus 


Tampereen tarkastuslautakunta arvioi vuoden 2018 arviointikertomuksessa terveys- 
asemien palveluja. Arvioinnin kohteena oli muun muassa terveysasemapalvelujen 
hoitoon pääsy ja vuosien 2016-2018 palvelujen tuloksellisuus. Tarkastuslautakunta 
yritti saada tietoa palvelujen tuottavuudesta ja tuloksellisuudesta niin oman tuotan- 
non kuin ostetun palvelun osalta. Seurantatietoa tästä ei ollut saatavilla. Esimerkiksi 
Tesoman allianssimallissa kaupunki järjestää palvelun toimitilat ja ostaa vain pal- 
velun, jolloin toiminta ei ollut verrattavissa kaupungin itse tuottamaan palveluun. 
Tarkastuslautakunnan arvioinnin mukaan tuottavuutta tulee mitata ja saatua tietoa 
hyödyntää johtamisessa. (Tampereen tarkastuslautakunta, arviointikertomus 2018.) 

Jyväskylän kaupungissa järjestetään avosairaanhoidon palveluja kaupungin oman 
tuotannon (terveysasemien) ja ostopalvelujen kautta. Kaupunki oli vuosina 2017-2019 
mukana asiakkaan valinnanvapauskokeilussa (palvelusetelikokeilu). Kaupunginval- 
tuustolle tuotettavan tiedon näkökulmasta kiinnostavaa on, millaisia toimintamal- 
lien uudistuksia valinnanvapauskokeilu, kolmen kunnan osa-alueen ulkoistukset 
ja oman toiminnan kehittäminen ovat saaneet aikaan avosairaanhoidon palveluis- 
sa, miten palvelun kustannusrakenteeseen on vaikutettu ja millainen on palvelun 
asiakasvaikuttavuus/palvelun laatu eri toimijoiden tuottamana. 

Kaupunki ja ostopalvelutuottajat ovat yhdessä kehittäneet avosairaanhoitoon pal- 
velujen tuloksellisuuden mittaamiseen laatupantin. Laatupantin kehittämistyö kau- 
pungin ja palvelun tuottajan yhteistoimintana on ollut arvokasta. Palvelun järjestäjän 
kustannuksiin vaikuttaa, missä suhteessa eri palveluntuottajat tuottavat avosairaan- 
hoidon erilaisia suoritteita. Pitkällä aikavälillä optimaalisen rakenteen etsintä eri tuo- 
tantotapojen välillä on tärkeää, jotta pystytään vertaamaan erilaisia tuotantotapoja ja 
että tuottajalla on kannustin kehittää palvelun vaikuttavuutta. Tarkastuslautakunnan 
suositus tekemiensä havaintojen ja johtopäätösten perusteella on, että laatupantti tu- 
lisi ottaa käyttöön myös omassa avosairaanhoidossa. Valtuustolle annettavan infor- 
maation arvo on siinä, että palvelurakennemuutoksissa on edetty tuloksellisempaan 
suuntaan verrattuna vuoden 2016 tilanteeseen. (Jyväskylän kaupungin arviointiker- 
tomus 2019.) 

Tuloksellisuusarvioinnin haaste: Ilmiölähtöisyys 


Tampereella tarkastuslautakunta arvioi vuoden 2015 arviointikertomuksessa nuor- 
ten koulutukseen kiinnittymistä. Arviointi pohjautui kaupunkistrategian 2014-2017 
tavoitteeseen ”hyvinvointierot ovat kaventuneet ja nuoriso- ja pitkäaikaistyöttömyys 
ovat vähentyneet”. Valtuusto asetti tähän liittyvän vuositavoitteen vuonna 2015, jon- 
ka mukaan ”nuorten kiinnittymistä työhön, koulutukseen ja yhteiskuntaan on vah- 
vistettu”. Tavoite oli tärkeä, sillä noin joka kolmannelta alle 25-vuotiaalta tamperelai- 
selta työttömältä puuttui ammatti. (Tampereen kaupungin arviointikertomus 2015.) 

Tarkastuslautakunnan arviointikysymys oli: mitä toimenpiteitä ammatillisessa 
koulutuksessa on tehty nuorten koulutukseen kiinnittymisen vahvistamiseksi? Sa- 
malla selvitettiin näiden toimenpiteiden tuloksellisuutta. Tässä arvioinnissa koulu- 
tukseen kiinnittyminen määriteltiin motivoitumiseksi opiskeluun ja tutkinnon suo- 
rittamiseen. Koulutukseen kiinnittyminen ilmeni muun muassa siten, että nuori saa 
opiskelupaikan, valmistuu ja siirtyy työelämään tai jatkaa opintoja. 

Tampereen seudun ammattiopisto Tredu, Tampereen kaupunki ja valtion työ- 
voimahallinto tarjosivat palveluita nuorille, jotka olivat vaarassa jäädä koulutuksen 
ulkopuolelle. Tarkastuslautakunnalle raportoitiin 22 erilaista palvelua. Esitettyjen 
palveluiden lisäksi Tredun tukipalvelut olivat oppilaitoksen kaikkien opiskelijoi- 
den saatavilla. Näitä palveluita tarjosivat ammatilliset ohjaajat, opinto-ohjaajat, eri- 
tyisopettajat, kuraattorit ja koulupsykologit. 

Palveluntarjoajia ja rahoittajia oli paljon, eikä mikään taho koordinoinut koko- 
naisuutta. Tarkastuslautakunta kysyi, onko kaupungissa tarkoituksenmukaista yllä- 
pitää useita samaan tavoitteeseen pyrkiviä, osittain päällekkäisiä palveluita ja kärsiikö 
tehokkuus? Tarkastuslautakunnalle vastattiin, että ulkopuoliset rahoittajat haluavat 
palvelun erillisesti organisoiduksi varmentaakseen rahoituksensa perille menon ja 
että asiaan palataan Tredun organisaatiouudistuksessa. 

Peruskoulua suorittava nuori voi tarvita erilaista tukea opiskelussaan, jolloin hä- 
nelle ja perheelle on tarjolla useiden palvelutuottajien palveluja. Nuori voi hakeutua 
itse tarvitsemaansa palveluun, tai koulu voi ohjata häntä palvelujen piiriin. Kolmi- 
portainen tuki ja oppilas- ja opiskeluhuollon palvelut ovat lakisääteisiä palveluja, joita 
ohjaavat säädökset ja palvelutakuut. Kolmiportaisen tuen mallissa (yleinen, tehostet- 
tu ja erityinen tuki) oleellista on, että nuori saa tarvitsemansa tuen: tuen päätökset 
tehdään tarpeen mukaan, koulupsykologille pääsee ajoissa, tiedot siirtyvät opiskelun 
nivelvaiheissa. Opiskeluhuollon kuraattorin tai koulupsykologin vastaanotolle täytyy 
päästä lain mukaan kiireellisessä tapauksessa 2 oppilaitoksen työpäivän aikana ja kii- 
reettömässä 7 oppilaitoksen työpäivän aikana. Tehdessään nuoren palveluverkoston 
toiminnan ja talouden arviointia tarkastuslautakunta joutuu myös tarkastamaan, to- 
teutuvatko edellä mainitut määräajat tai muut säädökset. Tuloksellisuusarviointi si- 
sältää useita perustelluilla kriteereillä valittuja näkökulmia, kuten sen, miten hyvin 

monitoimijaisen verkoston yhteistyö toimii yli organisaatiorajojen, mikä on verkos- 
ton tuottaman palvelun laatu ja vaikutus nuoren elämään tai onko palvelurakenne 
optimaalinen vaikuttavuuden kannalta. 

Palvelukokonaisuus ja toimijoiden kenttä voi olla niin laaja, että päätöksentekijän 
on vaikea hahmottaa kokonaisuutta siitä näkökulmasta, miten resursseja pitäisi koh- 
distaa eri toimintoihin. Tarkastuslautakunnan tuloksellisuusarvioinnin tulisi palvella 
kuntalaisille ja asiakkaille annettavan tiedon lisäksi myös päätöksentekijää resurssien 
kohdentamisessa vaikuttaviin toimintoihin ja kiinnittää huomiota niihin seikkoihin, 
jotka edistävät tai vaikeuttavat tuloksellisuuden saavuttamista. Suurissa kaupungeissa 
valtuusto päättää lautakunnille jaettavasta määrärahasta, ja lautakunnat tekevät tar- 
kemmat määrärahan käyttösuunnitelmat. Tarkastuslautakunnan arviointi koskeekin 
usein kaupunginhallituksen onnistumista valtuuston päätösten täytäntöönpanossa ja 
lautakuntien alaisen toiminnan järjestämisen onnistumista. 


Tuloksellisuusarvioinnin haaste: Arvioinnin ajallinen ulottuvuus 


Tampereen tarkastuslautakunta arvioi erikoissairaanhoidon palveluja ja kustannuk- 
sia tekemällä kyselyn kaupungin keskeisille sosiaali- ja terveydenhuollon viranhalti- 
joille ja luottamushenkilöille. Lisäksi tarkasteltiin tilastotietoja kustannuksista vuosil- 
ta 2007-2019 ja palvelujen käyttöä vuosilta 2015-2019. 

Arvioinnissa havaittiin jatkuvan kustannusnousun lisäksi, että Terveyden ja hy- 
vinvoinnin laitoksen tilaston mukaan erikoissairaanhoidon hoitojaksolle tullaan 
kasvavassa määrin ilman lähetettä. Tarkastuslautakunta kysyi, mikä tähän on syynä. 
Erikoissairaanhoidon kustannukset nousevat, mikäli hoitojaksoille tullaan ilman lä- 
hetettä, eikä perusterveydenhuollon mahdollisuuksia hoitoon ole selvitetty. (Tampe- 
reen kaupungin arviointikertomus 2019.) 

Jyväskylän kaupungin talousarviossa 2020 kerrotaan, että vanhuspalveluiden 
palvelurakennetta muutetaan luopumalla kotihoidon ostopalveluista, kehittämällä 
palvelusetelitoimintaa ja kilpailuttamalla tehostetun palveluasumisen ostopalvelut. 
Sosiaali- ja terveyspalvelujen lautakunta on kyseisen toimialan itsearviointiin perus- 
tuen tehnyt päätöksen, että kotihoidon ostopalveluista luovutaan ja vastaavasti kehi- 
tetään palvelusetelitoimintaa. 

Kun tarkastuslautakunta toteaa, että tämän päätöksen ja tavoitteen mukaisesti on 
toimittu, on se mielestämme tehnyt tarkastusta ja varmistanut asian myös valtuustol- 
le. Tarkastuslautakunta voi omassa tuloksellisuusarvioinnissaan päätyä esimerkiksi 
siihen, että muutoksella on lisätty palvelutuotannon kustannuksia, mutta palvelun 
laatu on parantunut, joten palvelurakenteen muutos on ollut tarkoituksenmukaista. 
Pidemmän ajan seurannan avulla voidaan tehdä suosituksia palvelurakenteen muu- 
tostarpeista tai vahvistaa palvelujen järjestämisen tarkoituksenmukaisuutta. Tarkas- 

tuslautakunnan tarkastukseen on kyseessä olevassa tapauksessa hyvä liittää myös tar- 
kastus siitä, että muissa asiakirjoissa tai ohjeissa ei ole ristiriitaisia tavoitteita ja että 
ne, kuten hankintaohjeet, tukevat tavoitetta kehittää palvelusetelitoimintaa. Palvelu- 
rakennemuutokset edellyttävät usein pidemmän ajanjakson seurantaa ja arviointia. 


Tuloksellisuusarvioinnin haaste: Ennakointi 


Tampereella tarkastuslautakunta valmistelee vuosittain valtuustolle tilikauden ai- 
kaisen raportin, joka perustuu muun muassa kaupunginhallituksen tammi-elokuun 
toiminnan ja talouden katsaukseen. Raportti käsitellään valtuustossa lokakuussa. Ti- 
likauden aikaisessa raportissa voidaan kiinnittää valtuuston huomiota tavoitteisiin, 
jotka eivät näytä olevan toteutumassa. Tällöin valtuuston on mahdollista reagoida 
vielä loppuvuoden aikana päättämällä talousarviomuutoksista tai ottamalla seikan 
huomioon seuraavan vuoden talousarvion hyväksymisen yhteydessä. 

Tilintarkastaja tarkastaa tilivuoden aikaiset tapahtumat ja tilinpäätöksen yhtäpitä- 
vyyden talousarvioon. Tarkastuslautakunta voi arvioinneissaan kiinnittää huomiota 
talouden ja toiminnan trendeihin ja siten tehdä myös päätelmiä siitä, mihin suuntaan 
kehitys tai muutos on mennyt tai menisi ilman toimenpiteitä. 


Tuloksellisuusarvioinnin haaste: Arvottaminen 


Valtuustotavoitteet ovat joskus väljästi tai epämääräisesti muotoiltuja. Esimerkkejä 


» » 


tällaisista muotoiluista ovat: ”otetaan käyttöön toimintamalli”, ”ennaltaehkäiseviä 
palveluita on lisätty”, ”yhtiö on joustava ja ketterä kehittäjä” tai ”kehittämistyö on 
aloitettu”. Tällaisessa tilanteessa on tulkinnanvaraista, mitä tulisi tapahtua, jotta ta- 
voite toteutuu. Tällöin herää seuraavia kysymyksiä: 

- Onko toimintamalli käyttöönotettu silloin, kun ensimmäiset pilotoinnit ovat 
alkaneet vai vasta silloin, kun suurin osa uudistuksista on osa kunnan vakiin- 
tunutta toimintaa? 

- Tulisiko uusia ennaltaehkäiseviä palveluita olla 2 vai 20? Entä kuinka merkit- 
täviä niiden tulisi olla? Pitäisikö niiden koskea esimerkiksi valtaosaa palvelun 
saajista vai riittääkö, jos palvelu koskee vain pientä asiakasryhmää? 

- Onko kehittämistyö aloitettu, jos vuoden aikana on pidetty aiheesta muutama 
palaveri? 


Tällaisessa tulkinnanvaraisessa tilanteessa tarkastuslautakunta tekee hyväksymänsä 
laatuohjeen mukaan ensin oman tulkintansa siitä, mitkä toimenpiteet ovat riittäviä 

tavoitteen toteutumiseen. Tämän jälkeen lautakunta arvioi, onko tavoite toteutunut. 
(Tampereen tarkastuslautakunta, laatuohje 2017.) 


Tuloksellisuusarvioinnin haaste: Ero organisaation itsearviointiin 


Tampereen tarkastuslautakunta on hyväksynyt laatuohjeen, jonka mukaan tavoittei- 
den toteutumista arvioidaan. Siinä on määritelty, milloin tavoite katsotaan toteutu- 
neeksi, osittain toteutuneeksi, ei toteutuneeksi tai toteutumista ei voi arvioida. Ohjeen 
tarkoitus on standardoida arviointia niin, että se on mahdollisimman objektiivista ja 
vuosittain yhdenmukaista. Tällöin tarkastuslautakunnan arvioinnin tulos on joiden- 
kin tavoitteiden osalta erilainen kuin toimintakertomuksessa esitetty. Tarkastuslauta- 
kunnan arviointi on yleensä kriittisempää kuin johdon arviointi. 

Tarkastuslautakunnan on mahdollista myös reagoida nopeasti muuttuviin tilan- 
teisiin. Vuonna 2018 useilla paikkakunnilla ilmeni puutteita ulkoistetussa palvelu- 
asumisessa. Useat tarkastuslautakunnat muuttivat työsuunnitelmiansa ja ottivat pal- 
veluasumisen jollain tavalla mukaan arviointiinsa. 

Aluehallintoviraston valvonta voi antaa sysäyksen myös tarkastuslautakunnan ar- 
vioinnille. Tampereella ilmestyvä maakuntalehti kirjoitti marraskuussa 2019 kotihoi- 
don puutteista ja aluehallintovirasto otti Tampereen kaupungin kotihoidon valvon- 
taansa havaittujen epäkohtien vuoksi. Tarkastuslautakunta muutti työohjelmaansa 
siten, että aluehallintoviraston valvonta nostettiin yhdeksi aiheeksi vuoden 2019 ar- 
viointikertomukseen. Jyväskylässä tarkastuslautakunta kuuli valvonnasta vastuussa 
olevia virkamiehiä valvonnan toteuttamisesta ja raportoi tulokset valtuustolle. 


Yhteenveto 


Olemme käytännön kokemukseen ja tutkimuskirjallisuuteen perustuen nostaneet 
esille niitä haasteita, joita tarkastuslautakunnat kohtaavat tuloksellisuusarvioinnin 
tehtävässään. Arvioinnin tulee tuottaa tietoa, joka hyödyttää päätöksentekijää erityi- 
sesti sen seuraamisessa, miten palveluiden järjestämiseen annetut resurssit vaikutta- 
vat asukkaiden hyvinvointiin, yritysten ja alueen elinvoimaan ja niiden tavoitteiden 
toteuttamiseen, joita valtuusto on kunnan toimijoille asettanut. 

Kunnan eri hallinnonalojen sektorit, kuten sosiaali- ja terveyspalvelut, sivistyspal- 
velut, kaupunkirakenteeseen liittyvät palvelut, ja konserniin kuuluvat yhteisöt, kuten 
energia- ja vesilaitokset, tuottavat omasta näkökulmastaan tietoa toimintakertomuk- 
siin ja muihin raportteihin. Tarkastuslautakunnan keskeinen tehtävä on arvioida, 
ovatko eri toimijoille asetetut tavoitteet toteutuneet. Toisaalta erityisesti tarkastus- 

lautakunnan tulee pystyä arvioimaan kunnan toimintojen kokonaisuutta/kokonais- 
hyötyä, sektorirajat ylittävän yhteistyön vaikuttavuutta, yksittäisten toimintojen 
tuloksista syntyvää yhteistulosta tai verkostojen tuloksellisuutta. Kunnan ja kunta- 
konsernin palvelut muodostavat arvoketjuja tai arvoverkostoja, joiden tuloksellisuus 
vaikuttaa myös siihen, miten valtuuston olisi vaikuttavaa allokoida resursseja. 

Palvelukokonaisuuksille ei useinkaan ole asetettu kriteeriä, jonka perusteella toi- 
mintojen onnistumista voidaan arvottaa, vaan tarkastuslautakunta joutuu määritte- 
lemään tuloksellisuusarvioinnin kriteerit. Tämä asettaa vaatimuksia myös arvioinnin 
hyödynnettävyydelle ja uskottavuudelle. Arvioinnin tulee tuottaa objektiivisia ja eri 
toimijoista riippumattomia tuloksia, joita kunta voi hyödyntää toimintansa kehittä- 
misessä. 

Kunnassa tulee olla kuntastrategia, talousarvio- ja suunnitelma, tilinpäätös sekä 
arviointikertomus, jotka löytyvät yleisestä tietoverkosta (kuntalaki 109 $). Kunnan 
tilinpäätösaineiston muodostavat tilinpäätös ja sitä varmentavat asiakirjat (KPL 
3:13 $). Tilinpäätöksen käsittelyyn liittyvät lisäksi tarkastusasiakirjat eli tilintarkas- 
tuskertomus ja arviointikertomus (Yleisohje kunnan ja kuntayhtymän tilinpäätöksen 
ja toimintakertomuksen laatimisesta). Nämä ovat keskeisiä asiakirjoja keskustelulle, 
jota käydään valtuustossa siitä, miten kunta menestyy ja miten kunnan toimintoja 
kehitetään. Yhdymme Petri Uusikylän (2019) väitöskirjassaan esittämään ajatukseen, 
että arvioinnin tekijöillä on tiedonvälittäjän rooli päätöksentekijöiden ja kansalaisten 
välillä. Kunnan arviointikertomus edustaa yhtä tiedonvälittäjää. 

Kirjoittajat 


Veera Anttila, HTK, on tilintarkastuksen ja arvioinnin maisteriohjelman opiskeli- 
ja Tampereen yliopiston johtamisen ja talouden tiedekunnassa. Hän laatii pro gradu 
-tutkielmaansa valmisteilla olevien EPSAS-standardien vaikutuksista suomalaisten 
kuntien leasingrahoituksen tilinpäätösraportointiin. 


Maliina Hakala-Kivinen, HTM, CIA, on työskennellyt 15 vuotta sisäisenä tarkasta- 
jana, ensin Puolustusvoimissa ja vuodesta 2009 Lead Auditorina Tamro Oyj:ssä ja sen 
emoyhtiössä PHOENIX groupissa (Corporate Audit). Työtehtävissään hän on johta- 
nut kansainvälisiä sisäisen tarkastuksen projekteja. 


Olli Hiltunen, KTM, toimii tilintarkastustehtävissä KPMG:n toimitiloissa Helsingis- 
sä. Hän valmistui kauppatieteiden maisteriksi Tampereen yliopiston johtamiskorkea- 
koulusta joulukuussa 2017. Pääaineenaan hän opiskeli yrityksen laskentatoimea. Pro 
gradu -tutkielmansa hän teki tilintarkastuspalkkioista ja näihin vaikuttavista teki- 
jöistä suomalaisissa pörssiyhtiöissä. 


Pasi Horsmanheimo, varatuomari, LL.M., toimii johtavana lakimiehenä Patentti- ja 
rekisterihallituksen tilintarkastusvalvonnassa. Tätä ennen hän on toiminut tilintar- 
kastusalan valvonta- ja sääntelytehtävissä Keskuskauppakamarisa sekä kauppa- ja 
teollisuusministeriössä. 


Kirsi Hyytinen, TKT, toimii VTT:llä Future-proof societies tutkimustiimin vetäjänä 
ja erikoistutkijana. Hyytisen erityisenä kiinnostuksen kohteena on vaikuttavuudella 
johtaminen monimutkaisissa päätöksentekoympäristöissä. Hän on tulevaisuusorien- 
toituneen, systeemisen ja monitoimijaisen arvioinnin erityisasiantuntija. 


Joni Härkönen, KTM, työskentelee tilintarkastusassistenttina Moore Rewinet Oy:ssä, 
ja hänellä on kokemusta myös muista laskentatoimen tehtävistä. Härkönen on val- 

mistunut Tampereen yliopistosta kauppatieteiden maisteriksi tilintarkastuksen ja 
arvioinnin maisteriohjelmasta vuonna 2019. Opinnäytetöissään hän tutki taloushal- 
linnon sähköistymistä tilitoimistojen näkökulmasta sekä tietokoneavusteisen tarkas- 
tuksen menetelmiä. 


Jan-Erik Johanson, VTT, on hallintotieteen professori Tampereen yliopistossa. Tällä 
hetkellä Johanson tutkii julkisyksityisen hybridihallinnan muotoja ja strategista johta- 
mista julkisissa organisaatioissa. Routledgen kustantamat teokset Hybrid governance, 
organisations and society ja Governing hybrid organisations sekä Palgraven kustanta- 
ma Strategy formation and policy making in government ovat viimeaikaisia tuotoksia 
näistä teemoista. 


Jaana Kettunen, KTT (laskentatoimi), FM (ruotsin kieli), on toiminut vuodesta 2021 
laskentatoimen apulaisprofessorina Hanken Svenska Handelshögskolanissa. Hänen 
tutkimusalueitaan ovat muun muassa laskentatoimen kansainvälinen sääntely, kan- 
sainvälisten tilinpäätösraportointistandardien kääntäminen sekä yhteistilintarkastus. 


Lili-Anne Kihn, KTT, on laskentatoimen professori Tampereen yliopiston johtami- 
sen ja talouden tiedekunnassa. Hänen tieteelliset tutkimusintressinsä liittyvät las- 
kentatoimen ja ohjauksen ilmiöihin. Kihn toimii tohtoriohjelmavastaavana, yhtenä 
tilintarkastuksen ja arvioinnin maisteriohjelman vastuuprofessorina, yrityksen las- 
kentatoimen syventävien opintojaksojen luennoitsijana sekä pro gradu -tutkielmien 
ja väitöskirjojen ohjaajana. 


Riikka Koivunen, KTM, JHTT, toimii sisäisessä tarkastuksessa Helsingin kaupun- 
gilla. Hän on toiminut aikaisemmin sairaanhoitopiirin sisäisessä tarkastuksessa ja 
palveluntuottajan sisäisen tarkastuksen tehtävissä. Hän on Sisäiset tarkastajat ry:n 
hallituksen jäsen ja julkissektoritoimikunnan puheenjohtaja. Hän on mukana poh- 
joismaisten sisäisten tarkastajien yhdistysten yhteistyöverkostossa (NORPIA). 


Hannele Malin, KTM, CIA, CGSA, toimii sisäisen tarkastuksen johtajana Fiskars 
Groupissa (Vice President, Internal Audit). Hänellä on 20 vuoden kokemus sisäisen 
tarkastuksen ja riskienhallinnan johtamisesta eri pörssiyhtiöissä ja konsultointia tar- 
joavissa yhtiöissä. Hän toimii aktiivisesti sisäisten tarkastajien yhdistyksessä valio- 
kunta- ja hallitustyössä. 


Markus Mättö, KTT, työskentelee Itä-Suomen yliopistossa laskentatoimen ja rahoi- 


tuksen yliopistonlehtorina. Hänen tutkimuksellinen mielenkiintonsa kohdistuu yri- 
tysrahoituksen ja tilintarkastuksen ilmiöihin. 

Mervi Niskanen, KTT, MBA, toimii rahoituksen professorina Itä-Suomen yliopiston 
Kuopion kampuksella. Hän on väitellyt Helsingin kauppakorkeakoulun rahoituksen 
oppiaineesta ja suorittanut MBA tutkinnon Yhdysvalloissa Etelä-Carolinan yliopis- 
tossa. Niskasen tutkimuskohteita ovat muun muassa yritysrahoitus, käyttöpääoma, 
corporate governance, tilintarkastus, pankkisuhteet, kansainvälinen yritysrahoitus 
sekä laskentatoimi ja rahoitus perheyrityksissä. 


Hannu Ojala, KTT (laskentatoimi), KM (yliopistopedagogiikka), on toiminut vuo- 
desta 2019 laskentatoimen apulaisprofessorina (tenure track) Itä-Suomen yliopiston 
kauppatieteiden laitoksella. Tätä ennen hän on työskennellyt Tampereen yliopistossa 
ja Aalto-yliopistossa. Hänen asiantuntemus- ja tutkimusalueitaan ovat kansainväli- 
nen laskentatoimi, tilintarkastus ja yliopistopedagogiikka. 


Sari Ojala, KTM, CIA, CCSA, työskentelee Suomen Hypoteekkiyhdistyksessä tar- 
kastusjohtajana. Hän on toiminut sisäisen tarkastuksen eri tehtävissä erityisesti ra- 
hoitus- ja vakuusalalla, sekä yhtiöiden omassa sisäisessä tarkastuksessa että sisäisen 
tarkastuksen palveluita tarjoavan yhtiön palveluksessa. Hän on jäsen Samlink Oy:n 
asiakaspankkien tarkastuslautakunnassa, Sisäiset tarkastajat ry:n koulutustoimikun- 
nassa, advocacy-toimikunnassa ja finanssialan intressiryhmässä. 


Lasse Oulasvirta, HT, KTM, on julkisyhteisöjen laskentatoimen professori Tampe- 
reen yliopistossa sekä kunnallispolitiikan ja -talouden dosentti Äbo Akademissa. Hän 
on tilintarkastuksen ja arvioinnin maisteriohjelman johtaja. Oulasvirran tutkimus- 
intressit ovat kohdistuneet laajasti julkisyhteisöjen taloussuunnitteluun, laskentatoi- 
meen, tarkastukseen ja arviointiin. 


Jarkko Pesu, HTM (julkisoikeus), työskentelee Itä-Suomen yliopiston oikeustieteen 
laitoksella ja on erikoistunut julkisiin hankintoihin. Hän tekee väitöskirjaa julkisten 
hankintojen ja valtiontukien rajanvedosta innovaatioiden tukemisessa. Pesu on kiin- 
nostunut kaikenlaisesta julkisiin hankintoihin ja julkisten varojen käytön markkina- 
rajapintoihin liittyvästä tutkimuksesta. 


Sirpa Rinne, KTM, CIA, CGSA, toimii OP Ryhmän Sisäisessä tarkastuksessa Head of 
Internal Audit, Insurance customers -tehtävässä. Hänellä on monen vuoden kokemus 
sisäisen tarkastuksen eri tehtävistä finanssialalla. Hän on toiminut Sisäiset tarkastajat 
ry:n koulutustoimikunnassa vuodesta 2018 ja hallituksen jäsenenä vuodesta 2021. 


Janne Ruohonen, KTT, on yritysoikeuden professori (tenure track) Tampereen yli- 
opiston johtamisen ja talouden tiedekunnassa. Ruohosen professuurin alana on yri- 


tysten hallitustyöskentelyn oikeudelliset kysymykset ja kuntayhtiöt. Ruohonen on 

erikoistunut yhtiö- ja tilintarkastusoikeuteen. Hän on toiminut Valtioneuvoston 
kanslian rahoittaman osakeyhtiön velkojiensuojahankkeen toisena vastuullisena joh- 
tajana. 


Mari Räkköläinen, FT, VTM, toimii johtavana evaluoinnin asiantuntijana ulkomi- 
nisteriön kehitysevaluoinnin yksikössä. Hän on Suomen Arviointiyhdistyksen pu- 
heenjohtaja ja hänellä on monipuolinen kokemus arvioinnista niin kehityspolitiikan 
kuin koulutuksen arvioinnin osalta. Hänen tutkimuksensa on kohdistunut luotetta- 
vuuteen ja luottamukseen arviointijärjestelmissä. Ennen nykyistä tehtäväänsä ulko- 
ministeriössä hän toimi arviointineuvoksena Kansallisessa koulutuksen arviointikes- 
kuksessa (Karvi). 


Jaakko Rönkkö, HTT, toimii yliopisto-opettajana Tampereen yliopiston johtami- 
sen ja talouden tiedekunnassa. Hänen tutkimusintressinsä liittyvät sisäiseen tarkas- 
tukseen, tilintarkastukseen sekä hyvään hallintotapaan. Jaakko on suorittanut HT-, 
KHT- ja JHT-tilintarkastajatutkinnot sekä sisäisen tarkastuksen CIA-tutkinnon. Hän 
on tilintarkastusyhteisö Revisium Oy:n osakas ja hallituksen jäsen. 


Tarja Saarelainen, dosentti, HTT, JHTT, on kaupunginreviisorina Jyväskylän kau- 
pungissa sekä tarkastuslautakunnan esittelijänä ja lautakunnan asioiden valmisteli- 
jana. 


Jani Saastamoinen, KTT, toimii apulaisprofessorina Itä-Suomen yliopiston kauppa- 
tieteiden laitoksella. Hänen tutkimuksensa keskittyy laajasti yritystalouden, laskenta- 
toimen ja sääntelyn markkinavaikutusten tutkimukseen. 


Kaarina Sinersalo, KTM, CISA, on Sisäiset tarkastajat ry:n toiminnanjohtaja. Hän on 
toiminut aikaisemmin sisäisen tarkastuksen vastuullisissa tehtävissä erityisesti rahoi- 
tusalalla, kaupan alalla sekä valtionhallinnossa. Hän on toiminut sekä organisaatioi- 
den omassa sisäisessä tarkastuksessa että sisäisen tarkastuksen palveluita tarjoavan 
yhtiön palveluksessa. Tämän lisäksi hänellä on kokemusta liiketoiminnan tulokselli- 
sesta johtamisesta ja kehittämisestä. 


Niina Sipiläinen, HTM, toimii tarkastuspäällikkönä Sosiaali- ja terveysministe- 
riön sisäisessä tarkastuksessa. Hän on ollut pitkään Sisäiset tarkastajat ry:n julkis- 
sektoritoimikunnan jäsen ja toimikunnan puheenjohtajana nelisvuotiskauden. Hän 
on edustanut Pohjoismaita Euroopan sisäisten tarkastajien yhteistyöorganisaation 
(ECIIA) julkissektorikomiteassa vuodesta 2018 lähtien. Hän on mukana pohjoismais- 
ten sisäisten tarkastajien yhdistysten yhteistyöverkostossa (NORPIA). 

Asko Uoti, HTT (julkisoikeus), YTM (valtio-oppi), on toiminut vuodesta 2019 kunta- 
ja itsehallinto-oikeuden professorina (ma.) Itä-Suomen yliopiston oikeustieteiden lai- 
toksella. Hänen asiantuntemus- ja tutkimusalueitaan ovat kunnallisen itsehallinnon 
ja päätöksenteon oikeudelliset kysymykset, julkisen vallan käyttö ja kunnallisten teh- 
tävien organisointi sekä julkisten hankintojen seurannan ja valvonnan kysymykset. 


Matti Urpilainen, OTT, dosentti, on vero-oikeuden yliopistonlehtori Tampereen yli- 
opiston johtamisen ja talouden tiedekunnassa. Urpilainen on julkaisuissaan käsitellyt 
laajasti vero-oikeutta sekä vero-oikeuden ja muiden sääntelyalojen rajapintoja. 


Petri Uusikylä, VTT, toimii tutkimusjohtajana Vaasan yliopiston kompleksisuustut- 
kimuksen ryhmässä ja on Frisky & Anjoy -ajatushautomon partner. Hänen viime- 
aikainen tutkimuksensa liittyy julkisen politiikan arviointiin, yhteiskunnan systee- 
misen hallinnan kysymyksiin, adaptiiviseen sääntelyyn ja kompleksisten järjestelmien 
yhteiskuntatieteelliseen tutkimukseen. Hän on myös Kansainvälisen hallintotieteiden 
instituutin Suomen osaston puheenjohtaja. 


Veikko Vahtera, OTT, VTM (taloustiede), on Tampereen yliopiston johtamisen ja ta- 
louden tiedekunnan yritysjuridiikan professori. Hänen tieteellinen tuotantonsa kes- 
kittyy osakeyhtiöoikeuteen ja arvopaperimarkkinoiden sääntelyyn. Hän on toiminut 
laajasti asiantuntijana yhtiöoikeuden ja riidanratkaisun kysymyksissä. Hän osallistuu 
aktiivisesti lausunnonantajana yhteisö- ja tilintarkastuslainsäädännön uudistamis- 
hankkeisiin. 


Jarmo Vakkuri, HTT, on kunnallistalouden professori ja julkisen talousjohtamisen 
tutkimusryhmän johtaja Tampereen yliopiston johtamisen ja talouden tiedekunnassa. 
Hän toimii laajasti kotimaisissa ja kansainvälisissä arvioinnin asiantuntijatehtävis- 
sä ja luennoitsijana erityisesti julkisen talouden, hallinnon, tarkastuksen ja julkisten 
palvelujen kehittämisen alueella. Vakkuri on toiminut aiemmin Tilintarkastuksen 
ja arvioinnin maisteriohjelman johtajana Tampereen yliopistossa. Hän on johtanut 
useita tutkimushankkeita liittyen julkisen toiminnan tuloksellisuuteen, kestävään 
kaupunkikehitykseen ja hybridihallinnan järjestelmiin. Vakkurin viimeaikaisia tie- 
teellisiä julkaisuja ovat mm. teokset Governing hybrid organisations (2017) ja Hybrid 
governance, organisations and society — value creation perspectives (2020) sekä artikke- 
lit ja erikoisnumerot kansainvälisissä tieteellisissä journaaleissa. 


Sakke Vehkakoski, KTM, toimii väitöskirjatutkijana Tampereen yliopiston johta- 
misen ja talouden tiedekunnassa yritysjuridiikan ja vero-oikeuden opintosuunnassa. 
Hän käsittelee tutkimuksissaan laajasti kirjanpitoon, osakeyhtiöoikeuteen ja tulo- 
sekä arvonlisäverotukseen liittyviä kysymyksiä. Vehkakoski on suorittanut HT-tilin- 

tarkastajatutkinnon ja on tilintarkastusyhteisö Revisium Oy:n osakas ja hallituksen 
jäsen. 


Erja Viitala, HM, JHTT, on kaupunginreviisorina Tampereen kaupungissa sekä tar- 
kastuslautakunnan esittelijänä ja lautakunnan asioiden valmistelijana. 


Jani Wacker, HTT, on julkisoikeuden yliopistonlehtori Tampereen yliopiston johta- 
misen ja talouden tiedekunnassa. Tutkimustyössään hän on keskittynyt julkisen ta- 
louden oikeudelliseen sääntelyyn Suomessa ja Euroopan unionissa. Väitöskirjassaan 
Wacker tarkasteli EU:n talous- ja rahaliittoa Suomen kansallisen finanssivallan näkö- 
kulmasta. 

ARKASTUKSEN, arvioinnin ja valvonnan käytännön 
merkitys kasvaa jatkuvasti sekä Suomessa että 
maailmalla. Teoksessa syvennytään yhteiskunnal- 
lisesti tärkeisiin tarkastuksen, arvioinnin ja val- 
vonnan kysymyksiin, joihin on odotettavissa monia muutok- 


sia 2020-luvulla. 


TOIMINTAYMPÄRISTÖN muutokset muovaavat koko ajan alan 
sääntely-ympäristöä. Samalla kehittyvät myös alan toimijoi- 
den käsitykset tarkoituksenmukaisimmista toimintatavoista. 
Ala ja sen toimijat elävät siis monessa suhteessa voimakkaas- 
sa murroksessa. Koronaviruspandemia on esimerkki murrok- 
sesta, joka on asettanut tarkastusalan, organisaatioiden oma- 
valvontamekanismit sekä arvioinnin uudenlaisten haasteiden 


ja yhteiskunnallisten vaatimusten eteen. 


TILINTARKASTUKSEN, valvonnan ja arvioinnin ajankohtaisia 
ilmiöitä tarkastellaan teoksen viidessätoista artikkelissa 
käytännönläheisesti mutta myös vahvasti tieteelliseen tut- 
kimustietoon nojautuen. Kokoelma on monitieteinen, koska 
tarkasteltavat kysymykset ovat paitsi yksityisen ja julkisen 
sektorin rajan ylittäviä, myös tieteenalarajat ylittäviä. Sii- 
nä yhdistyvät empiirinen, käsiteanalyyttinen ja oikeudellinen 
tutkimusote. Teos soveltuu esimerkiksi tilintarkastuksen ja 


arvioinnin ammattilaisille, opiskelijoille ja tutkijoille. 

